„Пътища в живота има много, но един е Пътят към Посвещение. Нарядите, които ви давам, са методи в този път. Трябва да схванете вътрешния смисъл на всеки наряд и да го изпълнявате точно. Само тогава ще се свържете с течението на Бялото Братство.“

612. ФОРМУЛИ ЗА РАЗМИШЛЕНИЕ 446
613. Метод за връзка с Духовния свят 535
615. Метод за усилване на паметта 536
616. Ученикът и противоречията 537
620. Метод за проверка на работата 539

657. Храната като метод за развитие 560
659. Изучаване окултната страна на нещата 561
661. Важността на концентрирането 562
663. Важността на думите и мислите 562
664. Работи с най-силните способности 563
665. Три важни правила. Метод за работа 563
669. Любовта като първична сила 565
670. Метод за връзка с Разумния свят 565

688. Геометрията като метод за работа 572

691. Метод за работа с мисълта 573
692. Разумността и доброто 573
693. Източникът на светлите идеи 573
694. Метод за развиване на скритите сили 574

Методи за работа на ученика в Школата на Бялото Братство
1. „Работете за Цялото, за да възприемете енергиите на Цялото, които ще съградят във вас духовните органи.“
2. „Новата фаза в развитието, това е фазата на Любовта, това е фазата на еволюцията, в която работи Любовта като принцип. В миналото, в процеса на инволюцията е било обратно – Мъдростта е била главният принцип на работа, а Любовта е била помощно средство. Дойде ли Любовта, тя ще ни организира.“
3. „Човек е като едно растение. Той трябва да използва светлината, топлината и влагата, за да расте и да се развива. Човек трябва да използва енергиите на Любовта, Мъдростта и Истината, за да расте и да се развива. При сегашното развитие на човечеството, най-добрият метод за развиване на психичните сили е Любовта.“
4. „Повдигането на българския народ зависи от вашата работа като ученици. Ако вие работите, той ще се повдигне. Ако вие не работите, други ще свършат вашата работа, но затова вие колективно ще бъдете отговорни.“
5. „Духовното развитие на човека зависи от връзката, която има с Бога и с Възвишените Същества. Но за да поддържа тази връзка, първото условие е хармонията – външна и вътрешна. Защото хармонията създава благоприятна среда за проявление на Възвишения свят. Наруши ли се хармонията, връзката се прекъсва.“
Учителят
Общи бележки
За да расте и да се развива в духовно отношение, човек трябва да има на разположение известни методи, които да прилага, за да стимулира скритите сили, вложени както в неговия организъм, така и в неговото съзнание, които, като се събудят, изграждат духовното тяло, духовния човешки организъм, с всичките негови органи, заедно с което душата се пробужда и става съзнателна в духовния свят. Някои автори поддържат, че не са необходими никакви методи за това развитие, защото процесът на растенето е естествен процес и когато човек израсте, духовното му тяло се организира и развива и душата се пробужда. Но това не е правилно схващане, защото виждаме, че и във физическо отношение, човек, за да се развива правилно, трябва да премине през известна школовка – ходене на училище, и се намира под възпитателното влияние на родителите, където се работи с различни методи за неговото физическо, душевно и умствено развитие.
Така също и духовното развитие, силите, които ще изградят човешкото духовно тяло, са в самата душа, в самото духовно тяло, което съществува като зародиш, но този зародиш трябва да бъде посаден в почвата – Любовта, трябва да бъде изложен на благотворното влияние на светлината, топлината и влагата, които са респективно силите на Любовта, Мъдростта и Истината, за да може да расте и да се развива, да се организира като един организъм, чрез който да се прояви душата и да влезе във връзка с Разумните Същества на Космоса и тя самата да стане гражданин на Космоса. Защото преди грехопадението човек е имал безсмъртно тяло, с което е бил гражданин на Космоса и е бил във връзка с Разумните Същества.
Но под влияние на греха, това тяло се е разрушило и сега човек трябва отново да го съгради. Тогава то му е било дадено от Бога, но сега той трябва да го изгради сам. От него е останал само един зародиш и върху този зародиш трябва да се работи, за да расте и да се развива, за да си възвърне предишното великолепие и блясък, каквито е имало в миналото, и да може да служи като проводник на душата, за да влезе в съзнателно общение с Разумните Същества на Космоса.
В различните епохи на човешкото развитие са били прилагани различни методи за духовно развитие, в зависимост от Космичните Принципи, които са работили в дадената епоха. Учителят казва, че в миналото, когато е работила Мъдростта като принцип, който е организирал света и живота, методите са били едни, а сега, когато Любовта влиза като принцип, който работи за оживотворяване и одухотворяване на света, методите са други. Това не значи, че Мъдростта е изключена. Не, но Мъдростта е помощен метод – Мъдростта се включва като метод за проява на Любовта. Защото в случая, под Любов разбираме същината на живота, която е Бог, а Мъдростта е метод за проява на тази същина.
Мъдростта е създала света с всички форми, които съществуват в него и е внесла хармония и ред навсякъде. Мъдростта е, която индивидуализира човешките души. Всичко това става в така наречения инволюционен период. Сега в процеса на еволюцията, която почва от идването на Христа – и това е главната мисия на Христа, да обърне инволюционния процес в еволюционен, т.е. от низходящ във възходящ – влезе в действие принципът на Любовта, който носи живот – който трябва да внесе безсмъртния живот във всички форми, създадени от Мъдростта. Любовта трябва да обедини всички души в едно цяло. След като са станали индивидуалисти под влияние на Мъдростта, сега в тях трябва да се пробуди съзнание за единството на живота, и да се почувстват като части на едно цяло. В това се състои пробуждането на душата.
Това става под влияние на Любовта като Принцип. Но като методи за проявление на Любовта влизат и Мъдростта, и Истината. В този смисъл Любовта е семката, зародишът, който трябва да се посади и да се развие, Мъдростта е самият процес на израстването и развитието, а Истината е плодът на този процес.
В следващото изложение ще изнеса ред методи, които Учителят дава за духовното развитие и организиране на духовното тяло и за пробуждане на душата. Това, което ще изнеса, е само една малка част от това, което Учителят е дал, но то все пак може да послужи за работа на Ученика, защото принципно то включва всичко.
Преди да започна изложението на методите, ще изнеса няколко мисли за разцъфтяването или пробуждането на човешката душа, изнесени на първия младежки събор.
Отделянето на човешката душа от Бога съставя един от най-великите моменти в Битието. Това отделяне в ангелския свят е известно под името „зазоряване на живота“, а в света на хората е едно дихание на Бога. Защото във всяко вдишване и издишване на Бога се зараждат разумните души. И тъй, при всяко едно Божествено издихание, или при излизането на една душа от Първоизточника, тя излиза под права линия като един Божествен лъч, влиза в обширния Космос или в обширната Вселена на своята предназначена работа, която ѝ е за задача да извърши. Досега човешката душа е била във вид на пъпка, но едва сега за пръв път тази пъпка е започнала да се разпуква. Това разпукване на тази пъпка е забележително като един от най-великите моменти в този Космос, наречено „разцъфтяване на човешката душа“ или „пробуждане на човешката душа“. И всички възвишени същества в Божествения свят очакват разцъфтяването на човешката душа. Чашката, в която ще се прояви тази душа, ще покаже своята красота, своята храброст и Бог ще вложи в нея Своята светлина и Своята Любов.
Всички вие се намирате пред една от най-великите епохи в света – разцъфтяването на човешката душа. И всички вие трябва да знаете, че сте души и трябва да цъфнете. Като цъфнете, тогава ще излезе от вас онова благоухание, което ще се разнесе из целия свят. Само по този начин ще дойдат във вашата чашка онези малки буболечици и пчелички, защото ще има сокове, с които да се хранят. Щом се разцъфти човешката душа, тогава всички ангели и служители на Бога ще дойдат.
Те, от милиони години, от незапомнени времена, чакат разцъфтяването на човешката душа, Божественото у човека, за да съберат от нея тези сокове. А с тяхното идване те ще внесат новата култура, която ние наричаме „Култура на Божествената Любов“.
Искам да остане у вас следната съществена мисъл: Да знаете, че сте една пъпка, в която вашето съзнание трябва да бъде тъй силно съсредоточено, защото това е един от Най-важните моменти в живота ви. Няма нищо по-велико от това, след като се разцъфти душата ви, да видите Божествения свят и възможностите, които лежат скрити в него. Това не е една илюзия, вие ще го опитате. Затова казвам, че всички трябва да бъдете чисти по сърце, тъй чисти по стремеж.
Човешката душа е зачената в Любовта. Тя е зачената на друго място. Вие сте души, а не тела. Вие сте души, заченати някога в Божествения Дух и сега ви се дава възможност да цъфнете, да се разцъфтите, да принесете плод и плодът ви да бъде благоприятен пред лицето на Бога. Искам тази съществена идея да залегне у вас като една основа. Не залегне ли тази идея във вас, смисълът на живота няма да бъде разбран.
Каквато философия и да имате, каквато и наука да изучавате, вие няма да се доберете до онази велика Истина, която търсите. Един е Пътят. Схванете ли нещата така, няма да има у вас колебание накъде сте, наляво ли сте или надясно, нагоре или надолу. Във вас ще има единство, ще знаете, че Бог е навсякъде. Щом схванете тази мисъл, тогава няма да ви е страх, че има ад. Не, дето е душата, там е раят. Душата образува рая. На мястото, откъдето се оттегли душата, се образува адът. И тъй, адът е място на бездушие, а раят е място на душите.
При този велик ден, който иде сега в света, вашите недъзи ще изчезнат изведнъж. Когато вие се разтворите на Божествената светлина и влезе тази Божествена топлина, всичките ви минали недъзи, всичко това ще изчезне, и помен няма да остане от него. И тогава вие ще почувствате в себе си един особен аромат на цвета.
И ще станете тъй силни и мощни, тъй радостни и весели, тъй млади и пъргави, както никога досега не сте били, в никое свое съществуване, в никое свое раждане и прераждане. Туй разцъфтяване ще бъде в онзи момент, когато ще скъсате всички връзки на робството, с които душата ви е била свързана. Щом ги скъсате, тогава Божественият Дух ще се всели в душата ви и ще се образува една връзка между вас и Бог, между Бога и човека.
I. Чистотата – първа стъпка
Понеже при окултното развитие човек постепенно влиза във връзка с един свят организиран, свят на чистота и святост, първото нещо, което човек трябва да придобие, влизайки в този път, е чистотата. Ето какво казва Учителят по този въпрос:
„Чистотата бива външна и вътрешна. Външната чистота всеки я вижда и разбира. Вътрешната чистота трябва да се придобие. Контраст на чистотата е нечистотата. Докато човек живее и докато е здрав, той се отличава с чистота. Започнат ли елементите на нечистотата да влизат в живота, смъртта веднага прави крачка напред. Колкото повече се увеличава нечистотата, толкова повече смъртта навлиза в живота. Смъртта и нечистотата се намират в право пропорционално отношение. Значи, нечистотата е свързана със смъртта, а чистотата е свързана с живота, тя е качеството на Божествения живот. Щом се знае това, първото правило е да пречисти човек своята мисъл.
Пречисти ли човек мисълта си, той ще има ясна и чиста представа за Бога. Но Бог не е някаква форма вън от нас. Той е източник на живота. И имаме ли ясна представа за Бога, първичният живот, който носи чистотата, ще потече в нас и ние ще придобием първоначалната си чистота.
Ето защо, докато не си състави ясно понятие за Бога, човек не може да се облагороди, не може да придобие истинско знание. Ако не придобие тази определена идея за Бога, всичко каквото придобие, в скоро време ще го изгуби. Външната и вътрешната чистота вървят ръка за ръка. Който не пази физическа чистота, той не може да има и духовна чистота. От всички се иска чистота във всяко отношение: чистота физическа, чистота духовна, чистота умствена.
Можете ли да бъдете здрави, нека всяка ваша чистота, всяка ваша мисъл и всяко ваше действие бъдат проникнати от идеята за чистотата. Само по този начин вие ще имате Божието благословение. А сега, каквото Господ ви изпрати, вие го разваляте с вашата нечистота и се излагате на явна смърт. Нечистият човек не може да бъде във връзка с Бога и с Възвишените Същества. Онзи, на когото Бог и Възвишените Същества говорят, е чист във всяко отношение и затова е силен и мощен и може да прави чудеса както Мойсей и като Христос.
Когато човек придобие чистотата, ще познае Истината, защото Истината е най-чистият свят, в който Любовта се проявява. Истината е най-чистият образ на Любовта. Тя е вечният живот. Значи, Истината е най-чистият образ на Любовта, а Любовта е най-чистото съдържание на този образ. Истината е най-висшето проявление на Любовта. Най-голямата светлина се придобива чрез Мъдростта. Най-голямата топлина се придобива чрез Любовта. В окултен смисъл Любовта се замества с Правдата. Ако искате топлина, горещина, търсете Правдата. Правдата е най-голямата топлина на Любовта, а Любовта е същината на живота. Дойдете ли до живота, знайте, че по-високо нещо от живота няма. Следователно Любовта, Мъдростта, Истината, Правдата и Добродетелта са области, светове, чрез които животът се проявява.
Като се разбере значението на чистотата в най-широк смисъл, тя трябва да се постави като основа на физическия и духовния живот на човека. Идейна, духовна чистота се иска от човека. В това отношение, като казваме, че човек не трябва да се занимава с недъзите на хората и да ги критикува, подразбираме, че той не трябва да нарушава чистотата на своя живот, да не внася нечисти, изопачени образи в съзнанието си и да се излага на смърт. Да се занимава човек с недъзите на хората, това е зараза, която разрушава организма.
След като човек придобие чистота, т.е. пречисти съзнанието си от всички отрицателни образи, тогава може да му се говори за идейни и духовни работи. След като човек придобие чистотата, иде светостта. След светостта иде служенето. Ако човек не е чист и свят, той не може да служи. И най-после, след служенето иде Любовта. Ако човек не знае да служи, той не може и да люби. Ако не знае да люби, той не може и да учи. А който не знае да учи, той никога не може да придобие свободата.
Тези възможности са тясно свързани една с друга. Който е започнал с чистотата, той е направил първата крачка. Този е естественият, нормалният път на духовен живот, на духовно развитие.
Когато човек направи първата крачка и придобие чистотата, тогава той ще приложи следните три метода за работа: на Бога ще служи, себе си ще почита, ближния си ще обича. Да служи човек на Бога – това значи всичко, каквото върши в себе си, да го върши в името на Бога. Да обича ближния си значи да се разтоварва от непотребния товар, който носи на гърба си. Да почиташ себе си значи да схващаш смисъла на живота. Почита се само чистия, красивия, умния човек. Това нещо човек вижда първо в себе си, а след това в другите. Ако виждаш доброто, интелигентността и разумността в себе си, ще ги виждаш и в другите хора. Това значи: това, което виждаш в себе си, се отразява и в останалите.
Човек уважава хората за съзнанието, което има в себе си. Той обича хората за хубавото, възвишеното и благородното, което вижда в себе си. Види ли го у другите, той ги обича вече. Обичта е, значи, да виждаш себе си в другите, а почитта е да съзнаваш достойнството си като човек. А да служиш на Бога значи да съзнаваш, че всичко иде от Бога и всичко, каквото вършим, да го вършим в Негово име. На Бога може да се служи само идейно. Под думата „служене“ се разбира, че всичко, каквото правиш в името на Бога, е възможно.
Така че иска ли човек да се развива правилно, трябва да се научи да служи на Бога, да почита себе си и да обича ближните си. Същата формула човек ще приложи към себе си по следния начин: ще служиш на Духа си, който те ръководи, ще почиташ душата си, която съдържа всичко ценно в себе си, ще обичаш тялото си и всички същества заради великата идея, която живее в тебе. Отнасяте ли се към себе си така, вие ще имате ясна представа за Бога и тогава всичко ще бъде възможно за вас.
Учителят е изразил тази идея по следния начин: Човек трябва да работи за осветяване Името Божие – това е служене на Бога, служене на Любовта. Човек трябва да работи за въдворяване на Царството Божие в себе си и на Земята – това значи да работи с методите на Мъдростта за възстановяване на хармонията както в себе си, така и в света. Това значи да почиташ себе си, да почиташ душата си. И най-после човек трябва да работи за изпълнение на Волята Божия – това значи да приложи Истината, за да придобие свободата си. Това значи още човек да обича ближните си.
За ученика на Окултната Школа са потребни две неща:
Първото необходимо условие е абсолютната чистота на сърцето. Тази чистота трябва да бъде жива, тъй както е жива чистотата на онзи извор, който постоянно блика и сам се чисти. Така подразбирам живата чистота. Не поставяйте в ума си следните мисли: мога или не мога да бъда чист. Тези два въпроса трябва да бъдат изключени от ума ви. Който иска да бъде Ученик, трябва да бъде абсолютно чист, да бъде чист извор. В Писанието се казва: „Сине Мой, дай Ми сърцето си.“ Следователно, за да бъде сърцето ви чисто, трябва да го дадете на Господа. Под думата „Господ“ подразбирам това Велико Бяло Братство, чрез което Господ сега работи в света. Тези Бели Братя са сегашните учители на цялото човечество – и на мъже, и на жени – и отсега нататък ще се запознаете с тях.
Второто необходимо условие за ученика е пълно самообладание на ума и сърцето, т.е. да владеете ума и мислите си, да владеете сърцето и желанията си. И тъй, абсолютната чистота на сърцето и пълно самообладание на ума и сърцето са необходими за ученика на Окултната Школа. Ако нямате абсолютна чистота и пълно самообладание, каквото и да ви кажат, нищо няма да използвате, то ще мине и замине, без да остави някакви последствия. Тези от вас, които нямат чистота и самообладание, като влязат в тази школа, ще започнат да мислят, че имат тези качества и ще изпаднат в лицемерие, ще изпитват една тягост, която ще им пречи.
Който влезе в Школата, трябва да бъде чист. Ако не иска да бъде чист, нека стои вън, за да не цапа другите. А аз казвам, че всички имате възможност да бъдете чисти, защото чистотата не зависи от вас, а от Бога, Който е един извор. Ученикът трябва да бъде смел и решителен и да не се страхува. Страхът може да дойде отвън, но ти няма да го приемаш в себе си, а да бъде като гостенин. Ако човек е чист, ако има самообладание, Белите Братя, Небето, ще пристъпят към него и ще му помогнат.
Така че чистотата на сърцето и пълно самообладание на ума са две съществени условия за Ученика на Окултната Школа. Без тях нищо не може да се постигне.
Сега вие като ученици често казвате: „Защо ме сполетя това зло?“ Такива разсъждения в Окултната Школа не се позволяват. Ученикът трябва да работи, да решава зададените задачи, без да задава въпросите „защо“ и „за какво“. В Окултната Школа на шапки и обуща не се обръща внимание. Бъдете свободни и знайте, всяко нещо е на времето си. Вие няма да останете в това положение, в което сте. Не мислете, че всичко може да стане набързо. В тази Школа за всяко нещо се изисква известно време.
Някои може да кажат: Ние живеем в един грешен свят, затова не можем да бъдем чисти. Светът може да е грешен, но ти живееш като ученик в Школата, затова ти трябва чистота на сърцето.
Не казвам, че сърцата ви са нечисти, но казвам какъв е законът: За най-малката нечистота и за най-малкото леке те изпъждат за хиляди години от тази Школа.
Та вие сега, като ученици на Окултната Школа, трябва да имате такова смирение, каквото е имал Христос в света, и да бъдете послушни като раби. Послушни ли сте, Белите Братя ще ви бъдат полезни; не сте ли послушни, те ще ви покажат вратата. Но не мислете, че вие сте вече в Школата. Във вътрешната Школа се изисква самопожертване, отричане от себе си, това, което вие сега още не можете да направите. И тъй, вие сте далеч от Школата, сега се приготовлявате за Школата.
II. Пробуждане на душата
Вашата задача като ученици е да схващате Бога като Любов и Мъдрост и чрез тях да всаждате във вашите души всички други добродетели. Само по този начин може да се развиете и повдигнете и да се пробуди душата ви.
За да бъде човек силен в света трябва да започне с Любовта. Добродетелта представя самия човек, минал през Любовта. Чрез Мъдростта човек е научил Божиите изявления към него.
Не можем да изпълним Волята Божия, ако не Го любим. Волята Божия е да бъдем всички добродетелни. Да бъдем добродетелни – това са отношенията на хората едни към други. Трябва да бъдем добродетелни не само към своите ближни, но и към всички създания.
Първото правило, за да придобием Любовта, е непременно да имаме смирение. Любовта е качество, което познават само смирените, слабите; тя е техен дар. Силните хора, които уповават на себе си, не знаят какво нещо е Любов.
Всеки от вас трябва да работи искрено върху себе си и, като работи, да счита, че работи за всички и че всички работят за него. То е Божествен закон, който трябва да работи и в нас. Окултната Наука го нарича „Висше Аз“, но по-право е да се каже „Божествена душа“. В нея са вложени всички условия за нейното развитие. А когато е образувана връзката, която съществува между всички създания, всички способности и чувства растат. Трябва да почувствате присъствието на Висшето Аз, на Божествената Душа у вас, да почувствате готовност поне веднъж в седмицата или в годината да се пожертвате за всички.
И Христос казва: „Който изгуби живота си за благото на другите, той ще намери своя живот.“ Това е точният превод на думите Христови и в тях се крие същността. В състоянието, в което вие понастоящем се намирате, тази вътрешна връзка още не е образувана, и вследствие на това, вашата нисша душа, нисшето Аз, вашият манас, както го наричат теософите, се стреми към противоположни движения. Тази душа върши това, не че има някаква омраза към човека, но стремежите ѝ са различни. Трябва да се борите с тази ваша нисша душа, понеже в нея са вложени всички отрицателни неща.
Така че в човека има нещо по-дълбоко от това, което виждаме. Това е Божественото, Божествената душа, Висшето Аз, което мисли в него. То е същественото. Специфичното във всяка душа е това, че, когато минава Божествената светлина през нея, душата я пречупва по особен начин. Затова всеки носи нещо особено, нещо специфично, красиво в себе си. В душата са складирани и скрити всички богатства и знания на Битието. И човешката душа може да се пробуди и да си припомни всичко, каквото е вложено в нея. Процесът на окултното развитие е именно в това – човешката душа да се пробуди и да си припомни всичкото знание, което е вложено в нея. За тази цел човек трябва да се вслушва и внимава в гласа на Духа, Който му говори отвътре. Слушането е външен процес, а вниманието – вътрешен процес. Това се постига, когато човек развива спящите в себе си духовни сили.
Духовните сили в нас могат да се развият, но за тази цел се изисква правилна мисъл, чувство и действие. Не е достатъчно само права мисъл или чувство, но мисълта, чувството и постъпките трябва да бъдат правилни и в хармония. Онова, което човек желае дълбоко в душата си, ще го постигне, но трябва да чака. Има време за всичко. Не може от дете да станеш мъдрец.
От дете, докато стигнеш до мъдрец, постепенно ще израстеш, като минеш през ред фази на развитие. Така върви и духовното развитие на човека. Най-първо човек е малко дете, после постепенно пораства, докато стане мъдрец. Всеки може да развие в себе си тези заложби, с които да влезе във връзка с живите разумни сили, които действат в Живата Природа. В плана на Битието е да влезем във връзка с Разумността, която е в Природата. За тази цел човек трябва да се научи да работи с мисълта си. Вие още не знаете какви мощни сили се крият в мисълта. С концентриране на мисълта е възможна и левитация!
Първото нещо, което трябва да направи човек, влизайки в пътя на окултното развитие, е да проучи себе си, да знае какви заложби има и какво се крие в него, да прецени възможностите си, да премери силите си. След това да си изработи правилно разбиране за живота. Между материалните и духовните работи трябва да има едно правилно съгласуване. Трябва да се разбират законите, по които може да стане това. Най-първо човек трябва да се запознае с любовта, която действа във физическия свят, с нейните форми и закони; после с Любовта, която действа в духовния свят и с нейните форми и закони. Във физическия свят Любовта трябва да се изучава от гледището на Надеждата, в духовния – от гледището на Вярата, а в умствения – от гледището на самата Любов.
Ученикът трябва да върви от видимото към невидимото. Човек трябва да впрегне недоволството и всичко отрицателно в себе си на работа. Ученикът трябва да бъде силен да издържа скръбта. Скръбта гради човека, както и радостта гради. Но човек трябва да носи съзнателно и скръбта, и радостта. Тогава те градят в него. Организмът на ученика трябва да се нагоди към новите вибрации. Това може да стане чрез хармонизиране на мислите, чувствата и постъпките с всички добри хора на Земята, чието съзнание е будно. Те помагат да стане хармонизирането с Бога, с Небето, с всичко живо. Това нагодява организма за по-висши трептения и преживявания. Тогава има условия напредналите същества да помагат.
Така ние ще дойдем до идеята, че в послушанието и разбирането на Любовта Христова седи силата за реализиране задачата на човешката душа – да може тя да развие необходимите качества, които са потребни за пробуждането на душата и за изграждането на духовното тяло и за следващия по-обширен живот, който ѝ предстои.
За да може човек да работи, трябва да има съдействие отгоре. Когато човек е готов, едно напреднало същество идва и работи чрез него. Тогава дейността му е ползотворна. Най-първо човек трябва да гледа да се освободи от користолюбието, което не е негово, а е чужда присадка.
Когато човек е верен на призванието си, Духът ще дойде и ще се всели в него. Той ще проникне в човека като слънчевите лъчи. Но трябва, когато дойде Духът, човек да е готов. Духът идва периодически. Когато образува връзка с Духа, на човека се дава пропуск за влизане в Храма на Тайното Познание. Затова човек трябва да отвори ума, сърцето и душата си за Божествения Дух, Той като слънце да огрее неговата земя и тогава ще се родят най-добрите плодове. Когато Божественият Дух дойде, човек ще започне Великата Божествена Наука и очите му ще се отворят. Божественият Дух непременно трябва да дойде върху Ученика, защото Той е носител на Божествената Истина. Само Той може да озари ума и сърцето на Ученика. Ако някой казва, че без присъствието на Божествения Дух може да придобие някаква наука, някакво знание, той не говори Истината. Ученикът трябва да бъде образец на чистота, на светли мисли, на възвишени чувства и благородни постъпки. Това са силите, които градят в него.
В човека постепенно се градят новите органи. В Шестата раса хората ще имат нови органи и ще виждат света разширен. Тези нови органи (сетива) се развиват под влияние на Божествените сили на Любовта, Мъдростта, Истината и на всички Добродетели. Затова човек трябва да даде път на тези Божествени сили в себе – да ги прояви в своите мисли, чувства и постъпки.
В тялото, в мозъка се крият сили, които трябва да се разработят. Всеки може да ги разкрие и разработи. Достатъчно е да употребява човек по един час на ден за размишление върху великите духовни въпроси, за да прогледне. Ако човек не може да измени своята мисъл, ако не може да внесе една нова мисъл в ума си и ако не може да я задържи в себе си поне за една минута, от него нищо не може да стане.
Човек има разни центрове в себе си, чрез които може да се съобщава с Възвишените Същества. Но той трябва да организира своето духовно тяло. В това физическо тяло се организира духовното. Когато Христос казва: „Имам дом неръкотворен“, има предвид това духовно тяло. Новото тяло се гради сега. Новите ни чувства и способности ще се вложат в новото тяло, което сега се гради. В някои то е още в началото си, у други – още на един месец, у други – още на два месеца, на три, на пет месеца и т.н. Плътта е тяло, където временно живее Духът, а духовното тяло е тяло на вечността. Физическото тяло, което имаме, е великолепно здание. То е модел за бъдещото тяло.
Организирането на духовното тяло става по следните методи:
1. Чрез приложение на Любовта.
2. Чрез служене на Бога.
3. Чрез молитвата.
4. Чрез размишление, концентрация, медитация и съзерцание.
Това са различни видове методи, чрез които се организира духовното тяло. По какво се познава, че духовното тяло на някой човек е организирано?
Ако човек не изгубва равновесието си, мира си при различните противоречия на живота, това е едно мерило, по което се познава до каква степен е организирано духовното му тяло.
Сега ще изнеса изказвания на Учителя върху тези и други методи.
„Най-силната крепост против всички болести е чистотата. И като ученици на Окултната Школа, необходима ви е чистота. Без чистота нищо не можете да извършите. Абсолютна вътрешна чистота трябва. Аз говоря за вътрешна чистота – чистота на сърцето.
За да може Учителят да предаде право своето учение на своите ученици, той трябва да бъде абсолютно чист. Не е ли чист, той ще ги заведе в левия път. Чист ли е абсолютно, той ще ги води в правия път, надясно. Това е по отношение на Учителя. Също така и Ученикът, ако не е абсолютно чист, не може да върви в правия път, няма да бъде способен да върви в този път и да възприеме Божествената Истина. И ако вие искате да предадете Божествената Истина комуто и да е, в дадения момент вие трябва да бъдете абсолютно чисти, и този, който ви слуша, непременно ще възприеме тази Истина, и сърцето му ще се обърне към Бога, ще познае Господа.
Сега аз говоря за абсолютната чистота, а не говоря за обикновената. Абсолютната чистота ви е една необходимост за закона на Любовта, тя ви е потребна и при закона на свободата. И когато вие, двама братя или две сестри, се съберете и между вас има едно натегнато състояние, това показва, че сърцата ви не са чисти. Щом не можете да се търпите, показва, че сърцата ви не са чисти, нищо повече. И веднага ще трябва да превърнете вашето състояние.
Имайте предвид, че без чистота не можете да впрегнете никоя природна сила да работи заради вас. Вие може да я впрегнете, но тази сила ще произведе обратни кармични резултати, които с векове трябва да изкупувате. И затуй, от всички ученици на Бялото Братство се изисква абсолютна чистота, за да могат силите на Природата да работят за тяхното издигане. Това е абсолютно правилно, то е необходимо при закона на свободата. Не спазвате ли това правило, ще отидете в левия път, спазвате ли го, ще бъдете надясно.
Сега Христос, Който е глава на това Велико Училище, изисква тази чистота от вас.
Христос, Който е глава на Всемирното Бяло Братство, изисква тази чистота от учениците на Бялото Братство в България.
Чистотата, това е едно произведение, един продукт или, мога да кажа, един атрибут на Любовта. Само Любовта носи чистота и затуй без Любов не можете да бъдете чисти. Туй трябва да го съзнаете. Влезе ли вече Любовта, произведе ли чистота, вие ще имате най-великия импулс. И аз искам да внеса един нов импулс във вашия ум като ученици. Този импулс вие не може да го добиете от никоя книга. Каквото и да правите, не можете да го добиете. Сега е един момент, който трябва да използвате, втори път този момент няма да го има. Всяко нещо в Природата, в Божествената книга, си има определено време, и ако се използва – добре, ако не се използва – изгубен е моментът, трябва да се чака. Един свещен импулс трябва да има в душата ви, в сърцето ви, в ума ви, за да можете да се домогнете до Божествената Истина.
Аз съм слязъл от Божествения свят, за да внеса този Божествен импулс във вашите души, за да се пробудят, да се разцъфтят и да поемат свещения Път към Бога. Един свещен импулс трябва да имате към Великата Истина, която ще ви направи свободни, ще ви освободи от робството, в което сте били досега и ще ви въведе във Великия Божествен свят на Любовта, Мъдростта и Истината.“
III. Приложение на Любовта
1. Има една жива разумна сила, която сплотява и свързва всички хора и всички същества. Наричаме я Любов. Тя е закон на цялото органическо царство. Нейният Път досега е представян за най-мъчен и непостижим. Обаче той е най-лесният Път, когато бъде разбран. По-лесен Път от него няма.
Бог иска да Го познаваме, за да участваме в Любовта Му. Любовта превръща всичко в добро. Тя е силата, която организира света и човека. Любовта трябва да идва от живота, който е вътре в човека, а не от външни стимули. Това се нарича Любов без външни стимули.
2. Бог като Любов е основа на живота. Затова човек като обича, не трябва да държи сметка дали го обичат и никога да не говори за любовта си. Така като обича човек, Любовта в него изгражда неговото духовно тяло. Най-хубавата Любов е тази, за която хората не знаят. Ти да знаеш и Бог да знае. Тогава Любовта няма личен и користен елемент и тя гради.
3. Когато имаме връзката на Любовта между нас и Възвишените Същества, тогава те се интересуват от нас и им е приятно да дойдат при нас и да ни помогнат. А щом сме извън закона на Любовта, никой не се спира при нас и никой не се интересува от нас.
4. Когато човек схване, че Бог е навсякъде и живее едновременно във видимия и невидимия свят и във всички същества – ангели, хора, животни, растения, минерали, в светлината и във въздуха, във водата и в гръмотевиците, и в бурята – и навсякъде като вижда Бога, тогава в човека ще настане дълбок мир и ще има вярност и стабилност в живота си. По такъв начин той се свързва с Бога и Бог твори в него. Обичайте Бога вън от вас и вътре във вас, за да Го познаете и да се свържете с Него. Човек трябва да търси Бога чрез всяко свое желание и чрез всяка своя мисъл. Например човек има желание да яде, нека си каже: „Чрез храната ще намеря и позная Бога.“ Да люби човек Бога, това значи да цъфти и надалеч да издава благоухание. Познаването на Бога седи в това, да почувства човек Любовта към Бога. Тогава ще дойде животът.
И най-малкият живот произтича от Онзи, Който люби всички без изключение. Не се съмнявайте в Любовта на Великия. И в най-тъмните, бурни и страшни неща на живота дръжте в ума си мисълта, че Бог ви люби. И в най-светлите, тихи и красиви дни на живота си дръжте мисълта, че Бог ви люби. Божията Любов е свещената канара, върху която е поставен животът на всички същества. И върху тази канара може да съградите своето бъдеще. Изгубите ли упованието си в тази канара, животът ви се обезсмисля и разрушава. Ако разбирате Божествените закони в тяхната дълбочина, вие ще разрешите важните и съществени въпроси, които ви измъчват. Това значи да разбира човек Божията Любов, която е храна за душата, и Божията Мъдрост, която е храна за човешкия дух.
5. Любовта е свещеният огън в света, за който няма прегради. Тя разтопява всички прегради и прониква навсякъде. Излъчвайте светлите струи на Любовта, така ще придобиете мекота. И тогава ще разберете, че:
Бог е Любов и Божията Любов съживява и носи живот.
Бог е Мъдрост и Божията Мъдрост освещава и носи светлина за човешкия ум.
Бог е Истина и Божията Истина освобождава и носи свобода за човешката душа.
6. Божията Любов се отличава със следните качества: обхода, оценка и разумност. Не подпушвайте Любовта в себе си. Тя е извор, който постоянно трябва да тече. При Любовта има обмяна – втичане и изтичане, вземане и даване. При нея не съществува закон: или само да даваш, или само да вземаш. Това значи да обичаш и да те обичат. Любовта е единствената сила, чрез която животът идва. Тя е единствената сила, която може да внесе изобилния живот. Любовта ражда живота.
Животът ражда движението. Има движения, които преобразяват мозъка и мисълта. Има движения, които преобразяват сърцето и чувствата. Има движения, които преобразяват волята и постъпките. От този род са окултните гимнастики и Паневритмията. Човек трябва да се възпитава да дава. Това гради в него.
Не мислете дали хората ви обичат, но вие обичайте. Това ще ви ползва. Онова, което Бог е направил за нас, трябва и ние да го направим за другите. Това е Любов. Когато човек обича, трябва да е готов да обича и да се жертва.
Любовта е основата, от Мъдростта произтича светлината, а от Истината – свободата.
7. Път за придобиване на щастието е Добродетелта. А възможността за придобиване на Добродетелта е Божията Любов. И тъй, Любовта е път за постигане на щастието по Пътя на Добродетелта. Всички Добродетели произлизат от Божията Любов. И тогава Любовта се изявява в Добродетелите. Когато човек проявява различните Добродетели в живота си, с това изявява Любовта.
И тогава, да обичаш един човек, това значи той да расте и да се развива под твоята обич. Любовта предизвиква нов подтик на енергии в ума и в сърцето на човек. Човек най-първо трябва да се домогне до Любовта. Щом се домогне до нея, той придобива радост, разширение, условия за растене и опитва всички блага. Когато човешката душа дойде под Божествените лъчи на Любовта, тя се разцъфтява и човек има едно велико преживяване. Той чувства единството си с цялото Битие.
Любовта започва с пробуждане на съзнанието, когато човек чувства единството си с цялото Битие. Затова ние искаме едно Братство, основано на Божествената Любов, на Божествената Мъдрост и на Божествената Истина, а не общество на вълци и мечки, а Братство на всички хора и народи, изпълнени с Любовта, просветени от Мъдростта и озарени от Истината.
Ако човек не обича, не може да расте. Където има Любов, човешките способности растат и се развиват правилно. Любовта представя същината на живота, а Мъдростта – формите на хармонията в света. Ако се приближите при Любовта, ще придобиете такова знание, каквото не сте имали и ще се облечете в дреха, каквато не сте носили. Когато в човека влезе Любовта, той става смел и решителен.
Когато в човешката душа влезе съзнателната Любов, в него се развиват скритите сили, за които копнее душата. Човек трябва да обича, понеже чрез това той получава енергии, които може да оползотвори за съграждане на своето духовно тяло. Магична сила е Любовта. Чрез Любовта се трансформират известни космични енергии. Любовта регулира енергиите в човека. Единствената сила, която владее всички сили и може да ги регулира, това е Любовта. Самата Любов се регулира от Духа.
Любовта носи всички добродетели. Трябва да любим, защото само Любовта съкращава времето, спестява енергиите и произвежда най-добри резултати. Иначе ви трябват най-малко десет прераждания, за да изправите една малка грешка. Всички, които любят Бога, ще станат силни, крепки, възвишени, благородни, ще придобият знанието на Мъдростта, ще придобият и великата Истина, която ще ги направи свободни.
8. Чрез Любовта човек си създава органи, за да може да диша етер. Човек трябва да люби, за да си създаде дихателни органи за възприемане на етера. Щом Любовта влезе в сърцето ви, светлината в ума ви, всички ще прогледнете.
9. Блаженствата, за които се говори в Евангелието, са девет метода, по които Любовта може да се приложи на Земята. Любовта е най-лесният път и най-разбраният, по който човек може да се домогне до реалността на живота. Тя е единственият път. Където е Любовта, там е реалността. Целта на живота е Любовта, а вярата и надеждата са условия за постигане на тази цел.
10. Онзи, който иска да се развива и напредва, най-първо трябва да се научи да възприема правилно Божията Любов и да я предава правилно. Значи, това, което възприемеш от Бога, да го предадеш на други. Не само да предаваш, но и да прилагаш онова, което си приел. След приложението идва свободата.
Като приемеш Божията Любов, ти ще научиш какво нещо е Любовта. Като я предадеш, ти ще научиш какво нещо е Божията Мъдрост. Като я приложиш, ти ще научиш какво нещо е Божията Истина.
За да придобие и възприеме Любовта, човек трябва да работи за преминаване от самосъзнанието в свръхсъзнанието или в космичното съзнание. Страданието е признак, че самосъзнанието се развива, а пък освобождаването от страданието показва преминаване в свръхсъзнанието. Това е влизане в Божествения свят.
За да развие човек свръхсъзнанието, или космичното съзнание, а заедно с това и Божествената Любов, трябва да прекарва време в молитва, размишление и концентрация. Размишление върху една мисъл, това е дъвчене. Значи, когато една мисъл се обмисля хубаво или се дъвче дълго време, тогава приемаме чрез нашето свръхсъзна-ние много Божествени идеи и духовни сили, и приемаме също така сила да изпълняваме Волята Божия.
Когато човек отиде в дълбоките води – при Бога – там е чистота, там човек придобива чистотата и Любовта. Винаги когато човек иска да приложи Божията Любов само за себе си, той се оцапва. А всякога, когато иска да приложи Божията Любов за ближните, той се освобождава.
11. Поне един час на ден гледайте хората, като че вие живеете в тях, като че техните страдания и радости са и ваши. Чрез това човек се сближава с другите и започва да чувства единството на цялото Битие, а това води към Любовта, към космичното съзнание.
Когато срещнеш някого, мислено напълни душата му с любов, духът му с красота и радост, да се зарадва и той, че си го срещнал.
Видиш една пеперуда, кажи: „Господи, благослови я.“ Видиш едно цвете или дръвче, кажи: „Господи, благослови го.“ И ако имат нужда от поливане, полей ги. Видиш един извор, кажи: „Господи, благослови го.“ Ако има нужда да го изчистиш, изчисти го. Бъдете като един цвят, който издава благоухание. Бъдете като Слънцето, което раздава на всички своята светлина и топлина.
Любовта представя едно космично течение, но вие трябва да разбирате нейните качества, за да се ползвате от нея. Любовта е език на посветените, а езикът на посветените има сила. Той е творческо Слово.
12. Да знаем как да говорим, как да мислим и как да чувстваме, умни да бъдем, в това седи съвършенството, в това седи Любовта. Без това Любовта не може да се прояви. За да се придобие Любовта, необходимо е смирение. Дойде ли смирението, и Любовта ще дойде, и знанието ще дойде. Изхвърлете от себе си мисълта за превъзходство над другите. Знайте, че всеки човек, всяка душа, има възможност да се повдигне.
13. Друг метод за развиване на Любовта е да се събуди във вас велик копнеж, да гладувате и да жадувате за нея, както цветето за животворната влага и слънчевите лъчи. Който гладува и жадува за Любовта, наситен ще бъде.
Практически метод за развиване на Любовта е и следният: Посадете няколко черешови дървета. Отглеждайте цветя, особено червени или с други краски. След 2-3 години ще почувствате едно много приятно чувство на любов. Това е един практически метод за развиване на Любовта. Посаждайте също дини или други плодове.
Всяко растение има в себе си скрити сили. Например фикусът внася спокойствие в човека. Ако искате да станете активни, отглеждайте череши. Ако искате да развиете вярата си, отглеждайте сини сливи. И изобщо, ако искате да се развивате, отглеждайте плодни дървета, цветя, зеленчуци. Поливайте плодните дръвчета и си казвайте: „Както поливам дърветата, така и Господ да излее Своето благословение върху мен.“ Човек, който е готов да полее няколко дръвчета, е готов и на много хора вода да донесе. Верният в малкото, е верен и в многото.
14. Всеки от вас, който иска да бъде обичан, трябва да има в себе си живот, чистота и разумност. Има ли човек тези три качества, той всякога ще бъде обичан и ще има условия да прояви Любовта, която ще работи и съгражда в него.
15. Друг метод е следният: във всеки човек, когото срещнете, намерете добрите неща, които Бог е вложил в него. Първото нещо, което изисква Любовта, е, като срещнете някого, да намерите поне една възвишена черта в неговия характер, за която да го обикнете. Мислете добро за другите. Човек, като мисли добро за другите, мисли добро и за себе си. Ехото на всяка ваша мисъл ще се върне при вас. Ако държите в ума си лошите черти на някого, те ще оставят отпечатък във вашия мозък и вие ще заприличате на този човек. Ако мислите добро за човека, и то се отпечатва във вашия ум. Най-първо бъдете свободни от всякакви подозрения, съмнения, лицемерие и фалш. Закон е: като приписвате на някого едно добро качество, то ще се върне при вас. И ако му приписвате лошо качество, и то ще се върне при вас. Затова по-добре е да виждате доброто в хората, за да се върне при вас, а на лошото не обръщайте внимание. Не се произнасяйте за човека, защото вие се произнасяте за работата на Бога, а вие не знаете какво Бог ще направи от него. Бог още не е завършил работата си върху него.
Ако мислите, че някой човек е добър, ако вярвате в това, той външно може да не е такъв, но ще знаете, че след време ще прояви своята доброта. Никога не търсете у хората недостатъците, понеже с това вредите на себе си. А обратно: когато и в най-лошия човек, в разбойника, в звяра почувствате присъствието на Бога, Той ще се прояви в него. Това същество ще се пробуди и ще стане коренна промяна в него. Този закон трябва да го прилагаме всекидневно в живота си, за да повдигнем другите, да повдигнем и себе си.
За да познаем един човек, ние трябва да храним към него най-добри мисли и чувства. Колкото по-добри мисли и чувства имаме за хората, толкова по-силни ще бъдем на Земята. Когато изгубим добрите мисли и желания за хората, ние изгубваме най-хубавото на Земята – нашите вътрешни приятели – ангелите хранители. А развитието ни зависи от вътрешните приятели. Всеки трябва да съзнае, че както Бог е Любов, снизходителен и добър, така и ние трябва да бъдем. Нито хвалете хората, нито ги укорявайте. Главно е изпълнението на Волята Божия.
Одумването е голям недъг в сегашните хора. Няма по-лошо нещо от това.
Да държиш добрите черти на хората в ума си и да не критикуваш никого, това е сигурен метод за развиване на Любовта.
Като търсите добрите черти в хората, ще почнете да ги проучвате. И в себе си ще намерите най-добрата черта и ще я държите в ума си. От там започнете. Това значи да познаваме себе си.
16. Друг метод за развиване на Любовта е следният: благодари на Бога за това, което ти е дал, за възможностите, които имаш, за всичко благодари. По такъв начин се възприема Божията Любов. Докато човек не съзнае, че всичко, което Бог е направил, е добро, и за всичко да благодари, нищо не може да постигне. Цяла наука е да бъде човек доволен и да му е приятно, че живее на Земята, макар че има много горчивини. Трябва да имате правилно понятие за нещата. Благодарността води към Любовта.
17. Човек не може да разбере Любовта в нейните мистични дълбочини, докато идеята за Бога не стане ясна за него. За да проявите истинска Любов, трябва да изправите отношенията си към Бога. Докато Природата не оживее за човека, той не може да разбере Любовта. Да оживее Природата, това значи да бъде жива и разумна, навсякъде да виждаш проявите на Разумното Начало, на Бога.
18. Съзнавайте единството си с цялото Битие. Постъпвайте с другите така, както постъпвате спрямо себе си. Старайте се, когато ви се случат неприятности, да намерите в тях добрите страни, да ги гледате така, както скулпторът гледа на камъка и мисли как да изкара от него нещо хубаво.
Обичайте тези хора, върху които работите. Изпращайте струи от Любов към хората, за чието повдигане работите.
Правете услуги на тези, към които имате антипатия. Тогава антипатията ще се превърне в симпатия.
19. Никой не може да влезе в онзи свят без Любов, без знание, без Мъдрост, без Истина, без свобода. Това са пътищата, през които се влиза в онзи свят.
20. Важен метод за развиване на Любовта е служене на Бога. Онзи, който служи на Бога, е в състояние да възприеме Божията Любов, става възприемчив за нея. Като служите на Бога, Той ще ви научи как да любите. Служете, за да усилите Любовта си. Да служите на Бога, това значи да оставите Божественото да минава през вас безпрепятствено.
21. Любовта е един вътрешен копнеж на човешката душа. Любовта е център на човешкия дух. Да любим значи да намерим онзи извор, от който постоянно извира в нас. За да обичате някого, първо трябва да обичате Бога. Любовта към Бога, това е вътрешен, мистичен опит. Магичната сила на този опит се разкрива, когато човек отправи ума си и сърцето си към Бога, без никакво колебание и съмнение. Тогава ще разберете смисъла на живота. Смисълът на живота седи в Любовта към Бога. Да любиш Бога, това значи да се разцъфти душата ти и да разнасяш благоуханието си надалеч. А да обичате Бога, това значи да обичате всички. Божията Любов идва чрез откровение отвътре. Да обичаш някого, това значи да намериш в него онова добро, което е скрито за всички околни. И да благодариш на Бога, че с любовта си го намерил. Радвайте се на любовта, чрез когото и да се проявява, защото Любовта е неделима. Като схванем единството на Любовта, нейната неделимост, настава мир в душата, и постъпката ни към когото и да е е постъпка към Бога. Вие ще имате успех в живота си само тогава, когато виждате проявата на Бога в ближния си и обичате Бога в ближния си.
22. Човек трябва да се научи за всичко да благодари на Бога – и за благата, и за страданията и нещастията. Само така ще постигне идеала си. Само така ще съзнаем, че ние живеем в Бога и Бог живее в нас. В западната Окултна Наука тази идея е предадена в следната форма: ученикът трябва да свикне да приема уроците на кармата такива, каквито му се дават, и да благодари. С това той възпитава и облагородява своята личност, като я прави слуга на възвишеното и по такъв начин отваря пътя на Божествената Мъдрост, която се влива в човека.
23. Първият признак, че човек проявява Любовта, е неговият вътрешен мир. Същевременно той има стремеж към безконечното, към Възвишеното.
24. Не може да обичаш един човек, който не се е жертвал за тебе. Обичаш ли го, той се е жертвал вече за тебе. И никой не може да те обича, ако ти не си се жертвал за него. За всяка услуга, която сте направили на някого, той ще ви обича някога.
25. Страданието е Път към Любовта. Трябва да изтърпиш 29 страдания, за да имаш едно благо на Любовта. Чрез страданията се проверява доколко нервната система е добре организирана. Когато някой се ожесточава при страданието, това показва, че е в началото на своето развитие и неговата нервна система не е организирана и ако преминат духовните енергии през него, ще го стопят. Чрез страданията Природата иска да предпази човека от някоя опасност в живота. Когато изпраща страдания на хората, Природата има предвид голямото зло, което ги очаква, и за да не налетят на голямо зло и страдание, изпраща им малки страдания.
По някой път човек страда за това, че носи грешките на другите. Това е висш род страдание. Това е помощ. Страданието събужда мисълта и кара човека да мисли, за да намери причината, която го кара да страда, и я отстранява. Човек страда, докато се усъвършенства, докато страданията се превърнат в радост. Онзи, който е минал вече през големите скърби, той е разбрал Любовта.
26. От горните мисли се вижда, че когато човек даде път на Любовта в себе си, той се свързва с Бога, с напредналите разумни същества на Космоса и от тях протичат към него сили и енергии, които изграждат неговото духовно тяло и формират органите в него, за да стане то един цялостен организъм, с който душата да стане съзнателна в духовния свят. Когато душата стане по този начин съзнателна в духовния свят, тя се свързва от една страна с Духа и с Божествения свят, а от друга страна пренася будността, впечатленията и преживяванията си от духовния свят във физическия. Това се нарича още „Пробуждане и разцъфтяване на човешката душа“ и е представено в ро- зенкройцерската езотерика с кръст, в средата на който се разцъфтява роза. Кръстът е тялото, а розата е разцъфтялата и пробудила се душа. Учителят казва:
27. „Пробудената душа преминава от смърт към живот. Пробуждането е проявление на Бога в душата. Когато човешката душа се пробуди, когато се разцъфти и разнася надалеч своя аромат, напредналите същества идват и ни помагат чрез светлината, топлината и влагата – като влагат своите идеи в житото, в плодовете. Затова храната ни подкрепя не само физически, но чрез нея напредналите същества ни предават своите идеи, които носят енергии за организиране на нашето духовно и физическо тяло.“
„Душите още не са се разцъфтели. Страданието е една предпазна мярка, да не би душата да се разцъфти преждевременно и да я попари слана.
Душата трябва да чака да дойде първия лъч да донесе светлината и топлината, и тогава тя ще се освободи от всички окови и ще разцъфне. А първият лъч, който носи светлина и топлина, е Любовта. Разцъфтяването на душата – това е пробуждане на душата.
Това пробуждане се нарича още духовно раждане или раждане от вода и Дух, което показва, че духовното тяло е съградено и душата се проявява с него в духовния свят. Когато душата се пробуди, тя ще се облече в най-хубавите си дрехи. Постепенно всички души ще се разцъфтят – едни по-рано, други по-късно – всяка на своя ред.
28. За да има постижения и за да изгради своето духовно тяло, ученикът трябва да пази свободата на душата си, да пази силата на духа си, да пази светлината на ума си и да пази доброто на сърцето си, защото това са силите, които изграждат духовното му тяло и създават нови органи в него.
29. Познанието става всякога чрез Любовта. Никога не можете да познаете човек, когото не обичате. Може да познаете само този, когото обичате. Ако мислите, че чрез каква и да е философия ще познаете Бога, ще може да се домогнете до Мъдростта, лъжете се. И за придобиване на Мъдростта е потребна Любов, и то много по-велика, отколкото сегашната, обикновена любов, която имате.
30. Всички окултни сили имат приложение само в Божествената Любов. Единствената сила, която може да владее всички други сили и да ги регулира, това е Любовта. Тази сила има свое приложение във всички светове. Като физическа сила, има приложение в чувствата. В астралния свят пак има приложение, и в умствения свят също.
31. Ние не ходим с пипане в света, а с виждане. Всеки един Ученик, който влиза в Школата, ще прогледне, ще вижда. За да прогледнете, да видите, давам ви следното правило: щом Любовта влезе във вашето сърце и страхът излезе навън и щом светлината влезе в ума, а тъмнината излезе вън, всички ще прогледнете, без изключение. Само тези са условията: Любовта в сърцето и светлината в ума. Най-важното условие е да възприемете Любовта, да опитате Бога като Любов.
32. Сега в Школата страхът съвършено трябва да изчезне, защото този страх много ми пречи. Като ви говоря в беседите, вашите мисли, вашият страх много ме възпрепятстват. А страхът се изпъжда навън само от Любовта.“
IV. Служене на Бога
Вторият основен метод за духовно растене и развитие, за организиране на духовното тяло и за създаване на органите в него е служенето на Бога.
Служенето на Бога е метод за окултно развитие и тази идея няма нищо общо с религиозната догматика. Учителят казва, че на Бога може да се служи само идейно. За да служи човек, трябва да има знание, за да знае как да служи. Служенето е процес на работа за възстановяване на нарушената хармония, която е израз на Божествената мисъл, както в света, така и в човека.
Затова служенето под друга форма е изразено чрез идеята за въдворяване на царството Божие – както във всеки човек поотделно, така и в земята, в човечеството. Ще предам ред мисли от Учителя по този въпрос.
1. Няма по-хубаво състояние от това да чувстваш Божието присъствие в дълбочината на душата си. Идеята за Бога е за човешката душа каквото е изгряващото Слънце за Земята. Когато човек има тази идея, той може да расте и да се развива. Когато човек има връзка с Първата Причина, животът се проявява правилно у него и тогава схваща живота в неговата целокупност. Това е магическа формула, това е магията на живота. Човек, който няма тази идея, той не може да стане маг, воля не може да има, ум не може да има, сърце не може да има. Които съзнават, че Бог действа в света, ходят във виделина, а които нямат тази идея, нямат още тази виделина. Пазете в себе си свещения образ на Бога.
Да бъдем в хармония с Бога, това подразбира хармония с Целокупността на Битието. Законът е: Щом възстановиш своите отношения с Бога, възстановяваш своите отношения и с другите, защото като дойде някой при тебе, ти виждаш Бога в него. Когато имаме единство и хармония вътре в нас, ние служим на Бога. А иначе ще служим на обществото, на народа, но не и на Бога.
2. Божественото слиза периодично, за да ни помогне, като възстанови нарушената хармония. Като ученици, работете върху закона: Познаване на Бога във всичките прояви на живота. Така ще познаете Бога във Великото и в малкото. Това значи да Го познаете в Неговата същина. Това, което периодично идва и дава направление на живота ни, Светият Дух, това е Бог.
Вашата сила се състои в това, че Бог действа чрез вас. Силата е в Него. Този, който е роден от Бога, ще прояви Божията Любов и е готов да помага. Онзи, който е роден от Бога, не може да мрази. Който е роден от Бога, е услужлив, смирен, има всички Божествени добродетели.
3. Служенето на Бога представлява доброволен акт в живота. Ако не дойде Любовта в живота, служенето на Бога е немислимо. Служете на Бога с любов, с мисъл, с воля. Умът, сърцето и волята са трите връзки на човека с Бога. Целта на живота ни трябва да бъде да вършим Волята Божия. Намерите ли този ключ, вие сте дошли до същественото и във вас ще се създаде нещо ново. Да служим на Бога – това е най-важното, първото нещо. След това ще се научим да служим на другите хора. Най-първо ще възлюбиш Бог и след това ще слезеш да обичаш всички хора. Да служиш на Бога, значи да имаш всички благоприятни условия за работа. Като станете сутрин, кажете си: „Господи, готов съм всичко да направя днес за Тебе.“ – Ще се молиш на Бога и ще работиш. Трябва да има хора в света, които са готови в името на Великата Любов да пожертват живота си, да се откажат от доволство в живота, от всички блага на живота за едно висше благо за човечеството.
4. Когато човек приеме нещо, когато има някои придобивки, трябва да ги сподели с другите, трябва да ги преработи и да ги даде на другите. С това той служи на Бога. В служенето има разнообразие. Човек трябва да намери най-добрия начин за служене на Бога. Изобилно ти е дадено, изобилно давай!
5. Служенето е служба. Когато служиш, сам не можеш да се назначиш на служба. Бог ще те постави да служиш. Докато не те постави Бог да служиш, ти не можеш да служиш, защото иначе няма да имаш крила, няма да имаш сила. Служенето е едно от най-трудните изкуства. В живота на служенето е важен следния закон: Едно нещо, от което си се ползвал известно време, ще го отстъпиш на други да го ползват, а ти ще минеш напред.
6. В закона на служенето човек трябва да съзнае, че всички хора съставят един колективен организъм и всеки един трябва да знае къде му е мястото в този организъм. Всеки човек е важен за тебе, защото соковете на цялото дърво се вливат и в тебе, и в него. Така че като клони на едно и също дърво, трябва да си помагате взаимно. Това е един от законите на служенето. Взаимопомощта е велик закон, по който се проявява Любовта и твори в човека. Когато човек приложи взаимопомощта и намери мястото си в общия организъм на Природата, той добива свободата си. Свободният е с пробудена, с разцъфнала душа, той е човек, който е изградил своето духовно тяло и с него живее съзнателно в духовния свят. Свободният е човек, роден от Духа, от Любовта и е проводник на Истината и Мъдростта. Той се храни с Мъдростта на Космоса и расте, и се развива, укрепва от сила в сила. Той е вече узрял плод на Дървото на Живота. А животът има смисъл дотолкова, доколкото принасяме плод в Цялото. Когато човек работи за Бога, той е знаен на Небето между всички светли духове, навсякъде го знаят.
7. Трябва да се пробуди съзнанието ви, да бъдете признателни на Онова Същество, Което ви е дало всичко. Това е един от великите закони на служенето. Тогава ще имате уважението и почитанието на хората. Уважението и почитанието на хората зависи от това доколко вие служите на Бога.
8. Когато човек не мисли за Бога, а по естество си е добър и проявява доброто, тогава Бог действа в него, за да е добър. Такъв човек несъзнателно служи на Бога. А когато човек съсредоточи ума си към Бога, той е добър, защото е в съзнателна връзка с Бога и черпи от Него. Тогава той е добър по своя воля, т.е. съзнателен проводник на Бога. А когато не мисли за Бога и е добър, това показва, че Божественото в него работи и той несъзнателно служи на Бога.
9. Работете за цялото, за да приемете енергиите на цялото в себе си, които ще съградят във вас вашите духовни органи.
10. Всички хора трябва да приемат Великата Истина за Единството. Аз проповядвам сега Учението за вътрешното единство. Пожертвайте личния си живот за щастието на човечеството. Това е Новото Учение, Учението на Любовта. Когато човек се отрече от личния интерес в себе си и живее за Цялото, с това служи на Бога и в процеса на това служене съгражда духовното си тяло.
11. Ако човек живее и работи за Бога, ще срещне сродната си душа. Тя ще внесе в него разширение, сила и подем. Ако не служи на Бога, ако не върви по Божия Път, няма да срещне сродната си душа и животът му ще се обезсмисли.
12. Стремежът на човека към свобода е Божествен. Външната свобода се обуславя от вътрешната свобода – свободата на мисълта, чувствата и постъпките. Човек трябва да дойде до вътрешната свобода. Човек трябва да извоюва своята свобода. Човек се е ограничил и сам трябва да се освободи. За да се освободи, човек трябва да обикне Истината, да живее с нея. Истината прави човека свободен. Свободен е онзи, който е здрав, умен и добър. Свободен е само онзи, който служи на Бога и като служи на Бога може на всички да слугува. Ограничен е онзи, който иска да му слугуват. Свободен е онзи, който никакъв огън не може да го изгори и който никой не може да окаля. Щом добие свобода, човек е радостен. Свободата и Любовта вървят заедно. Мисъл и свобода също вървят заедно. Само свободният може да люби, само свободният може да мисли, само свободният може да служи. Свободата зависи от правата мисъл, а правата мисъл зависи от Любовта.
13. В процеса на служенето човек изявява доброто като проява на Любовта. Затова доброто е творческа и съграждаща сила в човека. Добрите хора ще наследят Земята. Кротките ще наследят Земята. Един век няма да мине и всичко това ще стане. Има мощни духовни течения навсякъде.
14. За да работим за своето повдигане и развитие трябва да бъдем добри за всички същества – растения, животни и хора. Защото това, което вършим на другите, вършим го на Бога. Това е един от великите методи на служенето. Добър човек е онзи, който и при най-лошите условия изпълнява Волята Божия. За да бъдеш добър, трябва да бъдеш свободен. Доброто е външната страна на Любовта. Когато искаш да правиш добро, подтикът иде от Бога. Затова човек трябва да благодари на Бога за всичко и при всички условия. По такъв начин той съгражда своя вътрешен живот. Когато човек направи едно малко добро, да благодари на Бога, че се е проявил чрез него. Когато дойде едно малко страдание, пак да благодари. Тогава ще дойде голямото благословение. Затова, радвайте се и благодарете за всичко.
15. Когато някой е натъжен, намери начин тайно да му помогнеш, да му направиш едно добро. Когато направиш добро, не говори за него. За да бъде силен, първо човек трябва да бъде добър. Когато правиш добро, то ще почне да тече към тебе като извор. То е условие за здравето. Без доброто човек не може да бъде здрав. Реализирането на доброто и на малките Божествени подтици дава устойчивост на характера. Така направеното добро представя основния камък на бъдещата сграда на човека – неговото духовно тяло. Всеки човек трябва да направи поне една малка услуга на своите близки. Правете добро, защото сте части на един велик Космичен организъм. По такъв начин служите на Бога и съграждате своя духовен организъм.
16. Човек трябва да може да оценява това, което му се дава. Когато оценява нещата, човек гради в себе си. За да може да гради в себе си, човек трябва да бъде твърд като земята, за да има основа; да бъде подвижен като водата, за да бъде пластичен да гради; да бъде бърз като въздуха и лъчезарен като светлината. Човек трябва да бъде активен в мисли, чувства и дела. Тогава му се дава. Като е активен, той сигнализира за нуждите си и му се притичват на помощ. Спре ли се активността му, не може да му се помогне.
17. Онзи, който люби, трябва да обича знанието, да иска да придобие Мъдростта в себе си, да стане мъдър. Не желае ли това, Любовта не действа в него. Любовта се проявява само при едно силно, интензивно желание да бъдеш мъдър. Това е качество на Любовта. Първото качество на Любовта е една велика жажда да учим. Всичко това не е алчност, такъв човек не е нахален, но изучава всичко, каквото види в света. Качеството на Мъдростта е точно обратно – у мъдрия човек пък има желание и най-малкото същество, което види, да го обикне, има желание да му направи една услуга. Като види, че едно цветенце е затиснато, ще се спре и ще го разрови, ще му направи услуга. Нему му е приятно това. Само мъдрият човек може да направи това. Сега, като дойда във вашия дом, аз мога да позная дали вие търсите Любовта или Мъдростта. Крайният резултат на Любовта – това е да се опознаем.
18. В първоначалния език думата „Бог“ е имала особен смисъл. Днес това понятие е изопачено. С изопачаването на това понятие, хората са изопачили своя ум. За да си съставим правилно понятие за Бога и да Го разберем, трябва да се върнем в своето първоначално състояние. Изопаченото разбиране на Бога се дължи на Черната Ложа.
19. Мойсей, един велик посветен, е казал: „Не споменавайте Името Божие напразно. Това е един от великите закони за онзи, който иска да изучава Великото Божествено Учение. Така той ще освети Името Божие. Докато не започнете да осветявате Името Божие в онзи велик смисъл, предаден от девствените Божествени Духове, никой не може да се повдигне по-високо от стъпалото, на което се намира.
20. Знайте, че в каквато и посока да се прояви човек, това е за слава Божия. Защото вашите пропуски, вашите грешки представляват възможност за повдигането на по-напредналите от вас същества.
Ти правиш известна грешка, а тези същества, които ти не виждаш, използват тази твоя грешка, вземат я за съграждане на една велика добродетел. На Земята грешките са неизбежни. Но въпросът е за несъзнателните грешки, станали въпреки волята ви. За тези грешки човек не трябва да се критикува, не трябва да се осъжда. Единствената опасност от страна на Черното Братство седи в това, че те имат за задача да всадят в човека един критичен дух, че той не живее добре, да почне да се самоосъжда и критикува. Ние знаем, че човек не може да стане светия за един ден. За да бъдем светии, трябва да знаем всички закони на Природата и да знаем и своето минало и бъдеще.
21. За да може да се прояви Любовта у вас, винаги трябва да бъдете свързани в съзнанието си с Невидимия свят. А за да бъдем свързани с Невидимия свят, все трябва да познаваме някого от този свят и да знаем името му.
22. Когато влезете във връзка с някой човек, няма да се спирате върху неговите слабости, а ще се спрете върху неговите добродетели.
23. Всяко изкачване по планините дава вътрешен импулс на човека. На големи височини Черната Ложа е безсилна.
24. Човек може да бъде обичан дотогава, докато някое светло същество живее в него. Щом светлото същество го напусне, едновременно с това го напускат и всички, които го обичат.
25. Любовта всякога се проявява във Волята. Любов във мислите няма, умствена Любов няма и сърдечна Любов няма, но има само волева Любов, защото Любовта подразбира един акт напълно завършен. Това, което е само казано и помислено и не е свършено, не е Любов. Но мислено, почувствано и свършено – това е Любов. Любовта подразбира три акта: помислено, почувствано и свършено.
26. Христос е най-силното проявление на Божията Любов, на Божията Мъдрост и на Божията Истина. Затова ви казвам: вложете в сърцата си Любовта – Любов чрез Мъдростта, да знаеш защо обичаш човека. Любовта подразбира да знаеш защо обичаш човека.
Аз ви казвам: аз обичам човека, защото Бог живее в него. Защо трябва да обичаме? – Като обичаме, ние търсим Бога. И когато казваме, че трябва да любим, с това подразбираме, че търсим Бога, защото Бог е Любов. И ние ще любим, за да станем като Бога. Ние трябва да любим, за да намерим Бога, защото Бог е Любов. Като любим, ние възприемаме Бога в себе си и Го опитваме. А щом Го възприемем, тогава опитваме Неговата Мъдрост.
27. Само един начин има за оправяне на света – когато възлюбим Божията Любов. Божията Любов има в себе си всички елементи за събуждане на Божествения живот. Тази Любов гради чрез методите на Божествената Мъдрост и когато в тези методи влиза светлината на Божествената Истина, и когато тази светлина се подкрепи от мярката на Божествената Правда, и всичко това се основава на Божествените добродетели, тогава ще имаме добра насока в живота.
28. Когато си в хармония с даден човек, ти харесваш всичко в него. Когато си в хармония с някое цвете, с известно нещо, с дадено място, ти го харесваш и си привлечен към него. Също така има дни, с които човек е в хармония, а има дни, с които човек не е в хармония. Стремете се към хармонията в живота, както музикантът се стреми към хармония в музиката.
29. Ако искате да имате за Бога едно вярно понятие, излизайте вечер да гледате небето. Бог е една Разумна Творческа Сила. Той е създал цялата Вселена с всички Слънца и планети. Това е градът, където Бог живее. Неговият ум и Неговото съзнание са толкова велики, че те обхващат и най-малките същества и уреждат живота им.
30. Да бъде човек съвършен, това значи между Бога и неговата душа да съществува пълна хармония. Тази хармония се поддържа от 3 велики сили в света: Любовта, Мъдростта и Истината. Любовта е достъпна за всички, но не може да се изясни. Тя регулира външните и вътреш-ните отношения на човека. Мъдростта пък идва в услуга на Любовта. Тя обработва всички неща, с които Любовта си служи, и ги поставя на техните места във време и пространство. Истината определя вътрешния стремеж на човека и му показва какво трябва да реализира.
V. Молитвата като метод
за духовна работа
Съвременните хора имат повърхностно и механично схващане за молитвата, но в Школата на Бялото Братство тя е един метод за духовна работа, един метод за връзка на човека с Бога и възвишените Същества на Космоса. Ще изложа накратко това, което Учителят е казал за молитвата като метод за работа на Ученика.
1. Казано е: като се молиш, влез в скришната си стаичка, в тайното място. Тайното място, скришната стаичка, това е мястото на Истината в човека. Има едно свещено място вътре в човека, една област, в която човек ако не отиде, не влезе, молитвата му не ще бъде послушана. Това скришно място някой път ще го намерите денем, някой път при изгрев Слънце, някой път при залез Слънце и някой път посред нощ. Всички хора не могат да се молят в едно и също време. Само когато човек влезе в скришната си стаичка, всичките му въжделения могат да се реализират. Много от бедите на хората в живота се дължат на това, че не спазват това правило.
Всеки трябва да се моли, за да може да постигне нещо. Когато имате външни постижения, благодарете на Бога отвътре. А пък когато имате вътрешни постижения, ще търсите Бога отвън. Бог се търси и отвън, и отвътре, но не едновременно. При известни условия, ще Го търсите отвън, при други условия – отвътре. Някой път чувствате дълбоко в себе си, че Това Същества ви ръководи отвътре. А някой път ще чувствате, че То отвън ви огражда и пази. Щом сте в съгласие с Бога, ще минете през опасности и нито косъм няма да падне от вас.
2. Молитвата е най-великият метод за растене и развитие, обаче малцина знаят да се молят. Молитвата не е нещо външно и не седи само в изговаряне на думи. Тя е нещо дълбоко, вътрешно. Истинският начин за молене е достъпен за малцина, но той дава големи резултати.
3. Човек трябва винаги да е във връзка с мисълта на Бога и да не допуска прекъсване. Когато човек навлезе правилно в тази област, той ще има хармония в мислите, чувствата и волята и ще усеща една вътрешна радост. А тя е признак, че човек се развива правилно. Така човек се свързва със света на Напредналите Същества.
Започне ли да се моли човек така, всички врати ще бъдат отворени за него. Да кажем, че се намирате в затруднение. Молите се и веднага отвътре са отваря и всички ограничителни условия се отстраняват. Сутрин като станеш, ще се молиш, за да знаеш, че вратата на живота е отворена за тебе през деня.
4. Молитвата е Божествен процес. Имаме формулата: „Божията Любов носи пълния живот.“ Това е най-кратката молитва. Щом човек помисли за Бога и Възвишените Същества, се свързва с тях и приема техните мисли и чувства.
5. Когато се молите, важно е да знаете какво искате от Бога. Най-разумното е, като се молим, да искаме да се научим да вършим Волята Божия, ние ще имаме всичко на разположение – и знание, и любов, и сила, и всички условия. Най-напред ще пожелаете да имате ума на един ангел и сърцето на един Серафим, пламтящо от Любов. Същото пожелайте и за другите. Или пожелайте нещо, което е хубаво за душите ви. Най-напред трябва да искаме реализиране на Царството Божие на Земята. С това всички ще се обединим. Значи, трябва да имаме идея, която свързва всички хора в едно. Когато нашите желания са в разрез с общия принцип, тогава не можем да имаме постижения, а когато сме в съгласие, ще имаме успех.
6. Онзи човек, който се научи да се моли правилно, той става велик адепт.
7. Молитвата е метод за изучаване на Божествения език. Тя е първият метод за изучаването му, изучаването на буквите. Ние трябва да се молим, защото така ще научим Божествения език. Трябва да се молим на Бога, за да възприемем онези блага, от които се нуждаем. Молитвата е метод, чрез който се приема Божието благословение. Благата са готови, но с молитвата вие отивате да си ги вземете, т.е. идвате във възприемателно състояние.
8. Ако не се свържем с Бога, не може да имаме никаква наука. Онзи, който е направил света, само Той може да ни научи. Като се молите, ще почувствате радост – едно Божествено състояние.
9. За да се моли, от човек преди всичко се иска едно вътрешно разположение, хармонизиране на ума, човек да добие хубави и светли мисли и нежни чувства, да има вътрешен мир.
10. Молитвата е един силен стимул, затова трябва всякога да отправяме ума си към Бога, Той да ни хармонизира. Така ще влезем в правия път на постиженията. Който отива на работа, най-първо трябва да се помоли, така да започне работа, за да го пазят. Отправете погледа си към Разумното в света и помощта ще дойде. Молитвата е най-приятната работа.
11. Аз наричам молитвата дишане на душата. С дишането става едно пречистване на душата. Човек трябва да се моли през целия ден, непрестанно, както непрестанно диша. Като се моли човек непрестанно, непрестанно мисли, чувства и действа. При молитвата е нужно пълно съсредоточаване. Хубаво е да се практикува съсредоточаване и съзерцаване. Съсредоточаването или концентрацията е волев процес на главния мозък. Като почне човек да се моли, трябва да забрави всичко друго пред Великото, за Което мисли. Това е истинска молитва. Истинската молитва се заключава в Любовта. При истинската молитва вие изпращате към Бога своята любов и благодарност. Молитвата е състояние на благодарност и любов.
12. На тихо, скрито място, където няма никого, ще правите вътрешна връзка с Бога и след това ще отидете при хората. Молитвата е единствен път, по който може да се работи най-лесно за нашето повдигане. Чрез молитвата вие се свързвате с тези същества, които ни помагат. Без тях нищо не можем да направим. При молитвата идва тази светлина, която ни помага да схванем нещата. При молитвата човек трябва да има вяра и упование в Разумното, което лежи в основата на цялата Природа. Човек трябва да вложи вярата, че с него ще стане това, което Разумното е начертало. Вярата е закон за възприемане на това, което иде отгоре. Това, което Бог може направи за нас, в това ще вярваме. Вярата е вътрешна връзка, която се образува по закона на Любовта. Това, което ние вярваме, това става. Когато човек работи с вярата, нещата се реализират. Вярата и надеждата са крилата на Любовта. Чрез надеждата ние сме свързани с физическия свят, с вярата ние сме свързани с духовния свят, а с Любовта сме свързани с Божествения свят.
13. Когато човек има да решава някоя важна задача от съдбоносно значение и сам не може да я разреши, нека да отправи своя поглед към звездите, да направи вътрешна връзка с тях, защото на тях живеят Велики, Възвишени Същества. Не е било случай, като постъпи човек така, да не дойде едно Божествено разрешение, непременно ще се разреши въпроса по Божествен начин.
14. Молете се с думи, които имат само едно значение. Такива думи са мощни. Във време на молитва се ръководете отвътре. Освен с общоизвестните молитви, обръщайте се към Бога и със свои думи. Употребявайте онези думи и онзи език, който отвътре ви се диктува. Всяка молитва трябва да се преживява. Молитва, отправена без любов, светлина и свобода, няма криле. Тя не може да отиде при Бога и остава безсмислена. Аз разбирам молит-вата като метод за придобиване на нещо. Молете се, за да идва повече светлина в съзнанието ви.
15. Бих желал постоянно да се молите, за да сте във връзка с Бога. Само така ще дойде върху вас онова въздействие отгоре. Тогава вие ще усетите онова Божествено облагородяване и укрепване. Само когато човек се моли, тялото му укрепва, чувствата и мислите му също укрепват. Онзи човек, който се моли, не може да има жестоко сърце. По конструкция той може да е деликатен, но тялото му е здраво, мисълта му устойчива и чувствата силни. Не е възможно да сме в общение с Бога и да сме хилави.
16. Казано е в Писанието: „Бъдете постоянно в молитва“. Защо? – Защото тази светлина, тази топлина, която иде отгоре, от Бога, е толкова мека и приятна, че те съгражда. Тя е светлина и топлина на безсмъртието.
Тя е тази именно светлина в света, с която не можем да направим никаква пакост. С тази светлина само добро можем да правим. Аз я наричам безвредната светлина, а тази светлина се добива с молитвата. При тази светлина човек добива едно успокояване и един вътрешен мир. Където и да носим тази светлина, от нея нищо не се запалва, не изгаря, но всичко се осветлява. В придобиването на тази светлина седи силата на молитвата. Няма друг начин за добиване на тази светлина. Всички окултни ученици имат много начини за придобиване на знанието, но дойде ли се до светлината на безсмъртието, всички употребяват молитвата – и Учители, и ученици. За добиването на Мъдростта също има много методи, но дойде ли се до тази светлина, има само един метод – молитвата. Тази светлина засега е необходима за всички. Всички мъчнотии в живота, от какъвто характер и да са, се разрешават чрез тази светлина. Когато дойде тази светлина в света, спор между хората вече не може да има. Обмяната става правилно и всички противоречия, които се повдигат между хората, изчезват – навсякъде настава пълна хармония. Молитвата е най-красивото нещо в живота. Затова човек непрестанно трябва да се моли, т.е. непрестанно човешкият ум и човешкото сърце да са отправени към Бога.
17. Животът на светиите и гениите отначало докрай е само молитва. Това е живот напълно безкористен. Всички хора, които са готови да разбират молитвата по вътрешен, по интуитивен път, само те са в състояние да проникнат в нейния дълбок смисъл. Сред съвременните езици няма нито един, който да може да изрази великата идея, скрита в понятието „молитва“. И днес поради липса на съответни думи, ние си служим в разните езици с думи, които приблизително изразяват понятието „молитва“. Да се молиш, това значи да обърнеш ума, сърцето, душата и духа си към Онзи Източник на живота, от Kойто си излязъл. Ако човек оглупява, това се дължи на факта, че той рядко си спомня за Първата Причина, т.е. за Първоизточника на живота. Следователно падението, до което съвременното човечество е дошло, се дължи на една дълбока вътрешна причина – немарливост към Първия Принцип, от Който е излязло. Днешният човек е немарлив към Бога, вследствие на което ще чуете да казва често: „Аз съм свободен човек, мога без Бога, мога без молитва.“
Да каже човек, че може да живее без молитва, то е все едно да каже, че може да живее без да диша. Спре ли дишането за един час, той ще разбере каква необходимост е то за него. Ако дишането представлява необходимост за човека, то мисълта му за Бога е хиляди пъти по-голяма необходимост. Колкото повече човек си спомня за Бога и Го държи в ума си, толкова е по-благороден.
Благородството на човешката душа зависи от мисълта му за Бога. Значи, искаме ли да бъдем благородни, ние трябва да си спомняме за Бога като Същина, която протича през нас. Във всички положения на живота си – и в радости и скърби, ние трябва да си спомняме за Бога. Вън от Бога никакво възпитание, никакво благородство, никаква наука, никаква религия, никакво изкуство и занаят – нищо не съществува.
18. Мисълта на човека не може да се развива без молитва. Идеята на съвременните хора за Бога е идея на падналото човечество. Бог е Реалността на живота. Реалността се отличава по това, че тя е в сила да задоволи всяко чувство, от което вътрешно се нуждае. В Реалността човек непрекъснато и постоянно расте. Когато се молите на Бога, имайте предвид следното Негово качество: Бог е крайно търпелив, но и много взискателен. Като се молиш, моли се за реални, за действителни неща. Бог не обича да се молим за празни работи.
Празни работи са онези, изпълнението на които зависи от нас. За тези работи ние не трябва да очакваме на Бога, Той да ги направи. Смешно е например да отидеш при Бога и да кажеш: „Господи, научи ме да се храня.“ Много от молитвите на хората са от този род.
19. Съвременните хора се нуждаят от молитвата, която може да изправи живота им, да премахне от тях всяко користолюбие. А користолюбието е порок, язва, която разяжда човешката душа. Като облак то помрачава съзнанието на човека, ограбва неговото сърце.
20. Помнете следната истина: Няма по-велико нещо в света от молитвата. Каквото и друго да ви казват хората, не забравяйте значението и необходимостта от молитвата, от общението с Бога. Нито знанието, нито любовта, нито мъдростта на земята са в състояние да се сравняват с молитвата, с общението на човека с Първата Причина. Силата на молитвата седи в това: като се моли човек, да впряга всичките си добродетели на работа. Молитвата, в която човек не впряга всичките си добродетели на работа, не е истинска. Молитвата трябва да включва в себе си качествата на Любовта, на Мъдростта, на Истината, на Правдата, на Добродетелта, на милосърдието и на ред още добродетели. Отидете ли при Бога с такава молитва, ще приличате на дърво с узрели плодове.
21. Ако съвременните хора не знаеха да се молят, те биха загубили и онова малко, което днес са запазили. Всичко хубаво, всичко велико и красиво, което те са запазили, се дължи на молитвения дух, който работи в душата им. Така че благодарение на молитвата, макар и не тъй правилна, каквато е в съвременното човечество, все пак нещо от хубавото се е запазило и нещо ново се придобива. Благодарение на молитвата ние оставаме проводници на възвишените сили и благородни средства, чрез които се крепи целия човешки род.
Душата има нужда от вътрешна духовна храна, която може да се достави само чрез молитвата. Животът се заключава само в молитвата. Престане ли човек да се моли и животът изчезва. Велико нещо е молитвата. Тя не се изразява чрез бъбрене, чрез шепнене на думи. Като се научите да се молите, животът ви ще се осмисли.
22. Всеки човек може да се научи да се моли. Щом молитвата е в зависимост от добродетелите, човек трябва да постави доброто за основа на своя живот. Постигне ли това, той няма да забележи как способността му да се моли ще се яви като естествен резултат на живота. Тогава душата на човека ще цъфне като дърво с хиляди благоуханни цветове. Пред този човек всичко оживява. Той вижда навсякъде Божия Дух, Който работи и помага. Това събужда подтик в него и той работи да се освободи от ограничителните условия на живота.
23. Всяко живо същество се моли – и животните, и растенията се молят. Благоуханието, което растенията разнасят из въздуха, е тяхната молитва. Когато растението изгуби своето благоухание, то изсъхва.
И човек, когато се моли, издава благоухание като растенията. Колкото повече се моли, толкова повече и благоуханието му се увеличава. Престане ли да се моли, и благоуханието му постепенно изчезва. Който никога не се е молил или е забравил да се моли, той мирише неприятно. Колкото по-развити са добродетелите на човека, толкова по-силно е благоуханието му.
Всяка добродетел има специфично благоухание.
Затова казваме, че молитвата е най-важната работа в живота. Що се отнася до това как да се молите, това е лична работа, която всеки сам трябва да научи. Ако аз ви науча да се молите, вие ще чуете само едно ехо, което най-после ще ви дотегне и ще се откажете от молитвата. Молитвата има смисъл само тогава, когато излиза от дълбините на душата.
Няма по-тържествен момент от този, да отправим ума и сърцето си нагоре към Този, Който ни е дал всички блага. Ако работите по този начин непрекъснато в продължение на цяла година, вие ще бъдете през всичкото време радостни и весели и ще чувствате присъствието на Бога. Във всички случаи на живота молитвата ще бъде в сила да ви помага. Наука без молитва отегчава човека, религия без молитва отегчава човека. Любов без молитва отегчава човека. Ядене без молитва отегчава човека. Всичко, което се върши без молитва, отегчава човека.
24. Често се обръщате с молба към Бога да ви открие някои тайни. Много неща ще ви се открият, но само когато се научите да се молите както трябва.
25. Молитвата не търпи никакви правила, никакви ограничения. Когато човек се моли както трябва, той винаги е обърнат към Бога. Вие не можете да се молите, ако не сте обърнати към Бога. Ако се молите на Бога, а мислите за някой човек, бил той ваш приятел, ваша майка или ваш баща, вие се молите на него.
Ако се молите на Бога, а мислите за някой светия, молите се на светията, а не на Бога. Искате ли молитвата ви да бъде приета от Бога, мисълта ви трябва да бъде насочена изключително към Бога. Във време на молитва умът ви трябва да е освободен от всякакви странични мисли. Затова, като се молите, само образът на Бога трябва да стои във вашия ум, никакъв друг образ. Ще мислите, че не знаете образа на Бога. Не, вие знаете този образ, но сега трябва само да си го възстановите.
26. Има един момент в живота, когато всички същес-тва, от най-малките до най-големите, отправят ума си към Бога. В този случай мистичната страна на молитвата се заключава в това, да схване човек този момент, да се присъедини към общата молитва и да каже: „Отправям ума, сърцето, душата и духа си към Този, към Когото всички се отправят в този момент.“ – При това всеки ще отправи мисъл, съответна на неговото развитие. Бог ще отговори на тази колективна молитва като изпрати всекиму толкова светлина, колкото му е необходима.
27. „Добрата молитва“ е обща не само за човечеството, но за цялата Вселена, за всички ангели, архангели, началства, власти, сили. Само по този начин ще измолим Божието благословение, за да можем да растем и да се развиваме съобразно Неговата Воля.
28. Един от старите пророци казва за Господа: „Опитайте ме, че съм благ.“ – Ние можем да опитаме Бога само с Любовта. Всяка молитва в нас може да действа, само ако е придружена с любов. Защото не може човек да произнесе молитва, ако Духът не е изпълнил сърцето му, защото Божественият Дух е, Който произнася молитвата. Всяка молитва е творчески акт. Тя създава условия за растене на душата. И ако ме питате защо трябва да се молим, отговарям: Защото молитвата е една необходимост за нашето растене. Всеки, който иска правилно да расте и да се развива, трябва да се моли и да има любов.
29. При молитвата, ако се спазва и един кабалистичен закон, тя има още по-голяма сила. Когато някой иска да се обърне към Бога за негова лична работа, да се моли сам. А когато трябва да се молят за някаква идейна и обща работа, трябва да се молят двама или трима.
Затова, когато искаме да извършим нещо общо, не трябва да се молим сами, а трябва да са най-малко двама или трима. Двамата, това са двата полюса, положителният и отрицателният, през които протичат енергиите. Третият е направлението, в което трябва да се движи тази енергия. За да се постигне някоя цел, необходимо е най-малко трима да се молят. Причината, поради която хората не успяват, е, че искат сами да работят и да се молят, а не на групи.
30. Молитвата е един закон на поливане. Аз сега употребявам закона на молитвата като закон на поливане. Молитвата е един символ, чрез който се привличат всички добри влияния. Слънчевата светлина, слънчевата топлина, дъждът, влагата, това са добрите влияния на молитвата, за да може да расте всичко онова, което е посято. Когато един човек се моли, всичко наоколо му трябва да расте и да се развива. В това растене трябва да има един благороден и възвишен порив.
31. Има три въведения в живота: яденето, музиката и молитвата. Яденето е въведение в подсъзнателния и съзнателния живот. Яденето – това е първото въведение на Природата, най-необходимото дело. А най-приятното нещо в самосъзнателния живот е музиката, пеенето. Музиката е въведение в умствения живот. А молитвата е въведение в Божествения, в свръхсъзнателния живот.
Следователно най-необходимо е яденето, най-приятна е музиката, а най-велика е молитвата, тя ни свързва с Бога, с туй вечното в нас, което ни дава смисъл. Някой ще каже: „Защо трябва да се молим?“ – Ще четеш това въведение, за да разбереш вътрешния смисъл на свръхсъзнателния живот.
32. Съвременният християнски свят не разбира какво нещо е молитвата. Молитвата е най-великото нещо, за което трябва да се даде едно много хубаво обяснение. Разумно трябва да се обясни на сегашните учени хора, според първоначалния език, какво е молитвата, а не така, както сега го знаят.
И като не разбират какво е молитвата, хората казват: „Лозето не иска молитва, а иска мотика.“ – Ако аз се моля, ще придобия сила, за да прекопая лозето, но ако не работя, а само се моля, няма да имам резултат. Молитвата подразбира работа – ще се молиш и ще работиш.
VI. Други методи
1. Три неща изисква Божественият Дух от човека: да се храни добре, да живее добре и да мисли добре. Храненето е приемане на Словото Божие. Добрият живот е изпълнение Волята Божия, а доброто мислене е мислене, проникнато от Любовта. Да се храниш добре значи да възприемеш всичко, каквото Бог е определил за живота. Да живееш добре значи да изпълняваш всичко, каквото Бог е наредил. А да мислиш добре значи да гледаш и да схващаш всичко това, което Бог е създал.
Повдигането и облагородяването на човека зависи от пълното възприемане на Божията Истина и Божията Любов. Там, където Духът Божий живее и работи, мир и радост царува. Духът може да даде всичко на човека, само човек трябва да се свърже с Него. А един от най-добрите методи за връзка с Духа е молитвата. Чрез Духа ще познаем пълната Истина, която е Духът на спасението. Той ще всади в човешката душа Мъдростта и истинското познание на Божиите наредби. Духът идва периодично, затова се стремете да не пропуснете тези Божествени моменти. Защото ако ги пропуснете, те не се връщат. Бог за това ни приготовлява, че като дойдат тези моменти, да не ги пропуснем. Аз сега искам да бъдете готови, че като дойде Божественото, да го приемете и използвате.
2. Когато човек се моли и съзерцава, повече кръв се привлича към горната и предната част на главата и се развиват духовните органи, които са там.
3. Онзи, който критикува, няма развито религиозно чувство. Човек с развито религиозно чувство има почитание към родителите си, почитание към възрастните и почитание към всичко. У него е развито благоговението, любовта към Бога, а с това той работи за развиване на центъра, наречен хилядолистник, който се намира на темето, с което се свързва с Възвишените Същества на Космоса.
4. Когато наблюдавате синия цвят на небето и мислите, че всичко в света има свой смисъл, ще станете по-възприемчиви за мислите, идващи от Слънцето, за разумните влияния, които идват от Космоса. Така ще се измени вашето състояние.
5. Когато работите върху себе си, може да изговаряте също известни думи, изречения и формули от Свещените книги и от беседите и гледайте какво въздействие ще окажат, защото знайте, че всяка дума и изречение са носители на определени вибрации и на определен цвят.
Например кажете си: „Бог е Любов, Бог е Мъдрост, Бог е Истина, Бог е Дух“ и оставете тези думи да въздействат върху вас, без да си ги обяснявате. Защото знайте, че всяка дума и фраза са кондензирана сила, която действа върху съзнанието. Вие само следете резултата.
6. Всички форми, които съществуват в Природата, са азбука на една велика книга, която човек трябва да знае да чете, за да осмисли живота си. Дълги години трябва да я изучава човек и колкото повече я изучава, толкова повече се разширява областта на изучаването и човек ще види и разбере, че освен външните форми, които наблюдава в Природата, и мислите, чувствата и всички душевни прояви имат свои форми. Тогава той ще разбере, че всяка форма е израз на една идея, на една сила.
Но за да се възпитава и развива човек в духовно отношение, той трябва да се стреми да наблюдава и съзерцава красивите форми, защото те са израз на Божествени сили и идеи. А всяка уродлива форма е носител на нисши сили. И когато човек носи в ума си известна форма, с това той се свързва със силите и идеите, които стоят зад тях, и тогава те неизбежно му влияят според своя характер. Затова съзнанието на човека трябва да бъде изпълнено със светли и хармонични образи, които са носители на възвишени Божествени сили и идеи.
Тогава тези сили строят неговия духовен организъм, неговото духовно тяло и изработват съответни органи в него. Това е великият окултен закон за значението на формата, който човек трябва да спазва. За тази цел човек трябва да подбира мислите и чувствата, на които дава път в себе си, защото всяка мисъл и чувство се изявяват в известна форма, а тази форма вече е фокус на енергии, които творят или разрушават според характера си. Също и във външния свят човек трябва да спира вниманието си на красиви и хармонични образи и явления в живота и в Природата и да отбягва уродливите и дисхармоничните, защото само по такъв начин той ще привлече Божествените сили, които ще градят в него.
Затова голямо е значението и влиянието на естетическите чувства при духовното развитие на човека. Човек с развито естетическо чувство никога не спира вниманието си на дисхармонични образи. И ако се натъкне на такива образи в живота, той се стреми да намери нещо красиво и хармонично в тях. Тук е голямото възпитателно и окултно значение на изкуството, което трябва да бъде израз на Божествените идеи и да въплъщава в себе си само красивите и хармонични образи.
7. В центъра на мозъка има един център, който е свързан с пинеалната жлеза и се храни само със светли и възвишени образи и картини, които човек съзерцава в Природата, било и когато ги създава в съзнанието си. От този център, чрез етерното тяло, есенцията на красотата се предава на душата и тя се храни с красотата и расте. Защото всеки красив образ, както всеки цвят, излъчва аромат, специална есенция, която се възприема от този център и храни душата. Така се развива постепенно космичното съзнание и интуицията на човека. А интуицията е свързана с развитието на причинното тяло. Ако има координация между главния мозък и симпатичната система, интуицията е будна и човек може да схване Истината. Тази координация се поддържа от красивите и хармонични образи и мисли, които човек храни в себе си. Затова човек не трябва да допуска отрицателни мисли и чувства, които да развалят тази координация и разрушават и спъват развитието на духовното тяло и органите в него.
Човек не трябва да се безпокои и тревожи, защото с това нарушава тази координация, загубва дарбите си и парализира развитието на духовните органи. Затова човек трябва да има самообладание, но не трябва да бъде хладнокръвен и безразличен към скърбите и страданията на хората.
8. За да се развива правилно, човек трябва да оценява малките блага и да бъде доволен от това, което има в даден момент. Като работи за развиване на самообладанието си, което е основна черта на ученика, човек трябва да знае, че всичко, което се допуска в света, има свое предназначение, и затова не трябва да се смущава от нищо, нищо да не нарушава неговото самообладание. Така човек придобива търпение.
Търпението учи човека на постоянство и чрез търпението човек организира и развива духовното си тяло. А да постоянства човек в нещо значи да го постигне.
9. За да се развива правилно, човек трябва да прилага знанието, което придобива. Така той гради своето духовно тяло. Затова човек трябва да учи не само теоретично, но и да прави малки опити в различни направления.
10. За да влезе човек във връзка с Космичното Съзнание, най-напред е необходима чистота на мисълта. Чистият живот е необходим за мистика. Не допускайте в себе си никаква отрицателна мисъл. Отрицателните мисли ще дойдат, но вие не трябва да ги приемате.
За да не допуска отрицателни мисли, човек трябва да е поставил в хармония главния мозък и симпатичната нервна система. Тогава енергиите в него ще текат хармонично и никаква отрицателна мисъл не може да влезе в неговото съзнание. А тази хармония на тези две системи показва, че духовното тяло е организирано. За да организира духовното си тяло, човек трябва да има: Сърце чисто като кристал, ум светъл като Слънцето, душа обширна като Вселената, и Дух мощен като Бога и едно с Бога.
Като придобие тези неща, човек вече се е научил как да живее. И ние искаме да научим хората как да живеят. Затова човек трябва да се откаже от лъжливите и фалшиви работи, които нямат за основа Божественото. Само така човек може да бъде ученик. Отрече ли се човек от себе си, той е завършил своето земно развитие.
11. За да се развива правилно, човек трябва да отхранва и подкрепя светли мисли и благородни чувства и постъпки. Изпратете една светла мисъл в света и не мислете за нейния път. Една мисъл, колкото и да е слаба, като мине през много умове, става силна. Така че и най-слабата мисъл да пратите, тя ще се усили като мине през много умове. Като изпратиш една благотворна мисъл в пространството, тя ще действа благотворно върху човечеството. Това е и смисълът на молитвите и на изговарянето на формули и изречения от Свещените книги.
12. Законът за справедливостта изисква това, което човек желае за себе си, да го желае и за другите, защото всички хора са части на Божествения организъм. Справедливостта изисква еднакво разпределение на всички блага. Когато човек прилага справедливостта, той оставя силите на цялото да протичат през него и да съграждат неговото духовно тяло.
13. Като се храни добре, човек усилва надеждата си.
Като диша добре, човек усилва вярата и силата си.
Като мисли добре, човек усилва любовта си.
14. Щом влезе в Божествената Школа, ученикът трябва да учи и да знае, че всичко в живота е предметно учение. Затова на ученика не се позволява да плаче, нито да скърби, а да се учи. Не му се позволява да се гневи. Като влезе в Школата, човек ще почне другояче да мисли. В Школата човек трябва да бъде чужд за гнева, съмнението, скръбта и за всичко отрицателно.
За да расте и да се развива, човек не трябва да спира пред противоречията, но да ги разрешава и превръща. Като срещнете едно противоречие, ще видите хубавата му страна и като го разрешите, вървете напред. Никога не оставяйте едно противоречие зад себе си. Като го оставите назад неразрешено, то образува засада.
15. Вложете в ума си мисълта: Както Бог постъпва, така и аз ще постъпвам. Тогава ще имате Божието благословение.
16. Направете доброто и след това го забравете. То ще се върне при вас с плод. Каквото човек направи за себе си, от него малко ще спечели, но каквото направи за другите и за Бога, от това ще спечели много – то ще се върне при него.
17. Ако искаме повече хора да дойдат при нас, трябва да слезем до тях, за да им помогнем. Ако човек стои сам на високите върхове, колко хора ще дойдат при него? Работете с вярата, че онези хора, на които може да помогнете, са вече определени. Те ви чакат да отидете при тях. В този век във всеки народ – където и да е, има известен брой души, които са определени да бъдат носители на Божественото.
18. Когато Божественият глас говори в човека, той се познава по това, че в ума и в сърцето има мир.
19. За да издържите и преодолеете напреженията на Духа, дишайте дълбоко и се концентрирайте върху дишането. Освен това, молете се и повдигнете ума си към Невидимия свят.
20. За уякчаване на нервната система правете следното упражнение: Облегнете се на едно дърво, дъб, бор, бук, и мислете за влиянията, за енергиите, които идват от него. Така ще възприемете магнетизма от дървото, който ще укрепи нервната ви система. Също така, когато житото започне да зрее, обиколете нивата и така ще се свържете с живота на житото. Така ще приемете известна енергия в себе си. Също така, за да тонирате нервната си система, сутрин рано, един час преди изгрев Слънце, тръгнете на път, така че слънчевите лъчи да падат върху гърба ви.
Тогава те въздействат на гръбначния стълб и от там действат на симпатичната система и главномозъчната система и ги хармонизират.
21. Всеки човек трябва да направи поне едно най-малко добро, изразено в мисъл, чувство и действие. Когато човек прави добро, с това проявява Божественото, и то гради в него.
22. Колкото един човек е по-издигнат в духовния свят, толкова той става по-смирен в сравнение с Безкрайното, което се открива пред него. Смирението показва, че е организирал духовното си тяло и е станал съзнателен проводник на Великото в света. Смирението показва, че човек е високо издигнат в духовно отношение. Затова, колкото по-издигнат е човек, толкова по-смирен е. Затова, макар и да е велик един адепт и да разполага с голяма сила и знание, пред Великото той съзнава, че е нищо и се смирява. Но смирението не значи мекушавост – то значи да съзнава човек мястото си в общия Божествен организъм и да е съзнателен проводник на Божественото.
23. Човек трябва да регулира чувствата си, защото, когато човек изпитва страх, безпокойство и се тревожи, хората черпят от него повече енергия. Затова ученикът трябва да има самообладание, за да се огражда, да не изтича енергията му.
24. Когато ти дойде една добра мисъл, тя трябва да създаде едно чувство и да се приложи без отлагане. Ако отложиш мисълта, ще я изгубиш. Нещата не се повтарят никога. Мисъл, чувство и дело трябва да вървят заедно.
25. За да организира духовното си тяло и да създаде в него органите, човек трябва да създаде в себе си известни качества, които от своя страна са проводници на специфични енергии, които изработват различните органи.
Така, за да възприеме и се обогатява с магнетични, жизнени енергии, човек трябва да развива чувството на благоговение, което е свързано с онзи център, който се нарича хилядолистник. Това е центърът на Любовта към Бога. Той се намира в горната част на главата. Също така трябва да се развива и благосклонността към всичко. Всеки орган акумулира специална енергия. Хилядолистникът е орган, който възприема и събира Божествената прана на живота. И ако у човек този орган не е развит, усеща слабост. Хилядолистникът се развива чрез вяра, надежда и любов, чрез чувството на благоговение и почитане, любов към Бога и благосклонност към хората.
Така че магнетизмът се придобива чрез развиване на хилядолистника. А той се развива чрез надеждата, вярата и любовта. Надеждата ни свърза с всички хора на Земята, от които черпим енергия. Вярата ни свързва с ангелите – тя е каналът, чрез който възприемаме енергиите на ангелите. А Любовта ни свързва с Бога. Тя е път за възприемане на Божествените енергии. Когато връзката ни с хората, с ангелите и с Бога е слаба, ще имаме малък приток на енергия от хората, от ангелите и от Бога и с това ще страда нашето духовно и физическо развитие.
26. Друг метод за развиване на хилядолистника е да мисли човек, че всичко, каквото става в света, е за добро. С тази си мисъл усилва възприемането на Божествената прана на живота.
27. С добрия живот, с добрите мисли и чувства ние градим своето духовно тяло. И затова, колкото повече добри мисли имате, толкова по-скоро и по-добре ще изградите своето духовно тяло. Така за 360 дни през годината, ако проектирате по една добра мисъл, ще имате 360 добри мисли през годината и тези мисли, като се съединят с другите мисли, те оживяват и добиват динамична сила за човешката еволюция. А щом изпращате лоши мисли, те привличат лошото, което се въплътява в тях. А за да имате общение с добрите духове, непременно трябва да бъдете чисти.
28. Надеждата е закон за сърцето, Вярата е закон за ума, а Любовта е закон за душата. Ще приложиш надеждата за малките работи, а вярата за големите работи, т.е. за безграничните. Вие грешите, понеже бъркате нещата: чрез надеждата искате да свършите работите на Любовта, както и на Вярата. Това е невъзможно. Надеждата е само един ден – от изгряването на Слънцето до залязването му. Вярата е за по-дълго време, а Любовта – за Вечността.
Надеждата е закон за хората, които живеят на Земята.
Вярата е закон на ангелите, тя има отношение към Духовния свят. Любовта е закон за Боговете, тя има отношение към Божествения свят.
29. Благодарете за всичко, което ви е дадено. Бъдете доволни от положението, което заемате. Има много същества над вас, но има и много същества под вас. Вие не сте последен в света. Като погледнете нагоре и благодарите за положението си, вие ще се качите по-високо. На онези, които са под вас, кажете да бъдат благодарни от положението си, за да се качат и те на вашето място.
Човек може да се качи от едно стъпало на друго само ако е благодарен. Не е ли благодарен от днешното си положение, той никога не може да се повдигне.
Казано е в Писанието: „Няма да умрем, но ще се изменим.“ Да се измени човек, това значи да се подигне от едно стъпало на друго. А това е възможно само когато човек благодари. Защо да не благодари човек за всички условия, при които се намира. Че е сиромах, нека благодари. Щом е благодарен, сиромашията ще го напусне. Да благодари човек за всичко, което му е дадено – добро или лошо – това значи да е научил урока си. Като научи урока си, ученикът минава в по-горен клас.
За да благодари за всичко, от човека се иска смирение. От човека се иска смирение, за да приеме с благодарност благото, което Бог му дава. Всяко благо, всяко добро иде от Бога. Чрез кого иде това благо, не е важно. От човека се иска да благодари, за да използва благото за своето развитие. Благодарността е процес на градеж.
30. Невидимият свят е много деликатен, но същевременно и взискателен. Той търпи грешките на физическия свят, но не ги допуска в себе си. Ако мислите с някои ваши мисли и желания или с някое ваше любопитство да влезете в ума си някъде, то 10 прераждания няма да се освободите, няма да се изплатите. Всеки човек, който реши да шпионира, 10 прераждания ще тегли хомота си като един вол на нивата. Никой насила не ви е привикал, доброволно сте дошли, никой от вас да не се опитва да излъже Господа. Ако някой се опита да Го излъже, ще го изнесем, както във времето на апостолите, мъртъв. С Бога шега не бива. С всички ваши мисли да служите на Господа, да не се поддавате на някои лоши духове, но да бъдете господари на себе си и да дойде Господ да живее във вас.
VII. Размишление, концентрация, съзерцание, медитация
Приложението на Любовта, служенето и молитвата са методи достъпни за по-широк кръг от хора, поне в тяхната външна форма, защото всичките тези методи имат и своя езотерична, вътрешна страна, когато се разберат в чисто буквален смисъл. Та размишлението, концентрацията, съзерцанието и медитацията са методи по-специални и са за по-ограничен кръг от хора, за хора, които са поели вече т. нар. „Тесен път“, за хора, които искат да пресъздадат своята мисъл, своите чувства и воля и да ги направляват и регулират по волята на Духа. За тях също така Учителят много е говорил, но понеже не разполагам с много материал, ще изнеса това, с което разполагам, което все пак е достатъчно. С тези методи човек развива своите духовни органи и постепенно влиза в контакт с духовния свят, с Разумните Същества на Космоса.
Молитвата, разбрана в чисто окултен смисъл, е истинска концентрация, съзерцание и медитация. Защото при молитвата, разбрана в този смисъл, човек забравя всичко около себе си и се отдава на съзерцание на Божествените образи и като резултат от това съзерцание, той получава известно откровение. За да се развива правилно и да мине от самосъзнанието в свръхсъзнанието, човек трябва да мине един последователен курс, в който да опита нещата. За тази цел той трябва да изучава Школните лекции, дадени от Учителя и да направи опитите и упражненията, които са дадени там, да приложи също и методите, които са дадени там, защото те не са случайно дадени тук и там, но са една цялостна система, дадена за работа на ученика. Трябва също така да проучи и неделните беседи и да направи опитите, които са дадени там.
Така последователно той ще може да приложи всички онези методи, които са необходими, за да развият духовните органи на неговото духовно тяло. Там са дадени много методи за размишление, концентрация, съзерцание, медитация, молитва, служене, приложение на Любовта, приложение на Доброто, на Правдата, за придобиване на търпение, за придобиване на морална стабилност и още много други. Там е дадено всичко, което е необходимо за ученика, преди да влезе в Пътя, и какво му е необходимо в самия Път, докато достигне до високия връх на съвършенството.
Първото нещо, с което трябва да започне ученикът, е придобиване на чистотата, на морална стабилност, развиване на моралната природа, в основата на която работа стои придобиването на чистотата. Редом с тази работа ученикът трябва да започне да размишлява върху великите Божествени идеи, за да организира и овладее своята мисъл, която е една по-мощна сила, с която той ще работи в пътя на своето развитие.
Ще кажа по няколко думи какво се разбира в Окултната Наука под понятията „размишление“, „концентрация“, „съзерцание“ и „медитация“.
Всички те са съзнателни психични процеси, които имат за цел организирането на духовното тяло и събуждането на неговите органи. Те всички са процеси на ума.
Размишление
Размишлението е съзнателен процес на мислене, съзнателно насочване на мисълта в определена посока. Човек поставя в съзнанието си една идея, била конкретен предмет или някаква възвишена идея от духовния свят, и се стреми да проследи всички моменти от нейното възникване, развитие и последствията от нейното реализиране. Въобще всичко, каквото може да се мисли за тази идея. Но в процеса на това размишление ученикът не трябва да отклонява мисълта си в странични мисли, които нямат отношение към поставената идея.
Всички мисли, които възникват в ума в процеса на размишлението, трябва да бъдат логически свързани една с друга, да произлизат една от друга и да имат връзка и отношение към първоначално поставената идея. Така за пример човек може да вземе за размишление какъвто и да е предмет от обективния свят – от масата или стола, с които си служи, до някое растение или животно – важно е да проследи последователно всички процеси и фази, през които е минал този предмет.
За предпочитане е да размишлява върху някое растение или животно. Да проследи как растението е посадено от семка, как израства, какви са му листата, цветовете, какъв аромат има, каква полза принася и пр.
Когато ученикът размишлява върху някоя възвишена идея – за Бога, за възвишените същества, за духовните светове въобще, за законите в Природата, той също така трябва да постави идеята в ума си и да разсъждава пак логически – да не хвърчи мисълта му от идея на идея, но всички идеи и мисли да са логически свързани с първоначално поставената идея. По такъв начин се организира мисълта и заедно с това се развиват известни духовни органи.
Ученикът може да взема за размишление известни стихове, идеи или образи от Свещените книги, и специално от Евангелието на Йоана и от беседите на Учителя.
Ученикът може да размишлява например върху своето тяло – неговото устройство и функции – да си състави една правилна идея какво представлява неговото тяло с всичките негови органи и функции.
След това той може да размишлява върху силите, които градят това тяло, които идват от етерното тяло, т.е. да размишлява върху ролята и дейността на етерното тяло, как в него се намира първообраза на физическото, по който се строи последното. След това може да се размишлява за това, което човек изживява в тялото чрез сърцето, което е свързано с астралното тяло. Също така човек може да размишлява върху мислите, които преминават през неговия ум, техния произход, тяхната същина и пр., като същевременно се стреми да ги преживява и по такъв начин размишлението преминава в медитация.
Концентрация
Концентрацията е волев процес. Ученикът поставя една идея в ума си, в съзнанието си, и се стреми неговото съзнание да бъде насочено и съсредоточено само върху тази идея, да не се отклонява в странични мисли и идеи. Концентриране човек може да практикува при всяка работа, която извършва. При молитва например човек трябва така да се концентрира, че да мисли и преживява молитвата, която произнася.
Когато ученият се занимава със своята научна работа, също практикува концентрация. Когато се правят окултните гимнастически упражнения, човек трябва да е концентриран, да следи всяко движение и да не мисли за други неща освен за упражнението, което прави.
Също така, когато човек диша, мисълта му трябва да бъде концентрирана в процеса на дишането – как поема въздуха, как той навлиза в дробовете и носи жизнена енергия, която прониква в кръвта и от там в целия организъм. Въобще във всяка работа, която човек върши, може да практикува концентрация и да не се разсейва със странични идеи. Като добър метод за концентриране може да служи изучаването на математиката и геометрията. Затова Питагор е искал от своите ученици най-напред да изучават математиката и така, по естествен начин, да свикнат да се концентрират. Това се практикува във всички Окултни Школи. Учителят, покрай математиката, препоръчва и музиката като метод за концентриране.
Съзерцание
Съзерцанието е само по себе си едно пасивно състояние, при което човек се оставя да действа върху него обективният – физически или духовен свят. При това състояние човек, след като е придобил концентрация, съсредоточава вниманието си върху определен предмет или върху определена идея, и оставя този предмет или тази идея да въздейства върху неговата душа.
Той само наблюдава какво въздействие ще окаже този предмет или идея върху неговата душа; какви мисли, чувства и преживявания ще породят тези предмети или идеи, които съзерцава.
Човек може да съзерцава красотата и хармонията на външната природа, той може да съзерцава един идеален образ, например образа на Христа, на Учителя и да се стреми те да оживеят в неговото съзнание и постепенно да стигне до там да може зад физическия образ да види духовния образ на Христа и на Учителя или на някой друг велик човек.
По такъв начин силите, които действат в съзнанието на Христа и на Учителя, постепенно започват да действат върху ученика и да организират неговото духовно тяло. Също така ученикът може да съзерцава творбите на великите художници – Леонардо, Рафаел, Микеланджело и др. – и да се стреми да долови идеята, която художникът е вложил в дадена картина. Може да съзерцава някаква идея, за която се създава един образ как идеята преминава и се изразява в образа. При съзерцанието човек може да влезе във връзка с душата на нещата и тя да му разкрие своите тайни и законите на своето проявление. И Гьоте, който е познавал този закон, е използвал съзерцанието като метод в своите научни и литературни творби. Човек също може да съзерцава цветовете на дъгата и тези цветове да оживеят в съзнанието му и да го свържат със съществата, от които те идват. Също така човек може да съзерцава звездното небе, да остави звездите да действат върху него и да се стреми да ги почувства като живи същества и тогава ще се свърже с тях и ще получи благословението на съществата, които живеят на тези звезди.
Има хиляди неща за съзерцание, които въздействат на човешката душа и събуждат в нея сили, които организират духовното ѝ тяло и развиват органите в него.
Медитация
Медитацията е вече един по-дълбок психичен процес. При него човек се поставя в молитвено състояние, успокоява всички вълнения и отправя мисълта и съзнанието си към Великото и Възвишеното, от което ученикът, според степента на своето развитие, получава вдъхновение, просветление и след това откровение на Великите Тайни на Битието.
При медитацията човек се стреми да преживее в себе си мислите и идеите, които нахлуват в съзнанието и в ума при съзерцанието на Възвишеното и Великото в света. То е едно състояние, при което Великото, Божественото се потопява, така да се каже, в човека и го изпълва със своето присъствие, и човек съзнава и преживява това присъствие и се изпълва със сила и с нови идеи, и мисли, които дотогава не е имал в ума си. Той преживява Бога в себе си, получава Неговото благословение, в съзнанието му прониква нова светлина, нови мисли и идеи, преживява блаженство от Божието присъствие, в него се събужда един творчески устрем и той започва да твори в областта, в която е подготвен от обикновения живот.
При медитацията човек преживява мировия ред и хармония, преживява единството си с цялото Битие и не се чувства самотен в света, а се чувства като част от една Велика Общност. Неговото съзнание се разширява и той влиза във връзка с Великите Божествени Същества, възприема техните мисли, идеи и състояния. Човек съзнава, че нещо друго мисли и живее в него – че Бог живее и мисли в него.
При медитацията душата идва в такова състояние, че ѝ се отваря път в духовния свят. При медитация човек се чувства едно с целия световен творчески процес. От това преживяване в него се вливат творческите сили на Битието и творят в него, а не само едно субективно преживяване. Но при медитацията човек трябва винаги да държи будно съзнанието си, мисълта му да е ясна и определена и той да се стреми да преживее тези мисли, които идват от Космоса и го свързват с Космичната Интелигентност.
Щайнер, говорейки по този въпрос, казва:
„Тази мисъл е позната в нейното съдържание, когато това съдържание е присъствало веднъж в душата с достатъчна, убедителна сила. Но ако това съдържание и неговото преживяване трябва да донесат плодове за разбирането на духовния свят, на неговите същества и сили, трябва, след като е било разбрано, постоянно да бъде отново оживявано в душата.
Душата трябва постоянно да се изпълва отново с него, насочвайки своето внимание само върху него, като изключва всички други мисли, чувства и спомени. Такова едно повтарящо се концентриране в себе си върху една напълно разбрана мисъл, събира в душата силите, които в обикновения живот са някак разпръснати. Тя ги укрепва в себе си и тези събрани, съсредоточени сили ще изработят възприемателните органи в духовното тяло за възприемане на духовния свят. В горепосоченото можем да познаем истинския процес на медитацията. Първо човек си изработва една такава мисъл, която може да избере със средствата, които обикновеният живот и познание му дават на разположение. След това той често се потопява в тази мисъл, става изцяло едно с нея. Укрепването на душата се получава, когато тя живее с една такава мисъл.“
„Чрез изживяването на медитацията в целия живот се влива едно укрепване. Когато медитативното настроение преминава като едно настоящо впечатление през целия дневен живот, то разлива върху този последния нещо, което смущава непринудеността на този последния.
Тогава през моментите на медитация то не може да бъде достатъчно силно и достатъчно чисто. Медитацията показва своите истински плодове чрез това, че с нейното настроение тя се отделя, откроява се от останалия живот. Върху този живот тя действа най-добре тогава, когато е почувствана като нещо особено. По този начин тя укрепва обикновения живот и му дава импулс и сила, за да може човек да се справи със задачите на живота.“
1-17. Мисли от Учителя по т. VII
Сега ще предам ред мисли от Учителя по тези въпроси:
1. За да расте и да се развива свръхсъзнанието или космичното съзнание, а заедно с това и Божествената Любов, интуицията и мисълта на човека, той трябва да прекарва в молитва, размишление и концентрация. Размишление върху една мисъл, това е дъвчене. Значи, когато една мисъл се обмисля хубаво или се дъвче дълго време, тогава човек приема чрез свръхсъзнанието множество Божествени идеи и духовни сили и приема също така сила, за да изпълнява Волята Божия.
2. Размишлявайте върху стихове от Евангелието на Йоана, от „Свещените думи на Учителя“. В Евангелията е дадена само есенцията на това, което Христос е говорил. И чрез размишление вие можете да се домогнете до цялата беседа на Христа. „Свещените думи на Учителя“ са допълнение към Евангелието на Йоана. После служете си за размишление и с книгата „Светът на Великите Души“.
От тази книга Учителят взема едно изречение и дава пример как трябва да се размишлява, като се преведе този даден стих в трите свята. Учителят казва следното:
3. Изреченията в тази книга са от Божествения свят, затова са вечни. Вечни са, понеже се отнасят едновременно и за трите свята: физическия, духовния и Божествения. Нека вземем за пример изречението: „Не се мий в река без глава“.
Във физическия свят „река без глава“ означава порой, който носи мътна вода.
В духовния свят означава идея, която не е в хармония с Божествените закони.
А в Божествения свят означава идея, която няма Божествена основа, която не иде от Бога.
Друг пример: „Не давай маслото си, когато те чукат.“
Във физическия свят това изречение означава: Противоречията и страданията, които срещаме при постигане на нашата цел, да не бъдат причина да изгубим нашия стремеж и надежда.
За духовния свят: Страданията, които срещаме в живота, да не станат причина да изгубим своя мир, своята радост и добро разположение. Това е маслото. При такива условия слабият губи маслото си, а силният – не.
За Божествения свят: В Божествения свят маслото е Любовта. Ако при страданията и противоречията в живота ти изневериш на Любовта, това показва, че ти си дал маслото си. Ако устоиш в Любовта си, ти си запазил маслото си. А то е необходимо за твоето развитие.
4. Учителят казва: „Препоръчвам ви следния метод за работа с тези изречения: Всеки ден си избирайте по едно изречение и размишлявайте върху него във връзка с трите свята. При това размишление ще ви дойдат много нови идеи. Записвайте ги. Този опит правете всеки ден. Ще почувствате обновление и просветление.“
Същият метод може да се приложи и към всички други изречения и мисли, взети било от „Свещени думи на Учи-теля“, било от Евангелията или от беседите или от други Свещени книги. Защото навсякъде Божествените идеи и мисли имат отношение и приложение в трите свята.
Но за да се научи човек правилно да размишлява, преди всичко той трябва да научи да наблюдава точно, конкретно и подробно явленията и нещата във физическия свят. И второ, трябва да познава закона на аналогията, за да знае кои неща от физическия свят на кои идеи и принципи отговарят в духовния и в Божествения свят.
Учителят казва: Нагласявайте се вътрешно, за да може да възприемете Божествените енергии. Така ще се разширява Божествената Любов във вас. Трябва да има естествено течение от Божествения свят към вас. Това става с молитва, концентрация и съзерцание. При тях човек трябва напълно да се абстрахира от всичко странично, да изолира всички външни впечатления.
Това не е така лесно. Трябва да се правят упражнения в това направление ред години. Може да концентрирате мисълта си върху известен предмет или идея и да се домогнете до някои истини, които по обикновен начин не могат да се възприемат.
За концентрация и размишление може да си послужите със стихове от Свещените Писания и от други Свещени книги, от беседите и лекциите, от „Свещени думи на Учителя“, от „Света на Великите Души“.
Това можете да правите при обикновените медитации и размишления, но при по-висшите форми на концентрация и съзерцание това не е достатъчно. Там човек се издига в друга област, за което е нужно да си служи с образи. В такива случаи е хубаво да си представите образа на Христа и да Го съзерцавате с Любов и благоговение.
Тогава във време на концентрацията човек може да навлезе в един тъмен пояс със съзнанието си, но той не трябва да се страхува. Като го преминете, ще навлезете в областта на една нова светлина, в която ще изпъкнат нови образи в съзнанието ви.
5. Концентрация значи да отбираш хубави мисли и образи и на тях да спираш своето съзнание. Концентрирайте се върху мисли, които носят светлина, топлина и доброта.
6. Сутрин, преди да излезете на работа, хубаво е 4-5 минути да се концентрирате върху някоя Божествена идея от Божествения свят. През това време съзнанието ви не трябва да се лута и нищо да не ви смущава. Ще се научите да бъдете герои, да не допускате нищо тревожно в съзнанието си освен мисълта и идеята, върху която се концентрирате, и мислите и идеите, които са логически свързани с тази основна мисъл или идея. Трябва да се научите на този закон. Иначе ще се образуват пукнатини, през които ще влизат външни влияния във вас.
7. Някой казва: „Да ме научи Господ.“ Това е механично разбиране. Потребно е да добиете навик да се концентрирате, за да влезете във връзка с Божествения свят, откъдето ще почерпите знание и мъдрост. Когато мислите са под контрола на волята, човек може да се освободи от много ненужни неща.
По пътя на концентрацията човек се свързва с Бога и с Възвишените Същества и тогава влиза в пътя на щастието. А щастието зависи от онзи момент, когато Бог присъства в твоя живот. Да кажем, че имате някаква ревматична болка. Така ще се концентрирате, че ще забравите болката. Това значи концентрация.
8. За да се постигне пълна концентрация, трябва да започнете с размишление, да се научите да размишлявате. За тези цел всеки ден избирайте по едно изречение от книгата „Светът на Великите Души“ и размишлявайте върху него във връзка с трите свята, за да видите какъв превод ще му дадете в трите свята. При това размишление ще ви дойдат много нови идеи. Записвайте си ги. Като правите това, ще почувствате обнова и просветление.
9. Хубаво е да се практикува съзерцание и съсредоточаване. Съсредоточаването, или концентрацията, е волев процес на главния мозък.
Човек не може да мисли, ако седне и се върти на разни страни. Като започнеш да размишляваш, ще забравиш всичко друго пред Великото, за което мислиш.
10. За съзерцанието трябва чистота. Съзерцанието не е механичен процес. То е вътрешен процес. То е метод на Вътрешната Школа. За Вътрешната Школа досега в България не е имало външни и вътрешни условия. Малцина са от вас, които са ми говорили за своето желание да изучават Божествената наука.
При съзерцанието мисълта ни трябва да бъде насочена към Бога, ангелите, звездите, Слънцето. Планината е добро място за молитва и съзерцание. Отивайте на планината за размишление.
11. Като ученици вие трябва да се самовъзпитавате. Не е лесно да се самовъзпитава човек. Това не може да се постигне изведнъж, но чрез постоянство. Всеки ден, при всякакво разположение, добро или лошо, човек трябва да отделя по 5-10 минути за пълно вглъбяване в себе си. Това наричаме ние скриване в тайната стаичка.
Отдели ли се в тази тайна, свещена стаичка, човек трябва да забрави всичко около себе си. След това той пак може да продължи работата си. Каквото и да прави човек, не трябва да забравя да отделя всеки ден по 5-10 минути за съзерцание, през което време може да си даде отчет за всичко, което е извършил през деня. Всеки, на каквато и работа да е, може да направи това.
12. Учениците от Окултните Школи от древни времена досега са употребявали от половин до един час време на ден за размишление и медитация, за да се свържат с Разумните Същества от Невидимия свят. Какво нещо е медитацията? – Размишление върху хубави и красиви неща, които ще се стремите да преживеете в себе си. Това ще повдигне ума и сърцето ви и по този начин ще се свържете с по-високи, по-възвишени светове от този, в който се движите обикновено. Като медитира човек, най-напред трябва да се спре върху своите добри страни и после върху лошите, с цел да ги изправи. Като работи съзнателно върху себе си, човек лесно може да се коригира, да изправи изопачените страни на своето съзнание. Като се изправяте, вие постепенно внасяте в себе си весел дух – дух на свобода.
13. Първото нещо, което трябва да правите сутрин като станете, е да се спрете 10-15 минути и да видите каква мисъл е вложил Господ в душата ви.
14. Мисленето е един начин на работа. Дишането е друг начин на работа. От Невидимия свят ни учат как да мислим и как да дишаме. Яденето, и то е един начин на работа. Чувстването също. Те са подготовка, за да дойдем до други още по-хубави неща, с които се занимават по-напредналите същества. Има известни елементарни упражнения, които трябва да минем, докато дойдем до съществените уроци. Тогава ще дойдем до други методи на работа. Защото ние имаме и силни методи, чрез които можем да направим всичко. Ала за да разберем и приложим тези методи, трябва да преминем елементарните, за да придобием чистота. Тогава ще ви се открие Великото Знание, което засега е недостъпно за вас. Откриването на знанието върви последователно и постепенно.
15. Важно е да знаете какво значение имат моите беседи за вас. За да разберете това, ще си послужа с едно сравнение. Представете си, че вие сте едно чисто езеро, в което от една страна се втичат води, а от друга – изтичат. Какво допринасят тези води на езерото? – Външно те нищо не допринасят на езерото, но вътрешно постоянно го опресняват, т.е. поддържат неговото вътрешно съдържание. Същото може да се каже и за въздействието на моите беседи върху вас. Всяка моя беседа опреснява вашето вътрешно съдържание. Всяка мисъл от беседите, която достигне до ухото ви и се възприеме от вашия ум, опреснява живота ви.
16. Както пръчката черпи сокове от лозата, така и ученикът в развитието си черпи сокове от своя Учител.
На онзи, който влиза в Школата, се казва: „Както Отец възлюби Мене, така и Аз възлюбих вас. Пребъдете в Моята Любов.“ – Това е особено посвещение. За всички ученици, от всички времена и епохи, от всички народи и племена, правилата са едни и същи, по нищо не са се изменили и никога няма да се изменят.
17. Докато не дойде едно Високо съзнание да ви ръководи, вие нищо не можете да направите. Например, когато свирите на цигулка или на пиано, ако нямате учител, който да ви ръководи, нищо не можете да научите. Най-напред той ще ви запознае с имената и местата на тоновете по клавишите или по струните на цигулката. В случая учителят или професорът е по-високото съзнание, което ви учи и води в пътя на музиката. Същото нещо е и в Пътя на живота, в Пътя на Ученичеството.
18. Трите принципа в трите свята
1. Любовта, Мъдростта и Истината принадлежат на Божествения свят и който ги познава, той живее в щастие.
2. Животът, знанието и свободата принадлежат на Духовния свят. Те са атрибути на ангелите. Който ги познава, живее в щастие и мир.
3. Движението, Учението и Работата се отнасят до физическия свят. Който знае как да ги прилага, живее в щастие и има постижения в живота.
19. Три правила – методи
1. Когато сърцето ви изстине, че не може да обхване и вмести свободата на другите, продължете тогава радиуса на сърцето си, да обхване и недостатъците на хората, и продължавайте Свещения Път на сърцето, към Бога на Любовта и при най-големите несгоди.
2. Когато умът ви се помрачава, че не можете да разберете и приемете известни истини, удължете тогава радиуса на ума си. Мислете, че всичко така трябва да бъде, за да се изяви Бог на Вечността в цялото разнообразие. Него намирайте във всичко. И продължавайте Великия Път на ума към Истината и през най-големите противоречия!
3. Когато волята ви се изроди в своеволие, че спира своята деятелност в добро, удвоете тогава радиуса на волята. Приемете волята като дар от Бога и я посветете Нему! Тъй продължавайте мощния Път на волята, за проява на Божията благост и през най-голямото зло!
20. Разцъфтяване на човешката душа
Всеки човек е проекция на Бога, но особена, специфична проекция. Във всеки човек Бог се проектира в пълнота, но по особен начин. Както няма две листа на едно дърво съвършено еднакви, така също няма и две човешки души напълно еднакви, защото всеки проявява особена страна на Бога. Има закон: Всичко, каквото е горе, слиза долу. Под „горе“ се разбира духовния свят, а под „долу“ – физическия свят. Значи красотата, която човешката душа има горе, се изявява на Земята. Бъдещето на човека е велико, понеже в човека е вложено Божественото.
Когато човек развие Великото, Възвишеното, което образува неговата истинска природа, това се нарича разцъфтяване на човешката душа. Можем да кажем, че човешката душа едва сега е започнала да се разпуква. Досега е била във вид на пъпка, но сега за пръв път тази пъпка е започнала да се разпуква. Разпукването на тази пъпка е забележително като един от най-великите моменти на този Космос, наречено разцъфтяване на човешката душа.
21. Задачата на Школата
Знанията, които получавате в Школата, трябва да ги прилагате, както във физическия, така и в психическия си живот. Всяка Окултна Школа има предвид да постави знанията на човека на практическа основа. Тя има за цел да даде на ученика такива знания, с които той може да си помага в трудни моменти на живота. Няма ли тези знания, той на всяка крачка ще се спъва. Материалните работи представляват голяма спънка за човека. Освен това Окултната Школа има предвид да даде на ученика елементарни познания за лекуване.
Колкото повече знания има ученикът, толкова по-свободен става. Щом е свободен, той лесно може да изказва идеите си и да ги реализира. Колкото по-спокоен е човек, толкова по-лесно може да реализира идеите си. Изпратете идеите си в подсъзнанието и ги оставете да растат и да се развиват. Защото идеите, както растенията, като живи същества растат и се развиват. Срещнете някой ваш брат, който се е обезсърчил. Изпратете една добра мисъл към свръхсъзнанието му и продължете пътя си.
От свръхсъзнанието тази мисъл ще слезе в подсъзнанието, оттам ще мине в съзнанието и оттам в самосъзнанието. Като мине тази мисъл през четирите съзнания, все ще остави нещо от себе си, което ще го ободри.
22. Основната мисъл в живота на ученика
Мислите и чувствата на човека са като плодовете, които имат семена. Самият плод лесно се разваля, но семената издържат повече. Искате ли да възстановите една мисъл, едно чувство, една постъпка, посейте ги в земята. Това наричаме опресняване на мислите, чувствата и постъпките. За да се извърши процеса правилно, за всяка мисъл, чувство и постъпка е нужна съответна почва. И когато мисълта като плод почне да зрее, трябва да се оставя докрай да узрее.
Не късайте преждевременно плодовете на своите идеи, но и не ги оставяйте да презреят и изгният. Ако искате да познаете човека, опитайте от неговите плодове – неговите мисли, чувства и постъпки. Както външната форма на плода се определя от неговите семена, така и външния живот на човека и външната му форма се определят от семената на неговите мисли, чувства и постъпки. Мислите и чувствата на човека оформят неговото лице. Колкото по-възвишение са те, толкова по-красиво е то.
Човек трябва да има поне една основна мисъл, която да оформи очите, носа, устата и ушите му. Без основна мисъл той пак ще има тези органи, но неоформени. Същото се отнася и до оформянето на духовните органи. Основната мисъл дава една основна черта в характера, една основна линия във физиономията, които са неизменни. Ако искате да се самовъзпитавате, трябва да търсите образци за подражание в живота и Природата. Без образци Божественото Учение не може да се приеме и приложи.
Най-малкото нарушение в законите на мисълта и чувствата нарушава и хармонията на силите на организма.
Като ученици стремете се всеки ден да имате поне по една основна мисъл, която да реализирате. Още със ставането си от сън турете в ума си една основна мисъл, върху която да работите. Щом поставите в ума си една основна мисъл, и чувствата ви трябва да вземат участие в реализирането ѝ. Както мислите вземат участие в чувствата, така и чувствата трябва да вземат участие в мислите.
Влезете ли в тази Школа, трябва да имате поне няколко основни мисли, чувства и желания, около които да се групират всички останали. Те представляват капитал, с който човек гради. Капиталът на човека е Истината, която е вложена в него. Малцина съзнават това и търсят Истината вън от себе си.
Човек трябва да прояви Истината, която е вложена в него. Важно е също как ще я проявите: при изгрев Слънце, на зенита или при залез. Ако я проявите при изгрев на Слънцето, ще имате най-добрите условия за развитието си. Числото 123 подразбира онези хора, които са проявили Истината при изгрев.
Днес от всички хора се иска да си отговорят защо са дошли на Земята и какъв е смисълът на живота. За да се осмисли живота, всички процеси, които стават в него, трябва да се съчетаят в едно цяло. Дайте път на Любовта в сърцата и умовете си, за да ги пречисти. Няма по-велико нещо от това: да очисти човек сърцето си. Само Бог може да очисти човешкото сърце. Казано е в Писанието: „Сине Мой, дай Ми сърцето си.“ – Бог иска сърцето на човека, за да го очисти, да влее в него ново съдържание.
23. Осветяване на Името Божие
Мойсей, един велик посветен казва: „Не споменавай Името Божие напразно.“ – Това е един велик закон за всеки мистик, който иска да изучава Великото Божествено Учение, който иска да освети Името Божие. Докато не започнете да осветявате Името Божие в онзи велик смисъл, предаден от девствените Божествени Духове, никой не може да се повдигне по-високо от стъпалото, на което се намира.
И Христос казва: „Освети ги чрез Твоята Истина.“ Първото нещо, което трябва да научите от проповедите на Христа, е смирението. То е майка на истинското, на положителното знание. Гордостта е майка на временното, на преходното знание. Може човек да има много знания, но ако е горделив, ще бъде в положението на един от братята на Черното Братство. Спазвате ли Божествените закони, и най-малки да сте, вие ще се повдигнете.
Ако искате Небето да се заинтересува от вас и да ви благослови, вие трябва да бъдете смирени – във високия смисъл на тази дума, а не в обикновения смисъл, както ви е проповядвано. Смирението е красив Ангел, велик Дух. Който го е видял, веднага го е възлюбил. В смирението се зараждат всички Божествени Добродетели, за които копнеят човешкият дух и човешката душа. Ангелът на смирението е жив. Той носи в себе си милосърдието – дете на Любовта – най-малката дъщеря на Бога. Любовта живее между девствените Божествени Духове и обещава светли бъднини на цялото човечество, както и на онези, които я търсят.
Ако искате Христос във вас да бъде безсмъртен и силен, за да ви повдигне, трябва да дадете път на Любовта в душата си. Това значи да поставите Христа най-високо в душата си, да осветите Името Му в сърцето си.
Някои мислят, че са близо до Христа. Близо до Христа може да бъде само малкият, т.е. онзи, който е научил изкуството да се смалява. Казвате, че искате да бъдете като Христа, а същевременно искате да заповядвате. За да бъдете като Христа и близо до Него, трябва да се научите на безкористното служене и да мислите право. На омразата да отговаряте с любов, на злото – с добро. И тогава не е важно на кого служите – на Иван или на Драган – ще служите на Бога. Когато искате да служите на Бога, няма да търсите Бога и Неговото величие да Му служите, но ще намерите онези, които имат нужда от Божията помощ и на тях ще послужите. Имената са важни дотолкова, доколкото отговарят на съдържанието. Името Христос не е единично, но колективно. То е като въздуха и светлината.
Сега аз искам да вървите по възходяща линия, да осветявате Името Божие в себе си. Това Име ще ви повдигне да бъдете, както Христос е казал: „Негови сънаследници и съпричастници.“
24. Работата на ученика
Работете съзнателно върху себе си, като се пазите да не нарушавате хармонията в Школата. Който не следи за хода на своите мисли и желания, може да наруши тази хармония и да излезе из релсите на своя живот. Ученикът е винаги пред лицето на Господа и затова трябва да внимава да не се разсейва. Умът му трябва да е съсредоточен, да не губи посоката на своето движение. Ум светъл, сърце топло и силна и разумна воля са условия, при които ученикът може да се домогне до вътрешни опитности. Това значи присъствие на Духа в човека, който ще го научи на всичко, което е необходимо за него.
Желая ви да станете, да оживеете и да възкръснете.
25. Пробуждане на душата
В живота на всеки човек е важен първият момент, когато се пробужда съзнанието му. Този момент наричаме „Изгрев на Слънцето в човешката душа“. Може ли човек да улови първия лъч на своето изгряващо Слънце, всичките му работи се нареждат добре. Пропусне ли този момент, колелото на живота продължава да се върти и той трябва да чака цели 24 часа, докато дойде нов изгрев. Изкуството се заключава в това да схванеш първия Божествен момент на изгряващото Слънце. Който хване този момент, той е благословен от Бога. Не го ли хване, той е скъсан чувал и пукната стомна – каквото сипеш в него, всичко излиза навън. Всички хора имат желание да уловят Божествения момент, но рядко успяват. Три момента има през деня, когато човек може да улови Божественото: сутрин, на обяд и вечер.
Най-добрият момент е сутрин, т.е. когато Божественото съзнание се пробужда. Този момент наричаме „Зазоряване на вечната пролет на човешката душа“. Моментът на пробуждане на съзнанието е толкова кратък, колкото е кратка вечността. Човек всеки момент се разтваря и разширява. Опасно е човек да се стреми да постигне това изведнъж и да се спре. Не, пробуждането на съзнанието е вечен процес. Да се стреми човек да го постигне изведнъж, това е все едно да усили сладостта толкова много, че да притъпи вкуса си. Човек не трябва да притъпява вкуса си, нито да стига до втръсване от сладките работи.
26. Пътят на Любовта
Има само един Път, достъпен за всички, той е Пътят на Любовта. Тъй че, когато говоря за Любовта, аз разбирам Пътя, който е достъпен за всички, защото има и други пътища, които не са достъпни за всички. Това трябва да се знае. Има още два Пътя, но те не са за обикновените хора.
27. Видим и невидим
За да може човек да става видим и невидим, трябва да знае основните закони за трансформиране на материята от едно състояние в друго.
28. Новороденият
Когато човек се новороди, той се свързва с всички по-висши светове, т.е. със Съществата от по-висшите йерархии. На Земята ние сме свързани с по-нисши същества, а над нас има по-висши, Разумни Същества. Тези Висши Същества вземат такова участие в нашия живот, каквото вземаме ние в живота на по-нисшите от нас същества.
29. Учител и ученик
Великите Учители в света заговарят на своите ученици само когато са готови да разберат тяхното Учение. Онзи велик музикант заговаря на своя ученик само когато последният е готов да разбере великата математика на музиката, да разбира вътрешния ѝ смисъл. При ученици, които едва сега започват с гамите, се явяват само обикновени учители.
30. Празнене и пълнене
Първото нещо, за да стане човек ученик, е да схване, че не знае, че е празен, да има копнеж към знанието. Човек трябва да се научи да се празни и да се пълни. Да се празни от непотребното и да се пълни с новото, с потребното.
31. Работа с Любовта
Работете с Любовта, за да се ползвате от нейната сила. Любовта е единствената сила, която дава, без да взема нещо. Тя не очаква на никого. Докато работи Любовта във вас, ползвайте се от нея, но внимавайте да не я изгубите. Тя напуска човека, когато той се стреми да я задържи само за себе си. Тя е вода, която не се подпушва. Подпушите ли я, ще разруши бентовете, ще ви наводни и ще продължи пътя си. Радвайте се на Любовта, която дава живот и светлина на всички. Благодарете, че тя посещава всички, дава на всяко същество според нуждите му. Светлината и топлината слизат на Земята благодарение на Любовта. Всички блага слизат на Земята благодарение на Любовта. Затова е казано, че Бог е Любов. Благодарете на Бога за всичко, което ви дава. Тъй щото, за да бъдете здрави, да живеете добре, работете с Любовта.
32. Теми за размишление
Размишлявайте върху светлината. Размишлявайте върху приложението. Мислете върху красивите образи в Природата, върху хармонията, за да се свържете с Великата Разумност, която работи в нея. Как се постига това? – Вие сте затворени в телата си като в жилище. За да влезете във връзка с външния свят, всяка сутрин трябва да отваряте прозорците на тялото си, да гледате красотата на Природата, да дишате чистия въздух, да се упражнявате с цел да развивате органите си. Ще каже някой, че всичко идва само по себе си. Нищо не може да дойде без работа и труд. Който не работи и не прилага наученото доброволно, насила ще го заставят да влезе в правия път.
Природата изпраща страданията, неволите, лишенията на хората, за да ги възпита и постави в правия път, да мислят правилно. Да работи човек върху себе си, това не значи да господарува на тялото си, но да го разбира. Да разбира състоянията, през които минава и да ги изучава, да знае кое от тях е право и кое не е право. Красиво трябва да бъде човешкото тяло. Това се постига чрез правилен и хармоничен вътрешен живот. Това значи да храни човек правилно мислите и чувствата, които са в състояние да поддържат красотата и пластичността на мускулите на лицето, също така да изправят всички изкривявания на лицето и тялото, наследени от далечното минало.
33. Значение на размишлението
Всяка сутрин, като ставате от сън, употребявайте по 5, 10, 15 минути за размишление върху някой философски или религиозен въпрос. Каквото и разположение да имате, ще го смените с добро. Като размишлявате, изправете главата си нагоре, вложете в сърцето си мир и спокойствие, благодарете на Бога за всичко, каквото ви е дадено и вие незабелязано ще придобиете абсолютна свобода на душата си. За да бъдете готови да видите и да се срещнете с Господа и с всяко Възвишено Същество, вие трябва всяка сутрин да размишлявате. Без размишление за Великите и Красиви неща, вие не можете да се повдигнете нито един милиметър. Защо? – Защото вие сте мочурлива или песъчлива почва, върху която нищо не расте. За да расте посятото върху нея, тя трябва да се наторява с години, за да се измени нейния състав. А това може да стане само когато човек води разумен живот и размишлява върху Велики неща.
34. Великата Божествена Наука
Няма по-велика наука от Науката за Живота, т.е. от Великата Божествена Наука. Тази наука развива човешкото естество изцяло, когато останалите науки развиват само известни центрове.
35. Методи за работа в Школата
Прилагайте методите, които ви се дават в Школата, за да сменяте състоянията си. Различните методи представят условия за дисциплина на човека. През такава дисциплина са минали всички велики хора. Човек трябва да прекара енергиите си от задната част на мозъка си в предната част, да развие моралните си чувства и да осмисли живота си. Всички отрицателни и низходящи енергии трябва да се превърнат в положителни и възходящи. Много начини има за превръщането им.
С картини и образи може да сменяте състоянията си. Те трябва да бъдат живи и красиви. Разумната Природа е пълна с такива картини и образи. Освен това на всяка отрицателна дума представяйте положителна, нейния антипод. За да стане смяна на енергията в съзнанието на човека, трябва да изпъкне нов образ, който да привлече вниманието му. Красивите образи са подбудителни причини за сменяване на състоянията на енергиите.
Като ученици, работете съзнателно, за да придобиете толкова енергии, че да не страдате от недоимък, нито от излишък. Самата наука, към която се стремите, е общ колективен резултат, който се изразява в натрупване на знания.
Ученикът трябва да се ръководи правилно, да знае колко знание му е нужно за всеки даден момент, за да може правилно да го асимилира.
Не може ли правилно да възприема енергиите на знанието, ученикът се натъква на противоречия и трудности. Енергиите се предават чрез нервната система, затова тя трябва да бъде здрава и в изправност. Енергиите се предават от един орган на друг чрез нервната система. Онзи разбира нещата, който ги е приложил.
36. Енергиите на Слънцето
Днес слънчевата енергия действа върху човешкото чело. Като разбират силата и значението на слънчевата енергия, мнозина наблюдават Слънцето и отправят погледа си към него. Това не е нужно. Като гледа Слънцето, човек трябва мислено да отправя енергията от задната част на мозъка си към предната част. Днес много малко хора могат да концентрират мисълта си и да отправят нисшите енергии на мозъка към висшите, но има такива хора. Който не може да концентрира мисълта си, колкото и да гледа Слънцето, почти нищо не може да постигне.
37. Магическата сила на мисълта
Човек се отличава по мислите си. Който мисли, никога не се спъва. Значи мисълта превръща всички състояния. Когато се разгневи или изгуби разположението си, човек трябва да мисли. Щом започне да мисли, неразположението и гневът го напускат. В това отношение мисълта представлява Божествена сила, която превръща отрицателните енергии в положителни. Мислещият човек е господар на себе си, на своите желания. Който не мисли, не е господар на себе си. Както светлината осветява пътищата на човека, така и мисълта трябва да отваря всички задънени улици. Каже ли някой, че не е мислил върху даден въпрос, това значи, че светлината не го е озарила още. Между светлината и мисълта има тясна връзка – мисълта се обуславя от светлината. Отличителното качество на светлината е движението. Където влезе тя, всичко започва да се движи. Каквото представлява светлината за физическия свят, такова нещо е мисълта за духовния и умствения свят на човека. Мисълта разкрива пътищата на живота и го движи. Няма състояние за мислещия човек – положително или отрицателно, в което да остане завинаги. Той е в постоянно движение. А който се движи, той има условия за обновяване. Като знаете това, проявявайте мисълта си. Началото на мисълта се определя с жертвата. Каквото е отношението на човека към неговата мисъл, такова е отношението на Бога към човека.
Значи Бог, Любовта се отнася към човека така, както човек към своята мисъл. Само онзи може да бъде уважаван, който носи в себе си Божественото, т.е. мисълта. Който мисли, всякога успява и за него няма невъзможни неща. Каже ли някой, че е невъзможно да постигне това или онова, той не мисли. Мисълта превръща нещата. Тя превръща въглена в диамант. Тя крие в себе си магическа сила. Мисълта примирява най-големите неприятели. Срещне ли противника си, мислещият човек му подава ръка и го превръща в приятел.
Когато хората мислят право, всяко различие между тях изчезва. Мисълта е център, от който всички точки на окръжността се намират на еднакво разстояние. Като знаете силата на мисълта, не казвайте, че не можете да постигнете това, което желаете. С мисълта си човек може всичко да постигне. Когато мисли право, човек дохожда до разрешаването на всички въпроси и разбира, че за мисълта, т.е. за Божественото в човека, няма невъзможни неща.
Като ученици трябва да употребявате по няколко минути на ден в размишление, за да си отговорите истински човек ли сте, или не. Ако сте истински човек, отличителното ви качество е мисълта, която носи светлина в себе си. Докато мисли, човек може всичко да постигне – и музикант да стане, и художник, и всичко, каквото желае. За него не съществува някакво обезсърчение. Мисълта е магическата пръчица, с която всичко е постижимо. Тя прави човека необикновен. Щом изгуби мисълта си, човек губи всичко и става обикновен. Докато мисли, човек е маг – за него всичко е възможно и постижимо. Щом изгуби мисълта си, той става обикновен човек и казва: „Това е невъзможно, онова е невъзможно. Това мога да направя, онова не мога да направя.“ – Докато разглежда нещата от върха, човек може всичко да направи. Мисълта е върхът в човека. Щом слезе в долината, възможностите му се намаляват.
Любов без мисъл не съществува. Любовта се изявява само на онзи, който мисли. В мисълта той проявява Божественото. Каквато работа и да започнете, кажете си: „Невъзможното за човека е възможно за Бога. Невъзможното за безлюбието е възможно за Любовта.“ Невъзможни са нещата само за онзи, който не мисли. Да мислиш значи да проявяваш Божественото в себе си. Следователно мисълта и Божественото Начало са синоними. Когато човек мисли, работите му се нареждат добре. Където е Божественото, там огънят вечно гори, без да изгаря нещо. Там, където мисълта работи, светлината е непреривна. Всяко горене, което произлиза от Любовта, е вечно. Светлината, която произлиза от това горене, наричаме мисъл.
Мисълта е магическата пръчица, която управлява човешкия живот. Турете в ума си мисълта: „В Бога всичко е възможно.“ Щом мисли така, човек се свърза с Възвишените Същества, които вече го познават. Докато мисли, човек се повдига. Престане ли да мисли, той пада. Мисълта сменява състоянията, дава простор на човешката душа. Който мисли, вижда, който не мисли, остава завинаги със затворени очи.
Чрез мисълта си човек събужда скритите сили, както в душата си, така и в тялото си и тези сили работят за организиране на неговото духовно тяло и за развиване на органите в него. Затова, който мисли, може да стане ясновидец и да влезе във връзка с Възвишените Същества на Космоса. Когато човек работи върху себе си, Възвишените Същества винаги му помагат.
38. Музиката като метод за концентриране
Писането и пеенето са средства за развитие на човешката душа. Ние употребяваме пеенето и писането на темите като средство за концентриране. Вие трябва да работите в това направление, защото чрез тези неща ще се научите да се концентрирате. Най-потребно за ученика е концентрирането на ума. В миналото в процеса на инволюцията светлината и чувствата са минавали през човешкия ум и са се поляризирали през сърцето.
Тогава човек е слизал към Земята. Следователно и тези лъчи са се стеснявали, стеснявали и ние сме дошли до пресечната точка на този триъгълник. Сега правим един подем на горе, процесът е обратен: всички наши чувства и желания трябва да ги пратим през ума си, не да ги премахнем, но всички наши чувства трябва да ги прекараме през призмата на нашия ум. Тук те ще дойдат в един център, ще се смесят при тази концентрация и ще усетите като че всичко изгубвате, но след като преминат през центъра на тази призма, те ще се разширят и ще вземат такава широчина, каквато душата иска.
Та, чрез пеенето като метод вие ще развивате вашата чувствителност. Като пеете, няма да мислите за окръжаващите, че някой ви се смее. Това не е важно, ти ще гледаш да се концентрираш, за да се упражняваш чрез пеенето за нещо по-велико. За бъдеще е важно концентрирането, а не разсеяността на ума. Сега вашият ум може да е зает с хиляди неща, но тези хиляди неща няма да ви помогнат. Те може да ви помогнат временно, но когато напуснете тялото си, те няма да ви ползват нищо. Всичката ваша философия няма да струва нито един грош, всичката ваша религия и молитви няма да струват нито един грош. Защото знание се иска, и то Божествено знание.
Второто, което трябва да знаете като ученици, е, че вие още нищо не знаете и трябва да имате непреодолим стремеж да учите. Бог е Бог на смирените, а на горделивите се противи. И когато един такъв човек напусне тялото си, той ще се намери на Земята, не може да влезе в духовния свят. Като окултни ученици това трябва да го знаете. Затова, докато сте на Земята, ще се концентрирате и ще изучавате езика на ангелите. Като изучавате езика на Духовете, ще почнете да говорите с тях.
Царски път на никого няма. Царският път е път на трудолюбие, на концентриране, на смирение. Всеки един да мисли, че каквото Господ е казал, трябва да бъде.
Да се учите да се концентрирате, това е едно изкуство. Не мислете, че е лесно да се концентрира човек, да бъде търпелив. Едно от най-трудните изкуства е да бъде човек търпелив. Аз зная от опит какво нещо е търпението. И когато човек се добере до онзи закон, да знае във всеки момент да бъде търпелив и да знае да се концентрира, той е придобил едно отлично изкуство. И аз ви дадох 12-те музикални упражнения като методи за концентриране. 13-тото е „Бог е Любов“.
И когато пеете, ще се научите чрез концентрация да влагате душата си в гърлото. По този начин ще се оправят гърлата ви. Душата ви трябва един ден да пее във вашето гърло и тогава ще бъдете отлични певци. И тези, които са сега певци, са научили в миналото закона тяхната душа да живее в тяхното гърло.
Сега едно правило при пеенето: Щом пеете, всякога ще си турите мисълта: „Ще изпълня това упражнение по всичките правила. Мога да го изпълня добре.“ Тъй ще работите, но ще се стремите да вземате тоновете ясно. Всякога когато говорим, когато пеем и когато вършим някаква работа, тя трябва да се извършва ритмично според ритъма на сърцето. Повишаването темпа на ума и на сърцето всякога трябва да седи на общия уровен и тогава болестта не може да ви закачи. И във всички онези, които не разбират този закон, идва едно смущение, а след всяко смущение идва болест. Когато двама души се скарат, идва простуда или някаква рана или инфекция.
Песента „Махар Бену Аба“ е на един свещен език.
Духовете като чуят тези думи на стария език, те ви разбират. На новите езици те не разбират, но свещеният език те разбират и като чуят тези думи, те идват. И мотивът е техен. Източен мотив е. В него умът и сърцето вземат участие. Една свещена песен, едно свещено упражнение е то. Една свещена песен не може още да ви се даде, но едно свещено упражнение може.
И когато пеете, трябва да пеете естествено, без да се стеснявате, свободно да пеете. И мисълта ви трябва да е съсредоточена в мелодията и в думите, а не да се разсейва.
39. Контакт на човека с Бога
Да бъде човек в постоянен контакт с Бога – това значи да се ползва от Неговата светлина, да вижда къде върви. Където и да тръгне, по който и път да върви, човек трябва постоянно да бъде буден, бързо да отваря и затваря очите и ушите си, да вижда и чува какво става около него.
Дали ще бъде с отворени очи и уши, човек трябва да обръща внимание на три неща в живота си: първо, да гледа да не се спъва; второ, да пази това, което има; трето, да поддържа условията за развитие на това, което Природата е вложила в него.
40. Трите велики принципа – Път към постижение
За да постигнете своя идеал, спазвайте следните неща: осветявайте Името Божие в себе си, търсете Царството Божие и Неговата Правда, изпълнявайте Волята Божия.
1. Да изпълняваш Волята Божия значи да служиш на Истината.
2. Да търсиш Царството Божие и Неговата Правда, това значи да придобиеш истинското Знание и Мъдрост.
3. Да осветяваш Името Божие, това значи да даваш място на Любовта в себе си.
Докато не даде Път на Любовта в себе си, човек не може да осветява Името Божие.
Докато не намери истинското Знание и Мъдрост, той не може да търси Царството Божие и Неговата Правда.
Докато не намери Истината, той не може да изпълнява Волята Божия.
Това са пътища, по които могат да се разрешат всички въпроси.
Това са методи, по които човек може да организира своето духовно тяло и да развие органите в него.
Истинското знание е само онова, което внася в нас безсмъртието. И който иска да се запознае със закона за превръщането на енергиите, той трябва да потърси три неща, с които да се запознае: той трябва да потърси най-първо Божията Любов, от която произтича Вечният Живот на Безсмъртието. Той трябва да потърси Божията Мъдрост, която носи Истинското Знание, носи разширение и усилване на светлината. Той трябва да потърси Истината, от която произтича свободата и повдигането на човешкия ум. Оттам трябва да започне човек. Защото свободата се гради върху Истината. Знанието се гради върху светлината, а животът се гради върху Любовта.
Ние не трябва да смесваме тези три принципа, да мислим, че като намерим светлината, ще намерим и живота, и обратно. Не, всяко нещо си има своето място. Любовта носи живот, Мъдростта носи светлина, а Истината носи свобода. Свободата пък води към знание, разширение и трансформиране на енергиите. Христос е изразил тези принципа по следния начин: „Да се отречеш от себе си“ – това значи да се облечете в Любовта и да възприемете нейния живот. „Да вдигнеш кръста си“ – това значи да възприемеш светлината на Мъдростта и да придобиеш Истинското Знание. „Да Ме последваш“ – това значи да възприемеш Истината и да живееш в свобода.
41. Три Пътя
До времето на Христа хората са вървели или по Пътя на сърцето, или по Пътя на ума, или по Пътя на волята.
Христос дойде в света да донесе Учението на Любовта, което включва едновременно работата на ума, сърцето и волята.
42. Освобождаване на душата
Като ученици от вас се иска да се свързвате с Божията Мисъл и с Божиите чувства и да работите за освобождаване на душата си от тежките условия, в които е поставена. Тя е поставена при условия, в които грехът живее. Бог работи за освобождаването на душата, но и човек трябва да работи за сърцето. Затова се иска търпение. Бъдете търпеливи и не бързайте да съдите хората. Този, когото съдите за някаква слабост, има две добродетели, които вие не виждате. Не съдете, за да не бъдете съдени.
43. Методите
Като ученици вие трябва да работите според методите на окултните, на мистичните школи. Тези методи са взети от разумната природа. Само чрез тях човек може да се справи с противоречията на живота.
44. Степени в Пътя на Окултното обучение
Дали човек е светски или религиозен, като стане ученик на Великата Окултна Школа, първата година ще изучава мълчанието. Хората около него ще говорят, ще се произнасят върху различни въпроси, а той ще слуша, ще мълчи. Втората година ще изучава търпението. Каквото и да му се случи в това време, той трябва да го понася с търпение. Третата година ще изучава закона на вярата. Да вярва човек, това значи да дойде до убеждението, че всичко е за добро. Един ден той ще види, че в големите трудности и противоречия се крие нещо добро. Каквато и работа да започне, каквото и изкуство да изучава, човек непременно трябва да прилага тези три закона: на мълчанието, на търпението и на вярата. Ако някой изучава пеенето например, първата година ще слуша и ще мълчи, и по малко ще пее. Втората година ще започне да пее, но ще бъде готов да носи присмехите и подигравките на всички. Така той ще прилага търпението. На третата година ще започне да вярва, че певец ще излезе от него.
Следователно, като сте дошли на Земята, вие трябва да мълчите, за да мислите. Вие трябва да търпите, за да издържате. Най-после трябва да имате вяра, за да се справяте лесно с противоречията на живота.
Сега повтарям: първата година ще изучавате мълчанието, втората – търпението, третата – вярата, четвъртата – надеждата, да знаете на кого да се надявате, да знаете как да се обличате, да ходите и да постъпвате. Петата година ще учите и прилагате Любовта. Любовта ще приложите последна. Поставите ли Любовта на първо място, вие ще обърнете света надолу с главата. Докато не приложите мълчанието, търпението, вярата, надеждата, Любовта никога не бихте могли да приложите.
45. Разликата
Методите на школата са различни от онези, които имате при обикновените молитвени събрания.
46. Първото нещо
Ученикът трябва да има силно, интензивно желание да учи. Любовта се изразява в стремеж към учене. Всички трябва да имате силен импулс да учите – да изучавате причините на всички неща, които се случват. При това трябва да използвате опитността на онези, които са минали преди вас. После ще изучавате Природата, защото всички неща в Природата представляват предметно учение. Всички неща и същества около нас през цялото си развитие имат връзка с нас.
47. Ученикът трябва да има диамантена воля
Когато се молите или размишлявате, като ви дойде някоя дяволска мисъл, няма да й обръщате внимание. Ти се молиш, а дяволът дошъл и ти казва: „Твоята молитва не се хваща.“ Ти ще стоиш без внимание към него. Когато дойде дяволът при тебе и ти нашепва нещо, ти още по-нагоре ще концентрираш мисълта си и ще свършиш работата си. Такъв е великият закон. Ако искате да успявате, трябва да имате спокойствие. Като ученици бъдете търпеливи, прилежни и внимателни.
48. Окултната Школа
Окултната школа не е религиозно общество, в което може да се афектирате от своите религиозни чувства. Школата е едно общество, в което във всичките си желания, мисли и действия да постъпвате точно.
49. Духовното знание
За да придобиете Духовното Знание, трябва да минете през трудности и изпитания.
50. Работа върху себе си
Работи ли човек върху себе си, всички същества, които са свързани с него, му помагат.
51. Доброто име
Желая всички да имате по едно добро име, с което всички могат да ви познават. Как сте изработили това име, никой не трябва да знае. То трябва да бъде тайна на вашия живот. Бог казва: „Призовете Ме.“ С кое име трябва да призоваваме Господа? Всеки човек трябва да призове Господа с онова Име, което излиза дълбоко от душата му. Само при този зов Бог отговаря на човека. Мнозина викат Господа, без да знаят Името Му и се чудят защо не им отговаря. Много естествено, те не Го викат по Име, Те Го назовават с различни имена, каквито Той не притежава. Само онзи може да извика Господа по Име, който сам е изработил своето добро име. Забрави ли свещеното Име на Бога, човек започва да греши, обърква посоката на живота си, не знае къде е изток, къде е запад, вследствие на което работите му отиват назад.
52. Разумните същества зад мислите и чувствата
Зад всяка мисъл, чувство и желание се крие някое разумно или неразумно същество. Те се обличат в мислите, чувствата и желанията на човека като в дреха и така се проявяват. Като знае това, човек трябва да бъде разумен, да знае кои от тях да реализира и кои да не реализира. Ако с някое ваше желание се е облякло някое разумно същество, дайте път на желанието си. Ако в някое ваше желание се е облякло някое глупаво, неразумно същество, въздръжте се, не се стремете да реализирате желанието си. Разумните същества имат предвид доброто на човека, а неразумните същества – неговото зло и нещастие. Дадеш ли възможност на някое неразумно желание в тебе да се прояви, ти непременно ще направиш грешка.
От значение за човека е какви същества ще се облекат в неговите мисли, чувства и желания. Затова е казано: „Каквото посееш, това ще пожънеш.“
53. Знанието
Знанието е в приложението, а не във външния баласт, който човек носи.
54. „Аз ще бъда съвършен“
Всяка сутрин, като станете от сън, си казвайте: „Аз ще бъда съвършен, това е идеалът на моя живот.“ И вие наистина ще успеете в това. Който повтаря често тези думи в себе си, ще се повдигне – те са една велика сила. Казвайте си: „Аз ще бъда съвършен.“
И Писанието казва: „Бъдете съвършени, както е съвършен Отец Ваш Небесни.“ Съвършеният човек се отличава по това, че помага на другите.
55. Силата на беседите
Силата на една беседа се съдържа в онази вътрешна светлина, в онзи вътрешен простор, в онова велико вътрешно самопожертване. Човек трябва да бъде един велик извор, който постоянно извира. Човек трябва да съдържа в себе си онази необятна широта и простор, в които всички сърца да се вместят.
Когато някой път говоря за душата, аз разбирам цялата Вселена. Когато някой път говоря за Божията Мъдрост, аз разбирам всичката светлина на безпределното пространство, която никога не угасва. Когато някой път говоря за Божията Истина, аз разбирам тази вътрешна свобода, която съществува между всички същества. Има светове, съществата на които са толкова напреднали, че постоянно отправят своите телескопи към Земята, радват се на хората и им пращат своето благословение.
56. Ясновидство и болезненост
Сега някои от съвременните хора, като заболеят, започват да виждат различни същества от Невидимия свят, виждат много техни заминали близки, които идват да ги вземат. Това обясняват с някакво разстройство на мозъчната система и казват: „Този човек изгуби съзнание.“ Аз казвам: Този човек се е оплел, в неговите идеи няма яснота. Същата опасност има за някои хора, светски и религиозни, защото идеите им са разхвърляни, а всичко в човека трябва да бъде свързано. Иначе при такива блуждаещи мисли, с които те живеят, умът им може да изхвръкне. Когато дойдем до истинското знание, всичко, което става с нас, трябва да бъде ясно. Всички образи в съзнанието ни трябва да бъдат отчетливи и разбрани.
Когато виждаш нещо, не е достатъчно само да виждаш, но да го виждаш през очите на Любовта, през очите на Мъдростта, през очите на Истината. Имаш ли тези три добродетели, няма никаква опасност от забъркване. Действаш ли обаче без тях, умът ти ще хвръкне. Светските хора сега страдат от безверие, а религиозните хора страдат от суеверие. Човек трябва да бъде разумен. Разумни трябва да бъдем в своето единство, за да придобием свободата си.
57. Метод за запазване равновесието на силите
За да запазите равновесието на силите си, правете следното: вечер, преди да си легнете, прекарайте през ума и сърцето си всички мисли, чувства и образи, които ви са минали през деня. Тези, които намирате, че са противоречиви и внасят смущение във вас, турете настрана. Оставите ли ги в себе си, те ще внесат известни наслоявания, които предизвикват подпушване на чувствата.
В резултат на това подпушване се явяват болезнени състояния. Като направите тази равносметка, вие ще се примирите със себе си, успокоявате се и заспивате здрав, спокоен сън. Ликвидирате ли веднъж със старите си сметки, повече не ги допускайте в ума си. Постъпите ли вечер по този начин, сутрин ще бъдете бодри, радостни, като че сега се раждате и започвате нов живот.
58. Окултната Школа
Окултната Школа дава условие на ученика да учи, да придобива знания. В старите Окултни Школи ученикът се е поставял на подигравките и закачките на другите ученици и трябва да ги издържи. Един го удари, друг скубе косата му, трети му каже обидни думи или го заплюе. Какво значи да те заплюе човек – за съзнателния ученик това е все едно да паднат върху него няколко дъждовни капки. Той знае, че минава през известна дисциплина. Изпитанията, изкушенията, недоразуменията са условия за дисциплиниране на човека.
Цялата бяла раса, цялото човечество минава през изпитания и който издържи, приемат го за ученик. Който не издържи ще бъде оплют. Щом издържите изпита си, няма повече да ви плюят. Вие още не сте истински ученици. Сега се приготовлявате за ученици. Ако издържите изпита си, ще ви приемат за ученици.
59. Беседите, които са ви дадени в Окултната Школа
Трябва да изучавате тези беседи по особен начин, а не само да се четат. Всеки трябва да си извади най-важните места от всяка лекция и беседа и да ги приложи в живота си. Знание без приложение не е знание. По същия начин ще проучвате и Библията, и други книги.
60. За свещения час
Работете всички, за да придобиете концентрация на мисълта си. Всеки от вас, който иска да бъде ученик, нека си определи един свещен час за работа. Този свещен час може да бъде сутрин, на обяд или вечер. Това определено време прекарвайте в дълбоко размишление, за да се справите с всички мъчнотии, които ви се изпречват на пътя. Като преминете този час на размишление, трябва да се почувствате окуражени, опреснени, с чисто сърце, за да може с нови сили да прекарате останалото време от деня. На другия ден пак прекарайте свещения час в размишление. По време на този свещен час ви се отпуска кредит от Небето, дава ви се на разположение известна енергия, с която можете да уравновесите умствения си бюджет.
През този свещен час ще разговаряте с всички окултни ученици от тази Школа, в която сте и вие. Всички окултни ученици по целия свят, както и в духовния свят, се интересуват от вашия най-малък духовен прогрес. Те се интересуват от вас само за този малък успех. И когато вие се намирате в някое затруднение, те веднага се притичват на помощ.
Свещеният час, който си определите, ще спазвате през цялата година и в него ще работите за изглаждане на недоразуменията, за преодоляване на трудностите и за вашето повдигане. На всеки от вас давам тази именно задача: да намерите приблизително кой е вашият свещен час. За всеки ученик има един определен свещен час.
Този час може да бъде един и същ за няколко ученика. Когато попаднете в този час, в ума на всеки един от вас ще дойде някоя велика мисъл или някое възвишено чувство. Изобщо във вас ще дойде едно просветление.
Ако дадете място на тази мисъл или на това чувство, вие ще се повдигнете, но ако има противодействие в съзнанието ви, ще настане тъмнина и дълго време след това ще трябва да чакате, докато отново попаднете на вашия свещен час. Свещеният час идва периодично всеки ден в един и същ час от деня. Вие ще различите този час от останалите часове на деня по това, че той е по-интензивен, иде с по-засилен тон.
61. Метод за обновяване
Работете върху истинското самовъзпитание с методи, каквито Природата ви дава. Един от нейните методи е обновяването. Човек се обновява, когато всеки ден внася в ума си по една светла мисъл и в сърцето си – по едно ново чувство, които го повдигат. Всяка мисъл и всяко чувство, с които човек се занимава, оказват известно влияние върху него. Всеки предмет, който изучава, също оказва влияние върху него. Смисълът на живота е в растенето. Ако всеки ден не прибавяш нещо в себе си, т.е. не растеш, денят е загубен за тебе.
62. Самонаблюдението като метод на работа
Изучавайте себе си, своите състояния и ги възпитавайте. Говорете им като на разумни същества, да разберат, че има Един, Който стои по-високо от тях. Ако човек не стане господар на своите състояния и не може да им въздейства, той не може да се нарече силен.
Като работите върху себе си, вие ще дойдете до положение да отделяте чуждото, външното влияние и да се справите с трудностите си. Щом искате да се самовъзпитавате, може да приложите различни методи, но справедливи трябва да бъдете. Не сте ли справедливи, педагогиката ви пропада. Докато постъпвате справедливо, съществата във вас ви слушат.
Измените ли на справедливостта, никакви методи не могат да им въздействат. При това, обещаете ли им нещо, непременно ще го изпълните. Само при това положение ще бъдете свободни от тъмните и мрачни мисли и настроения. Спазвайте правилата на живота, за да преодолеете съпротивата на гъстата материя, в която живеете.
Ще кажете, че човек трябва да се огъва в живота. Не е въпрос да се огъвате като змията в мравуняка или скорпиона между два огъня. Под „огъване“ – в широк смисъл на думата – разбираме прилагане на разумността. Прилагайте разумността навсякъде в живота си, за да се справите с мъчнотиите и противоречията си.
63. За изучаването на беседите
Много научни въпроси, които могат да ви ползват, са обяснени в моите беседи, но вие не ги изучавате както трябва. В беседите са дадени важни, специфични правила и методи, които, ако се приложат, и слепите биха прогледнали. Ако се заемете сериозно да изучавате беседите, вие ще имате по четири очи: две отпред и две отзад. Например, ако проучите беседите от първа серия, ще придобиете много неща. В беседата „Житното зърно“ например ще видите начин, по който човек може да расте.
Като четете и изучавате беседите, вие не трябва да се спирате върху буквата, а трябва да ги изучавате по дух, като се опирате главно върху онези методи, които помагат за вътрешното обновяване. За изучаването на всяка наука има два начина: външен и вътрешен. Например едни изучават математиката по време и пространство, а други изучават математиката на Битието. Като живо същество самият човек е цяла математика и геометрия. Същото нещо може да се каже и за всяка наука. Ако изучавате естествените науки като резултат е едно нещо, ако ги изучавате като Битие, е друго нещо. Ако изучавате астрологията като резултат е едно нещо, ако я изучавате като Битие е друго нещо. Същото се отнася и за беседите.
64. Свещеното Име на Бога
Да познаеш Бога ще рече да знаеш Неговото Свещено Име. И когато произнесеш това Име, ти няма да бъдеш вече смъртен човек. Никога един смъртен човек не може да произнесе Името на Бога. Само човек, облечен в безсмъртието, може да произнесе Божието Име. И когато Го произнесе, в неговата душа ще стане такова разширение, ще се роди такова изобилие, че той ще влезе във връзка с всички живи разумни същества.
Този човек ще бъде способен на всичко. Той ще бъде и поет, и художник, и музикант, и първокласен юнак. Такъв човек може да тури на гърба си цялата Земя и да я носи. Такъв човек може да носи цялата Слънчева система.
Как може да бъдеш такъв? – Като придобиеш онази вътрешна наука, към която се стреми всеки човек. Ако умът на човека стане толкова силен, че се уравновеси със силата на Земята, той ще тури Земята на гърба си и всички противодействия, които тя би му оказала, ще изчезнат. Защото когато две сили с противоположни посоки, но с еднаква големина, си противодействат, резултатът ще бъде равен на нула. Щом тези две равни сили си противодействат, те ще изгубят теглото си, т.е. теглото им ще бъде равно на нула.
Следователно, когато казваме, че човек може да носи Земята на гърба си, подразбираме, че силата на неговия ум е равна на противодействието на Земята. Но на онзи човек, на когото силата на ума не е толкова голяма, ще му се пречупи гърба от тежестта на Земята.
65. За мисълта и работата с нея
Мисълта е колективен процес. Поради способността да мисли, човек минава за мислещо същество, а ангелите за разумни същества, надарени с висока интелигентност. Мисълта на човека може да бъде положителна и отрицателна. Под отрицателна мисъл не трябва да разбираме лоша мисъл, но мисъл с отрицателна енергия. За човека мисълта е нещо постоянно, а за животните – развлечение, празненство. Както посещението на някой беден дом от царя е празненство, така и всяка мисъл, попаднала в главата на някое животно, е велико царско посещение.
Има мисли, в които формата и съдържанието са неразделни, а има и такива, при които формата и съдържанието се разделят. Диамантът например може да се уподоби на чистата човешка мисъл, през която слънчевите лъчи се пречупват и образуват спектъра. Когато лъчите на живота се пречупват в чистата човешка мисъл, заедно с това растат и чувствата на човека.
За да не изгуби вяра, както в себе си, така и в своите ближни, човек трябва да възпитава своите чувства.
Мисълта е дадена на човека именно за това, за да възпитава неговите чувства. Мисълта на човека определя посоката на неговото движение. Не е важно само човек да ражда мисли и чувства, но трябва да ги пази да не се губят. Мисълта и чувствата трябва непрестанно да текат и да пълнят коритото, от което хората, растенията и животните се ползват. Пазете се от влагата, която се отразява върху вашата мисъл и чувство и пречи да разсъждавате. Правилната мисъл определя вашето днешно състояние. Днешното състояние служи за основа на бъдещето. Докато човек не възстанови хармонията между мислите и чувствата си, той няма да бъде здрав, няма да се развива правилно. Човек трябва да преобрази своя ум, да внесе нови положителни мисли, които могат да го подмладят.
66. Пътят на развитието. Човек и умственият свят
В пътя на развитието си човек минава от областта на чувствата към мисълта, т.е. в умствения свят. Онзи, за когото мисълта става необходимост, живее в умствения свят. Знанието, четенето, ученето са такава храна, като хляба. Престане ли да чете и да учи, той усеща голяма загуба на енергия, както при лишаване от хляб. Да лишиш един човек от умствена храна, това значи да го подложиш на глад и страдание.
Не е такова положението на онзи, който не е дошъл до умствения живот. Той, като се нахрани, като задоволи жаждата си, като подиша чист въздух, казва: „Нищо повече не ми трябва. Достатъчно е да чуя оттук-оттам какво става по света, повече не ме интересува.“
67. Изявлението на Духа
Духът някой път действа вътрешно чрез нашата интуиция, а някой път външно. Той ни предупреждава някой път чрез сънища, а някой път чрез нашите приятели. Изобщо той действа и отвън, и отвътре. Но когато ние се повдигнем и започнем да го разбираме, тогава идва т. нар. Първо Посвещение. Тогава Духът ни говори вече на един ясен, разбран език, в който думите имат само едно значение. Той ще бъде като ваш приятел, който като ви намери, че сте се изгубили в гората, ще каже: „Ела с мен, аз ще ти покажа пътя.“ Писанието казва: „Духът ще ви научи на всичко. Това е един колективен Дух. Всички трябва да познавате този Дух и да го имате в душата си. Духът е изявление на Живия Господ. Духът е носител на всички дарби, способности и блага.“
68. Проявление на висшите същества в човека
За да се направи невидимият свят донякъде понятен за хората, които нямат голяма интелигентност, неговите вибрации трябва да се намалят и се вижда чрез отражение. Благодарение на това чрез вас се отразяват някои много напреднали същества, наречени адепти. Значи, вие сте посланици, представители на някое от тези висши същества, без да знаете това нещо.
Някога у вас дойде една велика идея – това показва, че вие сте свързани чрез тази идея с някой висш представител и трябва да я реализирате на Земята. И някой път, колкото и да грешите, този висш дух ви прощава, понеже той има нужда да слезе на Земята, а вие по такъв начин представлявате за него една малка станция, на която той може да спре. Но когато този дух реши сам да слезе на Земята, тогава той казва: „Тебе вече те уволнявам.“
69. Метод за размишление
За да се развива правилно, човек трябва всеки ден да отделя поне по 5 минути да размишлява върху всички предмети, т.е. върху всички науки. Всяка наука събужда съответни мозъчни центрове, дава възможност на човешкия череп да се оформи добре, да стане правилен. Затова се препоръчва на човека разнообразие в работата.
70. Метод за развиване на милосърдието
Има методи, чрез които човек може да отправя повече или по-малко кръв към един или друг център, за да ги храни според нуждата и изискванията им. Например, ако човек иска да развива милосърдието си, той трябва да се среща със слаби и нуждаещи се хора. Като влиза в положението им, той изпраща повече кръв към центъра на милосърдието и го храни. Човек може да бъде милосърден към слабия, а към силния има уважение.
71. Развиване на въображението
Работете върху себе си без да се пресилвате. Всяко пресилване на балона ще го пукне. Ако искате да развивате въображението си, никога не си представяйте отрицателни положения: че падате в яма, че ви гонят, за да ви убият или че пропадате на изпит. Носите ли отрицателни образи в себе си, някога те ще се реализират в умствения или във физическия свят. Щом си представите, че падате в яма, веднага си представете, че някой ви подава ръка или въже и веднага излизате оттам. Ако някой ви гони, пак си представете, че ви идват на помощ. Ако отивате на изпит, дръжте в ума си мисълта, че професорът ви е разбран човек, влиза в положението ви и ви помага свободно да си кажете, каквото знаете. С каквито форми и образи се свързвате, това става. Природата си служи със здрави и красиви форми, а не с пукнати и грозни. Процесите в Природата стават непрестанно и последователно.
72. Естествената връзка
За да не късате естествената връзка, която съществува между ума и сърцето, ума и духа, сърцето и душата, духа и душата, човек трябва да бъде доволен от всичко, което в даден момент има.
73. Кой може да бъде ученик
Само онзи може да бъде ученик, който обича да учи. После той трябва да обича Учителя си и своите съученици. Така ученикът си създава външни и вътрешни благоприятни условия. Щом вече е готов да бъде ученик, Природата му доставя всичко, което му липсва. Първото условие е Любовта като връзка между ученика и Учителя и между ученика и неговите другари. Така той може вече правилно да възприема и да дава. За да прояви любовта си, от него се иска само едно: да намери в Учителя си и в другарите си онази основна черта в характера им, на която всякога да разчита. Без тази черта никаква връзка не може да се създаде между хората.
74. Ролята на подсъзнанието
В съзнанието на човека различаваме една фаза на подсъзнателен живот, която представлява безграничното в човека. То е Божествената страна на живота. Подсъзнанието не се подчинява на нашите желания, на нашата воля, но ние трябва да му се подчиняваме. Който иска да стане добър, да изпрати тази мисъл в подсъзнанието си и там да я остави, да не я чопли. Божественото Начало в него ще реализира желанието му без никаква мъчнотия и един ден той ще види, че е станал по-добър, отколкото е бил по-рано. Вложете в подсъзнанието си вашата мисъл и желание да живеете добре. Кажете: „Господи, аз искам да живея добър, правилен живот.“ Кажете ли веднъж тази мисъл, забравете я по-нататък.
75. Значението на концентрацията
Силата на ученика иде отгоре, от концентрацията в Божествените Истини. Концентрацията е метод за акумулиране на сила. Чрез концентрация човек става акумулатор на сила и енергия. Колкото повече се съсредоточава ученикът, толкова е по-силен духовно.
76. Свещената дума Аум – Амин – Амен – Ум
Хубаво е да се молиш, но за това трябва да научиш свещения език на молитвата. Само една свещена дума е останала от молитвата – Амин. И египтяните имат думата Амин – Амон – Амен. Индусите имат същата свещена дума Аум. Те произнасят тази дума преди служенето. Християните, като четат „Отче Наш“, всякога казват Амин. Какво подразбират под тази дума? – Когато някой индус чете свещените текстове на ведите, той започва с думата Аум. Тази дума е една свещена дума, останала от една възвишена култура.
Всички казват: „Амин, така да бъде.“ Само тази свещена дума е останала от този свещен език и сега трябва да се върнем назад, да възстановим всички свещени думи на този свещен език, за да разберем как са започнали нещата. И тогава ще бъдем послушни към Бога.
Аум, Аумен – тази дума съдържа всичко в себе си. Аумен – това е ключът – човек, който е избавен от всички несгоди на живота. Който има този ключ, не е роб на условията, а е техен господар. И сега вие не произнасяте думата Аумен, друг някой я произнася за вас. Вие чувате само кръц – кръц, звукът на ключа, който отключва.
И Христос, като произнесе една свещена дума, хлябът се умножи и Той с 5 хляба и две риби нахрани 5000 души. Христос се молеше само вечерно време, никой да не Го вижда. И Любовта е една свещена дума, но сега сте изгубили ключа на тази дума и като я произнасяте, няма никакъв резултат. Всички трябва да разбирате ключа на Любовта. И когато намерите този ключ и произнесете тази дума, и в най-лошото състояние да се намирате, тя ще ви тонира. Да кажем онова Великото, което е скрито в думата Аум, това значи да кажеш: „Господи, Боже Мой.“
На български език няма по-свещена, по-висока дума от тази. Тази дума е, която съдържа всичко. Тя е по-висока от майка, баща, приятел, брат. Каже ли човек веднъж „Господи-Боже“, той трябва да бъде смел да изпълни Волята Божия. И като станете сутрин, кажете си: „Аумен“. Желая на всички да знаете какво да правите.
Като се върнете у дома, кажете си: „Господи-Боже“. Кажете ли това, кажете след това третата дума „Аумен, Амин“ и започнете с ключа сол да произнасяте думата Любов. Само когато се научите да произнасяте тази дума, животът ви ще се осмисли. Това наричам възкресение.
77. Говорът на Бога
Някои хора мислят, че кой каквото им каже, отвън или отвътре, това е Господ, Който им говори. Не, Бог направо не говори на хората, нито отвътре, нито отвън, но посредством други. Отвън Той говори чрез хората, а отвътре – чрез духовете. Следователно, когато кажем, че Бог говори, трябва да знаете, че говори или човек, или дух, но пак чрез човек.
78. За концентрацията и размишлението
Някои искат да се концентрират и започват да мислят за Бога, но скоро заспиват. Това показва, че са се уморили. Няма защо да мислите за Бога. Бог не е материален обект. Щом искате да се концентрирате, изберете такъв обект, който Бог е създал и размишлявайте върху него. То може да бъде растение, животно, човек или пък отделни части на човека, като например нос, пръсти и т.н. Като обект на размишление могат да бъдат Слънцето, звездите и т.н.
79. Псалмите на Давид – магически формули
В Псалмите на Давид има ред формули, с някои от които си служи Бялата магия, а с някои – Черната. В някои от Псалмите си Давид отправя заклинания към неприятелите си.
Тези заклинания са магически формули, с които той иска да обезсили неприятелите си, да се освободи от тях.
80. Предаване на знанието
Човек трябва да има вътрешно радио, за да възприема направо знанието отгоре и да го асимилира в себе си. Стотици години да говори Учителят, пак не би могъл да изкаже това, което знае. Предаването на знанието е непрестанен процес и като такъв той е органичен процес. Предаването от Невидимия свят е прилив към физическия свят. Възприемането от физическия е отлив. Следователно, докато има отлив, т.е. възприемане, всякога ще има предаване на знанието от Божествения свят. Възприемането и предаването чрез вътрешното радио представя вътрешната страна от живота на ученика.
За да работи с вътрешното си радио, ученикът трябва да може да се концентрира. Чрез радиото си той придобива главно вътрешни, проверени знания. Например в духовния свят човек изучава вътрешната, мистичната страна на химията за превръщане на силите, които действат в неговото съзнание и оттам и в неговия организъм. Всеки трябва да си направи станция, за да влезе във връзка с Божествения свят. Щом имате контакт с този свят, ще ви се даде съответен номер. Човек не може винаги когато пожелае да говори с една или друга станция. Той трябва да чака ред, да избира благоприятен момент. В духовния свят има строго установен ред за всяко нещо.
81. Човек и Възвишените Същества при четене на беседите
Като четете и прилагате беседите, ще се натъкнете на ред методи, различни от дадените. Като прилагате различните методи, в съзнанието ви ще се събудят спомени от миналото, но не случайно, а като резултат на усилията, които правите. Това е необходимо, за да може да се освободите от наслояванията на миналото. Много от тези наслоявания са отрицателни, вследствие на което създават трудности в живота ви, които непременно трябва да се разрешат.
От вас се иска самообладание и концентрация. Знайте, че не сте сами. Разумните Същества вземат участие във вашия живот и ви помагат. Разрешаването на вашите задачи е във връзка с разрешаването на задачите на тези Разумни Същества. Всички живи същества, били те висши или нисши, са свързани помежду си. Следователно вие не живеете за себе си само, но сте свързани със Същества, които стоят по-високо от вас.
Като ученици на Окултната Школа ще знаете, че има кой да се интересува от вас, има кой да ви обича, да ви дава съвети в най-трудни моменти на живота ви. Тези Същества, които са готови да помагат на човечеството, са наречени невидими помагачи. В миналото, когато не са знаели това, хората са чувствали помощта им и са вярвали, че тези същества са някакви божества, вследствие на което са ги боготворели. Така се е създала идеята за многобожието, като са делили божествата на добри и лоши. Всъщност невидимите помагачи са Божествени лъчи, изпратени от Бога да помагат на хората в техния труден път. Благодарете на Бога за тези лъчи, без да ги боготворите.
82. Пътят на ученика
Често хората разправят за големите изпитания, които са минали, и мислят, че всички ще минат по техния път. Не, по никакъв начин двама души не могат да минат по един и същи път. Пътищата и методите, които се прилагат за развитието на човека, са различни, специфични за всяка душа, но опитностите, които придобиват, са еднакви за всички хора.
Пътят, по който хората добиват знанието, е също така различен за всяка душа. В това разнообразие именно стои красотата на живота. Едно е важно за човека: да придобие знание и опитност. По какъв начин и по какви методи ще ги придобие, не е важно. Опитностите се добиват чрез големи изпитания. В това отношение изпитанията представят Божествени методи, чрез които хората се лекуват от своите физически и психически болести.
83. Ученикът на Окултната Школа
В Школата има три вида ученици: оглашени, вярващи и ученици. Истинският ученик се познава по духовния му живот. Един от друг учениците се различават по своята духовност, по светлината на тяхното съзнание. Когато светлината на съзнанието загасне, човек обърква пътя си. Успехът на човек зависи от магнетичната сила, която той съдържа в себе си. Привилегия е за ученика да бъде изпитван. Само добрият, способният ученик се изпитва. Способният ученик се поставя на изпитания, трудности, които непременно трябва да реши. Внимателен трябва да бъде ученикът на Божествената Школа, а не небрежен. Всяка мисъл, всяко чувство, които отправя към приятелите си, трябва да бъдат чисти, прецизни, да няма в тях никаква двойственост. Както постъпвате с другите, така и невидимият свят ще постъпи с вас. Който иска да работи в света, трябва да започне от най-долното стъпало и постепенно да се качва нагоре, без да прескача стъпала. Смирение се иска от ученика. Всеки, който иска да бъде ученик, трябва да придобие безсмъртния огън в себе си, който постоянно гори, без да изгаря, да свети, без да изгасва. Когато ученикът е слаб, невидимият свят е снизходителен към него. В какво се изразява това снизхождение? – Като изгасне свещта му, те отново му я запалват. И наистина, щом свещта на ученика загасне, той започва да се моли, да плаче, докато свещта му светне. Всяко неразположение на духа е изгасване на свещта.
Много ученици бързат, искат големи постижения. Те се страхуват, че животът им ще мине без да придобият нещо. Не, те трябва да знаят, че придобивките не се виждат на Земята. Тук се ползват от последствията на придобивките, а самите придобивки са в Невидимия свят.
От ученика се иска всеки ден да заяква духом. Щом духът му се засилва, той може повече да издържа и по-лесно да решава задачите си. Бъдете силни по дух и каквото желаете, ще го постигнете.
84. Медитацията и размишлението като метод за връзка с Разумните Същества
Учениците от древни времена досега са употребявали от половин до един час на ден за размишление и медитация, за да се свържат с Разумните Същества от Невидимия свят. Какво нещо е медитацията? – Размишление върху хубави, красиви и възвишени неща, които повдигат ума и сърцето на човека и по такъв начин го свързват с по-високи, по-възвишени светове от този, в който се движи обикновено. Като медитира, човек трябва да се спре първо върху своите добри страни и после върху лошите с цел да ги изправи. Като работи съзнателно върху себе си, човек лесно може да се коригира, да изправи изопачените страни на своето съзнание. Като се изправяте, вие постепенно внасяте в себе си весел дух – дух на свобода.
85. Познаването на Учителя от ученика
Мнозина искат да познаят Христа, но не знаят как да се домогнат до това познаване. От 2000 години насам се говори за Христа, а хората още не Го познават. Как може ученикът да се представи пред Учителя си? – Като учи. Достатъчно е ученикът да учи добре, за да го намери Учителят му. Щом Учителят намери ученика си, последният започва постепенно да Го познава. Така че когато ученикът изучава предмета, който Учителят му преподава, той влиза освен във външна връзка още и във вътрешна връзка с Учителя си.
Следователно, когато искате да бъдете обичани от Бога, вие трябва да живеете според законите на Божествения живот. От вас не се иска да разберете проявите на Бога във всички светове и Слънца. Достатъчно е да проникнете в онзи малък кръг на дейността Божия, който може да схванете със своето съзнание. Щом искате да познаете Бога и Христа, трябва да вземете участие в Тяхната работа в най-малък размер, в кръга на вашите възможности. Ако нищо не правите за Бога и за Христа, по никакъв начин не можете да Ги познаете.
86. Трите Пътя
Съществуват три Пътя: Пътят на Мъдростта, откъдето иде знанието и светлината, Пътят на Любовта, откъдето иде животът и Пътя на Истината, откъдето иде свободата. Ходете в тези три Пътя.
Христос казва: „Аз съм Пътят.“ Кой е Пътят? – Мъдростта. Кой е Пътят? – Истината, която носи свобода. Кой е Пътят? – Животът, който произлиза от Бога на Любовта.
Като познаем Бога като Любов, животът ще дойде у нас.
Като познаем Бога като Мъдрост, знанието и светлината ще дойдат у нас.
Като познаем Бога като Истина, свободата ще дойде у нас.
87. Нищо не се губи
Всичко, което слушате, се наслоява в съзнанието ви както снеговете на Северния полюс. Един ден, когато дойде топлината, снегът ще се стопи и всичко ще бликне. Нищо не се губи. Аз знам, че всичко, което съм ви говорил, ще потъне дълбоко в съзнанието ви, не е изгубено. И доброто, което правите, не е изгубено. Бог е навсякъде. Той пази Своите неща. Това, което съм говорил, то не е мое, то е на Бога. Аз зная, че Бог ще запази Своите хубави неща. След време всичко, което сте приели в съзнанието си, ще израсте. Нови пътища ще се открият пред вас и вие ще благодарите за тях. В Бога всичко е хубаво.
88. Качествата на ученика на Бялото Братство
Всеки недъг може да се изправи, когато се възстанови връзката между човешката душа и Бога. Този закон е на Всемирното Бяло Братство. Тази връзка още не е възстановена. Когато се възстанови връзката между човешката душа и Бога, няма да има трудност, която да не може да се преодолее. Първото нещо, което се изисква за създаването на тази връзка, е смирението. Това е един от законите на Всемирното Бяло Братство. Смирението е първото качество, което се иска от ученика. При Бога ще отидете не праведен, не учен, но смирен. В Божествения живот ще влезем такива, каквито сме. Който е смирен, той е положил основния камък на връзката с Бога. И Христос казва: „Елате при Мене всички трудещите се и обременени, защото Аз съм смирен по сърце.“ Имате ли смирение, Божията Любов може да дойде във вас. В духовния свят смирението дава пластичност на човешката душа, за да възприема благата, които Божественият Дух носи в себе си. Към това именно се стреми човешката душа. Само при това състояние ние можем да възприемаме.
Въпросът за служенето на Бога не изисква да напуснете сегашния си живот и да отидете в гората. Връзката между вас и Бога може да стане при условията, при които сега живеете. Вие може да сте при най-ниски или при най-високи условия на живота, в ада или в рая, но пак може да направите връзка с Бога. Това не зависи от външните условия. Разумният всякога може да използва условията. Но преди всичко той трябва да направи връзка с Бога и да разреши въпроса със служенето при условията, дадени му от Бялото Братство. Мъчнотиите в живота доказват, че Божественият Дух съизволява във вас и ви поощрява. С други думи казано: Колкото повече мъчнотии имате, толкова повече Възвишените Братя от другия свят се интересуват от вас. Понеже сега нямате връзка с тези Братя, т.е. с Възвишения свят, духовните ви чувства са в спящо състояние. Следователно енергиите, които идват от висшите светове остават в нисшето естество, без да се проявят. Щом направите връзка с Бога, обмяната е правилна, енергиите се използват разумно и трудностите се разрешават лесно.
Така че първото нещо, което се иска от ученика, е смирението. Да ходите с наведена глава – това още не е смирение. Смирението подразбира такова състояние на душата, при което човек възприема Великото, Божественото, което осмисля живота. Смиреният се приспособява на всички условия. Всички Велики Учители са минали през смирението. Ако Великият Учител Христос казва, че е смирен по сърце, колко повече вие, които искате да станете ученици на Бялото Братство, трябва да придобиете смирението. Понеже отваряме широко Школата, смирението на ученика се познава по неговото поведение.
Между учениците трябва да има взаимно почитание. Освен смирението, нужни са още четири качества: абсолютна честност – каквото каже човек, да го изпълни. Да бъдете добри. Добродетелта прави човека устойчив. Доброто е морално качество, което принадлежи на Божествения свят. Честността е качество на човешкото Аз. След това ученикът трябва да бъде крайно интелигентен. Неговият ум да е гъвкав, да схваща моментално всички тънкости, да не се лъже. Ученикът трябва да бъде още великодушен и благороден. Значи: Честност, Доброта, Интелигентност и Благородство, това са четирите качества, присъщи на ученика. Ученикът трябва да се стреми да изработи тези качества в себе си.
Честният се познава по това, че върви изправен, строен, мускулест, с отворено лице. Всяко изкривяване се дължи на нарушаване на този закон на честността. Доброто пък дава стабилност на човека. Той има тяло, което издържа и на най-високата температура. Добродетелта изменя тялото на човека. Тя го прекарва през вода и Дух. Водата е елемент на новия живот, а Духът е силата, която сглобява отделните части и образува духовното тяло на човека. От лицето и очите му излиза светлина, която го води в правия път. Като приемете Божествената светлина, вие ще дадете ход на благородството на вашата душа, ще чувствате благоволението на Бога и разположението на всички добри хора. Без тази светлина, каквито и усилия да правите, всичко ще бъде напразно.
Без смирение, честност, доброта, интелигентност и благородство ученикът не може да намери своя Учител. Щом придобие тези качества, Учителят ще извика ученика по име, ще го благослови и просвети. Който го види, ще разбере, че в него е станала известна промяна. Не може да намериш Учителя си и да не осмислиш живота си. Преди да намери Учителя си, ученикът е яйце, което се търкаля. А щом го намери, изправя се на краката си и започва да ходи. Който се е измътил, той се превръща в пиле, което има условия да расте и да се развива. Той постепенно се осъзнава, влиза в Божествения живот и се освобождава от връзките на плътта.
89. Влиянието на чистите мисли и чувства
Първо човек се нуждае от чиста мисъл, която освобождава мозъка от всички утайки и внася повече светлина. Който има чиста мисъл, той никога не страда от главоболие. Когато човек има чиста мисъл, на каквито противоречия и смущения да се натъкне, вътрешно той не се разколебава. Второто нещо, необходимо за човека, е да има чисти чувства и желания. Чувствата и желанията се отразяват върху дробовете. Ако чувствата и желанията са чисти, дробовете му ще бъдат в пълна изправност.
Туберкулозата се дължи на неестествените чувства и желания в човека.
90. Значение на мислите, чувствата и постъпките
За да бъде силен, човек никога не трябва да отлага момента на реализирането на своите добри мисли и чувства. Всяка добра мисъл, която човек може да реализира навреме, усилва неговия ум. Всяко добро чувство, реализирано навреме, подобрява състоянието на човешкото сърце. Значи добрите мисли поддържат здравословното състояние на мозъка, добрите чувства поддържат правилното кръвообращение и дишане, а добрите постъпки поддържат доброто състояние на стомашната система, вследствие на което човек яде и спи добре. Мислете добре, за да бъде мозъкът ви в нормално състояние. Дишайте дълбоко, за да бъдат дробовете ви в изправност. Постъпвайте право, за да бъде стомахът ви редовен.
91. Три последователни процеса в пътя на развитието
За да постигне нещо, човек трябва дълго време да се приготвя. Всяко непостигнато нещо показва, че човек още не е дошъл до пълното му приготвяне. Щом всичко се приготви, той е пред прага на постижението. Всяко постижение подразбира изявление на Бога. Както приготовлението, така и постижението на нещата представляват за човека условия за учене, за познаване на начините, чрез които Бог се изявява на човека.
Приготовление, постижение и изявление са непрекъснати процеси в човешкия живот. Човек непрекъснато се приготвя, докато постигне своите идеали. Щом ги постигне, в тях той вижда изявление на Бога. Всяко постигнато нещо подразбира изявление на Божественото в човека. Чрез постигането на своите идеали, човек познава доколко е дал път на Божественото в себе си. Който не се приготвя, той нищо не може да постигне. Докато се приготвя, човек не може още да се учи. Обаче щом постигне нещо и Бог му се изяви, той започва да учи.
92. Реални мисли, чувства и постъпки
Реално е само това, което носи живот. Всяка мисъл, която внася светлина в човешкия ум, разширение на неговите възгледи и помага на растенето му, е реална. Всяко чувство, което внася топлина и мекота в човешкото сърце, е реално. Всяка постъпка, която усилва волята, е реална. Реалните мисли, чувства и постъпки наричаме Божествени. За да знаете мислите, чувствата и постъпките ви Божествени ли са, ще ги познаете: мисълта – по светлината, която носи, чувствата – по топлината, която носят, а постъпките – по силата. Това е положителното знание за живота, което се придобива от външния свят чрез външните сетива, а от вътрешния – чрез вътрешните сетива.
Ако очите ви са здрави и силни, вие схващате ясно очертанията на предметите. Очите на човека са в услуга на ума. Докато умът функционира правилно и очите ще бъдат здрави. Започне ли умът да отслабва и физическите очи на човека постепенно отслабват. Значи между очите на човека и ума има известна зависимост. По-точно определено: Човек, в когото милосърдието работи, винаги има здрави очи и уши. Когато човек не вижда и не чува добре, това показва, че в мислите, в чувствата и в постъпките му има кал, нечистотия, която ме препятства.
Затова той трябва да вземе чиста вода и да измие прозорците на своя ум, на своето сърце и воля. Всички мисли, чувства и постъпки, които не могат да измиват калта на вашите прозорци, са човешки. Всички мисли, чувства и постъпки, които не могат да измиват калта на вашите прозорци, са човешки. Всички мисли, чувства и постъпки, които измиват калта на вашите прозорци, са Божествени. Те представляват онази Божествена вода, която минава и чисти всичко, което срещне по пътя си.
93. Необходимостта от Учител
Всеки човек минава през две състояния. Някой път е вдъхновен, радостен, весел, друг път отпаднал духом, обезсърчен. В първия случай при човека е дошло някое светло същество, във втория – някое същество от ада. И двете състояния не са на човека.
И всичкото си имане да даде човек на съществото от ада, не може да го направи доволно. Това е опитност, през която всички ще минете. Затова ви е нужен Учител в света. Той да ви води в Пътя, който трябва да минете. Значи изисква се разбиране на Божествения живот.
94. Път към съвършенство
Спазвайте следния закон: Всеки, който иска да се усъвършенства, трябва да има връзка с Цялото, с Бога. Влезе ли във вас мисълта, че можете да живеете без Него, върху вас ще дойде най-голямото нещастие. Мислите ли така, ще скъсате връзките си с Цялото. Каквото и да става в света, дръжте тази връзка. Богат или сиромах си, учен или прост, каквото и положение да заемаш, дръж връзката с Великия Център на Живота и не се бой.
Животът има пълнота в себе си, но тази пълнота се придобива само във връзка с Цялото. Имате ли тази връзка, вие ще влезете в новия живот. Схващате ли така живота, вие ще знаете, че при каквито и условия да попаднете, Бог винаги ще ви помогне. Величието на Бога стои в това именно, че и при най-трудните условия Той може да ти помогне, да те извади от тези условия и да ти даде знание и мъдрост. Ако уповаваш на Бога, където и да си, Той ще превърне и най-лошите условия в добри и ще ти съдейства за добро. Като излезеш от лошите условия, ти ще Му благодариш. Имайте вяра, че Бог ще изведе всинца ви на правия път. Ето защо, когато се намерите в трудно положение, употребете следната ценна формула: „Господи, Ти всичко можеш. Твоят Дух, Който си изпратил да ме ръководи, чрез Тебе всичко може. И аз чрез Твоя Дух всичко мога.“ Тази формула ще употребявате, когато се намирате в най-трудно положение.
95. Влиянието на правата мисъл
Като ученици вие трябва да мислите право. Правата мисъл изгонва страха навън. Да чувства човек – това още не е мисъл. Да се безпокои – и това не е мисъл. Мисълта подразбира растене. Като мисли, човек минава през процеси, през които минава семето. Само онзи човек мисли, който има някакъв идеал.
Без идеал няма мисъл. Ако идеалът на човека е да учи, той ще мисли право, ще вади прави заключения за явленията в живота и Природата. Той не разглежда математическите действия като статистически процеси, но ги разглежда като динамични процеси в самия живот. Ако не мисли, ученикът разглежда числата само като количествени величини и казва, че нулата нищо не означава.
96. За Пътя на ученика
Някои питат: „Прав ли е пътят, по който вървим?“ – По-прав Път от него няма. Този Път е единствен не само за България, но и за целия свят. По този Път са минали всички възвишени и благородни души, всички велики хора. По този Път са минали всички ангели.
Този Път е Божествен. Красив е този Път. По-красив от него няма. Христос го нарича „Тесният път“. Тесен е, но е величествен.
97. За „Пътя на ученика“
Вие като ученици ще минете през страданията на Йова – това е едно Посвещение. След това ще минете през страданията на Христа – това е последното Велико Посвещение в живота. Сега аз говоря на онези от вас, които изучават „Пътя на ученика“ и вървят в него.
И в останалите работи има нещо за изучаване, но те бледнеят пред „Пътя на ученика“. 15-та глава от Йоан е за учениците, а не за обикновените хора. Както пръчката черпи сокове от лозата, така и ученикът в развитието си черпи сокове от своя Учител. На онзи, който влезе в Школата, се казва: „Както Отец възлюби Мене, така и Аз възлюбих вас. Пребъдете в Моята Любов.“ Да пребъдеш в Божията Любов, това е особено Посвещение.
98. Методът на взаимопомощта
Когато се наведеш да подадеш ръка на по-долу стоящия от тебе, за да го повдигнеш, то друг, по-високо стоящ от тебе ще ти подаде ръка, за да те повдигне.
Мислите, които сега ви говоря, ще обикалят Земята дотогава, докато проникнат във всички хора, във всички човешки съзнания.
Отличителен белег на ученика е, че не говори нищо лошо за никого. Каквото е твоето отношение към хората, такова ще бъде и отношението на хората към тебе.
Не чакай Бог предварително да ти даде всички дарби, знания и условия, та тогава да започнеш да работиш духовна работа. Бог помага в самия процес на работата, когато почнеш да работиш.
99. Условия за проява на Божественото
За да бъде всякога млад, човек трябва да даде път на Божественото в себе си, т.е. на Любовта. Обаче, за да се прояви Божественото в човека, нужни са съответни условия. Докато не му се дадат тези условия, то не може да се прояви. Хиляди години могат да минат, Божественото ще чака човек да му създаде благоприятни условия да се прояви. Прояви ли се веднъж, Божественото започва своята работа. Тогава човек започва постепенно да се повдига и придобива онова, към което се е стремил – придобива наука, знание, щастие, става по-здрав и готов за работа.
100. Три степени в духовното развитие на човека
Всеки се стреми към възкресението. След възкресението ще станете равни на ангелите. И като Синове на Възкресението ще бъдете Синове Божии. Значи: първо, човек трябва да се освободи от клещите на смъртта. После ще бъде равен на ангелите и най-после ще има Великия идеал да стане Син Божий. Първо, освобождаване от смъртта – възкресение. Второ, връзка с ангелите и трето, създаване на правилни отношения с Бога. Това е смисълът на живота – придобиване на безсмъртието, т.е. възкресението, после връзка с ангелите и най-после да стане Син Божий.
101. Важност и сила на размишлението
Мислете върху трудно разрешими въпроси, макар и да нямате успех. Мисълта е светлина, която прониква в големия мрак. Колкото и да се слаба, все ще освети някой път. Трудностите в живота ще траят най-много 4-5 месеца, докато трае зимата. Щом дойде пролетта, т.е. щом човек започне да мисли, част от трудностите ще изчезнат.
102. Значението и волята на човешката мисъл
Работата на човека е да мисли. Той е мислещо същество. Като съзнае, че е изпратен да мисли, човек изпитва голяма радост. Той започва да решава задачите и трудностите си чрез своята мисъл. Като мисли, човек стига до заключението, че причините за трудностите и страданията му се крият в него, а не извън него.
Да ядеш, да мислиш и да правиш добро – това подразбира постигане на твоето спасение. Като ученици трябва да се стремите идеите ви да бъдат разбрани. Мисълта сама по себе си има цена, а не формата, в която се излива. Цената на златото е в неговото съдържание, а не във формата му.
Същото се отнася и до Божествените идеи. Каква е формата на Божествената идея не е важно, важно е съдържанието ѝ. За вас е важно да познаете Бога, а чрез каква форма ще се прояви Той не е важно. Ако Го любите, ще Го познаете и в добродетелния човек, и в разбойника.
За да разрешава трудностите си правилно, преди всичко човек трябва да мисли. А това значи да е определил отношенията си към себе си, към ближния си и към Бога. Ако двама души мислят по известен въпрос, те могат да се разберат помежду си. Ако не мислят върху този въпрос или ако не са способни да мислят въобще, те не могат да се разберат. Където мисълта присъства, там всички въпроси се разрешават. Без мисълта, която Бог е вложил в човека, нищо не става. Засега мисълта е най-силният елемент, с който трябва да работите. Мисълта е оставена за човека, с нея да работи, а сърцето е за Бога. Затова е казано в Писанието: „Сине Мой, дай Ми сърцето си.“ Бог иска от човека онова, което му е причинило най-големи страдания, трудности и нещастия. Бог иска сърцето на човека, за да го преработи, да го превърне от каменно в плътско, да не му причинява големи страдания. За човека пък остава умът.
Христос казва на учениците си: „Търсете ме в Галилея“ – мястото на разумността. Как може да отиде човек в Галилея? – Чрез ума си, т.е. чрез своята мисъл. Да работи човек с мисълта си, това не е някакво угощение, но една от най-красивите работи, която Бог му е възложил.
Чрез мисълта си човек ще разбере главата, дробовете и стомаха си. Ако не може да ги разбере, не може да се ползва от тях. Не може ли да ги използва, не може да бъде щастлив. За да бъде щастлив, човек трябва да има вътрешно разбиране на живота, както и на законите, които го управляват. Затова трябва да мисли. Като мисли, човек ще разбере Божията Любов, която ще приложи чрез сърцето си. Познайте Любовта чрез ума си, приложете я чрез сърцето си, за да бъдете доволни и щастливи.
103. Връзка между висшето и нисшето съзнание
Хранете ума си с положителни мисли, за да поддържате връзката си с Божественото съзнание. Кажеш ли, че от тебе нищо не може да стане, ти сам късаш тази връзка. Когато казваш, че си невежа, че си грешен, беден, това показва, че си скъсал връзката. Като възстановиш тази връзка, богатството само ще потече. От тебе зависи да бъдеш богат, почтен човек.
Като даваш някакво обещание, изпълни го, не отлагай. Така ти ще се научиш да използваш момента. Всеки момент носи блага и богатства. Всяко неразположение показва прекъсване на връзката между обикновеното и Божественото съзнание. Ще възстановиш тази връзка и ще изпълниш обещанието си. Да възстановиш връзката между обикновеното и Божественото съзнание, това значи да се възстанови връзката между ума и сърцето, между духа и душата. Всяко неразположение, всяко смущение се дължи на прекъсване на тази връзка. За да придобиете разположение, направете връзката. Първо ще вярвате в силата на тази връзка и после ще я разберете.
Упражнение за връзка. Като станете сутрин от сън, правете следното упражнение: седнете спокойно на стола, повдигнете ума си към Бога и кажете: „Господи, помогни ми да направя връзка между обикновеното и Божественото си съзнание.“ Размишлявайте върху тази връзка 5 минути и започнете работата си. Вечер преди лягане благодарете за помощта, която ви е дадена през деня и пак помислете за силата, която се крие в тази връзка. Не очаквайте големи резултати изведнъж. Само с обикновеното съзнание нищо не можеш да направиш.
И само с Божественото съзнание нищо не можеш да направиш. Обаче двете съзнания заедно представляват велика сила. Обикновеното съзнание е утробата, в която се реализират всички възможности. Божественото съзнание крие в себе си условия за тяхното реализиране.
104. Метод за размишление
Като ученици вие трябва да работите съзнателно за своето подмладяване. Употребявайте всеки ден по няколко минути да мислите за младостта. Представете си, че сте в положението на малко дете, което всеки ден може да придобие нещо. Като работи по този начин, човек постепенно се подмладява и е готов за по-велики работи.
105. Методите на Любовта и Вярата /Мъдростта/
В Природата съществуват ред Разумни сили, с които тя си служи като подтици на човешката душа. Една от тези сили е Любовта. Друга е Вярата /Мъдростта/. Любовта е средата, в която човек живее, както рибата във водата. За да не се удави, той трябва да разбира законите ѝ. Като влезе във водите на Любовта, човек трябва да гледа да не се удави. Като се качвате по нейните височини, гледайте да не паднете. Като влезете в огъня на Любовта, гледайте да не изгорите. Като дойдете до светлината на Любовта, гледайте да не почернеете. Като се намерите под красотата на Любовта, гледайте да не погрознеете. За да не изпада в тези положения, човек трябва да е готов да се ползва от Любовта. Тя е сила, чрез която човек може да трансформира състоянията си. Любовта е сила, която движи всичко в света.
Хората коренно се различават един от друг. Ако един работи с методите на Вярата, друг непременно ще работи с метода на Любовта. Ако и двамата са изобретатели, първият ще приложи един от методите на Вярата в своята работа и ще каже: „Аз вярвам, че ще успея.“ Вторият ще приложи един от методите на Любовта и ще каже: „Понеже обичам работата си, вярвам, че ще успея.“ Кой може да вярва в успеха на своята работа? – Само онзи, който има знание и Любов. Само разумният може да вярва. Вярата подразбира разумност.
Човек не може да вярва на устойчивостта на мост, построен от върбови пръчки. Обаче, ако мостът е построен от яки, здрави греди, всеки вярва в неговата устойчивост. Това показва, че може да се вярва само на силния. Значи вярата има отношение към силния, към разумния човек. Любовта обаче има отношение към слабите, към страдащите. Например, ако на двама души, един вярващ и един любящ, им предложат една малка колиба и една голяма, висока вила, кой какво ще предпочете? – Човекът на Любовта ще избере малката колибка, а човекът на вярата – голямата, високата вила. Това е защото вярата обича големите, великите неща. Тя работи с големи величини, а Любовта работи с малки, със слаби величини.
Оттук виждаме, че Вярата и Любовта са две противоположни сили, които работят с противоположни методи и с противоположни величини. Затова, намерите ли се пред големи трудности, ще си послужите със закона на Вярата, а при малките трудности ще си послужите със закона на Любовта. Вярата побеждава големите трудности, а Любовта – малките. Ако хората не успяват в живота си, това се дължи на факта, че те разместват методите, с които си служат. Те поставят Любовта там, където Вярата трябва да действа. Те искат да побеждават големите трудности с Любов, но не успяват.
За да решите някаква трудност с Любов, вие трябва да я намалите в себе си, да я представите в най-малката ѝ форма. Представете си, че някой ви дължи 100 000 лева. Като не може да ви се издължи, той идва при вас да ви моли да му простите дълга. В случая този човек разчита на Любовта си, обаче той не знае, че сумата 100 000 лева е голяма величина и Любовта не може да работи с нея, докато постепенно не я намали и превърне във величина, която може да влезе в кръга на нейната дейност. За целта тя заличава една нула на сумата 100 000 лева и казва: „Сега ще ми платиш 10 000 лв.“ – „И тях не мога да платя.“ След известно време Любовта заличава още една нула. – „1000 лв. можеш ли да платиш?“ – пита тя. – „Не мога“. Тя заличава още една нула. – „100 лв. можеш ли да платиш?“ – „Не мога“. Зачерква още една нула. – „10 лв. можеш ли да платиш?“ – „Не мога.“ Любовта зачерква и последната нула и остава на човек да плати поне един лев, поне за семето, което е дала.
По този начин Любовта намалява трудностите на човека до минимум и ги представя в такъв вид, че да станат лесно разрешими. Затова е казано, че Любовта е сляпа за грешките и слабостите на човека. Тя ги представя в такъв малък вид, че да не обезсърчи и отчае човека. Като ги види дотолкова намалени, той има дух и сила в себе си да работи за поправянето им.
Види ли грешките си в увеличен вид, човек се отчайва и губи сила и вяра в себе си, че може да ги изправи.
Законът на Мъдростта, в който Вярата взема участие, не намалява нещата, а ги приема в тази форма, в която съществуват, и иска тяхното поправяне. Ученикът се извинява на Учителя си, че не можал да научи урока си, понеже майка му била болна или нямал учебници и т.н. Учителят казва: „Зная всичко това, влизам ти в положението, но урокът трябва да се научи.“ Значи Мъдростта изслушва човека, не го съди, но не го извинява.
Като ученици вие трябва да прилагате при самовъзпитанието си и двата закона – Любовта и Вярата. Като дойдете до малките трудности, ще приложите Любовта. А като дойдете до големите трудности, ще ги побеждавате с Вярата. Всички големи борци са започвали с Любовта и са свършвали с Вярата. За да развият мускулите си, те са започвали с Любовта. Те са обичали работата си и затова са имали разположение да правят ред упражнения, всеки ден да ги увеличават, да пристъпват към по-сложни и по-сложни. А като дойдат до известно положение, те излизат на борба с по-слаби от себе си, за да придобият вяра в своите сили. Постепенно те излизат срещу по-силни борци, докато един ден се уверят напълно в своята сила и се обявят за готови борци. Те имат вече вяра в себе си и работят с нея.
И тъй, искате ли да работите върху себе си, да изправяте грешките си, започнете от най-малките и вървете към по-големите. Това не значи, че трябва да изкоренявате грешките си и да ги хвърляте вън от себе си, без да им давате условия за по-нататъшен живот. Изкорените ли една грешка в себе си, посадете я в земята, да се развива далеч от вас. Това един от методите на Любовта.
Като ученици вие трябва да работите с Любовта, да преодолеете вътрешния страх.
Човек не трябва да убива желанията си, но да пристъпва към постепенното им възпитание. Като възпита едно желание, после ще пристъпи към друго. Държи ли всички желания едновременно в сърцето си, човек ще се намери в невъзможност да ги възпитава. Едно възвишено желание, като желанието за съвършенство, хармонизира всички противоречиви желания. Чрез едно възвишено желание човек се свързва със съзнанието на Възвишените Същества. Възвишените Същества използват и най-малките мисли и желания на хората като малки поточета. Същевременно те използват и всички човешки енергии, колкото и да са отрицателни. Какъвто и да е човешкият живот, той може да повдига или понижава човека, но във Вселената той не произвежда лоши резултати. Силите на Вселената са така разпределени, че те трансформират всичко, каквото им се изпречи на пътя.
106. Божествените прояви в човека
Пази силата на духа си, пази свободата на душата си, пази светлината на ума си, пази чистотата на сърцето си.
Силата предшества свободата. Свободата предшества правата мисъл. Правата мисъл предшества благородното чувство. Благородното чувство предшества добрата постъпка. Такъв е редът на Божествените прояви в човека. Това значи, че човек, за да може да работи каквото и да е в духовния път, трябва да придобие сила. А тази сила ще придобие като се свърже с Духа, като работи за организиране на физическото тяло, което е външен израз на Духа, като работи за хармонизиране на енергиите и си създаде здрава нервна система, която да бъде добър проводник на енергиите на Природата, които са енергии на Духа.
107. Размишление за планетите
Посветете по един ден от седмицата на размишление за планетите. Един час през деня. Понеделник посветете на Луната, да се проявявате като нея. Тя е чиста, без никакви облаци. Тя има широки възгледи, гледа весело на нещата. Всеки един ден ще размишлявате за характера на планетата, която отговаря на този ден и на Възвишените Същества, свързани с нея. Вторник ще посветите на Марс, сряда – на Меркурий, т.е. на мисълта, четвъртък – на Юпитер, на благородните работи, петък – на Венера, на Любовта, събота на Сатурн – на философията. Неделя ще посветите на Слънцето, от което иде животът.
Ако можете да попаднете и на съответния планетен час, работата ви ще бъде още по-успешна.
108. Три вида методи за работа
В живота на човека се явяват въпроси, които той може да разреши или само чрез закона на Мъдростта, или чрез закона на Любовта, или чрез закона на Истината. Значи съществуват три начина за разрешаване на въпросите. Ще започнеш от Любовта като основен тон на живота. Само така ще мислиш и ще постъпваш правилно. И тогава, каквато дума кажеш, ще има смисъл.
109. Умът и сърцето в живота на човека
Не можеш да разбереш сърцето, докато не разбереш квадрата. В него има четири прави ъгли – центрове на живота: два положителни и два отрицателни. Като прекараме последователно два диагонала в квадрата, получават се четири правоъгълни триъгълници. Задачата на човека е да намери разумността, скрита в сърцето. Ако посеете семена върху квадрата като плоскост, те ще израстат, ако грее Слънцето и им изпраща лъчите си. Значи, в сърцето могат да виреят само онези семена, които се огряват от Слънцето, т.е. от светлината на ума. Сърцето и умът са две системи в човешкия организъм. Сърцето представя симпатичната нервна система, а умът – главномозъчната нервна система. Функциите на двете системи се допълват взаимно.
Всяко изпълнено желание в човека става отрицателно. След време това желание отново става положително – неизпълнено желание. Ако служи само на сърцето си, без участието на ума, човек нищо не може да постигне. Сърцето е област, върху която умът работи. А умът не може да се прояви без сърцето. Значи сърцето е област за проява на ума, а умът е област за проява на сърцето. Чувствата са материал, с който умът работи. Гневът е една проява на сърцето. Но Природата е вложила в човека сили, които противодействат на гнева. Тези сили се крият в ума. Като почне да мисли, човек постепенно се успокоява от гнева.
110. Закон за постижение
Каквото прави човек и мисли, го постига. Като знаете този закон, дръжте в ума си положителни мисли. Искате ли да постигнете нещо добро, да станете учени, музиканти или поети, работете непрекъснато в това направление и дръжте в ума си мисълта, че всичко е постижимо за онези, които любят Бога и вярват в Него. Положителните мисли привличат Възвишените Същества, които идват в помощ на човека. Когато човек се стреми към постигане на известна идея, всички Разумни Същества в Природата, които работят в тази посока, се кооперират и му дават упътвания и съдействие. Те се притичат на помощ на всяка безкористна мисъл, на всяко безкористно чувство и желание, както планинските потоци се събират заедно, за да образуват една голяма река.
Учените, талантливите, гениалните хора са големи реки, в които се втичат множество поточета и рекички. Ако нямате вяра и любов към Бога, каквито и желания и идеи да имате, няма да ги постигнете. Ако успеете да постигнете някои от желанията си, вие сте употребили големи усилия и труд. Защо? – Защото не можете да разчитате на Възвишените Същества да ви помагат. Те не се отзовават на отрицателни сили на Природата. Безлюбието и безверието са отрицателни прояви в човешкия живот. Вие знаете, че подобното подобно привлича. Следователно положителните мисли привличат Възвишените Същества, а отрицателните ги отблъскват.
111. Закон за реализиране на мислите и желанията
За да не изпадне в променливи състояния, човек трябва да бъде изправен към своите мисли и чувства.
Натъкне ли се на някаква добра мисъл или някакво чувство, което трябва да реализира, никакво отлагане не се позволява. Той трябва да пристъпи към реализирането им. Всяка добра мисъл или всяко добро чувство, които не се прилагат навреме, произвеждат лоши резултати. И обратно, всяка лоша мисъл и желание, които не се реализират, произвеждат добри мисли и чувства. Такъв е законът. Като знаете този закон, не се чудете защо добрите мисли раждат лоши чувства, а лошите мисли раждат добри чувства. Това се дължи на нереализирането им. Следователно на нашите добри чувства съответстват нереализирани лоши мисли, на лошите ни чувства съответстват нереализирани добри мисли.
Прилагайте добрите мисли, за да се освободите от лошите чувства, които се явяват като последствие на нереализирането на добрите мисли. Натъкнете ли се на лошите чувства, на горчивината, която те произвеждат, тогава ще разберете какво значи нереализиране на добрите мисли. В този смисъл, злото е нереализирано добро. И за да се освободите от него, прилагайте закона на превръщането. Трябва да знаете да превръщате живите сили на Природата. Така че, ако човек не реализира Божествените мисли, всякога ще се натъкне на злото в света. То събужда в човека енергии, за които някога ще плаща.
112. Трансформиране на състоянията
Когато човек не прилага доброто, ражда се злото. Ние знаем, че всяко неразположение на духа е причина за зло. Може ли злото да се роди преди доброто? Може ли човек да осиромашее, преди да е бил богат? Може ли човек да умре, преди да е бил роден?
Значи злото се е явило след доброто. Като ученици вие трябва да се научите да сменяте състоянията си. Едно отрицателно състояние е киселина. За да се превърне на сол, трябва да ѝ се въздейства с основа. Като изучава методите за трансформиране на състоянията си, човек трябва да прониква в трите свята – физически, сърдечен и умствен. Същевременно той трябва да изучава трите вида явления в живота: механическите, органическите и психическите. Като познава различните явления, той ще знае с какви методи да си служи. За да сменя състоянията си, човек се нуждае от повече знания: физически или материални и духовни. Има състояния, които човек не може да трансформира само по физически начин. Нужни са духовни знания и методи, за да ги трансформира.
Злото и страданията пристъпват при човека, без да ги кани. Те не искат да знаят приемат ли ги, или не. Ако злото и страданията посещават човека без неговото позволение, колко по-свободно е доброто в това отношение. Доброто посещава човека по всяко време, защото е господар на положението. Доброто е господар на човека, а човек е слуга на доброто.
Като ученици вие трябва да знаете законите, чрез които да трансформирате енергиите. Така именно вие ще се справите с отрицателните енергии и ще ги използвате за добро. Който знае този закон, той може да използва горчивите и кисели сокове на злото за добро. Енергиите на злото са горчиви и разрушителни само във физическия свят. Пренесете ли ги в духовния свят, те намаляват горчивината и разрушителността си. Пренесете ли ги в Божествения свят, те коренно се видоизменят и превръщат в сладки плодове. В Божествения свят няма горчиви, кисели и разрушителни енергии.
Велика наука е да знае човек да превръща енергиите. Има случаи, когато възвишените идеи на човека, чиито корени са в Божествения свят, при слизането си във физическия свят всмукват от соковете на злото и стават горчиви и разрушителни.
Това се дължи на непознаване на закона за трансформиране на енергиите. Ако познава този закон, човек може да пренесе и най-лошите си отрицателни състояния от физическия в Божествения свят и да ги превърне в сладки, ароматни сокове. Като познава този закон, човек може да си въздейства при самовъзпитанието.
Някои възразяват, че е невъзможно злото да се превърне в добро. Злото като енергия може да се превърне от отрицателна в положителна. Магията стои в това: да знаеш на всеки удар, на всяка горчивина какви елементи да противопоставиш. Всяко състояние в човека – добро или лошо – може да се смени.
Иска ли да се самовъзпитава, човек трябва да прилага този закон, с помощта на който отрицателните енергии се превръщат в положителни. Религиозните прилагат молитвата като метод за трансформиране. Добрите мисли, чувства, постъпки и добрите думи са в състояние да трансформират горчивото в сладко.
Връзката на човека със способни и даровити хора е в състояние да повдигне неговите нисши енергии във висши. Например, ако някой посредствен човек дружи десетина години с талантливи и гениални музиканти, той ще стане добър музикант. Тази дружба оказва влияние върху неговото музикално чувство и той започва да работи усилено върху музиката.
За да се развие известна способност в човека, тя се нуждае от специфична светлина, топлина и храна. Не може ли да се дадат тези условия, тя остава в потенциално състояние. Ако не поставите една семка в почвата, тя винаги остава семка. От нея не може да излезе нищо. Обаче, като посадите семката в почвата, при светлина, топлина и съответна храна, в скоро време от нея ще се роди дърво, което ще даде своите сладки плодове. Като прилага знанието си, ученикът стига до положение да сменя отрицателните състояния в положителни. Само по този начин той може да си пробие път в живота и да реализира желанията си. Трудно може човек да добие това знание, но без него всеки ден ще претърпява неуспехи в живота си.
113. Закон за хармонизиране на хората и енергиите
Изучавайте законите на Природата, за да ги използвате при самовъзпитанието си. В Природата нищо не е произволно. Ако всичко, което става в Природата, е произволно, ние щяхме да живеем в абсолютен хаос и дисхармония. Според законите на Природата два положителни принципа се отблъскват. Обаче един положителен и един отрицателен принцип взаимно се привличат. В привличането има известни тънкости. Как става привличането? – От една страна положителното зло и отрицателното зло се привличат и образуват едно съединение. От друга страна положителното добро и отрицателното зло се привличат. Също така положителното зло и отрицателното добро се привличат. Така се образуват неустойчиви съединения, които поставяме в ретортата1 и нагряваме. Така се образува положително и отрицателно добро, както и положително и отрицателно зло.
Има сили в Природата, които са опасни, когато човек не знае как да си служи с тях. Като знаете това, внимавайте да не се натъкнете на тези сили.
В човека стават 3 важни процеса. Два от тях не разрешават нищо. Единият обаче е най-добър и безопасен. Първият от тях е съединение на голямо и силно добро със слабо зло. В случая доброто подчинява злото. Този процес е най-добър. Вторият процес е съединение на силно зло със слабо добро. Третият процес е съединение на положително добро с отрицателно добро. Който си служи с този метод, е независим от хората и от обкръжаващата среда.
Едно трябва да знаете: никой не може да подчини злото на себе си, да му стане господар. Ти можеш да впрегнеш злото на работа, то може доброволно да ти услужи, но никога не може да ти стане слуга. Същото се отнася и за доброто. Никой не може да стане господар на доброто.
Две неща не пожелавайте: да станете господар на доброто и на злото. Нова философия ви давам: оставете доброто да се справя със злото. Щом се натъкнеш на злото, викай за посредник доброто. Вместо тебе нека то се разправя със злото. Ако искаш сам да се разправяш със злото, непременно ще бъдеш бит. Който е влязъл в контакт със злото да иска нещо, винаги е бил бит. Злото е господар, на когото само ще даваш, без да вземаш нещо.
114. Концентрация
Силата на ученика иде отгоре. Концентрацията в Божествените Истини е акумулиране на сили, човек става акумулатор. Колкото повече се съсредоточава ученикът, толкова е по-силен духовно.
115. Опитите за концентрация
Като ученици, ако почнете да упражнявате концентрирането, често ще идват тези духове, които си играят с вас и ще ви приспиват. Затова ще се концентрирате без да заспивате. И в това концентриране ще опитате следното: както седиш и се концентрираш, ще чуеш нещо като че казва: „Фуу“, като някаква вълна, ти ще се противопоставиш, няма да задремеш.
Това „Фуу“ е една вълна, която иде от центъра на Земята, обгръща те и ти заспиваш. Заспиш ли, нищо няма да научиш. Няма да допускате тази вълна да обгръща мозъка ви. Ще се заемете да изучавате светлината, да изучавате дните през годината – кои дни, кои часове можем да използваме за работа, ще изучавате методите за усилване на мозъчната енергия, за усилване на дихателната енергия, за подобряване на храносмилането и пр.
116. Методи за контролиране на ума
Във всички Окултни Школи има методи за контролиране на ума. Индусите имат свои методи, египтяните имат свои методи, вавилонците и асирийците имат свои методи, евреите са имали свои методи, но различни са тези методи. И западните окултисти имат свои методи. Те са толкова разнообразни. Сега, ако почнете да изучавате всички тези методи, ще се намерите в един лабиринт и ще минат най-малко 100 години, докато разберете кой метод да изберете. И понеже мозъкът е орган на ума, най-първо ще се научите да владеете отделните органи, органите на отделните способности.
117. За контролиране на мисълта
Сега за самоовладяване на мозъка има разни методи и онези от вас, които се заемат сериозно с Окултизма, трябва да проучат тези методи. Сега вие мислите, че тази работа ще стане за няколко дни, седмици или за една година. Не, ако вие след като се упражнявате 3-4 години, добиете контрол над вашия мозък, то е голям успех. Ако вие имате тази сила, всякога ще можете да контролирате вашия темперамент. И по такъв начин възбудените състояния може да ги поляризирате и да пренесете енергиите на мозъка от едно място на друго. За такива хора се казва, че имат голямо самообладание. Окултният ученик трябва да има не само голямо самообладание, но и да разбира законите, да знае кои ключове да бутне и как да ги бутне.
118. Пречки за контролиране на мозъка
За контролирането на мозъка ви пречи тази превзетост, също така тщеславието, гордостта, страхът, гневът и всички други отрицателни качества. Това се червеи, които разрушават плодовете на вашия ум. Първоначално тези отрицателни качества са имали зад себе си една положителна идея, която впоследствие се извратила. Например зад тщеславието първоначално е стояла идеята да има човек доброто мнение на своите приятели, близки, на Бога. След като се извратило и превърнало в тщеславие, той не иска да има само доброто мнение, но иска да покаже, че друг като него няма, че това което той има, никой няма. Гордостта се проявява по друг начин.
Горделивият ще се покаже, че е скромен, но в себе си има идеята, че като него няма, той иска другите да го хвалят. Горделивият е скромен в обходата и в облеклото си, но ще го познаете като турите някого на неговото място, тогава неговата гордост ще се покаже. Той не се хвали.
От гордостта е произлязла завистта. Горделивият човек е най-завистливият. Той не може да слуша да хвалят някого. Това чувство е събудено най-много у религиозните хора. По-горделиви от религиозните няма. След това идват учените. А най-голямата опасност, която сега иде, тя е от гордостта на Окултната Школа.
Та за този дявол има поставено едно такова сито на вратата, че да не може да се промъкне никога. И тъй, гордостта е едно от най-опасните качества на човека.
119. Владеенето на мозъка
Сега първото нещо е владеенето на мозъка. В какво се изразява това владеене? – То не е лесно изкуство, понеже имате много навици, които ви пречат. Онзи, който влиза в Школата, трябва да се справи с тези навици. Вие казвате например, че човек трябва да бъде търпелив. Човек може да бъде търпелив и пак да има обратни резултати. В Окултната Школа искаме, когато човек бъде търпелив, да има положителни резултати. Той като е търпелив, отстъпва, отстъпва и не може да развие ума си. Търпението не трябва да бъде база за отслабване на ума, а за засилване, за закрепване на ума. Даже аз се опасявам от това, че понякога в Окултната Школа има опасност от отслабване на ума, защото така се стимулират други обратни течения. Например някой чел някоя книга, но тези методи, които се препоръчват там, той не ги е проверил.
120. Методи за контролиране на мозъка
За контролиране на мозъка направете следното упражнение: станете сутрин, спрете се и не само да прочетете една молитва, но и да помислите, че Бог е Любов, че в Него няма никакъв гняв, никакво отмъщение, никакво недоволство. Тогава ще положите в ума си положителните качества на Бога, че Той е всемъдър, и всички грешки, които стават в света, са човешки грешки, и онова, което Той е построил в света, е добро. Това е метод за контролиране на мозъка. Този е най-простият, най-целесъобразният, един от най-добрите методи. И в Писанието е казано: „С какъвто дружиш, такъв ще станеш.“ – Когато помислите така за Бога, вие ще предизвикате всички течения, които идват от Бога и минават през ред сфери, те ще нахлуят във вашия мозък и ще образуват вашите мисли. Това течение от Бога към нас няма да дойде изведнъж. Щом помислите така, тези мисли ще минат от Бога през умовете на хората и тогава по обратен път ще дойдат към вас.
Тези мисли ще минат през всички мозъци, от най-благородните към най-нисшите, и после ще дойдат към вас. Тогава вашият дух ще започне да работи съобразно законите. Той ще започне да намира теченията на тези мозъци и вашият мозък ще почне да се упражнява. Това ще бъде като с онази градина, към която се прокарват различни вадички, за да я напояват. Така мозъкът ще се упражнява. Сега индусите имат и други методи, но няма сега да ви говоря за тези методи. Аз ви говоря за един от най-простите и най-целесъобразни методи. Всички могат да го употребяват абсолютно без никаква опасност. И той всякога ще произведе най-малко 75% резултат.
121. Минаването на два вида енергии през мозъка
От окултно гледище Истината е тъй необходима за разумния живот, както светлината е необходима за физическия свят. Истината има два вида лъчи: бели и черни. И ако вие не сте подготвени, може да се заразите от отрицателната страна на Истината. Сега този факт, който ви привеждам, е тъмен за ума ви.
Всички енергии, които идват от Космоса, тези две течения, тези два вида лъчи на Истината, минават през човешкия мозък. Например, като дойде една религиозна мисъл у човека, няма да се прояви в предната част на главата му, а ще се прояви отгоре на темето. Когато дойде една научна мисъл, няма да се прояви хоризонтално в главата, а ще върви под ъгъл в кръг. Ако вземете лъчите, които излизат от очите ви и ги поставите в една плоскост, всички тези сили, които падат под един наклон отгоре, действат в права посока, а всички други, които имат друг наклон, действат отрицателно, те са енергии на черните лъчи. Ако дойде гняв, той се проявява в областта на ушите. Ако гордостта се усили прекомерно, ще чувствате отзад на главата си болезнено напрежение. Природата не обича дисхармониите. Всички сили, които минават през мозъка, имат свое предназначение. Но центровете, през които минават енергиите, могат да станат положителни и отрицателни. Когато един център стане положителен, той възприема белите лъчи на светлината, положителната страна на Истината, и тогава имате едно възходящо настроение, стремеж към Бога и умът ви се събужда.
Когато религиозното чувство е негативно, вие имате един вътрешен стремеж, без да си давате отчет защо трябва да служите на Бога. Тогава се явява религиозният фанатизъм и човек се придържа към формите и обредите. И такъв човек счита, че като извърши известни обреди, той служи на Бога. А че откраднал, че лъже, това не го интересува. Окултната Наука не приема този морал.
122. Най-безопасният метод за работа на ученика
Някои ще кажат: „Няма ли по-лесен път за постижение, не може ли да ни се говори чрез хипнотизъм?“ – Не, най-безопасният метод е следният: сутрин да помислиш за Бога, че е Любов, че е Всемъдър и Всеблаг. Това е първата молитва. Всяка сутрин, като станете, помислете 1-2 минути върху това, че Бог е Любов, Бог е Всемъдър и Всеблаг и ще почувствате едно добро разположение, ще тонирате мозъка си. След като се произведе това състояние, има други методи. Ние ще пристъпим към специални методи, ще пристъпим така, както Ангелът като дойде при Корнелий, донесе му същественото, донесе тази светлина в неговия мозък и му каза: „Повикай Петър, той ще ви научи на същественото.“
Когато човек възприеме същественото в себе си, тогава ще дойде един окултен Учител, който и да е, за да го научи на онези основни правила, които трябва да изпълнява.
123. Приложение на метода „Размишление за Бога“
Сега аз искам това първо правило всички да го приложите за две седмици. Ще си вземете едно тефтерче. Сутрин, като станете, ще отправите ума си към това Разумно Същество. Ще отбележите в тефтерчето си кога сте започнали и след като си направите упражнението, ще отбележите има ли някаква промяна, какво сте почувствали. Ще го правите три пъти на ден: сутрин, на обяд и вечер.
След 2 седмици ще видим какъв резултат има. И така, всеки да си вземе едно тефтерче. Ще кажете: „Не може ли без тефтерче?“ Не може. Едно малко тефтерче ще си носите в джоба и ще си отбелязвате в него. Ако пропуснете да направите някой път упражнението, ще бъдете толкова искрени, ще отбележите, че сте пропуснали. Няма да избегнете това. Някой пропуснал и после не отбелязал. Това е опасно. Ако пропуснете, ще отбележите вашата грешка, нищо не значи. Във всичките си упражнения ще бъдете искрени, ако искате да имате резултат. Този опит ще го правите две седмици. Вие имате стари навици и ще кажете: „Не е ли по-хубаво да станем сутрин и да си направим една хубава молитва?“ По-хубава молитва от това няма: Да помислите, че Бог е Любов, че е Всемъдър, че е Всеблаг. По-хубава молитва от тази аз не зная.
124. Резултатът от размишлението за Бога
Като помислите за Бога, че е Любов, ще се стопли сърцето ви. Като помислите за Бога, че е Всемъдър, ще дойде светлина в ума ви. Няма по-хубаво нещо от това. И аз казвам тъй: Светлина в умовете ви, чистота в сърцата ви и Истина в душите ви. Светлината ще ви даде знания, чистотата ще ви даде сила и стремеж, а Истината в душите ще ви даде свобода. Това е моето правило, което ви дадох.
И тъй, който иска да има светлина в ума си, щом помисли за Бога, че е Всемъдър, веднага светлината ще дойде в ума му. Щом помисли за Бога, че е Любов, ще дойде топлината, а като се яви топлината, заедно с нея ще дойде и чистотата. Без топлина чистота не може да има. Това ще имате предвид.
125. Изкушения при приложението
Като се събудите сутрин, ще дойдат вашите стари учители и ще ви кажат: „Не му е времето, може да си поспиш, има време.“ Не, първото нещо, щом се пробудиш, е да кажеш тази молитва. Като си лягаш вечерно време и като си спал през нощта много добре, спокойно, това е резултат на тази молитва. С първото пробуждане направете упражнението. Ако си се пробудил и заспал, законът е друг. При първото пробуждане не си лягай повече да спиш, стани и направи това упражнение. След него вече не лягай. И тъй, упражнението сутрин ще го правите рано, като се събудите. На обяд преди 12 ч., а не след това. Това упражнение може да го направите и като сте на работа, и при всяко положение. Вечерно време 5 минути преди да си легнете, направете упражнението.
Сега в тази Школа да не казва някой, че остава на особено мнение. Особено мнение тук няма. Който иска особено мнение, то значи: „Аз ще взема от Школата това, което ми трябва, а за другото оставам на особено мнение.“ Който иска да остане на особено мнение, да стои отвън. Който и да е ученик, който не е готов да направи това упражнение, той не е достоен за ученик. Сега, за да ви помогна в това упражнение, макар и да съм го правил много пъти, пак ще го направя за две седмици с вас.
126. Упътвания при изпълнение на упражнението
При започването на упражнението, ще си отбелязвате часа на започването, ще си отбелязвате само с една буква какво сте почувствали. Ако почувствате Любов, ще напишете само буквата „Л“. Ако почувствате сила, ще отбележите само буквата „С“. Ще пишете само преживяванията си, и то само с една буква. В това упражнение все ще ви дойде някоя нова мисъл, забравена мисъл, нови чувства, ще се прояви във вас нещо благородно, ще влезете в тези течения. Аз ви давам това упражнение, понеже влизате в Школата. Всякога може да имате това упражнение. Да го знаете това. Друг път, и хиляди лева да давате, не може да имате това упражнение. Това е специално упражнение и ако го използвате добре, то ще е за вашето повдигане. Всички неща в Природата идват на своето време и ако не ги използвате, вратата се затваря. Това упражнение ще бъде встъпление към упражненията, които ще правим. Ред упражнения ще имаме за в бъдеще.
127. Законът на периодичността в живота. Приливите от трите свята
Не винаги човек може да мисли, да чувства и да действа. Мислите и чувствата идват периодически. Волевите прояви също идват периодически. Като знаете това, спазвайте моментите на приливите, които идват от умствения или менталния свят, от астралния или сърдечния свят и от причинния или от света на волята. Който разбира законите на тези светове, разумно се ползва от техните приливи. Който не ги разбира, се натъква на ред пакости. Приливите на умствения свят причиняват пакости, каквито въздухът причинява.
Знаете, че когато се срещнат пластове с различна гъстота и температура, се явяват големи ветрове и бури, урагани, които къртят дървета, корени и др. Приливите на астралния свят причиняват пакости, подобни на водата. Там, където горите са изсечени, при топенето на снеговете и ледовете потичат буйни води, които наводняват ниви, лозя, отнасят със себе си хора, добитък, къщи. Пазете се от умствените и астралните приливи, да не би със своите дисхармонични мисли и чувства да изкорените всичко хармонично в себе си. С други думи казано, пазете се да не би човешкото да изкорени и отнесе проявите на Божественото начало във вас. След това трябва са мине дълго време, за да възстановите хармонията в себе си.
128. За пътищата и методите
Мнозина искат да им се посочи специфичен път, по който да вървят. Но специфичен път няма. Пътят е един за всички. Ако е въпрос за специфичност, за това може да се говори само в приложението. Има наука или Школа за специфични методи за приложение на Любовта, има специфични методи за приложение на Мъдростта и най-после има специфични методи за приложение на Истината. Обаче тези методи не могат да се кажат тук. Те се прилагат във вътрешната лаборатория на човека, във вътрешната Школа, за която цел той трябва да се впрегне на работа. Както аз работя, така и вие ще работите. Когато някой иска специфични методи, това подразбира, че той иска да знае начини, по които едно дърво бързо изниква, да израсте и да даде плод. И това може да се постигне, но не тук на скалата. За тази цел вие трябва да влезете в лабораторията на Природата и там да изучавате методите, с които тя работи. Когато някой търси бърз начин за развитие, той иска да постигне някакво чудо.
Казвам, само онзи може да направи някакво чудо, който има абсолютно непоколебима вяра в Бога, във възможностите на Разумната Природа. Щом вярвате в Бога, ще вярвате и в себе си, понеже Бог живее в душата на всеки човек. Така че, ако човек вярва в Бога, той ще вярва и в себе си. Под думите „себе си“ не разбирам човека на ограниченията, на слабостите. Искате ли да постигнете нещо, кажете: „Господи, Ти Който си направил и създал цялата Вселена, дай ми възможност да проявя Твоята сила, да създам и аз нещо, с което да Те прославя.“
129. Метод за подмладяване
Искате ли да се подмладите, трябва да се освободите от противоречията в живота си.
130. Учителят за своите методи
Методите, които бих дал на съвременните хора, са толкова нови и чудни за тях, че и те непременно биха се запитали: „Какво ще се прави с тези методи?“
Истинската наука стои в разтоварването на човешкото съзнание. Човек трябва да знае как да разтоварва съзнанието си от ненужен багаж, който иде от три места: от неговия личен живот, от обществото, от хората, с които е заобиколен и от Природата.
131. Методи за работа на ученика
Сега ще ви дам няколко от най-малките правила на Духовната наука относно чистене на съзнанието. Те са следните: 1. Не желай това, което не ти е потребно. 2. Никога не мисли за утрешния ден. 3. Не вземай миналото за идеал на своя живот. 4. Не мисли, че бъдещето включва всичко в себе си. Държи ли се човек за тези положения, те са посоки, които го подтикват нагоре и напред. Те трябва да бъдат истинска посока на съзнанието.
132. За пречистване на съзнанието
Като се говори за пречистване на съзнанието, човек трябва да е запознат със закона на различаването, да различава Божественото от човешкото. Всяка мисъл, която не се изменя при всички условия, е Божествена. Всяко чувство, което не се изменя при най-големите пертурбации, то е Божествено. Мисли и чувства, които се изменят при условията на живота и зависят от тях, не са Божествени. Време е вече хората да освободят съзнанието си от всички наслоявания на миналото. На тези наслоявания се дължат всички болести и неразположения на хората.
133. Благодарността в живота на ученика
Благодарността дава сила на човека да понесе всички несгоди на живота, колкото и големи да са. Щом е благодарен, с тази благодарност човек покрива недостатъците си и ги носи по-леко. Такъв е духовният закон. Който е благодарен на малката добродетел в себе си и я пази, и грижливо отглежда, и другите добродетели ще се присъединят към нея и ще му дойдат на помощ. Такова е възнаграждението на всеки, който вярва в малката добродетел и е благодарен за нея. Ако човек отделя малката добродетел настрана от другите, тя сама по себе си не може да се прояви. Вследствие на това в съзнанието на този човек остава празнина.
134. Три пътя, три метода
1. Любовта е Път за всички, които живеят за Бога. 2. Мъдростта е Път за всички, на които Бог се изявява. 3. Истината е Път за всички, които се учат да служат на Бога. Всеки ден от живота на човека трябва да бъде ден, в който Любовта царува. Любовта е Път на живота.
Всеки ден от живота на човека трябва да бъде ден, в който Божията Мъдрост се изявява.
Всеки ден от живота на човека трябва да бъде ден, в който Истината го учи да служи на Бога.
135. Мъчнотиите в Пътя на развитието
Когато човешкият ум и човешкото сърце започнат да работят в правилна посока, ще се заредят непреодолими препятствия. И колкото повече тези трудности изпъкват, да знаете, че сте в пътя и да не се спирате. Спрете ли се в своята бързина да седнете като някой уморен пътник при някое дърво, за да си починете, непременно вие ще се простудите и ще закъснеете в Пътя. На окултния ученик под сянка не се позволява да седи. Сенките не ги препоръчвам. Всякога трябва да се печете на Слънце, т.е. мислите във вас трябва да бъдат светли и ясни.
136. Окултните течения и ефектът от тяхното отбиване
В Невидимия свят не се интересуват от нациите. Такъв е законът. Всякога трябва да знаете, че едно окултно течение, което иде от пространството, е условие за един народ да се развива правилно. Понеже и в астралния свят има голяма борба, то ако вие не съедините вашата воля с това течение, вие може да го отбиете. Следователно онези, към които го отбиете, ще се ползват, а онези, от които течението се отбива, ще пострадат. Тогава аз твърдя, че реката Нил е отбита от Централна Африка. Тя е отбита от сегашната култура. И ако в бъдеще дойдат хора да я отбият пак във вътрешността, тя ще се върне в своето първоначално корито. Като ученици вие ще внимавате да не отбиете течението, в което сега живеете.
137. Методи за изправяне
Някой казва: „Аз не мога да изправя сърцето си.“ Ако не го изправиш, ще ти го изправят. Това сърце, ако не го изправиш сам, от другаде ще дойде изправянето. Има два начина на оправяне: или сам да се изправиш, или ще те изправят. Защото забелязвам, има някои от вас, които се отпускат.
138. Събуждането от хипнозата
Искам веднъж да ви събудя, защото повечето от вас тук сте хипнотизирани. Хипнотизирани сте, разбирате ли? Някои от вас още не съзнават, че са хипнотизирани. Сега вие мислите, че сте господари. Но вие не сте господари на положението. Вие сте хипнотизирани от онези от черната ложа, които разбират законите. Те знаят, че когато настане един благоприятен момент да възприемете нещо ново, те ви хипнотизират в този момент. В най-добрия момент за вас ще произведат един смут в съзнанието ви, за да ви отклонят вниманието. Ученикът трябва да разбира тези състояния и да ги отстранява. Вие трябва да разбирате този закон и трябва да знаете, че има още доста голяма борба. Сега разбуждане трябва да стане и всеки един от вас трябва да се моли в душата си, за да ви събуди Господ точно навреме, за да не пропуснете случая.
139. Анализи на мислите
Сега в тази Окултна Школа, в която се намирате, вие трябва да правите анализи на вашите мисли. Този анализ се състои в следното: много потаени мисли от миналото са загнездени във вашето съзнание или подсъзнание. При даден случай тези мисли възкръсват и започват да ви говорят като някой фонограф, и вие ще кажете: „Мен някакъв дух ми каза нещо.“ По всичко това, което ви казва, вие ще познаете, че говори един и същи неща с години. Той ще ви каже да бъдете добри, да бъдете святи, да бъдете честни. Ами какво ново има в това? Той казва още: „Трябва да оправите живота си, че Господ ви обича.“ Че какво ново има в това? Това е едно отражение на вашите мисли. И как ще го познаете? – Ако има една външна реалност, т.е. когато Бог говори в обективния свят, Той се познава. Когато ние говорим и когато Той говори, различава се. Някой ще каже: „Духът това казва, онова казва, това ми дойде на ума.” – Но от всичко това, което ти се казва, нищо не излиза вярно. Това са чисто субективни, криви извъртания на самия човек. Някой път може да ти се каже, че като твоя ум няма друг, но при първата трудна задача вие разбирате, че вашият ум не е необикновен.
140. Методите на Школата
Нашата задача в Школата е да учим. Затова ще слушате с умовете си, ще чувствате със сърцето си и ще прилагате с волята си. Методите на една Окултна Школа се различават от всички онези методи, които съвременните училища въобще употребяват.
141. Ученикът трябва да мисли
Школата не е място за развлечение, а за учене. Тук учене трябва, тук се иска сериозна мисъл. Като казвам „сериозна мисъл“, не се страхувайте, но най-малко 5-10 минути на ден трябва да се спира ученикът да мисли. Може да мислите върху някой предмет. Някой път имате някоя болка, мислете именно върху това защо страдате. Имате неприятност в живота си, мислете защо имате тази неприятност. Всяко нещо има свои причини и вие обективно трябва да откриете причините за вашите болести и състояния. Но да казвате: „Аз съм нещастен, обществото е такова, Господ така ме е направил“ – това не е философия, това не е решение.
142. Придобиването на знанието и развитието на психичните сили
Някои очакват да придобият повече знание. При такова състояние, което сега имате, и най-добрите лекции да ви се държат, не можете да се научите, защото се изисква една вътрешна активност на тези фини психични сили, които действат.
143. Светлината като метод и Път
Светлината има за цел да ни покаже пътя на живота, по който трябва да вървим напред. Така че вътрешната страна на светлината е да ни покаже пътя на живота.
Под „път“ ние разбираме всички възможности, методи и начини, по които човек може да живее разумно в този свят. Това е път: всички разумни методи и начини, включени вътре в Божествените закони на реалния живот, които можем да употребим в живота си.
144. Методи за направляване на кръвта
В окултизма има известни методи и начини за отправяне на кръвта в разни направления, за да може да се прокара например отпред в челото, в горната част – в разни центрове – там, където има недостиг.
Трябва човек със своята воля да може да направлява кръвта. Затова е необходимо преди всичко човек да може да концентрира мисълта си в определена посока, да може да владее себе си. Затова в това отношение вие трябва да се подготвите. Ще дойдем до науката, която ще приложим в нейните най-малки положения с малки опити.
145. Учителят за своето Слово
Аз имам всичкото добро желание да дам един обрат, една нова насока на живота ви. С всички думи, които ви говоря, аз внасям една нова енергия във вас, събуждам нещо ново, божествено. И ако вие ме слушате, тази енергия ще действа благотворно във вас, а ако не ме слушате, тази енергия ще произведе обратни резултати.
146. Методи за посаждане на Божествените мисли и добродетели
Всички онези добродетели, които трябва да се посадят в нашите умове, си имат условия, при които растат, и има си време, когато трябва да се посадят и как да се посадят. Може да насадите някоя мисъл и след време, след години тя изчезне. Това показва, че не е правилно посадена. Друг път посадите една мисъл навреме и правилно, и тя пребъдва във вас през целия ви живот.
147. Окултните способности на ученика
Аз искам да се пробудят и развият във вас окултните способности. Без развитието на тези способности не можете да учите. Най-първо трябва да се събудят окултните способности, които досега не са били в действие. Те са били в почиващо състояние.
Тях постепенно ще ги събудим, не изведнъж, защото ако ги събудим изведнъж, вие ще преживеете големи страдания, но постепенно ще ги събуждаме. Другите способности, и тях постепенно ще ги събуждате. Защото ако изведнъж започнете да градите, у вас ще се яви друго зло, а това не е окултен метод. Защото много окултисти, които изведнъж са се развили, са се възгордели. Ние искаме всичко това да върви по един естествен път, да можем да използваме благата, които Бог е вложил в нас.
148. Разумно използване на енергията
Сега често казват, че някой е нервен, нетърпелив, гневлив и пр. Това са само думи. Това показва, че в тези хора има насъбрана енергия в определени места на мозъка, и тази енергия ги безпокои. И тя, като една бомба, като излезе навън, човек става спокоен. В човека има известни енергии, които се събират и те трябва да се употребяват разумно, за да не се създават анормални и болезнени състояния.
149. Методи за размишление
За 2 седмици ще употребите по 5 минути на ден да размишлявате за изправяне на вашите недъзи – физически, духовни и умствени. Пет минути на ден в течение на две седмици ще употребите за лекуване на вашите недъзи. Посред нощ, щом се събудите от първия сън, приложете закона. Сутрин е най-хубавото време, в което можете да приложите това. Така ще се абстрахирате от себе си като един зрител, ще се оставите да ви обсипе Божествената благодат, да повдигне заложеното във вас добро и да се почувствате в положението на едно новородено дете без никаква грижа. Ще се оставите Божествената благодат така да ви обсипе за 5 минути и след това пак ще дойдете в първото си положение. Поне ще спечелите, че се е разширило вашето съзнание и най-малкото, което ще добиете, е една по-голяма самоувереност в душата си в тези 5 минути. При сегашните условия е потребно на учениците да имат тази вътрешна самоувереност. Защото няма нищо по-лошо от липсата на самоувереност.
Най-първо Словото трябва да дойде и на това Слово Истината трябва да бъде глава. Значи, тези два принципа трябва да действат във вас. То е един малък опит – 5 минути. Пет минути да употребите за една благородна мисъл. Ще ви дам една формула за тези 5 минути. Ще кажете: „Желая, Господи, добродетелите, които си вложил в моята душа от началото, да възраснат със силата на Твоята Любов и Мъдрост. И аз ще употребя всичките си сили на Твоето лозе за изпълнение на Твоята Воля.“
150. Пътят на ученика
Пътят на ученика минава през най-големи трудности, които трябва да преодолее. Затова трябва да имате самоувереност и да си помагате взаимно. Трябва абсолютно да вярвате в този окултен закон, в него няма изключение, той е жив закон и всички, които са били преди вас, са работили и са опитали това. И вие ще опитате тази самоувереност, ще видите. Затова никакво обезсърчаване да няма. Ще минете през различни трудности и препятствия, но това са второстепенни неща. Аз ги считам за едно благо, макар и да са неприятни в живота.
Също така могат да ви се дадат и някои изпити и ако не сте подготвени, като ви се даде един изпит, може да ви изхвръкне мозъкът из главата. В окултизма, в Школата, има такива изпити, ще ви изпитат. Аз съм ви казвал, че в окултизма има такива привидни изпити и с тях ще видят кой има убеждение и кой не. В старо време, в тези Окултни Братства, често са правили опит да видят дали някой ученик е смел, ще му дадат един водач, ще му превържат очите и далеч някъде ще го оставят сам. Като му отвържат очите, той ще види около себе си все хора с маски, със светнали ножове, че се приближават към него. Ако той е страхлив, ще хукне да бяга, а ако той остане на мястото си, тези маски ще дойдат, един ще го мушне с ножа, но този нож е книжен. Важно е какво ще преживеете в този момент. И аз често гледам, че вие бягате от тези книжни ножове. Не, ще чакате този книжен нож да се забие с всичката си сила. И затова в Писанието се казва: „Всичко, което се случи на онези, които любят Бога, е за добро.“
151. Мистичността на ученика
Окултният ученик трябва да има нещо мистично в характера си. Изгуби ли се тази мистичност, животът става празен и безсмислен. Окултните ученици трябва да бъдат слепи за грешките.
152. В какво се състои самоусъвършенстването
Вие казвате: „Ние искаме да се самоусъвършенстваме.“ В какво се състои това усъвършенстване? – То се състои в познаването на Бога. В какво познавате Бога? – Да Го познаем в Любовта Му, в Мъдростта, в Истината, в Правдата, в Добродетелта. Всички трябва да се стремите да се хармонизира съзнанието ви, т.е. в съзнанието ви да стане едно правилно отражение на всички Божествени мисли, на всички Божествени чувства и на всички Божествени действия. Това е едно спасение за човека или аз го наричам още „избистряне на човешкото съзнание“. Всичко може да се отразява в човешкото съзнание. Съзнанието е като една бистра вода, в която всичко може да се отрази. И в това отношение ние виждаме как светът е създаден.
153. Смисълът на изкушенията
Всички изкушения не са нищо друго освен отвличане от опасностите, на които се натъквате в света. Всяко изкушение е лошо само по себе си, но ако то не се случи, ще стане нещо по-голямо, нещо по-лошо. Туй зло е дошло, за да не се случи нещо по-голямо. Затова една българска поговорка казва: „Ела зло, че без тебе по-зло.“ Следователно всички изкушения имат за цел да ни избавят от голямото зло, което виси като нож над главата ни.
154. Послушанието на ученика
Първото нещо като ученици на Окултната Школа е послушанието, абсолютно послушание. Каже ли се нещо на ученика, той трябва да го изпълни.
Ама ще каже някой: „Духът ми каза.“ – Кой дух? Божественият Дух е Дух на смирение, Мъдрост, Правда, Истина. Той е Дух, който взема понякога последно място и той не заповядва, където отиде, последен ще бъде. Готов е да услужва на бедните. И този, у когото Духът работи, той последен ще седне на трапезата. Седне ли пръв, там Духът Божий не е. Тъй го зная аз.
155. Ученикът и окултните сили
Когато дойдем до Окултните сили, ще се пазите, ако искате да се обновите. Ще гледате туй самосъзнание да изпълнява Волята Божия и правилно да я изпълнява, и след това да проверявате как външните влияния въздействат на околните. Ако направиш една превръзка, направиш една забележка и положението се влоши, по-добре раните да седят непревързани. Ако не можеш да направиш добро, остави друг да го направи.
156. Работа със самосъзнателните сили на Природата
Като работите с различните сили в Природата и като дойдете да човека, до самосъзнателните сили, ако искате да се образуват във вас приятелски отношения за в бъдеще, ще търсите вътре в приятели и неприятели една добра черта, която ще поставите в ума си. Това е едно доста трудно, но отлично изкуство.
Сега ще бъдете окултни ученици, ще учите, ще бъдете смели и решителни. Докато ви е се правят забележки, няма да се сърдите. Когато ви разобличават, ще понасяте с търпение. Когато ви сполети каквото и да е нещастие, на всичко ще гледате само добрата страна. Остави ли ви Господ да не ви прави забележки, с вас е свършено. И Писанието казва: „Онези, които Господ не отличава и не наказва, те на крив път вървят.“ – И за в бъдеще като влезете в Школата, грешките си няма да виждате. В горните класове на Школата абсолютно се забранява да мислим за грешките на хората. Хората за тебе не съществуват и грешките не съществуват. Ти ще работиш върху себе си. Сега някои живеят в закона на Мойсея, други в закона на спасението, а трети в закона на Любовта. Окултният ученик трябва да живее в закона на Любовта.
Ще дойде някой да те удари, ти нищо няма да усетиш, даже и не знаеш, че те е ударил. Такова е състоянието на окултния ученик, който живее по закона на Любовта.
157. Изповедта като метод
Ученикът трябва да изповядва греховете си, за да може да напредва. Той трябва да говори Истината, а не да крие греховете си.
158. За методите, които сега употребяваме
Методите, които сега съществуват в света, са най-слабите. Тези методи, които употребяваме сега, са играчка. Ако ви дам другите методи, които се употребяват във Вътрешната Окултна Школа, вие ще заприличате на деца, които си играят с огнестрелно оръжие.
159. Метод за размишление
Когато размишлявате, ще прекарате през ума си доброто и лошото в себе си. Ще разгледате как сте приложили търпението, милосърдието, кротостта, въздържанието, Любовта и Истината. Ще се помолите на Бога да дойде Божественият Дух във вас като светлина, да ви помогне да приложите всичко това постепенно. Без тази Божествена благодат много трудно ще се борите в света. Във времето на размишление ще се молите да се изцерите от физическите недъзи.
160. Метод за работа
Никога няма да бързате. Каквото и да вършите, не бързайте. Когато работите в живота ви се объркат и изпаднете в противоречие, отправете ума си към Бога, към своето разумно сърце и послушайте какво ще ви каже да направите в дадения случай и вие ще получите един отговор.
161. Методите на Природата
Вие трябва да прилагате разумно методите на Природата. Ще работите вътрешно, скрито в себе си, тъй както скрито, незабелязано работи и самата Природа. Ще работите така, докато съградите в себе си един силен характер. Докато не създадете Божественото в себе си, не хвърляйте човешкото. Ако хвърлите човешкото, докато нямате още Божественото в себе си, вие оставате сухи кости. Дръжте човешкото, а Божественото нека работи отвътре, докато се засили. Когато всичко във вас стане Божествено, тогава всяка превръзка сама по себе си пада или по-точно, превръща се в Божествено.
Природата употребява два метода за възпитанието на човека: най-първо му дава, а след това му взема това, което му е дала, за да го застави да се повдигне на едно по-високо ниво. И от това човек страда. Страданието е необходимо. За да прогресирате, непременно трябва да ви се даде нещо и после да ви се вземе.
Радостта и скръбта са състояния, които се сменят постоянно в човека. Всяко страдание е слизане в материята, за да се качите после по-високо. Следователно, когато минавате от едно състояние в друго, навлизате в една зона, която ви причинява страдание. Това е неизбежно. Законът е такъв. Щом имате страдание, това показва, че пътувате през една неприятна за вас област. Щом имате радост, пак пътувате, само че през една област, която ви е приятна. И двата процеса са движение в Природата.
162. Значение на окултните формули
Има известни изречения, които трябва да заучавате.
Тези изречения могат да изменят вашето душевно състояние. Такива изречения има у всички древни и нови писания. Има малки песни, взети от някоя свещена книга, от Евангелието, от Псалмите или от другаде, които също могат да променят състоянието ви. Тях трябва да проучвате, да обогатявате вашата памет.
Паметта ви трябва да бъде богата.
163. Методи за концентриране
Ще се учите да концентрирате ума си върху работата, която вършите в даден момент – да не правите едно, а да мислите друго.
164. Положението на главата на ученика
Когато правите някакви упражнения или размишлявате, или се молите, ще държите главата си отвесно. Това е най-доброто положение. Посоката на главата ви трябва да съвпада с центъра на Слънцето. При всяко отклонение от този център вляво или вдясно, напред или назад, вие попадате под растителното царство, под закона на случайностите – т.е. вече не сте господари на вашата съдба.
165. Повторението като метод за реализиране
Повторението е Божия сила. Затова когато искаме да постигнем нещо положително, ще го повтаряме много пъти. Ще си кажеш: „Това ще стане!“ И когато го кажеш 100, 1000 пъти, ще стане. Например някой не може да учи. Като стане сутрин, ще си каже: „Ще уча, ще уча, ще уча!“ Ревматизъм имаш, ще си кажеш: „Нямам ревматизъм, оправи се ръката ми.“ Първото нещо, което ще повтаряте често, е следното: „Право ще ходя, право ще постъпвам, право ще мисля, сърцето ми топло ще бъде.“
166. Метод за примирение
Примирението почива на един математически закон. Трябва да разбирате примирението, то е велик закон. Трябва да разбирате положителните и отрицателните сили на живота. Най-първо, за да примирите двама души, трябва да отнемете от единия част от неговия мъжки принцип, от неговата сухота и да му предадете повече мекота. Само така може да ги примирите. За да примирите семето с почвата, трябва да направите почвата мека. Почвата може да приеме семето само ако стане мека. Така растението ще може да извади от почвата необходимите сокове и при това да ѝ даде нещо. Човек, като се примирява със себе си, работи по същия закон.
Често човек трябва да примирява двете части на тялото си. Защото някой път човешкото тяло е раздвоено на лява и дясна половина. Лявата страна не се подчинява на дясната, има спор на клетките от лявото полукълбо с клетките от дясното полукълбо на мозъка. Тя цял ден спорят и не само спорят, но и воюват помежду си. И ако продължи войната повече, Природата ти праща някаква болест, за да те излекува. При болестта част от енергиите на мъжкия принцип се трансформира, нещо меко е дошло. Усещате, че малко топло е дошло в сърцето. Тази топлина именно произвежда мекотата.
Светлината също е сила, която внася мекота. Тъмнината внася твърдост. Щом влезете в духовния свят и срещнете тъмнината, ако не разбирате законите, вие може да си счупите главата. Тъмнината – това е една твърда материя. Тя е толкова твърда, че даже напредналите духове, ако не спазват законите, изпитват противодействието ѝ.
167. Метод за работа
Като станем сутрин, трябва да се помолим на Бога да ни покаже как да изпълним Волята Му, защото от това извършване на Волята Божия се обуславя нашето умствено, сърдечно и волево състояние.
168. Методите на Природата
В тази Школа вие трябва да се научите да работите с методите, с които Природата работи.
Както цветята използват слънчевите лъчи, така и вие трябва да използвате силите на Живата Природа. И тогава кой за каквото е роден, това ще направи.
169. Най-добрият метод на работа
От окултно гледище под най-добър метод се разбира онзи, който може да се приложи в действителния живот. Ако даден метод не може да се приложи в живота, той отклонява човека от целта на работата му. Той води далеч някъде, без да му даде реални резултати.
170. Ученикът и методите на работа
За вас е важно да нагодите работата си според методите на Разумната Природа, а не според тези на обикновените учени. Само по този начин ще се домогнете до общите принципи на живота. Така че всеки ще прилага и работи според метода, който знае и който е негов специфичен. Това зависи от вашата добросъвестност, от вашата искреност в работата ви и от дълбокото ви желание да постигнете нещо ценно.
171. Размишлението на ученика – езикът на Природата
Като ученици, вие трябва да размишлявате върху всички явления в живата Природа, върху всички предмети и да правите преводи. Всички неща в Природата, като например: река, дърво, планина, вълк, лисица, жаба, муха, комар и пр. – всички тези неща са символи, които представят езика на Природата. Ученикът трябва да изучава този език, да знае защо Природата е създала всички животни, растения, минерали. Тя си служи с тях като с букви в своята азбука, както ние си служим с буквите, за да изразим своята мисъл.
Следователно, като поставим всички минерали, растения и животни на тяхното място, ще получим разумното слово, разумната мисъл на живата Природа. Който иска да учи този език, той трябва да започне с най-просите образи и постепенно да върви към по-сложните.
172. Медитация върху дъгата
Ще ви дам едно естествено упражнение: медитация върху дъгата. Ще медитирате върху дъгата дотогава, докато създадете в ума си красива картина за нея. Това упражнение може да отнеме на някои една година, на други – две, на трети – три, докато в ума им се създаде тази красива картина, те трябва да работят в това направление. Някои пък могат да успеят за кратко време. Това зависи от способността на ученика да се концентрира.
Значи всеки ден ще медитирате върху дъгата, докато в ума ви се създаде жива, ясна картина. Ще си я представяте такава, каквато я виждате в Природата, с всичките ѝ цветове. Това упражнение ще послужи като стимул за развиване на въображението във вас. За окултния ученик въображението е необходимо, понеже то е майка на идеите.
Когато медитирате върху дъгата, ето какви картини може да си представите: на запад – Слънцето, на изток – тъмен, черен облак, а дъгата – от север към юг след ситен пролетен дъжд. Или на изток е ясно, а дъгата се явява на запад. Изобщо каквито и положения да заема в ума ви, един ден трябва да изгрее в душата ви, така както изгрява в Природата.
Като медитирате по 10-15 минути върху дъгата, ще видите как незабелязано естествено в ума ви ще се яви образа на дъгата.
Като медитирате, ще затваряте очите си, да виждате образа на дъгата ясно, картинно. В първо време като си я представяте умствено, тя няма да бъде ясна, но след време ще изпъкне добре и то такава, каквато е в Природата – жива, реална.
Най-доброто време за медитация е сутрин или при всяко добро разположение на духа.
За резултатите от упражнението не мислете. Какъвто и да бъде резултатът, все ще спечелите нещо, но няма да загубите.
Освен сутрин може да медитирате преди обяд, няколко часа след ядене и вечер преди лягане. Всеки е свободен да избере онова време, което е най-добро за него.
Добре е да нарисувате дъгата, винаги да я имате пред себе си. А още по-добре е да наблюдавате дъгата след всеки дъжд, да запомните обстановката, условията, при които се е явила. Дъгата ще внесе в ума ви нов елемент.
173. Тайна молитва и медитация
Какво означава тайната молитва? – Тя означава прекъсване жиците на телефона, свързан със света. Когато се моли тайно, в себе си човек трябва да заеме свободно положение, да прекъсне всякаква връзка със света, да стане глух за всякакъв шум, за всички звукове вън и вътре в него. Молиш ли се вътрешно, затвори всички ключове, всички съобщения със света, за да не те смущава. При това положение остани сам, в размишление.
Медитация и тайна молитва не е едно и също нещо, те се различават. Обаче вие сами ще намерите тази разлика. Тайната молитва подразбира вдигане на ума на човека към Бога. С други думи, тайната молитва подразбира отправяне погледа на човека към Слънцето – източника на живота. Най-красивата молитва се заключава в това, човек да помисли за Бога като източник на живота.
174. За концентрацията
Много окултни ученици не успяват, защото не могат да се концентрират. Като се концентрира, мисълта на ученика трябва да преминава безпрепятствено от едно състояние в друго. Който не може да се концентрира, той заспива и съзнанието му слиза в по-ниска област. В това слизане се прекъсват картините, които човек би могъл да види. Това заспиване се дължи на същества, които имат за цел да приспят хората, за да ги лишат от възможността да видят повече неща. Като знаят това, хората трябва да се борят, за да не заспиват.
Щом започнат да се концентрират, повечето хора заспиват, защото имат много неприятели, които съзнателно ги спъват, замъгляват съзнанието им и те слизат по-долу, отколкото са били. Като им внушават определени мисли, те започват да заспиват и падат в техните ръце. Следователно никакво заспиване не се позволява на онзи, който иска да се концентрира. Той трябва да бъде тих и спокоен, да не мисли за резултата. Природата обича настойчивост, постоянство, а не своенравие. Ако хората се хармонизират с Природата и пристъпват към нея с искреност и постоянство, тя им дава това, което им е нужно.
175. Работата на ученика в трите свята
Като работите върху волята си, ще се справите първо с физическия човек, с тялото си, после с чувствата си и на трето място с мисълта си. В тази посока именно трябва да отправяте волята си. Само по този начин ще можете да пресъздадете тялото си, да внесете в него онези елементи, които ще му дадат по-голяма бодрост и издръжливост. Само по този начин ще внесете в тялото си такива елементи, които ще предадат по-голяма издръжливост на чувствата и по-голяма сила на мисълта.
176. Час за работа на ученика
Всеки ученик трябва да си определи през 24-те часа на денонощието 2 последователни часа за работа. Единият час може да бъде сутрин, а другият – вечер. През тези 2 часа изпратете по едно добро желание за усилване на волята си. Засега е достатъчно да изберете тези 2 часа само през 1 ден от седмицата, който ден обичате. И тогава, като станете сутрин и преди лягане вечер, заставате тихо, спокойно в себе си, с добро разположение на духа и пожелайте всеки за себе си нещо добро. После към всеки един от класа изпратете по една добра мисъл. Успехът в тази работа ще зависи от разположението на вашето сърце и на вашия ум. Без разположение нищо не става.
Така че през тези 2 часа ще изпратите добри мисли към всеки един от класа ви, да направите един малък опит. Ще започнете от малките опити и ще вървите постепенно към големите. Ако ученикът не може да напише първата буква, след това втората, третата, които след това се съчетават в срички и думи, по никой начин не би могъл да състави едно изречение. Същото ще направите и вие със съучениците си от вашия клас. Ще си представяте всеки един лично, ще прекарате образа му в съзнанието си и по този начин, с добрата си мисъл, ще се свържете с него. Ще се спирате върху всеки в мисълта си така, както вечер или сутрин поливате цветята. – Отивате от едно място на друго и ги поливате. За всеки ученик ще употребите по десет секунди, най-много до половин минута. Ако употребите за всеки по една минута, ще се уморите. Опитът трябва да бъде направен с разположение без никаква умора. Доброто, което пожелаете на себе си, ще го изпратите и на другите. По този начин ще поляризирате волята си. Като се упражнявате в концентриране на мисълта си, може да правите този опит и по-дълго време като давате за всеки по 2, по 3 до 5 минути – кой колкото може. Обаче да не се яви у вас нетърпение, желание час по скоро да свършите опита. Най-напред ще направите опита за един ден, после за цяла седмица и после за цяла година.
През времето, когато се концентрирате, ще бъдете тихи и спокойни. Мисълта, която трябва да пратите за всеки, ще дойде сама по себе си. Каквато мисъл дойде в ума ви, ще си я запишете. Мисълта ще бъде кратка и ясна. Вие може да не изкажете мисълта си добре – това нищо не значи. Важно е желанието ви да е правилно. Когато детето иска да рисува, желанието му е правилно, но формата още не е правилна. Един ден и формата ще бъде правилна.
Като проектирате мисълта си, изговаряйте следната формула: „БЕЗ СТРАХ В ЛЮБОВТА БЕЗГРАНИЧНА“ – това изречение ще послужи като метод за ограждане.
177. За изпълнението на задачите и упражненията
Всички задачи и упражнения, които се дават в Окултната Школа, трябва да се изпълняват съзнателно, а не механично. Самите задачи и упражнения имат за цел да повдигнат съзнанието на ученика. При това те трябва да се изпълняват с Любов. Ако не работите със закона на Любовта, нищо не може да постигнете. Тогава ще имате обикновени опитности и обикновени постижения, каквито се постигат при обикновените школи. Ако Любовта е в душата ви, вие ще можете да станете навреме и ще изпитате голяма радост в себе си. Ако Любовта не присъства в душите ви, ще се колебаете, ще мислите да станете или да не станете, какво е времето и т.н. През това време ще дойдат изкушения и трябва да мине дълго време, докато се справите с тях. Когато ученикът не работи с Любов, идват изкушенията. Изкушенията, колебанията, съмненията са бурени в астралния свят. Следователно, когато в Окултната Школа се дават упражнения или задачи, едновременно с цветята се събуждат и бурените, които започват да растат и да се развиват. В този смисъл бурените представляват голяма опасност за развиването на някои добри черти, на някои добродетели в душата на ученика.
178. Задача за размишление
Сега като задача за размишление до следващия урок ви давам въпроса: Какво е нашето предназначение в този живот? Същевременно желая на всички да се освободите от песимизма. Абсолютно никакъв песимизъм да не остане у вас. Бъдете бодри, смели, решителни, гледайте на живота сериозно. Ако ви нападнат тъмни, мрачни мисли и желания, кажете си: „Това неразположение не е мое. То се дължи на посетители в мене, които са недоволни от това, че няма какво да ядат и пият.“ Докато живее със старите идеи и възгледи, с идеите на баба си и дядо си, човек всякога ще бъде недоволен. Когато пожелае нещо и не му го дадат, дядото всякога се обижда.
179. Смисълът на упражненията
Пожелайте дълбоко в душата си да проникне истинското знание във вашите умове, във вашето съзнание. Правете упражненията добре, защото силата на човека стои в упражненията, които той прави. Без упражнения всички усилия са напразни. Трябва да си имате тетрадка, да си отбелязвате хода на упражненията.
180. Методите на Школата
Две са посоките, теченията, по които човек може да се движи: или нагоре към центъра на Слънцето, или надолу към центъра на Земята. Школата, която следвате, разполага с методи, чрез които учениците могат да превръщат тези течения едно в друго. Ако не научите тези методи да променяте тези течения, вие не можете да бъдете ученици. Злото не стои в стремежа на хората към центъра на Земята, но в това, че този стремеж в тях е несъзнателен. Рудокопачът съзнателно слиза в мината, а който падне несъзнателно, е съвсем друго.
181. Опити, наблюдения и размишление върху промяната на състоянията
Сега като сте влезли в Школата, размишлявайте върху всичко, което ви се случва през деня и се учете. Например задайте си въпроса защо състоянията ви се менят толкова бързо. Същевременно в продължение на една седмица дръжте сметка по колко пъти на ден се менят състоянията ви, да имате представа за себе си. Всичко това отбелязвайте в една тетрадка. Записвайте само резките промени на състоянията си.
Втората седмица пак отбелязвайте какво е състоянието ви сутрин като станете, на обяд и вечер преди да си легнете. Също така отбелязвайте часа, минутата и времето на вашето първо утринно състояние. След това отбелязвайте времето хубаво или лошо, слънчево, мъгливо и кога е настъпила промяната в състоянието ви. Отбелязвайте промените на състоянията си, без да търсите причините. Причините за тези промени са далеч от вас.
Вие съзнавате само, че е станала някаква промяна, но защо и за какво – не знаете. Значи има нещо по-дълбоко от изменяемото. Вие ще изучавате това, което се изменя във вас, а не това, което не се изменя, защото наблюденията се правят от това, което не се изменя. Чрез тези наблюдения вие ще дойдете до вътрешното си състояние, което не се изменя. То наблюдава другите състояния, а самó остава неизменно.
Ще правите наблюденията си спокойно, без смущения. Ако сте неразположени, ще пишете, че състоянието ви е вляво, под нулата. Ако сте разположени, намирате се вдясно, над нулата. Всички неприятни състояния са вляво, те представляват движение към корените надолу, към центъра на Земята.
Всички приятни състояния са вдясно, те представляват движението на клоните нагоре, към центъра на Слънцето. Добре е да отбелязвате и какво е времето, да видите какво влияние оказва то върху състоянията на човека.
182. Поведението на ученика спрямо себе си
Ще се самонаблюдавате, без да се критикувате. Критиката не е нищо друго освен гризане, а гризането е качество на гъсеницата. Ще се самонаблюдавате, ще констатирате промяната и ще я изложите без никаква критика. Като видите някоя своя грешка, вие казвате: „Лош човек съм.“
Щом казвате така, вие правите още една грешка. Първата грешка седи в това, което сте направили вече, а не сте го изправили. Втората грешка седи в критиката. Следователно, щом направиш една грешка, заеми се да я изправиш. А туй, че си лош човек, това е недъг, без който може да минеш. Ако кажеш, че си добър човек, това е друго.
183. Упражнение – метод за концентриране
Сега ще ви дам едно упражнение, което трябва да правите 3 пъти на ден: сутрин, на обяд и вечер преди лягане. Ръцете напред в хоризонтално положение с длани надолу към Земята. Двата палеца и двата показалеца се докосват така, че да образуват красив триъгълник. След това бавно разтваряне на ръцете настрани, при което се образува полукръг. Дланите на ръцете се обръщат нагоре. Бавно свиване на ръцете до лактите. Първите 3 пръста на ръцете хващат най-горната част на ухото. Палецът остава отпред, а другите два пръста отзад. Тези три пръста се движат по ръба на ухото до долната му част. При това движение палецът върви по ръба на ухото, показалецът по задната част на ухото, а средният пръст по предната му страна. След това ръцете се изправят напред хоризонтално. Това упражнение ще се прави 10 пъти напред, след което ръцете се спускат надолу при положение, върхът на показалеца да е допрян до върха на палеца. Всяка ръка самостоятелно. Като хващате горната част на ухото си, с това се създава във вас малко морален импулс. Долната част на ухото има отношение към човешкия стомах.
Ще наблюдавате какъв резултат ще произведе упражнението върху вашите мисли, чувства и действия. Като правите упражнението, ще седнете, ще запазите пълно спокойствие, ще издадете гърдите си напред. През всичкото време на упражнението умът ви трябва да бъде съсредоточен и да следи движението на ръцете. Смисълът на упражнението се заключава в това именно, умът да се концентрира, да следи движението на ръцете. Това концентриране е лесно, понеже умът минава от физическия към астралния свят. По-горе от астралния свят не отива. Ако умът отиде в по-отвлечен свят, няма да можете изведнъж при това упражнение, както и при всички други, добре да отбелязвате състоянията, в които се намирате.
Значи, това упражнение ще правите 3 пъти на ден, по 10 пъти: сутрин преди или след молитва, когато сте по-добре разположени, преди обяд и вечер преди лягане. Като правите упражнението, ще гледате никой да не ви вижда. Това упражнение ще ви научи да се концентрирате, да бъдете послушни. Като правите упражнението, ще дишате дълбоко, за да приемете от животворната прана. Праната бива физическа, сърдечна и умствена. И с трите пръста се проектират 3 течения на прана. Едното състояние засяга умствения свят, другото – физическия, а това, което минава по средата между двете, засяга сърдечния, т.е. астралния свят. Без прана мисълта не може да се образува, без прана чувствата не могат да се проявят и без прана волята не може да действа.
Упражненията, които ви давам да правите, ще ги правите, докато придобиете някакъв резултат. Ще гледате на тях като на свещени упражнения и няма да ги изнасяте навън, докато вие сами не ги опитате и не получите резултат. Упражненията, които давам на класа, са микроскопически. Да не очаквате от тях голям резултат и после да се разочаровате. Тези упражнения са толкова незначителни, колкото незначителни са първите линии, с които художникът прави своите скици.
184. Мисълта на ученика
Като ученици на Окултната Школа, вие трябва да се научите да мислите точно, строго определено, както математикът работи със строго определени числа и формули. Всяка употребена дума трябва точно да изразява смисъла, който се включва в нея.
185. Три метода за чистене
Ще ви дам 3 метода, чрез които можете да се чистите: чрез утаяване, чрез филтриране или прецеждане и чрез дестилация или изпаряване. При филтрирането скръбта е в началото, а радостта в края. Филтрирането, което се състои в потъване в материята, в почистване и излизане на повърхността, е метод за ликвидиране на кармата. Утаяването е подобен на филтрирането процес, но придружен с по-малко скръб и страдания.
Колкото по-големи са скърбите и страданията, толкова и пречистването е по-голямо. Друг важен метод е изпаряването или дестилацията. При него радостта е в началото, а скръбта в края. Филтрирането е метод за сърцето, а изпаряването за ума. Обаче от време на време тези два метода ще се кръстосват, а именно умът ще се пречиства чрез филтриране, а сърцето чрез изпаряване. Но умът се пречиства главно чрез изпаряване.
186. Каляване на нервната система на ученика
Нервната система и целият организъм на съвременния човек не са достатъчно калени, за да издържат на силните вибрации, на силните токове на Любовта.
Ето защо Окултната Наука препоръчва на учениците ред методи и упражнения за каляване на ума, сърцето и волята им, с цел силите на техния организъм да се нагласят съобразно природните сили и течения.
187. Упражнение за контролиране на волята
За контролиране на волята ще ви дам следното упражнение: Вземете една игла и я забийте в някоя дебела част на тялото си на дълбочина 2-3 мм. Опитайте се да видите какво състояние ще преживеете. Наблюдавайте състоянието си, да видите през какви колебания минава волята ви.
188. Влиянието на размишлението
Всяка мисъл и всяко чувство, върху което размишлявате, оказва известно влияние върху вас. По този начин вие се свързвате с тях. Така е от окултно гледище. Всяка тема, всеки въпрос, върху който човек размишлява, оказва известно влияние върху него и го ползва дотолкова, доколкото той е могъл да се свърже с него. Той оказва известно въздействие за развитието ви. Например, като размишлявате върху въпроса за най-силната добродетел на ученика, и да не се домогнете до нея, пак имате голяма полза.
Ползата седи в свързването с добродетелите. Като мислите за дадена добродетел, без да подозирате, вие се свързвате с нея. В това именно се съдържа ползата за ученика, от развиването на темите, които се дават в класа.
189. Размишление върху послушанието
Като казвам, че от ученика се иска послушание, аз имам предвид послушанието в най-малък размер. От 24 часа през денонощието искам да употребите само 1 час за послушание – половин денем, когато сте будни и половин час вечер, когато сте в астралния свят. Но този половин час трябва да бъдете абсолютно послушни. Той ще бъде основна мярка за вашето послушание. Значи половин час или 30 минути през деня ще бъдете послушни и през това време ще размишлявате върху послушанието. Този час може да разделите на няколко части. Сутрин да употребите по 10 минути за послушание, на обяд – 10 мин и вечер – 10 мин. После 10 мин преди да си легнете, 10 мин като се събудите през нощта и 10 мин рано сутринта преди ставане – общо 1 час. Ако се събудите бодри и весели, това показва, че сте били послушни. Ако сте уморени, с отпаднал дух, показва, че не сте били послушни, не сте били в училището, но сте били вън някъде. Това не трябва да ви обезсърчава. Човек минава през всички фази, през които минава и брашното и преди да стане на хляб.
190. Работа със скъпоценните камъни
Бих искал да се спрете върху 12-те главни скъпоценни камъни и да направите един микроскопичен опит с тях. Опитът е следният: като имате някаква неприятност, била тя от физически, от сърдечен или от умствен характер, започнете мислено да си представяте скъпоценните камъни в ума си.
Започнете от най-простите и отивайте към най-хубавия и скъпия от тях и следете при кой камък неприятността ви ще изчезне. Като прекарате тези камъни през ума си, същевременно ги свързвайте с добродетелите, които всеки от тях изразява. При това положение всеки камък може да въздейства благоприятно върху човека и да смени състоянието му.
Добродетелта не се изразява чрез цвета. Цветът е само пасивен израз на дадена добродетел, но за да стане активна тази добродетел, трябва да мине през центровете на ума. Превръщане на добродетелите се изисква. Всеки цвят има известна стойност и цена само тогава, когато е минал през човешкия ум и се е съсредоточил в известен център. Така че, за да разберете смисъла и значението на скъпоценните камъни, трябва да ги проучвате. Нищо не се постига лесно. Работа, труд и усилие се иска от всички.
Представете си, че някой ден ви нападне апатия, леност, не искате да учите, готови сте да се откажете от убежденията си и решавате да тръгнете по широкия път. Друг ден изживявате съмнения, колебания дали сте в правия път, или не. Трети ден преживявате ред отрицателни чувства на завист, омраза, вътрешен страх и т.н. Започвате да търсите причината на тези състояния, но не можете да я намерите. Няма защо да търсите причината на тези състояния, но прекарайте скъпоценните камъни през ума си и ще видите какъв резултат ще имате.
Някога опитът ще ви излезе сполучлив, а някога няма да сполучите, но това да не ви обезсърчава. Правете тези опити, докато най-после добиете някакъв резултат. Като добиете резултат, тогава ще ви говоря върху законите, които действат чрез скъпоценните камъни. Окултната Наука, която сега изучавате, си служи със скъпоценните камъни като методи за трансформиране на неприятностите, на които вие често се натъквате. Скъпоценните камъни могат да ви послужат като опорни точки в живота, който минавате във физическия свят.
В откровението, 21-ва глава, се говори за скъпоценните камъни. Като се говори за Небесния Ерусалим, се казва: „Основните камъни на градските стени бяха украсени с всякакви скъпоценни камъни: първият основен камък беше яспис, вторият – сапфир, третият – халкидон, четвъртият – смарагд, петият – сардоникс, шестият – сардий, седмият – хризолит, осмият – вирил, деветият – топаз, десетият – хризопраз, единадессетият – хиацинт, дванадесетият – аметист.“ – Това са скъпоценните камъни, с които Учителят казва да се запознаем и да работим с тях. В науката може би имат други имена, защото тук не се срещат диамант, рубин, ахат и др.
В астрологията те са свързани с 12-те зодиакални знака, както следва: Овен (22.3-22.4) – аметист; Телец (22.4-22.5) – ахат; Близнаци (22.5-22.6) – вирил, кристал; Рак (22.6-22.7) – изумруд; Лъв (22.7-22.8) – рубин; Дева (22.8-22.9) – яспис; Везни (22.9-22.10) – диамант
(брилянт); Скорпион (22.10-22.11) – топаз; Стрелец (22.11-22.12) – карбункул (тъмночервен гранат); Козирог (22.12-22.1) – оникс (халкидон); Водолей (22.1-22.2) – сапфир; Риби (22.2-22.3) – хризолит. Всеки, роден през съответното време, когато Слънцето минава през даден знак, е хубаво да носи съответния камък.
Рубинът и топазът са червени, смарагдът е зелен, нефритът е също зелен, лазуритът е яркосин, диамантът е безцветен, прозрачен, аметистът е бледовиолетов. Скъпоценните камъни, свързани със зодиакалните знаци, имат следните цветове: аметист – виолетово-червен, ахат – сиво-пепеляво прошарен с различно оцветени нишки, берил – кристал, изумруд – жълто-зелен, рубин – яркочервен с виолетов оттенък, яспис – прозрачно-тъмнозелен, диамант – безцветно-прозрачен, топаз – златисто-червен, карбункул – блестящо-червен, оникс – блестящо-черен, сапфир – ясносин, хризолит – златно оцветен с цвета на маслиненото масло.
Скъпоценните камъни, дадени в Откровението, имат следните цветове: яспис – прозрачно-тъмнозелен, сапфир – ясносин, халкедон – напомня Млечния път, смарагд – зелен, сардоникс – прозрачно-червеникаво-кафяв, сардер - розов, хризолит – златно оцветен с цвета на маслинено масло, берил – кристал с различни цветове, топаз – златисто-червен, хризопраз – бледо-светлозелен, хиацинт – огнен блясък, аметист – виолетово оцветен. Може посочените цветове да не са точно такива, каквито притежават съответните камъни, но източникът, откъдето се ползвах, ги дава такива.
Има още скъпоценни камъни извън 12-те, ще спомена и тях: шпинел (баласов рубин) – розово оцветен, емералд – пролетно зелено, турмалин – тъмнорозово, лазур – ясносин с червени точици, тюркоаз – ясносиньо до синьо-зелено, зелен яспис – като листата на планински бръшлян, александрийски сапфир – синьо-жълт, карнелиан – бледо червеникаво-кафяв, александрит – тъмнозелен през деня и розово-виолетов на изкуствена светлина, гранат – тъмно кафяво-червено, циркон – кафяво-червеникав, бисер – бяло-розов, серпентин или змийски камък – бледо лимоново-жълт с нишки от бяло през цялата му дължина, лунен камък – блестящ вид на лунна светлина, селенит – златисто-лунна светлина, кехлибар – жълто-кафяв златист, огнен опал – като пламъка на горяща сяра, малахит – светлозелен, непрозрачен, тъмнозърнест, розов кварц – розов, аквамарин – с цвета на морската вода, опал – слънчево-лунна светлина, планински кристал – прозрачен като стъкло, има добро влияние върху ума, успокоява нервната система.
Относно добродетелите, свързани със скъпоценните камъни, всеки сам да си ги открие.
191. Опит за размишление
Сега ще ви дам един малък опит за една седмица. Всяка сутрин и вечер четете третата глава от Евангелието на Йоана от 1-ви до 13-ти стих. Включително и размишлявайте върху разговора, който се е водил между Христос и Никодим. Като размишлявате, постарайте се да възстановите разговора не само както е написан, но и с онези подробности, които не са изнесени, а се четат между редовете. Като размишлявате върху тези стихове, в ума ви ще изпъкнат нови образи, нови мисли и идеи.
Никодим е седял при Христос с часове, през което време се е водил дълъг разговор. Ако бихте могли да възстановите поне една стотна от тази беседа, щяхте да придобиете много неща. Ако съзнанието ви е будно, ще можете да се свържете с миналото и лесно ще възпроизведете разговора на Христос с Никодим. Ако не успеете да възпроизведете този разговор, пак ще придобиете нещо. Колкото и да е несполучлив опитът ви, не се обезсърчавайте. Който е живял във времето на Христа, той ще може да се върне в миналото и ще възстанови целия разговор. Ако не е живял по това време, съзнанието му ще бъде затворено и нищо няма да си спомни. Като размишлявате сутрин и вечер върху тези стихове, в душата ви ще настане мир и вътрешно спокойствие.
192. Важността на концентрацията
За да постигнете нещо, да имате известен резултат, от вас се иска концентриране на мисълта. За тази цел вие трябва да изучавате закона на концентрирането, да трансформирате окултните сили, да развивате своите умствени и духовни центрове.
Само при това положение може да очаквате известно постижение. Каквито и резултати да имате при опитите за концентрирането, не се обезсърчавайте.
193. Смисълът на движенията отгоре надолу и отдолу нагоре
Когато искате да тонирате ума си, направете мислено едно движение отдолу нагоре по еволюционен път. Започнете първо да мислите за растенията, за животните, след това за хората и най-после за Бога, за съществата от Божествения свят. По този начин ще изпитате един подем на духа, едно възходящо състояние. Ако правите обратно движение, т.е. започвате от Божествения свят и постепенно слизате към човешкия, животинския и растителния, вие ще изпаднете в закона на инволюцията и ще преживеете едно падане на духа, едно низходящо състояние. Като правите първото упражнение, ще се освободите от много отрицателни състояния.
За да правите това упражнение по-сполучливо, може да се занимавате с ботаника, зоология, антропология и най-после да четете някои Божествени книги.
194. Дисциплината на ума
За да дойде до това състояние, да влиза в Божествения свят, човек трябва да мине през една последователна дисциплина на ума. Вие още не сте минали през тази дисциплина и не сте готови за Божествения свят.
Ако преждевременно влезете в този свят, ще заспите и ще се разстроите, не можете да понасяте неговите високи вибрации. Който е минал през тази дисциплина на ума, на волята, като влезе в Божествения свят, той ще се върне бодър, освежен, с нова светлина и с нови знания.
За да преминете от този в онзи свят, се изисква абсолютна тишина, без никакви смущения, никакви безпокойства – пълна хармония се изисква за това. За да направите един опит за влизане в Божествения свят, се изисква чиста аура наоколо, абсолютна хармония и тишина. Тази обстановка трябва да се поддържа най-малко 1-2 часа – нещо, което е невъзможно в градовете.
Това е възможно само на някое високо уединено планинско място. Ако опитът трябва да се направи в София, се изисква специална стая, оградена със здрава, чиста хармонична аура. В тази стая не трябва да влиза чужд, външен крак.
Изобщо никой не трябва да подозира за съществуването на тази стая. Обаче засега това е невъзможно, тъй като няма готови хора. Който не е подготвен за опита, няма да има желание да пристъпи към тази стая. Учениците трябва да работят, за да създадат хармонична аура в своята стая, за да бъде опитът им успешен.
195. Размишление върху следните мисли
Любов безгранична, Мъдрост непрестанна, Истина постоянна. Размишлявайте върху тези мисли.
196. Развиване на духовните сили
За да развиете своите духовни сили, вие никога не трябва да се отказвате от добрите си желания и стремежи, никога не трябва да се подпушвате, за да не раздвоявате съзнанието си. Духовните сили се развиват само при единство на съзнанието.
197. Изповедта на ученика
Като ученици на Окултната Школа вие трябва да бъдете внимателни, никога да не подпушвате съзнанието си. Каквато грешка направите, малка или голяма, бъдете готови да се изповядате пред себе си. Искрени трябва да бъдете пред себе си. Човек трябва да бъде искрен пред себе си, да се изповяда, да признае грешките си. По този начин той ще освободи съзнанието си от излишен товар.
198. Единство на съзнанието
Като ученици от всички се изисква единство на съзнанието. Ако нямате такова единство, не можете да бъдете ученици. И да посещавате класа тук, горе няма да ви приемат. Докато не придобиете единство на съзнанието, никакви ученици не можете да бъдете. Щом придобиете единство на съзнанието, вие ще можете да регулирате силите на своя организъм.
Ако нямате единство на съзнанието, ще се отклоните от пътя си и ще тръгнете в левия път. Опасно е да се раздвои съзнанието на човека. Животът е в единството на съзнанието. Само при това състояние на съзнанието, вие можете да контролирате мислите, чувствата и постъпките си. Вие трябва да правите опити да се контролирате, да опитате силата на волята си.
Всеки трябва да се стреми към единство на съзнанието като метод за лекуване, като метод за работа върху себе си. От каквато и болест да заболеете, достатъчно е да възстановите единството на съзнанието си, за да се вдигнете от леглото си здрав и бодър. Тогава висшите сили на съзнанието се насочват към вашия организъм и започват да му въздействат, докато стане обрат в тялото ви, вследствие на което всички енергии протичат нагоре, извършват обратно движение. При това положение чуждите вещества в организма, които се причина за болестта, изчезват моментално, както изчезва прахът от повърхността на барабана. Ако някой от вас заболее от хрема, нека приложи същия метод, да види за колко време ще се излекува.
Хремата обикновено продължава 7 дена, а понякога 3 седмици, в изключителни случаи – 3 месеца. С този метод обаче вие можете да излекувате хремата за 5 минути. Ако не успеете да я излекувате за 5 минути, гледайте да се освободите от нея в продължение на 2-3 часа или 2-3 дни.
Когато паметта ви е отслабнала, лесно може да възстановите първоначалната сила на паметта чрез възстановяване единството на съзнанието. Единство на съзнанието се постига, като изхвърлите из ума и сърцето си всички онези мисли и чувства, които ви смущават. Раздвояването на съзнанието е причина за отслабването на паметта. Същевременно раздвояването на съзнанието ражда страха в човека.
Където има единство на съзнанието, там не могат да съществуват криви мисли, никакви отрицателни чувства. За да дойдете до това единство на съзнанието, от вас се иска да бъдете искрени към себе си, да не се самозалъгвате. Всеки в себе си да признае добрите и лошите си черти, без да ги увеличава или намалява. Като се прецени сам правилно, ученикът може да направлява силите на своя организъм. Всеки човек има недостатъци, но някои не искат да признаят това. При сегашните условия на живота недостатъците са благо за човека. Чрез тях той може да се развива.
Така че като ученици от вас се иска единство на съзнанието и абсолютна справедливост спрямо себе си. Справедливостта е необходима за растенето на ученика. Където има справедливост, там има и растене. Където справедливостта отсъства, там няма никакво растене. Когато се говори за единство на съзнанието, ние имаме предвид участието на Божественото съзнание, както и участието на Божия Дух, който работи в цялата Природа. Където има справедливост, там има съприкосновение на човешкия дух с Божествения Дух.
199. Размишление върху три правила
1. Вложи Истината в душата си и ще придобиеш свободата, която търсиш.
2. Вложи Мъдростта в ума си, светлината ще дойде и знанието ще ти даде своята помощ.
3. Вложи чистотата в сърцето си, Любовта ще дойде и истинският живот ще започне.
Като станете сутрин, първата работа е да прочетете тези правила и да размишлявате върху тях. Като прочетете първото, кажете си: „Аз трябва да вложа Истината в душата си, за да придобия свободата си.“ После ще кажете: „Аз трябва да вложа Мъдростта в ума си, за да придобия знанието.“ И най-после ще кажете: „Аз трябва да вложа чистотата в сърцето си, за да дойде Любовта.“
200. Закон за съотношението между мислите и желанията
Има известно съотношение между мислите и желанията ни. След всяка силна мисъл идва слаба проява в характера на човека. След всяко благородно чувство се проявява някаква слабост. Като знаете това, вие всякога трябва да бъдете готови да посрещнете тези неща със спокойствие.
Щом се качите на върха, вие знаете ,че непременно трябва да слезете. Затова от вас се иска да бъдете внимателни, да бъдете всякога готови, да сте нащрек. И тогава, ако сте внимателни, ще слезете от върха бавно, спокойно. Иначе рискувате да паднете.
След всяко лошо чувство или след всяка лоша мисъл, вие ще проявите някаква силна, възвишена мисъл или благородно чувство. По този начин Природата внася равновесие във всички прояви на живота. Причините за тези резки промени се дължи на факта, че ние сме свързани със светове по-високи и по-ниски от нашия, които ни въздействат по един или друг начин.
Когато сме скръбни или когато нарушим равновесието в Природата, от Ангелския свят ни идват на помощ, докато се възстанови това равновесие. Когато се повдигне разположението ни, от низшия свят идват същества да ни ограбят и ние изгубваме придобитото. Следователно при всяко нарушаване на Божествения ред и порядък от ваша страна идват Разумни Същества да възстановят това равновесие.
Дали сте достойни за тази помощ или не, те не държат сметка. Целта е да се сложи ред в Природата, да се възстанови първото положение.
201. Закон за поляризирането
Всеки, който иска да подобри положението си, непременно трябва да се поляризира, да раздели своите стремежи, т.е. да ги постави в две противоположни посоки. Щом имате две противоположни посоки на движение, вие лесно можете да намерите между тях третата – правата посока. Щом е дадена посока на движението на две точки, лесно ще намерите движението на третата точка. Щом съзнанието се поляризира, човек намира правата посока на движението си. Когато се поляризира и намери своята посока на движение, съзнанието започва да изпуска светлина във всички посоки, във всички направления. При това положение съзнанието на човек е изложено на странични влияния и се движи като махало на една или на друга страна. Така е за всеки, който не разбира законите. Обаче който разбира законите, той ще намери неподвижната точка на своето съзнание и там ще застане. В съзнанието на човека тази точка е напълно установена. Тя не се влияе от нищо.
202. Работата на подсъзнанието в човека
Дръжте в себе си положителната мисъл, че има нещо във вас, което и при най-критичните ви състояния, няма да ви напусне, няма да ви изостави. Когато изпаднете в безизходно положение и не знаете как да решите някоя задача, сложете в подсъзнанието си мисълта, че тази задача ще се разреши.
Като си кажете така, успокойте се. Няма да мине много време и задачата сама по себе си ще се разреши. Следователно, когато съзнанието ви се раздвои, първата ви работа е да се успокоите и да вложите в подсъзнанието си положителна вяра и мисъл, че има във вас една връзка, която никога не може да се разкъса и на която всякога можете да разчитате. Няма сила в света, която може да разкъса тази връзка. Върху тази именно връзка вие може да градите вашия бъдещ живот. Без вяра в тази връзка вие не бихте могли да живеете, не бихте могли да издържите на постоянните промени, на които сте изложени всеки момент. Това е връзката с Божественото начало.
203. Упражнение за концентриране и трансформиране на състоянията
Сега всички заедно ще направим следното упражнение. Ще си представите, че имате хубав пролетен ден, а часът е около е 2 или 3 сутринта и мислено ще направим разходка до Венера и после до Слънцето. Като свърши пътуването, ще се върнем отново на Земята. Ще ви дам това упражнение за пътуване до Слънцето като метод за трансформиране на състоянията ви. Правете го редовно в продължение на 10 дена, а след това, когато не сте неразположени. Добре е да правите упражнението сутрин между 2 и 3 ч. Ако не можете да го правите сутрин, правете го вечер от 10 ч. нататък.
Легнете си по-късно от 10 ч. вечерта, но го правете. Това упражнение ще ви отнеме най-много 5 минути. Ще концентрирате мисълта си към Слънцето и абсолютно ще забравите околната обстановка. Като свършите упражнението, ще почувствате едно освежаване, бодрост и разположение на духа. Докато правите упражнението, гледайте да не се раздвоите, да не изпаднете в буквата на нещата, да го правите механично. Всяка механична работа развива лоши навици в човека. Ето защо всяко упражнение трябва да се извършва с разположение и вътрешен стремеж, за да се отрази благоприятно върху човека.
204. Метод за концентриране
Представете си, че сте неразположен, раздразнен, нервен, цяла нощ не можете да спите. Какво трябва да направите? – Концентрирайте мисълта си, съзнанието си към върха на носа и си представете, че носът ви постепенно се разширява. Щом съсредоточите мисълта си към носа, вие ще се успокоите и заспите.
205. Метод за развиване на въображението
Едно от качествата на човешкия ум е творческото въображение. Когато погледнете отгоре главата на човека, тя е закръглена, има формата на небесния свод. И наистина, когато изучава звездите, Слънцето и планетите, човек развива въображението си. Който иска да развие въображението си, той непременно трябва да изучава, да наблюдава небето. Това са 2 центъра отпред на челото.
206. Упражнение за съзерцание
Сега ще направим следното размишление: ще съзерцавате 2 минути, през което време ще се вдигнете в съзнанието си в пространството и ще проследите на какъв ъгъл се намира Слънцето от вас. Както сте сега, Слънцето е на запад, на 60° под хоризонта. Значи, то се намира под ъгъл равен на 2/3 от правия.
207. Упражнение за концентриране
Сега ще направим следното упражнение: всеки от вас мислено ще си представи една позната планинска местност и ще се спре на южната ѝ страна, при някое добре закътано от вятъра място, ще направите някъде малка дупчица, в която ще посадите някаква семка. Ще заровите добре семката и мислено ще си представите, че тя пониква, израства и стъблото ѝ достига 2 м височина. Понеже упражнението ще се извършва мислено, трябва да ви отнеме общо 5 мин: 2 мин за изкачване на планинската местност и избиране на полянка, 1 мин за посаждане на семката и 2 мин за израстването ѝ. Като правите упражнението, поставете ръцете си върху масата с длани надолу, с допрени палци. Затворете очите си и 5 мин мислете върху упражнението. Дали през това време ще израсне посадената от вас семка или няма да израсте, това да не ви смущава. Направете упражнението тихо, спокойно, с разположение.
208. Създаване на добри навици
Какво трябва да правите, за да не създавате в себе си лоши навици? – За да не си създавате лоши навици, мислете повече и не бързайте да давате обещания. Когато някой иска да му обещаете нещо, помислете веднъж, дваж, три пъти можете ли да изпълните обещанието си и тогава отговорете. Не е въпрос да обещаете и да не изпълните. Щом веднъж обещаете, и 100 мечки да срещнете на пътя си, трябва да изпълните обещанието.
Ако искате да си въздействате психически, да не си създавате лоши навици, никога не употребявайте частицата „не“ за неща, които могат да ви повдигнат. Не е лесно да се справи човек с отрицателните влияния в себе си. Щом победи тях, ще дойдат отрицателните влияния отвън да му противодействат. Ученикът трябва да победи както вътрешните, така и външните противодействия, които идват от средата при извършване на доброто.
209. Метод за трансформиране на енергиите
Представете си, че някой ви счита за груб човек. Ако се поддадете на неговото внушение, зле ще си въздействате. За тази цел вие веднага трябва да му противопоставите мислено друго някое ваше качество, което да анулира грубостта. Кажете в себе си: „Аз мога да бъда милостив и ще бъда милостив.“ – Като работите съзнателно в това направление, вие ще трансформирате грубостта в милост, в милосърдие. Причината за грубостта на човека се дължи на това, че центърът на разрушителността, който се намира зад ушите, е силно развит.
Такъв човек трябва да изпраща енергията от този център към центъра на милосърдието. Той трябва да си каже: „Аз съм господар на силите в себе си. Както мога да бъда груб, така мога да бъда и милосърден. От мен зависи да дам ход на една или друга сила в себе си.“ Ученикът трябва да прави много опити да превръща отрицателните сили в положителни, за да въздейства върху инертната материя в себе си, да я събужда и подтиква към дейност.
210. Законът на Опуленс
За всяко добро дело, което трябва да направите, си кажете: „Аз мога да направя това добро дело.“ Поставете това правило като задача в живота си и правете опити. Представете си, че някой от вас е скъперник. Нека направи следния опит: да вземе 30 лв. в петолевки и да ги сложи в кесията си и да тръгне из града. Като срещне някой просяк или беден човек, веднага да извади от кесията си и колкото се паднат в ръката му, да ги даде на бедния човек, като държи в ума си мисълта: „Аз мога да бъда щедър.“ Колкото бедни срещне, на всички да даде по нещо. На другия ден да направи същия опит с повече пари. Така да продължава да дава, без да му мине мисълта, че много е дал. Ще дава и ще забравя, че е дал. Тези действия произвеждат съответни резултати в Природата. Действията на човека не трябва да бъдат егоистични. Даваш – ще ти се даде. Този закон е абсолютно правдив. Той е наречен закон за всемирното изобилие – Опуленс.
Всяка благородна мисъл, в която влагате волята си, непременно ще се реализира. Самата Природа е заинтересована от това. От вас се иска търпение, да чакате времето за реализирането. За реализирането на всяка идея има точно определено време.
Същото е както в растителното царство. Например за израстването на една ябълка се изисква известно време. Ябълковата семка не може да израсте изведнъж. Светлата мисъл и благородното желание са като семките. Като ги посадите в земята, ще чакате известно време да изникнат, да израстат, плод да завържат и да узреят. Ако почвата е била добра, посадената идея може да се развие за един месец, за една или повече години. Зависи от условията. Понякога за развитието на една дарба в човека са нужни цели 10 години усилена работа. Това са работили и работят всички велики хора. Те имат навик да постоянстват.
211. Силата на положителната мисъл
Човек трябва да държи в съзнанието си положителната мисъл, че всичко е постижимо, когато работи в съгласие с великите закони на света. Значи всичко е възможно за човека, когато работи в съгласие с великите, с Божествените закони в живота и Природата. Мнозина не разбират този закон и въпреки добрите си желания казват: „Ако иска Бог, ако е рекъл Бог, ще успеем.“ – Това са човешки разбирания.
Щом имате едно добро желание в себе си, Бог непременно иска неговото реализиране. Със своите криви разбирания човек сам разваля Божествения план за нещата.
212. Опит за концентриране
Сега ще ви дам един опит за една седмица. Опитът е следният: всяка вечер, преди да си легнете, ще седнете пред масата, ръцете си ще поставите на масата. Ще застанете тихо и спокойно и с отворени очи, за 10 мин ще концентрирате мисълта си. През това време няма да движите нито очите си, нито ръцете си, нито краката си – ще бъдете съвършено неподвижни. Докато трае упражнението, вие ще бъдете поставени на големи изпитания: тук-там по тялото, по лицето, по ръцете, по краката, по носа, по устата сякаш нещо ви хапе, щипе, но ще се владеете, няма да се почешете.
Най-малкото почесване показва, че нямате воля. Ще седите тихи и спокойни. Тези щипания представляват т. нар. щипещи мисли, но вие няма да им обръщате внимание – ще бъдете спокойни, ще изтърпите докрай. Който ви види в това положение, ще помисли, че някаква велика идея ви занимава. Ще гледате по часовник само 10 мин да трае упражнението. По този начин ще усилите волята си. Ако не можете 10 мин да концентрирате мисълта си, как ще издържите на по-големите противодействия в живота си. Щипанията по тялото се дължат на временно спиране на нервната енергия. Те представляват малки електрически експлозии, които стават в нервната система.
Понякога тези бодвания са много силни, ще ви предизвикат да подскочите, но и при това положение трябва да се въздържате. Каквото и да става с вас по време на упражнението, вие ще бъдете тихи и спокойни, ще знаете, че всичко ще се нареди както трябва.
Не само щипания ще имате, но ще ви дойдат най-различни мисли и желания. Ще дойде в ума ви например мисълта: „Колко добре ще бъде, ако имах една хубава баница пред себе си или някакви сладки“, или изведнъж да ви дойдат отнякъде пари, да забогатеете. После пък ще си въобразите, че можете да напишете някое произведение, с което да учудите света.
Какви ли мисли няма да минат през ума ви в тези 10 мин. Тези мисли ще тропат на вратата ви, но вие няма да им обръщате внимание, ще знаете, че сте назначени на голяма служба, не може да напуснете работа си нито за секунда. Те ще ви задават ту един, ту друг въпрос, но вие няма да им отговаряте. Те ще ви кажат: „Няма ли човещина във вас, каква е тази глупава работа, с която се занимавате? Мислите ли, че светът ще се оправи по този начин?“ – Каквото и да ви говорят, ще мълчите.
Интересно е да видите, можете ли да концентрирате мисълта си поне за 10 мин. За да не влезе някой в стаята ви през това време и да ви смути, ще се заключите. Предварително ще кажете на домашните си, че имате много важна работа и молите никой да не ви безпокои. Сами ще знаете, че наистина тази работа е важна и от нея зависи вашето бъдеще. Че някой хлопа на врата ви – няма значение. Временно няма да държите на благоприличието. Ще седите спокойни, няма да мърдате.
Вижте турците как се молят. Те коленичат и не искат да знаят дали някой ги гледа. Това упражнение трябва да го направят всички без изключение.
Като правите опита за концентрация, ще размишлявате само за себе си – ще мислите за очите, за ушите, за устата, за мозъка, за дробовете, за стомаха и ще гледате да ги държите под контрола на вашия ум. Ако не постигнете това, упражнението не е използвано както трябва. Като се научите да контролирате удовете си, както и мускулите си, ще можете да стоите на един крак, с другия да клякате до земята и пак да се изправяте и т.н. Направете опит да видите можете ли да доближите показалеца си до малкия пръст отгоре. Движението на мускулите трябва да бъде естествено, да предизвиква в човека приятно чувство.
213. Упражнение за размишление
Размишлявайте 2 минути върху първата мисъл, която се е родила в ума ви. За да дойдете до тази мисъл, представете си, че в този момент излизате от Бога и проследете първата мисъл, която ще мине през ума ви.
Ако не можете да намерите тази мисъл, не се смущавайте. При свободно време пак ще повторите опита. Размишлявайте върху първата мисъл, за да ползвате от нея. Приятно е човек да мисли!
214. Методи за развиване на различните мозъчни центрове
Окултният ученик трябва да познава своите умствени сили. Той трябва да знае как и върху кои центрове най-много да работи. Когато иска да работи специално върху някой мозъчен център, ученикът трябва да се свърже с тези същества, у които този е център е най-силно развит. Щом се свърже с тях, те ще му въздействат благоприятно именно в това направление, към което се стреми. Например, ако ученикът иска да развие в себе си милосърдие, той трябва да се свърже с онези интелигентни и разумни същества, на които милосърдието е специалност. Други същества пък имат специалност „Любов към Бога“. Щом се свърже с тях, енергията, която е складирана в тях, ще потече и към вас.
Като знаете това, вие трябва да се учите да различавате енергиите, които минават през вашия мозък, и съзнателно да ги обработвате. За да се развие даден мозъчен център, през него непременно трябва да тече съответната мозъчна енергия. Милосърдният човек веднага се отзовава на страданията на хората. Като види някой беден, болен, нуждаещ се, той веднага му се отзовава.
Всички сили, всички течения в Природата понякога се увеличават, а понякога намаляват. Тази е причината, поради която понякога условията са благоприятни за развиване на известни способности и чувства в човека, а понякога са неблагоприятни. Например течението в Природата, което помага за развиване на чувството „Любов към Бога“, не иде всякога, но периодично.
Ученикът трябва да знае, да бъде буден, навреме да използва тази сила. Иначе той ще се самозалъгва, ще мисли, че е развил едно или друго чувство в себе си, без всъщност да е постигнал това. Изобщо всяка сила, всяко течение в Природата идва периодично. Вие трябва да използвате тези сили за развиване на своите мозъчни центрове.
Като ученици вие трябва да изучавате природните сили и закони. Като ги изучавате, съзнателно ще ги използвате и ще разберете откъде идват противоречията ви. Така само ще разберете, че всички способности и чувства във вас не са нищо друго освен природните сили и течения, които се отразяват върху вашия мозък.
Ето защо, когато искате да развиете например милосърдието в себе си, дружете с хора, у които това чувство е силно развито. Не дружите ли с такива хора, вашето милосърдие няма да се развие. Ако искате да развиете интелигентността си, дружете с хора високо интелигентни. Те ще ви предадат от своята интелигентност. Изобщо, за да развиете известни способности и чувства в себе си, вие трябва да дружите с такива хора, у които тъкмо тези способности и чувства са силно развити.
215. Ученикът трябва съзнателно да направлява движението на кръвта си
Щом се намерите в някаква умствена нервна възбуда, направете опит да се успокоите – сложете дясната ръка на слънчевия възел под лъжичката с дланта навътре, а лявата си ръка турете на кръста с длан навън. При това положение на ръцете човек усеща успокоение на нервната система. Каквато и нервна възбуда да имате, щом поставите ръцете си на слънчевия възел и концентрирате мисълта си, веднага ще настъпи успокоение. Слънчевият възел е в състояние да регулира мозъчната енергия. Когато кръвта не е правилно разпределена по всички части на организма, тя произвежда редица нервни възбуждения. Всички дисхармонични състояния на мозъчната система се дължат на неравномерното разпределение на кръвта в организма.
На това неравномерно разпределение на кръвта се дължат много болести. Затова, като ученици, работете съзнателно да контролирате движенията на кръвта си, да я разпределяте равномерно по целия организъм. Дойде ли кръвта в главата ви, вие трябва да бъдете будни, да я отправите главно в предната част на мозъка.
Ученикът трябва да се контролира, да знае къде колко кръв да изпраща по тялото си. Когато е силно възбуден, т.е. разгневен, той трябва да изтегли излишната кръв от онези мозъчни центрове, които са причина за възбудата и да я прати към онези центрове, които имат по-малко кръв. Като дойде до положение правилно да регулира силите на своя организъм, ученикът ще даде правилна насока на мисълта си. Щом мисли право, той ще чувства и действа правилно.
Щом се разгневите, спрете се малко в размишление, да видите какво се иска от вас. Хванете палците си и помислете за Божествения свят, с който сте свързани. Само така ще се справите със силите и теченията, които минават през вашия мозък, и ще можете да ги регулирате.
Когато сте разгневени и не може по горния начин да се успокоите, направете следния опит: сложете дясната си ръка на слънчевия възел и започнете бавно и съсредоточено да броите от 1 до 10. Ако и при това положение не се успокоите, бройте от 1 до 100. Всяко число съдържа в себе си известен вид сила, която се отразява благотворно върху човека. Когато напишете или изговорите числото 1, мислете за Бога и си кажете: „Има само един Бог в света, само една Мъдрост.“ Като изговорите числото 2, кажете си: „Има само една Божествена майка, само една Любов.“ При изговарянето на числото 3, си кажете: „Има само един Син – Истината.“ Числото 4 пък представя тези три сили съединени в едно. Те са родили човечеството. Числото 5 е свързано с човешкия ум. Числото 6 – със закона на развитието. 7 е свързано със силите, които работят в човечеството. 8 представя голямата майка на света. 9 е резултат, завършен кръг.
Щом дойдете до 10, спрете малко и си задайте въпроса: „Разбирам ли нещо от тези числа?“ Ако състоянието ви не се измени и в ума ви не дойде някоя светла мисъл, продължете да броите от 10 нататък до 100. При всяка нова десетица ще размишлявате върху значението на числата.
216. Анализиране на мислите и чувствата на ученика
Не внасяйте в ума на човека мисълта, че това, в което е убеден, не е вярно. Хората полудяват, когато в ума им се внесе мисъл, противоположна на тази, в която те са убедени. Всяка мисъл, всяко убеждение на човека, каквото и да е, има своя основа, своя причина.
Каквато мисъл да дойде в ума ви или каквото чувство да дойде в сърцето ви, не ги отхвърляйте. Те имат свой произход, те имат право на съществуване. Анализирайте всяка мисъл и всяко чувство, които минават през вас и вижте защо са дошли, какво будят в самите вас. Не питайте защо се гневите, не питайте защо гневът ви е посетил. Гневът и страхът са на място, трябва да се използват. Те са сили, които имат свое предназначение и смисъл. Те са съветници на човека, които го придружават навсякъде.
217. Владеене на мозъчната енергия
Стремете се да владеете своята мозъчна енергия, да не я изразходвате напразно. Всичко живо, всичко съзнателно в Природата, е в борба кой повече да вземе от тази енергия за себе си.
Който има по-голям запас от мозъчна енергия в себе си, той повече мисли, чувства и действа. Когато искате да се ползвате от енергиите на Природата, приемете ги направо от източника, а не посредствено. Например, ако искате да се ползвате от слънчевата енергия, излезте вън, приемете я направо от източника ѝ, а не през стъкло, през лещи. А същият закон се отнася и до мисълта. Всяка мисъл трябва да се приеме направо от нейния източник.
218. Концентрация и самообладание
От всички ученици се иска да правите опити за концентриране на мисълта си, за развиване на самообладание. За тази цел е добре да си създавате изкуствени изпитания, да видите как ще реагирате на тях. Ако не се поставите на такива изпити, отвън ще ви ги наложат. Има известни изпитания и страдания, които човек неизбежно трябва да мине. Който мисли, че може да мине без изпитания и страдания, той се самозалъгва.
Невъзможно е човек да мине без страдания. Като ученици вие трябва да благодарите за всеки изпит и съзнателно да го използвате. Щом го използвате съзнателно, ще ви повдигне. Знайте, че всяко нещо идва в своето време. Всичко в Природата става точно на своето време. И всяко изпитание идва в определеното за него време.
Не съжалявайте за това, което се е случило, и не се радвайте на онова, което не е дошло. Ако някое благо ви посети, радвайте се, че е дошло и разумно го използвайте. Ако очаквате едно благо и не го получите, не съжалявайте за него. Скръбта е посаждане на семената, а реалността е цъфтенето, завързването и узряването на плода.
219. Пречистване на кръвта
Човек трябва да пречисти кръвта си, ако иска да подобри своя живот. Кръвта може да се пречисти главно с чисти мисли и чисти чувства. Чистите мисли и чувства уравновесяват силите на човешкия организъм. Не е лесно човек да се справи с енергиите на своя организъм. Съществуват ред методи за вътрешно равновесие на организма. Като метод за придобиване на това равновесие индусите препоръчват съзнателна работа за развиване на ума, сърцето и волята на човека. Когато развие тези велики сили в себе си, човек може правилно да използва енергиите в Природата. Докато дойде до това положение, той не трябва да се лакоми за много знание. Колкото повече знания придобива, толкова повече се обезсърчава.
Днес на човека е нужно само толкова знание, колкото може да обработи и приложи. Много знания, но необработени и неприложени, правят човека нещастен.
220. Метод за работа
За да решите някой въпрос правилно, вие трябва да престанете да мислите за него. Ако искате правилно да разрешите известен въпрос, абсолютно престанете да мислите за него. Това значи: станете пасивен за своята неспокойна, тревожна мисъл, за да можете да възприемете една положителна мисъл от висшите светове. Тази мисъл ще ви помогне да разрешите правилно вашия въпрос. Този е естествен начин за разрешаване на въпросите.
221. Влияние на мисълта
Трябва да знаете, че в морално отношение всяка мисъл упражнява влияние върху бъдещите форми, които ще се създадат. Ето защо, каквито мисли и да дойдат в ума ви, стремете се да бъдете вътрешно спокойни.
Колкото и отрицателни мисли да ви посетят, не се смущавайте. Човек трябва да придобие такова самообладание, че и с игла да го боднат, да не трепва.
222. Упражнение за концентрация
Представете си мислено следната картина: в лунна, светла нощ се качвате на висок планински връх.
Като стигнете върха, ще намерите една висока канара, ще седнете върху нея и ще почнете да размишлявате, да наблюдавате небето. Като седнете, на небето се явяват малки облачета, които постепенно растат, стават големи, черни облаци и покриват целия хоризонт пред вас. Не се вижда вече луна, не се виждат никакви звезди.
Седнете неподвижен на канарата, силно концентриран в мисълта си, и в това време, далеч някъде, виждате на хоризонта малка светлинка. Небето се отваря, облаците се разсейват, зората се пуква. И след малко Слънцето показва своята пурпурна, златна главица.
Упражнението трябва да трае общо 5 мин.
223. Свещеният Път на Истината
В Окултната Наука няма лесни пътища. Има само един Път – той е свещеният Път на Абсолютната Истина. В този път ръководна роля играят Любовта и Мъдростта, мекото и твърдото начала. Този път се изразява в правата А В, в която точките А и В представят двата велики принципа, принципа на Любовта и принципа на Мъдростта, принципа на мекото начало и принципа на твърдото начало, принципа на сърцето и принципа на ума, принципа на жената и принципа на мъжа, женския и мъжкия принцип, принципа на душата и принципа на Духа. Значи принципът на Истината е правият Път. Движението по правата АВ се извършва само в Божествения свят. На физическия свят обаче това е невъзможно.
Тук полюсите А и В вземат направление нагоре, докато се пресекат. Пресечната точка С, това е стремежът към Истината. Истината е посоката, към която се отправят всички енергии в човека, вследствие на което тя осмисля живота. Значи, Любовта и Мъдростта образуват правата АВ на живота, които едновременно се отправят към С, към Истината. Този е Пътят, по който трябва да вървите. Не е въпрос само да изправяте грешките си.
Като мислите, чувствате и действате правилно, по естествен път ще изправите грешките си.
Вън от Истината животът няма смисъл. Тя дава подтик, импулс на човека да работи. Тя внася в сърцето и душата на човека радост и веселие, а в ума – светлина и знание. Като има тези неща, човек се чувства свободен. Затова е казано в Писанието: „Истината ще ви направи свободни.“
В стремежа на човека към Истината участват два главни фактора: Любовта и Мъдростта. Няма по-велико нещо от това да обичате Истината и да знаете как да се стремите към нея. Любовта ще ви смекчи, а Мъдростта ще ви засили, ще заякнете.
Ако ви се даде много Любов, ще се разкашкате. Ако ви се даде много Мъдрост, ще се втвърдите. За да не става това, вие трябва да отправяте тези енергии към Истината, която ще ви покаже вътрешния смисъл на живота. При това положение на нещата енергиите ви правилно ще се трансформират, в резултат на което силите на вашия организъм ще функционират правилно. Тази деятелност ще внесе във вас радост и веселие. Така само ще се радвате на работата, която сте извършили през деня и с трепет ще очаквате работата на утрешния ден.
Сега аз желая да внеса у вас свещен трепет на Любовта, Мъдростта и Истината, за да работите съзнателно с тях. Този подтик ще ви помогне да се справите с обезсърчението, което е един от вашите спътници. Отсега нататък ви предстои сериозна работа. Вие още не сте работили както трябва. А за работата, която ви предстои, се изисква непреодолим стремеж към Истината.
224. Изповедта като метод за ликвидиране на кармата
Ще признаете всички свои грешки и грехове в себе си, ще се изповядате и така ще ликвидирате с кармата си. Ако днес не искаш да ликвидираш, утре, в бъдещия живот ще сториш това. За предпочитане е обаче още днес да ликвидираш. По-добре днес, отколкото утре. По-добре сами да се съдите, сами да изправите грешките си, отколкото други да ви съдят и да изправят грешките ви. Щом съзнаете грешката си, веднага я изправете. Само по този начин благородното и възвишеното у вас ще може да се прояви.
225. Упражнение за размишление
Сега за една седмица ще ви дам следното упражнение: всяка вечер, като си лягате, мислете по 2 минути върху Любовта към Единния, Когото не познавате. Като размишлявате за Бога, представяйте си Го като център, от който животът излиза. После мислено си представете една малка буболечка и отправете към нея Любовта си като към същество, излязло от Бога, от Единния. Това е контрастно положение, но вие ще разберете идеята за Бога, за Неговото величие, за всичко каквото Той е създал в света, само при Любовта, която можете да отправите към Великото и към малкото.
Колкото и малки да са някои форми, в които животът тече, те са пълни със съдържание. Великият, Единният, е вложил Своята мисъл в тях. Първата минута ще мислите за Бога, а втората – за някоя малка, микроскопична мушица като проява на Божията мисъл.
226. Упражнение за връзка с Природата и с Бога
Окултният ученик трябва да бъде прав. На каквато и възраст да е, той трябва да бъде изправен. Прегърбването е символ на остаряване. Изправете гръбнаците си. Никакви гърбици, никакво прегърбване да не става с вас. Като станете сутрин, не бързайте да започвате работа. Измийте се, изправете се добре, съсредоточете мисълта си към центъра на Земята, да възприемете нейните енергии. После отправете тези енергии към центъра на Слънцето. След това пак отправете мисълта си към центъра на Земята, и пак към Слънцето, и т.н.
Като направите това упражнение няколко пъти, подвижете се нагоре-надолу и после застанете тихо и спокойно и отправете своята благодарствена молитва към Онзи, който ви е пратил на Земята и ви е дал всички условия за растеж и развитие. Свържете се с Неговото съзнание и Му благодарете не с думи, но от дълбочината на душата си. Свържете се после със съзнанието на Добрите и Разумни Същества, които работят за вашето повдигане.
Благодарете на тези Същества, благодарете на Великите Сили в света, които покрай своята велика задача да ръководят съдбините на цялото човечество, са отделили част от времето си за създаване на добри и благоприятни условия за развитието ви.
227. Упражнение с житното зърно
Винаги дръжте в ума си идеята за житното зърно. Щом се натъкнете на някаква трудност, представете си положението на житното зърно. Тръгнете по неговите стъпки. Мислено слезте с корените му в земята, после излезте на повърхността на земята, където то ще развие стъбло и листа, след време ще цъфне, плод ще завърже и ще узрее. Само по този начин ще разрешите мъчнотиите, които се изпречват на пътя ви. Като хапнете узрялото житно зърно, трудностите ви ще изчезнат. Обидят ли ви, тъжни ли сте, правете този опит мислено и не се страхувайте.
228. Упражнение с портокалова семка – метод за концентриране
Представете си, че някой ваш приятел ви обиди. Казал ви, че сте първокласен глупак. Сега ще ви дам задача в продължение на една седмица да трансформирате енергиите, които се съдържат в тази обида, и да се справите с нея. За тази цел направете следния мислен опит: вземете семка от портокал и я посадете мислено в един голям съд с пръст. Започнете след това да следите с мисълта си целия път на развитие на тази семка. Слезте с нея заедно в пръстта, докато пусне коренчета.
След това излезте над земята и вървете по пътя на развитието ѝ, по нейното стъбло, по нейните листа. След това си представете, че развива цвят, който завързва плод и дава хубав портокал. Като видите този красив плод, изяжте го. С това опитът е свършен.
Правете този опит всяка вечер по няколко минути, докъдето успеете да стигнете с мисълта си. Следващата вечер продължете оттам, докъдето бяхте стигнали. Първата вечер семката може само да поникне, втората вечер да даде стъбло, третата вечер – да цъфне и т.н. Така ще продължавате цяла седмица. Ако семката на някого не успее да завърже и да даде узрял плод, това да не го смущава. По този начин всеки ще провери доколко може да концентрира мисълта си, доколко волята му е силна и т.н. Този опит е в умствения свят. След време, когато напреднете повече, ще можете да го направите и на физическия свят. Засега обаче, докато не сте дошли до това високо развитие, при всяка мъчнотия, при всяка обида, нанесена от близки или далечни, правете опита мислено. По този начин вие ще калите ума, сърцето и волята си.
229. Контрол на мисълта
Като знаете каква роля играят мислите и чувствата в живота, като ученици от вас се иска да контролирате мислите и желанията си. Какво значи да контролирате една мисъл? – Да контролирате една мисъл – това значи да проследите направлението, посоката ѝ, откъде иде и накъде отива, и според разбирането ви или да ѝ дадете път, или да я трансформирате, или да спрете движението ѝ. Затова трябва да правите опити да различавате коя мисъл откъде иде и накъде отива.
Без приложение вие ще натрупате много необработено знание, което ще ви създаде големи неприятности.
230. Метод за развиване на различните центрове и способности
Човек се ражда със способности и дарби, които са в зародиш, но трябва да работите върху тях, да се развиват. Колкото повече човек съсредоточава мисълта си към тези центрове, толкова повече кръв приижда към тях и те повече се развиват. Кръвта носи в себе си електричество и магнетизъм, които се предават на тези центрове и помагат за тяхното развитие.
Когато някои хора остават назад в развитието си, за да се събудят в тях висшите, моралните чувства, те трябва да се заставят да влязат в някакво религиозно или духовно общество. По този начин те ще мислят, ще развиват своите умствени способности и морални чувства.
Ако религиозното чувство у някой човек е слабо развито, той да потърси няколко души, у които това чувство е силно развито, и да ги помоли да му помогнат и той да развие това чувство в себе си. Нека около него се наредят четири души със силно развито религиозно чувство. Един – отляво, друг – отдясно, трети – отпред, четвърти – отзад. Всеки от тези четири души ще постави ръката си върху мястото на религиозното чувство и така ще подържат ръцете си един час. Като продължат така опита една седмица, те ще повлияят благотворно върху онзи, у когото това чувство е слабо развито.
Същият опит може да се направи с човек, у когото разсъдъкът е слабо развит. Също и с всички други чувства и способности. Този опит е основа на закона за скачените съдове. Хората представят скачените съдове помежду си, в следствие на което може да стане преливане на енергия от един човек на друг, както се предават течности от един скачен съд в друг.
231. Работа на ученика върху неговата мисъл
Както художникът работи върху една картина, докато я нарисува точно според оригинала, така и ученикът трябва да работи върху всяка своя мисъл, докато я изправи. Много от вашите мисли са криви, изопачени и вие трябва да работите върху тях, да ги изправите. Някои считат, че всяка тяхна мисъл е Божествена, а щом е Божествена, е безгрешна. Не е така. Не всяка мисъл, която минава през главата на човека, е Божествена. Вие трябва да изучавате мислите си, да дойдете до положение да различавате кои са Божествени и кои – човешки. В човешките мисли има грешни, а в Божествените – няма. Като анализирате мислите си, ще се стремите да ги прилагате. Ако не прилагате мислите си, нищо няма да постигнете.
232. За контролиране на мисълта
Забелязано е, че когато окултните ученици изучават закона за концентриране или съсредоточаване на мисълта си, те често заспиват. Това се дължи на факта, че те още не са навикнали да събуждат деятелността на своите мозъчни центрове. В следствие на това, като размишляват върху някой въпрос и не могат да следят мисълта си, те изпадат под влияние на внушението, на хипнозата, и заспиват. Следователно, когато ученикът мисли върху някой въпрос, той трябва да напряга мозъка си, за да събуди деятелността на всички мозъчни центрове или поне на по-голяма част от тях. Ако при процеса на мисленето се събуди само един мозъчен център, човек непременно ще заспи, ще се самохипнотизира. С това се обяснява защо богат човек изгубва ума си, когато му съобщят, че банката, в която е вложил парите си, е фалирала.
233. Значението на лекциите
Всяка лекция, която слушате, представя благоприятни условия за посаждане на семена. Използвайте тези условия, за да растете и да се развивате. Божественото носи условия за растене.
234. Упражнение за размишление
За 1 седмица всяка вечер преди лягане, кой когато си ляга, ще размишлявате по 5 мин върху „Живото колело“, чрез което се реализират човешките мисли и желания.
235. Нов начин за мислене на ученика
Да живее човек с идеята, че е много учен, че много знае, че има богатство, че животът му е осигурен, от което има и голямо самомнение за себе си, да живее човек с такава идея в живота, който всеки момент носи нещо ново в себе си, значи да загуби своята сила, да не печели нищо.
236. Нов начин на изучаване на естествените науки
Вие трябва да изучавате всички форми в Природата като фази на Великия Живот, през който е минала човешката душа. Това е азбуката, от която е наредена книгата, наречена „Миналото на човешката душа“. Всеки човек трябва да чете книгата на своето минало. Ако бихте изучавали естествените науки и всички други науки от това гледище като неразривни стадии от вашия живот, вие бихте имали съвсем друго разбиране за науката и живота. А сега аз често срещам голямо препятствие в работата си поради вашите разбирания.
Вие, като изучавате съвременната наука, мислите, че много знаете. Това е заблуждение.
237. Правият път на живота
Силата ни в живота ще бъде обратно пропорционална на съпротивленията, които срещаме, т.е. голяма сила – малки съпротивления, малка сила – големи съпротивления. И всичко това е в зависимост от гъстотата на средата. Затова ние трябва да минем в живота си по онзи път, който има най-малко съпротивление. Когато човек влезе в материалния свят, той трябва да претегли силата, възможностите и богатствата, с които разполага, за да знае как да действа, а вие често забравяте това. Знайте обаче, че при тези пропуски вие затъвате повече в материята, в следствие на което гъстотата на средата се увеличава, съпротивлението – също, а силата ви се намалява.
238. Пряк контакт с Истината
Когато ние говорим за Великите Истини в живота, трябва да сме в пряко общение с тях, а не косвено, трябва да сме в контакт с лъчите на Слънцето, за да сме под благотворното влияние на тези лъчи.
239. Въпросът за растенето на ученика
Вие бързате да израстете. За растенето вие не трябва да мислите. Как и колко ще израстете – това не зависи от вас. Много ученици на Окултната Школа се спъват именно в този въпрос.
Щом влезете в Школата, вие бързате да станете много учени, много добри. Задачата на Школата не е да ви направи добри, нито да ви направи умни, да придобиете много знания. Знаете ли защо това не е задача на Школата? – Каква разлика има между богатия, който трупа парите си в касата и всеки ден ламти за все по-голямо и по-голямо богатство и вас, който искате да трупате все повече и повече знания в главата си като някой банкер. Това знание повече ще увеличи тревогите ви. Като придобиете повече знания, вие ще станете по-чувствителни, по-амбициозни, ще почнете да се мислите за нещо голямо и няма да може да издържите на всичко това. Вие и без да мислите, без да искате по-скоро да растете, ще растете. Приятното в живота е да растеш, без да мислиш за това. Да станеш добър, без да мислиш, че си станал добър, но да използваш всеки момент благоприятните условия.
240. За естеството на душата
Никоя сила в света не е в състояние да превърне душата във въглен. Тя за вечни времена си остава един скъпоценен камък на Небесното Царство.
Тя е излязла от Божественото дихание. Това трябва да считате за закон. Чистотата на душата не може да се опорочи, тя всякога е чиста. Помнете това, дръжте тази мисъл в себе си, за да не се обезсърчавате. Дойде ли някое противоречие, кажете си: „Моята душа е чиста. Ако аз се опетних, това е външно, не се отнася до душата.“ Следователно ще мислите, че грешката ви е в постъпката ви, а не, че вашата душа е станала по-добра или по-лоша. Аз мога да ви кажа, че някой път сте постъпили разумно, а някой път неразумно, но то не се отнася до вашата душа.
241. Защо са ни различните добродетели?
Защо ни е знанието? – То е светлина на ума, показва пътя, по който човек върви. Защо ни е Любовта? – Да осмисли живота ни. Защо ни е Мъдростта? – Да украси този живот, да му даде смисъл и интензивност. Защо ни е Истината? – Да ни даде свобода да преобразим живота си.
242. Силата и влиянието на знанието
Великите Учители на човечеството не позволяват на учениците да придобиват много знания изведнъж, защото ако при сегашните условия на живота им се дадат много излишни знания, тези знания няма да принесат тези блестящи резултати, каквито очаквате, защото мозъкът на съвременното човечество, неговата нервна система не е така настроена, за да издържа бързите трептения на тези висши знания. Има известни идеи, които ако се произнесат, на мнозина от вас ще се пресекат краката и ще паднат с лице на земята. Ето защо при сегашното развитие на човечеството всички велики учени хора се крият, не се изявяват на света, а когато трябва да се изявят, вземат най-простата форма, за да не произведат някакво сътресение. Ние не искаме да ви засенчваме, искаме всички да бъдете свободни, но вие не трябва да се спъвате от това кой колко знае.
243. Изпитанията в живота
Помнете едно: всяко гърне, като се направи, трябва да мине през огън, докато се опече добре. За да се опекат вашите чувства се иска най-малко 50 000° температура. За да се опече едно ваше духовно желание, се искат най-малко сто милиона градуса. Тази топлина не изгаря, но тя внася онзи велик Божествен живот.
При тази топлина се образуват най-висшите трептения в човека, които дават подтик на най-възвишеното и благородното. Та казвам: ако някои от вас се подлагат на изпит в живота, трябва да знаете, че тези неща са точно определени. Ние знаем тези закони, които определят изпитите в живота. Като зная законите, аз зная какво ще ми се случи всеки ден, но никога не правя опит да го отклоня или избегна. Никога досега не съм правил опити да изменя своята съдба. Ако изменя своята съдба, ще ми се случат неща 100 пъти по-лоши.
244. Пътят на ученика
Като ученици на Окултната Школа вие ще заложите ума, сърцето и волята си да се учите и учението трябва да е придружено с един вътрешен копнеж, с Любов. Имате ли тази Любов, вие ще се домогнете до онази Велика Истина, която е целта на вашия живот. И тогава който клон от науката и да изберете, ще ви ползва.
Ние не ви налагаме да изберете този или онзи клон от науката. Всеки от вас е свободен да избере какъвто клон иска, но да знаете, че този клон трябва да бъде помагало за развитие на вашия ум, сърце и душа.
245. Закон за поляризирането
За да се прояви едно ваше желание, една ваша мисъл или едно ваше чувство, трябва да се поляризира. Това значи да пусне корени в земята и от тези корени да израснат клони, т.е. да се проявят.
246. Запалките на силите
Всяка сила, за да се доведе в своето нормално действие, си има своя особена запалка. Истината има особена запалка, Мъдростта има особена запалка, Любовта има особена запалка. Всяка сила има свой специфичен огън, своя специална запалка, която може да я докара в действие. И друг огън може да доведе силата в действие, но няма да произведе същия ефект. Изисква се една определена запалка. Единствената запалка за разумната човешка душа е да помисли, че Бог е Любов.
Вие може да мислите за баща си, майка си, за приятелите си, но те са обикновени запалки. Като помислите, че Бог е Любов, тази запалка е силна. От тази запалка трябва да започнете. Няма динамична сила в света, която да се противопостави на тази запалка. Значи, първата запалка най-силната, най-мощната в съзнателния, самосъзнателния и свръхсъзнателния живот, това е да се свържеш с Бога.
Като отидеш при Бога, трябва да станеш сериозен и всички противоречия трябва да изчезнат от душата ти. Душата ти трябва да бъде така отворена, че да приемеш всичко, което е необходимо за тебе. Само така ще можеш да почувстваш Бога. Ако отидеш при Бога и се съмняваш дали ще те приеме, или не, ти сам си създаваш преграда.
247. Изпитанията в Школата и живота
Който може да издържи на всички хули и обиди, той е човек, на когото може да се възложи някаква мисия. Всички велики хора са били подлагани на хули и гонения, за да се види дали ще могат да издържат.
И някои от вас като окултни ученици ще минат под такава дисциплина, затова повдигам този въпрос. Не можете да избегнете този път. Дали ще минете тази дисциплина като ученици на Школата, или вън от нея, е безразлично, но важно е, че всички ще я минете.
248. Идеята на ученика за живота
Сега всички вие трябва да имате една определена идея за живота. Вие трябва да знаете в какво се състои същността на този живот. Престижът на човека се уронва, когато му кажат една лъжа. Когато някой човек говори Истината, какъвто език и да държи, този човек повдига вашия престиж. Когато говорите Истината, вие трябва да бъдете смели. Когато говорите Истината, не ви трябва много философстване, не мислете какви ще бъдат последствията, смели бъдете. Когато ще изказвате вашите лични мнения, бъдете крайно предпазливи. Говорите ли Истината, абсолютно не се бойте. Казвайте Истината и тя ще се погрижи за себе си. Ще правите разлика между Истината и вашето убеждение. Тези разграничения са потребни при сегашното ви развитие. Ако не се съобразите с тях, няма да се мине дълго време и вие ще се намерите в една задънена улица. Вие трябва да поставите в живота си една здрава основа, върху която може да се развива знанието, което сега придобивате.
249. Опит за размишление за доброто у другите
Отделяйте всеки ден – сутрин 5 мин, на обяд 5 мин и вечер 5 мин – да размишлявате върху добрите черти на вашите приятели. При този опит ще постъпвате по следния начин: като станете сутрин най-първо ще се спрете върху себе си, за да видите имате ли една хубава черта, едно отличително качество, по което да се различавате от другите и ще задържите това качество в ума си. За това качество ще се обикнете и ще го отправите и към другите. Като направите този опит с вас, вие се свързвате с Невидимия свят. На обяд ще направите този опит с вашите приятели, а пък вечер ще правите този опит с вашите ближни. Като правите този опит, ще гледате може ли въз основа на това хубаво качество във всеки един да се съгради нещо ценно. От опита ви през тези 2 месеца ще видим каква обща идея може да се извади.
През тези 2 месеца и аз ще отделям по 15 минути на ден да намеря по едно добро качество във вас.
250. Пътят на сърцето и пътят на ума
Сърцето обича гладките пътища. Когато сърцето говори, иска всичко да бъде гладко, да няма никакви препятствия, всичко да върви по мед и масло. Ако сме в общество, искаме навсякъде да ни посрещат и изпращат с лаврови венци, с букети в ръце, с поздравления, с речи, с гощавки. А пътят на ума е стръмен, начупен и скалист. Това се дължи на пречупването на светлината, която минава през различни гъстоти.
251. Развиване на интуицията на ученика
Вие трябва да развивате интуицията си. Тя не се проявява като мисъл в мозъка, но като едно дълбоко вътрешно чувство, като едно вътрешно пришепване. То не излиза от гърлото, но е едно чувство, което излиза някъде из под лъжичката. То ви нашепва тихо и спокойно, казва ви само да бъдете внимателни. То ви казва например да се пазите от лоши другари. Те искат да отвлекат вниманието ви, за да скъсате връзката си с източника на вашия живот. Това е злото, което те могат да ви направят.
252. Езикът на Природата – преждевременно отваряне на очите
Има известни опасни места в Природата, до които като дойдете е опасно. Добре, че вие още не разбирате езика на Природата. По дърветата, по изворите, по реките, по горите, по всички планински места, навсякъде из Природата, са хроникирани всички добродетели и всички престъпления и отвратителни грехове, които хората са извършили отначало досега. Някои хора казват: „Да разбираме езика на Природата.“ – Няма по-ужасно нещо от това да ви се отворят очите преждевременно и да видите какви лоши работи има написани в Природата.
Има и красиви работи, написани в Природата, но има и лоши. Ще запитате как да познаваме къде са написани хубавите работи в Природата. Всеки от вас има един вътрешен инстинкт, който ви подсказва: „Тук спри, оттук мини, там не минавай!“ – Ще се подчинявайте на този инстинкт. Щом някое място не ви харесва, не се спирайте на него. Ще спрете там, където ви харесва, където това чувство ви подскаже. Когато пътуваме при сегашните условия на Земята, при сегашната култура, малко места има, където можем да спрем и свободно да си отпочинем.
Да си починеш всред Природата значи да усетиш едно вътрешно облекчение, а в ума ти да проблесне една велика мисъл. Някой път речеш да си починеш, но веднага нахълтат в тебе груби мисли. Това не е почивка.
253. Законът за концентрирането
В Окултната Наука най-първо се третира въпроса как да се научи човек правилно да се концентрира. Човек като учи, пак се концентрира, но има закони, които той трябва да знае, за да може правилно да се концентрира.
За да се концентрира, човек не трябва да се разпилява много нашироко, а да се съсредоточи в една посока.
254. Мястото на волята в човека. Спиралното движение в мозъка
Това, което днес поддържа тялото право, което го подтиква към движение и дейност – това е човешката воля. Значи за всяко нещо се иска усилие, работа, а не леснина. В мозъка на човека има едно спирално, кръгообразно движение. И когато това движение се извършва правилно, човек мисли добре и върви добре, без да залита. Например вървите по улицата и помислите нещо лошо, няма да мине много време и ще паднете.
Това е защото с вашата лоша мисъл сте нарушили правилността да това кръгово спирално движение, прекъснали сте това движение във вашия мозък. Това течение може да се прекъсне и по други причини: от страх, нерешителност, подозрение и ред други причини.
255. Опит за мислена екскурзия
Луната влияе върху въображението. Как може да се използва нейното влияние в положителен смисъл? – Да допуснем, че някой път изпаднете в някое меланхолично настроение. Приложете тогава вашето въображение. Представете си една хубава картина, една хубава перспектива в живота.
Направете следния малък опит: болен сте, отпаднали сте духом, но е зимно време, не можете да излезете вън да се поразходите. Представете си мислено, че се изкачвате по един планински връх, който познавате, ходили сте друг път, и преживейте цялата екскурзия в себе си живо, като че в този момент пътувате. Изкачете се на върха и пак се върнете. Всеки ден можете да правите по една такава разходка. Това усилие на вашия ум ще тонира мозъка ви. Това е също един добър метод за концентриране.
256. Дисциплиниране на ума
В ума ви ще дойдат всякакви странични идеи, но ще се учите да дисциплинирате ума си, затова именно сте ученици. Да дисциплинирате ума си – това е най-голямото изкуство. Недисциплинираният ум е подобен на див кон, който прескача всички прегради, колкото и големи да са те, баири и планини той прескача. За да го укротиш, трябва да му сложиш гем. Затова ще се заемете да работите върху ума си, да го дисциплинирате. Дисциплинираният ум е велика сила в Природата. Който дисциплинира ума си, създава в себе си характер. Че минават през ума ви лоши мисли покрай добрите, това не трябва да ви смущава. Считайте това като едно необходимо явление. Вие не можете да измените реда на нещата. И злото, и доброто ще дойдат. Те съществуват в света. Защо и за какво, вие не можете да знаете, но едно трябва да знаете, че не може да измените отношенията на доброто и злото към вас. За да измените тези отношения, трябва да разбирате законите на вашия ум. Като почнете да се справяте с ума си, и то по един най-разумен начин, ще разберете и отношенията на доброто и злото към вас. Засега вие мислите, че сте много силни и ще можете да сложите на ума си една голяма спирачка. Но знаете ли каква голяма катастрофа може да стане с вас, ако сложите на ума си една голяма спирачка? Много малка спирачка ще му сложите.
Някой се оплаква от ума си, друг от сърцето си, трети от волята си. Няма какво да се оплаквате от ума, сърцето и волята си, те са много добри. И умът, и сърцето, и волята ви са много добри и са на мястото си, но единственото нещо, което ви спъва, е, че сте забравили правилата, по които се движи вашия ум, вашето сърце и вашата воля.
Та, ще знаете: Най-главното за учениците от всички окултни школи е да дисциплинират ума си. Tам учениците употребяват най-малко 10-15-20 години, за да дисциплинират ума си. Например, ако бихте могли да се дисциплинирате, както сте сега в този клас, вие бихте дошли до състояние да седите тихи и спокойни, да не ви смущава нищо наоколо, сякаш сте сами.
257. Човек се вижда добър или лош според светлината, която има
Вие някога сте имали способността да се концентрирате и после сте я загубили. И сега отново трябва да я възстановите. Сега вие мислите, че сте станали много лоши, а по-рано сте били по-добри.
Обратното е вярно: едно време бяхте по-лоши, а сега сте по-добри. По-рано сте имали по-малко светлина, та не се виждахте. Сега, понеже имате повече светлина, виждате какви сте. Значи, дали сте добри или лоши, това зависи от светлината, която имате. Има наистина известна разлика между това, което бяхте по-рано, и това, което сте сега. Тази разлика се състои в следното: едно време имахте по-малко разноски в ядене и пиене, по-малко отношения с хората, имахте по-малко изкушения и изпитания. А сега имате повече отношения с хората, повече изкушения, изобщо повече сте изложени.
258. Упражнение за 7 дена за контролиране на състоянията
Ще ви дам едно упражнение, което ще трябва да правите в продължение на 7 дена. Упражнението се състои в следното: да кажем, че в първия ден, понеделник, имате едно неразположение на духа. Напишете си веднага една точка, една линия и един триъгълник. Забележете какво е навън времето и какво е вашето състояние. Втория ден до триъгълника начертайте един квадрат и пак вижте какво е времето и състоянието ви. Третия ден начертайте един петоъгълник и отбележете времето и състоянието си. Четвъртия ден начертайте един шестоъгълник и отбележете времето и състоянието си. Шестия ден начертайте осмоъгълник и отбележете времето и състоянието си. Седмия ден начертайте деветоъгълник и отбележете времето и състоянието си.
Всички тези фигури са символи, които изразяват известни живи сили в Природата. Най-първо вие ще предизвикате умствено тези фигури и след това ще ги начертаете на книга, но много правилно и красиво. Която фигура начертаете през деня, нея ще държите в ума си през целия ден. Каквото разположение и да имате – добро или лошо, всеки ден ще начертавате определената фигура. Геометрията упражнява отлично влияние върху човека. Затова, когато човек е неразположен духом, нека се занимава с геометрия и да решава задачи по математика. Математиката обаче е по-отвлечена. По-лесно е да започнете с геометрията и да свършите с математиката.
Всяка фигура, като я начертаете, ще я държите в ума си и ще размишлявате върху смисъла и значението ѝ. Като размишлявате върху всяка фигура, тя ще оживее във вас. По този начин вие ще разберете откъде произтичат вашите неразположения. Това упражнение е добър метод за размишление и концентрация.
259. Методите в Окултната Школа
В света има разни занаяти, а в Окултната Школа има разни методи. С някои от тези методи вие може да превърнете една по-низша енергия в по-висша. Енергиите трябва да се превръщат. Имате едно неразположение на духа. Вие може да го превърнете в продължение на 5, 10, 15, 20 минути, като отидете например да покопаете малко в градината. И като копаете, ще се съсредоточите тъй интензивно, че ще превърнете неразположението си в добро разположение. Мисълта ви трябва да бъде тъй интензивна, че да се изпотите.
Някой път може, като седите, така силно да се съсредоточите, че да потече пот от челото ви. Когато някой човек е болен или неразположен духом, той може да се лекува чрез трансформиране на енергиите. Той може да си служи с тези линии, с тези геометрични фигури и по този начин да прокара мозъчната си енергия в белите дробове. Това трансформиране на енергията трябва да става правилно. Геометричните фигури са съединителната нишка, чрез която могат да се трансформират енергиите. Разбира се, трудно е да се постигне нещо изведнъж. Много опити трябва да се правят. Практическо приложение трябва. Направете по 5-10 опита, за да се убедите в истинността на моите думи. Като направите един сполучлив опит, не спирайте, направете 10, 20, 100 опита, за да имате едно положително знание, което изключва всяко съмнение.
260. Светлата точка в съзнанието
Трябва да се научите да се вдълбочавате, вглъбявате в себе си. Тогава в дълбочината на вашата душа ще забележите една едва доловима светла точка и вашата идея, вашият идеал стои в тази светла точка. Онзи, който не разбира, търси своя идеал вън от тази точица. Силата на светлината ѝ е една и съща, тя никога нито се увеличава, нито намалява. Нейният цвят е приятен.
В тази точица някой път се явяват грамадни огньове – тук пламне един огън, там пламне друг огън, но за няколко часа всичко изгасва, като че се създават нови светове. Някой път тези големи огньове, които се образуват около вашето Божествено съзнание, ви заблуждават. Опитният окултен ученик внимава само в тази точица, а тези огньове не го интересуват. Тази малка светла точка – това е Божественото съзнание във вас.
Отсега вече ще гледате, ще се вглъбявате в себе си, за да правите разлика между вашето обикновено съзнание и Божественото съзнание. Ще направите един опит, за да знаете как да различавате тези съзнания. В човешкото съзнание има едно малко колебание, за което знаете от опит. Затова именно човек е всякога недоволен от себе си. Обаче в това постоянно колебаещо се движение в себе си човек усеща и другото, висшето съзнание в себе си, което е всякога тихо и спокойно.
И когато човек е обезсърчен, развълнуван, тази малка светлина – Божественото съзнание – казва на човешкото съзнание: „Не бой се, всичко ще свърши добре.“ Само това казва Божественото съзнание, но ти чувстваш в себе си едно спокойствие. И най-после, като се свърши работата добре, Божественото съзнание ти казва: „Видя ли, нали ти казах, че ще свърши добре.“
Божественото съзнание никога не казва, че от тебе човек няма да стане. Това е човешкото съзнание, което се раздвоява и казва: „От теб човек няма да стане.“
Божественото съзнание казва: „Ти ще станеш човек, като държиш постоянно мисълта си, отправена нагоре към Божественото.“
Сега аз ви навеждам към една реална философия, която външно изглежда малко отвлечена, но в нея има едно микроскопично приложение. И всеки Учител, който ви каже, че може да имате някакви грандиозни резултати, не ви казва Истината. Истинският Учител ще ви покаже малката светлинка. И ако вие сте доблестен, ако имате характер, ако имате волята да се движите, ще вървите по линията на тази малка светлина във вашето съзнание. Като се движите по тази линия, ще се намерите във възможностите на друг един свят.
Мнозина от светиите, мнозина от отшелниците в Индия, много учени хора са изгубили своя живот в търсене на Божественото съзнание. Напразно са изгубили живота си. Те трябвало да търсят малката светлина в себе си, която би им донесла много по-голяма радост, отколкото всички радости, които са имали до това време. И ако вие съберете всички радости, които сте имали досега, те не могат да се сравнят с малката радост, която може да ви достави малката светлинка в съзнанието. В тази светлина вие имате вече нещо реално. Към нея ще погледнете в най-големите бури на живота си. Тя ще ви допринесе нещо повече, отколкото всичките други блага, които сте имали.
Свети ли тази малка светлина във вашето съзнание, свети ли този фар, морето може да се вълнува колкото ще, но вие ще бъдете уверени, че нищо не е в състояние да ви извади от този път. Загасне ли тази малка светлина, изгубите ли този фар, тогава може да попаднете в една грешка. Това не е защото сте изоставени, но понеже хората често вземат противоположна посока на Божественото съзнание, вследствие на което изгубват тази малка светлинка и не знаят накъде да се движат. И сега единственото нещо, което ви остава, е да се ориентирате накъде се движи това Божествено съзнание и да влезете в посоката на неговото движение. Вие едновременно ще се движите в две посоки, т.е. ще реализирате два живота: от една страна ще развивате човешкото съзнание, а от друга страна ще се стремите да се движите към Бога.
261. Път и посока на Божественото
Някой път движението на Божественото в своята възходяща линия минава през ума. Някой път процесът е обратен: при възкачването си Божественото съзнание минава през ума, а при слизането си – през сърцето. Например движението на Божественото съзнание у мъжа и жената не върви в една и съща посока.
Движението на Божественото съзнание у мъжа започва от дясно и върви към ляво, а при жената – от ляво към дясно. Но имайте предвид едно нещо: в Бога има само една страна. Там няма лява и дясна страна. Абсолютното има само една страна. Движението на съзнанието у жената е обратно на това у мъжа.
Мъжът – принципът на Мъдростта, и жената – принципът на Любовта, се срещат в Божественото съзнание.
262. Метод за намиране на светлата точка в съзнанието
Ако мислите, че ще намерите светлата точка чрез концентрация на мисълта, лъжете се. Затова ще се поставите в едно състояние на вътрешна тишина и вътрешен мир, като считате, че всичко наоколо ви е в пълен ред и порядък. Само по този начин ще можете да забележите тази малка точица, тази малка светлинка в себе си. Вие ще намерите тази точка само в най-големите бури на вашия живот, когато всичко наоколо ви е в пълен мрак, и считате, че сте съвършено сам, изоставен на произвола на съдбата. Само тогава ще блесне в съзнанието ви тази едва мъжделееща точица. И единственото нещо, за което да се държите в този момент, е светлината на тази малка точица на хоризонта на вашето съзнание.
Вие сте в развълнуваното море. Към тази светла точка ще се стремите, тя да бъде ваш фар. Тази опитност може да имате всички. Тъй ще имате една база в живота си, ще знаете, че има нещо Божествено в човека. И при всички вътрешни страдания и несгоди в живота си намирате ли тази малка светлинка, тя ще бъде една радост за вас. Вие ще знаете, при този фар някъде има бряг, някъде има суша, където ще можете да живеете, т.е. имате възможност за растене и развитие на вашия живот.
Ако сте верни на Божествения принцип, той ще ви изведе от всички противоречия, в които може да се намирате. Дали вие вярвате или не вярвате, то е друг въпрос, но ако вие имате достатъчно търпение да издържите на всички трудности, непременно това Божествено съзнание ще доведе до добър край. Движението на Божественото съзнание в Духовната наука наричат Божествен промисъл. Но то е една неопределена дума. Аз го наричам „движение на Божественото съзнание“. В съзнанието на човека има едновременно две движения. Движението на Божественото съзнание е винаги нагоре. Та най-важното за вас е тази светла точка в съзнанието. То е най-важното нещо в живота ви. Тя е една постоянна светлина, която мъжделее слабо, но всякога свети.
Тя е най-красивата светлина, която може да имате в себе си. Когато сте щастливи, когато сте радостни, тя почти не се вижда, но щом животът ви стане труден, щом дойдат най-големите нещастия, страдания, отчаяния, тя се вижда. И затова, за да я видите някой път, Божественото съзнание образува, като в театър, пречки – затваря ви, ограничава ви, като ви насочва да мислите на друго място и казва: „Има нещо по-важно във вашия живот, отколкото вашия ежедневен живот.“ – Вие се раздвоявате и казвате, че няма нищо вън от обикновения живот. Но Божественото съзнание ви казва, че има нещо по-важно.
263. Методите на Природата
Всички трябва да си служите с онези методи, с които природата си служи.
264. Мислете за тялото си
Вие ставате сутрин и нищо не мислите за тялото си.
Направете една молитва за него. Изпратете вашата мисъл към тялото си. Помислете за всички ваши клетки, които влизат в мозъка, в дробовете, в стомаха. Помислете за всички живи същества, които работят в него, и им изпратете по една мисъл, по едно благословение. Насърчете ги, дайте им сила и те ще се зарадват. А вие ставате сутрин и нищо не мислите за тези работници.
Изпратете една насърчителна мисъл към тези клетки. Те всичко разбират и има един Божествен закон, който ги управлява. Насърчите ли ги, те се радват, защото те са съзнателни същества. Бъдете разумни, внимателни към тях. Говорете им като един добър господар. Уморите ли се, спрете се. Въобще бъдете внимателни към тялото си, към клетките, които го образуват.
Съвременните хора мислят, че в клетките няма съзнание. В тях по някой път има такава интелигентност, каквато хората не предполагат. Здравето ви, способностите ви зависят именно от вашите клетки. Ето защо всяка сутрин пращайте по една добра мисъл към всички ваши клетки. Вечер пак им пратете по една добра мисъл и си легнете. Като станете сутрин ще усетите едно особено приятно разположение.
Ами че тези клетки са вашите слуги. Те ще кажат: „Нашият господар е направил една реформа в нашия живот, нека му служим добре.“ – Съвременната Окултна Наука доказва това нещо. Постъпват ли хората по този начин, ще продължат живота си колкото искат: с 10, 20, 100, 200 години. Най-първо ще мислите за тези малки клетки, от които зависи всичко.
И Писанието казва: „Ние сме храм и Бог живее в нас, и всичко в нас е живо.“ – Следователно към всички клетки и органи в тялото трябва да гледаме с едно благоговение и да се радваме, че Бог ни е поставил в това тяло. Да се радваме, че всички тези малки душички, всички тези малки клетки след милиони години ще станат отделни хора като нас. И всяка една клетка, станала човек, ще помни своя произход и ще носи в себе си знанието, което е придобила при служенето в даден организъм. И всички хора са клетки в организма на едно по-велико и по-разумно същество. И някой път, като станете сутрин и възприемете от някъде една добра мисъл, тя иде от това велико същество, в тялото на което вие сте като клетка. Това същество изпраща своето благословение до вас и казва: „Мир вам. Аз ще ви помогна.“ Защото вие сте част от неговия организъм. И вие се насърчавате, разположите се. Ти си сигурен, защото живееш в тяло, което се управлява от един разумен дух.
Тъй че всички сме осигурени в света. Не мислете, че няма сигурност. Дотогава, докато живеете разумно и се подчинявате на Божия закон, вашият живот е осигурен.
265. Път към истинското познание
Всеки един от вас представя един жив образ на Природата. По тяло вие сте живи образи. Вие, като срещнете един ваш приятел, искате веднага да го разберете. Не, не се стремете към това. Оставете този образ, или тялото на вашия приятел, да направи известно впечатление върху вас, както правят децата. Този е най-простият начин, за да разберете даден образ и най-естественият път за придобиване на истинско знание.
Оставите ли вашата философия на обективния ум да вземе надмощие във вас, той ще ви постави в един крив път и ще направите една грешка. Съвременните учени хора именно тук правят грешка: те искат да обяснят философски какви са крайните цели на Природата.
266. Търпението на ученика
Първото нещо: ще се учите да бъдете търпеливи. Като придобиете това качество, ще видите, че то е едно от най-ценните качества в живота на човека. Без търпение вие не можете да мръднете нито една крачка напред. Не е достатъчно човек само да придобие знание, но той трябва и да го задържи. Не е достатъчно само да придобие добродетели, но той трябва да има сила да ги задържи. Трябва да знаете, че нещата се задържат само чрез разумно търпение. Човек трябва да има присъствие на духа. Сами си задавайте упражнения за търпение, за да развиете това разумно търпение. Всичко в живота се определя от търпението и вътрешното разположение на духа.
Най-хубавият метод за придобиване на търпение е работата. За да стане търпелив, човек не трябва да се труди и мъчи, но да работи разумно. Ако един човек работи с търпение и радост в градината, и растенията ще вървят по-добре, отколкото на онзи, който не е търпелив и гледа да се освободи от работата час по-скоро.
Разумният, търпеливият човек трябва да бъде всякога учтив към близките си. Една добра постъпка, направена навреме, е много по-ценна от много философски теории. Теориите са хубави, с тях можем да се занимаваме, когато имаме работа, но щом дойдем до живота, за да добием търпение, трябва прилежание. Ако всички вие бихте имали търпение, нямаше да се раждат тези противоречия, които сега съществуват между вас.
267. Метод за предаване на мисълта
Най-първо, за да мога да мисля за когото и да е от вас, трябва да имам представа за лицето и за фигурата ви. Трябва да си ви представя в ума си в миниатюра, да ви държа там малко време като едно микроскопично човече, съотношението на което да е напълно същото с вашия образ, докато напълно оживеете в ума ми.
Колкото вашият образ става по-жив, толкова и мисълта ми за вас е по-силна. Следователно, докато не оживеете в ума ми, не мога да мисля за вас. След това ще проектирам своята мисъл към вас и обратно: ако пък вие мислите за мен, по същия начин ще си представите моя образ в една микроскопична форма в ума си, за да се образува връзка между мен и вас. Ако тази връзка е веднъж създадена, мисълта може да се предава. Мисълта, която съм проектирал към един от вас, могат да я схванат и всички останали. Мисълта върви вълнообразно по права линия, като същевременно се разширява, поради което мнозина могат да я схванат. Но онзи, към когото е отправена, ще я възприеме най-ясно и интензивно, а другите по-слабо.
268. Влияние на мисълта
Мисъл, предадена от друг, може да измени насоката на нашия живот. Например човек е религиозен, но по едно време му идва мисълта да тръгне по широкия път. Това е мисъл, която не е негова, а е изпратена от друг човек. След време пак му идва мисълта да се върне към първия си живот – към религиозния живот. И в този случай друг човек му е пратил тази мисъл. Може да е някой приятел извън Земята, а може и приятел от Земята.
Мислите на околните, както и на съществата извън Земята, влияят на нашата мисъл и нашия живот.
269. Влияние на посоката на мисълта
Сега, при наблюдение на явленията на мисълта, може да забележите и следните явления: като мислите, често ще забележите светли, ярки точки, които се явяват вляво и после отиват надясно, и се изгубват. Когато точките вървят отляво надясно, мисълта, която се проектира към вас, е от възходяща степен. Тази мисъл е полезна. А когато тези светли точки вървят отдясно наляво, те са в низходяща степен. Тези мисли са опасни и безполезни за вас.
270. Мисълта и жизненото електричество
Човешката мисъл е свързана с жизненото електричество в живота. Когато мислите са положителни, те привличат жизнената сила към себе си, а когато са отрицателни, тази жизнена сила се разпокъсва, отдалечава от човека, в следствие на което се появява заболяване.
Например, ако имате някой противник, който ви мрази, неговата мисъл спрямо вас е много силна. Той може да ви направи негативни и вие ще заболеете.
Законът е следният: ако вие заболеете, това заболяване ще се върне върху него, ще има обратно движение.
Вие обаче може да изпращате вашите положителни мисли, вашите топли чувства и пожелания към някой болен с абсолютна вяра, без никакви колебания и съмнения, и той ще оздравее. Значи, за да бъде здрав някой човек, трябва да изпратите от себе си един жизнен ток към него. Той ще възприеме вашата мисъл и пожелание и ще се почувства по-добре.
В това отношение добрите приятели са добра ограда за здравето, а лошите неприятели всякога носят болести и страдания. Всяка добра мисъл може да укрепи слабите места в човека. Добрите мисли могат да се насаждат така, както се садят семената. Добрата мисъл може да се насади и да израсте, и да бъде като една здрава крепост.
После, не е достатъчно да помислите само веднъж върху дадено нещо, но мисълта ви трябва да бъде постоянна и силна върху това, което искате да реализирате.
Ще мислите дълго време, докато мисълта ви започне да расте. Тогава във вас ще се роди желание да посадите втора, трета и т.н. Затова именно всички трябва да насаждате всеки ден по една добра мисъл.
271. Движение на мисълта
Сега ще изучавате влиянието на мислите, като правите за целта ред опити. Всяка проектирана мисъл излиза като струя и се движи из пространството вълнообразно. Когато човешката мисъл е интензивна, тя образува много красиви форми. По формата на тези вълни може да се съди за какво мисли вашият приятел. Защото формите на тези вълни се проектират и предават едновременно и на други хора. Затова именно трябва да си изпращате добри мисли. Не е достатъчно само да пожелаеш доброто някому, но мисълта ти трябва да бъде активна.
272. Опит за влияние на мисълта
Направете следния опит: вземете две саксии, в които посадете по едно семенце от луковичните. Всяка сутрин слагайте ръцете си и проектирайте мисълта си само върху едното цвете, а другото само полейте и го оставете да се развива по естествен път. После следете кое от тези цветя ще върви по-добре. Ще употребявате за опита всяка сутрин по 2-3 мин. Ще изпращате и на цветето по една добра мисъл и ще го забравите. От този малък опит ще видите какво влияние оказва мисълта ви.
273. Размишление върху кармичния закон като метод за самообладание
Когато човек безразборно изразходва енергиите, които Природата му дава за физически, умствен, сърдечен и волев живот, той ще плаща. Плащането се състои в това, че човек се ражда хилав, слаб, сакат и с ред пречки в живота си и цял живот ще плаща. Когато се намерите пред някое изпитание или страдание, спрете се и си кажете: „Трябва да се плаща.“
Всички вие грешите като казвате, че няма да плащате. Не, ще се спрете и ще мислите върху този закон. Щом размишлявате върху него, ще имате печалба най-малко 50%. Вие не размишлявате върху този закон и като дойде някое страдание, казвате: „Аз се сърдя.“ – Спрете се, кажете си: „Не, аз имам да мисля върху по-важни работи, трябва да отговарям за своите дългове. Струва ли си сега да се спирам на пътя и да разговарям за моето честолюбие, когато ми предстои по-важна работа.“ Значи, когато ви дойдат страдания, изпитания, обиди от страна на други и пр., не се сърдете, но се спрете и мислете защо идват тези неща.
274. Самообладание
Човекът на самообладанието е този, който владее всички свои сили, та във всички случаи в него не става никакво сътресение. Човек, който се самовладее, той е изолиран. Болест не може да го хване, беднотия не може да го намери, съмнение не може да проникне в него, маловерие, гняв – също. Всички тези врагове не могат да проникнат в него. Самообладанието е сила, която изолира човека от всички противодействащи влияния. Всички твои неприятели ще бъдат отвън и ти ще разговаряш с тях както ти искаш, а не както те искат.
275. Баланс за направеното през деня
Приложете следното правило: щом направите една грешка, изправете я веднага. Всяка вечер, като се върнете вкъщи, дайте си отчет как сте прекарали деня, какви грешки сте направили и ги отбележете. Така ще намерите един начин за поправянето им. Който иска да успява в живота, непременно трябва да поправя своите грешки. Това е цяла наука. Спрямо себе си вие сте много снизходителни и казвате: „Условията са такива.“ Или: „Само аз ли съм, който прави грешки.“ Оправдавате ли се по този начин, един ден вие ще се намерите в една задънена улица. Защото грешки в живота има, но трябва да се изправят.
Ако някой ви каже, че можете да живеете без грешки, той не ви говори истината. Грешките ще дойдат въпреки всичките ви знания. И много да знаете, грешките ви пак ще дойдат. Пък ако нямате свои грешки, чужди грешки ще ви турят и пак ще ги пренесете. Но спазвайте правилото, което ви казах: всяка вечер ще се отделяте като учител и ще се поставите като ученик пред този учител. Ще се изпитвате сам. Ще се раздвоите в себе си – от една страна учителя, а от другата – ученика, и учителят ще изпитва ученика за неговите грешки. Ученикът ще почне да се оправдава, учителят обаче ще бъде напълно справедлив и ще пита: „Защо направи тази работа?“ И ти като ученик ще си дадеш правилен, истински отчет, да намериш причината, подбудите, поради които си направил тази грешка.
Щом се покажеш малко снизходителен към себе си, това е вече лицеприятие и ти си изгубил. Физическият човек е като дете. Всяка грешка е един тежък товар и ако не я хвърлите от гърба си, ще потънете заедно с нея в дъното на реката на живота. Закон е: ще бъдете много взискателни към своите грешки. Защото ако не изправите грешките, след време те ще ви създадат такива страдания, каквито не сте сънували.
Значи, всяка вечер ще си направите баланс на всичко, което сте прекарали през деня и ще си поставите един идеал, който искате да постигнете. Човек трябва да работи над себе си, а не да бъде фаталист и да казва: „Каквото дойде.“ Това не е разрешение на въпроса.
276. Възвишено и идеално
При размишления отправяйте ума си към всичко възвишено и идеално.
277. Изповедта
Всички вие трябва да бъдете чистосърдечни. Като дойде тази чистота във вас, да можете да говорите Истината в себе си, а не отвън. Толстой се изповяда не пред външния свят, а пред себе си, за да възстанови своя мир, да възстанови връзката между своята душа и Бога. Тази изповед стана достояние на целия свят, обаче той се изповяда пред себе си. Толстой е единственият в света, който е изнесъл в своята изповед истината така, както трябва. Втори е Св. Августин.
Сега като говоря за изповедта, не подразбирам изповед пред външните хора, но пред себе си, пред своята душа, за да възстановим връзката между Бога и нас. За да възстановим тази връзка, всичко трябва да бъде изложено на Божествена светлина. Ние трябва да имаме към Бога същите отношения, каквито Той има към нас. Той има отношение към нас като Бог, а ние ще имаме отношение към Него като човеци. Моите отношения към Бога ще бъдат тъй прави, както моята душа може да ги определи. Това е възможно и то е красивото в света. Реши ли човек веднъж да изправи отношенията си към Бога, той става мощен, той става герой, в неговия ум се явява светлина, в душата му настава мир, и той расте пред себе си като казва: „Сега всичко е възможно за мен.“ Този човек вече е прозрял Божествената светлина, той е пред лицето ѝ.
278. Три правила – три метода
1. Когато сърцето ви изстива, че не може да обхванете и вместите свободата на другите, продължете радиуса на сърцето си, да обхване и недостатъците на хората и продължавайте свещения път на сърцето към Бога на Любовта и при най-големите несгоди.
2. Когато умът ви се помрачава, че не можете да разберете и приемете известни истини, удължете тогава радиуса на ума си. Мислете, че всичко така трябва да бъде, за да се изяви Бог на Вечността в цялото разнообразие. Него намирайте във всичко. И продължавайте Великия Път на ума към Истината и през най-големите противоречия.
3. Когато волята ви се изроди в своеволие, че спре своята деятелност в Доброто, удвоете тогава радиуса на волята си – приемете волята като дар от Бога и я посветете Нему. Тъй продължавайте Мощния Път на волята за проява на Божията благост и през най-голямото зло.
279. Чистотата на ученика и контактът с разумните сили на Живата Природа
Най-първо ще се научите да се филтрирате. Без филтриране, тъй както сте сега, не биха ви пуснали в Школата на Природата. Пречистване ви трябва. Защото онези разумни сили, с които ще трябва да дойдете в контакт, са чисти. Ако пък вие сте нечисти, те ще произведат във вашите мозъци силна реакция и вследствие на това ще се явят неразположения, разболявания, ще станете песимисти и т.н. Това се случва и с хората от света. Тъй че дали сте в Школата или не, щом не вървите по естествения път на Природата, и с вас ще се случи това. Великата Природа – това е Бог, Който се изявява спрямо нас.
Той е снизходителен, но и много точен – не извинява и не прощава непоправени грешки. Та първото необходимо нещо за вас е пречистването, за да придобиете онези елементи, които са необходими за създаването на един мощен характер, за явяването на един светъл ум и за съграждането на едно благородно сърце. Няма друг начин. Този е правилният път на развиване.
280. Разположение на ума на ученика
Най-първо трябва да си създадете разположение на ума. Разположението на ума се създава от правилната мисъл. За да си създадете разположение, трябва ви работа. Значи разположението се създава чрез работа.
Работата е благородно нещо, тя усилва създаването на разположения. Обикновено вътре в човека има нещо, което се противи. То е наследствено. Човек трябва да работи разумно. Той трябва да поддържа в себе си онези красиви навици и с тях да побеждава онези криви навици, които е придобил в миналото. Тези навици са животински.
281. Влияние на мисълта на ученика
Трябва да знаете, че всички теми, които се развиват тук, са за усилване на вашия характер. И когато човек развива известна мисъл в света, едновременно с развиването на своята мисъл той спомага за развиване на мисълта на всички хора. Не мислете, че с вашата мисъл не помагате на човечеството. Защото вие не сте сами в света, но имате връзка с цялото човечество.
И ако искате да бъдете учени хора, трябва да мислите. Никога не трябва да казвате: „Аз нямам време.“
282. Правата мисъл като основа на живота
Сега ще положите в ума си мисълта да се учите правилно и да мислите правилно. Всички трябва да имате в основата на живота си правилна мисъл. Ако тази мисъл е в пътя, по който вървите, и не ви отклонява, тя е правилна, затова дръжте я в ума си. Ако тази мисъл ви отклонява, не е правилна, не я приемайте в ума си.
Дайте ход на всяка мисъл, която ще ви помогне в пътя, по който вървите. Не давайте място на всяка мисъл, която може да ви отклони от вашия път. Тя е чужда, не е ваша мисъл. Същото се отнася и до желанията ви.
283. Упражнение за концентриране
Ще направим едно малко упражнение. Представете си, че ръцете ви са в Слънцето. Ще направите един малък кръг, да обхване първата планета Меркурий. След това ще направите по-голям кръг и си представете, че обхващате Венера. Третият кръг ще бъде още по-голям, ще обхване Земята. Кръговете стават все по-големи, като обхващат планетите Марс, Юпитер, Сатурн, Уран, Нептун, Плутон. След това поставете ръцете напред и после произнесете думите: „Всичко, каквото Бог е вложил във Вселената, благото, което е определено за нас, да дойде да се реализира в нашата душа.“ – След това ще правите кръгове с ръцете си и ще кажете: „Амин – тъй да бъде.“ – Думата „Амин“ значи: „Всичко да бъде тъй, както е написано.“ „Амин“ е дума, която не може да се преведе. Тя е свещена дума, която включва всички хора и божества в себе си.
284. Основната мисъл в живота
Коя е основната мисъл в живота? – Ще кажете, че основната мисъл е Бог. Не, при сегашното състояние на човека на Земята основната мисъл не е Бог. Това не е отричане на Бога, но казвам: Основната мисъл, която трябва да ви занимава, това е мисълта за вярата, а вярата носи в себе си знание.
Вие ще намерите Бога само по пътя на знанието. Аз не говоря за обикновеното знание, но за знанието, което хвърля светлина в умовете на хората и ги просвещава. За отвлечените идеи се изисква по-голяма светлина, по-голямо знание. Вие трябва да имате знания. Но да прочетеш една книга, това не е знание. Това е помнене. Знанието е резултат на човешкия ум, който трябва да роди нещо от себе си.
Умът на човека трябва да се запали, т.е. сам по себе си трябва да дава светлина на човешката душа. Най-първо ви е необходимо знанието, което от старо време още наричат знание на разумното сърце. Аз и друг път съм ви говорил, че ви трябва един ум не обикновен, какъвто животните имат, но разумен ум.
Обикновеният ум не разрешава нещата в Природата. А това разумно знание, за което ви говоря, се добива по пътя на опитностите и по пътя на дълбокото размишление и вглъбяване, концентриране в себе си.
285. Основният закон за ученика е концентрирането
Сега вие присъствате в Школата, но въпросът е дали вашият ум присъства или не. Всеки ученик, който присъства в класа, но умът му е раздвоен – той е наполовина ученик. Човек има около 40 сетива и способности – с колко от тях присъства в класа?
Ще спазвате следния закон: Каквато работа и да започнете, в дадения момент умът ви трябва да присъства изцяло. Не казвам, че трябва да присъства във време и пространство, но само в момента. Само така ще добиете навик да се концентрирате. Съвременното обучение е метод за концентриране на човешката мисъл, за да израстат вашите способности. Да е съвършен човек – това значи да е научил закона да контролира ума си и своите способности. Това е най-голямата придобивка от ученето. То е същинското предназначение на училището. Така е било в старо време в Школите. Днес се дава само знание или по-точно подтик към знание.
Та първото важно нещо за вас е да се научите да се концентрирате. Вие трябва да знаете, че това, което учите в даден случай, където и да сте, е най-важно. Не казвам, че трябва да пренебрегнете другите неща, но за всеки отделен случай ще бъдете заети само с една идея. А човек не може да концентрира ума си дълго време върху едно и също нещо, защото така ще се хипнотизира. Концентрираш ли в даден случай ума си в една посока, ти ще можеш да разрешиш задачата си по-лесно. Лесното и правилно разрешение на задачите зависи от концентрацията на ума. Ако можеш да концентрираш своята мисъл и чувство в една посока, ти ще разрешиш скоро своята задача. Ако не можеш да се концентрираш, в тебе ще има борба, колебание; и ще мине дълго време, без да разрешиш нещо. Затова вие, като ученици, трябва да имате способността да се концентрирате. Ще започнете с малките неща. Ще правите микроскопични опити. Има малки задачи за концентриране на ума. Те играят важна роля в живота на ученика. Ученикът без концентриране на ума не е ученик. Концентрирането е необходимо за всички ви.
Чрез концентриране ще се стремите да се справяте, да отстраните кармичните недъзи в себе си. Когато човек изправи всичките си недъзи, неговата воля ще укрепне. Затова именно са му дадени тези недъзи. Те са силови линии, дадени на човека за усилване на волята.
Ученикът трябва да постави всичко в себе си в хармония. Та значи концентрацията на ума е потребна за всички ви. Когато концентрирането е слабо, хората лесно заболяват, защото се плашат. Когато концентрирането на ума е силно, страхът е изключен.
286. Пентаграмът като метод за работа
Пентаграмът представя метод за решаване на задачите. Той представя метод за решаване на задачите. Той представя човека, който работи – който трябва да работи, да е в движение и да служи на Бога. Пентаграмът представя малкия свят – човека. Значи всички разумни сили и добри желания у човека трябва да бъдат впрегнати за изкупуване, за изправяне на неговите грешки. Само в Пентаграма има образци и правила, чрез които можем да изправим една грешка.
Когато човек е заробен духовно от някакви низши сили, той трябва да отправи ума си нагоре към Бога. За да се освободи, той непременно трябва да отправи ума и сърцето си към Бога. Първият подтик на ума трябва да бъде към Бога. Не направи ли така, може да мисли колкото иска, но всичкото му мислене ще отиде на вятъра. Съедини ли се обаче с Бога по ум, по сърце, и по воля, веднага ще почне да пъпли нагоре, после надолу, после иде третото движение отдясно наляво, след това идва четвъртото движение – хоризонтално – отляво надясно и най-накрая иде петото движение надолу – отдясно наляво.
Първото движение показва закона на Истината, но само външната страна. След като направите тези пет движения, няма да спрете, но ще направите едно вътрешно движение, един кръг около Пентаграма. Това подразбира, че вие трябва да съедините всички ваши мисли и чувства с Бога, с първия източник, от който сте излезли. Тъй трябва да направите всички.
Значи всички вие ще мислите за Бога, че е един Принцип, едно същество, разлято в целия Космос, не във външния свят обаче, защото видимото е само сянка на невидимото, което е същественото. Вие ще се стремите да се съедините с тази жива идея, за да създадете във вас вътрешен стремеж към Бога. Като правите тези опити, може да нямате веднага резултат, но това да не ви обезсърчава.
Та като дойдете до великите идеи, които искате да разберете, вие трябва да правите много опити, да удряте с чука като каменар върху камъка най-малко 500 пъти, за да имате най-малък резултат. Но вие още от първия опит се обезсърчавате и казвате: „Тази работа не е за мен.“ – Не, ще чукате, докато отчупите нещо.
И след като отчупите едно малко парче от този камък или от тази скала, ще го вземете със себе си и като се върнете вкъщи, ще го разгледате хубаво и ще го проучите.
287. Методи за работа на ученика
Ако не можете да постигнете известна своя благородна мисъл по един начин, ще употребите втори, трети, четвърти, пети, докато намерите онзи метод, който е най-подходящ за вас. Често съвременните хора губят, хабят своята енергия в празни усилия да постигнат някоя своя цел, но избраните от тях методи не съответстват на целта. Те не са избрали подходящо време, нито подходящи методи, чрез които могат да си въздействат.
288. Математическите действия като методи за работа
Единицата можем да уподобим на духа, двойката – на душата, тройката – на ума, четворката, която събира всичко в себе си – на сърцето. Сега вие можете да направите проверка в себе си на законите на тези числа. Вие може да премахнете известна трудност в себе си чрез закона на делението. Друга трудност може да премахнете чрез закона на умножението, трета – чрез закона на изваждането и четвърта – чрез закона на събирането. Това са четири закона, чрез които можете да правите опити, за да премахнете известна ваша трудност.
И обратното е вярно: вие може да усилите известна ваша добродетел чрез закона на делението, друга – чрез закона на умножението, трета – чрез закона на изваждането, четвърта – чрез закона на събирането.
Също така вие можете да усилите и способностите си пак с тези методи. За пример вие можете да усилите паметта си със закона на делението и със закона на умножението. Едновременно вие можете да употребите и четирите метода, но това представя вече един сложен процес. На първо място ще знаете, че законите имат сила само когато се направи един малък опит с тях, а тъй както са дадени сега, това са само възможности, това са само вероятности. Вие ще считате тези числа за живи сили и с тях ще работите. Така единицата е жива сила в Природата.
За да схванете приложението на тези четири закона, изисква се съзнание. За един обикновен човек, за едно обикновено съзнание тези закони са неприложими.
289. Вътрешна опитност
В сегашното си положение всички вие трябва да се стремите да имате една вътрешна опитност.
Самият живот без опитност не върви в права посока.
Трябва да имате най-малко една, две, три и повече опитности, които да бъдат ръководна звезда в Школата ви. Такава опитност всеки от вас може да има. Например колко от вас имате опитността да знаете, че някъде извън Земята имате един добър приятел, един ръководител, един ангел хранител или – както го наричат – Аз-а.
Той е онова същество, което взема най-голямо участие във вашия земен живот. Той се интересува от всичко около вас и всякога, в най-големи мъчнотии, ви идва на помощ. Той е първият и последният ви приятел в живота.
Това нещо мнозина от вас го приемат като едно философско твърдение, като една вероятност, но дали е абсолютна истина не знаете. Затова трябва да имате опитност, съзнателна среща с него, за да бъдете положителни.
290. Съсредоточаването като метод
Целият живот се състои все от математически закони и задачи. Ако вие всеки ден се съсредоточавате, ще намерите една по-велика задача в живота си.
Тогава ще разберете, че и геометрията, и математиката, и химията, и физиката са приложени в живота на човека и в човешкия организъм.
291. Метод за премахване на лошите мисли
Човешкият мозък е такава лаборатория, каквато никъде в света няма. И всички химикали, всички елементи са там. Пък и всички инструменти там са толкова деликатни, за всичко ги бива. Вие трябва по-често да влизате в тази лаборатория. Да кажем, че имате една неприятна мисъл, която искате да изпъдите. Какво правите вие? Махнете с ръка, мислите, че можете да я изпъдите.
Казвате: „Излез де!“ – Тя не излиза. В такъв случай ти ще влезеш в лабораторията, ще разгледаш от каква категория е тази мисъл и след това ще я хванеш с щипците си. Само така тя ще се подчини и ще излезе навън.
Има известни киселини, от които, като капнеш върху тази мисъл, ще я изпъдиш вън. Но наука трябва тук. Казано на друг език, като се концентрирате върху една възвишена идея, тази мисъл ще ви напусне.
292. Ученикът трябва да мисли
Всички ще се заемете сега да учите, да мислите. Вие от немислене дойдохте до това положение. Казват за някого, че полудял от много мислене. От много мислене човек никога не полудява, но хората полудяват от малко мислене. И от учене човек никога не се съсипва.
Няма такъв пример в историята. От малко учене, от невежество много хора са полудявали. Онзи, който е учен, знае законите, не го е страх, той има условия по всякакъв начин да избегне трудностите. Невежият човек, като не знае по кой път да мине, уплашва се и умът му се взима.
293. Законът за внушението
На вас предстои да се борите с ред противоположни сили в света, но трябва да бъдете разумни, т.е. да разбирате закона на внушението. Този закон изисква чистота на мисълта. Всякога трябва да имате чиста и ясна мисъл. Никакво раздвояване на ума. Раздвояването ще дойде, но не го допускайте да вземе място у вас. В момента, в който допуснете раздвояването, ще изгубите своето равновесие.
Вие трябва да ликвидирате с всички наследствени прояви и мисли, които се зараждат в ума ви. Най-малко 50% от тези прояви са наследствени и по закона на внушението вие може да ги изхвърлите. Как? – Например някой ден нямате разположение на духа и казвате: „Не ми се учи днес.“ – Тогава седни и учи, настроението ще дойде. Седни пред масата си и учи – нищо повече.
Че не ти се учи, това е внушение, закон на повторение. Ти си отлагал много пъти и сега казваш: „Нямам настроение да уча.“ – Не, ще седнеш и ще учиш, без да чакаш настроение. Срещу това внушение и вие ще употребите едно внушение.
Да кажем, че нямате разположение да отидете някъде. Какво трябва да направите? – Повтаряйте в продължение на цял час: „Ще отида, ще отида.“ Като повтаряте тези думи цял час, най-после ще отидете на това място. После направете друг опит. Имате силно желание да отидете някъде, но това отиване няма да ви ползва никак.
Кажете си: „Няма да отида, няма да отида“ и повтаряйте цял час това. След като повторите една дума няколко пъти, ще имате резултат. Колко пъти трябва да повторите една дума? – Има известен брой: 100, 200, 300 и повече пъти. Това повторение представлява един цикъл около вас и с това се образува една сила, която дава подтик да бъде движението ви за или против, т.е. в положителен или в отрицателен смисъл, което е за ваше добро.
294. Ръководството на ума и на сърцето
Щом мислите и във вас има известно безпокойство, то винаги се дължи на сърцето. Когато сърцето ръководи в човека, винаги има безпокойство. Когато умът работи, тогава в човека има чистота и той е тих, спокоен, невъзмутим. Всичко това повдига човека.
Та ще знаете: когато умът работи сам, човек всякога е тих, а когато сърцето ръководи, човек всякога се намира в едно тревожно състояние. То ту едно решава, ту друго решава. Днес предприеме едно нещо, утре го смени. То все прави нещо и все го недоправя.
Казва: „Еди колко си книги ще прочета, това ще направя, онова ще направя.“ В края на краищата обаче нищо не прави. Всеки ден сменява хиляди желания, докато най-после, ако го попитат защо не изпълни всичко това, казва, че нямало условия. Аз наричам сърцето дете, което знае само да яде. Ако майка му е приготвила нещо, то изяжда всичко. Не е ли приготвила нищо, цял ден ще има само плач и хленчене.
Англичаните наричат сърцето „място на постоянно безпокойство“. Когато дойдат такива състояния, ще ги познавате. Те са състояния на сърцето. Те са детински, своенравни състояния. За нищо и никакви неща, които не струват пет пари, ти си в състояние да вдигнеш цял скандал. Това са детински работи. Затова, като дойде някое фалшиво желание в сърцето, което ви тревожи, кажи му: „Ще бъде, ще бъде.“ Учете се да трансформирате тези състояния на сърцето в по-висши.
295. Ще се боря със себе си
Щом ви дойдат някои неприятности, вие ще се спрете и ще си кажете тихичко: „Ще бъде, ще бъде“ и ще си отминете. Не се противопоставяйте на вашите желания. Голяма грешка е да се противопоставяте на желанията си. Никога не влизай в борба със себе си.
Ще ви дам следното правило: Не се бори със себе си! Изслушай себе си, добре разсъждавай и извади поука, но не се бори. Например някой казва: „Няма да направя това нещо.“ – Не, не се бори със себе си. Изслушай спокойно, не разрешавай въпроса предварително. Това желание не е твое. Двама души разговарят някъде, аз ги слушам, мисля си, че това нещо е за мене, но си казвам: „Няма да участвам в техния разговор, а преди всичко това не се отнася до мене. Аз само ще ги изслушам. Те може да искат да отидат на разходка, това не ме засяга.“
А ние се вплитаме в чужди работи и казваме: „Това се отнася до мене, аз няма да го направя.“ или пък „Това ще направя.“ и т.н. Нито едното ще направиш, нито другото. Първото нещо: Не се бори със себе си! Щом видиш една грешка, вземи я, поразгледай я, потупай я, кажи ѝ: „Ти си много разумна, ще бъдеш тъй добра да не ми правиш много пакости.“ Поговори ѝ мъничко, тя разбира.
Колко от вас, които са решавали, че това няма да направят или онова няма да направят, са успели в това отношение? Някой иска да изкорени един лош навик в себе си. Откъде ще го изкорени? Този навик почти няма реално съществуване. Той е само една илюзия на вашия ум. И онзи, който иска да изкорени своите навици, аз го уподобявам на човек, на когото лицето е очернено и той се оглежда в огледалото и казва: „Очисти се!“ – Така никога не може да се очисти.
Като станете сутрин, ще си кажете: „Аз няма да се боря със себе си, но ще бъда в хармония със себе си. Аз няма да бъда в противоречие с Природата, но ще бъда в хармония с Природата. Аз няма да бъда в противоречие с Бога, но ще бъда в хармония с Бога.“
Произнесете тези думи и ще видите, че вашето състояние веднага ще се измени. Произнеси тихичко в себе си тези думи 2-3 пъти. Само така човек може да създаде в себе си велик характер. Само така ще разбере колко красива е Природата сама по себе си.
296. Упражнение за приложение на закона на внушението
Сега ще работите със закона на внушението върху себе си. Ще казвате: „Ще ида, ще ида, ще ида! Ще се моля, ще се моля, ще се моля!“ и т.н. Вземайте ред силни думи и ги повтаряйте много пъти. Ето какво ще направите през следващата седмица: ще си изберете една дума за понеделник – понеделник е ден на Луната. Във вторник ще вземете друга дума, в сряда – трета дума, в четвъртък – четвърта, в петък – пета, в събота – шеста и в неделя – последната, с която ще свършите. Ще повтаряте много пъти тези думи, които сами ще изберете. Аз искам да видя какви думи ще изберете.
Ще започнете упражнението от сутринта. Избраната от вас дума ще я произнесете сутрин 100 пъти, на обяд 100 пъти и вечер 100 пъти. Вие още не сте започнали да работите със закона на внушението. Как ще си избирате думите? – Ето как: ще се спрете в себе си тихо, спокойно, без колебание и като се успокоите, в съзнанието ви ще изпъкне една дума. Тази дума е за вас. Тя ще ви се понрави. Например, ако аз правя упражнението в понеделник, ще повтарям думата „Ще чистя“.
На пръсти ще броите 100 пъти. Природата обича точността. Тя не си играе. И ако ти не произнесеш думата точно 100 пъти, а само 99 пъти, тя ще те хване за ухото. Ще броиш точно 100 пъти. Всички няма да изберете думата „чистя“, но ще изберете някоя друга дума като например „ще нареждам“, „ще пълня“, „ще изпразвам“, „ще мия“. По-добре е да употребявате някакъв глагол.
Във вторник ще употребявате думите: „ще воювам“, „ще изправям“ и пр. Питате: „Може ли думата „ще уча“?“ Във вторник не се учи. Учениците много добре знаят тази философия. Впрочем през всеки ден има няколко часа за учене. За вторник подхождат думите: „ще побеждавам“, „ще превъзмогвам“, „ще напредвам“, „ще ставам“ и др. За сряда подхожда думата „ще уча“ и други подобни.
Всеки сам ще си избира думите според характера на деня. Тези думи трябва да бъдат силни в съзнанието ви. Ще си ги поясните и ще си ги запишете в едно тефтерче. Значи всяка дума ще произнесете 300 пъти. Седем дни по 300 правят 2100 пъти. Това са малки опити, които ако изпълните добре, ще имате добър резултат. Те са подготовка за по-големи работи, които ви предстоят в бъдеще.
297. Математиката като метод за работа на ученика
За да придобиете силна и разумна воля, един от методите е да работите с математиката. Не казвам, че трябва да бъдете математици, но трябва да мислите математически, защото математичната мисъл е точна, определена. Някой може да мисли, че нещата в математиката стават по няколко начина. Не, там нещата не могат да стават по няколко начина. Например, тъй както е поставена единицата, тя не може да се замени с никое друго число. Вие можете да сложите за нея друг символ, но като количество, като сила вие в дадения случай не можете да я замените с нищо друго.
Освен с математиката, вие трябва да се занимавате и с геометрия, да превръщате математическите величини в най-красиви форми. Без това вашата воля ще остане завинаги слаба.
Ще ви дам един умствен начин за подсилване на волята. Например страх ви е от мечка. За да се калите, не трябва да отидете в гората, да ви срещне някоя мечка, че да изгубите ума и дума, но ще си представите мислено, че мечката идва у дома ви. Вие ще си представите, че я галите по главата. При този опит страхът, който се поражда естествено у вас, започва постепенно да се възпитава. После направете друг опит. Страх ви е от сиромашия. За да надделеете над този страх, представете си, че сте богат човек, че имате на разположение 10 милиона лева, замък, къщи, градини, но започвате постепенно да губите това, онова, докато останете последен голтак без пет пари в джоба. При това положение стремете се да бъдете спокойни между хората, да не губите равновесието си.
Ако не можете да правите тези опити, тези маневри мислено в живота си, докато се сблъскате с действителния живот, няма да издържите, ще се уплашите. Вие трябва да правите ред маневри като войници, за да калите волята си. Правете такива умствени маневри против това, от което най-много ви е страх.
Трети опит: да кажем, че вие много се гневите. Как ще въздействате върху този гняв? Ще си представите мислено, че идва някой у дома ви и ви обижда. Вие сега ще се стремите да не се разгневите. Тези упражнения, тези маневри са много приятни. Вие ще ги правите, когато нямате друга работа. След тези опити ще се почувствате освежени, сякаш сте придобили нещо.
Препоръчвам тези упражнения на всички, защото те са много ефикасни. И без това в живота ви ще се явят много спънки и мъчнотии, а по този начин поне ще ги посрещнете по-спокойно. С тези маневри ще бъдете подготвени, та като дойдат тези случаи в живота ви да знаете как да постъпвате.
Четвърти опит: да кажем, че ви е страх от змия. Ще намерите някъде една умряла змия и ще я хванете с ръка, ще я подържите, ще я погалите, докато свикнете с нея. След това ще се опитате да хванете някоя жива змия. По този начин ще добиете известна опитност. Ще вземете един чатал, ще я натиснете с него по главата, ще я погладите по тялото и после ще я пуснете. Ще ѝ кажете: „Аз съм малко страхлив, искам да се освободя от страха, затова правя този опит.“
Този опит ще направите първо умствено, защото когато човек дойде до положителните опити, трябва да бъде много внимателен, за да не пострада. Змиите са много пъргави, затова човек трябва да бъде много сръчен, за да се пази от тях. Змиите са хитри, но не дотолкова, доколкото вие мислите.
Тези упражнения, които ви давам, действат благотворно върху човека и служат за каляване и концентриране на мисълта. Някои от вас се плашат от паяк, други от мишка, трети от жаба и т.н. Правете тези маневри, за да надвиете над страха. Дойде ли ви някоя отрицателна мисъл, правете тези упражнения.
298. Квадратът като метод за изправяне на грешките
Щом начертаете един квадрат, ще знаете: той означава закон, според който грешките ви трябва да се изправят най-много до четири поколения. Това е вътрешното значение на квадрата. Четирите проекции на квадрата пък показват начините, смекчаващите условия, при които можете да изправите грешките си. Ето защо вашите мисли, чувства и действия представляват сили, с които може да работите при изправяне на грешките си. Когато Питагор нанасял квадрата в окръжността, с това искал да намери квадратура на кръга, което значи, че той се е стремил да намери условията, при които може да се изправи общия живот на хората. Само когато впишете квадрат в кръга, само тогава ще определите в кое поколение ще можете да изправите една грешка – дали в първото, второто, третото или четвъртото поколение.
Когато става въпрос за реализирането на добрите неща, там вече квадратът не е необходим. Доброто се изразява в кръга. За да се реализира едно добро, изискват се 25 000 години. Това показва, че ти не можеш да реализираш едно добро нито в първото, нито във второто, нито в третото, нито в четвъртото поколение, а се изискват най-малко хиляда поколения. Значи и след хиляда рода пак ти се отдава случай да направиш едно добро. Та виждате колко широки са възможностите, за да се направи едно добро. Като говорим за доброто, не разбираме конкретното добро, но идейното добро.
Например искаш да направиш едно добро някому, да се пожертваш за някого или да посветиш живота си за някого. Ако не успееш да направиш това добро още в първото поколение, ще можеш да го направиш във второто, третото, четвъртото и най-после след хиляда поколения все ще имаш възможност да реализираш това добро. Голям е срокът, през който имаш възможност да направиш това добро. Значи, замисленото от тебе добро е валидно през всичкото време от хиляда поколения.
299. Метод за работа
Най-първо ще допуснеш нещата, а после ще работиш върху тях, да се докажат. Съмнението не е наука. Като върви по този начин, пътят на ученика е безопасен. Ако само допускате нещата, без да работите върху тях, тогава се излагате на изкушения. Например ти допускаш, че може да станеш музикант и започваш да работиш в това направление – пееш, свириш, докато най-после станеш музикант. Допуснеш, че можеш да станеш художник и почваш да работиш в това направление. Ти трябва да постоянстваш, докато реализираш това, което си допуснал. Обаче човек не може да допуска всички неща.
Има едно ограничение в допусканията, а именно: допускат се само разумни неща. Ако допуснеш известна аксиома, това е разумно нещо. В Природата има един закон, според който ти не можеш да допуснеш неразумни неща. Човек може да допусне и направи всичко, което е разумно. Кажете ли така, законът работи отлично.
Та като казваме, че можем да направим всичко, трябва да разбираме, че можем да направим онова, което е разумно, което е в кръга на възможностите на нашия живот. Като разбираме така нещата, и законите са верни за нас и ние можем вече да работим разумно.
300. Опит с цветовете на спектъра
Ще ви дам следния опит: нека двама души от вас вземат две стъклени призми и в определен час от деня, всеки у дома си, да постави призмата в такова положение, че да получи слънчевия спектър. След това нека запомни добре цветовете, тяхната интензивност, широчина на полето. Щом схване добре това нещо, нека единият от тях силно концентрира мисълта си върху един от цветовете. Същото да направи и другият у дома си. След известно наблюдение нека всеки определи дали е забелязал известна промяна върху някой от цветовете на спектъра. Ако наблюдателността е силно развита и у двамата, те ще забележат известна промяна в този цвят от спектъра, върху който всеки поотделно в концентрирал мисълта си. Колкото по-силна е била мисълта, толкова и промяната на цвета ще бъде по-ясна. Изменението на цвета показва, че известна интелигентност е действала върху него.
От този опит ще схванете как влияе светлината, която излиза от разумно същество. По спектъра ние можем да познаем откъде иде светлината – от разумно или от неразумно същество. Светлината обикновено идва от разумни области, населени с интелигентни същества. Само интелигентни същества могат да изпускат светлина и цветове. Това е един от основните закони на Живата Природа.
Мъртвата Природа, в която няма никакъв живот, не изпраща никаква светлина, никакви цветове. Където съществува живот в каквато и да е форма, той изпуска светлина, известни краски, от които може да се съди за степента на разумността и интелигентността на съществата.
301. Дисциплина на тялото
Както забелязвам, у вас всичко става безразборно, вие не лягате в определено време. Човек трябва да си наложи дисциплина. Дойде ли 10 или 11 ч. вечерта, каквато и важна работа да имате, ще си кажете: „Сега ще си легна, ще спя, без да се обръщам, ще си почина добре и утре сутринта точно в 4 ч. ще стана и ще започна отново работата си. Това значи дисциплина на тялото, възпитание на клетките. А сега вие, като си легнете, въртите се цяла нощ, не сте спокойни.
Питам, какви идеи можете да възприемете в такова състояние, щом не можете да заповядате на ръцете, на краката и на тялото си да не мърдат? Какви идеи и чувства ще възприемете, щом не можете да заповядате на вашата артериална и венозна система, нито можете да урегулирате известно определено състояние у вас?
Представете си, че имате някакъв оток на крака си. Ако вие можете да заповядате на тялото си, ще кажете на клетките, които се намират около отеклата част на крака, да изпратят по-чиста кръв и да изхвърлят нечистата по-скоро навън. Кажете ли така, на сутринта ще почувствате едно голямо подобрение, едно разположение на духа. Понеже вие влизате в света, трябва да владеете органите си, клетките си, да имате самообладание като моряците.
Вие, като окултни ученици, трябва да се самовъзпитавате да издържате трудностите, които ви идват. Трябва да имате самообладание, да бъдете тихи и спокойни при всички положения в живота. Ако не възпитавате своето тяло, всяко друго възпитание няма да ви ползва. Истинското възпитание на човека трябва да започне от неговото самовъзпитание, от възпитанието на тялото.
При окултното възпитание и самовъзпитание трябва да се обръща внимание на начина, по който спите. Щом си легнете, ще кажете на тялото си: „Слушай, както си легнеш, така ще останеш до сутринта – никакво мърдане надясно или наляво.“ Ако тялото ви се подчини на тази заповед, значи вие сте му господар, можете да го владеете. Не се ли подчини, не сте господари. Добре е да правите тези опити, да видите дали тялото ви се подчинява на вашите внушения или не се поддава. Всички клетки в организма са разумни и ако можете да им говорите, а те да ви слушат, вие можете да се възпитавате. Ако вие говорите на клетките, а те не ви слушат, вие не можете да се възпитавате. Основното възпитание на човека зависи от възпитанието на тялото.
Легнеш ли на дясната страна ще си кажеш: „Тази вечер ще спя само на дясната страна, няма да се обръщам никак.“ Ако до сутринта не се обръщате, това показва, че мисълта ви е силна. Може да правите ред опити, при които да заповядате на клетките да ви слушат. Ако при всички тези опити тялото ви се подчинява, всичко у вас ще върви в хармония. Възпитанието и дисциплинирането на тялото е основа за всички други окултни упражнения като концентрация, размишление, съзерцание и пр.
302. Влияние на скъпоценните камъни
Изтеглянето на жизнената сила от организма на един човек от друг, жив или умрял, Окултната Наука нарича вампиризъм. За да се предпази човек от тези лоши влияния, Окултната Наука препоръчва на слабите хора да носят скъпоценни камъни. Те могат да трансформират лошите влияния на киселините. Както войниците във време на война се запазват от задушливите газове чрез особени шапки, така и скъпоценните камъни запазват човека от вредните влияния на киселините, обаче всички скъпоценни камъни не притежават тази сила.
Разумният човек знае какъв камък трябва да употреби за себе си. Всеки скъпоценен камък е емблема на някаква сила в Природата – той е, така да се каже, кондензация на тази сила. Един скъпоценен камък може да действа благотворно само тогава, когато между него и човека, който го носи, има известна симпатия.
(Всеки трябва да носи камъка, който отговаря на изгряващия му знак в хороскопа или на знака, в който се намира Слънцето в момента на раждането. Като проводник на известна сила скъпоценният камък предпазва човека както органически, така пречиства и духовната му атмосфера, и му помага за концентриране и размишление.)
303. Влиянието на името
Еврейската азбука е природна, но е поставена на геометрични правила. Тази на бялата раса е създадена върху геометрични форми. Кабалата трябва да се преведе според законите на геометрията. Всяка буква, както и всяко име, означава известно състояние, известна характерна черта в човека. Ето защо, за да облагороди човек характера си, трябва да измени реда на буквите в името си или да смени някои букви – едни да отхвърли, други да прибави. Човек, като идва на Земята, не е господар да избере своите родители, нито условията, при които се развива, но сам може да си даде име каквото иска.
Всеки да си определи едно име, което само той ще знае, никой друг. При най-неблагоприятни моменти в живота си произнасяйте това име – то ще работи за вас. Това име трябва да бъде съставено по всичките правила на Кабалата или на окултната геометрия, или на музиката. Всяко име, било на български или на който и да е език, трябва да съдържа букви от 3 категории. В първата категория влизат буквите от А до И. Във втората категория влизат 9 букви след буквата И. В третата категория влизат останалите букви от азбуката.
Тези 3 основни букви, които влизат в името, трябва да са съчетани тъй хармонично, че при изговарянето му да се чувства мекота и хармония. В това име първо ще търсите корена на вашия произход. От корена на името ще видите колко букви трябва да съдържа то.
Вие трябва да знаете, че имената на хората крият голяма сила в себе си. Едно име, хармонично създадено и хармонично изразено, оказва силно влияние върху самия човек, както и върху околните му. Във вашите имена има голям дисонанс. Ако се срещат някои дисонанси тук-там само, те са търпими като изключения, но да станат правило в живота ви, това е нетърпимо. Тогава ще се създадат големи неприятности и страдания.
304. Опит за приложение на четирите качества – Честност, Справедливост, Интелигентност и Благородство
Сега ще направим опит за четири седмици да приложим всички тези качества. Първата седмица ще работите върху Честността – ще бъдете абсолютно честни спрямо себе си, без никаква лъжа.
Аз искам да се наемат с опита само онези, които могат да го направят. Които не могат, да не го започват. Упражнението може да ви се види трудно, но опитайте се. Ще пазите съзнанието си будно за един месец. Никаква лъжа нито в чувствата, нито в мислите, нито в действията. Съзнанието ви трябва да бъде будно не от страх, а от любов – да опитате вашата честност. Втората седмица ще работите върху Справедливостта. Третата седмица – върху Интелигентността, и четвъртата седмица – върху Благородството. Като се свършат четирите седмици, петата седмица ще работите върху тези четири качества заедно.
305. Опит за наблюдаване на небето
Аз бих ви препоръчал да наблюдавате небето вечерно време, когато е ясно. Излизайте вечерно време вън и наблюдавайте звездите на небето около половин час, да намерите между тях един равностранен триъгълник. И нека всеки от вас забележи добре къде е намерил този триъгълник, между кои звезди, в коя посока и т.н. Това ще бъде една малка задача за вас. След това някоя вечер ще излезем всички заедно и ще видим всеки от вас в коя посока е намерил своя равностранен триъгълник.
После ще ви говоря нещо върху тези естествени равностранни триъгълници. Така ще размишлявате върху отношенията на звездите едни към други, тяхното значение и т.н. Това ще бъде едно хубаво упражнение.
306. Вярата като метод
Вие знаете, че през пространството минават много отрицателни мисли, които, ако не можете да отбиете, ще ви причинят голяма вреда. За да се предпазите от тях, ще ги отбивате чрез закона на Вярата.
307. Метод за реализиране на идеите
Искате ли да направите някое добро и у вас има известно противодействие, вземете пръстена на доброто и го въртете непрекъснато около час, и у вас ще се яви мисълта, че това, което по-рано беше невъзможно за вас, сега е възможно, можете да го направите. И действително вие ще го направите. Като движите постоянно в ума си мисълта за доброто, най-после вие ще се почувствате силен да го направите. Днес хората сами си противодействат, сами унищожават своите идеи.
Например някой казва: „Аз ще направя еди какво си нещо.“ След малко, като помисли, си казва: „Тази работа не е за мен, не мога да я направя.“ После се явява друго желание за нещо добро, но пак се отказва, и така разваля всичките си работи. Не, човек трябва да постоянства в доброто, което е намислил да направи.
308. Ритъмът като път за реализиране на идеите
У всички съвременни хора има един навик от миналото да се движат по наклон, което движение съвпада с движението на Земята. Затова вие именно сте готови да реализирате всички ваши идеи, на които ритмично пулсът съвпада с този на Земята. Всички онези идеи пък, които се намират в противоположно направление с движението на Земята, предизвикват у вас обратни действия.
Истинската наука обаче стои в това да доведе човека до положение да поставя своята мисъл и своите идеи в съгласие с ритъма на Слънцето. Всеки човек, който постоянно мисли за ниви, за материални блага и иска да бъде духовен, няма да успее в това, защото той с мисълта си е в ритъма на Земята. По този начин той не може да постигне това, което желае. Той не трябва да се отказва от земния живот, но трябва да престане да мисли за Земята. Щом иска да проникне в духовното, трябва да мисли за Слънцето и да го проучва.
Когато планетите са в лошите си аспекти, те упражняват лошо влияние върху човека. Затова всички трябва да се стремите към Слънцето като главен фактор на живота ви. То ще ви помогне да изправите всички ваши грешки. Ритъмът на Слънцето или сутринните слънчеви лъчи са най-благоприятни за човека. Правете сами наблюдения върху тази изказана мисъл, за да се усили вашата вяра. Това са факти, но докато един факт не се провери, той не може да действа върху вас.
Направете опит, за да проверите гореказаното. Например, когато имате хрема, мислете за Земята и ще видите какъв ще бъде резултатът. След това обърнете мисълта си към Слънцето – да се съедините със слънчевата енергия – и пак наблюдавайте за резултата. В първия случай хремата ви ще се излекува трудно, а във втория случай ще изчезне скоро. Когато имате каквото и да е неразположение, правете този опит, за да се убедите в силата на слънчевата енергия. Мисълта си отправете към духовното Слънце.
309. Специален трансформатор и специална светлина за всеки човек
В Слънцето има един голям трансформатор, който изпраща слънчевата енергия по цялата Земя. Освен това на Слънцето има и специален трансформатор за всеки човек на Земята, чрез който трансформатор всеки човек приема специално изпратената до него слънчева светлина. Всеки от вас, ако възприеме тази светлина, може да знае кога е изпратена. Вие не можете всякога да възприемете тази светлина, нито знаете в кой момент е изпратена, затова трябва да учите.
У всеки човек има трансформатор, който приема специалната за него светлина от Слънцето, и ако той е зает с някаква работа и не може да възприеме тази светлина, тя се връща обратно без никакъв резултат за самия човек. Щом тази светлина се върне обратно, човек през целия ден чувства едно голямо лишение, като че е изгубил нещо много ценно. Така е, когато човек не е на време и на място, откъдето трябва да получи тази светлина, която му носи живот. Жива е тази светлина. Тя е наречена прана. В това отношение съзнанието на всеки един от вас трябва да бъде будно, за да знае часа, когато ще пристигне неговата светлина, за да може да я възприеме.
Ако сте заети с някаква работа, то като наближи момента, когато вашата светлина иде, вие ще почувствате едно приятно разположение да излезете малко вън от стаята. Каквато работа и да имате, излезте навън, за да възприемете тази светлина. Постойте вън 5-10 мин, най-много половин час, докато тази светлина премине. Ако вие изпратите чрез вашия трансформатор получената от Слънцето светлина обратно до него, това показва, че вие сте възприели светлината. В техните статистики е отбелязано колко пъти сте възприели тази светлина и колко пъти – не. Къде трябва да се възприеме тази светлина – това е една от великите тайни на Природата.
Човек трябва да бъде умен, интелигентен и добър, за да схване времето и мястото, където ще възприеме тази светлина. Птиците знаят добре това нещо. Птицата, докато не възприеме своята светлина, не отива на работа. Щом възприеме това, което е определено за нея, тя хвръква от клона и започва работа.
Ако искате животът ви да върви както трябва, бъдете будни, за тази светлина. Пък ако искате да се лутате, спете колкото искате. Специалната светлина иде сутрин около изгрев Слънце. Затова трябва да излизате сутрин преди изгрев Слънце, да посрещнете изгрева на Слънцето, за да възприемете вашата светлина.
Обаче трябва да знаете, че не е позволено да разправяте на другите кога идва вашата светлина, и това е един свещен момент от живота ви, който ще задържите само за себе си. Ако разправяте на хората за вашите специфични работи, ако им кажете, че Слънцето изпраща специфична светлина за вас в еди кой си час, хората, като не разбират този закон, ще ви изпратят своите нечисти мисли и с това ще попречат на духовното ви разположение. Що се отнася до общата светлина, за нея можете да говорите, колкото искате.
Това, което ви говорих за Слънцето, съставя 1/3 от цялата истина. Същото нещо се отнася и до духовното Слънце у човека, както и за Божественото Слънце у него. Значи в живота на всеки човек има 3 важни момента, които, ако той може да долови, ще се развива нормално.
Като станете сутрин, най-напред се запитайте какво трябва да правите днес, защо сте дошли на Земята и т.н. За човека има нещо по-важно от работата на лекаря, от училището на ученика, от нивата на орача, от учителството на учителя и пр. То е следното: за какво е дошъл човек на Земята и какво има да върши днес. Разреши ли човек тези въпроси за деня, той го е използвал правилно. Човек всеки ден ще разрешава този въпрос, но не в един и същи час. Ако най-напред той разреши тези въпроси, всичките му работи на Земята ще се уредят добре.
Вие често забравяте за момента, в който идва вашата светлина, и го пропускате, но знайте, че ако държите мисълта си спокойна, тиха, вие винаги ще може да възприемете тази светлина. А щом я възприемете, вие ще бъдете радостни и весели.
А дойде ли радостта у вас, благодарете, че сте могли да я възприемете. Тази светлина ще придаде нещо към вашето умствено и духовно развитие. Умът ви ще стане по-съсредоточен, по-концентриран и с по-голяма светлина.
310. Влияние на чувствата върху развитието на ясновидството
В окото има една мрежа на ретината, чрез която се възприемат само образите на физическия свят. Зад тази мрежица има друга мрежица, която възприема образите от астралния свят. Зад астралната мрежица има друга мрежица, която възприема образите от умствения свят. Следователно всяка от тези 3 мрежици възприема специално лъчи от различни светове. Зад тези 3 мрежици има още 4, така че стават общо 7. Но последните 4 са още в съвсем латентно, пасивно, неразвито състояние. Та когато говорим за възпитание на чувствата, подразбираме, че правилните чувства са причина за сформирането на мрежиците в окото, а оттам и за развиване на ясновидството. Колкото по-добре са сформирани тези мрежици, толкова по-добре се схващат лъчите на светлината от по-висшите светове. Ако чувствата у човека са дисхармонични, тези мрежици не могат да се сформират. Засега е проучена само външната част на окото. Има известни части от окото, които още не са проучени. Чувствата ни трябва да бъдат хармонични, за да слушаме добре.
Както в окото има, както казахме, 7 мрежици за възприемане на светлината от различните светове, така и в ухото на човека има също такива пластинки, мрежици за възприемане различните слухови вълни, които идват от разните светове. И в това отношение се изисква проучване на ухото и на слуха.
Същото нещо се забелязва и в обонянието и вкуса на човека, т.е. в неговия нос и език. Във всеки човек, който иска да говори на един жив и изящен език, трябва да са развити центровете на говора. Също така у него трябва да е развито чувството на схващане и различаване на най-тънките и деликатни звукови вълни.
311. Двата Пътя в Живота и в Школата
В Природата има два разумни Пътя, по които човек може да реализира своите идеали. Единият Път е праволинеен, а другият – криволинеен. При първия Път времето се съкращава, а енергията се изразходва. При криволинейния Път времето се изразходва, а енергията се пести. Силният човек избира правия Път, по който пести време, а изразходва енергия. Слабият човек избира криволинейния Път, по който изразходва време, а пести енергия. Младите хора обикновено бързат. Казвам, който е силен, нека бърза; който е слаб, бавно да върви, да пести енергията си. Някой казва: „Бързам много, притеснен съм, искам по-скоро да свърша работата си.“ – Ти си избрал правия Път, но щом се притесняваш, слаб си. Силният човек не знае какво е притеснение. Той върши работата си тихо, спокойно, с голяма приятност.
Силният човек усеща удоволствие, приятност, като вдигне един стокилограмов чувал на гърба си, обаче ако слабият се опита да вдигне този чувал на гърба си, веднага започва да се притеснява.
Следователно, когато започвате една работа, при която духът ви се притеснява, това не показва, че не можете да свършите тази работа, но методът, който сте избрали за свършването ѝ, не е правилен. Вие сте избрали праволинейния метод, а е трябвало да изберете криволинейния. С това Природата иска да ви каже: слабият не трябва да върви по праволинейния Път, а трябва да криволичи в пътя си. Значи, слабият човек трябва да пести енергията си, а силният човек трябва да пести времето си. И двете неща са еднакво важни – и енергията, и времето. Човек има вътрешно чувство в себе си, чрез което може за всеки даден случай да познае какъв метод трябва да употреби.
312. Пътят на мисълта
За да се яви възвишена мисъл у човека, той трябва да насочи своя поглед нагоре. Това значи: той трябва да превърне твърдите вещества в себе си в течни, течните във въздухообразни и така да обърнете погледа си нагоре. Отгоре ще дойде помощта ви. Не мислете, че човек може сам да създаде в себе си възвишени и светли мисли. Никой сам не създава своите мисли.
За да попадне някоя светла мисъл във вашия ум, преди всичко тя е минала през ред същества по-възвишени и благородни от вас. Ако вие ѝ дадете благоприятни условия за развитие, тя ще ви повдигне. Същевременно вашите мисли отиват надолу към съществата по-ниски от вас. Значи в Природата става прекръстосване на мисълта. Висшите същества влияят на човека, но и човек им влияе. Човек влияе на по-нискостоящите от себе си, но и те му влияят. Затова, когато изучавате живота си, трябва да разграничавате мислите, които идват отдолу и мислите, които идват отгоре, за да знаете как да ги обработвате.
313. Метод за развиване на милосърдието
Да допуснем, че в някой човек липсва чувството на милосърдие. Как ще го придобие? Такъв човек трябва да дружи повече с хора филантропи, човеколюбиви, които са готови да се жертват за доброто на другите хора. Или пък той трябва да чете такива книги, в които се срещат примери за хора със силно развито чувство на милосърдие.
Освен това човек, у когото липсва това чувство, добре е всеки ден, около 10-20 минути най-много, да поставя ръката си върху центъра на милосърдието, за да приижда към него известно количество енергия. В това време, като държи ръката си върху центъра на милосърдието, да размишлява за милосърдието. По такъв начин той ще привлече енергиите, които ще подхранят този център. Чувствата се подхранват с енергия. По същия начин могат да се развиват всички чувства и способности.
Така че не е достатъчно човек само да слуша или да чете какво говорят другите, но да има един практичен, опитен начин, по който той може да се учи. Който иска да се учи и да напредва в живота, той трябва да си избере такива другари, които Природата щедро е надарила. Тези хора са родени при благоприятни условия.
Човек може да добие някои благородни, възвишени чувства от растения и от животни. Например милосърдието е развито и у някои животни и растения. По тази причина именно човек още от най-стари времена е бил овчар, водил е овцете на паша. Овцете развиват смирение в характера на човека. Те го учат още и на самопожертване. Волът пък учи човека на търпение.
Петелът заставя човека да мисли. Например някой човек е много замислен, иска да разреши известен въпрос, но не може. Веднага неговият петел излиза насреща му и започва да кукурига. С това иска да каже на господаря си: „Попей малко, работата не става с много мислене.“ – Когато някой човек се разболее и в това време петелът се спре пред прага на къщата му и започне да кукурига, това показва, че този човек ще оздравее.
Където петел кукурига, всички работи се нареждат добре. Кукуригането внася приятност, лекота в душата на човека. Това е символ, с който Природата си служи, когато иска да изрази нещо. Между кукуригането на петела и състоянията на човека има известна връзка. Когато човек е тъжен, скръбен, нека носи в джоба си малко царевица или жито, и като чуе, че някой петел кукурига, веднага да му подхвърли няколко зрънца и да благодари, че е изкукуригал. Това показва, че мъката му ще се превърне в радост.
Забелязано е, че когато петлите престанат да пеят, случва се някое нещастие. Когато кокошките се качват на високо да пеят, за добро е. Когато пеят на ниско, не е за добро. Всичките тези неща са символи, с които Природата си служи като пътища на съобщение. Това показва, че животните имат известна разумност, която се намира в по-висок свят от физическия. И наистина, често животни интуитивно схващат нещата по-добре от хората.
Това показва, че интуицията у тях е по-силно развита, отколкото у някои съвременни хора. Затова ви казвам, работете съзнателно за развиване на вашата интуиция.
314. Метод за работа на ученика
Сега ще ви дам едно правило, един метод за работа, с който може да си служите. Когато дойдете до някое противоречие, до една възможност в живота си, кажете си: „За Бога всичко е възможно, аз живея в Бога и с Неговата Мъдрост всичко мога да постигна.“
Поставите ли тази мисъл в ума си, Бог, който живее във вас, започва да действа. Който е в съгласие с Бога, той работи с Него. Който не е в съгласие с Бога, и Бог не работи с него. Бог работи заедно с нас, за да се прояви. Това правило, този закон, вие можете всякога да го проверите, когато се намерите в безизходно положение. Да допуснем, че се намирате някъде в пустинята, изложени на явна смърт – от никъде помощ не идва. Какво трябва да направите? – Обърнете се към Бога с пълна вяра и надежда, че за Него всичко е възможно, и след това очаквайте резултата. Няма да се мине много време и вие ще проверите този закон, ще видите, че Бог се проявява и в пустинята.
315. Доброто като метод на работа
Като ученици на Великата Окултна Школа вие трябва да работите чрез доброто. Ако си служите с доброто като метод на работа, вие ще изразходвате най-малко енергия, а ще придобиете най-добър резултат.
Най-първо човек трябва да изучава себе си, своя живот, с всички свои тежки и добри положения. Животът трябва да се изучава научно, да се правят опити и наблюдения върху всички явления вън и вътре в него.
316. Съзнателна работа на ученика
Който иска да се повдигне, да облагороди сърцето си и да просвети ума си, трябва да работи съзнателно върху себе си. В съзнателната работа няма критика, но има пресяване. Да критикувате своите мисли и чувства значи да ги осакатявате. Да пресявате нещата значи да ги прекарате през филтър и непотребните от тях да минат през филтъра, да паднат долу, а върху филтъра да останат само чистите и възвишените. Като казвам очистете мислите и желанията си, подразбирам чуждите мисли и желания, които се натрапват на човека. Човек представлява клетка от Великия Организъм на Живота, вследствие на което в него са складирани освен неговите желания, още и желанията на милиарди същества.
317. Метод за развиване на способностите
Когато някой ученик е слаб например по математика, нека двама силни ученици по математика поставят ръцете си на челото на слабия ученик, където е центърът на математиката, и няма да мине много време и слабият ученик ще започне да мисли, да работи върху зададените задачи и да ги решава. Това се дължи на факта, че силните ученици по математика чрез контакт са предали част от своята енергия на слабия ученик. Тази енергия пък събужда дейността на неговите математически способности и той започва да мисли и да разсъждава. По този начин могат да се предават и енергиите от един човек на друг в различните центрове на музиката и да се развиват съответните способности. Това може да се използва само като подбудително средство, а по-нататък ученикът сам трябва да продължи да работи.
318. Три състояния в човека
Индусите, както и Окултната Наука въобще, различават три състояния, през които човек минава в пътя на своето развитие. Тези състояния индусите наричат Сатва, Раджас и Тамас.
Думата Сатва означава състояние, което ние можем да предадем с думите „Любов към Истината“. Когато човек се намира под влияние на това състояние, той е тих и спокоен, в него отсъства всяка користолюбива мисъл и желание. В съзнанието му има светлина и разширение. Това състояние е присъщо на високо напреднали хора в духовно отношение. Такива са били светиите, но не всички от тях. Много светии се намират във второто състояние.
Хората от второто състояние – Раджас – са волеви, деятелни във всяко отношение. Те са добри хора, правят добрини, но ако не обърнат внимание на техните добрини и не им отдадат заслуженото, не им се отблагодарят, те се озлобяват. За всяко добро те искат да им се запише името някъде. Това показва, че някъде в съзнанието им има тъмнина.
Хората от състоянието Сатва употребяват сладки храни. Хората от състоянието Раджас употребяват повече солени, кисели, лютиви храни. Повечето от тях са месоядци. Хората от състоянието Тамас са хора лакоми – ядат каквото им попадне. Те не обичат нито да работят, нито да мислят, нито да учат. Мързелът е присъщ на тях. Те са подобни на кучетата, на котките.
Ако не сте яли 3 дни и някой ви даде изкалян хляб, как трябва да постъпите? Ако се откажете да ядете хляба, вие сте от състоянието Сатва. Ако го изчистите и тогава го ядете, вие сте от състоянието Раджас. Ако го ядете изкалян, както ви го дадат, вие сте от състоянието Тамас.
Чистотата трябва да проникне цялото състояние на човека. Тя е мярка за степента на неговото развитие. Всеки човек, който иска да живее духовен живот, трябва да знае, че духовният живот е свързан с абсолютна чистота и хармония.
За да не нарушавате своята вътрешна хармония, при всички случаи вие трябва да знаете в кое от трите състояния се намирате: Сатва, Раджас или Тамас, и веднага можете да се справите с материята и съществата около вас.
Сега при пробуждане на съзнанието много от вас се индивидуализирате. Пазете се от това състояние. Всички вие сте в състоянието Раджас, а в състоянието Сатва няма нито един от вас. Като ученици вие трябва да работите умерено, да не прахосвате своята енергия. Пред ученика стоят 3 рода сили, с които той трябва да работи:
1. Божествени сили, които изискват съзерцание;
2. Духовни сили, които изискват активност – работа на неговите чувства;
3. Физически сили – слизане на работа в материята, в материалния свят, в който се изисква будност на съзнанието. Работата във физическия свят е свързана с изцапване.
Дойдете ли в това положение, обърнете се към другите 2 вида енергия и постоянно правете съединения, синтези.
Тези 3 вида сили обуславят трите състояния в себе си.
Когато имате разширение на съзнанието си, вие сте под влияние на състоянието Сатва. Когато искате да си откъснете някой плод направо от дървото, вие сте под влияние на силите Раджас, когато действате по права линия. Когато сте безразлични, вие сте готови да ядете храна, каквато ви попадне, не правите избор. Тогава вие сте под влияние на силите Тамас. Такива деца ядат гнили плодове, пръст и пр. При тези сили човек често изпада в атавизъм. Например някой човек е спретнат, чист, но после го виждате отпуснат, небрежен, нечист, иска да умре. Той е попаднал под влиянието на силите Тамас и трябва да намери метод да се освободи от това влияние. Той мисли, че като умре, ще се освободи, но той се лъже. Той трябва да намери метод да се освободи от това състояние.
Така че вие трябва да изучавате и различавате тези три състояния в себе си. Състоянието Сатва означава пълно безкористие и Истина. Състоянието Раджас се отличава с голяма деятелност, голяма активност.
Състоянието Тамас се отличава с голямо безразличие, която граничи с леност. Когато се намира в това състояние, човек изпада в пълно безразличие. За него нещата се обезсмислят. Какво ще яде, как ще се облича, какви мисли ще го вълнуват, това не го интересува. Храната му може да бъде прясна или развалена, дрехите му могат да бъдат скъсани, стари. Мислите и чувствата му могат да бъдат от низш характер, ако в него не е останала никаква свещена идея и духовното не го интересува.
Сега, като знаете отличителните черти на тези състояния, всички можете да определите в кое от тях се намирате. Разумната Природа използва тези сили, тези състояния, обаче човек още не може да ги използва. Например наблюдавайте човек, който се намира в състояние Сатва, т.е. във възвишено състояние, говори все за велики работи, за братство и равенство, за любов между хората и вижте как постъпва, когато се срещне със своя длъжник, на когото е дал 10 000 лв. назаем. В първо време той започва да го морализира, да го увещава да му върне парите, но като види, че длъжникът му не мисли за плащане, тогава той изпада във второто състояние – Раджас, става активен и по адрес на своя длъжник нахвърля безброй думи, че е нечестен човек, нехранимайко и т.н. По този начин той изгубва равновесието си, а с него заедно загубва и състоянието Сатва.
Трите състояния в човека съответстват на три различни възрасти у него. Докато е млад, човек се намира в състоянието Сатва, в Божествено състояние. Тогава всичко около него му се вижда красиво, възвишено. Той е готов на всякакви жертви. Като стане 30-годишен, от тази възраст нататък, той става крайно активен и е готов срещу всички спънки и препятствия да излезе с нож, да воюва, да се бори с тях. Като остарее човек, се оттегля вече в почивка, т.е. минава в Тамас, в състояние на постоянно недоволство. Със своето крайно недоволство той става за посмешище на всички.
За да не изпада в това състояние, човек трябва да работи върху себе си. Докато е в широкия свят, човек трябва да мине през трите състояния, да придобие опитности, знания. Тогава ще разбере, че докато минава кални, мочурливи полета, трябва да бъде облечен в стари дрехи.
319. Метод за работа
Щом изпаднете в лошо разположение на духа и се почувствате изоставени, без приятели в света, приложете към себе си метода на празнене и пълнене на чашата. Измийте добре чашата, напълнете я с вода и пийте от нея. Като черпите вода от извора, размишлявайте върху изворите в Природата.
Има два вида извори: едни от тях текат постоянно, а други само когато валят дъждове. Бъдете от първите извори, които постоянно текат. Ако сте извор, който постоянно тече, хората ще ви посещават. Не само хората, но всички живи същества, ще ви посещават. Около вас ще се чуват песни, викове. Никога няма да бъдете изоставени.
320. Символите на Природата като метод за работа на ученика
Символите, които ви дадох – копие, чук, чаша за пиене на вода, светилник със свещ, чешма с каменно корито, плодно дърво и книга, както и всички останали символи, с които Природата си служи, са методи за работа.
Разумният човек може правилно да използва символите на Природата. Например, когато разумният човек вземе копието в ръката си, това показва, че има неприятели, с които трябва да воюва. Символите са израз на живите сили на Природата и са носители на различни енергии. Така копието е символ на Марсовите енергии, светилникът – на Слънчевите енергии, чешмата – на Юпитеровите енергии, плодното дърво е израз на енергиите на Венера, а книгата – на енергиите на Меркурий.
321. Метод за примиряване на противоречията
Каквито и да бъдат претенциите на хората за придобиване на блага, те трябва да имат предвид, че от благата им трябва да се ползват и техните ближни. Това е начин, метод за примиряване с противоречията в живота.
322. Фази за пълнене и празнене на ума и сърцето
От всички се изисква да изучавате фазите за пълнене и празнене на Луната, за да разберете откъде произтичат противоречията и да се справяте с тях. Каквито процеси стават с Луната, такива стават и в ума и сърцето на човека. Умът и сърцето се пълнят и празнят като Луната. Обаче това не става едновременно. Когато умът се пълни, сърцето се празни. Когато сърцето се пълни, умът се празни – става пълна компенсация. Празненето се компенсира с пълнене, а пълненето – с празнене.
Когато умът почива и събира енергия, сърцето се пълни и работи, изразходва енергия. И обратно: когато умът се пълни, сърцето се празни, т.е. почива. Когато казваме, че умът на някой човек се изпразва, това не значи, че той оглупява, но че умът му се освобождава от един род енергия, за да събере нова, която да му даде нов подтик, нови сили. Забелязано е, че при идване на нова култура, в живота на хората настъпва умствен, или според някои – морален упадък, и хората започват да живеят нашироко, започват да търсят удоволствия. Това значи, че сърцето на хората започва да се пълни за сметка на ума. Щом новата култура се възприеме от хората, умът им започва да се пълни, а сърцето да се празни.
Тогава се явяват страдания, несгоди за хората, но те се компенсират с придобиване на нови идеи. Придобиването на една нова идея се придружава с някаква жертва. Човек трябва да пожертва нещо от своите чувства, за да придобие една нова идея. Като знаете това, не се стремете да реализирате всички свои желания изведнъж. В даден момент може да реализирате само едно свое желание. Невъзможно е да реализирате всички свои желания в един ден.
Всяко желание и всяка мисъл трябва да се реализират точно на времето си. Като постъпвате така, вие постепенно ще разрешавате въпросите на живота без никакви противоречия. Тогава ще се стремите и към наука, и към изкуство, и към религия, без да се спъвате в тези неща. Науката, изкуството и религията не трябва да бъдат за вас спънка, но подтик, импулс, да вървите напред. Като работите по този начин, вие ще развивате творческия си ум.
323. Ролята на ума и сърцето в живота на човека
Умът на човека твори, а сърцето прави връзки. Сърцето свързва хората, т.е. създава отношения между тях. Сърцето има на разположение много юлари в складовете си. Като хване някого, то веднага го свързва. Щом е дошъл на Земята, човек все ще бъде вързан някъде, но да се моли някой разумен да го върже. Няма по-страшно нещо за човека от това да го върже някой глупак.
Щом се обърнете за помощ към сърцето, трябва да бъдете готови да ви вържат. Сърцето казва: „Понеже познавам природата ти, знам, че обичаш да риташ, първо ще те вържа, ще те подкова и тогава ще ти помогна. Пътят, по който вървиш е каменист и като риташ, ще се нараниш и никаква работа няма да свършиш. Като те подкова, това ще бъде добре и за теб и за мене.“
Не е страшно да бъде човек вързан, но той сам трябва да връзва и развързва. Като се връзва, да не прави такива възли, че да не може да се развързва. Когато слуша сърцето си, човек се връзва. Когато слуша ума си, човек се развързва. Щом слуша и ума, и сърцето си, човек ще знае как да се връзва и развързва. Това значи: когато умът и сърцето са в хармония, човек ще знае как да се връзва и развързва. Следователно, за да знаете как да се връзвате и развързвате, слушайте едновременно и сърцето, и ума си. Това е една от красивите страни в живота.
Има случаи, когато човек трябва да бъде вързан. „Вързан“ подразбира съприкосновение с реалността. Свързване и залепване са две различни неща. Така че човек трябва да се върже и по този начин да влезе в съприкосновение с реалността, без да се прилепи при нея. Всяко прилепване е придружено с обелване на кожата. Ако човек се прилепи, т.е. залепи за нещо, и пожелае после да се отлепи, той е осъден на обелване на кожата.
Следователно, за да запазите равновесието си, вие трябва да слушате и сърцето и ума си, да знаете как да се връзвате и развързвате. За изясняване на процесите „връзване и развързване“ ще си послужа с два символа. Да бъдеш вързан означава да бъдеш посаден в земята, т.е. да бъдеш растение. Растението иска да расте и да се развива само когато е посадено в земята.
На същото основание казвам, че докато не се свърже със земята, човек не може да расте. Щом се освободи от положението на растение и мине в положението на животно, човек се развързва от земята. Растенията са свързани със земята, т.е. живеят по пътя на сърцето. Животните са развързани от земята, т.е. живеят по пътя на своя ум. Аз не вземам растенията и животните във формата, в която днес ги виждаме, но ги разглеждам като символи. Растение е всичко онова, което расте и се свързва с околната среда. Животно е всичко онова, което се движи и освобождава от връзките на своето минало. За да реализира една своя идея, човек непременно трябва да се свърже. Как ще придобиете известно знание, ако не се свържете с университета и прекарате там 4 години? След това ще се развържете и ще излезете вън от университета. Човек не може да не се свързва, но връзките му трябва да бъдат разумни. Човек трябва да знае защо се връзва и защо се развързва. Иначе и завързването, и развързването ще бъде глупаво. Растенето е процес на свързване, а развитието – процес на освобождение. Развитието на духа подразбира освобождаване от връзките на неговото минало.
324. Методи за работа в Окултната Наука
Могат да се дадат ред правила и методи, но има опасност, която днес още не позволява това. Опасността стои в критичността на човешкия ум.
Западният човек има силно критичен ум. Ако му се дадат някакви методи, той започва да философства и по този начин разваля работата. Западният човек работи с опити. Той трябва да прави много опити сам да дойде до известно заключение. Като мине през гъстата материя, тогава ще почне да пъпли отдолу нагоре към високия връх. Щом стигне върха, той ще си даде сметка колко енергия е изразходвал и струва ли си човек да изразходва толкова енергия, за да се качи на върха или да запази енергията си и да предпочете пътя на малките съпротивления. Източният човек е майстор на слизането, но дойде ли до качването, там той се обленява.
Окултната Наука казва: Никога не се произнасяй за нещо, преди да си го опитал. Който е опитал нещата, той има право да разсъждава. Докато няма още никакви резултати, той трябва да мълчи.
Следователно, докато се намира при неблагоприятни условия в живота, човек трябва да се вглъби в себе си и да мълчи. Щом излезе от неблагоприятните условия, той може вече да говори върху онова, което е научил.
Когато западният човек приложи това правило, ще могат да му се разкрият по-конкретни методи за развитие.
325. Буквите като методи за трансформиране на състоянията
Във всеки знак, във всяка буква е скрита една идея. В това отношение буквите представляват символично изразени идеи. На вас като ученици не остава нищо друго освен да изучавате идеите, които се крият в буквите. Като изучавате силата на гласните букви и мекотата на съгласните, вие може да се ползвате от тях като методи за трансформиране на състоянията си. С някои букви ще може да трансформирате един род състояния, с други – друг род състояния.
Представете си, че сте студент, пропаднал на изпит. Как ще си въздействате с гласните и съгласните букви? – Ще изговаряте една, втора, трета буква от гласните и после съгласните, докато неразположението ви напълно изчезне. Всяко неразположение, било физическо или психическо, се лекува по два начина: или с метод, подобен на причината, която го е предизвикала, или с метод, противоположен на причината.
Така че гласните и съгласните букви са методи за трансформиране на състоянията. Щом сте неразположени или скръбни, започнете да си въздействате първо със съгласните букви, а после с гласните. Ако при изговарянето на всички съгласни и гласни букви състоянието ви не се измени, започнете да ги комбинирате в срички. Като правите тези упражнения, забелязвайте при какви съгласни или гласни състоянието ви се е изменило. Правете това упражнение със себе си или с някой ваш приятел и вижте какво заключение ще извадите.
Работете с буквите 10 вечери наред по половин час, между 9 и 10 ч. вечерта. Наблюдавайте внимателно въздействията на буквите върху вашия психически живот. Това е наука, която има приложение в живота. Съзнателно или несъзнателно, човек си служи с нея. Съгласните букви представят затваряне на известна енергия в човека, а гласните – отваряне път на тези енергии в човека, дават път да се проявят, да излязат навън. Значи чрез съгласните букви човек си служи като със спирачки, да не дава ход на някои свои енергии, а с гласните той дава път на известни енергии да се проявят.
Изобщо буквите могат да се използват при различни случаи в човешкия живот. Някой ученик започва да развива дадена тема. Седне на стола, вземе писалката, но не му дохожда на ума какво да пише. Нека не се мъчи да измисля нещата, но да почне да изговаря ту една гласна, ту една съгласна, и да ги съчетава в срички. Няма да мине много време и в главата му ще влезе някаква малка светла мисъл. Така той ще разбере, че отделните букви, както и съчетаването им в срички и думи, представляват сечива, пособия, с които опитният майстор може свободно да работи. Често хората употребяват сричката „ох“. Какво показва тази сричка? – Тя показва, че човек се е отклонил от правия път, в който Природата го е поставила. Той е излязъл от естествения кръг на своето движение. Същевременно частицата „ох“ показва начин, по който човек може да се върне в правия път.
В математиката хиксът (х) означава движение в кръг, в безкрайността, и връщането му назад. Следователно, когато човек се изгуби някъде в безкрайността, той не продължава да върви напред, а се връща назад. Това значи: когато направи една грешка, човек се връща назад.
326. Изповедта като метод за изправяне на грешките
За да поправи грешката си, човек трябва да я прекара 2 пъти през ума си: да я изповяда пред себе си, да я изповяда и пред други хора. За да се освободи от терзанието на една своя грешка или на един свой грях, човек трябва да се изповяда пред своите ближни. Такъв е законът. Една грешка, една болка се лекува, когато излезе наяве.
Например някой се разгневи и в гнева пореже пръста си. Който го види, все го пита защо ръката му е превързана. Той може да каже истината, но може и да не я каже. Ако каже истината, ръката му ще зарасне по-скоро. Той ще мине през много големи изпитания, но и много хора ще му се притекат на помощ. Едни ще му помогнат, други ще го морализират, ще го питат защо е толкова глупав, защо не се въздържа и т.н. Всичко това той трябва да издържи, но в края на краищата ще се освободи.
Ако не каже истината, малцина ще видят грешката му, но раната му мъчно ще зарасне, няма кой да му помогне. Когато изправя грешките си, човек трябва да бъде смел и решителен. Когато изправи грешките си, той не върши това за хората, но за великия принцип, на който служи.
327. Отчет за прекараното през деня като метод за работа на ученика
Ако искате да знаете как сте прекарали деня, като обикновен или като разумен човек, всяка вечер преди да си легнете употребете 10-15 минути в размишление – да си дадете отчет какво сте правили през деня. Спомнете си къде какво сте казали, какво сте правили и т.н., и ако след това намерите в себе си една малка придобивка, това показва, че сте прекарали деня добре, като разумен човек. Колкото и малка да е придобивката, тя е ценна.
Само по този начин човек може да разработва своя характер. Само по този начин Природата може да му разкрие своята съкровищница. Тя ще му разтвори касите си, да вземе колкото и каквото иска.
328. Метод за смяна на състоянията
Сега ще ви дам един метод как да постъпвате, когато сте нападнати от лошо състояние, т.е. когато сте неразположени. Представете си, че не сте яли 3 дни, а сте беден, нямате пари да си купите хляб. Поглеждате дрехите, обувките си, чудите се откъде да намерите пари да си купите здрави дрехи и обувки, да се освободите от скъсаните. Ето какво трябва да направите: седнете някъде и започнете да си въобразявате, че сте цар с мантия и корона на главата, че управлявате хиляден народ. Каквото заповядате, веднага се изпълнява. Пред вас тичат десетки слуги, слугини и ви услужват, поднасят ви вкусни, пищни ястия.
Където и да погледнете около вас – къщи, градини, всичко е на ваше разположение. Като отвлечете по такъв начин мисълта си от всекидневното положение и започнете да мислите върху други работи, ще излезете от лошото си разположение. Ако не успеете да смените състоянието си изведнъж, поне ще почнете да се смеете, като се видите от положението на последен бедняк като цар.
329. Размишлението като метод за работа
Веднъж дошъл на Земята, човек трябва да учи, да мисли. Всяка вечер или сутрин той трябва да употребява по 10-15 минути за размишление, да си отговори на въпроса: защо е дошъл на Земята, какъв е смисълът на живота и т.н. Чрез мисълта си човек черпи енергии от Природата. Така той си пробива път и през най-непроходимите места и се свързва с Великото, с Мощното в Природата. Ако не можете изведнъж да си отговорите на някой въпрос, не се обезсърчавайте. Постоянствайте ден, два, три, докато се свържете с мисълта на по-напредналите от вас същества, които веднага ще ви помогнат.
330. Метод за освобождаване от изкушенията
За да се освободите от изкушенията, от лошите влияния в живота, покрай обикновените си задачи вие трябва да си създадете особени задачи, да се стремите към някаква висша идея. При каквито и условия да се намирате, не се обезсърчавайте, а работете за реализиране на вътрешните си задачи.
331. Работата на ученика с мисълта – размишление
Всеки от вас да се заеме да изработи някаква добродетел в себе си, която да се изрази на лицето му. Работете усилено с мисълта си в това направление и вижте какво може да постигнете. Направете този опит за 7 дена. Всяка сутрин или вечер отделяйте от времето си по 10-15 минути за размишление върху образа, който искате да създадете. 7 дена по 15 минути правят 105 минути. Интересно е да видите какво може да постигнете в това време.
Ако искате да придобиете израз на милосърден човек, трябва усилено да мислите върху милосърдието. Представете си мислено, че отивате в дома на някоя бедна вдовица с няколко малки деца. Майката цял ден тича, работи, за да изкара хляб за децата си. Като си представяте тежкото положение на тази вдовица, проследете какви чувства се зараждат у вас.
След това се огледайте в огледалото, да видите какъв израз има лицето ви. После си представете, че искате да помогнете на тази вдовица. Бъркате в джоба си, но не намирате нищо. Вземате пари назаем и купувате хляб, сирене, чай, захар, и всичко това занасяте на бедната вдовица. Наблюдавайте се, да видите каква радост и доволство ще изпитате. Огледайте се в огледалото пак, да видите, очертана ли е радостта в лицето ви.
Като направите този опит в представите си, направете го и в действителност. Само по този начин можете да развиете и милосърдието си. Следователно като ученици вие трябва да работите с мисълта си, да развиете в себе си всички онези чувства и способности, чрез които можете да предадете на лицето си изразителност и красота.
332. Правилен метод за работа
За да работите правилно и да имате добри резултати, вие трябва да проявите мекотата си, да я приложите в живота си. Лесно може да се провери дали сте приложили мекотата си или не. Ако не можете да търпите хората и се дразните от тях, вие не сте проявили още своята мекота. Щом забележите това, потърсете човек с мекота и го поставете между вас. Той ще послужи като трансформатор, ще трансформира енергията ви и вие ще започнете да се търпите. Докато човек не прояви мекотата си, трудно може да се възпитава. Каквото и да му кажете, колкото и внимателно да се изнасят грешките му, той се ожесточава, озлобява, обезсърчава. И след големи страдания започва да се смекчава и разкайва.
333. Най-добрият метод за възпитание на човека
Най-добрият метод за възпитание на човека е да бъдете слепи за грешките му, да желаете доброто му, без да му правите някаква забележка. Ако на всяка крачка правите забележки на човека, вие ще си навлечете ред неприятности.
Този метод да правите забележки е по-лесен, но последствията му са лоши. Ще дойде някой да ви казва какво мисли за вас. Няма защо да го слушате. Ако има някой, който може да каже най-лошото за вас, това сте вие самите. И ако има някой, който може да каже добро за вас, това сте пак вие самите. Ученикът трябва да знае това и да го прилага както за себе си, така и за другите.
Мисли ли така, той лесно може да трансформира енергиите си. Обаче, за да мисли по този начин, той трябва да има будно съзнание. Не е важно за човека какво хората мислят за него, нито това, което той мисли за себе си, но какво Бог мисли за него. Лошото в човека не е нищо друго освен сянка, която той хвърля зад себе си.
334. Метод за развиване не мекотата
Справедлив трябва да бъде човек. Щом държи съзнанието си будно, той всякога може справедливо да преценява грешките си, да различава кога върши добро и кога – зло. Същевременно, като работи върху себе си, човек трябва да проявява мекотата си. Ако няма нужната мекота, нека посещава болни, страдащи, които могат да събудят в него състрадание. Някои хора плачат музикално и събуждат в човека чувство на състрадание. Други плачат немузикално и по-скоро дразнят хората, отколкото да предизвикат в тях състрадание.
Като живее човек, трябва да бъде или добър, или лош. Среден път в живота няма. За да бъде човек добър, трябва да прояви своята духовна мекота. Мекотата се обуславя от 2 качества: Благост и Разумност.
335. Задача – метод
В продължение на 10 дена, сутрин, на обяд и вечер, наблюдавайте мислите си, да видите каква основна идея ви занимава. Щом се домогнете до тази идея, дръжте я в ума си, да видите как ще се развие. Същевременно нека всеки от вас да си напише едно изречение и да проследи какво действие произвежда върху него. Ако е написано правилно съобразно законите на живата реч, действието на изречението ще продължава дълго време.
336. Различните науки като метод за работа на ученика
Като ученици вие трябва да се ползвате от всички науки, чрез тях да трансформирате състоянието си, да развивате известни центрове. Например изучаването на геометрията ще ви помогне да развиете въображението си. Без въображение нищо не можете да постигнете. Математиката ще ви помогне да се концентрирате.
337. Размишление върху разнообразието и изобилието в Природата – задача за цяла седмица
Разнообразието и изобилието внасят красота, сила, светла мисъл, подтик към нови идеи в човека.
Като размишлявате върху зададената тема, вие ще се натъкнете на ред образи и идеи, с които си служи живата геометрия. По този начин сами ще разберете какви сили се крият във всяка жива геометрична идея, изразена чрез един или друг образ. Чрез размишление човек ще дойде до положение да си изясни всички противоречия, недоразумения, спорове в живота.
338. Метод за работа на ученика
Като ученици стремете се всяка сутрин или всеки ден да внасяте в ума си по една нова идея. Безидейността води към остаряване. При това идеите ви трябва коренно да се различават една от друга. В разнообразието на идеите се крие красотата на живота. Божественият живот се отличава с разнообразие и изобилие, а човешкият – с еднообразие и оскъдност.
Дойде ли човек до еднообразие и оскъдност, той трябва да направи стъпка напред и да мине в Божествения живот. Материализмът е областта на човешкия живот, а пък идеализмът е областта на Божествения живот.
339. Метод за подмладяване
Не е трудно да се подмлади човек. Достатъчно е да влезе в съзнателна връзка с клетките на своя мозък, които са интелигентни и разумни, и да разговаря с тях. Те могат да го напътят към нов живот, към обнова. Не живее ли съобразно законите на Разумната Природа, те ще въстанат против него и ще го напуснат. Напуснат ли го веднъж, с него всичко е свършено. Те се отказват да му служат, а с това заедно и смъртта започва да го преследва.
Затова, за да продължи и обнови живота си, човек трябва да се съобразява с изискванията на своите разумни клетки, да задоволява техните естествени нужди и стремежи. Това може да постигне човек, като предизвика доброто в себе си. Да предизвика доброто в себе си – това значи да предизвика деятелността, мощните сили на своите клетки, да му дойдат на помощ. За да дойде до това единство със своите клетки, човек трябва да изучава самообладанието и концентрацията. Не е лесно човек да се владее. Самообладанието служи за ограда от лошите влияния на обидните думи.
Във всеки организъм съществува една централна клетка – монада, около която всички останали клетки се групират и образуват дадения организъм. Докато организмът е жив, между централната клетка и останалите клетки съществува известна връзка. Щом тази връзка започне да се къса, клетките се разединяват една от друга, отделят се от централната клетка и организмът умира.
Когато известен орган е атрофиран, това показва, че клетките на този орган са изгубили своята деятелност, своята първична сила – изгубили са стремежа си една към друга, вследствие на което между тях не става никакво взаимодействие. За да не изпадне в такова състояние, човек не трябва да държи дълго време в ума си мрачни, отрицателни мисли. Ако в такова състояние става поляризиране в човека, т.е. явяват се две противоположни идеи, той може да излезе от своята скръб и да смени състоянието си.
Например някой човек заболява сериозно, но едновременно с това в него се явява надеждата, че ще оздравее. При това положение той наистина оздравява. Обаче има случаи, когато в болния не се явява никаква надежда за оздравяване. Той казва: „С мене всичко е свършено.“ – Не се минава много време и той свършва.
Когато в желанията на човека се яви някакво раздвоение, той се бори, но поне се движи. Обаче яви ли се в него едно отрицателно желание, без всякакво раздвояване, работата му не върви добре. С този човек всичко е свършено.
340. Законът за концентрирането в живота на ученика
За да може човек да се справя с всички свои енергии, били те положителни или отрицателни, той трябва да изучава закона за концентрирането. Когато е концентриран, съсредоточен в себе си, човек може да управлява своя страх, т.е. може да го контролира. Не може ли човек да контролира своя страх, страхът ще му стане господар. Да контролира човек енергиите, които минават през него, това значи разумно да ги използва.
Като изучава закона на концентрирането, човек трябва да прави опити да съсредоточава погледа си върху някои предмети, без да мигне с очите си. Правете този опит, като започнете от една минута и постепенно увеличавате. Той помага за усилване на очите.
Когато правите опита, съзнанието ви трябва да бъде съсредоточено. През това време не се позволява никакво разсейване на мисълта и съзнанието.
341. Самообладанието на ученика
Като ученици вие трябва да развивате самообладанието. Когато работите върху самообладанието, добре е понякога да ви изненада някой, да видите как ще се справите. Представете си, че вие разговаряте с някой ваш приятел и в това време дойде някой зад гърба ви и ви удари с една тенекия. Понеже вие не сте очаквали тази тенекия, веднага трепвате. Ето защо, когато говори човек, трябва да вземе под внимание всичко, което може да му се случи. Когато говори човек, понякога така се увлича, че като му се случи нещо, което не е очаквал, цялата нервна система му се разтърсва. Той цял се разтреперва от страх. Човек трябва така да се владее, че да не трепва. При всички изненади той трябва да е тих и спокоен.
В това отношение англичаните правят големи усилия. Някои от тях отиват в Индия и се излагат на места, където има много зверове, като се стараят чрез концентрацията да останат неповредени. Наистина, когато умът на човека е силно концентриран, никакъв звяр не може да го нападне. Зверовете минават и заминават покрай него, без да го докоснат. Голямо самообладание и концентрация се иска за това. Докато умът на човека е концентриран, докато никакво съмнение не е влязло в него, и най-опасните зверове ще минат край него, без да го засегнат. Влезе ли най-малкото съмнение в ума му, той е изложен на голяма опасност.
Самообладанието е качество на Духа. Придобие ли самообладание, човек е придобил много нещо. За да дойде до самообладанието, човек ще мине през много кризи и несполуки. В Природата съществува следният закон: Когато човек прекара няколко големи кризи в живота си, най-после той придобива голяма светлина, чрез която издържа на големите изпитания и трудности. Който не се е калил, той не може да издържи на големите изпитания и трудности и става жертва на тях.
Самообладанието е потребно за ученика.
То се придобива чрез работа, чрез усилие. Днес страданията на хората идват точно навреме и намясто. Чрез тях те придобиват самообладание. В бъдеще, когато страданията няма да представляват метод за развиване на човек, човек ще дава милиони, за да се удостои с едно страдание. Тогава всяко страдание ще бъде благо за човека. Когато разумно понася страданията и изпитанията си, човек се повдига в съзнанието си. Той знае вече колко е силен и какво може да направи.
Представете си, че поставят един от вас на изпит, за да проверят дали има самообладание. В момента, когато той разговаря с приятеля си, покрай него ще минат 10 души и всеки от тях ще забие игла в ръката му. Първият ще я забие 1 мм, вторият – 2 мм, а десетият – 10 мм. Ако той продължава разговора си тихо и спокойно, без никакво трепване и промяна на лицето, това показва, че има самообладание.
Човек трябва да се упражнява така да кали волята си, така да засили организма си, че каквото и да му дойде, да не чувства никаква болка. Той трябва да развие такова самообладание, което да преодолява всички болки.
Като ученици ви препоръчвам да работите за придобиване на самообладание. Чрез самообладанието човек асимилира излишната енергия на своя организъм по вътрешен път и я впряга на работа. Неврастеникът обаче не може да асимилира тази излишна енергия в себе си, вследствие на което тя се разпръсва и изтича навън.
Та за вас е важно да работите за развиване на самообладание. Всички трябва да имате такова самообладание, че и с тъпан да бият на ушите ви, да не се стряскате. Който има самообладание, той не се страхува от нищо.
Мнозина се страхуват от пчела. Този, който е придобил самообладание, пчели не го жилят. Те жилят онези, които нямат самообладание.
342. Концентрирането на ученика
За да разберете дали можете да се концентрирате, или дали съзнанието ви е будно, направете следния опит: като отидете на екскурзия всред планината, вземете със себе си няколко книги за четене или задачи по алгебра и геометрия и вижте дали можете да прочетете нещо от книгите, или да решите една-две задачи спокойно, без да се поддавате на външните условия. Ако можете да направите това, вие можете да се концентрирате. Всеки да си избере една идея, върху която да се съсредоточи за 5 минути.
343. Себеконтрол
Човек сам трябва да ограничава ума си от известни мисли, сърцето си от известни желания, които носят отрова в себе си. Има неща, от които човек временно може да се откаже.
Човек не може да мисли всичко, каквото му дойде на ума. Какво ще стане с вас, ако в стаята, в която седите, внесете едно шише с отровен газ. Достатъчно е да помиришете този газ, за да избягате всички навън. Не избягате ли, нещастие ви чака. Като знаете това, вие трябва да правите избор в своите мисли и желания.
При самовъзпитанието на човека се препоръчва да държи в ума си здрави, положителни мисли. Здрава мисъл е тази, която носи мир в душата и светлина за духа. Здравата мисъл трябва да произведе такава реакция в човека, която да внася разширение на съзнанието. Ако човек е неразположен, здравата, добрата мисъл трябва да измени състоянието му в добро.
344. Метод за трансформиране на състоянията
Понеже мисълта за богатството повдига духа на човека, добре е, когато е неразположен, да си представя, че е получил голямо богатство отнякъде и с част от получените пари е направил голям палат, цял изработен от мрамор, с красиви градини и шадравани в тях, както в приказките „Хиляда и една нощ“. Като прави такива упражнения в мисълта, във въображението си, човек сменя неразположението си в разположение. Ще кажете, че това е глупава работа. Значи, да си представя човек светли, красиви картини е глупава работа, а да си представя мрачни работи, мрачни картини, не е глупаво? Например започне някой да си представя, че ще се разболее, че ще осиромашее, и пада духом. Според мен това е именно глупаво. Представите за светлите и хубави картини във въображението развиват въображението, което е основа на ясновидството.
Това е също така метод, с който човек може да работи за развиването на много дарби, способности и добродетели. Защото човек потенциално е богат, а кинетично – сиромах. За да подобри положението си, той трябва да превърне потенциалната енергия в кинетична. Въображението в човек е сила, която може да му помогне в това превръщане.
Някой иска да стане музикант. Нека си представя, че има хубава скъпа цигулка и всеки ден свири 5-6 часа. След това излиза на сцената и започва да свири като виден музикант. По този начин мисълта му ще слезе във физическия свят и ще почне да влияе върху музикалното му чувство. Друг път иска да стане виден писател или лекар.
И това може да постигне, като си представя, че пише велики работи или че лекува болести, за които съвременната медицина се оказва безсилна. Съвременните хора не успяват, защото гледат само мрачната, отрицателната страна на живота. Но животът има две страни: положителна и отрицателна. За да има ясна представа за нещата, човек трябва да гледа на тях от двете страни. Така работи и Природата и си служи и с рая, и с ада.
345. Будно съзнание
Когато пътувате вечер или през деня през някоя гора или в града, пазете следното правило: дръжте съзнанието си будно, вървете смело и без страх, като че всичко виждате. Като ученици от вас се иска будно съзнание.
Само така ще може да преодолеете изпитанията и трудностите в своя живот.
346. Поза за размишление
Застанете прави. Поставете дясната си ръка на лявата страна на гърдите. В това положение размишлявайте върху някаква велика идея.
347. Самовъзпитанието на ученика
Наблюдавали ли сте кои предмети ви влияят най-много? Като станете сутрин от сън, следете, всеки за себе си, кои предмети ви влияят най-много. Човек трябва всеки момент да се изучава, да се възпитава както художникът възпитава очите си.
348. Развиване на съзнанието
Човек трябва да развива съзнанието си. Ако съзнанието на човек не е достатъчно развито, идеите му се завличат по същия начин, както морските вълни завличат написаното върху морския пясък. Някой мисли, че много нещо знае, но щом дойде една силна мисъл в неговия ум, тя като силните морски вълни завлича всички слаби мисли, които са съществували преди нея.
Колкото по-силни са образите на мислите, толкова по-здраво се отпечатват те в човешкото съзнание. Ето защо човек трудно може да възприеме и задържи отвлечените мисли в себе си.
Затова, когато се заговори за идейното, за красивото в света, човек веднага започва да си представя някакви красиви, съвършени образи като идеал в съзнанието си, но той никъде не е срещал тези образи. Красивите образи съществуват в съзнанието на човека, но трудно се намират вън от него и човек трудно може да ги нарисува.
Кога и къде са се явили тези образи, и това не помни. Обаче чувството за красота не е еднакво развито във всички хора. У някои то е много слабо развито. Красотата е една от проявите на живота. Красота има в музиката.
349. Задача за отбелязване на първата мисъл след събуждането
В продължение на една седмица правете следните наблюдения върху себе си: като станете сутрин, отбелязвайте си коя е първата мисъл, дошла в ума ви. Направете опит да видите отвън ли е дошла или отвътре, от самите вас. Като прави тези наблюдения върху себе си, човек ще се натъкне на много странични мисли, които идват отвън някъде като гости на неговото съзнание.
Човек трябва да се изучава, да дойде до вътрешно познаване на своето естество.
350. За методите, дадени в лекциите
Като изучавате лекциите, извадете основните мисли от лекциите и вижте какво трябва да приложите. Всяко учение е ценно дотолкова, доколкото може да се приложи. Вън от приложението това учение няма никакъв смисъл. Ако вие като окултни ученици не прилагате идеите, които ви се дават, ще приличате на риба, която се движи от единия бряг на реката до другия, без да знае нищо за външния свят.
Като изваждате основните мисли от лекциите, извадете още и всички по-важни методи за приложение. Например дадени са ред методи за трансформиране състоянията на неразположенията ви. Когато сте неразположени, добре е да поставите гърба си някое дърво, главно на бряст, да почерпите от него енергия. Също така добре е да се разхождате често по някоя брястова алея.
Щом направите това упражнение, неразположението ви ще мине. Формата на брястовите листа, както и самият бряст, действат успокоително върху нервната система на човека. Борът пък действа добре върху човека главно със своята миризма и стремеж нагоре към висините. Борът помага само на онези хора, които имат същия стремеж като него. На материалистите той не помага, но и те самите не обичат да се качват на високи места.
351. Метод за трансформиране на неразположенията
Когато сте неразположени и не знаете какво да правите, хващайте последователно с дясната си ръка първо палеца, после показалеца, средния, безименния и малкия пръст. После с лявата ръка хващайте пръстите на дясната и следете каква промяна става със състоянието ви.
352. Метод за работа на ученика
Представете си, че някой ви обиди. Какво трябва да правите? – Обикновено на обидата хората отговарят с обида. Обаче не е този пътят, по който ученикът трябва да върви. Щом ви обидят, вие трябва да забравите обидата. Намери някой познат и постъпи с него така, както би желал да постъпят с теб. Така ти ще получиш морално удовлетворение за обидата, която ти е нанесена. По този начин ще дадете добър пример и на другите хора.
353. Опит за концентриране – мълчание
Следващият път ще имате едно мълчаливо събрание. Всички ще бъдете в класа точно навреме, в 7:30 ч. вечерта, както обикновено, и ще прекарате половин час в концентрация, размишление и мълчание, до 8 ч. Ще се поздравите тихо, без да говорите. През деня може да говорите колкото искате, но дойде ли определения час – пълно мълчание. Всеки ще се успокои вътрешно и ще си представи, че е разрешил всички въпроси в живота.
Ще седнете на мястото си тихи и спокойни и ще мислите за Великата Хармония в света. Да мълчи човек – това е един от красивите опити. Така той ще разбере силата на мълчанието. Чрез мълчанието като вътрешна сила човек може да помага на болни, на бедни и на страдащи.
Обаче ние не говорим за външното мълчание, но за онова дълбоко вътрешно мълчание, проникнато от вътрешен мир в душата. Чрез мълчание човек може да преодолява и най-големите трудности и препятствия.
354. Опитите на ученика
Сега от вас се иска да правите ред опити, да се калите, да изработите от себе си нови хора, нови типове. Колкото по-идеен е животът на човека, толкова по-лесно той може да преустрои целия си организъм както във физическо, така и в психическо отношение. Ако обикновеният човек се въодушевява от една обикновена идея, колко повече духовният човек, който служи на Бога, може да се въодушеви от своята велика идея. Тъй въодушевен, той всеки ден прибавя камък върху камък към Божествената сграда, към великото здание на битието. Това значи да създаде човек от себе си нов тип. Желая ви да бъдете нови типове, носители на Новото Учение.
355. Какво трябва да чете ученикът
Отнасяйте се критично към онова, което четете. Защото всеки поет, писател, философ или учен внася в произведенията си както положителни, така и отрицателни елементи. Съвременните младежи четат безразборно. Те не правят избор на книгите, които четат, вследствие на което чувствата им се развиват прекомерно.
В това отношение някои романисти действат особено вредно върху младежта. Със съчиненията си те внасят в чувствата им особено разкашкване. Под влиянието на тази литература младежите попадат в особена област на чувствата, в т. нар. „астрална каша“.
356. Мисленето като метод за справяне със страха
Като ученици вие трябва да работите върху себе си, да се справите с всички външни и вътрешни трудности и препятствия. Например страхът е голяма спънка в живота на ученика, вследствие на което той трябва да се справи с него. Когато се уплаши, човек трябва да мисли, за да намери начин да се справи със страха.
Докато мисли човек, всякога може да се справи със страха. Престане ли да мисли, страхът ще го завладее. Вътрешният страх в човека е една от най-големите спънки в живота му. Страхът внася в човека обезсърчение, отчаяние, съмнение и т.н. Герой е този, който може да преодолее тези състояния в себе си. Преодолее ли ги, той става велик. Ако при най-голямото си отчаяние човек може да преодолее себе си, своите състояния, той може да се повдигне, да стане велик. Не може ли да се справи със страха, с отчаянието си, и най-даровитият може да пропадне. Има случаи в живота на човека, когато при всички дарби и способности, с които Природата го е надарила, той пак пропада. Има случаи, когато обикновен човек при усилията да се справи със страха и трудностите, които животът му е създал, става велик.
357. Развиване на благородно сърце
Сега на вас като ученици казвам: насочете всички свои сили, всички усилия към сърцето си, да работите за неговото облагородяване. Разумното, благородно сърце крие в себе си нови начини за живеене и за работа. Когато умът на човека е добре развит, ние казваме, че този човек е интелигентен. Неговата интелигентност се вижда в очите, в погледа му. Погледът му е ясен, чист.
Благородното сърце пък се изразява в лицето на човека. Лицето на такъв човек свети, от него излиза нещо светло, магнетично, приятно. Приятно е да гледате в лицето на човек, който има благородно сърце. Такъв човек не може да не бъде обичан. Всеки обича човек, от сърцето на когото блика благородство. Благородството оживява човека. Жизнеността, която изтича от човека, се дължи на благородното му сърце.
Всяка сутрин като ставате от сън, спомняйте си, че сте минали през културата на растенията и сте развили известна височина, минали сте през културата на животните и сте развили силата, минали сте през културата на птиците и сте развили външната красота, минали сте през културата на човека и сте развили ума си, който е дал израз и красота на очите ви. Сега вече минавате в друга фаза на развитие, в която трябва да развиете благородно сърце, което да даде израз и красота на цялото лице. Красивото лице съдържа в себе си придобивките на миналите култури. То представя човека.
Новата култура е културата на сърцето, което води хората към побратимяване, към братски живот. Чрез сърцето ще се изяви Любовта. В стария живот Любовта е започвала с радост и свършвала със скръб. В новия живот обаче Любовта започва със скръб, а свършва с радост.
358. Упражнение за наблюдение на Луната
През цялата седмица наблюдавайте Луната, като си записвате първата мисъл, която мине през ума ви. Ще наблюдавате Луната цяла седмица, а всеки ден от седмицата ще спирате вниманието си върху онази планета, която е свързана със съответния ден. Така в понеделник ще наблюдавате Луната, във вторник – Марс, в сряда – Меркурий, в четвъртък – Юпитер, в петък – Венера, в събота – Сатурн, в неделя – Слънцето, когато изгрява.
Като наблюдавате тези планети, същевременно ще си записвате първата мисъл, която е минала през това време през ума ви. Ще отбелязвате и времето дали е ветровито, облачно или ясно. Като правите тези наблюдения, вие ще придобиете нещо, ще увеличите знанията си. Като ученици вие трябва да изучавате влиянието на планетите върху себе си, върху ума, сърцето и волята си.
359. Метод за постижения
Докато е на Земята, докато живее, човек чувства живота в себе си, чувства как теченията на живота се втичат и изтичат от него. Под влияние на тези течения именно той расте и се развива. За да разбере теченията на живота, за да ги използва разумно, всяка вечер и сутрин човек трябва да влага в подсъзнанието си желание да постигне това нещо, като си каже: „Желая да постигна…“ еди-какво си.
Вложи ли това желание в подсъзнанието си, той трябва да престане да мисли вече за него. Всяко отправяне на известна мисъл или желание в областта на подсъзнанието не е нищо друго освен посаждане на семена в почвата. Посадите ли едно семе в земята, оставете го свободно да изникне. Няма да се мине много време и семето ще изникне и ще даде своя плод. В подсъзнанието си човек складира нещата, а в съзнанието и самосъзнанието той живее, страда и се радва, пада и става. Като погледне към обкръжаващите, човек се сравнява с тях и се мисли или за силен, или за слаб, за способен, или неспособен.
360. Метод за работа на ученика
Като се ползва от живота на великите хора, човек вижда, че и той може да постигне всичко каквото желае. Природата е вложила в него ред методи, чрез които може да работи. Като става от сън, първата работа на човека стои в това да разгледа ръцете си – лявата и дясната – да хване всеки пръст на ръката си поотделно и да види какво е написано там. Като изучава ръцете си, човек ще намери в тях ред методи и правила за работа.
По този начин той ще изучава както себе си, така и околните. Казано е в Писанието: „Написал ни е Господ на ръката Си.“ Ако Бог е написал всички хора на ръката си и от време на време поглежда към тях да види кой от какво се нуждае, колко повече човек трябва да поглежда към ръката си и да я изучава. Има неща, написани в ръката, които никога не се менят. Всеки ден се пише по нещо ново, което човек трябва да изучава. Ръката е лист от книгата на великия живот, върху който постоянно се пише.
361. Приложение на закона на внушението
Като ученици вие трябва да прилагате закона на внушението, за да си въздействате в положителен смисъл. Ако паметта ви е слаба, работете с внушението, да я усилите. Ако някой обича да спи много и не може да става рано, нека всяка вечер си внушава да стане рано сутринта, точно в 5 ч. например. Като си внушава няколко дни наред, той ще забележи, че точно в този час някой го събужда. Като закон внушението има смисъл, когато се прилага за придобиване на нещо положително, за създаване на нещо добро в характера на човека.
Дали съзнават това или не, всички хора и всички животни си служат с внушението като метод за работа.
362. Методи за учене
За да дойде до пълно съвършенство, човек трябва да знае как да учи и как да прилага наученото. Например, като изучава физика, химия, математика или друга някоя наука, човек трябва да изучава не само тяхното физическо приложение, но и приложението им в психическия живот на хората. Всяка наука има отношение към мислите, чувствата и постъпките на хората.
363. Методи за държане в изправност на мозъка и симпатичната нервна система
Искате ли сърцето ви да бъде здраво, дръжте в изправност мозъка си, където минават електрическите течения на Природата, и слънчевия възел, където минават магнетичните течения. За да бъде мозъкът ви в изправност, ще се пазите от противоречиви мисли.
Дръжте в ума си всякога положителни идеи. За да държите слънчевия възел в изправност, никога не допускайте в сърцето си отрицателни чувства. В каквото положение и да се намирате, пазете се от противоречия.
364. Приложение на знанието
Като ученици на Великата Школа от вас се иска не само знание, но и приложение на знанието. Ако имате много знания без никакво приложение, вие ще бъдете в положението на земеделец, който има много земя, необработена, безводна, без плодове и растения.
Такава земя е подобна на пустиня, в която се вдига голям прах, от който пътниците страдат. Затова, каквото научите, вие трябва да го прилагате.
365. Растенията и животните като методи за работа на ученика
Всички растения и животни представляват условия за човека да се самовъзпитава. Иска ли например да развие търпение в себе си, човек трябва да наблюдава как паякът прави мрежата си. Той постоянно се мести от един ъгъл на друг, дано хване някоя жертва. Като не успее, той не се отчайва, но с часове чака да мине някоя муха покрай него. Тъкмо построи мрежата си някъде, духне вятър и я разкъсва. Без никакво роптание, с голямо търпение отново започва да тъче мрежата си.
Като наблюдавате как паякът работи, кажете си: „Ако паякът, такова малко същество, проявява търпение, защо аз, човекът, да не бъда търпелив?“ – Това е най-малкият подтик в живота на човека. Следователно от паяка човек учи търпение, от мравката – трудолюбие и постоянство, от пчелата – чистота и ред.
Ако искате да разберете какво нещо е ред и чистота, идете при някой кошер и наблюдавайте какво правят пчелите, без да ги закачате. Когато човек не мисли правилно, това показва, че на пътя му се е изпречила някоя крива мисъл, която трябва да бодне с жилото, за да се отстрани.
366. Методите на Любовта
Като обичаш някого, ти обръщаш внимание и на най-малките работи – какво ти казал, как те погледнал и пр. Любовта извинява човека, но го разтърсва. Докато обичаш човека, ти мислиш, че е много способен, даровит, добър. Щом престанеш да го обичаш, всичко това изчезва. За да не изпадате в разочарование, от време на време трябва да се вслушвате в Божественото в себе си, което всякога познава Истината.
Като се вслушва в гласа на Божественото начало, човек всякога ще има правилна преценка за нещата – било по отношение на себе си, било по отношение на другите. Не се ли вслушва в този глас, той причинява страдания на близките си и те на него.
367. Концентрирането като метод за справяне със съмнението
Хората не могат да реализират своите идеи, защото се съмняват. Затова като ученици трябва да работите върху себе си, да се освободите от съмнението. Страшно нещо е съмнението. То е сила, която спъва човека и руши всичко красиво. Някога съмнението е било полезно за човека, но днес то му причинява пакости и нещастия.
Искате ли да се справите със съмнението си, концентрирайте мисълта си и се свържете с мисълта на разумните възвишени същества, които веднага ще ви се притекат на помощ. По този начин човек може да се справи не само със съмнението си, но и с много отрицателни състояния в себе си.
Ако искате да знаете докъде сте достигнали в своите прояви, правете опити и наблюдения. Преди всичко стремете се да преодолявате съмнението. Съществуват два вида съмнение – външно съмнение, което не се задържа дълго в мисълта на човека, с него лесно ще се справяте, и вътрешно съмнение – то е подобно на ръждата по желязото. Предаде ли се на това съмнение, човек или полудява, или става способен на такива престъпления, които му носят големи страдания и нещастия.
Любовта изключва всяко съмнение. Където и да се намират двама души, които се обичат, трябва да изгонят всякакво съмнение вън от себе си.
368. Силата на самообладанието
Дойде ли до състояние да избухне, да се разгневи, за да не се подпуши, човек трябва да прояви самообладание. Може ли да направи това, той ще почувства в себе си изблик на голяма сила. Приложи ли самообладанието си, човек е асимилирал силата на съпротивлението в себе си, вследствие на което удвоява своята вътрешна сила.
369. Милосърдието като метод за излизане от егоизма
За да излезе от егоизма си, човек трябва да развива центъра на милосърдието. Егоизмът се уравновесява с милосърдието. Само милосърдието е в състояние да въздейства на човешкия егоизъм.
Колкото и да е гениален, човек неизбежно ще мине през двата полюса на живота: егоизма и милосърдието. Това е неизбежен закон за всички хора.
370. Метод за работа на ученика
Срещнете ли някой ваш брат, който се е обезсърчил, изпратете една добра мисъл към свръхсъзнанието му и продължете пътя си. От свръхсъзнанието тази мисъл ще слезе в подсъзнанието, после в самосъзнанието и най-после в съзнанието. Като мине през четирите съзнания на човека, тя ще остави нещо от себе си, което ще го ободри. След известно време скръбта, която е причинила обезсърчението, ще изчезне.
371. Метод за придобиване на търпение
Сега ще ви дам един метод за работа върху търпението. Всеки от вас да вземе 1000 житни зърна. Ако при известни случаи проявите нетърпение, започнете да броите житните зърна. Първо ще броите до 10. Ако нетърпението ви изчезне, ще спрете броенето на зърната. Десетте зърна ще сложите настрана. Ако нетърпението ви продължава още, ще броите до 100 зрънца.
Ако и при това положение сте още нетърпелив, ще продължите да броите зрънцата, докато напълно се успокоите. Ще си отбележите при колко зрънца сте възстановили търпението си. Този опит ще правите в продължение на 10 дни. Колкото пъти проявите нетърпение през тези 10 дни, толкова пъти ще броите зрънца. Броенето на зрънцата ще бъде бавно, спокойно, с пълно съзнание за опита, който правите. По този начин вие ще възпитавате нетърпението си.
Колкото повече зрънца сте преброили през тези 10 дена, толкова повече сте работили върху себе си. Като броите зрънцата, проявявайте почит към всяко от тях. Те са живи същества и всяко зрънце ще ви предаде нещо от себе си. Те ще ви заставят да мислите.
Вие сте проверили този закон по отношение на приятелите си. Когато разговаряте с някой ваш приятел, в ума ви идват светли мисли. В неговото присъствие вие се чувствате разположени. А щом се отдели от вас, разположението ви изчезва, сякаш чувствате някаква празнина в ума и сърцето ви. Следователно, като мисли за вас, всяко добро същество внася в ума ви някаква светла идея.
372. Опити и наблюдения на ученика
Като ученици вие трябва да правите различни опити и наблюдения върху себе си: върху разположението си, върху своя стремеж. Ценно е да знае човек какво влияние имат върху него времето, числата, дните, месеците. Интересно е в течение на една година да отбележите какво влияние оказват различните числа, дни на седмицата и месеца върху разположението ви, върху импулсите на душата ви. Добре е тази година да изпълните тази задача, да видите до какви положителни резултати ще се домогнете.
373. Методът на внушението
Дойдете ли до еднообразие в живота, което действа приспивателно, започнете да си внушавате такива мисли, които да внасят известно разнообразие. По-добре вие сами да си внушавате и сами да си влияете, отколкото други да ви внушават или влияят.
Човек може да си служи с внушението за укрепване на своето здраве, за развиване на своите способности, за усилване на паметта и т.н. При каквито и условия да се намерите, дръжте в ума си положителната мисъл, че все пак можете да намерите благоприятна почва за работа.
374. Размишлението като метод за справяне с мъчнотиите
Човек може да накара една своя трудност да се движи, да се отмести от пътя му по логичен път чрез разсъждение. Намери ли се пред някаква трудност, човек трябва да почне да размишлява, да разсъждава върху нея и да си каже: „Аз съм господар на трудността си, аз мога да се владея и няма да се предам.“ – Като разсъждава така, той укрепва волята си и премества трудността си от пътя си.
По този начин той заставя трудностите си да се движат от едно място на друго. Излишните мисли, желания и чувства са особен род трудности, от които човек трябва да се изчисти, да ги премести настрана. Като работи по този начин, той ще създаде в себе си характер, който да устоява на всички трудности и препятствия.
375. Самовъзпитание – себевглъбяване, съзерцание, размишление
Като ученици вие трябва да се самовъзпитавате. Не е лесно да се самовъзпитава човек. Това не може да се постигне изведнъж, но чрез постоянство. Всеки ден при всякакво разположение, добро или лошо, човек трябва да отделя по 5-10 мин за пълно вглъбяване в себе си. Това наричаме ние скриване в тайната стаичка. Отдели ли се в тази тайна, свещена стаичка, човек трябва да забрави всичко около себе си. След това той може пак да продължи работата си.
Каквото и да прави, човек не трябва да забравя да отделя всеки ден по 5-10 мин за съзерцание, през което време може да си даде отчет за всичко, което е извършил през деня. Кой на каквато и длъжност да е – учител, свещеник, музикант, чиновник – може да направи това.
Като живее правилно, като мисли хармонично, като чувства добре и като постъпва разумно, всеки може да бъде музикант. Работите на човека вървят толкова по-добре, колкото повече има предвид самовъзпитанието си.
376. Работа на ученика с мислите и чувствата
Задръжте в себе си мисълта да не допускате в ума си излишни мисли и в сърцето си – излишни чувства. Влезе ли една излишна мисъл в ума на човека, тя трудно излиза навън. Колкото е трудно да изгоните въздуха вън от стаята, толкова е трудно да изгоните чуждата, натрапена, излишна мисъл от главата си. Обаче да проветрите въздуха в стаята, да внесете свежа, чиста струя е възможно.
Чистият въздух, като влезе, ще изгони нечистия. Също така, за да изгоните чуждите мисли, внесете в ума си светли и възвишени мисли, и чуждите мисли сами по себе си ще ви напуснат. Защо влизат тези мисли в главата ви не питайте. Дайте място на светлите и чисти мисли в ума ви и на топлите и благородни чувства в сърцето ви, които могат да се реализират. Що се отнася до бъдещето, то само по себе си ще дойде и ще донесе това, което е нужно.
377. Наблюдение върху себе си
За 10 дни направете следното наблюдение върху себе си: като се събудите сутрин, проследете какви мисли имате в главата си и какво е състоянието ви. Записвайте си това в едно тефтерче. Веднага погледнете часа и минутата, какъв е денят, топъл или студен, ясен или облачен. Същевременно обърнете внимание има ли някакъв шум на улицата, на която живеете. Ако има някакъв шум, вижте на какво се дължи: дали минава кола, трамвай, дали хора минават и разговарят, пеят, дали кучета лаят. Освен това проследете има ли някаква връзка между състоянието ви, с което сте се пробудили, и това, което сте имали преди 2-3 дни, или най-малко преди една седмица. Ако сте радостни или тъжни, вие трябва да знаете откъде произлиза това състояние.
Като правите наблюденията си ще видите има ли някаква връзка между вашите мисли и чувства, между вашите минали и настоящи състояния, или са разкъсани. Спрете вниманието си върху съня, който сте имали през нощта, да намерите връзката между състоянието и мисълта, която е минала през ума ви.
Сънят ще внесе известно обяснение. Като правите тези наблюдения, вие ще разберете на какво се дължат мрачните настроения на човека. Те се предават от един човек на друг. Това влияние е особено силно насън.
378. Метод за предпазване от чужди влияния
Вие не трябва да се плашите от чужди влияния, но усилвайте мисълта си, пречиствайте чувствата си, да преодолеете всичко, което идва вън от вашето съзнание. Ученикът трябва да бъде внимателен към своите обещания. Даде ли някакво обещание пред себе си, той трябва да го изпълни. Да даде човек обещание пред себе си разбирам пред Божественото начало в себе си. Пред тези обещания човек трябва да бъде строго изпълнителен. Не се позволява никакво отлагане, никакво изменение на тези обещания. Измени ли на обещанието си, човек се разколебава в своя вътрешен мир, както и във вярата си. Разколебае ли се вярата на човека, след това идва обезсърчението, отчаянието, обезнадеждаването. Всяка загуба на нещо съществено е в състояние да отчае човека. Искате ли да се освободите от отчаянието си, намерете някой по-отчаян от вас. Срещнете ли се двамата, взаимно ще си помогнете.
379. Метод за ограждане на ученика
Когато развива чувствителността си, което става в развитието на ученика, едновременно с това човек трябва да знае как да се предпазва от възприемането на отрицателни мисли и чувства, които развалят разположението му. За да трансформира състоянията си, човек трябва да се вглъбява в себе си, във всички да намира красивата страна. Като съзерцава и се вглъбява в себе си, той вижда красотата и хармонията, които съществуват в целокупния живот. Само така човек осъзнава, че всичко, което се случва в живота му, е за добро.
Когато гледа на нещата отвисоко, човек вижда всичко красиво; слезе ли на стъпалото на обикновения живот, той вижда нещата както са, като добри и лоши, като положителни и отрицателни, но знае, че в края на краищата всичко ще се превърне в добро. Каквито и идеи да дойдат в ума ви по време на съзерцанието, не отклонявайте вниманието си. Чрез съзерцание човек се учи да контролира своята мисъл, да се съсредоточава в едно направление. Само така съзерцанието има смисъл.
380. Съзерцанието - метод за справяне със страданията
Искате ли да използвате страданията разумно, всяка сутрин като ставате от сън, употребявайте по 5-10 мин. за съзерцание. Спомнете си през това време какво обещание сте дали пред себе си и се стремете да го реализирате.
Това е най-добрият метод за самовъзпитание.
381. Метод за премахване подпушването на мислите и чувствата
Когато мислите и чувствата на човека се подпушат, той трябва да намери метод да се отпуши. За да отпуши сърцето си, човек трябва да мине от видимото към невидимото, от рационалното към ирационалното. Всяко подпушване на чувствата внася известна аномалия във функциите на сърцето, вследствие на което пулсът му се изменя. За да възстанови нормалните функции на сърцето, човек трябва да влезе в хармония с Природата, да свърже пулса на своето сърце с общия пулс на Космичното Сърце. Всяка планетна система също има свое сърце, което е свързано с общото Космично Сърце. Сърцето на нашата система е Слънцето.
Ритмичното движение на кръвта в човешкото сърце се определя от ритмичните вълни на Слънцето. Следователно, ако сърцето на някой човек не функционира правилно, това показва, че той е нарушил отношенията си към Слънцето – сърцето на Слънчевата система, в която живее. Иска ли да възстанови правилните функции на своето сърце, той трябва да измени отношенията си към Слънцето, да внесе хармония между своя пулс и този на Слънцето. Не разглеждайте Слънцето само като физическо тяло. Вън от своята физическа природа, Слънцето има и духовна природа, която именно е в единство, в хармония с общото, с Великото Сърце на Космоса.
Ето защо всеки момент дръжте в ума си мисълта: вашето сърце, вашият пулс да бъде в хармония с пулса, с ритъма на Слънцето. Пожелайте в себе си да свържете пулса на вашето сърце с пулса на Космичното Сърце.
382.Опит за връзка с космичния ритъм
За 10 дена направете следния опит: всеки ден по три пъти – сутрин, на обяд и вечер, вглъбете се в себе си и си кажете: „Аз искам моето сърце да бие ритмично, да се слее с пулса на Слънцето и правилно да изпраща енергията си по цялото тяло, по целия организъм, както Слънцето изпраща енергията си по цялата система.“
383. Задача за размишление
Напишете следните изречения: „Истината носи живот за разумния. Любовта носи живот за благия.“ – Мислете върху тези изречения 10 дни, по 10 пъти на ден: сутрин 3 пъти, на обяд 3 пъти и вечер 4 пъти. Като размишлявате съзнателно върху тези изречения, наблюдавайте какви преживявания ви се създават. Отбелязвайте си по-важните опитности. Щом престанете да мислите върху дадените изречения, вложете ги в подсъзнанието и свръхсъзнанието си, там да работят. Като казвам, че Истината и Свободата са само за разумните, не мислете, че сте дошли до Разумността, но пожелайте в себе си да я придобиете.
384. Трите пътя в Окултната Школа
Някой пита: „Не съм ли свободен да се проявя както искам?“ – В това отношение човек е свободен само тогава, когато е сам, а не в общество между много хора. Като прави добро, човек е свободен. Когато изучава нещата, човек също е свободен. Човек живее в светове, които са крайно взискателни. Дойде ли до света на Мъдростта, от човека се иска голяма точност, последователност и разумност. Истината и Любовта са малко по-снизходителни към човека. Затова казваме, че Любовта не вижда грешките на хората, всичко прощава.
Любовта прощава, но не извинява. Това значи, че човек носи последствията и за добрия, и за лошия си живот. Следователно, искате ли да придобиете качествата на истинския човек, вие трябва да спазвате законите на трите Велики Свята – на Любовта, на Мъдростта и на Истината.
385. Метод за развиване на паметта
Като работи съзнателно върху себе си, ученикът развива своята памет, своите умствени центрове, които иначе не биха могли да се развият. Ако иска да усили паметта си, ученикът трябва да работи върху себе си, да хармонизира своите чувства. Когато се наруши хармонията между мислите и чувствата, паметта отслабва.
Изобщо когато чувствата имат надмощие над мислите, човек се разсейва и губи паметта си. Така че от човека зависи да усили своята памет. Има хора, които разполагат с феноменална памет, която е резултат на усилена дейност в това направление. Следователно работете и вие да развиете своята памет и всички онези мозъчни центрове, върху които още не сте работили.
386. Метод за концентриране на мисълта
Както правите упражнения за тялото си, така всеки човек трябва да прави и умствени упражнения за развиване на своите умствени способности и сили. Някои хора искат да бъдат силни физически и умствено, без да се упражняват. Природата дава своите богатства само на онези, които се упражняват и работят. Искате ли да концентрирате мисълта си, вие трябва да изучавате математика.
Като ученици вие трябва да работите върху концентрирането на своята мисъл. Чрез концентрацията на мисълта си вие можете да си помагате при различни болезнени физически и психически състояния. Човек трябва да работи върху себе си, да придобие съсредоточаване, концентрация на мисълта. Когато е съсредоточена, мисълта помага на човека да се предпази от ред нещастия и катастрофи в живота. Ако мисълта на човека е съсредоточена, той лесно може да се реши дали да предприеме едно пътешествие, или не, през кой път да мине и т.н.
387. Работата с методите на Любовта, Мъдростта и Истината
Като е дошъл на Земята, човек трябва да учи. Светът е едно велико училище, в което се преподават ред уроци. Страданията и радостите са едни от тези уроци, които човек трябва добре да изучи. Той ще страда и ще се радва, докато обърне лицето си към Бога, докато извади главата си от земята. С други думи казано: да се обърне човек към Бога, това значи да работи с методите на Любовта, която внася топлина и живот в човека, да работи с методите на Мъдростта, която внася светлина в човешкия ум, да работи с методите на Истината, която внася свобода, простор в човешкия живот.
Това са условията, при които човек може да изпълни всичко, каквото душата му желае. Който работи с тези 3 сили в света, той всякога побеждава. На каквито и ограничения и страдания да се натъкне, в края на краищата ще излезе победител. Дръжте в ума си мисълта, че Любовта поддържа равномерна топлина, Мъдростта – равномерна светлина, в която няма никакви сенки, никакви тъмнини. А Истината внася в целия живот свобода и простор. Дойдат ли изпитанията, ще дойдат и разочарованията, но човек трябва да работи, да не се обезсърчава.
Чрез страданията вие ще придобиете опитности, които ще помогнат за вашето растене. Прилагайте опитите на Великите Добродетели в себе си и не се смущавайте.
388. Метод за трансформиране на състоянията
Ако е разумен, човек ще разбере, че водата като символ на живота е в състояние да ободри всяко живо същество, да му даде тласък да върви напред. Следователно, когато се обезсърчи, разколебае, усъмни, човек трябва да внесе Божествения живот в себе си. Най-малката струя на този живот освежава, повдига и насърчава човека. Затова на новия човек се препоръчва да има вяра в Божественото.
389. Метод за работа
Искате ли да постигнете нещо ценно в живота си, намерете най-голямата дарба, която Природата е вложила във вас, и работете върху нея. Всички останали сили и способности вложете в услуга на своята голяма дарба. Значи човек трябва да работи главно в това направление, в което е най-силен. Мнозина не успяват в живота, защото се отдават на работа в област, в която са най-слаби.
Те правят това от амбиция да постигнат нещо особено, с което да надминат онези, които са се проявили като майстори в тази област. Така не се работи. Всяка работа, която се върши от лична амбиция, води към опропастяване на човека. Ще дойде ден, когато човек ще развие всички сили и дарби, вложени в него. За да постигне това, той трябва да започне от най-голямата дарба в себе си.
390. Метод за работа
Човек трябва да се вдъхновява от реалния, от Божествения свят, от него да черпи сили за земния живот. Само при това положение човек може да осмисли малките работи на своя живот. Няма ли това разбиране, тази връзка с реалния Божествен живот, той всякога ще се отегчава от малките величини.
391. Упражнение за работа с Евангелието на Йоан
В продължение на една седмица работете върху Евангелието на Йоан по следния начин: всяка сутрин отваряйте Евангелието произволно и поставете пръста си върху един от стиховете на страницата, на която сте попаднали. Прочетете този стих внимателно и пожелайте да го реализирате. През целия ден в свободното си време размишлявайте върху този стих. Онези от вас, които могат да направят упражнението, ще се ползват.
Като правите упражнението, спрете се върху стиха, който ви се е паднал, помислете известно време върху него, да видите как го разбирате. И като ви стане ясен, пожелайте в себе си да го реализирате, за да се ползвате от него както вие самите, така и вашите ближни. Когато мисълта започне да работи у вас, веднага ще дойдат обратни реакции. Това да не ви смущава. Обратните реакции са признак на прави реакции. Не може да стане обратна реакция някъде, ако преди това не е станала права. Където има действие, има и противодействие. Не се обезсърчавайте от противодействията. Чрез тях се калява човек.
392. Важността на упражненията
Където и да се намирате, вие трябва да правите упражнения. Вие не можете да се развивате правилно във физическия свят, ако не правите упражнения. Същото се отнася и за духовния свят и живот. Ако не правите упражнения с мисълта си, вие не можете да се развивате правилно.
Всяка идея – физическа, духовна или Божествена – може да се реализира само на физическия свят. За реализирането ѝ са нужни упражнения. Всяка мисъл може да се предаде чрез говор, писане и мисъл. Да предавате мислите си на хората – за това се иска голяма сила. За това човек трябва да е правил ред упражнения с мисълта си, да се е концентрирал, докато усили своята мисъл. Без концентрация на мисълта не можете да постигнете нищо.
393. Смисълът на самовъзпитанието
Като ученици вие трябва да работите върху самовъзпитанието си. Като възпитавате себе си, едновременно възпитавате всички същества, по-долу стоящи от вас, които ви посещават от време на време. Те имат връзка с вас, поради което идват да си вземат това, което им дължите. Като работите върху себе си, ще прилагате такива окултни методи, които са най-евтини и безопасни. Защото в Окултната Наука има методи, които са скъпи и опасни. При тях резултатите са по-големи, но са опасни.
394. Метод за проучване на Евангелието
Като четете Евангелието, вие се натъквате на някои неразбрани неща. За да ги разберете, трябва да работите с известни числа, защото много работи от Словото на Христа са пропуснати. За да ги намерите, вие трябва да познавате законите и правилата на Окултната математика и с тях да откриете неизвестното.
Както палеонтолозите по отделни кости на животни, съществували в предисторически времена, могат да възстановят цялото животно, така и вие, от известното, което ви е дадено от Словото на Христа, може да стигнете до неизвестното. Като изучава мистичната страна на духовния свят, човек работи с неизвестни числа.
395. Метод за придобиване на знанието
Ученикът трябва да учи, да придобива знания, но това не се постига механично. Човек може да има ред способности, но той сам трябва да съчетае всички външни условия в едно, за да развива способностите си. В това отношение човек е подобен на художник, който има четка, платно, бои, но той сам трябва да съчетае боите, да опъне платното и да започне да рисува. Знанието не идва по механичен път.
За да придобие знания, за да развие своите добродетели, човек трябва да се свързва с енергиите на Слънцето. Когато Слънцето действа върху даден човек, умът и сърцето му се разширяват и той влиза в истинския живот. Под истински живот разбираме идейния живот.
Учените и хората на изкуството се намират под влияние на Слънцето. Като казвам, че човек трябва да се свързва с енергиите на Слънцето, нямам предвид само физическото Слънце, което изгрява и залязва на хоризонта. Аз имам предвид главно Божественото Слънце, което изгрява в душата на човека и никога не залязва.
396. Методите на Живата Природа
Като ученици, вие трябва да изучавате методите, с които Живата Природа работи, и ги прилага в живота. Природата работи бавно, но последователно.
397. Как да учи човек
Следвайте пътя на учените, възприемайте по нещо от всяка наука, но не преяждайте. Приемете толкова храна, колкото можете да асимилирате. Само онази храна може да ползва човека, която е добре смляна и възприета от организма. Достатъчно е човек да работи по 3 часа на ден умствено, за да придобие много знания. За да възприема добре, човек трябва да е гладен. Истински млад е онзи, в когото Божественото е пробудено. Той добре разбира и възприема. Той не се нуждае от външни доказателства.
Използвайте енергиите си за разумна работа. Работете във всяко направление, но с единствена цел да следвате своята идея. Всичко изучавайте, но доброто дръжте. Не се страхувайте от труд и работа, но каквото предприемете, работете с оглед на своята велика идея. За да постигнете своите идеи от вас се иска постоянство.
Постоянството е отличителна черта на новия човек, на хората на новата култура. Следвайте великите идеали на вашата душа, която тя носи в себе си от детството.
Тези идеали са в състояние да организират силите на вашия ум и на вашето сърце. Щом организира силите на своя организъм, човек е в състояние да даде място на душата и на духа в себе си.
Това значи да се роди човек отново от майката душа и от бащата дух. Роди ли се от душа и дух, човек носи в себе си всички благородни и възвишени мисли и желания, онези мощни сили, чрез които да преодолява всички трудности и противоречия. Това означава идеята да се роди човек отново от дух и вода.
398. Концентрация на мисълта
За да се справя със своята разсеяност, човек трябва да прави усилия да концентрира мисълта си. Окултната Наука дава ред методи за концентрация на човешката мисъл, за усилване на паметта.
В Природата съществуват известни течения, които събуждат съответни сили и способности в човека. Свърже ли се с някое от тези течения, човек ще развие в себе си съответни мозъчни енергии. Обаче знание се иска за това.
Не знае ли с кои сили да се свърже, човек може да си причини големи пакости и нещастия. За тази цел той трябва да се свърже с разумния свят, откъдето могат да дойдат разумни същества да му помагат. За да направи тази съзнателна връзка, човек трябва да бъде искрен в себе си, да има непреодолим стремеж към знанието.
399. Методи за възстановяване на хармонията в себе си
От вас се иска да възстановите хармонията в целия си организъм. Това се постига чрез молитва, чрез концентрация, чрез работа над себе си.
Молитвата е велико състояние на душата, чрез което човек влиза в съзнателна, разумна връзка със същества, които са завършили своето развитие.
Да се моли човек, това значи да влезе във връзка с Великия, Който му разказва за живота на другите светове, за великите души в Невидимия свят, за Любовта между тях. Какво по-голямо благо може да очаква човек от това?
400. Метод за размишление
Сега като задача 20 дни правете следното упражнение: като станете сутрин, мислите върху това, че сте душа, съставена от милиарди интелигентни, разумни същества, които работят за вашето повдигане. Извиквайте тези същества и съзнателно се свързвайте с тях. Като мислите за тях, вие ще можете да работите успешно. Мислете за тях без никакво съмнение, без никакво колебание. Отправяйте мисълта си към тези разумни същества, които са души на вашите клетки, за да се свържете с тях.
Като мислите върху разумните клетки в себе си, вие ще дойдете до въпроса за вашето създаване. Докато Бог не беше вдъхнал дихание в човека, той беше мъртъв. Щом вдъхна в него, той стана жива душа.
Божият Дух представя Божественото начало в човека, което внася мир и радост. Няма ли този мир и тази радост в себе си, човек е мъртъв. Божественото начало представлява мекия, тихия глас на Бога, който съживява и възкресява. Който веднъж само е чул този глас, той никога не може да го забрави.
Стремете се към онази мекота, която е плод на Божественото и която съживява и стопля. Добродетелта е плод на Божествената мекота. Добродетелта може да се реализира само в живота. Всеки може да прояви доброто в себе си, да види неговите плодове. Първо човек трябва да приложи доброто към себе си, към разумното общество от същества, дошли с неговата душа заедно, за да ѝ помагат, да работят за нея. Като бъде добър към себе си, човек ще бъде добър и към ближните си.
Колкото по-добре и с обич се отнася човек към тези малки същества в себе си – клетките на своя организъм – толкова по-голяма хармония ще съществува между него и тях. Хармоничният живот пък създава условия за правилно растене и развитие. Само при хармонично състояние на силите в своя организъм човек може да прояви дарбите и способностите си. Без вътрешна хармония каквито усилия и да прави човек, всичко остава без резултат. Ако имате някакви резултати, те ще бъдат микроскопични.
Искате ли да се развивате правилно, да трансформирате отрицателните сили в положителни, мислете по 5-10 мин на ден за вашите клетки, за службата, която те извършват. По този начин вие ще разсейвате тъгата си, ще превръщате неблагоприятните условия в живота в благоприятни. Като размишлявате така, ще дойдете до правата мисъл, която води към положителни основи на живота. Нямате ли права мисъл, ще се блъскате много години, докато един ден изработите тази мисъл в себе си. Разумност, дълбоко разбиране е нужно на човека.
401. Законът за съответствията във връзка с човека
Дръжте в ума си следната мисъл: Когато стомахът работи добре, тялото е здраво. Когато сърцето чувства правилно, душата е здрава. Когато умът мисли право, духът е здрав. Умът приготвя храна за духа, за да се прояви. Сърцето приготвя храна за душата.
Ако сърцето на човека е студено, по някакъв начин трябва да го стопли. Ако умът на човека е тъмен, трябва да внесе в него светлина, да го просветли. Искате ли да се нахраните физически така, че да бъдете доволни от яденето, трябва да възстановите нормалното състояние на стомаха си. Искате ли да стоплите сърцето си и да просветите ума си, трябва да възстановите хармонията на своите мисли и чувства. Чрез хармонията вие може да оправите обърканите и заплетени работи в живота си.
402. Метод за развиване доброто в човека
Знайте, че доброто в човека е повече от злото. Щом е така, всеки трябва да работи усилено да развива доброто в себе си. За да успее тази работа, човек трябва да вярва първо в Бога, после в себе си и най-после в своите ближни. Да вярвате в Бога – това значи да работите в Божествения свят. Да вярвате в себе си – това значи да работите в духовния свят. Да вярвате в ближните си – това значи да работите на физическия свят.
Без ближния си човек не може да расте. Всеки ваш ближен е условие за вашето растене и повдигане. Колкото ближният ви е необходим за вашето растене и повдигане на Земята, толкова и вашият Аз, който е вън от човека, е необходим за връзка между него и разумните същества на небето. Така че гледайте на ближния си като на условие за вашето развитие. Гледайте на вашето Аз като на вътрешна връзка между Разумните Същества и вас, а на Бога – като на велика цел, към която трябва да се стремите.
Бог е Велик Извор на живота, от който изтича всичко възвишено и разумно. Какво са писали пророците преди хиляди години, какво говорят сегашните разумни и учени хора, все от Бога излиза. Като знаете това, давайте път на всяка светла и възвишена мисъл, която прониква в ума ви. Колкото и малка да е, тя идва от Великия Източник на живота. Приемете я с любов, тя върви пред вас, отваря пътя ви, приготвя условията за вашето светло бъдеще.
Искате ли да живеете на Земята добре, всякога дръжте в ума си поне една светла мисъл и в сърцето си – поне едно светло чувство. Те ще бъдат бъдещите ваши спътници. И днес имате по двама такива спътници, които постоянно ви придружават. Ако още не са дошли, скоро ще дойдат. Това, което днес изработите, ще ви придружава в бъдеще.
403. Необходимостта от изучаване на Окултната Наука
За да се справи с анормалните състояния на своя физически и психически живот, човек трябва да изучава Окултната Наука. Тя дава методи за съграждане на здраво, мощно тяло, за организиране на човешките мисли, за укрепване на нервната система.
Щом придобие това нещо за себе си, човек ще го приложи и в обществото. Ако е трудно човек да приложи тези методи към себе си, още по-трудно е да ги приложи към обществото. Затова изучавайте Окултната Наука, нейните методи и закони, за да ги прилагате във всекидневния си живот и да го осмислите и обновите.
Това значи да мине човек от обикновено съзнание във възвишено, в което всичко преживяно изчезва, окапва – както листата на дърветата. И в края на краищата от човека остават коренът (за основа на физическия живот), стъблото (за основа на духовния живот) и клоните (за основа на Божествения живот). На Земята човек може да е виден, знаменит, но влезе ли във висшите светове, от него остават три неща: коренът, стъблото и клоните.
404. Ученикът трябва да изучава своите мисли, чувства и желания
Живейте съзнателно и изучавайте мислите, чувствата и желанията си. Не се смущавайте, че не сте постигнали известно желание. Всяко желание се реализира в определено за него време. Същото се отнася и до мислите и чувствата на човека. В това именно се състои красотата на живота. От вас се иска внимание да не пропуснете времето за проявата на дадена мисъл, на дадено чувство и желание. Пропуснете ли времето им, ще изпаднете в такова положение, че на 30-годишна възраст ще пожелаете това, което е за 60-годишна възраст. Или на 80-годишна възраст ще пожелаете това, което е за 30-годишния човек. Спазвате ли съответното време за всичко, вие ще придобиете особена пластичност и здравина на тялото си, които ще се отразят благотворно върху живота на душата и на духа. Искате ли да хармонизирате живота на ума, на сърцето, на волята, на душата и на духа, поставете за основа на живота си идеята за братството и приятелството.
405. Задача за 10 дни
В продължение на 10 дни всеки от вас трябва да мести по един камък, който се е изпречил на пътя му. Като правите задачата си, ще бъдете концентрирани, за да попаднете точно на този камък, който трябва да преместите. Ще преместите само онзи камък, който ви прави впечатление, който е във връзка с мисълта ви. Същевременно ще отбележите и мисълта, която сте имали в този момент. Ще следите на коя страна на пътя е камъка, отдясно или отляво. Ще се наведете внимателно, ще вдигнете камъка и ще го поставите пак настрана, а не насред пътя.
Ако сте имали добра, възвишена мисъл и на същия камък стъпи някой отчаян човек, състоянието му ще се измени. Обръщайте внимание кога местите камъка – сутрин, по обяд, следобед или надвечер. Ако го преместите сутрин, вие сте били във възходящо състояние. Същото състояние ще предадете на онзи, който стъпи на този камък. Ако го преместите следобед, състоянието ви е било низходящо, а след залез Слънце няма да местите камъни. Добре изпълнена задача ще бъде тази, да може да поставите камъка на онова място, което му е определено.
Така изпълнена, задачата представя само една от страните ѝ. Пълно разрешение на задачата подразбира приложението ѝ на вътрешната страна.
Това значи всеки да премести в живота си по една твърда мисъл, по едно твърдо желание и по едно твърдо чувство, които спъват както самия него, така и околните. Може ли да направи това, той е дал вече права насока на живота си. Щом една твърда мисъл се отмести от пътя ви, след нея ще тръгнат всички останали.
За да съгради своя характер, човек трябва да започне от външните предмети. Ако не си готов да вдигнеш от земята един лист, пръчка или камък, то не можеш и в себе си да преместиш нито една твърда мисъл, нито едно твърдо чувство и желание. Изправен ли си спрямо външния свят, ти можеш да работиш и вътрешно. Тази задача е добър метод за самовъзпитание и възпитание.
406. Изучаването на науките като метод за работа
Добре е да изучавате астрономията и другите науки, с което развивате различните мозъчни центрове. Всяка наука оказва известно влияние върху мозъчните центрове и по този начин предизвиква нахлуването на кръв в главата и човек започва да мисли повече, вследствие на което неговите мозъчни центрове се развиват.
407. Каква трябва да бъде мисълта на ученика
Като казвам, че човек трябва да мисли, нямам предвид обикновената мисъл. Човек трябва да се занимава с възвишени мисли. Обикновените мисли заравят ценните неща. Какво става с една книга, която не се отваря? Щом не се чете, книгата се покрива с прах и се разрушава. Същото може да се каже и за човешкия ум.
Ако човек не мисли, умът му събира прах. Ако не чувства, сърцето му събира прах. Обикновените мисли и чувства са прах, който внася известно наслояване в човешкия ум и сърце. Така са прашасали цели култури, докато са изчезнали. Дойде ли до прашасване на ума и на сърцето, човек трябва да търси спасение. Само Божествените мисли и чувства могат да го спасят.
408. Методите за самовъзпитание са вътре в човека
Днес хората говорят за възпитание и самовъзпитание и търсят методи вън от себе си. Те не подозират, че методите за възпитание и самовъзпитание са в самите тях. Всяка наука е метод за самовъзпитание. Например, като изучава астрономия, човек се натъква на същата наука и в себе си. Той разбира, че между външните явления в Природата и явленията, които стават в неговия организъм, има известно съответствие. Затова е казано, че човек е микрокосмос. Например, както се явяват петна на Слънцето, така се явяват петна в слънчевия възел на човека, в черния дроб и т.н. Като изучава състоянията си при явяването на тези петна, човек може да съди за промените, които стават във външната Природа.
Съответствията между явленията в Природата и в човешкия организъм се забелязват особено ясно при влиянието на планетите върху даден човек. Например явленията, които стават на Слънцето, се отразяват силно върху онези хора, които се намират под неговото влияние. Влиянието на Луната се отразява върху лунните типове. Изобщо пълненето и празненето на Луната се отразява върху съграждането на човешкия ум.
409. Методи за самовъзпитание
Като ученици вие трябва да правите гимнастически упражнения, да прилагате правилата за хранене, за пиене на вода, за дишане, за спане и т.н. Като прилагате тези правила, вие съзнателно си въздействате и се самовъзпитавате. Много има да работи човек върху себе си, докато се оправи със своите стари навици. Колкото и работа да ви предстои, не се обезсърчавайте, започнете още отсега. Колкото по-рано почнете, толкова по-добре за вас.
Човек е свободен да работи и да не работи, но ако се откаже от днешната работа, той ще изгуби условията на деня. Той губи условията на онази вълна, която днес го е подела. После, и да има желание да учи и да работи, условията ги няма. Той може да има запас от енергия, може да има добри идеи, но условия няма.
Задача на човека е да работи върху себе си, да се самовъзпитава. Както възпитава другите, така трябва и себе си да възпитава. Правили ли сте опит да се откажете от някое свое желание, да не го задоволите? Има известни чувства и желания в човека, които трябва да се ограничават, да се възпитават. Има обаче чувства и желания в човека, които трябва да се задоволяват. Всяко естествено желание трябва да се задоволява. То дава подтик на човека. Естествените желания са разумни.
410. Влиянието на Слънцето
Когато сте разтревожени, мислете за Слънцето, за енергията, която идва от него. Слънцето постоянно дава и взема. Правете опит да излагате гърба си на Слънце и да мислите през това време за него, да се свържете с неговата енергия, да видите какво влияние упражнява върху вас. Излагайте гърба си на Слънце и когато сте разположени, и когато сте неразположени, и наблюдавайте какви резултати ще има и в единия, и в другия случай. При това човек трябва да знае през кои часове на деня да се излага на Слънцето, за да възприеме само неговите благотворни лъчи. Има лъчи, които убиват, умъртвяват човека. Той трябва да избягва влиянието на такива лъчи. Когато земеделецът работи на нивата по цели дни и е принуден да се излага по всяко време на Слънцето, за да се предпази от вредните му лъчи, той трябва да носи шапка във форма на многоъгълник, за да пречупва вредните слънчеви лъчи.
411. Братският живот за реализиране на желанията
Хората не успяват да реализират своите желания, защото нямат условия за това. Един ден, когато хората се организират, когато живеят братски помежду си, няма да има непостигнати желания.
Чрез мисълта си хората взаимно ще си помагат. При това положение, ако условията за реализирането на едно ваше желание са в Америка или в Англия, обърнете се към своето вътрешно радио, веднага да ви отворят път. Днес за реализирането на едно желание минават десетки години, а тогава при едно бързо съобщение между хората по вътрешното радио желанията се реализират веднага.
412. Даване път на Божественото, на Висшето Аз
Съвременните хора още не са се развили дотолкова, че директно да общуват със съществата от другите светове и да получават от тях необходимите елементи за живота си. Какво правят тогава? – Те се обръщат към религията по вътрешен път, да се свържат с Бога, т.е. с възможностите на Живия Космос. Да се обърне човек към Бога, това значи да придобие онази светлина, чрез която да изучава условията за развитие на своя ум, на своето сърце и на своята воля. Само по този начин той може да съгради своя живот, да организира силите в себе си, да даде път на Божественото, на Висшето Аз.
413. Методи за работа на ученика
Магията се състои в това: да знаеш на всеки удар, на всяка горчивина какви елементи да противопоставиш. Всяко състояние в човека, добро или лошо, може да се смени. Ако някой не обича да учи, може да се застави да учи. Умът на човека може да се отвори и затвори, ако знаете какви методи да приложите. Иска ли да се самовъзпитава, човек трябва да прилага тези закони, с помощта на които отрицателните енергии се превръщат в положителни. Религиозните прилагат молитвата като метод за трансформиране. Добрите мисли, чувства и постъпки, добрите думи също са в състояние да трансформират горчивото в сладко. Връзката на човека с даровити и способни хора е в състояние да повдигне неговите нисши енергии във висши. Например, ако някой посредствен човек дружи с талантливи и гениални музиканти, за десетина години той може да стане добър музикант.
Тази дружба оказва влияние върху неговото музикално чувство и той започва да работи усилено в областта на музиката. За да се развие известна способност в човека, тя се нуждае от специфична светлина, топлина и храна. Не ѝ ли дадете тези условия, тя остава в потенциално състояние. Ако не поставите едно семе в почвата, то винаги остава семе. От него не може да излезе нищо.
Обаче, ако посадите семето в почвата при светлина, топлина и съответна храна, в скоро време от него ще се роди дърво, което ще даде своите сладки плодове.
414. Метод за работа
Ако не можете да свирите или пеете правилно, дружете с човек, който е музикален. Ако не намерите такъв, правете следното упражнение: сложете ръцете си на слепоочията и отправете мисълта си към музикалния център. Като правите това упражнение често, вие изпращате кръв към този център и го храните. Който разбира законите на Природата, той може да развива своите мозъчни центрове. По същия начин човек може да си въздейства, за да смекчи известни прояви на своя характер. Като почувствате в себе си нещо твърдо, вземете следното положение: десният крак малко напред, лявата ръка на хълбока, а дясната – горе на главата, като че сте се подпрели. Това положение внася известно успокоение и мекота в човека.
415. Друг метод за работа
Етерният двойник е антена, чрез която човек възприема впечатления от външния свят. Това е причината, поради която двойникът обвива човешкото тяло и го предпазва от нещастия. Колкото по-добре човек регулира двойника си, толкова по-правилно ще възприема впечатления от външния свят. Като знаете това, трябва да регулирате антената си.
Щом антената е в изправност, чувствата и мислите ще бъдат правилни. Не регулирате ли антената си, каквито и движения да правите, трудно може да си помогнете. Нагласяването на антената става чрез Паневритмията и окултните гимнастически упражнения, като се правят с будно съзнание и концентриране на мисълта.
416. Регулиране на мозъка
Някой се оплаква, че косата му е много суха, често се разбърква и стърчи нагоре. Това се дължи на голямото количество електричество, което се събира в главата му. За да се освободи от това електричество, той трябва да хармонизира мислите си, да регулира теченията на електричеството и магнетизма в мозъка си. Това се постига по външен и по вътрешен път. Вътрешният път е по-труден. Външно всеки може да си въздейства по следния начин: ще мокрите косата си по няколко пъти на ден. Ако навреме не освободи мозъка от излишното електричество, човек изпитва голямо напрежение в областта на слепите очи. За да се освободи от това състояние и от болките в главата, добре е човек да слага на главата си нарязани филийки от картофи. Те извличат излишното електричество от мозъка.
Ако не се помогне навреме, електричеството ще се предаде на целия организъм и човек заболява сериозно.
417. Метод за работа
Като метод за самовъзпитание, съветвам ви, при свободно време да пишете числата от 1 до 10 и да размишлявате върху тях. Чертайте прави линии, ъгли, триъгълници и размишлявайте върху тях. И да не разбирате дълбокия смисъл, който се крие в тях, все пак ще окажат известно въздействие върху вас.
Както при написването на числата човек се свързва с енергиите, които те носят в себе си, така и при чертаенето на правите линии той възприема идеята за право и справедливост, за прави и разумни отношения.
418. Метод за работа с планетите и металите
Всяка планета е свързана с един метал. Като знаете влиянието на планетите върху човека, а оттам и на свързаните с тях метали, вие може да си въздействате с металите. Скъпоценните камъни и благородните метали имат магическа сила. Например, когато не сте разположени, внесете мислено в кръвта си известно количество злато. Ако разположението ви не се подобри, увеличете количеството на златото. Направете този опит няколко пъти, докато разположението ви се измени. Колкото повече злато има човек в кръвта си, толкова е по-благороден и устойчив. За такъв човек казваме, че има самообладание. Значи той има такова количество злато в кръвта си, че може да издържи на големи изпитания, без да се колебае, без да измени убежденията си. Съвременните хора се нуждаят от злато в кръвта, наречено органично. Благодарение на отсъствието на органично злато в кръвта им, те страдат от анемия – физическа и духовна. Златото е символ на живота. То има отношение към съзнателния, към разумния живот, който идва от Слънцето. Така че първото нещо, от което се нуждае, е да има злато в кръвта си.
419. Методи за самообладание и чистене
Какви условия са необходими за човека, за да развива самообладание? – Контрастите в живота развиват самообладание. Например някой човек тръгва на екскурзия в хубаво време, но след това времето се разваля. И обратното се случва: тръгва в лошо време, но след това времето се оправя. За да развива самообладание, човек трябва да се отнася еднакво и към хубавото, и към лошото време. Той трябва да се радва на Слънцето, което го грее. Той гледа на явленията в Природата като на език на Природата. Знаем при това, че Природата говори със символи. Топлото и дъждовно време говори на чувствата на човека, вятърът говори на неговия ум. Дъждът показва на човека, че чувствата трябва да се пречистят. Вятърът говори същото на мисълта на човека.
Следователно има два начина за пречистване на човешката кръв: чрез мисълта и чрез чувствата. Чувствата се пречистват чрез даване. Когато дава с любов, сърцето на човека се разширява. Колкото по-широко е сърцето на човека, толкова по-лесно се пречиства. Ако някой е беден и не може да дава, той трябва да прави умствени упражнения – да си представя, че разполага с голямо богатство и раздава всичко на бедните и страдащите.
Като остане без нищо и бъде доволен от положението си, той е изчистил сърцето си. Яви ли се най-малкото недоволство в него, сърцето му още не е чисто. Изобщо недоволството показва, че в сърцето на човека се крие нещо нечисто и користно. За да чистите сърцето си, не е нужно даже да правите и умствени упражнения. Животът понякога носи условия за човека да чисти сърцето си. Ако е въпрос за даване, човек може да дава и материално, и сърдечно, и умствено. Помнете, че колкото по-чисти са човешките мисли и чувства, толкова по-чиста е неговата кръв. Чистата кръв пък носи здраве и веселие.
Като ученици вие трябва да имате чисти мисли и чувства. Първото нещо, което се иска от ученика, е чистотата. Колкото и да се стреми към чистотата на ума и на сърцето си, човек все ще се натъкне на мисли и чувства, които ще го покварят. Условията, при които съвременните хора живеят, са такива, че било чрез мисли, чувства или постъпки, те ще внесат известна нечистота в себе си. Това е неизбежно. Обаче разумният човек използва тези условия за съзнателна работа върху себе си. Ако не работи върху себе си – сам да се чисти – Природата ще го застави насила да направи това. Много методи има за чистене на човешкото сърце, но всеки сам трябва да избере метод, подходящ за него. Както правите избор на храната, на облеклото си и в начина на живеене, така може да правите избор и в методите за работа върху себе си. Колкото и малка да е една мисъл, тя е в състояние да внесе подем в ума ви и да ви освободи от недоволството.
420. Методи за придобиване на органическо злато
Задачата на човека е да се домогне до онова вътрешно знание, чрез което да намери златото, нужно за неговата кръв. После той трябва да намери ключа на своята тайна, свещена стаичка, в която може да решава правилно задачите си. Докато дойде до това знание, човек трябва да работи върху себе си, за да придобие органично злато в кръвта си, т.е. светли мисли и възвишени чувства и постъпки. Иначе животът не може да се осмисли.
Като методи за придобиване на злато в кръвта са: съзнателна работа върху себе си и употреба на храни, които съдържат злато. Новите химици знаят кои храни съдържат повече злато. Такива храни именно са употребявали гениите и светците.
Като ученици вие трябва да изучавате от една страна състоянието на храните, а от друга – състоянието на своите мисли и чувства. Значи ученикът трябва да се занимава освен с физическата химия, още и с психическата.
Бъдещата наука, новото възпитание изискват тънко познаване на свойствата на елементите, които влизат в кръвта на човека. Той трябва да знае какво влияние оказват върху човека благородните метали: злато, сребро, платина. Алхимиците са търсили начин за превръщане на неблагородните метали в благородни. Това е задача и на съвременните химици. Какво по-голямо постижение за човека от това да превръща всичко неблагородно в себе си в благородно. Златото е меко и огъваемо. Такива трябва да бъдат и човешките мисли. Щом мисълта има това свойство, тя ще бъде в състояние да позлатява неблагородните метали в човека, за да го предпази от отравяне. Златото насърчава и обнадеждава човека.
Щом изгуби настроението си, той губи и надеждата си. Внесете ли в кръвта на човека малко злато, той веднага се насърчава. Желая всеки ден да внасяте по малко злато в кръвта си, за да се облагородите, да придобиете здраве и сила в себе си, да се домогнете до новия живот.
421. Приложение и анализиране на мислите
Всяка добра мисъл или всяко добро чувство, които не се прилагат навреме, произвеждат лоши резултати. И обратно, всяка лоша мисъл, която не се реализира, произвежда добри чувства. Такъв е законът. Като знаете този закон, не се чудете защо добрите мисли раждат лоши чувства, а лошите мисли раждат добри чувства. Това се дължи на нереализирането им.
Следователно на вашите добри чувства съответстват нереализирани лоши мисли, на лошите ви чувства съответстват нереализирани добри мисли.
Като ученици вие трябва да имате будно съзнание, да следите какви мисли и чувства минават през вас, за да разберете състоянията, които те произвеждат.
Вие трябва да знаете да изпълните или да отхвърлите дадена мисъл. От изпълнението или неизпълнението на дадена мисъл зависи вашето щастие.
422. Методите на Луната и Слънцето
Методите, с които човек работи, определят резултата на работата му. Има методи на Луната и методи на Слънцето. Методите на Луната действат само върху въображението, без да дадат някакви резултати. Обаче методите на Слънцето всякога дават добри резултати. Следователно, когато някой човек каже, че не живее както трябва, това показва, че той работи с методите на Луната. Какво трябва да направи, за да живее разумно и да има резултати? – Той трябва да мине от методите на Луната към методите на Слънцето. Как става това? – Когато човек минава от низходящо във възходящо състояние, той работи вече с методите на Слънцето.
Когато говорим за низходящо състояние, имаме предвид влиянието на Земята и на Луната върху човека. Само Земята и Луната оказват низходящо влияние върху човека. Слънцето обаче оказва само възходящо влияние.
423. Метод за работа
Сега ще ви дам едно упражнение за 7 дни:
Всеки от вас по желание ще си избере един ден от седмицата, през който ще направи упражнението. Още със ставането си от сън вие ще се стремите да запазите будно състояние в движенията си. Ще се наблюдавате как сте станали, с кой крак първи сте слезли от леглото си, в какво положение са били ръцете и краката ви през целия ден, какви движения сте правили с тялото си и какъв е резултатът от тези движения. Съзнанието ви трябва да бъде будно, а движенията – естествени. Всичко особено, което забелязвате, ще записвате. Ако е нужно, може да отбелязвате движенията си с линии. Не се смущавайте, ако този ден мине така обикновено, както и останалите дни от седмицата. Каквито и да бъдат резултатите, важно е да имате будно съзнание, да се самонаблюдавате.
424. Изучаването на тялото като метод за работа на ученика
Като ученици вие трябва да имате предвид, че истинската наука започва с умението на човека да владее движенията си, да бъде господар на тялото си. Ако човек не знае как е създадено неговото тяло, какво е предназначението му и ако не може да се справи със силите, нищо не може да постигне. Ученикът трябва да знае какво е предназначението на неговото сърце, свързано с астралния свят, на неговия ум, свързан с менталния свят, и на неговия разум, свързан с причинния свят. С други думи казано: ако човек не разбира земните неща, как ще разбере небесните, т.е. отвлечените. Физическото тяло на човека е ключ, с който могат да се разрешават всички трудни въпроси. Изучаването на човешкото тяло е начало на всички науки, които представляват основа на бъдещето. Доколко е учен човек познаваме по това, доколко той разбира своето тяло. Не е въпрос да отдаде човек всичкото си време на тялото, но важно е човек да не пренебрегва тялото си за сметка на въпроси, които днес нямат никакво значение.
Сегашните хора не са доволни от онова дълбоко вътрешно разбиране на нещата – да знаят, че човешкото тяло е свещено. Ако не цялото тяло, то поне една част от него може да се нарече свещена. За това тяло именно може да се каже, че е храм Божий. Божественото, което живее в човешкото тяло, е неизменно и постоянно, а останалата част е изложена на промени. Както човек се облича и съблича, така и част от човешкото тяло непрекъснато се изменя.
Като ученици трябва да държите в ума си мисълта, че човешкото тяло представлява обширен свят, който трябва да се проучва. Каквито и открития да направите относно вашето тяло, благодарете. Не търсете щастието си вън от себе си. Всичко е скрито във вас. Ако човек не намери щастието в себе си, вън по никой начин не може да го намери. Щом се намерите пред някаква трудност, пред известно затруднение, обърнете се към себе си. Отправите ли се към своя ум, към своето сърце, към своята душа и към своя дух, те веднага ще ви дойдат на помощ. Достатъчно е да бутнете един от бутоните на вашето радио, те веднага ще ви дойдат на помощ и ще ви отговорят на въпроса.
Мнозина религиозни и светски хора търсят спасението си извън себе си. Те не знаят, че за да дойде до това положение да придобие известни знания, човек трябва да работи върху своя ум, да го развива, да разработва сърцето си, да стане отзивчиво, да разшири съзнанието си. Същевременно той трябва да стане господар на силите, които работят в него. Силен човек е онзи, който може да бъде господар на тялото си. Човек трябва да стане собственик на тялото си, какъвто още не е. Същественото за човека е неговото тяло. Ако може да стане собственик на тялото си, той ще стане собственик и на нещата вън от себе си. Хората обичат тялото си, искат да живеят дълги години в него, но още не са станали негови собственици.
Човек трябва да има правилни отношения към тялото си, също така трябва да има правилни отношения към своята душа, т. нар. Първична монада. За да разбере душата си, човек трябва да пази и познае тялото си. Душата се проявява чрез тялото. Тялото е обективен израз на душата, затова всяка окултна тренировка трябва да почне от тялото, да завладее човек всичките му сили и да ги подчини на разумната воля. Без това човек ще има малки резултати в своята работа.
За да придобие всичко, каквото желае – красота, знание, здраве и пр., човек трябва да внесе единство между копнежите на душата си и нуждите на тялото си. Ако отдели живота на тялото си от живота на душата си, той не може да бъде красив, здрав и силен, не може да има никакви постижения. Съзнателният, разумният човек знае, че тялото е облекло на душата. Следователно, каквато е душата на човека, такова ще бъде и тялото му.
Затова първата задача на ученика е да изучава своето тяло. Това значи да изучава функциите на своите външни и вътрешни органи, както и положението, което те трябва да заемат. Като знаете функциите на мозъка, обърнете внимание и на положението, което трябва да има главата. Дръжте главата си винаги права, защото така давате възможност на теченията или енергиите, които идват от Слънцето, да минават свободно през дробовете. Не държите ли главата си права, слънчевите течения не могат да минават през дробовете, вследствие на което човек нарушава здравословното състояние на организма си. Също така ходете изправени, не се прегърбвайте. Всяко прегърбване се отразява върху дробовете. Спазвайте тези правила, ако искате да бъдете свободни.
Човек може да общува с Невидимия свят само чрез физическото тяло. Затова трябва да държите в изправност тялото си. Грижете се за тялото си като за машина, която ви е дадена за работа и не се стеснявайте от нищо. Правете редовно упражнения за тялото. В тази машина са вложени възможностите на всички минали култури.
Един ден, когато станете господари на тялото си, ще се домогнете до една велика наука, която да ви разкрие разумните закони, които управляват човешкото тяло. Тази наука ще ви покаже какво представлява човек като физическо и духовно същество. Стремете се към Великата Наука на Битието, чрез която ще познаете себе си, своя ближен и Бога. Хората на новата раса ще се отличават по това, че техните радиостанции ще бъдат отворени и ще бъдат във връзка с разумните същества на духовния свят.
Искате ли да регулирате силите на вашия организъм да функционират правилно, поставете като методи в живота си пеенето и работата. Като пее и работи, човек помага за развиване и усъвършенстване на своите дарби. Щом не пее и не работи, той се натъква на отрицателните сили в Природата и загубва всичко, което е вложено в него. Отрицателните сили в човека събуждат отрицателни прояви – съмнение, недоволство, завист, омраза, които не са нищо друго освен паразити за човешкия ум и за човешкото сърце. Като паразити те изсмукват всички жизнени сокове на неговия организъм и го изсушават. Като пее и работи, човек лесно се справя със страданията.
Като ученици вие трябва да започнете да изучавате функциите на вашите органи и системи. Не ги ли изучите, вие не познавате себе си. Като знае устройството на своите органи и системи и техните функции, човек познава и проявите на Природата. Така човек ще познае и силите, които крие в себе си.
Първата задача на човека е да изучава себе си, да знае какви сили се крият в него и на какви закони се подчиняват те. Като изучава себе си, човек се натъква на няколко системи със специални функции. Стомашната система, която управлява физическия човек, симпатичната нервна система, свързана със задната част на мозъка, която управлява духовния човек, и нервната система, свързана с главния и гръбначния мозък, която управлява умствения и Божествения живот в човека. Следователно, за да бъде духовен, човек трябва да разбира функциите на слънчевия възел или на симпатичната нервна система. За да бъде силен, човек трябва да развива дихателната си система, специално дробовете.
За да функционират правилно стомахът и дробовете, човек трябва да знае как да се храни и диша. Правило е: човек да яде, когато е гладен. Той трябва да пристъпва към хранене само тогава, когато е събудено в него специфичното чувство за ядене. Докато се вслушва в това чувство, което му подсказва кога да яде, тогава и стомахът му ще бъде в пълна изправност.
Щом стомахът е в изправност, и дробовете ще бъдат в изправност. Когато се храни правилно, човек също и диша правилно. Щом диша правилно, мисълта му ще е права. Значи между храненето и дишането има известно отношение. Какъвто е процесът на храненето, такъв ще бъде и процесът на мисленето.
425. В какво се състои силата на човека
Силата на човек се състои в концентриране на неговите мисли, чувства и желания в една определена посока. Ако е въпрос за физическия човек, той трябва да знае в каква посока да насочи своите сили и способности. Същото се отнася и до духовния и Божествения човек. Силата на човек не се състои само във физическата храна. За да бъде силен, той трябва да знае как да използва въздуха, който диша, да го отправи към всички клетки на дробовете, за да става дишането правилно.
За да бъде силен, човек трябва да знае още как да регулира теченията на своята симпатична нервна система, главно слънчевия възел и малкия мозък. За да бъде силен, човек трябва да знае как да регулира силите на своя стомах. И най-накрая, като знае да управлява дробовете, симпатичната нервна система и стомаха си, човек ще почне да изучава главния мозък, т.е. истинския човек.
426. За поста като метод
Някои мислят, че трябва да постят, за да се повдигнат духовно. Това е криво разбиране. Постът е за болни, за грешни хора, а не за здрави и праведни.
Само болният се лекува чрез пост. Здравият трябва да яде без да преяжда. Щом преяде, той е нарушил закона на правилното хранене, заради което трябва да пости.
427. Методи за работа с волята
Например, като ви заболи зъб, мислено вземете едно парче чист пчелен восък, стопете го, оставете го малко да изстине и след това го сложете на болното място като компрес. Ако при първия компрес болката не мине, след 10 мин. направете втори компрес. Ако пак не мине, след 10 мин. направете още няколко компреса, докато усетите известно подобрение. Като правите опита за лекуване чрез волята, по този начин вие я усилвате. Това е една от задачите на ученика – да усили волята си. Ученикът трябва да има силна воля и да се справя с трудностите на живота.
Прилагането на волята като метод за преодоляване на физическите и душевни болки, на трудностите и изпитанията не е нищо друго освен прилагане на закона на внушението. Който иска да работи чрез този закон, трябва да бъде положителен. Най-малката отрицателна мисъл парализира действието на волята. Тази е причината, поради която хора с добри желания, с добри мисли и чувства не успяват в живота си. Те не успяват, защото допускат в себе си съмнението, недоверието като противодействащи сили. Следователно, искате ли да се лекувате, да си въздействате за нещо добро, приложете волята си.
Като държите положителни мисли в себе си, вие ще видите, че със силата на волята вие ще имате по-добри резултати от тези, които оказват различните медицински лекарства. Силната воля може да замести действието на рициновото масло, на хинина, на всички медикаменти. Така че, когато се натъкнете на трудности, противоречия и страдания, благодарете на разумния свят, че ви дава възможност да упражнявате волята си, да станете хора със силна воля, с установен характер.
Като ученици, работете освен с ума и сърцето си, още и с волята си. Когато волята вземе участие, вие можете сами да се лекувате. При участието на волята вие може да стоите с часове вън на студа с тънки дрехи, без да се простудите. Правете опити да се лекувате мислено с участието на волята си, за да се калите и да видите колко е силна волята ви.
Ако на главата, на гърба или по тялото ви някъде излезе цирей, лекувайте го мислено. Представете си, че го налагате с мед или с друго средство и следете за резултата. Ако мисълта ви е силна, в скоро време циреят ще набере и ще се пукне.
Мислено човек може да си изработи топла магнетична дреха, с която и в най-голям студ няма да трепери. Без такава дреха, без участието на волята, колкото и добре да е облечен, човек пак може да усеща студ и да се простудява.
Човек може да се лекува мислено не само физически, но и душевно. Разумният човек се ползва от всички физически и душевни страдания и трудности, за да възпитава волята си.
Човек трябва да работи съзнателно върху себе си, да възпитава волята си. Той трябва да знае, че материята на физическия свят се подчинява на човешката воля. За тази цел трябва да знаете законите, които управляват волята. Материята се подчинява на човешката мисъл. Следователно приложете енергията на волята и мисълта си на работа. Само по този начин ще имате резултат.
Чрез усилието на волята и на мисълта си човек може да изкара вън от организма си чуждите вещества. Докато тези вещества са в него, той се чувства неразположен физически и духовно. Щом приложи мисълта си и започне съзнателно да работи, в скоро време той ще застави чуждата материя в организма да излезе навън във вид на циреи. Щом нечистата материя се локализира в цирея, човек се успокоява. Чрез мисълта и волята си човек може сам да предизвика явяването на циреи по тялото си. Може ли да направи това, той има силна воля.
Съвременните хора проявяват волята си повече във физическия свят. Когато волята на човека е силна в духовния свят, той може да се справи и с физическите несгоди, и с духовните смущения. Ако волята му е силна само във физическия свят, той не може да се справи с трудностите на духовния свят.
Като ученици съветвам ви да възпитавате волята си, да усилвате мисълта си. Самовъзпитанието е велик съзнателен процес. Използвайте противоречията и трудностите си за самовъзпитанието си. И нищо да не постигнете, не се обезсърчавайте – работете непрестанно. Ще дойде ден, когато съзнанието ви ще се пробуди. Постигнете ли това, вие сте разрешили задачата на своя живот. Съзнанието оказва голямо влияние върху волята. Това, което съзнанието носи в себе си, минава и във волята. Щом съзнани-ето не носи нищо, волята остава слаба и бедна. Този закон е познат на хората. Ето защо, когато искате да парализирате волята на човека, ограничавайте съзнанието му, и обратно. Когато помрачавате съзнанието на човека, и волята му се парализира. В този смисъл съзнанието е волев акт, който предизвиква дейността на волята.
Използвайте всички случаи в живота си за усилване на волята си. Ако пръстите на ръцете или краката ви са изстинали, проектирайте мисълта си към тях и пожелайте за 5 минути да се стоплят. Ако не успеете изведнъж, повторете опита 2-3 пъти. Ако имате температура и не се чувствате добре, не бързайте да викате лекар, но приложете мисълта и волята си, за няколко минути да спадне температурата ви. Волята се усилва чрез постоянно упражнение, затова при неуспехи повтаряйте опита.
Чрез усилване и възпитание на волята си човек може да се справи с всички лоши навици, с всички свои недъзи, които е придобил. Още от детска възраст човек започва да се влияе от другарчетата, от учители, от външни хора. Той се поддава на подражание и неусетно придобива навиците на онези, с които дружи. Щом може да се предаде едно отрицателно влияние, защо да не се предаде и едно положително? Няма да допускате отрицателни мисли, а положителни. Те ще ви укрепят във всяко отношение.
Ако волята на човека е възпитана, и космите му ще бъдат възпитани. Изобщо всички части в човешкия организъм зависят от волята. Ако волята е възпитана, частите извършват правилно своите функции.
Работете за възпитание на волята си по различни начини: чрез пеене, свирене, работа, мисъл и т.н.
428. Контролиране на мисълта
Допускайте в ума си само такива мисли, които не предизвикват сътресение в мозъка. Това са възвишените и светли мисли, които идват от висшите светове.
Като пази мозъка си, човек ще се научи да пази и дробовете и стомаха си. Следователно вкарвайте в дробовете си само такъв въздух, който не произвежда никакво налягане и напрежение. Внасяйте в стомаха си само такава храна, която не произвежда никакво разстройство.
Търсете методи, чрез които да се справите с мислите, които предизвикват напрежение в мозъка.
429. Динамичната сила на думите и мислите
Като ученици вие трябва да изучавате динамичната сила на думите, на мислите и чувствата. Като знаете динамичната сила на думите, вие можете да се справяте с тях разумно. Същото се отнася и до мислите и чувствата. Има думи, мисли и чувства, които произвеждат два различни резултата. Това особено се забелязва в мислите, които не са проверени. Такива мисли произвеждат повече отрицателен резултат, отколкото положителен. Не давайте ход на такива мисли. Ще кажете, че трябва да имате вяра в хората. Има смисъл да вярвате в хората, но не винаги. Доверието трябва да бъде взаимно.
Добре е да имате доверие в човека, на когото давате пари назаем, но той трябва да поддържа това доверие. Изгубите ли доверието си в него, вашето приятелство се разваля. Десет лева да сте взели назаем, трябва да ги върнете навреме. Точни трябва да бъдете в задълженията си. Ако не сте точни в малките си задължения, не можете да бъдете точни и в големите. Точността е едно от условията за съграждане на човешкия характер.
Човек трябва да бъде точен пред себе си, да има вътрешен, устойчив морал, а не външен. Ако не е точен пред себе си, пред своето висше съзнание, човек ще изгуби вътрешната си сила и равновесие.
Човек губи своя вътрешен мир, своята вътрешна сила благодарение на прекъсване на връзката с висшето Божествено съзнание. Щом изгуби тази връзка, той губи и своя кредит. Не можете да бъдете нови хора, т.е. хора на новата култура, ако не изпълнявате обещанията си, които сте дали пред своето висше съзнание. Като дойде до обещаване, човек трябва да мисли какво обещава. Но обещае ли веднъж нещо, трябва да го изпълни навреме.
Само при това положение науката, изкуството, религията имат смисъл. Всяка наука е полезна за човек дотолкова, доколкото той е точен и изпълнителен пред себе си.
430. Мислене за идеалния човек
Докато не почнете да мислите идеално, докато не носите в себе си образа на идеалния човек, вие нищо не можете да постигнете. Не търсете образа на идеалния човек вън от себе си. Той е вложен във всички хора, но трябва да се прояви навън. Ако идеалният човек не е във вас, как можете да знаете кое е добро и кое не е? Кое е морално и кое не е? Идеалният човек свети като свещ. За да свети, причината се крие в това, че той обръща внимание на всичко, без да се спира върху дефектите.
Добър човек е онзи, който е добър проводник на енергиите на висшите светове. Добрият човек е бял и свети.
Лошият човек е лош проводник на енергиите на висшите светове. Той е тъмен и несветещ.
431. Метод за самовъзпитание
В бъдеще при самовъзпитанието си човек трябва да има предвид какви елементи да внася в организма си. Той трябва да знае в какво количествено отношение се намират тези елементи един към друг, за да не внася нито един от тях в по-голямо количество, отколкото е нужно. Дойдете ли до златото, ще знаете, че всеки човек трябва да има на разположение по няколко грама външно и вътрешно злато като неприкосновен запас.
Който иска да бъде морално чист, той трябва да има известно количество сребро в себе си. Среброто чисти човека. Без сребро човек не може да бъде чист. Златото е носител на жизнена енергия в Природата. А среброто чисти човека от непотребните вещества в организма му. Желязото пък усилва организма. Лекарите дават на анемичните хора железни капки и прах. Обаче, ако внесе в организма си повече желязо, отколкото трябва, човек започва да огрубява. Всеки елемент има свое предназначение за човешкия организъм, но ако е употребен в определено количество. Внесе ли се в по-голямо количество от определеното, той причинява вреда. Когато в организма на човека се явява излишък от известен елемент, веднага идват паразити, микроби, които изяждат този излишък. Както микробите изяждат излишъците от физическото тяло на човека, така и някои мисли и чувства нападат ума и сърцето на човека и предизвикват известно изсушаване. Значи едни мисли и чувства изсушават човека, а други произвеждат затлъстяване.
За да бъде здрав и нормално развит, човек трябва да придобие вътрешно равновесие между силите на материята, от които е направено тялото му, както и между мислите и чувствата си.
Музиката е едно от средствата за поддържане на това равновесие. Който знае законите на природната музика, той може да спре разрушителното въздействие на паразитите в своя организъм и да подобри състоянието си. Започне ли да пее, те престават да правят пакост.
Човек трябва така да свири и пее, че да укротява зверовете в себе си. Без да правите усилия, вие казвате, че не можете да пеете и да свирите – по този начин сами поставяте преграда. Всеки може да пее. Достатъчно е човек да попадне в една от гамите на Природата, за да започне да пее. Истинското пеене подразбира мисъл. Като мисли право, човек може да пее. Щом станете сутрин, започнете да пеете, мислено или гласно, но без колебание и съмнение в себе си. Не казвайте, че не можете да пеете. Чрез пеенето вие влизате в основата на живота. Сам по себе си животът е музика и хармония. Човек е изпратен от небето с музика и песен. Следователно музиката не е чужда на душата му. Той е потопен в музика и на това основание може да пее и да свири. Той трябва да направи крачка назад, да се върне в своето първично състояние на музика и песен, на хармония и мелодия, и оттам да тръгне напред.
Като знаете това, дръжте в ума си мисълта, че животът е музика и песен. Всичко в живота е добро и хармонично.
432. Метод за трансформиране на състоянията
Като ученици вие трябва да правите опити да трансформирате състоянията си. За да трансформирате състоянието си, трябва да създадете в ума си един образ, който искате да реализирате. След време той ще се реализира.
С това ще смените състоянието си и ще постигнете каквото желаете. Понеже състоянията са свързани с енергиите в организма, затова не изразходвайте енергиите си преждевременно, за да бъдете активни и способни за работа през целия си живот. Големите усилия изразходват енергиите на човека.
433. Път към безсмъртие
Иска ли да стане безсмъртен, човек трябва да измени напълно своя мироглед. Нов мироглед, ново разбиране, нов морал е нужен на човека, за да придобие безсмъртие. Безсмъртният човек трябва да бъде готов на всичко. Каквото и да се случи в живота му по негова воля или вън от него, той трябва да го приеме с готовност. Лесно е човек да бъде добър, когато всичко става по негова воля. Изкуство е, когато нещата не стават по негова воля, той да запази мира си и да прояви доброто.
Някой иска да бъде пръв в живота. Пръв човек е онзи, който всеки ден изправя по една грешка. Всяко изправяне на грешките е придобиване на нещо положително в характера на човека. Следователно човек не може да предаде нещо на характера си, ако не изправи поне една от грешките си. Каже ли някой, че не може да изправи грешките си, че е неспособен за това, казвам, че този човек държи способностите си и дарбите си в потенциално състояние. За да излезе от това състояние, той трябва да превърне потенциалните енергии на своя организъм в кинетични. Каже ли някой, че иска да стане добър, трябва да се заеме с изправяне на грешките си.
Когато изправи всичките си грешки и няма какво да придобива, ще отиде при хората да ги учи как да изправят грешките си. Това е пътят, който води към безсмъртие.
434. Метод за работа с пръстите
Всеки пръст на човешката ръка е свързан с известен център или орган на мозъка. А всеки орган е свързан със специфични сили. Тези сили пак са свързани с разумни области или светове. Достатъчно е човек да повдигне един от пръстите си, за да се свърже със съответни органи, през които текат енергии от разумния свят. Всеки пръст от ръката представя част от човека. Хванете ли един от пръстите на човека, вие се свързвате с някои негови прояви. Чрез движенията на пръстите си човек изявява своята разумност. Ако поставите показалеца си на някоя част от челото, вие събуждате в себе си мисъл.
Следователно, като знаете, че през всеки пръст минават съответни сили, които предизвикват различни мисли в ума ви, вие трябва да реформирате пръстите си. Който не знае това, чрез много работа или от голяма леност осакатява пръстите си. Разумният човек знае това и работи толкова, колкото е нужно. През всеки пръст трябва да минава толкова енергия, колкото е необходима за развитието на човека. Значи, пръстите възприемат енергията, която иде от възвишения свят. Понеже всичко в Природата е точно определено, всеки пръст, всяка ръка трябва да приемат толкова енергия, колкото е предвидено. Вземете ли повече отколкото трябва, Природата ви заставя да платите. Как ще върнете излишната енергия, която сте взели от Природата? – Чрез болести, чрез кризи, чрез изпитания. Природата не търпи никакви лъжи, никакви хитрини. Досега никой човек не е надхитрил Природата. Колкото и да умува, в края на краищата човек трябва да върне на Природата това, което е надвзел от нея.
Един от методите за работа с пръстите е да се изтеглят пръстите на лявата ръка с дясната, като се почне от палеца и се свърши с малкия пръст. След това с пръстите на лявата ръка се изтеглят пръстите на дясната ръка. Като се изтегля палеца, се казва формулата: „Да се усили моята воля“. Като се изтегля показалеца, се казва формулата: „Да се усили моето благородство“. Като се изтегля средния пръст, се казва формулата: „Да се усили моята справедливост“. Като се изтегля безименния пръст, се казва формулата: „Да се усили светлината и знанието или да се увеличи мъдростта ми“. Като се изтегля малкия пръст, се казва формулата: „Да се увеличи моята практичност и обхода“. Има и други упражнения с пръстите.
Пред каквито и трудности да изпадне човек, трябва да спре вниманието си на ръката, да разгледа всички пръсти, да концентрира вниманието си върху всеки един поотделно, на лявата и на дясната ръка поотделно, и след това да вади заключение.
Човек трябва да знае как да отваря и затваря ръцете си. Когато иска да се успокои, човек спуска ръцете си надолу. При това положение пръстите на ръцете трябва да бъдат отворени. Тази поза показва, че човек може да бъде във война със Земята. За предпочитане е да бъдеш във война със Земята, отколкото с Небето.
Никога не вдигайте ръцете си нагоре с пръсти към небето. Това положение означава оплакване към Бога.
435. Мисълта като фактор
Щом се натъкне на противоречие, човек трябва да мисли. Мисълта повдига човека нагоре както крилата повдигат птицата.
436. Метод за подобрение на кръвообращението
Сега ще ви дам една задача – да работите върху себе си, т.е. върху кръвообращението си, да направите устните си червени, а лицето – розово. Устните и лицето не трябва да бъдат бледи, но да имат малко червенина. В Природата съществуват два основни цвята – белият и червеният. От тези два цвята излизат всички останали цветове. Червеният цвят е на Любовта, а белият – на светлината. Щом станете сутрин, погледнете се в огледалото. Ако устните ви не са червени, а лицето – розово, кръвообращението ви е слабо. Като забележите това, започнете да работите върху кръвообращението си, за да го усилите. За да усилите кръвообращението си, внасяйте в ума си светли мисли, а в сърцето си – възвишени чувства. Правете опити в това направление, за да видите дали ще подобрите кръвообращението си.
Всеки е забелязал действието на тревожните мисли и на радостните и приятни чувства. Светлите мисли и възвишените чувства разширяват човека. Това се отразява върху пулса на сърцето, а оттам и върху кръвообращението. Когато сърцето работи добре, и дишането е правилно. Забелязано е, че при различни състояния на сърцето и ума – възходящи и низходящи – пулсът е различен.
Когато Любовта работи в човека, пулсът му е нормален, кръвообращението – правилно, а дишането – дълбоко. Следователно, за да регулира кръвообращението си, човек трябва да хармонизира мислите и чувствата си, да се освободи от всяко противоречие. Като прилага това, всеки сам може да се лекува. Светлите мисли и възвишените чувства регулират нервната система, кръвообращението, дишането и оттам и храносмилането.
437. Екскурзиите – метод за усилване на дихателната система
Един от методите за усилване на дихателната система е ходенето на екскурзии. Ако след всяка екскурзия човек не даде изобилна храна на дробовете си, екскурзията не е постигнала целта си. Когато дробовете се напълнят с чист въздух, стомахът работи добре. Когато стомашната и дихателната система са в изправност, и мозъчната система е в изправност. Тогава човек мисли добре и лесно се справя с трудностите си. Следователно, за да се справя с трудностите си, човек трябва да познава законите, които управляват неговия организъм. Щом знае тези закони, той ще може да трансформира енергиите, които минават през всички системи на неговия организъм.
Стомахът е трансформатор на енергията, която се образува от храната. Дробовете са трансформатори на енергиите, които се образуват от превръщането на въздуха. Мозъкът е трансформатор на енергията, която възприема отвън. Следователно, когато стомахът изпраща трансформираната енергия в дробовете, дробовете – в мозъка и по цялото тяло, човек е напълно здрав. Той познава своя организъм и на всеки орган дава съответна храна.
Като стане от сън, здравият човек веднага отваря прозорците на стаята си, за да поеме чист въздух. Това значи съзерцание с дробовете. Той чувства нужда от чист въздух. Да отвориш прозорците на стаята си не подразбира отваряне в буквален смисъл на думата. Всяко дълбоко поемане на въздуха означава отваряне на прозорците на дробовете.
Новото възпитание на човечеството се стреми към регулиране на стомашната, дихателната и мозъчната система на човека, да става правилна обмяна между енергиите му. Затова се препоръчва на всички пълно спокойствие. Всяко безпокойство нарушава правилния ход на мислите, на чувствата и на храносмилането.
Както стомахът приготвя материал за дробовете, а дробовете – за мозъка, така и обикновеният човек представлява условие за развитие на талантливия, талантливият – за гениалния, а гениалният – за светията.
Който има здрав стомах, той е добър човек. Ако дробовете му са здрави, той е добър певец. Ако мозъкът му работи добре, той е добър поет. Значи здравият човек се отличава с топлота, със способност да пее и да пише, да се проявява като поет и писател. Да бъдеш истински поет – това значи да виждаш във всичко доброто и да го прилагаш в живота си. Истинският поет живее в светлина. Той вижда нещата светли и красиви.
Запомнете трите думи: доброта, песен и поезия. Мислете върху тях. Дръжте стомаха си в изправност, за да бъдете красиви. Дръжте дробовете си в изправност, за да пеете добре. Дръжте мозъчната си система в изправност, за да мислите добре и да се справяте лесно с мъчнотиите си. Работете върху себе си външно и вътрешно, за да бъдете здрави, красиви и разумни.
438. Младежкият (специалният) клас и неговото предназначение
Като ученици на специалния клас вие трябва да си отговорите какво представлява този клас и защо сте влезли в него. Като ви задавам въпроса: „Какво представлява специалният клас?“, искам всеки от вас да си отговори защо е дошъл в класа и дали мястото му е тук. Някой влиза в класа, но постоянно плаче като малко дете. Мястото му не е в класа. Друг, влязъл в класа, живее в постоянно съмнение. И неговото място не е в класа. Който влиза в специалния клас трябва да работи, да учи, да се занимава с предметите, които се разискват в класа. Ученикът трябва да е дисциплинирал ума, сърцето и волята си.
Кои са принципите и основните положения на специалния клас? Ако не знаете това, можете ли да се наречете ученици на специалния клас? Да сте ученици на специалния клас и да не знаете защо сте такъв, това значи да сте българин без да знаете отличителните черти на българина. Вие, като ученици на специалния клас, трябва да имате поне една специална черта, която да ви определя като такива. Щом е така, всеки трябва да проникне в себе си, да намери тази черта и да си отговори ученик ли е на специалния клас или не.
Много ученици влизат в този клас, но малко от тях са истински ученици. Като говорим за специален клас, ще знаете, че той се отличава по нещо, той има свои характерни положения. Коя е специалната черта на специалния клас ще се разбере от проявите на учениците. По какво се отличава специалният клас от общия – и това ще се види от проявите и делата на учениците. Ако чуете някой ученик да говори за уроците си, по тях именно ще познаете в кой клас на прогимназията или гимназията следва той. Значи по уроците ще познаете ученика на обикновените училища, а по делата – ученика на специалния клас. Какво особено има в неговите дела? По този въпрос имат думата само онези ученици, които влизат в специалния клас, които са родени в него. Слушателите обаче, които знаят само езика на специалния клас, нямат думата, те трябва само да слушат и да мълчат.
Учениците на специалния клас трябва да учат и да прилагат, без да мислят как ще свършат училището, как ще наредят живота си и т.н. Ако по цели часове ученикът мисли как ще нареди живота си, нищо няма да постигне. И ако ученикът постоянно се безпокои как ще свърши училището, нищо няма да постигне. Който може да разрешава трудностите си правилно, той има знание, той живее в светлина. Ако няма знание, човекът вирее в тъмнина. Не е въпросът за много знания.
Малко знания, но добре обработени и приложени, улесняват пътя на човека. Любовта е подтик, сила, а знанието – светлина, която улеснява движението на тази сила. Ако няма сила и светлина, човек е подобен на слепец. Любовта и знанието са мощни сили, които направляват човешкия живот. Без тях животът няма никакви постижения. Сега ние говорим за любовта като основа на знанието. Щом имате знание, можете да проявите любовта си правилно. Знанието е светлина, Слънце за вашия живот. Щом Слънцето престане да грее, ще замръзнете. Замръзването е спиране действието на силите.
Щом силите в човека престанат да действат, той трябва да чака дълго време, докато Слънцето изгрее отново и го стопли. Топлината движи телата, светлината определя посоката им, а Любовта ги подтиква.
Да се върнем към въпроса за отличителната черта на специалния клас. Все трябва да има една черта, по която специалният клас се отличава от общия. Който влиза в специалния клас, трябва да бъде неженен – външно и вътрешно. Външно неженен – това подразбира да бъде свободен от задълженията, които семейният живот налага. Вътрешно неженен, това значи да е свободен от задълженията на света. Който е женен за света, по никой начин не може да влезе в специалния клас. Светът е грамадна лаборатория, в която се правят опити – едни от опитите излизат сполучливи, а други – несполучливи. Що се отнася до опитите, вие може да се ползвате от тях като готови знания без да вземате участие в тях. Това значи: помагайте на хората в света, без да се свързвате с тях. Обичайте ги, без да се свързвате с грешките им.
Който влиза съзнателно в специалния клас, той не мисли да се жени – нито за мъж, нито за жена, нито за света. Това е много естествено. Какъв ученик ще бъде този, който – едва постъпил в училището – мисли за женене. Докато не завърши гимназията и университета, ученикът не може да мисли за женене. Същото се отнася и за учениците на специалния клас. Докато не завършите курса на специалния клас, вие не можете да се жените. Ако умът, сърцето и волята на човека не са свободни, все едно, че е женен. Жененият не може да учи като неженения. Той е вързан, не може да върши специални работи.
Като ученици на специалния клас вие излязохте от едно и също пристанище – на девствеността, на младостта. Сега всички отивате към едно и също пристанище – на възмъжаването и на старостта. Много време ще мине, докато стигнете това пристанище.
Каква е целта на специалния клас? – Да ви върне към първоначалната чистота и девственост. Всички имате елементарни разбирания за живота, но това не е достатъчно. Трябва да разберете понятието „девственост“ в широк смисъл. Това разбиране се постига чрез дълбока мисъл и възвишени чувства. Да живее човек, да се жени, да има деца, да пуши коминът му – това са елементарни работи, с които хората се занимават. Човек трябва да се издигне по-високо, да живее по нов начин, да разбере вътрешната страна на живота.
Двама души се събират да живеят заедно, както при женитбата, за да придобият знания. Ако не придобият никакво знание, женитбата им няма смисъл. Колкото по-голяма е връзката между ума на ученика и Учителя, толкова по-добри условия и възможности съществуват между тях. Връзката е невидима, но силна. Когато връзката е силна, Учителят и ученикът се намират в правилни отношения. Ако ученикът възприема правилно, а Учителят предава с Любов, отношенията им са правилни.
Само при хармонични отношения ученикът преминава от един клас в друг, докато най-после завърши университета. Както свършвате гимназията и университета, така можете да свършите специалния клас. Мнозина влизат в специалния клас, но и мнозина излизат от него преждевременно. Те отиват в чужбина да учат, докато се приготвят за специалния клас. Кога се отказва ученикът от един предмет? – Когато не е готов за него. Много предмети и науки има, които не са за всеки човек. Те са специални предмети, които се дават на способни, на даровити ученици, родени за специална наука.
Сега моята задача е да обърна вниманието ви върху специалния клас, за да знаете какво представлява той. Не е достатъчно да се събирате само, да идвате и да се връщате, без да знаете какво представлява класът, в който влизате. Да бъдете ученици на специалния клас, това значи да издавате специални тонове. Както всяка цигулка има специален тон, по който се отличава от другите цигулки, така и ученикът от специалния клас трябва да се отличава от другите по своя тон. В какво се заключава особеността на един тон? В неговата чистота, мекота и сила. Ако ученикът на специалния клас не разнася светлина по целия свят, какво е придобил с учението си?
Ученикът трябва да учи добре. Ако цигулката не издава красиви и чисти тонове и ако ученикът не носи светлина на хората, те нямат никаква стойност.
Специалният клас дава възможност на ученика да разбира законите, които управляват ума, сърцето и волята му, за да се справи с трудностите и страданията в живота си. Това значи да има човек отворени очи, да вижда.
И слепият се справя с трудностите си, но чрез пипане. Едно нещо е пипане, съвсем друго нещо е да виждаш. Едно нещо е да изучаваш нещата чрез пипане, друго нещо е да изучаваш нещата чрез виждане, чрез четене и непосредствено откровение на законите и пътищата на Природата. Да се домогне човек до законите на своя ум, на своето сърце и на своята воля чрез очите си, по пътя на виждането – това значи да е придобил положителната наука на живота.
Докато не научи законите на ума, сърцето и волята си като сонди, чрез които да извлича вода от дълбочините на Земята, човек не би могъл да придобие непрекъснатия кръг на живота, в който текат енергиите на знанието. За да влезете в един затворен кръг, непременно трябва да направите някъде поне един процеп. Обаче само онзи може да прави процепи, който знае законите.
Много работа е дадена на ученика от специалния клас, която трябва той да свърши. Колкото по-съзнателно работи, толкова по-скоро ще я свърши. Ще кажете, че не е много работа да изучава човек законите на ума, сърцето и волята си. Не е много за онези, които са работили съзнателно и интензивно, но за онзи, който не е работил, не е лесно. За да познава законите на своя ум, човек трябва да е минал през мислите си. За да познава законите на своето сърце, човек трябва да е минал през чувствата си.
Да познава законите на волята си, това значи да е минал през силите на своя организъм. Не е ли минал по тези пътища, човек може само да си въобразява, че знае нещо, а всъщност не е дошъл до истинското положително знание. Който е придобил това знание, само той различава обикновения учител от Великия Учител. Само той знае кой човек е талантлив, кой – гениален, кой – светия и кой – мистик. Разликата не е външна. Обикновеният и гениалният човек външно могат да си приличат, но вътрешно се различават по устройството на клетките, на тъканите, по състава на кръвта си и т.н.
Като ученици на специалния клас вие трябва да изучавате законите, с които да направите мисълта си пластична, а чувствата си – устойчиви. Това се постига чрез регулиране на нервната система и подобряване на кръвообращението. Ученикът трябва да работи върху себе си, да стане господар на своите мисли и чувства. Това значи да е придобил правата мисъл.
Когато мисълта на ученика е права, той може сам да проверява нещата. Иначе ще слуша да говорят много неща, които той не може да провери.
Сега, като сте влезли в специалния клас, вашата задача е да се научите да мислите и да чувствате правилно. Да се научи да мисли и да чувства право – това значи човек да живее добре. Следователно, да живее човек добре – това е задача не само на учениците на специалния клас, но на всички хора. В този смисъл всички хора са ученици на специалния клас, който е в самия живот. Животът учи човека да се изявява правилно. Човек се учи да живее правилно от самия живот – неговия неразделен учител.
За да живеете добре, пазете следното правило: Никога не разваляйте отношенията си с Първата Причина, т.е. със Слънцето на вашата душа. Ако отношенията ви към Слънцето са правилни, ще бъдат правилни и към всички живи същества на Земята. Сутрин, като станете от сън, първата ви работа е да изправите отношенията си към Първата Причина. Ако тези отношения са правилни, работите ви ще вървят добре.
Ако не са правилни, изправете ги и тогава започнете да работите. Казвате, че обичате Бога, а връзката и отношенията ви към Него не са правилни. Това не е обич. Когато обичате една песен, вие я пеете правилно. Когато казвате, че обичате някого, това подразбира пеенето на някаква класическа песен, от която се възхищавате не само вие, но и всички, които ви слушат.
Човек трябва да знае законите на своята мисъл, на своите чувства и на своите действия. С други думи казано: човек трябва да познава законите, които управляват неговия ум, неговото сърце и неговата воля. Всеки се стреми към това знание, но то не се постига лесно. Ако някой го придобие преждевременно, ще се натъкне на големи противоречия. Какво по-голямо противоречие може да очаквате от силната светлина и голямата сладост?
Силната светлина е в състояние да освети човека, а голямата сладост като тази на захарина може да разстрои стомаха му. За да се избегнат тези неестествени положения, тези, които ръководят човечеството, са създали известни правила за живеене. Учениците, които не разбират тези правила, ги превръщат в окови на собствените си ръце и крака. Техният ум е стеснен от тези правила до такава степен, че се намират като в затвор.
За да се справи с ограниченията и противоречията в живота, човек трябва да има съзнание за Божественото Начало в себе си. Формулата, която ви дадох: „Аз съм добро, Аз съм Истина“, има отношение към Божественото в човека, към Разумното, Великото Начало в него, което е произлязло от Бога. Така че, когато кажете „Аз“, разбирайте Божественото в себе си. Само Божественото включ-ва Доброто, което произлиза от Любовта и Истината, което произлиза от Мъдростта. Който носи Доброто и Истината в себе си, той е богат човек. Като съзнава богатството си, той не може да го отрича. Да даде път на Божественото в себе си – това значи да е придобил такова богатство, в което да не се съмнява.
Ученикът трябва да прави преводи от езика на Природата към езика на своите разбирания и обратно – от езика на своите разбирания към езика на Природата. Като може да превежда от един език на друг, човек увеличава знанието си. Колкото повече знание има, толкова е по-силен.
Прилагайте знанието си, за да се ползвате от него и вие, и вашите ближни. Като прилагате това, което знаете, имате възможност да се учите. От добрите и напреднали хора ще вземате, а от лошите и изостаналите ще се поучавате само, за да не изпадате в грешките, които те правят.
Като ученици на специалния клас вашата задача в живота е да отстоявате, да не отстъпвате назад. В това отношение вие сте фронт, а общият клас – тил. Ако вие не отстъпите, и тилът ще ви следва. Ако отстъпите, и тилът ще отстъпи. Следователно, каквато и трудност или противоречие да срещнете, вървете напред.
Животът е многократен процес, а не еднократен. Ученикът живее в многократните процеси. Само в многократните процеси човек расте и се развива. Защото в тях всякога има нещо ново. Напредналите същества се учат от тези процеси. И за тях има нещо ново, което не знаят как ще стане. За това, което не знаят, те мълчат. Мълчанието е вътрешен процес. Напредналите същества външно мълчат, а вътрешно говорят. Обикновените хора постъпват точно обратно: отвън говорят, а вътрешно мълчат.
Навремето Бог говори на Мойсей по един начин, днес ще му говори по друг начин. Не се знае, може днес и да не му говори. Не е лесно да говори човек с Бога и да Го види, но и трудно не е. Много условия определят срещата на човека с Бога. Има напреднали същества, които с хиляди години очакват да чуят гласа на Бога и да Го видят, но не могат. Въпреки това те все повече се развиват и усъвършенстват. Други пък с малки усилия успяват да Го видят и чуят, но още не са придобили съвършенство. Божествените закони са необятни, неизследими са Неговите пътища. Не мислете, че противоречията ще изчезнат от света. Каквото и да правите, не можете да ги избегнете. Докато човек не се роди от дух и вода, той не може да разбере Истината. Щом не е придобил Истината, той не може да се освободи от противоречията. Днес хората наричат фактите Истина, но Истината носи Свобода, а пък фактът не освобождава човека. Докато не изучава нещата външно и вътрешно, докато не живее в душата си, човек не може да влезе в правия Път. Докато не излезе от пашкула, той не може да се развива. Докато не влезе в Училището, той не може да учи. Под думата „Училище“ ние разбираме Училището на Природата – Божественото Училище. Молете се Природата да отвори вратите си за вас, да ви говори и да ѝ отговаряте, да я слушате и да ви слуша. Това значи да работите с многократните процеси на знанието и да бъдете ученици на специалния клас.
Мислете върху предназначението на специалния клас, защото ще бъдете поставени на изпит. Специалният клас има отношение към онези, които вътрешно влизат в него. Само те ще бъдат поставени на изпит. Как ще познаем кои влизат в класа? – Много лесно. Овцата знае, че е овца, и отива при овцете. Човек знае, че е човек, и отива при човеците. Всеки сам се определя. Човек не може да бъде едновременно и овца, и вълк, и жена, и мъж. Ако се мени, той е хамелеон. Ако запазва естеството си и се проявява такъв, какъвто е, той е Мъдрец. Изучавайте себе си, изучавайте проявите на Бога в себе си и в своя ближен, за да станете Мъдреци. (Горните мисли за специалния клас са взети от томчето „Закони на Доброто“, 33 лекция: „Светлина и знание“, държана на 25.IV.1930 г.)
439. Метод за работа – вътрешното Слънце
Без слънчевите лъчи животът се обезсмисля. Ако животът ви се обезсмисля, направете един малък процеп в съзнанието си, за да влизат слънчеви лъчи в него, да го осветяват. Слънцето оказва влияние върху кръвообращението, дишането и мисълта на човека.
Като осветява предметите и ги прави видими, Слънцето събужда мисълта и човек започва да мисли, да наблюдава, да изучава обективния свят. Има и друго слънце в самия човек, което му служи като пътеводител. То носи различни имена. Някои го наричат Божествено Начало, други – светла идея и т.н.
440. Самовъзпитание
Да се самовъзпитава човек, това значи да си представя мислено всички положения, в които животът може да го постави, и да бъде готов да се самопожертва. Човек може да изпадне в различни положения в живота, с които трябва да бъде готов да се справи или да си вземе поука.
Като си представя всички положения, в които може да изпадне, човек трябва да знае как да постъпва, и то най-разумно, с най-малко противодействие и недоразумение. При каквото и положение да се намери човек, трябва да се оправя разумно. Това значи метод на самовъзпитание. По този начин именно човек може да възпита ума, сърцето и волята си. Още със ставането си от сън човек трябва да предвижда какво може да му се случи през деня, за да вземе предварителни мерки.
Човек неизбежно ще мине и през доброто, и през злото, защото са поставени на пътя му като условие за растене и самовъзпитание. Разумният се ползва от всички случаи в живота, а неразумният не може. Благородните и добрите постъпки действат благоприятно върху човешкия характер и самовъзпитание.
Каквото и да ви се каже за човека, не бързайте да се произнасяте и да критикувате. Има кой да възпитава човека. Ако сам не се възпита, Природата ще го възпита. Всеки човек е поставен при условия да се отгледа и възпита. Все ще се намери някой да ви даде един добър урок, от който да се поучите.
Не е лошо, че греши човек. Лошо е, когато не изправя грешките си и не се учи от тях. Добрата страна на грешките се заключава в това, че чрез тях човек познава себе си, познава ближния си и се отнася снизходително към всеки, който греши. Не е въпрос да се поощряват грешките, но не съдете грешния, падналия и слабия. Човек понякога греши без да иска. Той е попаднал на хлъзгава почва, където падането е неизбежно. Обикновеният човек се учи от своите грешки, а мъдрецът – от грешките на другите. Видите ли, че започнатата работа не върви или дойде някой и ви попречи, не роптайте. Щом работата ви не върви, това показва, че невидимият свят ви препятства, за да ви избави от едно голямо зло.
Десет пъти да се развалят работите ви, не съжалявайте. Човек трябва да се заеме с тази работа, която е определена за него. Това значи да върви в правия път на доброто. Как ще стигне до него не е важно. Важно е човек да постигне целта на своя живот. По кой път се стига до целта? – По мекия път, т.е. по пътя на разумността.
441. Метод за работа
Да възпитава човек отрицателните си качества, това значи да стане господар на себе си. Това е една важна задача, дадена специално на ученика, както и на всеки човек. За да стане човек господар на себе си, първо трябва да знае как да управлява ума си, после чрез ума – сърцето си. Умът и сърцето са слуги на човека, които трябва да се управляват. Само разумният господар може добре да управлява слугите си. Преди да управлява ума си, човек трябва да знае законите, на които умът се подчинява. Така че добрият господар не създава нови закони за слугите си, но спазва онези закони, на които те трябва да се подчиняват. Природни, разумни закони управляват ума и сърцето на човека. Следователно от вас не се иска нищо друго, освен да зачитате тези закони и да следите за тяхното изпълнение. Това значи да бъде човек господар на сърцето си. Изучавайте разумните природни закони, прилагайте ги на място, за да се справяте лесно с трудностите си.
Като ученици вие трябва да се вглеждате в Природата, да изучавате явленията, които стават в нея, и да правите преводи на тези явления. Природата говори на разумните същества чрез символи, които те трябва да превеждат правилно, да намерят скрития смисъл в тях. Само разумният човек прави верни преводи. Глупавият вижда, че стават промени в Природата, но не ги разбира. Щом не ги разбира, той даже не мисли за тях.
Само разумният човек може да гладува и да жадува. Само той знае какво нещо е чистотата.
442. Три метода за работа на ученика – Работа, Пеене, Съзерцание
Човек е дошъл на Земята за 3 неща: да работи, да пее и да съзерцава. Докато е на физическия свят, той ще работи, ще заеме положението на работник в широк смисъл на думата. От физическия свят той се качва в духовния, където ще стане певец. От духовния ще се качи по-горе – в Божествения, където ще стане мистик, ще съзерцава. Да бъдеш мистик, това значи да се занимаваш с възвишени мисли. Мнозина гледат на мистика като на мързелив човек, мистикът прилага възвишените мисли в живота. Той се учи от всичко и превежда нещата с езика на възвишената мисъл. Това подразбира истинска молитва. Следователно да работиш във всички области на живота, да пееш и да изливаш чувствата си в пълна хармония, и да съзерцаваш, т.е. да възприемаш и прилагаш възвишените мисли, това е задачата на ученика, това е и задачата на всеки човек, който е дошъл на Земята.
Не се занимавайте с трудните въпроси. За вас са лесните въпроси. Упражнявайте се умствено, за да видите как ще се справите с големите трудности първо в ума, а после на физическия свят. Какво да правим, като не вървят работите ни? – Пейте. Ако и с пеене не успявате, молете се и съзерцавайте. Щом се затрудните в работата си, започнете да пеете. Ако и с пеене не върви, молете се. Работа, музика или песен и мисъл са трите свята, които се преплитат взаимно и образуват кръга, в който човек се движи. Като се движи в кръга на своите възможности и условия и ги използва разумно, човек развива съзнанието си, дохожда до състояние да работи, да пее и да се моли, и мисли съзнателно. Защо човек трябва да пее или да свири? – Ако не пее и не свири, той не може да мисли. В света съществуват три неща: движения, хармония и мисъл. Музиката е необходима за мисълта, както храната за стомаха. Без музика и хармония, човек не може да мисли правилно. Щом не може да мисли правилно, той не може да има и никакви постижения.
Можем да кажем, че музиката е необходима за ума, за душата, за съзнанието на човека. Тя разширява съзнанието, повдига духа, облагородява душата и помага на мисълта. Музикалният човек лесно се оправя с противоречията и мъчнотиите в живота си. Като знаете това, пейте и свирете, за да се свържете с разумния свят, който е готов всякога да помага.
Както музиката влияе върху мисълта, така и мисълта влияе върху музиката. Мислете право, приемайте само чисти мисли, за да пеете и свирите добре. Дръжте в ума си трите думи: работа, музика и мисъл, за да бъдете във връзка с Разумния свят. Той иска да подведе работата на човека под общ знаменател, за да се развива правилно. Свърже ли се с разумния свят, човек може да работи, да пее, да свири, да се моли съзнателно.
Когато съзнанието на човека е будно, той е в хармония с Природата. Докато не се свърже с Природата, той ту пада, ту се повдига. Дълго време трябва човек да се упражнява да работи върху себе си, да развива своята разумна и съзнателна воля. Дълго време трябва да управлява мисълта си, за да стане способен да възприема красивите мисли. Всички хора не могат да бъдат музиканти и работници, но всички хора могат да мислят право.
Понеже човек е мислещо същество, мисълта му трябва да бъде права. Не е достатъчно само да мисли, но право да мисли. Правата мисъл изтича от Бога. Следователно свържете се с Бога, за да създадете своя мисловен свят. Работете, свирете, молете се за Бога и за себе си, а не за мнението на хората. Каквото правите, мислете първо дали Бог ще ви одобри, после вижте дали вие го харесвате. Ако имате одобрението на Бога, всички хора ще го одобрят.
Когато човек вдигне ръката си нагоре, той възприема възвишени енергии. Когато отправи ръката си надолу, той се свързва с нисшите енергии. В този смисъл, ако искате да реализирате някоя възвишена идея, ще насочите мисълта си нагоре. Отправите ли мисълта си надолу, към центъра на Земята, не може да реализирате идеята си. Същото се отнася и до молитвата. За да бъде възприета молитвата ви, и със затворени очи да се молите, отправете мисълта си нагоре. Не само двете посоки – нагоре и надолу – имат различно влияние, но и посоките напред и назад, наляво и надясно показват различно влияние върху човека. Забелязано е, че когато човек тръгне по работа и след първата крачка напред направи една назад, това показва, че се е разколебал.
Мнозина се оплакват от неуспехи в живота си. Защо не успяват? – Защото не обръщат внимание на малките работи. Те не държат сметка с десния или с левия крак тръгват, нито къде държат ръцете си, нито положението на главата си. Те мислят, че това не е важно. Всъщност и малките работи имат такова значение, както и големите. Някой държи ръцете си отзад и се чуди защо работите му не се нареждат. Дръжте ръцете си в такова положение, че да хармонират с мисълта. Като знаете това, никога не дръжте ръцете си отзад. Хармония трябва да съществува не само между движенията и положенията на ръцете и краката и мисълта на човека, но и във всички негови прояви. Например облеклото, прическата, движенията на човека трябва да отговарят на мисълта му.
Добре е между мислите и желанията на човека и неговия външен вид да има съответствия, но трябва да се пази от пресилване на нещата. Всичко естествено е приятно и хармонично. Обаче наруши ли се естествения вид на нещата, те губят своята красота. Всичко е за човека, да не би вместо да изпише вежди, да извади очи.
Мисълта на разумните хора се движи с бързината на светлината, на обикновените – с бързината на експреса, на глупавите – с бързината на биволска кола.
Между мисълта и светлината има известно съотношение. Като знаете това, работете върху мисълта си, за да увеличите нейната светлина и бързина.
443. Анализиране на мислите и желанията
Като ученици вие трябва да анализирате мислите, чувствата и желанията си, да видите какви сили се крият в тях – добри или лоши, положителни или отрицателни. Външно те могат да изглеждат добри, важно е какво се крие в тях.
444. Смяна на състоянията
Щом се пробуди съзнанието на човека и започне разумно да работи, той може да се освободи от своите отрицателни черти. Това наричаме ние закон на смяна, на превръщане на енергиите, на състоянията в човека.
Ако не познава този закон и не може да го прилага, човек никога не може да се освободи от лошите навици на миналото, които стават причина да го наричат вълк в овча кожа.
Да смениш едно състояние в друго, това значи, ако имаш отрицателни желания, отрицателни мисли или отрицателни чувства, да ги смениш с положителни. Ако веднъж сте опитали отрицателните мисли, чувства и желания, не ги повтаряйте. Природата не търпи еднообразието. Даже и положителните мисли и желания не трябва да се повтарят. Всяко повторение ги отслабва и разрежда. Обичаш ли една дреха или едно ядене, не ги повтаряй често. За да не втръсват нещата, човек трябва да прилага закона на превръщането. Само глупавият човек опитва едно и също нещо по няколко пъти.
В известно отношение хората спазват закона на превръщането, но вместо полза, те си причиняват вреда, защото този закон е свързан със закона за съпоставянето. Човек трябва да съпоставя нещата и да знае при какви случаи да ги смени.
445. Различаване на методите
Като ученици ще се учите да различавате методите – кой е човешки и кой природен, Божествен.
Ако даден метод остарява, ще знаете, че е човешки. Ако се усилва и подобрява, той е природен. Целта на Природата е да застави човека да работи.
446. Методи за справяне с противоречията
Когато се натъкнете на умствени противоречия, мислете за светлината в различните степени. Когато изпаднете в тъмната нощ на живота си, мислете за звездите, които светят на небето, и за Слънцето. Няма да мине много време и съзнанието ви ще просветне.
Когато животът ви се обезсмисля, свържете се с добрите хора. От тях ще потече топлината, която ще ви ободри. Светлината и топлината са тясно свързани. Когато светлината се явява, и топлината идва. Под влиянието на тези сили цветята растат, плодовете зреят, водите текат, ветровете духат. Те са причина за движението в света. Където има движение, има и живот.
Когато говорим за влиянието на светлината и топлината върху човека, ние имаме предвид какво количество светлина и топлина приема той. Това зависи от устройството на главата и нейната дължина и широчина. От светлината и топлината, които приема човешкият организъм, зависи устройството на целия организъм, на цялото тяло. Като мисли за светлината и топлината, които приема човешкият организъм и ги проектира към мозъка и към моралните си чувства, човек може да развие интуицията си, да оформи и повдигне челото си. Това е много естествено.
447. Връзката с Бога като метод за развитие
Каквото е отношението на реката към нейната глава – извора, такова трябва да бъде отношението на човешката душа към Бога. Ако реката се съмнява в съществуването на главата, откъдето извира, и се отклонява от пътя си, за да търси главата на своя живот, работата ѝ е свършена. Тя се отделя от главата си, загубва силата си и в скоро време изсъхва. Като знаете това, не питайте съществува ли някакво начало, от което излизате. Не се отклонявайте от пътя си, защото животът ви ще се прекъсне.
Дръжте се за Великото Слънце на живота, да приемате от Него светлина и топлина, за да бъдете разумни и да растете и да се развивате правилно. Както растението без слънчева светлина и топлина не може да расте, така и човешката душа без Божествената светлина и топлина, без Любовта и Мъдростта не може да расте и да се развива.
448. Етапи в развитието. Методи за работа
Мнозина се оплакват, че работата им не върви добре, не успяват, не виждат резултата на усилията, които правят. Това се обуславя от интелигентността, с която работи човек. Например, ако светията започне някаква работа, ще я свърши за 24 часа, за един ден. Геният ще свърши същата работа за 24 години, талантливият – за 240 години, а обикновеният човек – за 2400 години.
Следователно, като работиш като обикновен човек, ще видиш резултата на своята работа едва след 2400 години. „Не мога да дочакам това време“. – „Работи тогава по-бързо като талантливия човек“. – „И 240 години не мога.“ – „Работи като гениален“. – „Ако и 24 години ти се виждат много, стани светия, да свършиш работата си за 24 часа и да се ползваш още същия ден от плода на своята работа“.
Светията, геният, талантливият и обикновеният човек представят 4 етапа на развитието, през които човек минава. Ако сте бързи в доброто, ще имате резултатите на светията. На което и стъпало да се намирате, гледайте да не паднете. Падането и повдигането зависи от посоката на движението. Ако обикновеният човек иска да се повдигне – да се посъветва с талантливия.
Ако и талантливият иска да се повдигне, трябва да се съветва с гения, геният – със светията, а светията – с Учителя. Стане ли обратно, всеки е осъден да падне. Човек трябва да върви във възходяща степен на своето развитие, а не в низходяща. Някой иска да стане светия. Ти можеш да станеш светия, но невъзможно е да се изравниш с него, защото, докато го стигнете, светията е отишъл някъде нависоко. Така че, каквито и усилия да правят хората, няма да дойде ден, когато всички ще се изравнят.
В развитието на човечеството всякога съществуват четири етапа, през които хората трябва да минават.
449. Вярата като връзка
Вярата подразбира връзка с онези Възвишени, Разумни Същества, които ръководят съдбата на човечеството, на народите, на обществата, на семействата и на всеки човек отделно.
450. Метод за работа „Никога не отлагай!“
Никога не отлагайте работата си. Кажете ли, че дадена работа ще стане в бъдеще, вие сами се спъвате. Ще си кажете: „Днес или никога. Щом съм започнал една работа, ще я свърша още днес.“ Бъдете като светията – той започва една работа при изгрев и я завършва при залез Слънце – за един ден. Не допускайте в ума си никаква отрицателна мисъл. Светията започва работата и не мисли за неуспех. Той знае, че работата трябва да бъде свършена – нищо повече. Допуснете ли една отрицателна мисъл в ума си, вие не можете да бъдете светия.
Ако не допускате нито една отрицателна мисъл в ума си, вие сте свързан със съзнанието на светията и ще свършите работата си така бързо, както него – от изгрев до залез Слънце. Правете опити в това направление, за да видите резултатите на положителната мисъл. Отличителна черта на светията е, че той абсолютно изключва съмнението от своя ум и от своето сърце. Това е причината, поради която работите му стават в един ден. Геният допуска поне една отрицателна мисъл в ума си, затова работите му се извършват за 24 години. Когато човек вярва в Бога, дългият период от време се съкращава и единият час става приятен и съдържателен. Увеличиш ли деня в години, ти си допуснал съмнението в ума си. Вярата е необходима за съкращаване на времето. Като вярвате, ще свършите работата си за един ден. Вярата подразбира съкращаване на процесите. Следователно, който иска да еволюира, трябва да приложи вярата като един велик Божествен принцип. Само тогава той ще разбере, че без вяра не може да се угоди на Бога, нито да очаква някакви постижения.
451. Концентриране на мисълта и молитвата – методи за ограждане
За да не се простудява човек, трябва да се огражда. Това се постига по два начина: чрез концентриране на мисълта и чрез молитвата. Някои мислят, че като метод молитвата е лесно приложима. Зависи каква ще бъде молитвата. Ако се молите механично, никакъв резултат няма да постигнете. Механичната молитва подразбира безразборно дрънкане на звънеца. Съзнателната молитва обаче е направо влизане в контакт с Този, към Когото е отправена молитвата. Следователно концентрираната мисъл и съзнателната молитва са условия за ограждане на човека, за да се запази от лоши външни условия. Щом е ограден, човек не се простудява и нищо чуждо отвън не може да го нападне. Той знае къде да бутне, за да чуе гласа на приятеля си, който всякога може да му се притече на помощ.
452. Метод за връзка на човека с Разумните Същества
Който иска да влезе във връзка със Съществата от Невидимия свят, трябва да знае езика им добре. Ако не знаете езика на Природата точно, с всички правила и произношения, колкото и да викате към нея – ни глас, ни слушане. Искате ли да изпратите мисълта си към небето или към Разумната Природа, мисълта ви трябва да бъде проникната от дълбоко чувство.
Небето не подразбира какво искате от него, ако мислите без да чувствате. Наистина, когато обича, човек говори сладко. Ако няма любов в сърцето си, говорът му е дисхармоничен. За да бъде говорът ви приятен и хармоничен, изучавайте небесния език. Труден е този език. За изучаването му са необходими векове и животи.
453. Методи за справяне с лошите мисли и желания
Като не знаят как да се справят със своите лоши мисли и желания, хората страдат, пъшкат, търсят начин да се освободят от тях. Ще кажете, че лошите мисли и желания трябва да се гонят вън. Как ще изгоните една лоша мисъл от ума си или едно лошо желание от сърцето си? – Не е лесно да се справите с тях.
Дойде ли ти една лоша мисъл, ще я угостиш според естеството ѝ и след това ще я поканиш пак да те посети. Ще ѝ кажеш, че си доволен от посещението ѝ. Ако я приемеш по този начин, тя сама ще си отиде. Гониш ли я, тя няма да излезе. Като остане насилствено, ще ти причини някаква пакост. И в Писанието е казано да обичате врага си. Лошите мисли и желания са врагове на човека, които трябва да обичате, за да се освободите от тях. Хиляди и милиони години има, чрез които човек може да се справи със своите мисли и желания.
Колкото са формите на Любовта, по толкова начини човек може да се справи със своя вътрешен живот, изявен чрез неговите мисли, чувства и желания. Човек създава само външната обвивка на мислите, чувствата, желанията, т.е. дрехите им, а самите мисли и желания в различни форми идват от друг светове. Те посещават човека, прекарват известно време при него и го напускат.
454. Методи за чистене
Като ученици вие трябва да разбирате символите, чрез които Природата говори. Тя говори всеки ден по различни начини. Всички имате в себе си извори, поточета, които са буренясали и тинести. За да се ползвате от водата им, трябва да ги очистите.
С чистенето на изворите в Природата и строенето на мостове вие подобрявате вашия вътрешен живот. Всичко, което става в Природата, става и в човека. Затова именно ви дадох задачата да изчистите изворите, които срещате в планината и да построявате мостове.
455. Методи за сменяне на състоянията
Пазете следното правило: Каквото правите, правете го съзнателно и с Любов. Като ви накарах да пренасяте камъни, аз имах предвид ползата от това упражнение. Ще работите половин час, но като вдигате и слагате камъните, вие възприемате електричеството и магнетизма, които те съдържат. Когато сте неразположени, хвърлете няколко камъка надолу. Като ги хвърлите, вие възприемате енергията им и сменяте състоянието си. Но има някои камъни, които не трябва да се местят. Само Природата може да ги мести. Вие трябва да научите кои са те.
456. Методи за създаване на приятелство
Като сте дошли на планината, задачата ви е да се опознаете отблизо, за да сте готови един на друг да си помагате. Кой какво казал и каква грешка направил, не го съдете. Ако не можете да се помолите за него и не можете да му дадете един добър съвет, не го критикувайте. По този начин само се създават здрави приятелски отношения. Обичайте ближните си, помагайте им, за да ги освободите от въжетата, с които са вързани. Ако ги критикувате и мразите, без да съзнавате даже, вие връзвате краката и ръцете им с въжета. Срещнете ли човек, на когото ръцете и краката са вързани, освободете го. Той веднага ще ви благослови. Това е новата философия на живота, която носи освобождение на хората. Като възприемете и прилагате тази теория, вие ще се развържете. Когато сте свободни, ще живеете в хармония и любов.
Като ученици, работете върху себе си вие да разбирате хората, а не те да ви разбират. От вас се иска да говорите само добри, положителни думи. Като видите някой човек, намерете нещо добро в него и говорете само за доброто. Ако видите някой болен, мислете, че ще оздравее. Пратете му някоя добра мисъл и му кажете някои насърчителни думи. Добрите думи, които излизат от устата ви, внасят бодрост и сила в самите вас. Като се ръкувате с някого, пожелайте да бъдете в хармония с него.
Ако не постъпвате по този начин, вие събирате сурова материя за градеж, но нищо не можете да съградите, защото няма спояващ материал, необходим за градежа на къщата. Този спояващ материал е доброто и Любовта.
457. Придобиване на Истината
Ако първо придобиете благата на живота, а после Истината, всичко придобито ще се изгуби. Ако първо придобиете Истината, а после останалите блага, всичко, което сте придобили, ще го запазите. Следователно, за да не губите благата, които придобивате, намерете първо Истината. Ако Истината остане на последно място, придобитите блага едно след друго ще изчезнат. Важният въпрос за човешката душа е да намери Истината, а после да придобива блага.
Като ученици за вас е важно да придобиете Истината и Любовта. Само красивият може да придобие Истината и Любовта. Грозният не може да придобие нито Истината, нито Любовта. Любовта не се привлича от възможността на нещата, тя търси знанието и светлината, тя търси свободния човек. Засега Истината е скрита за вас, защото още не сте се справили с противоречията, т.е. не сте изплатили дълговете си. Всеки човек носи Истината в себе си, но всички не са я проявили.
Идете в света, за да я приложите. От начина, по който ще я приложите, ще зависи как ще издържите изпита си. Ако можете да предадете Истината на хората, вие сте издържали изпита си добре и ще влезете в новия живот.
458. Вътрешната връзка
Едно от важните неща в живота е вътрешната връзка. Каквото и значение да давате на нещата, ако нямате вътрешна връзка, те са без съдържание и смисъл. Всяка мисъл, всяко чувство и всяко желание представляват отделни елементи, между които трябва да има известна връзка. Не съществува ли някаква връзка между тях, човек непременно ще се натъкне на трудности и противоречия. Следователно, когато прояви едно желание, човек трябва предварително да е обмислил и почувствал и след това да го изяви. Ако между мисълта и чувството има вътрешна връзка, желанието може да се реализира и да даде добър резултат.
459. Постепенно откриване на Истината
Всички хора искат да им се открие нещо. Естествено е това желание, но трябва да знаете, че нещата се откриват постепенно, а не изведнъж. Нещата ще ви се открият стъпка по стъпка. Когато стигнете до целта, към която се стремите, тогава ще се реализират мислите и желанията ви. Всеки най-малък стремеж и всяка най-малка опасност в живота на човека го водят към върха, т.е. към неговата цел. Не се стремете изведнъж да стигнете върха.
В стремежа си към върха човек придобива много елементи на знанието, но ако не може да свърже тези елементи, вместо полза ще си причини вреда.
460. Любовта като път към Мъдростта
Отсега ще се изучава законът на Любовта. Да придобие човек Любовта, в широк смисъл на думата, това значи да придобие безсмъртие. Който е придобил Любовта, той разбира вътрешния смисъл на живота и се ползва от него. Само при Любовта човек може да придобива знанието и Мъдростта. Любовта е почва, в която знанието и Мъдростта посаждат своите семена. Ако няма Любов, знание и Мъдрост, човек не може да бъде свободен. Свободният човек има на разположение материали, с които работи.
461. Стремеж към доброто
Да се стреми човек към Доброто, това значи да се е пробудило в него висшето съзнание, т.е. Доброто в света. Щом това съзнание в човека заспи, злото непременно ще дойде. Когато Любовта отсъства, омразата заема нейното място. Когато Истината отсъства у човека, тогава лъжата присъства. Значи злото, омразата, лъжата запълват голяма празнина в живота. Природата не търпи празно пространство. За да не се отварят празнини в живота ви, в които да се настаняват злото, омразата и лъжата, насадете всичко със семената на доброкачествените плодове. тогава животът ви ще стане райска градина. Тогава ще бъдете неуязвими за злото.
И най-големият нож ще се стопи от топлината на вашето сърце. И голямото зло отстъпва пред светлината на вашия ум. Ако мисълта ви се движи с бързината на светлината, никаква външна сила не може да устои пред нея. Като знаете това, повдигнете вибрациите на мисълта си, за да се движи с бързината на светлината.
462. Молитвата като метод за работа
Дойдете ли до духовния живот, там молитвата има голямо значение. Прилагайте молитвата като метод за работа в духовния свят. Чрез молитвата вие се свързвате с Бога и външно, и вътрешно и ще Му благодарите за всички условия, които ви дава. Отклоните ли се от пътя, по който ви води, сами ще се натъкнете на страдания. Ще кажете, че може и без духовен живот. Както не може без физически живот, така не може и без духовен. Духовното в човека е основа на бъдещия му живот.
463. Ученикът и неговата работа
Като ученици вие трябва да работите във всички области на науката и живота, да развивате дарбите, способностите и добродетелите си, да усилвате онези от тях, които са слаби.
464. Пробуждане на Божественото
Работете над себе си, за да се пробуди Божественото съзнание във вас. Щом Божественото съзнание се пробуди, човек се хармонизира напълно. Той носи Божия образ в себе си. За такъв човек се казва, че е създаден по образ и подобие Божие. Докато човешкото или нисшето съзнание работи във вас, вие сте неразположени, недоволни, груби, гледате мрачно на живота. Пробуди ли се Божественото съзнание във вас, вие ставате весели, разположени, доволни от живота, готови на всякакви услуги и жертви за Бога. Малко нещо се иска от човека: да обърне мисълта си към Бога, към Великото Начало в света. Каквато работа и да предприеме човек, трябва да се стреми към придобиване на разумната Любов и светлата мисъл. Без тези елементи, каквото знание, каквато сила и да има, той не може да ги използва разумно.
465. Работата на Бога в човека
Съветвам ви да дадете възможност на Бога да работи във вас, да уреди външния и вътрешния живот. Страдате или се радвате, оставете всичко на Бога. Той е в състояние да урегулира енергиите ви, да уреди вашите работи. Да предоставите всичко на Бога, това значи да хармонизирате силите на своя организъм, да определите отношенията си към Цялото и неговите части. Ако не дадете ход на Божественото съзнание в себе си, никаква хармония не може да въдворите в живота си.
Каквито и проповеди да ви се държат, каквато и наука и философия да изучавате, щом Божественото съзнание не е пробудено във вас, вие ще се намерите в положението на богат човек, който има на разположение всичко, но стомахът му е развален и не може да се ползва от благата на своя живот. Който е дал ход на Божественото Начало в себе си, той е богат и здрав човек. Богатият и здравият човек се ползва от всички блага в живота: от светлината, от въздуха, от водата, от храната. Голямо е влиянието на чистия въздух върху човека. Като знаете това, дайте възможност на въздуха да прониква в дробовете ви, да внесе разширение в дихателната система.
466. Гимнастиките като метод
Каже ли някой, че сърцето му е студено, трябва да направи гимнастика, да раздвижи всички части на организма си, да се усили кръвообращението. Щом кръвообращението се усили, и топлината се увеличава. Щом се увеличи топлината и състоянието на човека се подобрява.
467. Работа с малките величини като метод
Като ученици вие трябва да работите с малки величини. Само по този начин можете да реализирате своите идеали. Като работи с по-малки величини, човек постепенно се натъква на своите грешки и задължения, които започва редовно да изплаща.
Ако не може да плаща на физическия свят, човек ще плаща в духовния свят. Ако и там не може да плаща, ще започне да се моли да му се отговори какво да прави, за да изплати дълговете си. Като се моли, той ще срещне някой беден, страдащ човек, на когото ще помогне.
Това, че е могъл да облекчи положението на страдащия човек, ще му причини голяма радост. Докато се моли човек, трябва да бъде напълно съсредоточен, нищо да не чува и вижда около себе си. Молитвата подразбира състояние на пълно концентриране на мисълта.
468. Ученикът трябва да има висок идеал
Ученикът трябва да има висок идеал, да издържа на убежденията си. Затова се иска характер. Без характер той не може да постигне идеала си, нито да издържи на своите убеждения. Който има свещен идеал, той е съсредоточен, вследствие на което може да се избави от трудностите и злините на живота. Като изгуби идеала си, човек изпада в униние и обезсърчение.
469. Ученикът трябва да се изучава
Като ученици на Окултната Школа вие трябва да се изучавате. Да се изучава човек, това значи да изучава своите положителни и отрицателни прояви. Ако се натъкнете на гнева, съмнението, подозрението, лицемерието, не се страхувайте, не ги отбягвайте. Като не иска да признае отрицателното в себе си, човек затваря очите си пред него и се залъгва, че го няма със себе си. Това е заблуждение. Човек трябва да гледа с отворени очи и на отрицателните си състояния (прояви), както и на положителните. Човек трябва да изучава отрицателните си състояния обективно – тяхното естество, техния произход. Така човек ще дойде до познанието за себе си. Мнозина бягат от грешките си, от своите отрицателни прояви, без да вземат под внимание положението, че колкото повече бягат, толкова повече се натъкват на тях. Натъкнете ли се на някаква грешка, не бягайте, но гледайте на нея положително – като на проява, от която ще се учите. Това не значи човек да бъде безразличен към грешките си, но трябва да се отнася съзнателно към тях. Докато се усъвършенства, човек неизбежно ще греши. Не са страшни грешките; страшно е ако човек не ги изправя. Като ги изправя, той се учи, придобива знания и опитност. Една от причините за грешките на хората е отсъствие на топлина и чувства. По това именно хората се делят на добри и лоши. За да бъде добър, човек трябва да има известно количество топлина в себе си. Тази топлина се дължи на чувствата. Няма ли нужната топлина, той не е добър.
Който може да използва топлината на сърцето за облагородяване на своите чувства, той минава за сърдечен човек. С други думи казано: колкото по-голямо количество калории от топлината на сърцето си може да използвате, толкова по-голямо е благословението, което ви се дава.
470. Условия за здравето
Искате ли да бъдете здрави и чувствата ви нормални, вие трябва да изучавате законите на топлината. Ако не познавате законите на топлината и не ги прилагате, вие ще се осакатите. Човек трябва да се научи да превръща топлината в светлина. Нямате ли такова знание, нищо не можете да направите.
471. Новораждане – самораждането е велика наука
Когато човек сам се роди, тогава ще разбере смисъла на живота. Докато не се роди, човек не може да говори за раждане. Докато не се слее с Битието, човек не може да говори за Любовта. Общението между двама млади не е още Любов. Любовта подразбира преминаването на великата разумна енергия на Битието от едно състояние в друго. Съвременните хора трябва да изменят своите възгледи, разбирания за Любовта. Дойде ли човек до истинската Любов, умът и сърцето му трябва да изпитат свещен трепет към всичко живо.
Като говорим за Любовта като велик космичен процес, имаме предвид Любовта, която ражда живота. Само новороденият, само онзи, който сам се е родил, разбира тази Любов. Новораждането е процес на новата култура.
Значи само новородените хора, само хората на шестата раса ще разберат и приложат Любовта. Хората на шестата раса са хора на свободата и безсмъртието. Те са носители на Божественото в света, в което няма измяна, нито промяна. Затова стремете се към онази Любов, която носи истинско знание, истинската свобода на човека. Докато дойде до тази Любов, човек ще говори за знание, а ще проявява невежество. Ще говори за воля, а ще проявява безволие. Ще говори за свобода, а ще проявява насилие. Дето Любовта присъства, там има растене и развитие. Обичайте, за да дадете възможност на Бога да се прояви чрез вас. Отличителните качества на ученика са: да обича и да има готовност към възприемане на новото. Това го прави вечно млад. Каже ли някой, че е стар, това показва, че е на крив път. Стар е само мъдрецът, който сам разрешава въпросите си. Затова ви желая да бъдете вечно млади, да възприемате и прилагате Великата Истина в живота и да сте готови на всички жертви за нея.
472. Простотата и чистотата като методи
За да успявате в живота си, носете в ума си следната мисъл: Природата обича простотата и чистотата. Колкото по-естествени и чисти сте в отношенията си, толкова по-близо сте до Природата.
Под думата „простота“ ние разбираме естествени, искрени отношения, които изключват всички ненужни прибавки към нещата. Истината не се нуждае от никакви украшения, от никакви препоръки. Тя говори сама за себе си. Единствените, на които позволява да говорят, са Божията Любов и Божията Мъдрост. Само Любовта и Мъдростта могат да говорят за Истината. Даже Правдата няма право да говори за Истината. Ще каже някой, че има право да говори за Истината. Само онзи може да говори за Истината, на когото Любовта и Мъдростта са проговорили вече. Ако Любовта и Мъдростта не са проговорили на човека, той няма право да се произнася за Истината.
473. Грешките в живота
Грешките на хората са резултат на неасимилирани енергии. Това не значи, че човек трябва да греши. Обаче колкото и да се пази от грешки, като работи човек, неизбежно ще греши. Като греши, той трябва да поправя грешките си и да се учи от тях.
В развитието на човека грешките представляват излишъци, които служат за наторяване. Каже ли някой за себе си, че никога не греши, ние го наричаме „задръстен“ човек. Това дете, което върши грешки и добри дела, е по-благонадеждно от това, което не върши нито добро, нито зло. Последното наричаме „психически задръстено“ – от него нищо не може да се очаква.
474. Метод за работа на ученика
Като ученици вие трябва да бъдете благоразумни, да не се самоосъждате. Ако хората ви съдят, вие трябва да се вслушвате в това. Обезсърчавайте се без да се обезсърчавате. Гневете се без да се гневите. Изобщо дойдете ли до отрицателните прояви, проявявайте ги привидно, като на театър, без да влагате себе си, сърцето си в тях. Дойдете ли до доброто, проявявате го от все сърце.
Цялото ви същество трябва да взема участие в правене на доброто. Каквото и добро да направите, никога не мислете, че много сте направили. Човек трябва да бъде смирен и да благодари и за най-малкото добро, което в даден случай може да направи.
475. Метод за възпитание
Искате ли да възпитате някого, приложете Любовта като велик фактор, като велика сила в света. Да възпитаваш някого, това значи да го обичаш с цялото си сърце и душа. Във ваше лице той трябва да вижда човек, на когото може да се довери напълно, за да приеме и приложи всичките ви съвети. Като ученици съветвам ви да бъдете верни на великия закон на Любовта, т.е. на Бога, Който ви е призовал на работа. Не оставяйте да се вмъкне някой като клин между вашата душа и Бога. Вярвайте, че вашите добри желания ще се изпълнят.
476. Ролята на горчивините в живота
Без горчивини ученикът не може да напредва. Без горчивини ученикът не може да лекува. Горчивините в живота крият в себе си лечебните свойства. Те организират силите на човешкото тяло. Горчивината е специалист в известна област.
477. Смисълът на страданията
Някой пита: „Не може ли без страдания?“ – Може, но когато човек е здрав. Ако е болен, непременно ще страда. Страданието е предпазител, който запазва живота на човека. За предпочитане е човек да страда, отколкото да загуби живота си – най-великото благо в света. Чрез страданията Природата предупреждава човека да бъде внимателен, за да на падне в пропастта, за да не изгуби живота си. Като страда, човек става внимателен, вглежда се в живота си и като намери нещо криво, изправя го. Ако пък търсите живот без страдание, създайте си такъв.
478. Контролиране на желанията
За да не изпада в изненади, човек трябва да бъде внимателен към чуждите желания в себе си. Влезе ли някое чуждо желание в него, той трябва да го върже здраво, да не му дава възможност да се прояви. Човек трябва да бъде господар и на своите, и на чуждите желания в себе си и да ги използва, когато му потрябват. Много от желанията на съвременните хора са чужди. Пазете се от чуждите желания, които нямат нищо общо със системата, към която се отнасят вашите желания. Например желанието на обикновения човек да стане знаменит, виден учен, философ, музикант не е негово. Това желание принадлежи на някои възвишени Същества. То случайно се е докоснало до орбитата на вашите желания и вие го приемате като свое. За да го реализирате, вие ще загубите времето и силите си и пак ще си останете обикновен човек.
Друг е въпросът, когато вземете участие в работата на възвишените Същества и им помагате в реализирането на това желание. Човек трябва да разчита на своите сили и с тях да реализира желанията си. Това, което е ваше, никой не може да ви го вземе. На него разчитайте.
479. Законът на жертвата като метод на работа
Всеки човек преживява една вътрешна борба в себе си, която може да се реши само чрез закона на жертвата. За предпочитане е човек да страда, но да спаси някои свои възвишени чувства или някоя възвишена мисъл от смърт, отколкото да избегне страданието и да лиши от живот едно Божествено чувство или една Божествена мисъл. Нисшето всякога трябва да се жертва за висшето. Като ученици вие трябва да прилагате закона на жертвата.
Без жертва животът няма смисъл. Ако един човек или един народ не разбира закона на великата жертва и не го прилага, той не може да има велик морал. Днес от всички хора се иска велик морал, който се обуславя от закона на жертвата. Само онзи човек може да влезе в новия живот, който прилага закона на великата жертва. Да разрешиш правилно едно велико противоречие в себе си, това значи да приложиш закона на жертвата. Достатъчно е човек да пожертва своето лично Аз заради Божественото в себе си, за да може да служи едновременно и на Бога, и на човечеството, и на себе си. Като служи на Божественото в себе си, той служи и на Бога, и на човечеството.
480. Внасяне на доброто като метод за работа
Благо на един е благо за всички. Ако един човек изгуби благото си, цялото човечество също губи. Когато Адам изгуби живота си, и цялото човечество го изгуби. Когато внесем доброто в една душа, ние го внасяме във всички души. Не можем ли да внесем доброто в една душа, не можем да го внесем и в цялото човечество.
Този закон има отношение и към отделния човек. Ако можете да внесете доброто в една своя мисъл или в едно свое желание, вие го внасяте във всичките си мисли и желания. Когато доброто като динамична сила влезе в една ваша мисъл, в едно ваше чувство и в една ваша постъпка, то влиза във всичките ви мисли, чувства и постъпки и спасява живота ви.
Достатъчно е доброто да проникне само в една ваша мисъл, за да обхване всичките ви мисли. То лесно се размножава. Поставете доброто като магнит в една своя мисъл и не се безпокойте. То ще събере около себе си всички от останалите мисли. Така се пести и време, и енергия.
Внесем ли доброто в една своя мисъл, чувство или постъпка, то отваря път на Божественото в себе си. Намерите ли този път, свържете се с Божественото, застанете на негова страна и за нищо на света не го жертвайте. Който постъпва по този начин, никога няма да съжалява и ще живее в съгласие с доброто, с Великото в света.
481. Права линия като метод за постижения
Правата линия се взема като символ на доброто и правилното в света. Мислите вървят по законите на правата линия, т.е. по законите на Божествения път. Ако влезете в света на правите линии, ще видите, че отношенията между съществата на този свят са математически определени. Светът на правата линия е един от красивите светове. Дръжте се за правата линия в живота си, за да бъдете радостни и весели. Радостта е външен израз, чрез който човек познава, че е намерил пътя на правата линия. Единственият път към Бога е пътят на правата линия. Само по този път човек може да постигне своите желания. Който се отклонява от него, причинява вреда на себе си, а полза на обкръжаващите.
Правата линия е единственият път, по който могат да се реализират нашите мисли и чувства. Законът на правата линия дава на човека сила да се справи с трудностите си. Той има знания и разбира хората, и всякога се отнася добре с тях. Любовта действа по пътя на правата линия. Ето защо, срещнете ли човек, който се движи по правата линия на Любовта, вие сте готови да му услужите във всичко. Ако някой се движи по крива линия, вие затваряте сърцето си за него.
Достатъчно е човек да се вглъби в себе си, за да намери правата линия и да я използва като метод за реализиране на своите мисли и чувства. Обаче само онзи може да се вглъби в себе си, който е минал през големи страдания и разумно ги е използвал. Който няма вътрешна опитност, търси постижения вън от правата линия. Тайната на добрия и устойчив живот е в правата линия, която носи радост и веселие за човешката душа.
Искате ли да ликвидирате със сиромашията, с невежеството, с мрака, с ограниченията, влезте в света на правата линия. Търсите ли Бога, ще го намерите в света на правата линия. Ако мислите на човека се движат по права линия, всякога принасят полза на човечеството. Ако се отклонят от правата линия, стават вредни. Всяко нещо, което е направено по закона на правата линия, крие в себе си магически сили.
Правата линия е път на мъдреците, а кривата – път на глупците. Два пътя съществуват в света: пътят на правата линия, където се постигат всички желания, и пътят на кривата линия, т.е. пътят на непостигнатите желания – в него не се постигат желанията, а човек само изразходва силите си и енергията си. Ако искате да имате постижения, правете опити по пътя на правата линия. Докато не получите резултат, не преставайте да правите опити. Правата линия е лъч, който осветява пътя в тъмната, бурна нощ. Следвайте този лъч без страх и без съмнение.
482. Работа върху себе си
Вие трябва да работите върху себе си, да станете господари на своите сили и способности, да не развивате прекомерно органите си. Опасно е да се развиват едни способности за сметка на други. Ако придобиете преждевременно много знания, ще станете горди.
483. Опит за произнасяне на думата „Добро“
Като ученици вие трябва да превеждате сегашния език, с който си служите, по отношение езика на живата математика и геометрия. Например какво означават думите „добро“ и „зло“ от гледището на живата математика и геометрия? За да ги разбирате, да проникнете в техния вътрешен смисъл, трябва да ги произнасяте така, че да станете господари на силите, които се крият в тях. Например, ако сте неразположени, вие можете с думата „добро“ да смените състоянието си. Направете опит да произнесете думата „добро“ 100 пъти – по веднъж в секунда. За този опит ще ви трябват 1 минута и 40 секунди. После произнесете думата „добро“ по един път в минута. И най-накрая произнесете я пак 100 пъти по един път на час.
Като направите опита, ще видите, че в трите случая ще имате различни резултати. Добре е при даден случай да произнасяте думата „добро“ всяка секунда, после всяка минута, после всеки час. Онези от вас, които искат да произнасят думата добро по един път в секунда, се намират във физическия свят. Вторите, които ще произнесат думата по един път в минута, влизат в духовния свят. Най-накрая онези, които произнасят думата по един път в час, влизат в Божествения свят. Като произнасят думата „добро“, първите ще мислят за физическия свят, вторите – за духовния свят, а третите – за Божествения свят. Първите ще свършват работата си най-бързо – 1 минута и 40 секунди, вторите – за 1 час и 40 минути, а третите – за 4 дена и 4 часа. Направете опита с произнасяне на думата „добро“ и следете за резултата, който ще получите. Като започнете опита, забележете какво е било времето. Като свършите опита, пак обърнете внимание на времето. Това са данни, които имат влияние върху опита.
Същевременно запишете също часа, минутата и секундата, когато започвате и свършвате опита. Онези, които ще произнасят думата „добро“ всеки час, ще държат съзнанието си будно, защото и вечер, и през деня, в сън и в будно съзнание, пак трябва да произнасяте думата. Когато съзнанието на човека е будно и като спи, той пак може да прави опити. Стремете се да бъдете будни, да не прекъсвате съзнанието си. Дали ще има резултати или не – не се смущавайте. Най-малко 25% от опитите ще имат резултат, а 75% ще бъдат изключения.
Като ученици, поставете си задачата да прилагате доброто в трите свята, в които се движите: в умствения, в сърдечния и във волевия. Този е начинът, по който доброто може да се реализира.
484. Метод за реализиране на мислите и желанията
Вие не можете да реализирате една своя мисъл или едно свое желание, ако те не хванат корен във вас. Да хванат корен, това значи да сте ги посадили в съответна за тях почва. След това трябва да ги поливате, да ги излагате на слънчевата светлина и топлина. Само при тези условия може да очаквате от тях плод.
485. Методи за работа на ученика
Не е достатъчно човек да знае само максимите на живота, но той трябва да знае и методите за приложението им. Чувате да се говори, че трябва да бъдем добри, благородни, обаче доброто и благородството придобиват ли се или човек се ражда с тях? Човек се ражда добър и благороден, но той трябва да прояви доброто и благородството си, които са вложени в душата му. В помощ на това му идват условията. Следователно, когато се казва на хората, че трябва да бъдат добри, благородни, справедливи, това подразбира, че те са пълни кесии. Природата е вложила в тях доброто, което всеки момент могат да проявят.
Като знаете това, прилагайте следните правила в живота си: ако хамбарът ви е празен, отваряйте го само когато искате да турите нещо в него. Ако хамбарът ви е пълен, отваряйте го само когато искате да вадите нещо от него, а не да притуряте още нещо. Ако хамбарът ви е пълен, няма защо да го препълвате. Ако е празен, трябва да го пълните, не си правете илюзия, че може да извадите нещо от него. Пълния хамбар ще отваряте, за да извадите нещо от него, а празния ще отваряте, за да турите нещо в него. Ако постъпвате обратно, вие се излагате на опасност и противоречия. Когато шишето ви е пълно, наливайте от него и на другите. Желаете ли само да прибавяте, без да давате на другите, шишето ви ще се пръсне.
И като ви се дадат известни условия, вие трябва да знаете как да се справите с тях. Ако трябва да вземете нещо, ще вземете. Ако трябва да дадете, да дадете нещо от себе си. Ако не можете да използвате условията, които са ви дадени, вие не сте за тях. Например дойде ви някаква болест – тя е условие, задача, която трябва да разрешите правилно. Важно е как ще се справите с болестта. Преди всичко трябва да намерите причината на болестта.
486. Превръщане на отрицателните величини в положителни
Користолюбието само взима. Когато чашата на користолюбието се напълни, след време тя започва да се празни, вследствие на което се превръща в чаша на милосърдието. В този смисъл трудностите и страданията не са нищо друго освен условия за превръщане на користолюбието в милосърдие, т.е. превръщането на отрицателните сили в положителни. Иска или не иска, Природата заставя човека да дава. Задачата на Природата е да заставя хората да работят и да мислят.
487. Важността на мисленето
Мисленето като процес е подобно на яденето. Както при яденето човек трябва да дъвче добре храната си, така трябва да асимилира и мислите си, за да се ползва разумно от тях. От мислите на човека зависи неговото бъдеще. Мисленето е единственият процес, който човек върши изключително за себе си. Той яде за стомаха, диша за дробовете си, а мисли за себе си. Като мисли човек, плаща труда на стомаха и дробовете. Каквото задържи той от своите мисли, това е неговата заплата.
Мисленето е единственият процес, който продължава и след смъртта. Като замине за другия свят, човек нито яде, нито диша, но мисли. Така че съществено нещо в живота е мисълта. Правата мисъл е вечна. Тя следва човека навсякъде. Щом е така, мислете право, за да имате ясна представа за живота и да се ползвате от него. Не е достатъчно да усещаш топлината на сърцето и светлината на ума, но трябва да ги възприемаш в себе си, за да се ползваш от тях. Ето защо правата мисъл е ценна за човека дотолкова, доколкото да му разкрие живота във всички негови вътрешни и външни прояви.
Мислещият човек не гледа нито надолу, нито нагоре. Мислещият човек е вглъбен в себе си. Мисълта му е всякога права. От центъра на Слънцето към горната част на главата му е отправен един перпендикуляр. Това показва, че неговата мисъл е свързана с центъра на Слънцето. Ако от главата на даден човек не е издигнат перпендикуляр към Слънцето, ние казваме, че мисълта му не е нито права, нито дълбока. Правата мисъл обновява и весели човека. Искате ли мисълта ви да бъде всякога права с отвес към Слънцето, направете си един отвес. Щом погледнете към него, ще кажете: „Искам да имам права мисъл, т.е. отвес към Слънцето.“ – С други думи казано: „Искам да имам прави отношения към Бога.“ Който има правилни отношения към Бога, мисли за Него и Го обича. Когато няма правилни отношения към Бога, човек се страхува от Него, вследствие на което не Го разбира.
Който не познава Бога и не Го разбира, той не може да мисли право. Нещата се разбират само при правата мисъл. Без нея няма живот. Тя е външна проява на Божествения свят. Стремете се към правата и чиста мисъл, за да проникнете във Великия свят.
Като ученици на Великата Окултна Школа всякога започвайте живота си с правата мисъл, а не с доброто и злото. Бъдете художници в работата си, да виждате предметите ясно, за да можете правилно да нахвърляте красивите линии, т.е. да ги поставите така, както са в Природата. Мисълта съществува в живота като външна проява на Божествения свят. Вие трябва да нанасяте мисълта върху себе си, както художникът нанася красивите линии на Природата върху платното си.
Колкото по-вярно е нанесена мисълта, толкова по-ясна представа имате за нея. Ако е нанесена несполучливо и вложите в нея несъществени неща, вие влизате в крива посока на живота и се натъквате на трудности и нещастия.
Както добрият художник снема вярно линиите на Природата, така и човекът на правата мисъл трябва да държи на отвеса, т.е. на перпендикуляра, отправен от главата му към центъра на Слънцето.
488. Жизненият еликсир
Алхимиците са търсели жизнения еликсир, за да направят човека безсмъртен. Той съществува и като идея. Важно е човек да намери такава идея, която да го направи безсмъртен. Както храната определя здравословното състояние на човек, така и идеите обуславят нормалното развитие на неговия психичен живот.
489. Работа с квадрата
Като ученици вие трябва да изучавате квадрата в неговото динамично състояние, защото всеки човек има отношение към него. Четирите страни на квадрата са четирите свята: физически, астрален, умствен и причинен. Човек има отношение към тези светове като представители на различните видове материя. Така физическия свят е свързан с твърдата материя, астралният – с течната, умственият – с въздухообразната, причинният – със светлинната.
За да се ползва от тези светове, човек трябва да знае законите за превръщането на материята от твърда в течна, от течна във въздухообразна, от въздухообразна – в светлинна. Не може ли да превръща материята от едно състояние в друго, той не може да изправи линиите на лицето си. Например, ако се натъкнете на твърди чувства, които могат да осакатят сърцето ви, вие трябва да намерите начин да ги смекчите.
Като се намерите дълго време под тяхното влияние, вие изкривявате линиите на лицето си. Като знаете това, пазете се от корави чувства и упорити мисли и желания. Малко хора могат да се справят със своите корави чувства и упорити мисли и желания, защото не знаят, че между физическия и духовния свят има тясна връзка.
Понеже явленията на физическия свят са отражения на тези от духовния свят, човек може да си служи с духовни методи така, както и с физически. По този начин той може да въздейства на отрицателните си мисли и чувства, да ги превърне в положителни.
490. Методи за развитие на душата
Физическият свят крие в себе си условия и възможности за развиване на душата на човека. Математиката и геометрията са също условия за развитието на човешката душа. Обаче ако човек не разполага с добродетели, които представляват единицата, с тези неща нищо няма да постигне. Както нулата без единицата няма никаква стойност, така и човек без добродетели и без положително знание е като лодка без кормило.
491. Смисълът на опитностите
Опитностите и уроците, които животът дава на човека, имат смисъл, когато го правят по-здрав, отколкото е бил по-рано. И през най-опасни места да мине човек, кракът му трябва да остане здрав. Това значи да минеш през опитност и да излезеш неповреден.
492. Единство на Божественото
Като ученици вие трябва да бъдете разумни, да познавате проявите на Божественото и само на него да вярвате. Човешкото е неустойчиво и преходно, на него не може да се вярва. Божественото във всички хора си прилича, а човешкото се различава.
493. Изправяне на грешките
Поставете за основа на живота си правилото: Щом направите една грешка, колкото и малка да е тя, спрете се, не отивайте напред. Изправете грешката си и тогава продължете работата си.
Всяка поправена грешка внася нещо добро в характера на човека, т.е. в неговия органичен живот.
494. Силата на думите и числата
Казано е в Евангелието: „За всяка празна дума ще давате отчет.“ – Като не знаят силата на думите и числата като носители на динамични енергии в себе си, хората си служат с тях както им попадне, без да подозират, че те произвеждат известна реакция върху човека. По този начин хората спъват себе си, а на близките си произвеждат болки и страдания. Вие не трябва да си служите с празни думи, нито с празни числа.
Например числото 6 е число на илюзии. То представя мъртъв капитал, извадете го от хамбара и го посейте на нивата, да покълне, да израсне и да даде плод. Шест е число на търпение. Човек трябва да търпи, да чака известно време, докато посятото семе поникне, израсте, цъфне и завърже. Когато плодът узрее, шестицата се превръща в деветка – узрял плод. Числата съдържат положителни и отрицателни енергии. Положителните енергии се изявяват в положителния, т.е. в добрия и нормален живот, а отрицателните – в неправилния живот. Например в добрия човек числото 6 означава растене, развитие, а за лошия – смърт. За добрия човек числото 9 означава узрял плод, а за лошия – затвор. Ако на числото 6 сложите знаменател единица, то означава праведен човек, който има идея в себе си. Ако знаменателят е нула, няма никакъв резултат.
495. Методи за работа
За да изправи брадата си, човек трябва да обича. За да изправи ума си, човек трябва да бъде добър. В изпълнението на волята Божия укрепва човешката воля. Любовта изправя сърцето на човека, а доброто – неговия ум. Доброто е Божествена сила, която подтиква ума към дейност. Няма сила, подобна на доброто, която да помага за развиване и усилване на човешката интелигентност. Ако изгуби доброто като единица мярка в живота си, човек постепенно започва да се изражда, докато и животът му се обезсмисли. Следователно всички дарби и способности на човека се дължат на развиването на известни добродетели в миналото. Щом тези добродетели атрофират, с тях заедно атрофират и неговите дарби и способности.
496. Опит и метод
Като ученици, правете опити да видите доколко доброто живее във вас. Когато не сте разположени, вдигнете показалеца си нагоре и следете какво ще стане с вас. Ако състоянието ви се подобри, вие сте дали път на доброто в себе си. Ако състоянието ви не се подобри, затворили сте вратата на сърцето си за доброто. Търсете доброто в себе си, а не отвън. Ако искате да проявите доброто, което е вложено във вас, отворете сърцето си за Бога. Той е извор на всички добрини. Ако сте изгубили магическата си пръчица, идете при Онзи, Който ви е създал и Го помолете да ви я върне. Чрез нея вие можете да придобиете всичко, каквото ви е нужно. Който носи магическата пръчица в ръката си знае как да постъпва с хората и как да се справя с трудностите. И тъй, да живеете с доброто – това е най-лесният път. Без доброто трудно се живее. Доброто е светлината, която оправя пътищата на човека. Доброто е единица мярка на физическия свят.
На Земята без доброто не можете да направите крачка напред. Щом носите доброто в себе си, Разумните и Светли Същества ще бъдат на ваша страна. От тях ще придобиете знание, сила, богатство. Ако влезете в Божествения свят, там Любовта е мярка за нещата. Щом придобиете Любовта и доброто като плод на Любовта, вие притежавате богатството на целия свят.
Цял месец мислете върху доброто като основа и единица мярка на нещата, като начало в живота. Щом помислите за доброто, кажете си: „Аз съм добър, защото Бог ме е направил добър.“ – По естество човек е добър. На Земята доброто господства, а злото се подчинява на доброто, за да живее в него. Работете съзнателно за проявяване на доброто в себе си и след един месец ще видите какъв е резултатът на вашата работа. Малко се иска от човека, за да прояви доброто. Освободете се, за да се прояви доброто във вас. То е вложено във вас от самото начало. Без доброто няма развитие. Доброто осмисля нещата. Доброто е основа на живота. Доброто вечно съществува.
497. Ученикът и правенето на добро
Като правите добро, бъдете внимателни. Доброто, което правите, трябва да ползва първо душата на човека. Няма по-голямо добро от това да обърнеш една душа към Бога. Това добро стои над всяка човешка слава. Хората няма да ви славят, но Бог ще ви слави. Поставете в има си мисълта: каквото придобивате – знание, добродетели, изкуство – всичко да е за благото на вашата душа, както и за благото на вашите ближни. Който се стреми към това благо, той знае как да го придобие. Който не мисли по този начин, той търси благото по външен, механичен път. Не, отворете прозорците на вашия ум и светлината ще влезе в него; отворете прозорците на своето сърце и топлината ще влезе в него. Вие трябва да се учите да превръщате соковете на знанието в светлина, топлина и сила, да се ползвате от тях.
498. Закон за мислите
Ако човек държи дълго време известна мисъл или чувство в себе си без приложение, в края на краищата те ще експлодират и ще произведат неочаквани резултати. Оттук се вижда голямото значение на приложението.
499. Противоречията в Природата и в човека
В Природата съществува известно противоречие, което се дължи на поляризиране на нейните сили. Вие трябва да знаете тези неща, защото вие живеете в Природата и следователно имате отношение към силите, които действат в нея. Това, което става в Природата, става и във вас. Тази е причината, поради която някои ваши добри мисли и желания не могат да се реализират. Вие правите усилие да ги реализирате, но нещо вън от вас ви противодейства. Има начин, по който можете да ги реализирате, но трябва да се домогнете до него. Затова се иска работа и учене. Като учите, ще дойдете до разбиране на характера на своите мисли и желания. Щом ги познавате, вие сами ще решавате кои от тях трябва да реализирате и кои не трябва. Това зависи от развитието на вашето съзнание.
Когато съзнанието на човека е по-високо, той реализира само онези мисли и желания, които имат отношение към съзнателния живот. Те увеличават светлината както на вашето съзнание, така и на съзнанието на вашите близки. Тези мисли и желания наричаме добри, светли. Всяка мисъл и желание, които отнемат светлината в човешкото съзнание, наричаме лоши, тъмни. Те не трябва да се реализират. Ученикът трябва да знае това, защото между светлината и силата има известно съотношение. Когато се увеличава светлината в човека, заедно с това се увеличава и силата му. Когато се намалява светлината, намалява се и силата му. Същото отношение намираме и между светлината и топлината. Когато светлината се увеличава, и топлината се увеличава. Това са правилните отношения между светлината, топлината и силата. Ако има изключения, те се отнасят до неправилности. Изключенията се дължат на гъстотата на материята.
500. Метод за уравновесяване на енергиите
Задачата на ученика е да разбира своите мисли и чувства, да знае какво отношение съществува между тях, за да може разумно да се ползва от енергиите, които те съдържат. Една лоша мисъл и една добра мисъл могат да уравновесят енергиите си. Следователно, ако една лоша мисъл влезе в ума ви, не се борете с нея, да я изхвърлите навън, но веднага поставете срещу нея една добра мисъл. Ако употребите насилие или зло срещу нея, тя ще удвои енергиите си и ще ви причини по-големи пакости. На лошото и на злото отговаряйте с добро. Христос е казал: „Не противи се на злото.“ Каквито промени и да стават с вас, търсете съответен метод, чрез който да си въздействате.
501. Метод за самовъзпитание
Като ученици вие трябва да работите върху самовъзпитанието си. Да се възпитава човек, това значи да хармонизира своите мисли, чувства и постъпки. Като се хармонизира вътрешно, той трябва да се хармонизира и с обкръжаващите. За да постигне това, той не трябва да се спира върху злото. Като космична сила злото е неизбежно. Не се бори със злото. Щом се намерите пред него, то ще ви повали на земята, защото и злото работи върху човека както и доброто. Благодарение на злото човек се предпазва от големи нещастия.
Щом се натъкнете на злото, приложете метода, който е посочен в Писанието. Казано е: „Побеждавайте злото с доброто, омразата с Любовта, лъжата с Истината“. Когато злото влезе в съприкосновение с доброто, то приема от него това, което му липсва, и казва: „Намери се едно същество, което да ме обича и разбира“. Омразата приема нещо от Любовта, лъжата – от Истината. Само по този начин злото, омразата и лъжата могат да се задоволят.
502. Методи за регулиране на силите
Съвременните хора търсят начини за регулиране на силите в своя организъм. Много методи са дадени за това, но най-правилни са методите на Природата. Свържете се с нея и работете според нейните методи и закони. Ако сте неразположени, потърсете метод в Природата как да смените неразположението в разположение.
Спомнете си, че в този момент хиляди същества са неразположени – някои повече, някои по-малко. Който е най-много неразположен, той минава за глава на неразположението. Свържете се мислено с него и започнете да разговаряте. След известно време неразположението ви ще изчезне. Когато сте разположени, свържете се с главата на разположението. Така разположението ви ще се удвои. Това показва, че човек е свързан с хора от различни общества с различни съзнания, вследствие на което се намира под тяхното влияние. Един го теглят нагоре, други – надолу, трети – наляво, четвърти – надясно.
503. Методи за самовъзпитание
От съвременните хора се искат правилни отношения към себе си и към обкръжаващите. Това значи да има човек свобода на мисълта. Човек не трябва да мисли, че е неспособен, защото тази мисъл ограничава човека. Човек сам трябва да се насърчава. Още със ставането си от сън си кажете: „Аз съм добър и способен човек. Не съм проявил още способностите си, но един ден ще ги проявя.“
Ако сами не се насърчавате, отвън никой не може да ви насърчи. Това е един от методите за самовъзпитание. Така че, ако искате да се самовъзпитавате, дръжте в ума си положителни мисли и в сърцето си – положителни чувства, както за себе си, така и за своите ближни. Всичко отрицателно поставете настрана, далеч от себе си.
Природата е положителна и ние трябва да бъдем положителни. Тя е вложила в човека ред дарби и способности и той трябва да работи, за да прояви своите дарби и способности и да се убеди, че е способен и даровит. Защо да не мислите, че някога ще станете гениален? Мислете върху това, без да разправяте на хората, че някога ще станете гений. Мислете и работете върху себе си. За онзи, който учи и работи, всичко е постижимо. И талантлив, и гениален може да стане човек, като работи.
Щом сте нещастни, свържете се мислено с онзи, който е щастлив. По този начин ще можете да се развивате правилно. Когато гладният се свърже със сития, последният получава подтик за работа. Гладът внася подтик за работа в света. Стремете се към правилни и хармонични отношения както към себе си, така и към своите ближни. Човек трябва да бъде разумен първо към себе си, а после и към другите. Ако няма добро мнение за себе си, той не може да има добро мнение и за ближните си. Ето защо казвам: мислете добро за себе си, да мислят добро и хората за тебе. Мисли добро за себе си, но мисли добро и за другите.
504. Постижимото и непостижимото като методи
Като ученици на Окултната Школа вие трябва да се пазите от някои навици на миналото, които могат да ви спънат. Например, като мислите да направите нещо, вие веднага казвате: „Това нещо е непостижимо“. Този метод на работа е стар, останал от миналото. Така сами се спъвате.
После казвате: „Всичко е възможно, всичко е постижимо, защото само възможните, постижими неща са реални“. И това още не е истина. И този е стар възглед. Има постижими неща реални, но всички постижими неща не са реални, защото след като ги постигнете, пак сте недоволни.
Реалните неща правят човека доволен. Обаче има случаи, когато човек мисли за непостижими неща и се чувства доволен, радостен и въодушевен. Значи, макар и непостижими, тези неща крият в себе си известна реалност.
Възможните и непостижими неща са предмет на миналото. Те са реализирани вече, затова днес са реални. Невъзможните и непостижими неща са предмет на бъдещето, затова изглеждат невъзможни. Един ден бъдещето ще стане настояще и тогава невъзможните неща ще станат възможни. Всички хора трябва да се проникнат от желанието да изменят мисълта си, да мислят по нов начин. Като мислят по нов начин, ще вложат в ума си мисълта, че непостижимите неща са абсолютно реални, а постижимите са относително реални.
Можем да кажем даже и за онези науки, които днес минават за положителни, като математиката, физиката, химията, естествената история, геометрията и астрономията, че са относително реални. Тези науки поставяме като относително реални, а метаматематиката, метафизиката, метахимията, метагеометрията, метаастрономията са абсолютно реални. За да се домогнете до абсолютните науки, вие трябва да бъдете в единство с явленията на Целокупния Живот. При това положение вие ще бъдете вън от трудностите и страданията на живота. Трудностите и страданията не са нищо друго освен граници между възможното и невъзможното.
Човек страда и се мъчи, защото мисли, че нещо е възможно и може да го постигне, а всъщност не успява. Като мисли така, той страда и се мъчи, прави усилия да го постигне. Значи страданията и трудностите са предвестници за идване на непостижимото. Всички дарби и способности се дължат на стремежа на човека към невъзможното. Човек се стреми към познанието на Бога като Велика Реалност. Значи, Бог, Който се счита за непостижим, е Абсолютна Реалност. Откъде идват благата на живота? – От Онзи, Който е непостижим, неизвестен, далечен. Мнозина мислят, че благата идват от постижимите неща. Всъщност благата идват от непостижимите неща.
Всички хора страдат от постигнати желания. Значи нещастието идва от постигане на човешките желания.
Дръжте в ума си мисълта, че щастието и силата на човека се крият в невъзможното и непостижимото, а не във възможното и постижимото. За мнозина това е парадокс, но в него се крие Истината. Човек трябва да се научи да мисли право.
Като ученици вие трябва да се освободите от стария начин на мислене, който сте наследили от миналото. Дайте нова насока на мисълта си и вярвайте в невъзможното и непостижимото. Вярвайте в непостижимото, за да бъдете радостни и весели.
За да се освободи от трудностите и страданията, човек трябва да се отрече от всичко нереално, от всичко възможно и непостижимо. Христос изказва същата идея в следната форма: Ако не се отречеш от майка си и баща си, от брата и сестра си, от приятеля и най-после от своя живот, ти не можеш да разбереш Реалността на живота. Съзнава или не, всеки човек търси Реалността в живота, търси непостижимото и невъзможното.
Задача. За 10 дена мислете върху непостижимото и невъзможното в живота като ново верую, което трябва да възприемете и приложите. Всяка сутрин ще вземате по една бучка захар и ще си казвате: „Тази бучка е в състояние да подслади моя живот“. Вие мислите, че това е невъзможно, глупаво, безсмислено. В невъзможното се крие възможното, в глупавото – Мъдростта, а в безсмислието – смисълът на нещата. Научете се да превеждате нещата, да ги разглеждате в обратната им страна, да видите какво се крие в тях. Старостта например носи условия за младостта. Като решавате задачата си, няма да изяждате бучката захар, но ще я погледнете само като носителка на всички условия за реализиране на невъзможното.
Ще си кажете: „Днес не съм учен, но в бъдеще мога да бъда учен. Днес не съм щастлив, но в бъдеще мога да бъда щастлив.“ – Човек носи в себе си щастието, силата, учеността, но юзда и седло има върху себе си, не е свободен. Юздата и седлото представляват старите му възгледи, от които трябва да се освободи. Любовта е непостижимото в света, но въпреки това вярвате в нея. Тя е Реалното в живота, а човек не може да не вярва в Реалността.
505. Три метода за работа
Като ученици вие трябва да използвате условията на земния живот като велико училище, в което душите са дошли да се учат, да намерят пътя към Великата Истина. Христос казва: „Искайте и ще ви се даде, търсете и ще намерите, хлопайте и ще ви се отвори“. Аз превеждам тази мисъл по следния начин: Искайте Любовта, търсете Мъдростта, хлопайте за Истината. Ходи там, дето е Истината. Мисли за това, което носи светлината на Мъдростта. Живей там, дето е Любовта.
Радвай се на най-малките си придобивки, за да видиш, че там е скрито Великото, радвай се на малкото, което има условия да расте, цъфти и зрее. Вярвай в непостижимото и невъзможното, за да разбереш реалността на живота. Бог е в непостижимото и невъзможното. Който търси възможното, той иска да бъде в общение с хората. Който търси невъзможното, той иска да бъде в общение с Бога. В това се крие смисълът на живота. Реални блага са тези, които идват по пътя на невъзможното и непостижимото. Това е Пътят на Единния. Това е Пътят на Съвършения. Това е Пътят на Любовта, която ражда живота. Това е Пътят на Мъдростта, която носи виделината.
Това е Пътят на Истината, която носи свобода. Страданията и трудностите са граница между постижимото и непостижимото. Радостта и дарбите са плодове на непостижимото и невъзможното. Към това се стремят Великите Души, чиито идеал е служене на Господа на Великата Любов, на Великата Мъдрост и на Великата Истина.
506. Служене на Бога
Как човек ще служи на Бога? – Като изпълнява всички дадени му от Него правила. Бог, Който е дал живота на човека и го е пратил на Земята да се учи, му е дал правила, които трябва да спазва, които трябва да изучава. Като прави това, той служи на Бога.
507. Разбор на мислите и желанията
Като ученици вие трябва да си задавате въпроса: рационални ли са вашите мисли и чувства и дали в даден момент са постижими или непостижими. Ако са постижими, направете всичко нужно да ги постигнете. Ако не са постижими, не правете излишни усилия. Чакайте известно време, докато дойде момент за тяхното постигане. Това е наука, към която всеки трябва да се стреми.
508. Кой е истински Окултист?
Мнозина мислят, че като изучават окултните науки са постигнали много нещо. Не е лесно да стане човек Окултист в пълния смисъл на думата. Не е лесно да познавате човека в геометрическо и психическо отношение. Да познаваш човека геометрически, това значи да намериш три допирни точки в него, където се срещат сеченията на плоскостите, в които действат Слънцето, Луната и Земята. Формите и организирането им в човека се определят от влиянието на Слънцето върху него.
Луната оказва влияние върху идеите и религията на човека. Затова казваме, че Луната е майка на въображението, на идейния свят в човека. А материята, в която са облечени формите, е взета от Земята. Значи Слънцето се занимава с ума на човека, Луната – със сърцето, а Земята – с неговото тяло. Ако кръвоносната и дихателната системи функционират правилно, той има весел, жизнерадостен, оптимистичен характер. Такъв човек се намира под влиянието на Слънцето. Луната ражда идеите, но не им дава насока. Слънцето дава насока на идеите. Земята пък е подобна на бирник. Тя държи сметка колко е дала и колко трябва да получи.
Като знаете влиянието на планетите върху човека, специално на Слънцето, вие трябва да имате правилно отношение към него. От това зависи и правилното отношение на Луната и Земята към вас. Ако човек е в хармония със Слънцето, ще бъде в хармония и с Луната, и Земята. Доброто влияние на Слънцето подобрява състоянието на артериалната кръв. Връзката между влиянието на Слънцето и артериалната кръв се крие в хармонията между мислите и чувствата на човека.
Слънцето повдига човешките мисли и чувства, с което и кръвта на човека се пречиства. И обратно: хармоничните мисли, чувства и постъпки на човека хармонират с енергиите на Слънцето, Луната и Земята, вследствие на което човек се радва на живота и се ползва от неговите блага. Това значи да бъде човек Окултист, да прилага Окултната Наука в живота си. Ще каже някой, че Окултистът има идея за Бога. Това не е Окултизъм. Истинският Окултист поставя Бога на мястото на Слънцето, ближния си – на мястото на Луната, а себе си – на мястото на Земята. В семейството си пък бащата ще постави на мястото на Слънцето, майката – на мястото на Луната, а себе си – на мястото на Земята. Значи положението на детето зависи от отношенията, които имат Слънцето и Луната към него. Ако бащата не благоволи към детето, майката сама нищо не може да направи. Отношенията на детето към бащата трябва да бъдат разумни, а към майката – любовни. Като знае това, човек трябва да има разумни отношения към Божиите закони, които действат в Космоса.
Само при това положение енергиите на Космоса ще протекат правилно в човешкия организъм и той ще се чувства здрав, енергичен и готов за работа.
509. Метод за тониране на нервната система
За да се възстанови спокойствието на нервната система, трябва да дойдат на помощ разумните сили на човешкия организъм. Когато дойде до голямо нервно напрежение, човек трябва да приложи разумността си, за да излезе от това положение. Щом се намери в ограничение, той трябва да смени състоянията си, да излезе вън от тях. Когато човек дойде до най-високата точка на живота си, трябва да бъде крайно внимателен, да запази равновесието на силите си. Най-малкото нарушение на равновесието на силите ще стане причина да падне на земята или да излезе от релсите на своя живот.
510. Метод за различаване на мислите
Като ученици вие ще търсите разумни методи да решавате задачите си. При това ще знаете, че колкото и да са разумни методите ви, с тях можете да разрешите вашите задачи, вашите трудности и страдания. Вашата задача е да определите кои мисли и желания са ваши и кои – чужди, на обкръжаващата среда. Има мисли и желания, които принадлежат на Божествения свят. Човек се ползва главно от решаването на своите мисли и желания, както и от решаването на своите трудности и страдания.
511. Търпението като метод за работа
Като ученици вие трябва да имате свободна мисъл, да не се ограничавате сами. Свободата включва в себе си търпението. Свободният човек е търпелив. Когато иска нещо от Природата, свободният човек чака спокойно момента, когато Природата ще му даде това, което му е необходимо. Природата прави много опити с човек, докато му даде необходимото. Вярвайте в разумната Природа и спокойно очаквайте благата, които тя е определила за вас.
512. Работа в трите свята
Човек трябва да работи едновременно в трите свята – физическия, сърдечния и умствения, за да се развива правилно. Например, когато яде, човек трябва да влага в този процес и сърцето, и ума си едновременно.
Устата дъвчи, изразходва физическа енергия, сърцето изпитва приятност, т.е. влага чувство, умът пък възприема вкуса, т.е. влага умствена енергия. Всяка проява или всяко действие е ценно, когато в него вземат участие умът, сърцето и волята. Човек трябва да анализира своите прояви, да знае докъде се простира дейността на ума, докъде тази на сърцето и докъде – на волята. Само така той може да изучава себе си и своите ближни.
Ако не прави тънък психологически анализ на своите действия, човек не може да придобива знания. Като ученици вие трябва да изучавате всяка своя мисъл, всяко свое чувство и действие, да знаете кога и до колко може да се увеличава или намалява тяхната интензивност.
513. Методи за смяна на енергиите
Човек трябва да изучава закона за смяна на енергиите и да бъде готов да минава от едно състояние в друго. Който не разбира закона за смяна на енергиите, казва, че умствената му дейност намалява. Енергията не се намалява, но се е сменила. Знайте, че в Природата нищо не се губи, нито създава, но се видоизменя. Така че не казвайте, че интелектуалната енергия на човека намалява, но кажете, че е станала смяна на умствената енергия от положителна в отрицателна. Понякога пък енергията е била отрицателна и се превръща в положителна. Тази е причината, поради която човек понякога изпада в глупаво състояние, чувства се неспособен и се чуди какво е станало с него. Станала е смяна на енергиите – нищо повече. Някой казва: „Едно време бях по-добър, по-благороден“ – станала е смяна на енергиите. Ако не разбира този закон, човек вади криви заключения за нещата.
Някой се оплаква, че изгубил вярата си, по-рано бил по-вярващ. Станала е смяна на енергиите – от положителни в отрицателни. Прилагайте закона за смяна на енергиите, за да можете сами да си помагате. Истински човек е онзи, който сам трансформира състоянията си и лесно се справя с тях. Като дойдете до малките трудности, помагайте си сами, не търсете чужда помощ. Когато човек не може сам да си помогне, това показва, че той има на разположение 100 каси и 100 ключа, но не знае как да отключва. Като знаете закона за смяна на енергиите, не питайте защо в известни случаи сте неразположени. Причината за неразположението ви се дължи на това, че част от вашата енергия е отишла в друга област на съзнанието ви, например в свръхсъзнанието ви, където се твори нещо хубаво. За сметка на това, което се създава във висшето ви съзнание, вие давате нещо, но ще получите два пъти повече. По този закон, когато човек пада физически или морално, с това той дава нещо от себе си, но придобива два пъти повече енергия. Който е падал, придобива повече от онзи, който никога не е падал. Всяко нещо, което сполетява човека, носи двойна печалба. Едната печалба трябва да задържи за себе си, а другата да предаде.
514. Ученикът трябва да има широки възгледи
Ученикът трябва да бъде с широки възгледи, да не се спира на едно място. Човек трябва да развива както своя ум и своето сърце, така и своята физическа сила и тялото си. Само така той извървява целия кръг на своето развитие. Някои религиозни пренебрегват тялото – мислят, че не трябва да се занимават с него. Колкото са важни умът и сърцето, толкова е важно и тялото. То представлява средата, почвата, от която черпим силите на живота.
515. Методът на скачените съдове
Законът на скачените съдове действа и между хората. Всички хора, които мислят, действат и постъпват по един и същ начин, са скачени съдове. Всички хора, които имат еднакви убеждения, са скачени съдове. Всички обикновени хора представляват система от скачени съдове, талантливите представляват друга система, гениалните – трета. Изобщо хора представляват системи от скачени съдове в зависимост от нивото на своя умствен, сърдечен и волев живот. Не е безразлично за човека в коя система скачени съдове трябва да влезе.
Ако иска да стане гениален, човек трябва да си създаде форма на гениален човек и така да влезе в системата на гениалните хора. Като се свърже с тях, той ще възприеме техния импулс и ще започне да работи усилено. Изведнъж няма да стане гениален, но постепенно, с течение на времето. Важно е да скачи своята форма с формите на гениалните. Може ли да направи това, той може да стане гениален. Ако не може да направи това скачване, завинаги ще си остане обикновен човек. Ще кажете, че човек може да стане гениален и по еволюционен път. И това е възможно, но този път е много бавен. Днес има по-бързи начини за развитие, които трябва да се използват.
Съвременният човек е слязъл до дъното на своето падане и едва сега започва да се повдига. Той трябва да се върне към своята първична форма на развитие, която е имал някога. Ние не говорим за първобитната форма, но за първичната форма, представител на която е първият Адам. Човек трябва да се върне към онази епоха, когато се е намирал под благотворното влияние на Слънцето.
516. Яденето като метод за себепознание
Като ученици вие трябва да изучавате себе си, а оттам и ближните си. Един от методите за себепознанието се крие в яденето. Наблюдавайте се как ядете. От начина, по който ядете, може да познаете какво ще излезе от вас и какво може да свършите. Много неща зависят от яденето. Знае ли как да яде, човек е решил една от великите задачи на своя живот. Същото може да се каже и за понасянето на страданията. Който знае да се справя със страданието, той е готов за живота. Който знае да страда, знае и да се радва. Който не може да се справи със страданията, не може и да се радва. Страданията са подобни на хляба, затова не може без тях. Чрез тях човек придобива енергия.
517. Учителят и ученикът в човека
Нова мисъл, нови разбирания са нужни на човека. При старите разбирания човек говори, философства, но не може да се справи със себе си. Той предприема нови работи, без да предвижда последствията от нещата. Това е, защото се поставя или като Учител, или като ученик.
Докато не съедини двете положения и не се постави едновременно като Учител и ученик в себе си, да предава и да възприема, да учи другите и себе си, той нищо не може да постигне. Тази е причината, поради която човек понякога мисли, че нищо не знае, а друг път, че много знае. Това са състоянията на Учителя и ученика в човека.
И едното, и другото състояние се дължат на сили, които действат вън от човека. Човек е гайда, която ту се пълни с въздух и свири, ту се изпразва и млъква.
Причината за надуването и изпразването е гайдарят.
518. Метод за трансформиране на състоянията
Когато сте неразположени, сприхави, недоволни, трябва да броите бавно, спокойно от 1 до 1000, като следите при изговарянето на кое число състоянието ви се сменя. Като правите тези наблюдения, ще забележите, че при различните състояния действат различни числа. Това упражнение могат да направят всички хора, но вяра им е нужна. Който не вярва, нека не прави опита. Вярващият се движи в широк свят, вследствие на което нещата му са ясни. Той вярва, че нещата са разумно направени, макар сам да не ги е проверил.
519. Метод за смяна на състоянията
Като ученици за вас е важно да се научите да сменяте състоянията си и по този начин да се справяте с трудностите си. За да се справи със състоянията си, човек трябва да приложи мисълта и вярата си. По този начин той се свързва с възвишените и разумни същества и с учените хора, които му помагат. Вие живеете всред Природата, но не можете да се ползвате от нея, защото не познавате законите ѝ. Искате ли да влезете в хармония с Природата, да се ползвате от нейните блага, започнете да изучавате езика ѝ.
Човек се освобождава от известни състояния само когато ги забрави. Има тягостни състояния за човешката душа, които непременно трябва да се заличат от съзнанието и никога вече да не се повторят.
За да се домогнете до езика на Природата, вие трябва да изучавате формите на телата, съдържанието и смисъла им. Само при това положение можете да научите азбуката на Природата. Щом научите буквите, постепенно ще ги съчетаете в срички, в думи, докато най-после образувате цели изречения. Ако знаете само една дума от езика на Природата, вие ще бъдете един от учените, гениалните хора. Познаването езика на Природата крие в себе си мощни сили, чрез които човек става учен, добър, силен и богат.
Като говорим за учените, ние не говорим за обикновените учени, които повтарят онова, което истинските учени са създали. Ние говорим за онези учени, които носят в себе си силата и знанието. Всеки човек може да черпи от силите на Природата, както и от целокупния живот. Каквото може да придобие, това е негово богатство, което носи в себе си и което никой не може да му отнеме. На всички хора е дадено по малко от това богатство, но не го използват еднакво. Всеки човек се ползва от благата на Природата според степента на своето развитие. Докато не съзнае силите, които са вложени в него, човек не може да прояви нито знанието, нито добротата си. Щом ги съзнае, той се проявява като учен и добър човек.
521. Мисълта като метод за работа
Човек се отличава от животните по своята мисъл. Като мисли и чувства, човек се свързва с всички същества над и под него и възприема техните състояния. Така той се обогатява със знания.
Забелязано е, че колкото по-чувствителен е човек, толкова по-лесно възприема трептенията на околната среда, на обкръжаващите, и според това може да се настрои хармонично или дисхармонично. Достатъчно е той да постави дясната си ръка върху лявата на някой човек, за да възприеме състоянието му, мислите му, делата му, възходящи и низходящи. Същевременно той може да определи и възрастта му. Причината за това се дължи на факта, че всеки човек според състоянието си образува около себе си специална атмосфера, специфични трептения, които чувствителният веднага възприема. Ако трептенията на известен човек са низходящи, хората постепенно почват да го избягват. Щом повдигне състоянието си, трептенията му се повдигат и хората отново го обикалят.
522. Методи за работа
Първото нещо, към което трябва да се стремите, е да увеличите своята магнетична сила, да се отворите за възприемане и предаване на доброто. Това значи да забогатее човек. Много начини има, чрез които човек може да се отвори. Например той може да се отвори чрез науката, чрез религията, чрез изкуството.
За да не изпаднете в еднообразие, трябва да смесвате тези методи, да развивате едновременно и умствените, и сърдечните, и приложните си сили.
523. Влиянието на скъпоценните камъни
Скъпоценните камъни и благородните метали оказват добро влияние върху здравето на човека. Най-добро влияние оказва златото, понеже носи в себе си магнетична сила. Когато човек има и външно, и вътрешно злато в себе си, той става благороден, здрав, учен и самостоятелен. А когато има само външно злато, той става груб и жесток.
524. Слизането и качването като методи за растене
Любовта е възходящ процес, поради което се занимава с велики работи, а милосърдието е низходящ процес, т.е. процес на слизане, на жертва. Милосърдието включва служенето, снизхождението към малките и слабите същества. Между Любовта и милосърдието съществува тясна връзка. Ако Любовта не се прояви между майката и бащата, детето не може да се роди. Обаче, щом се роди детето, милосърдието слиза отгоре и започва да се грижи за него. Ако милосърдието не поеме детето, то умира. Следователно, за да реализира своя идеал, Любовта трябва да се поляризира, да има слизане и възлизане на нейните сили. Някои религиозни хора искат да живеят само по върховете, да прекарват в пост и молитва, в постоянна чистота. Те не искат да слязат в долините между хората, да не се опетнят. Щом искат да живеят по върховете, те сами се лишават от благата на живота. Човек трябва да слиза и да се качва, да влиза в положението на околните и да им помага. Само при това положение той ще се развива правилно. Някой се е качил на един връх, няма отношение с никого и желае да бъде щастлив. Това е невъзможно. Хиляди и милиони хора живеят в долините, те страдат и се мъчат, чакат някой да им помогне.
Ти, който стоиш на върха, трябва да слезеш между тези хора, да работиш рамо до рамо с тях, да им помагаш. Да мисли човек, че от върха на планината може да реши въпросите на своя живот, това е криво разбиране. Да мисли човек, че в един момент може да стане ангел, да прехвръкне пространството, да покаже пред хората, че всичко е постигнал, това е заблуждение.
Любовта трябва да роди милосърдието. Ако не роди милосърдието, тя няма правилни прояви. Ако любещият не проявява милосърдие към ближните си, Любовта ще му създаде големи противоречия. Любов без милосърдие не е истинска Любов. Любов без милосърдие не може да се приложи. Милосърдието е средата, в която човек се разрежда, за да стане лесно достъпна за човека.
Сегашният човек още не е готов да възприеме Любовта направо, в цялата ѝ сила и пълнота. Ближните ви, това са притоци на вашия живот. Те не са извън вас. Следователно, като задоволите ближните в себе си, вие ги задоволявате и извън вас. Каквото е отношението на човека към неговите ближни, такова е отношението на Бога към него. Ние съществуваме благодарение на Божията мисъл. Бог мисли за нас и ни държи в ума си.
Ако Той престане да мисли за нас, ние ще изчезнем. Божията мисъл поддържа света. Животът се крепи на Божията мисъл, която се влива във всяко живо същество. Който се е опитал да прекъсне този поток на Божията мисъл в себе си, той сам се е разрушил. Дайте път на тази светла мисъл в себе си, за да потече вечният живот през вас, да се радвате на изобилието, което той носи. Това значи да бъде човек извор, да носи в себе си светлата идея за Бога. Не носи ли тази идея в себе си, той ще пресъхне.
525. Реализирането на добрите мисли като метод за развитие
Като ученици трябва да анализирате нещата, да видите доброто, което се крие в тях. Дойде ли някоя добра мисъл в ума ви, не я отхвърляйте, не казвайте, че не е дошла навреме. Може би чрез нея се изявява някой ваш приятел, който с години не ви е виждал. Щом отхвърлите тази мисъл, работите ви се объркват. Всяка добра, светла мисъл е един добър приятел. Ако знаете как да приемате и как да реализирате тази мисъл, вие ще станете гениален човек.
526. Всяко нещо трябва да става на своето време
Достатъчно е човек да поддържа в ума си положителна мисъл за постигането на някаква своя цел без никакво съмнение и противоречие, за да я реализира както е намислил. Каквото мисли човек, това става. Каквото пожелае човек, сбъдва се, но гледайте да не се сбъдне преждевременно. Всяко желание, реализирано не навреме, причинява повече нещастие, отколкото радост. За да не си причинявате сами нещастия, не пресилвайте нещата. Всяко нещо трябва да става на своето време.
527. Мисълта като път за постижение
Като мисли и като чувства човек, трябва да спазва правилата и законите за проява на мисълта и чувствата, както техникът и музикантът спазват правилата, които тяхното изкуство изисква.
Човек трябва да се стреми към онова вътрешно знание, което произтича от мисълта. За да придобие това знание, човек трябва да има права мисъл и прави чувства, свободни от всякакви чужди влияния и примеси.
528. Изучаването на Окултната Наука
Дойдете ли до изучаването на някой предмет, между вас и него трябва да съществува някаква връзка, т.е. някакъв интерес. С това се обяснява защо някой изучава ботаника, друг – зоология, трети – физика, химия и т.н. С интерес или връзка към предмета се обяснява защо някои изучават окултните науки. Да изучаваш Окултната Наука, това не значи да ядеш попара.
Обаче изучаването на Окултната Наука изисква зъби, здрав стомах, здрава дихателна система, за да може човек да смели тази храна. Окултната Наука е една от най-изисканите храни. Който се опитва да яде тази храна, трябва да има права мисъл, прави и благородни чувства и здрав организъм. Правата мисъл изключва всякакъв страх. Окултизмът е бил изучаван още от древни времена, но в окултните школи са допускали само възрастни и стари хора. Млади не са допускали, защото не могат да дъвчат сами храната си. Изобщо младият човек не може да бъде окултист, понеже не може да мисли право, т.е. не са изникнали всичките му зъби.
Докато не може да съпостави правилно нещата, човек не може да бъде окултен ученик. За да бъде окултен ученик, той трябва да сортира мислите и чувствата си, да отдели правите от кривите, за да не изпада в заблуждения и разочарования. Той трябва да работи с чист капитал, на който всякога може да разчита. Не е ли отделил потребното от непотребното, човек не може да бъде ученик и не може да бъде щастлив.
Окултистът се стреми към възвишения живот, който примирява злото с доброто. Доброто и злото са космически сили, които се преплитат и взаимно допълват. За обикновения човек те са относителни понятия.
529. Законът на контрастите – път за постижение
Едно трябва да знаете: доброто се ражда при силните контрасти, при голямото зло. Колкото е по-голямо злото, толкова по-благоприятни са условията за проява на доброто. Колкото по-малко е злото, толкова по-слабо се проявява доброто. Под думата „зло“ разбираме неблагопри-ятните условия за развиване на човешките мисли и чувства, както и на проявите на добрия живот.
530. От видимото към невидимото – правилният път на развитие
Искате ли да се развивате правилно, започнете първо с видимия, с проявения свят и постепенно вървете към невидимия. Видимият свят представя реалните числа, с които трябва да работите.
Ползвайте се първо от силите, които са вложени във вашия организъм, и после търсете помощ отвън.
531. Окултната Наука – път за разрешаване на въпроса за доброто и злото
Искате ли да разрешите въпроса за доброто и злото като относителни и абсолютни сили, трябва да изучавате Окултната Наука. Това, което считаме за добро за възрастния, не е добро за новороденото дете. Например твърдата храна за новороденото дете е зло, а за възрастния е добро. Млякото е добро за малкото дете, а зло за възрастния. Ако възрастният се храни дълго време само с мляко, ще осакати храносмилателната си система. Доброто и злото са относителни понятия. Който дъвче храната си, той мисли право. Същевременно, ако я дъвчи добре, той се учи на търпение. Който иска да развива търпение, нека отиде на полето между кравите и воловете да наблюдава как преживят храната си. Достатъчно е да остане половин час между тях, за да се върне у дома си успокоен и разположен. В този процес има нещо хармонично.
532. Връзката между мислите, чувствата и постъпките
Ако искате да разберете своя умствен, чувствен и волев живот, правете връзка между отделните мисли, чувства и постъпки. Връзките представляват съединителни нишки в живота. Без тях животът не може да се осмисли.
Има някои връзки, които не са нужни, обаче ние говорим за тези връзки, които възстановяват целостта на нещата. Каква наука е тази, между фактите на която няма никаква връзка? – Свързвайте научните факти в едно цяло, за да дойдете до обширната Окултна Наука, с помощта на която можете да разрешавате всички трудности и противоречия. Вие трябва да изучавате явленията, да намерите съединителната нишка между физическия, духовния и умствения живот.
533. Работете, без да се пресилвате
За да не се намерите вън от физическия и духовния свят, не трябва да се пресилвате. При това трябва да бъдете свободни, без да се индивидуализирате. Свободата се определя от Любовта. Само любещият може да бъде свободен. По свободата, която човек ви дава, може да познаете неговата Любов.
Който истински ви обича, той ви оставя свободни. Когото обичате, също го оставяте свободен. Следователно дръжте в ума си мисълта, че свободата е мярка за Любовта. И като обичаш, и като те обичат, вие трябва да бъдете свободни. Дайте път на Божественото в себе си и във всеки човек търсете Божественото. Не се спирайте върху човешките прояви, но отправяйте всичкото си внимание към Божествения живот, към проявите на Божественото. Човек става извор, когато пусне Божественото да тече.
534. Работа с добродетелите
Доброто е плод на Любовта, а разумността е плод на Мъдростта. Силата има отношение към сърцето, към чувствата на човека. Само силният може да обича. Сърцето има нужда от сила, а не умът. Най-голямото богатство, което човек има, е животът. Който има живот, всичко има. Щом изгуби живота, той губи всичко.
Животът е господар на всички земни богатства, той разполага с тях. Ако се обезсърчите, кажете си: „Аз трябва да бъда добър, разумен, силен и богат.“ – Видите ли, че някой човек не постъпва правилно, изпратете му следната мисъл: „Ти трябва да бъдеш добър, разумен, силен и богат.“ – Желая всички да се измените, да вървите от злото към доброто, от безумието към разумността, от безсилието към силата, от сиромашията към богатството.
535. Колелото на съзнанието и живота
Понеже съзнанието на човека е в постоянно движение, в него стават различни промени. Това е причината, поради която човек ту се радва, ту скърби. Тази е причината, поради която съзнанието на човека ту просветва, ту се помрачава. Тези смени на състоянията наричаме редуване. То обяснява промените, които стават в човешкото съзнание, или движението на колелото на съзнанието. Процесите, които стават в съзнанието, минават от механични в психични и обратно – от психични в механични. Пълненето и празненето на кофичките са механични процеси. Радостта и скръбта са психични процеси. Човешкото съзнание може да се уподоби на кръг, разделен от два диаметъра на четири части. Когато се намира в първата част на кръга, първата категория числа от 1 до 10, човек стига до най-голямото обезсърчение.
Всеки човек трябва да мине през четирите положения на съзнанието, за да се пробуди, за да заживее по нов начин. Животът в първата четвърт на кръга наричаме живот на крайно обезсърчение, във втората – живот на обнадеждаване, в третата – придобиване на голямо богатство, в четвъртата – реализиране на нови идеали. В последната четвъртина се пробужда висшето съзнание на човека и той се изпълва с желание да служи на Бога и да живее за ближните си. Той раздава всичкото си богатство без да изгубва нещо.
Движението на колелото на съзнанието наричаме работа на съдбата. Съдбата поставя всеки човек на почтено място и ако той съзнателно и с любов извърши работата си, велико бъдеще го очаква. Съдбата е господар на колелото на съзнанието.
Като ученици вие трябва да гледате съзнателно на промените във вашия живот. Съдбата няма лоши намерения към никого, тя не цели нещастието на човека. Понеже всеки човек е заставен да свърши една работа, той неизбежно минава през всички числа на колелото на живота. Числата менят местата си, а с тях заедно се движи и човек. Това движение наричаме функция на живота. Който е слязъл на Земята, той неизбежно трябва да се движи. Остане ли в покой, в бездействие, той влиза в областта на свещения мързел. Бездействието и мързелът водят към ръждясване, а ръждясването – към разлагане. За да не се разлагат нещата, колелото трябва да се движи. Като се движи и страда, човек се усъвършенства.
Природата поставя всички живи същества на работа, а Божественото Начало определя темпа на движението на колелото. Състоянията на човека зависят от това кой в коя четвърт на кръга се намира. Ако се намира в първата четвърт, ще се обезсърчи, ако се намира във втората – ще се насърчи, ако се намира в третата – ще започне да реализира своите идеали, ако се намира в четвъртата – ще започне да прилага, да дава от себе си, докато се изпразни. Във всяка четвърт човек схваща само една част от истинското положение на нещата. Ето защо, за да има пълна представа за проявите на живота, той трябва да има търпение, да мине през цялото колело. Това колело се движи непрестанно и човек разширява своите разбирания и познания. Той се стреми да се домогне до знанието, което се включва в целокупния живот.
От гледището на астрологията човек може предварително да определи за всеки час от деня и нощта на какви мисли ще се натъкне. Колелото на живота се върти и мислите и чувствата се въртят заедно с него. Ако човек не разбира това, може да се обърка и да се отчае. Но като знае, че нещата всеки момент се сменят, ще каже: „Колелото се върти. Ще имам търпение да дочакам благоприятните условия“. Който движи колелото, Той знае защо нещата стават по един или по друг начин.
Така че животът и съзнанието представляват едно колело, разделено на 4 части. Това колело е в движение. Ако на всяка четвърт са закачени по 10 кофи, като се движи колелото, те последователно се пълнят и празнят и вследствие на това се сменят и състоянията на човека в живота. Когато кофите се изпразват, човек се обезсърчава, когато се пълнят – се насърчава.
536. Разумността като път към знанието
Тази вътрешна причина, която заставя всички същества да проявяват силата и знанието си, ние наричаме разумност. Като изучавате Природата, виждате, че всички промени, които стават в нея, имат за цел да се прояви Разумното Начало.
В познаването на Великите Закони на Битието се заключава Разумността или Разумното Начало. Колкото по-голямо е знанието, толкова по-голяма е и светлината. А където е светлината, там е и Любовта. Значи светлината се проявява само при Любовта, а Любовта се проявява само при светлината. Когато обичаме някого, ние му осветяваме пътя. Не го ли обичаме, оставяме го да ходи в тъмнина. В тъмнината могат да се проявят различни страсти, желания, копнежи, но по никой начин и Любов.
Доброто е проява на разумността, т.е. на Разумното Слово, което оправя света. Когато даде път на разумността в себе си, човек има правилни разбирания за живота. Единствената сила, единствената реалност, която може да се приложи в живота, е доброто.
Само разумният може да бъде добър. Само добрият разбира същината на живота.
Само доброто е реално, защото е подобно на извор, който постоянно дава. Злото е подобно на песъчлива почва, която само поглъща, без да дава нещо от себе си. Тази е причината, поради която животът не може да се прояви без доброто. Доброто само по себе си е закон и не търпи никакви ограничения, никакви външни форми. Когато доброто функционира в човека, той мисли, чувства и постъпва право. Да мисли човек право, това значи мозъкът му да работи добре. Правилните чувства са пък в зависимост от правилните функции на стомаха. Каквато е зависимостта между правите мисли, чувства и постъпки, такава е и между функциите на ума, сърцето и волята.
537. Работата на ученика с лекциите
Вие трябва да си правите резюме от всяка лекция, да видите какво сте разбрали. Ако вие не правите резюме от лекциите и не вадите от тях поне по една мисъл за приложение, вие ще приличате на затворени шишета, съдържанието на които не се използва. Ако не прилагате новото, ще дойде старото, което носи страдание. Съдържанието на новото е доброто. Каквото мисли или чувства човек, трябва да влага в него доброто. Без доброто като основа на живота, няма успех, няма радост, няма и живот. Без доброто, и знанието няма смисъл.
538. Методи за работа
Като ученици вие трябва да имате ясна представа за нещата, да прилагате знанията и способностите като методи за самовъзпитанието си. На коравото сърце например ще действате с меки и нежни отношения.
За да изправят отношенията си , хората трябва да ликвидират със старите си сметки, да изправят старите си грешки. Старото е трън в ръката на човека. Съвременните хора се страхуват да си дадат вътрешен отчет. Страшно е човек да държи лоша мисъл за някого. При това трябва да знаете дали мнението, което имате за някого, почива на действителността. Неверните мисли се наслояват върху съзнанието на човека като утайка и му причиняват големи трудности и страдания. Отрицателните мисли правят човека нервен, неразположен. За да се освободи от отрицателните мисли, човек трябва да се самовъзпитава.
539. Методи за постижения
За да стане учен, човек трябва да има постоянство и да работи. За да стане певец, човек трябва да има добре развит ларинкс, да има любов към пеенето и да има добър учител. За да бъде красив, човек трябва да се свързва с красиви образи и лица, от които да се ползва. За да стане умен, човек трябва да се свързва с мисълта на Разумните и Възвишени Същества.
Ако иска да придобие Великата Любов, човек трябва да се свърже с Бога. Той ще приеме Божията Любов чрез горната част на главата си, през темето. Физическата любов пък минава през задната част на главата. Изобщо всеки мозъчен център е свързан с известна сила в Природата. Като знае това, човек трябва да бъде внимателен, да не пипа центровете си безразборно. Ако пипне някой център не навреме, той може да си причини голяма пакост. Ако пипне някой център навреме и знае как да го пипне, той може да подобри състоянието си. Това знание може да се използва при самовъзпитанието на човека.
540. Отношението на ученика към тялото
Като ученици вие трябва да гледате на тялото като нещо свещено. Ето защо, когато пипа тялото си, човек трябва да знае, че то представлява част от Великия Космос. Следователно чрез тялото си той има отношение към космоса.
Всяка дисхармония, причинена някъде в тялото му, внася дисхармония и в космоса. Има центрове в човешкия организъм, които не трябва да се докосват. Докосне ли се до тях, без да иска, човек произвежда експлозия в себе си. Човек трябва да контролира движенията си. Избягвайте несъзнателните и безразборни движения и вървете към съзнателните и разумни движения. В този смисъл самовъзпитанието се заключава в съзнателно живеене. Да се самовъзпитава човек, това значи да прави съзнателни движения, да дава път на разумността в себе си.
541. Методи за развиване на доброто
Когато има правилни отношения към растенията и животните, човек има правилни отношения и към ближните си, и към Бога. Само по този начин той има условия да проявява доброто, което е вложено в него, и да го развива. Както войникът се упражнява, за да се засили, така всеки човек трябва да се упражнява в правене на добро. За развиването на всеки център, на всяка способност са нужни работа и упражнения. Физиологически човек може да бъде устроен по един или друг начин, но чрез съзнателна работа, чрез самовъзпитание той може да изправи лошите влияния на планетите върху себе си и да усили доброто. Разумният човек може да пресади доброто в себе си.
542. Път към усъвършенстване
Който има знания и е разумен, той работи, упражнява се, винаги и постепенно се усъвършенства. Не е лесно човек да се усъвършенства, но не е и невъзможно. Чрез усилена и съзнателна работа върху себе си той може да възпитава своите слабости и да усили доброто, което е вложено в него.
543. Следване методите на мъдреците и светиите
За упорития, своенравния и буен човек Природата прилага същите методи, както и за животните. Например слонът, като го обърнат по гръб, става кротък. И най-заядливото куче, като го хванеш за опашката и го завъртиш няколко пъти, ще се укроти. Обаче за човека Природата разполага с други методи. Тя му посочва своите по-висши методи и го оставя сам да се възпитава.
Ако следва нейните методи, той ще има добър резултат. Всяко същество има свои специфични методи за възпитание и самовъзпитание. Изобщо, когато човек иска да се възпитава или самовъзпитава правилно, трябва да следи методите на мъдреците и светиите, защото те черпят знание от Разумната Природа.
Проследете техния живот, да видите как лягат, как се мият и обличат, как се молят и работят. Чрез самовъзпитание човек може да измени стария живот и да влезе в областта на новия, където нещата стават правилно.
544. Нови методи за работа
Ако имате някоя мисъл, която можете да употребите като сила срещу злото, не я хвърляйте настрана. Послужете си с нея. Захвърлите ли я, вие сте слаб човек. Дръжте в ума си мисълта, че всичко, което е вложено във вас, е разумно, че животът има смисъл и трябва да се ползвате от методите на Природата при самовъзпитанието си. Че нямате още истински знания, това не трябва да ви смущава, но ако не работите за придобиване на това знание, това не ви извинява.
Всички хора страдат, понеже имат условия да работят, а не ги използват. Който съзнава, че е грешен, трябва да работи, за да изправи грешките си. Казано е в Писанието, че за всяка празна дума ще даваш отчет. Всяка празна дума е дълг, който трябва да платиш с лихвите заедно. Ако сутрин си направил един дълг, прегледай сметките си още през деня и като дойде нощта, да те завари с ликвидирани сметки, да не текат лихвите. Неизплатените дългове не са нищо друго освен кармата, от която всеки се страхува. Който не плаща дълговете си, пада под тежестта на кармата, т.е. на лошите условия, които го заробват. При тези условия той се обезсърчава от живота си и не може да се развива правилно.
Като ученици на Окултната Школа трябва да се откажете от думата „обезсърчение“. Знайте, че и при най-трудните условия човек може да се развива правилно. Според естеството на материята, от която е направен, човек е променлив, но по дух е устойчив и постоянен. Дайте предимство на духа в себе си, за да не сгрешите. Като престане да греши, грешният продължава живота си. Ако праведният почне да греши, съкращава живота си. Не мислете, че сте царски синове, дошли на Земята за удоволствие. Всички трябва да работят за себе си и за своите ближни. Работата е един от важните методи за самовъзпитанието. Ако не работите доброволно, насила ще ви заставят, но ще имате добри резултати. Истинската работа подразбира работа с любов и без насилие. Ако работи по този начин, човек се радва на резултатите си. Работи ли без любов, резултатите му ще бъдат плачевни. Който учи с любов, се радва на успехите си. Само така човек може да стане учен. Приложете Любовта като метод при самовъзпитанието, за да развиете и най-малките дарби, вложени във вас. Любовта изключва всякакво обезсърчаване. Колкото пъти и да паднете, пак ще станете. Дали ще изгубите имането си или здравето си, пак ще ги придобиете. Човекът на Любовта не губи нищо. Временно може да изгуби нещо или да се лиши от него, но пак ще го придобие. В Любовта има само печалби и придобивки.
Като ученици вие трябва да гледате оптимистично на живота. Каквото и да ви се случи, приемете го с радост. Отнасяйте се съзнателно към трудностите си, за да откриете ценното, което се намира в тях. Всяка трудност, всяко страдание, носи известно благо. Използвайте благата, които страданията и радостите ни носят в живота. Във всичко виждайте проявите на Великата Божия Любов, Мъдрост и Истина. Това е първият метод, който можете да приложите при самовъзпитанието.
545. Мислите и чувствата като методи за работа
Като говорим за мислите и чувствата, ние имаме предвид посоката, по която те се движат. Желанията и чувствата на човека са течения, които вървят от периферията към центъра, т.е. отвън навътре. Теченията на мисълта пък са обратни – отвътре навън. Следователно чувствата и желанията представляват вдишване в живота, а мислите – издишване. С други думи: чрез сърцето си човек вдишва, а чрез ума – издишва.
Да мислиш, това значи постоянно да издишваш, да желаеш – това значи постоянно да вдишваш. Ако умът и сърцето на човека действат правилно, процесът на дишането също е правилен. Ето защо ние препоръчваме дишането като метод за урегулиране на мислите и чувствата на човека. Който не диша дълбоко, чувствата и желанията му са слаби. Няма живо същество, което да е лишено от желания. Въпреки това е казано: „Не пожелай!“
546. Не пожелай!
Това подразбира да не пожелаваш това, което друг е пожелал преди тебе и на когото това нещо принадлежи. В идеален смисъл под „не пожелай“ се подразбира да не приемаш онзи въздух, който друг някой е дишал. Този въздух е нечист вече. Приемеш ли го в дробовете си, той ще те умъртви. Всяко чуждо желание, което други са възприели, е отровно. Ако искаш да не страдаш, откажи се от това желание. Хората страдат от това, че се занимават с чужди желания и се стремят да ги постигнат.
Не се ровете в тинята на живота! Не се занимавайте с нечисти неща! Желанията, като течения, които излизат от Божествения център на Природата, са чисти. Обаче приемат ли се от някое същество, те извършват известна работа в него и се оцапват. За да не се натъкнете на страдания, стойте далеч от желанията на хората.
Идете при Божествения Източник и приемете направо от Него онова желание, което има отношение към вашата душа. Когато казваме, че човек трябва да води чист и свят живот, това значи да не се лени, но да бъде готов да отиде при Божествения Извор и оттам да приеме едно ново желание, от никого невъзприето. Божественият Извор е в съзнанието на човека. Качвайте се в съзнанието си, за да черпите неговите възвишени желания. Съзнателният човек е любещ и добродетелен. Той прилага Любовта и добродетелите като ориентиращи точки на своя живот.
547. Любовта и доброто – Изток и Запад
Любовта е Изток – мястото на изгряващото Слънце, а доброто е Запад – дето Слънцето залязва. Изгревът е място на работа, а залезът – място на почивка. Следователно, когато дойде Любовта, човек влиза в живота и започва да работи. Когато дойде доброто, той излиза от ярема на живота и си почива. Които се занимават с любовта, са млади, а които се занимават с добродетелите, са стари. Младият говори повече на сърцето, а старият – на ума. Младият гледа повече на изток, все иска да получи нещо. Старият гледа към запад и казва: „Както Слънцето залязва, така и аз трябва да напусна тази Земя.“ – Младият и старият се различават и по стремежите си: младите вървят отвън навътре, а старите – отвътре навън.
Когато говорим за добрия живот, ние имаме предвид уравновесяване силите на Любовта и добродетелта. Доброто действа във всички човешки прояви. Ти не можеш да бъдеш добър, ако не мислиш, ако съзнанието ти не е пробудено. Както Любовта не подразбира самото чувство, така и доброто не подразбира само правене на добро. Чувството и желанието е само едно течение отвън навътре, но не е Любов. Желанието не подразбира завършен процес. Като знаете пътя, по който желанията се реализират, пазете се от неестествени желания, които отравят човека. Те се превръщат в кръв, която се разнася по целия организъм и го трови.
Здравословното състояние на човека зависи от вътрешното течение на неговия физически и психически организъм. Влезе някое неестествено желание във вас, не се борете със себе си, но търсете начин как да се освободите от него. Като търсите начин за освобождаване от чужди желания, проникнали във вас, вие изучавате сърцето, ума и волята си. След това дохождате до изучаване на своята психика. Каквото и да става с вас, дръжте се за двете ориентировъчни точки – Божествения Изток и Божествения Запад.
Всяка Божествена идея иде отгоре през главата, минава през сърцето и се реализира чрез волята. Умът е изгрев, сърцето – залез, а волята – зенитът, т.е. най-високата точка, по която Слънцето може да се издигне.
Волев човек е онзи, който е буден в три посоки: в посоката на своя ум, в посоката на своето сърце и в посоката на своята воля. Когато Слънцето минава през трите точки: изток, зенит и запад, то извършва един кръг, след което отново се явява. И човек трябва да бъде в постоянно движение, всеки ден да изминава кръга на своя живот, да се движи между силите на ума, на сърцето и на волята си. Където има движение, там волята реализира стремежите на ума и на сърцето. Христовите думи: Станете като децата“ подразбират усилване на волята. Едва сега хората започват да работят със своята разумна воля. За да прояви разумната си воля, човек трябва да организира своите мисли, чувства и постъпки. Така че не е достатъчно да има желание, но желанията му да бъдат организирани, т.е. да знае защо желае нещо, как може да го реализира и какъв ще бъде резултатът на даденото желание.
548. Процесът на дишането като метод за пречистване на мислите и чувствата
Като ученици вие трябва да разглеждате вдишванията и издишванията като процеси, които имат отношение към вашите мисли и желания. Всяко вдишване има предвид урегулиране и пречистване на желанията, а всяко издишване е свързано с пречистване на мисълта. Като знаете това, отнасяйте се съзнателно към вдишването и издишването. Само по този начин можете да пречистите мислите и желанията си.
Чистата кръв подразбира здраво тяло. Здравото тяло пък подразбира правилно разпределение на енергиите в човешкия организъм. Дробовете представляват сито, чрез което се пречиства умствения и сърдечния живот на човека. През това сито минават само онези мисли и желания, които не са минали през ситото на друг човек.
Затова е казано, че човек трябва всеки момент да се обновява. Това значи: човек трябва всеки момент да приема нови мисли и чувства, нови желания, да поддържа дейността на ситото. Ако в ситото ви влизат нечисти мисли и желания, не трябва да се плашите. Опасно е, ако ситото престане да се върти, защото в него се натрупва кал, която пречи на правилното кръвообращение.
Докато ситото се движи, никаква опасност няма. Природата е предвидила това. Тя внася в човека такива мисли и желания, които държат съзнанието му будно.
549. Значението на молитвата
Инсталацията на човешкия организъм се поправя чрез молитвата. Молитвата не е нищо друго освен апел на човешката душа към разумния свят да изпрати оттам майстори-инженери да поправят инсталацията му.
Не се ли поправи инсталацията навреме, човек се вкисва, нарушава се правилния ход на сърцето му, вследствие на което се явяват различни болести.
550. Икономията на енергиите
Спазвайте следния закон: Изразходвайте толкова енергия, колкото е нужна за даден момент. Следователно на малкото желание трябва да поставите малка мисъл, на големите желания – голяма мисъл.
Това е метод за правилно регулиране на силите в организма. Ако на малкото желание поставите голяма мисъл или на голямото желание – малка мисъл, вие нарушавате правилния ход на теченията в организма си.
Например някой има големи желания, а не мисли много, не влага волята си. Щом не мисли и не действа, големите желания опъват силно конеца и пречупват волята.
551. Ученикът и учението
Като ученици яжте от учението, което ви се предлага. Мислете върху него и го прилагайте. Човек се ползва само от това, което яде, върху което мисли и прилага. Това значи: човек се ползва само от онова, което прониква едновременно в ума, сърцето и във волята и става негова плът и кръв. Това е истинското знание, чрез което човек изпълнява волята Божия.
Чрез това знание той проявява любовта си към Бога, към ближния си и към себе си. Ако не люби Бога, човек не може да люби и ближния си. Ако не люби ближния си, не може да люби и себе си. Любовта към Бога, към ближния и към себе си е една от живите формули, които човек трябва да приложи. Не я ли приложи, остава неразбрана.
552. Различаване на желанията
Ако едно желание произтича от вас, ако е ваше, то не може да ви връзва, обаче чуждите желания могат да връзват човека. За да не изпаднете в противоречия, вие трябва да различавате вашите мисли, чувства и желания от чуждите. Вие познавате желанията си по това, че свободно разполагате с тях. Следователно вие можете да бъдете свободни при реализирането на едно свое желание само тогава, когато умът ви е взел участие при създаването на това желание. Ако умът ви не е взел участие при създаването на желанието, при реализирането на желанията си не можете да бъдете свободни. Свободата е свързана със знанието. Само който знае нещата може да бъде свободен.
553. Метод за усилване на паметта
Един от методите за усилване на паметта се заключава в ученето. Като учи съзнателно и с любов, човек не може да забравя.
554. Ролята на мисълта при растенето на ученика
Днес от всички хора се иска да променят старите си възгледи, да внесат в ума си нова мисъл. Докато мисли право, по нов начин, човек е способен да чувства право. Докато мисли и чувства право, той е способен да работи. Престане ли да мисли, чувства и действа, човек престава да се развива. Значи растенето се определя от мисълта на човека. Истинска мисъл е онази, която има за обект служенето на Бога и изпълнението на Неговата Воля. Само тази мисъл може да спаси човека.
555. Упражнение – метод
В продължение на една седмица, като ставате от сън, записвайте първата мисъл, която е минала през ума ви. След това може да пристъпите към дневната си работа.
За да използвате упражнението добре, преди да заспите, вложете в ума си мисълта да на забравяте да запишете първата мисъл като основна мисъл през деня. При това стремете се да бъдете искрени в себе си, да записвате онази мисъл, която първа е дошла в главата ви. Не се стеснявайте от мисълта, която е проникнала в ума ви. Може някой от вас да помисли за хляб, друг – за вода, трети – за майка си, за баща си. Само онези да направят упражнението, които мислят, че могат да го изпълнят. Който мисли, че не може, по-добре да не започва.
556. Положителен метод за работа
Като ученици вие трябва да живеете и да работите с радост. Каквото и да правите, не можете да се освободите от закона на внушението. Велик и мощен е този закон. И ангелите, и боговете се намират под положителното му влияние. Не можете ли и вие да се ползвате от неговите положителни сили? – Можете. Каквато и работа да започнете, каквото и да мислите, кажете си: „Аз мога да свърша тази работа. Мога да мисля право, мога да бъда добър, мога да стана учен, силен, разумен. Мога да изправя грешките си“.
Като погледнете лицето, главата, тялото си, не казвайте, че сте грозни, че главата ви не е добре оформена, но кажете си: „Тъй както съм създаден, аз съм доволен. Има нещо, което трябва да развие и обработя. Ще уча, ще работя, ще правя усилия да придобия нещо, което да приложа към сегашното си богатство“.
Не казвайте, че условията ви са лоши, но кажете: „За сегашното ми развитие по-добри условия от тези, които имам, не мога да очаквам. Като работя с любовта и радостта, ще ми се дадат по-добри условия“. Радвайте се на малките добродетели, на малките блага. Един ден ще се разраснат, ще се превърнат в нещо велико и мощно. От малкия жълъд излиза голям и величествен дъб.
557. Самонаблюдението като метод за работа
Като ученици добре е да се наблюдавате и да си давате отчет за вашите разположения и неразположения във връзка с времето. Добре е да знаете причината за разположенията и неразположенията си. Като правите наблю-дения върху себе си, вие откривате ред външни и вътрешни причини, чрез които увеличавате знанията си.
558. Условия за развиване на мисълта
За да развива мисълта си, човек непременно трябва да среща трудности и препятствия в живота си. Те представляват преграда, плоскост, през която човек неизбежно трябва да мине. Следователно, като се натъкнете на известна трудност, приложете мисълта си, за да намерите път за премахването ѝ. Като мисли, човек се справя лесно с трудностите си. Няма трудност в света, при която да не намерите изходен път.
559. Наблюденията на ученика в Природата
Като ученици, където и да ходите – по градове, по планини – изучавайте линиите, с които Природата си служи, за да различавате механичните и мъртви линии от живите, наречени творчески линии. Ще дойде ден, когато живите сили на Природата ще се одухотворят за вас и вие ще разберете какво се крие в тях. Вие сега не ги разбирате, затова са мъртви за вас.
560. Вярата като път за реализиране на идеите
Човек не може да реализира идеите си, докато не знае да управлява инструмента си, т.е. мозъка си, ума си. Това се постига чрез познаване на Онзи, Който управлява целия свят. Вярата е първото условие за реализиране на нещата. Без вяра в Бога в душата не е възможно никакво приятелство. Изчезне ли вярата, и връзката се прекъсва, и приятелството престава да съществува. И тъй като вярата представлява приятелски разговор с Бога, с ближния и със себе си, може да си представите какво нещо е Любовта. Да имаш абсолютна вяра в някого, това значи той да бъде готов на всякакви услуги и жертви за тебе. Преди да си казал нуждите си, той вече ги задоволява.
Като ученици вие трябва да работите върху вярата си в Бога, във Великото в света. Само Той може да ви повдигне, да ви даде подтик за работа. Без вяра в живота чо-век лесно отпада, губи дух и разположение. Достатъчно е да вдигнете погледа си нагоре към Бога, за да почувствате Неговото присъствие. Ще кажете, че Бог е далеч. Той е толкова далеч, колкото и близо. Той ходи по света и посещава всички страдащи, обременени и отчаяни.
561. Метод за реализиране на идеите
За да се реализира една идея, първо трябва да се освети, после да се посади и полее. Който е реализирал идеите си, той е готов да работи за благото на обществото, на народа си и на цялото човечество. Той не пита какъв е смисълът на живота, но работи и прилага това, което е придобил. Той не пита какво е неговото предназначение, защото знае, че това е въпрос на вечността, която не се разкрива нито в един ден, нито в един живот.
562. Новото като метод за постижение
Новото осмисля живота на човек, подобрява здравето му и го прави способен за работа. Новите идеи внасят подтик в човешката душа и човек се стреми да ги реализира. Не може човек да приеме една нова идея и да не се стреми да я реализира. Каже ли, че не вярва в реализирането ѝ, това показва, че идеята, която е възприел, не е нова.
Само по себе си новото е свързано с вярата, която го подкрепя. Ще каже някой, че не вярва в Бога, а вярва в себе си. Да вярваш в себе си, това значи да бъдеш силен, добър, учен и благороден. Вярата в себе си подразбира вяра в Божественото. Като вярва в Божественото Начало, човек наистина е добър, силен, разумен и благороден.
563. Причини за неуспеха в живота
Хората не успяват, защото потъпкват своите желания, потъпкват Божественото в себе си и дават ход на чужди желания, които приемат за свои. Бог помага на човека само когато иска да реализира свои желания. Желанието на Бога е всички хора да учат, да работят, да станат работници на Божественото. По този начин те ще реализират своите идеали и ще осмислят живота си. Знанието има смисъл, когато служи за проводник на Божествените идеи. Не стане ли проводник на Божествените идеи, само по себе си знанието се обезсмисля.
564. Метод за правене на добро
Ако искате да проявите доброто в себе си, всеки ден правете по едно микроскопично добро – първо на себе си, а после на другите. Искате ли да направите едно добро, като станете сутрин, облечете се и си донесете вода от чешмата. Като носите вода, вие се лекувате, сменяте състоянието си. Като сменяте разположението си, правите добро на човек, когото не обичате. За предпочитане е човек да прави добро, отколкото да обижда и тъпче хората. Така и той се радва, и ближните му се радват. Дето има радост и веселие, там Бог присъства.
565. Задачата на човека
Задачата на всеки човек като ученик на живота е да се стреми да реализира своя идеал. Това значи да има поне една основна идея, за която е готов на всякакви жертви. Пред каквито и изпитания да се намери, да не се страхува, но да гледа на тях като на велика привилегия. Няма по-голяма привилегия за човека от това да бъде подложен на изпит и трудности, но когато разбира смисъла им. Ако не ги разбира, той търси начин по-скоро да се освободи от тях. В изпитанията, трудностите, сиромашията и глада Природата крие големи блага.
Може ли да се справи с трудностите разумно, човек се ползва от благата. Обаче, ако не се справи с трудностите си, той не може да използва и благата, които се крият в тях. Човек трябва да живее разумно, да понася с любов всичко, което се изпречи на пътя му. Дойдат ли страдания в живота ви, използвайте ги разумно, защото в тях се крият скъпоценни камъни. Христос казва: „Блажени нажалените и наскърбените“. Той разбира смисъла на страданията и не казва, че са блажени щастливите, но нажалените. Без страдания няма развитие, няма радост.
566. Послушанието като условие за растене
Като ученици трябва да знаете условията, при които можете да действате. Не мислете, че сте фактор и може да правите каквото искате. Считате ли, че сте фактор, който има право да мисли, чувства и действа по свое желание, вие ще изпитате резултатите на вашата крива мисъл. Има случаи, когато човек е фактор, но има случаи, когато той трябва да бъде послушен като дете. Не е ли послушен, той се натъква на лошите условия на живота.
567. Справедливостта като метод за работа
Както гладният се нуждае от хляб, така сегашните хора се нуждаят от справедливост. Човек трябва да бъде справедлив. Щом се натъкне на известно страдание или на някаква трудност, той не трябва да търси вината в Провидението, в обкръжаващата среда или в условията, но трябва да се вгледа в себе си, да признае, че вината за всички неуспехи се крие в самия него. Това изисква законът на Справедливостта.
Като ученици вие трябва да дадете възможност на справедливостта да се прояви във вас. За да бъдете справедливи, спазвайте следното правило: Никога не обвинявайте хората за това, което сами не можете да направите. Преди всичко човек е несправедлив към себе си, към своите части. Бъдете справедливи към ръцете и краката си, не ги уморявайте. Не пресилвайте органите си. Бъдете справедливи към себе си, към своите части, за да бъдете справедливи и към обкръжаващите. Че не можете да обичате всички хора, това е друг въпрос, защото Любовта изисква съвършени хора.
Важно е човек да бъде справедлив. Дали някой човек е добър или лош, това е негова работа. Обаче ти трябва да бъдеш справедлив към него. Следователно, който иска да приложи Любовта, трябва да бъде справедлив. Любовта не търпи несправедливи работи. Не можеш да обичаш, преди да си справедлив. Не казвай, че за нищо не те бива, че от тебе нищо не може да излезе, че не си умен. Казваш ли така за себе си, ти не си справедлив. Природата е вложила в тебе дарби и способности да се развиваш, човек да станеш, а ти не работиш, мързелив си.
За да имате успех в живота си, трябва да работите със закона на справедливостта. Намериш ли се пред някаква трудност, бъди справедлив, не казвай, че животът ти е дотегнал, че си сиромах, че си неспособен и т.н. Справедливостта подобрява живота на човека. Тя усилва дарбите и способностите му. Справедливостта има вътрешен мир и спокойствие. При това положение именно той може да работи съзнателно върху себе си и да има успех. Например, който иска да усили паметта си, нека приложи справедливостта в отношенията си към всички същества, от най-малките до най-големите.
Справедливостта има отношение към всички светове – видими и невидими. Тя има отношение към Вечността. Проявите на Природата сами по себе си са справедливи и разумни. Следователно от нейно гледище мислите, чувствата и постъпките на човека трябва да бъдат прави. Щом са прави, те непременно ще бъдат справедливи. Ще кажете, че може да мислите както искате. Не, право ще мислите. Не мислите ли право, ще опитате закона на справедливостта на гърба си.
Мислете върху закона на справедливостта и го прилагайте. Срещнете ли беден човек, не го пренебрегвайте. Човек трябва да бъде справедлив към своите мисли и чувства. По този начин той ще регулира и желанията си.
Задача за приложение на справедливостта: Приложете закона на справедливостта за 10 дена, като се наблюдавате колко пъти сте го приложили и колко пъти не сте могли да го приложите. Когато се наблюдава, човек вижда колко е справедлив. Направете упражнението съзнателно не само по отношение на постъпките си, но и по отношение на своите мисли и чувства.
Колкото по-искрен е човек към себе си, толкова по-добре ще направи упражнението. Справедливостта иска еднакви отношения и към хората, и към животните. В това се заключава благородството на човека.
568. Ученикът и силите на Природата
Като ученици вие трябва да изучавате действието на положителните и отрицателните сили върху своя физически и психически живот, за да се справяте разумно с тях. Силите биват положителни и отрицателни, възходящи и низходящи. И в доброто, и в злото има положителни и отрицателни сили. Когато се срещнат положителните сили на доброто и злото, те се отблъскват взаимно, при което силите на доброто слизат отгоре и разрушават твърдата материя, в която действа злото.
Силите на злото пък действат отдолу нагоре и раздвижват въздуха, без да причиняват големи повреди. Един поглед е в състояние да произведе известно повдигане или понижение на духа. Чрез погледа човек се свързва с добрите или лошите сили в Природата. Същият закон действа и в мислите, и в чувствата. Тази е причината, поради която двама учени или двама юнаци не могат да живеят на едно място, защото енергиите им са еднакви и се отблъскват.
Когато се натъкнете на положителните сили в себе си, трябва да изучавате отрицателните сили вън от себе си. И обратно, натъкнете ли се на отрицателното в себе си, трябва да изучавате положителните сили в техните действия. Като изучавате силите на Природата, ще видите, че съществува положително и отрицателно добро, както и положително и отрицателно зло. От една страна положителното и отрицателното се привличат, а от друга – положителното добро и отрицателното зло се привличат. Когато отрицателното добро и положителното зло се привличат, доброто печели.
Когато положителното добро и отрицателното зло се привличат, злото печели. Това са закони, които човек научава в живота си. Остане ли на теория да ги изучава, трудно може да ги разбере. Отношенията между хората не са нищо друго освен прилагане на тези закони.
Като говорим за силите на Природата, ние имаме предвид Разумната Природа, която уравновесява действието на своите сили. Не ги ли уравновесява, те произвеждат нежелани резултати: експлозии, взривове, революции и т.н. Пазете се от положителните сили на злото, които произвеждат в човека взрив, и от отрицателните сили на злото, които смразяват и свиват. За да не се пука, човек трябва да се разширява. За да не се смрази и смали, трябва да се издигне над обикновените условия на живота. Тази е причината, поради която препоръчват на човека разширяване и възвисяване.
Доброто и злото, положителните и отрицателните сили в Природата, са бойни полета, всред които хората воюват. След продължителни падания и ставания доброто излиза победител, а злото – победено. Ако искате да възпитате злото в себе си, работете със силите на доброто. Ако пък злото иска да запази живота си, трябва да се подчини на доброто и да му стане слуга.
За да се справите със силите на Природата, вие трябва да прилагате закона за трансформиране на силите. Например, когато се срещнат две положителни сили във вас, те трябва да се сприятелят. Това става, когато една от тях се превърне в отрицателна, т.е. в състояние противоположно на първото. Природата си служи еднакво и с добрите, и с лошите сили. Понякога тя впряга злото за извършване на някакво добро. Понякога впряга доброто за извършване на нещо привидно лошо.
Като изучавате своите състояния на радост и скръб, ще видите, че понякога радостта се превръща в скръб, а понякога страданията водят към радост. Когато човек се оплаква от съдбата си, това показва, че отрицателната съдба го е яхнала. Когато не се оплаква от съдбата си, положителните сили са го яхнали. Разумният човек се отличава по това, че използва еднакво и добрите, и лошите сили.
Със своите мисли, чувства и постъпки човек се намира по действието на силите на Природата. Не е въпрос да избегнете влиянието на една сила за сметка на другата, но трябва да ги уравновесявате. Човек не може и не трябва да бъде абсолютно добър, нито абсолютно лош. Защото абсолютното добро подразбира абсолютно разширение. Невъзможно е човек постоянно да се разширява и расте. Абсолютното зло пък подразбира абсолютно смаляване, свиване, в което нещата се разпадат, гният и рушат. Невъзможно е човек да се смалява постоянно. Двата процеса трябва взаимно да се уравновесяват.
Когато човек работи съзнателно върху себе си, най-после стига до уравновесяване, до организиране на своите сили, които се отправят към един общ център, откъдето черпят нови сили. Когато даде предимство на Божественото Начало в себе си, човек се е организирал вече. Всяка сила в него се управлява от Божественото. Това значи, че мислите, чувствата и постъпките на човека се ръководят от Божественото.
За да бъде здрав, човек трябва да организира силите в своето тяло, за да не се сблъскват. Всяко отблъскване на силите произвежда сътресение в организма. Под организиране на силите разбираме съсредоточаването им към общ център. Доброто и злото са резултат на сили по-горни от тях, които работят зад тях. Когато искате да изучавате доброто и злото, не се занимавайте с техните външни прояви, но спрете вниманието си върху силите, които се крият зад тях. Например сиромашията е отрицателна сила в Природата, а богатството – положителна. Зад тези сили се крие нещо велико.
Както и да мисли човек за себе си, това е повърхностно мислене. Той знае, че по естество, по начало е добър, богат, силен и разумен. Не може известна сила да остане завинаги положителна или отрицателна.
Тя е изложена на постоянни промени. На постоянните промени, които претърпяват силите в Природата, се дължи културата и вечното развитие. На тази промяна именно разчита и бъдещата култура на човечеството.
Някои се оплакват, че тежки мисли ги нападали. Тежките мисли подразбират гъстата материя, а леките – рядката материя. Злото, както и отрицателните сили в Природата, понижават душевното състояние на човека, вследствие на което той влиза в гъстата материя на живота. Доброто, както и положителните сили на Природата, повдигат човека, въвеждат го в областта на рядка материя. Затова именно казваме, че доброто всякога си остава добро, а злото – зло. Никой не може да замести доброто със злото.
Като ученици вие трябва да изучавате силите, които действат във вас, да знаете къде и как да ги прилагате. Ако силите във вас имат възходяща посока, отворете им път да излязат навън и да се проявят. Ако не са възходящи, работете върху себе си, за да ги трансформирате. Ако работите съзнателно и с любов, и в единия, и в другия случай ще имате добър резултат.
Природата е точна и изпълнителна, тя държи точна сметка за своите сили и не позволява да се изразходват напразно. Тя нищо не дава даром, но и нищо не взема даром. Тя дава кредит на хората във вид на сили и енергии, но ги следи как разполагат с нейното богатство.
569. Приложението на идеите като път за постижение
Една идея може да е възвишена и благородна, т.е. доброкачествена, но не искате да я приложите. Щом не я прилагате, тази идея умира. Ето защо се стремете към такива възвишени и благородни идеи, които можете да приложите. Остане ли една от тях във вас, тя ще ви пръсне, защото тя крие динамични сили в себе си. Който възприеме такива идеи, той трябва да им даде ход, защото те са подобни на бомби. Ако една бомба има определено време, за да експлодира, колко повече това се отнася до възвишените идеи. От човек се иска готовност да даде възможност на една Божествена идея да се реализира, а кога и как ще се реализира, това не е негова работа.
Противопоставите ли се на тази идея, тя ще експлодира във вас и ще ви причини големи пакости. Следователно неразположенията, страданията и противоречията, които човек изпитва, се дължат именно на това, че той е подпушил Божественото в себе си. За да се освободите от противоречията и страданията, отпушете Божественото във вас, дайте му възможност да излезе навън, да се прояви. Ако не се отворите за Божественото, дълго време ще се намирате под напора на неговите сили, докато един ден то експлодира във вас като бомба и ви пръсне.
Затова, искате ли да изпадате в положението на фалирал търговец, трябва да прилагате знанието си. Знание без приложение е мъртво. Знание без приложение представлява незавършена работа. Спрете ли в началото на работата си, и това, което сте постигнали, ще изчезне.
Прилагайте знанието, което имате, за да оживее, да стане ваша кръв и плът. Какъв смисъл имат вашите идеи, ако не се реализират? За да се реализира една идея, тя преди всичко трябва да мине през формите на растителното и животинското царство, докато дойде до човека. Най-после трябва да мине през човешкото царство, за да я възприеме човек и той да я реализира.
Истинско знание е онова, което може да се приложи, да се използва за доброто и повдигането на човека.
570. Чистотата като метод за развитие
Забелязано е, че всяко неразположение на човека се дължи на запушването на порите на неговото физическо, сърдечно или астрално и умствено тяло. Като знае това, човек трябва да намери начин да се чисти. Нужна е абсолютна чистота за тялото, за сърцето и за ума. Физическото тяло на човека има около 7 милиона пори, които трябва да бъдат отворени. Астралното и умственото тяло също имат много пори, които трябва да бъдат отворени. Ако живее в абсолютна чистота на мисли, чувства и действия, човек ще бъде съвършено здрав. Затова именно се препоръчва на всеки човек да се храни с чисти мисли и чувства. Направете опит в продължение на 10 дена да живеете в абсолютна чистота, за да схванете разликата между чистия и обикновения живот. Дръжте тялото си, сърцето и умът си чисти. Ако се намерите пред трудности и неразположения, започнете да работите – да свирите, да пеете, да учите, да копаете и др. Съзнателната работа ще ви спаси от трудностите на живота.
Като слушат да се говори за работа, за учене, някои казват, че Бог е промислил за всичко, няма защо да се безпокоим. И това е вярно. Обаче, като мисли за човека, Бог изпраща при него някой ангел, който му казва: „Стани, започни да работиш!“ – Който чуе този глас, трябва да стане и да започне да работи. Желая ви да чуете гласа на ангела, който ви подканя към работа и учение. Той ви събужда тихо с думите: „Стани и почни да работиш!“
571. Що е мисъл?
Мисъл е онова, в което има Истина. Истината и правата мисъл се явяват между два контраста, т.е. между две противоположни сили.
572. Мисълта и разсъжденията като път към Истината
Като ученици трябва да се научите да мислите и разсъждавате правилно. В пътя на разсъжденията си човек трябва да се домогне до истинските причини за нещата, до техните вътрешни подбуди.
Не се ли домогне до истинските причини за нещата, неговите разсъждения не могат да бъдат прави, т.е. не отговарят на Истината. Има общи причини за явленията в живота, но има и специфични причини. Когато се натъкне на разгадаването на даден въпрос, човек е доволен.
573. Ученикът и неговите придобивки
Придобивките се обуславят от хармонията между мислите, чувствата и постъпките на човека. Мисълта е свързана с мозъка, чувствата – със сърцето и с дробовете, понеже от чувствата зависи правилното кръвообращение. Постъпките са свързани с волята, със стомаха, т.е. с физическия живот на човека. Колкото по-възвишена е човешката мисъл, толкова по-голяма е връзката ѝ с духа. Колкото по-благородни и чисти са човешките чувства, толкова по-голяма е връзката ѝ с душата. Да познава човек проявите на духа и на душата си, това значи да познава себе си.
Който познава своя дух и своята душа, той е дошъл до реалността на живота. Този човек държи кормилото в своите ръце. Той е господар на своите мисли и чувства, той сам се управлява. Каквито знания е придобил, той може да си служи с тях, може да ги прилага. Обаче, ако не познава духа и душата си, човек не е господар на себе си, не може да се управлява. Каквито и знания да има, той не може да разполага с тях.
За да познае духа си, човек трябва да мисли право, да желае и да се стреми към целта си. С други думи казано: човек трябва първо да се качи в главата си, после да слезе в дробовете си и най-после да влезе в стомаха си. Всяка мисъл, всяко чувство и всяка постъпка трябва да минат през процесите на мисленето, чувстването и реализирането. Понеже стомахът е свързан с физическия свят, ще знаете, че там се реализират всички неща. Следователно всяко знание, което минава през трите свята – физическия, духовния и умствения, носи сила в себе си.
574. Стремежът към идеала продължава живота
Съществува един закон, според който колкото повече се продължава периодът на ученето, толкова повече се продължава животът. Ето защо, ако искате да живеете дълго време, непрестанно учете. Ако искате да постигнете идеала си, не бързайте, не поставяйте срок за колко време ще го реализирате. При това ще знаете, че идеалът е непостижим. В стремлението си да го реализирате вие ще имате постижения, но самия идеал никога няма да постигнете, защото идеалът подразбира съвършенство. Усъвършенстването е въпрос на Вечността. В този смисъл идеалът представлява нещо неуловимо.
575. Съзнателната работа като метод за постижение
Всеки човек трябва да прави усилия да приложи труд и работа, за да измени своя вътрешен свят. Това се постига чрез съзнателна работа и самовъзпитание. Като работи с любов и постоянство, човек може да постигне всичко.
В пътя на развитието си човек може да постигне много неща. Това, което днес е невъзможно, след време става възможно и постижимо. Дръжте в ума си мисълта, че всичко е възможно при разумните условия на живота. Където е разумността, там са постиженията. Мнозина живеят неразумно, а очакват постижения и след всичко това се разочароват. Който върви по пътя на неразумното, той е осъден на разочарования.
За да не се разочарова човек, трябва да изследва обектите, към които се стреми, да знае къде го водят – в пътя на разумността или в пътя на неразумността. Следвайте пътя на разумността, който води към постижения. Дръжте тази мисъл в ума си като математическа формула.
576. Ученикът и знанието
Добре е човек да има знания, но трябва да разполага със сила да ги носи. Знанието е товар, който само силният може да носи без да се умори. Само онези знания имат смисъл, които повдигат човека и го правят лек. С тези знания можете да обиколите цялата вселена.
Една клечка кибрит, една светла мисъл, едно добро чувство и една добра постъпка струват повече от най-голямото знание, което обременява човека.
577. Условия за реализиране на идеалите
Поставете старите разбирания под краката си, новите в главата, а реалните в сърцето. Значи идеалните неща ще поставите в главата си, а тези, които предстоят за реализиране – в сърцето. Ако не вложите в сърцето си една добра мисъл, тя не може да се приеме и от ума и да се реализира чрез волята. Ако една добродетел не мине през сърцето и през ума, тя не може да се реализира.
Всяка идея, всяка добродетел, която може да се реализира, допринася нещо за здравето на човека. Направете опит, за да се убедите в истинността на моите думи. Всяка идея, всяка добродетел, която може да се реализира, първо подобрява здравето на човека. След това тя се отразява на мисълта и човек започва да мисли право. Най-после се отразява на сърцето, човек изпитва приятно чувство и разположение. Например, ако някой от вас страда от треска, нека вложи в себе си мисълта, че иска да оздравее, да посвети живота си за реализирането на едно добро дело, на едно велико дело. Като вложи тази мисъл в ума и сърцето си, тя ще започне да работи в него и в скоро време треската окончателно ще мине. Така той ще опита резултатите на своята мисъл. Ако идеята му даде добри резултати и той оздравее, това показва, че тя е проработила.
578. Фантазирането като метод за работа
Някои мислят, че ако човек мечтае или работи с идеи, нищо не постига. Добре е човек да мечтае. Бог помага на бедните, на страдащите, на мечтателите. Като мечтае, като държи в ума си известни идеи и като ги вложи в сърцето си, те един ден ще се реализират от волята. И светът първоначално е бил като идея в ума на Бога.
579. Вътрешният смисъл на страданията и противоречията
Вие трябва да знаете, че страданията се създават от добри и разумни същества. Те винаги съчетават нещата така, че страданията, трудностите, злото като сили в Природата да принасят своите добри плодове както за пострадалия, така и за обкръжаващите. С това Природата регулира силите си. Тъкмо това показва, че страданията се причиняват от добри и разумни същества, а не от глупави. Колкото по-големи са страданията, толкова по-добри и по-разумни са съществата, които ги причиняват. Така че радвайте се, ако някое разумно същество ви мъчи. То има някаква разумна цел. Ако не разбирате този закон и започнете да викате, колкото повече викате, толкова повече ще ви мъчат. За предпочитане е да дойде някоя болест, отколкото да се отклоните от пътя на доброто. Ето защо, когато влезете в духовния път, всичко, което ви се случва, е все за добро: боледувате ли, страдате ли, падате ли, губите ли, умирате ли – всичко е за добро.
Изпитанията и страданията имат за цел да ви предпазят от по-голямо зло, на което може да се натъкнете. Колкото и да не ви е приятно това, което ви се случва, кажете си: „За добро е“. Знайте, че зад неприятните работи се крие нещо приятно. Иначе то не би станало.
Бог допуска да стават само разумни неща, т.е. такива, в които доброто е скрито. Има неща, които не трябва да станат, но въпреки това стават. Те са подчинени на други закони. Обаче във всички неща, които се допускат от Бога, се крие нещо разумно и добро. Всички хора не носят еднакво страданията си – едни ги носят по-леко, други – по-тежко. Колкото по-весел и жизнерадостен е човек, толкова по-лесно се справя с трудностите си.
580. Методи за работа
Като ученици вие трябва да мислите право. Натъкнете ли се на някаква отрицателна мисъл, поставете срещу нея една положителна мисъл. За да се справите лесно с трудностите си, не преставайте да учите, да придобивате знания. Не подчинявайте силите на своя противник. Тръгнете ли на път, вземете всичко, което ви е необходимо. Каквито и трудности да срещнете, не се обезсърчавайте. Съмнението, обезсърчаването, безверието са качества на лошите хора, на съществата, които живеят в тъмнина. Обаче, като по-умни от Синовете на Светлината, те слагат отрицателните качества на гърба на добрите хора и ги заставят да носят чужд товар. Отрицателните качества не принадлежат на добрите и разумни хора. Те са присадки, от които трябва да се освободят. Щом се натъкнете на една чужда присадка, счупете я и я хвърлете далеч от себе си. Човек е роден за доброто, а не за злото, човек е роден за любовта, а не за омразата. Злото, омразата, безверието са дошли отпосле като примеси в живота.
581. Пътят на правата мисъл
Ползвайте се от науката за справяне с трудностите си. За да постигнете това, никаква тъмнина не трябва да допускате в ума си. Пазете светлината на ума си и топлината на сърцето си. Какво мислят хората около вас, това не трябва да ви смущава. Важно е мисълта ви да бъде права. Права мисъл е тази, която не спъва процесите на мисленето, дишането, кръвообращението и храненето. Мисълта е права, когато не спъва човешките постъпки. Мисъл, която спъва която и да е област от човешката дейност, не е права. Задачата на човека е да изправи кривата си мисъл и да даде път на правата мисъл. Като реши задачата си на Земята, човек влиза в други светове, където му се дават по-трудни задачи. Радвайте се, че ви предстоят трудни задачи, защото постепенно влизате в по-горни светове.
582. Законът на развитието
Когато волята на човека е слаба, той слиза надолу. Когато волята му е силна, той се качва нагоре, т.е. възлиза. Значи, ако умът и сърцето са силни, а волята слаба, човек слиза. Ако умът и сърцето са слаби, а волята силна, човек възлиза. Като ученици вие трябва да изучавате закона на равновесието, чрез който да регулирате силите на ума и сърцето си. Волята се явява равнодействаща между силите на ума и на сърцето. Обаче има случаи, когато умът и сърцето действат сами. Тогава умът трябва да вземе надмощие, т.е. мисълта трябва да регулира чувствата. Когато човек падне на земята, това показва, че мисълта му се прекъсва. Не прекъсвайте връзката на мисълта си. Това подразбира съсредоточаване, концентриране на ума.
583. Основната идея – път за подмладяване
За да се подмладите и да се освободите от натрупвания в себе си, вие трябва да имате по една основна идея – ако не всеки ден, поне по една в месеца. Ако имате 12 основни идеи през годината, те представят капитал, с който можете свободно да работите. Затова именно основната идея наричаме необикновена, безсмъртна. Затова стремете се към необикновените идеи, за да поставите здрава основа на своето бъдеще.
Като ученици вие трябва да се стремите към идейните неща, да избягвате безидейните, които създават натрупвания в човека. Старостта, от която хората се оплакват, се дължи именно на натрупвания в чувствения, в умствения и във физическия свят на човека. Натрупването е резултат на обикновените идеи в човешкия живот.
584. Молитвата като метод за концентриране
Като пристъпим към молитва, пред нас изпъква възвишен, красив свят, напълно хармоничен. Молитвата въвежда човека в света на хармонията. И да не влезе човек в този свят, за предпочитане е да мисли за него, отколкото никак да не мисли. Благословение е за човека да потъне в мисъл за възвишения свят, макар и да не живее още там. Затова казваме, че човек трябва да мисли за Бога, постоянно да го държи в ума си, макар Той да е още недостъпен за него. Следователно мислете за Бога, вярвайте в Него, обичайте Го, за да държите съзнанието си будно, да отправяте ума си към възвишения свят. Като мисли за възвишения свят, за възвишеното, човек възприема новото. Това не значи, че изведнъж ще стане нов човек и ще се отрече от старото. Новото постепенно измества старото, както новите плодове изместват старите.
585. Методите за работа
Методите за работа се крият в човека, само условията идват отвън. Импулсът за работа е в човека, а условията и средствата се дават отвън. Да мисли човек, че методът може да му се даде наготово, това е заблуждение.
586. Значение на името на човека
Ако извадите от себе си Божествения елемент, т.е. връзката си с Божествения свят, вие ще обезсмислите живота си. Ако разглеждате името си, ще дойдете до заключение, че първата буква от името никога не трябва да се изменя. Тя е тясно свързана с вашето естество, главно с характера ви. Другите букви могат да се изменят или не, но първата буква остава неизменна. Каквито промени да правите с името си, никога не го съкращавайте.
Може да продължите името си, да внесете в него още няколко букви, но в никой случай не го съкращавайте.
587. Методите за трите свята
Каква разлика съществува в съграждането на трите свята – физически, духовен и умствен? – Разликата е в методите, с които тези светове работят, и в силите, които действат в тях. Методите, с които си служи физическият свят, са груби, а тези, с които си служат останалите два свята, са меки, деликатни. При изграждането на едно чувство или на една мисъл, не може да си служите с методите на физическия свят.
Същото се отнася и до силите на трите свята. Колкото по-високо се издигате над физическия свят, толкова силите стават по-фини, по-меки. Характерът на силите, които действат в света, се отразяват и върху живите същества. Така във вълка действат един род сили, а в овцата – друг род. Искате ли да познаете какви сили действат в даден момент, вижте какви причини ги предизвикват. Известно е, че за последствията се съди по причината.
588. Важността на физическото тяло
Като ученици вие трябва да се стремите към преустройство на своето физическо тяло, да бъде здраво, силно, пречистено. С това тяло вие ще постигнете не само физическите си желания, но и духовните, и умствените. Щом постигнете желанията си по един разумен начин, вие ще осмислите живота си. Когато координира силите на своя организъм, човек може да стане богат, силен, учен. Той може да приложи силите си и в трите свята.
Да е организирал човек силите си, това значи да е постигнал пълнолетието си. Докато стане пълнолетен, човек трябва да работи, да създаде условия в себе си за обогатяване на своето сърце и на своя ум. Истинският морал се определя от вътрешния стимул на човека. Стимулът му пък се определя от физическото му тяло, както и от силите, които работят в него.
Истински морален човек е онзи, който има здраво тяло, добре устроено, т.е. добри чувства и добра вътрешна инсталация, за да се отоплява и осветява добре.
589. Пробуждане на съзнанието
Едно се иска от ученика: съзнателна работа. По този начин той ще открие в себе си онези дарби, които Природата е вложила в него. Тази работа наричаме вътрешна, духовна. Да открие човек своите дарби, това значи да е дошъл до пробуждане на съзнанието си. Който е проявил висшето си съзнание, минава за гениален. Той сам открива дарбите си, не очаква на хората да го признаят за гениален. Той познава себе си и не се лъже в своите прояви. Съзнае ли дарбите си, човек сам се издига.
Това, което хората наричат лоши условия, не е нищо друго освен стимул, чрез който им се дава възможност да работят върху себе си, за да открият дарбите, които Природата е вложила в тях. Само по този начин човек може да се импулсира. Да откриеш една от своите дарби, това значи да постигнеш своя идеал – не абсолютен, но частичен. Дойде ли до преддверието на своя идеал, човек знае вече какво нещо е щастието.
Той не търси щастието вън от себе си. Щастието се крие в разработване на вашите дарби и способности.
590. Условия за успех в работата
За да има успех в живота си, човек трябва да притежава следните качества: такт, твърдост, наблюдателност, разумност и интуиция. Има ли тези качества, каквато работа и да започне, той ще има добър резултат. Развивайте всичките си чувства и способности, за да постигнете желанията си. Като работите върху себе си, вие ще се натъкнете на трудности, които можете да превъзмогнете със самообладание. Човек трябва да има самообладание, лесно да се справя с гнева, с обидата и униженията. Който може да се владее, той е постигнал много нещо. Не можеш да бъдеш ученик, ако нямаш самообладание. Какъв смисъл има знанието, ако в момент на изпитание не можеш да запазиш равновесието си? Щом се разгневиш, ще изгубиш всичко, каквото си придобил. В края на краищата знанието ще ти бъде товар, а не благо.
Стремете се към положително знание, което да приложите в ежедневния си живот. Това знание ви е нужно, за да се справите с малките трудности. Ако можете да се справите с тях, те ще ви покажат пътя за справяне с големите трудности. Искате ли да бъдете ученици на Великия Живот и да го разбирате, започнете с разрешаването на малките задачи. Не работите ли по този начин, ще изпаднете в песимизъм. Това показва, че сте дали път на своите лични користолюбиви чувства, страх, безнадеждност, безверие, недоволство и т.н.
Разумните същества противодействат на вашите криви разбирания и в желанието си да ви изправят ви се струва, че те ви противодействат. Те само искат да ви отклонят от реализирането на неща, които ви спъват в живота.
Като ученици от вас се иска работа, за да развиете своите дарби. Това можете да постигнете само когато сте в хармония с Разумната Природа. При това положение можете да станете музиканти, художници, философи, учени. Обаче най-голямото постижение за човека е да си изработи характер, т.е. да се пресъздаде по нов, съвършен начин. Постигне ли това, човек е осмислил живота си. Добрият характер подразбира култивирана мисъл и чувство и проявени добродетели. Това е пътят за успех в живота.
591. Превръщането на енергиите като метод за работа
Щом се увеличи умствената дейност на човека, намалява се дейността на физическото тяло. Тази е причината, поради която много хора днес са нервни. Колкото по-голяма е дейността на ума, толкова по-слаб е човек физически. За да не се изтощи нервната система, част от умствените сили трябва да се прелеят в сърцето. Ако се увеличи дейността на сърцето, организмът надебелява. Силите на организма са резултат от сумата на силите на ума и на сърцето.
Ако тялото се усили прекомерно за сметка на ума и на сърцето, непременно трябва да стане раздвижване на силите: от тялото към ума и от ума към сърцето. Човек трябва да бъде в постоянно движение, т.е. триъгълник в движение. От движението на триъгълника се образува квадрата – действието на физическите сили. От триъгълника и квадрата се образува петоъгълника – поляризиране на духовните и физически сили на човека.
Като ученици вие трябва да дадете правилна насока на енергиите си, да не се подпушвате. Всяко подпушване води към страдания, които отклоняват човека от правия път. Затова именно старите философи са казвали, че преди всичко човек трябва да работи съзнателно, да познае себе си. Да познае човек себе си, това значи да познае скритите сили на своя организъм, да научи законите, на които те се подчиняват. Докато не познае себе си, човек не може да се справи с обкръжаващата среда.
Една от причините за болестите се дължи на натрупването на известна енергия на някои места повече, отколкото трябва. Например главоболието се дължи на излишък от нервна енергия в главата. Стомашното разстройство се дължи на излишък на енергия в някои места на стомаха. За да освободи от излишните енергии в известни места в организма си, човек трябва да знае причината за тяхното натрупване. Щом намери причината, лесно може да се освободи. Причината може да е в неправилното съчетание на мислите. Тогава изправете отношението между мислите и болката ще изчезне.
Изобщо най-малката дисхармония между мислите, чувствата и постъпките на човека води към заболяване.
592. Хармонизиране на мисли, чувства и постъпки
За да хармонизира мислите, чувствата и постъпките си, човек трябва да се свърже със законите на Природата. Има закони, които регулират мислите, има закони, които регулират чувствата и постъпките. Свърже ли се човек с тези закони, мислите и чувствата му ще потекат така правилно, както той приема естествено и спокойно без усилие въздуха и светлината.
Дайте ход на чувствата и на мислите свободно да се проявяват, да не се спъват. Хората сами се спъват в чувствата си и си причиняват страдания. Например някой се оплаква, че няма кой да го обича. Човек трябва да обича, да не очаква другите да го обичат. Както стомахът има нужда от храна, така и сърцето има нужда от чувства. Обичайте първи вие, за да ви обичат хората. Очаквате ли само да ви обичат, дълго време ще чакате и ще страдате.
593. Волята като магическа пръчица
Като ученици вие трябва да бъдете разумни, всяко нещо да използвате навреме. Имате ли вяра, ще я приложите при големите трудности и изпитания. Прилагайте волята си разумно, за да постигнете всичко, каквото желаете. Жива е волята на човека. Тя показва посоката на движението. Разумната човешка воля, т.е. магическата пръчица, показва на човека как трябва да мисли, чувства и действа и как и накъде трябва да се движи.
Дръжте в ума си образа на равностранния триъгълник като представа за правилното развитие на човека в умствено, сърдечно и физическо отношение. Човек не трябва да има слабо тяло, но не трябва да има и много развито тяло, за да не поглъща силите на ума и на сърцето.
Както човек има тяло, нагодено за физическия свят, така има и духовно тяло за духовния свят, чрез което се проявяват чувствата, има и умствено тяло, чрез което се проявяват мислите. Тялото, умът и сърцето са инструменти, чрез които човек може да се прояви в трите основни свята. Няма ли тези инструменти, той не може да се прояви в нито един свят.
594. Връзката с Възвишените Същества като необходимост за развитието
За да свърши работата си, човек трябва да бъде свързан с Разумните Същества, за да му помагат. И великите хора са били свързани със Същества от Разумния свят. Колкото и да е силен и велик човек, не може сам да свърши работата си, все трябва да бъде подпомогнат от някого. Нуждата от приятели, от близки, която всеки човек изпитва, се дължи именно на необходимостта да бъде подпомогнат.
Само по този начин човек има възможност да се прояви, да даде простор на своите дарби да се развиват. Като знаете това, вие трябва да оценявате приятелите си, да не ги губите. Изгубите ли приятелството на човека, когото обичате, вие губите светлината и радостта си. Истински приятел е онзи, който може да ви помага в трудни моменти на живота. Затова е казано, че приятел в нужда се познава.
Ценете приятелите си, ценете приятелството и се стремете да го запазите. Човек може да запази приятелството като отговаря с величина, равностойна на дадената. Отплатата не е материална, но духовна. Например да бъдеш всякога благодарен на приятеля си за доброто, което ти прави, това значи всеки ден да засилваш и укрепваш приятелските отношения.
Благодарността и признателността представляват вътрешна обмяна между приятелите. В това се състои любовта. Защото любовта подразбира правилна обмяна между съществата. Който получава, трябва да отговаря със същото – и той да е готов да дава.
Така човек поддържа връзката си с Възвишените Същества, които му помагат в Пътя на неговото развитие.
595. Хармонизиране на силите
Човек трябва да се стреми да дойде в хармонично съчетание със силите на своята душа. За да постигне тази хармония, той трябва да се откаже от съмнението и подозрението в себе си като отрицателни сили. Натъкне ли се на тях, трябва да ги трансформира в положителни сили. Невъзможно е човек да остане винаги в едно и също състояние. При това колкото по-скоро сменя състоянията си, толкова по-добре за него. Това се дължи на смяната на енергиите.
Докато енергиите постоянно се менят, човек се развива правилно и нормално, вследствие на което се появяват болезнени състояния в него: гняв, съмнение, подозрение, безверие и др. Изпаднете ли в отрицателно състояние, направете опит да трансформирате състоянието си по някакъв начин, чрез движения, чрез ядене и т.н. Забелязано е, че яденето уравновесява силите в човека. Значи храната съдържа такива елементи в себе си, чрез които смекчава и отрицателни сили в човека.
Затова видите ли, че двама души се карат, дайте им да ядат. Щом започнат да ядат, спорът престава.
596. Силата на думите
Като знаете силата на думите, добре е при самовъзпитанието да си служите само с такива думи, които повдигат и облагородяват както вас, така и ближните ви.
597. Важността на условията
За да се прояви човек, нужни са условия. Условията не са нищо друго освен живите разумни същества, които обикалят човека. За да не изгуби тези условия, човек трябва да цени тези същества и да ги пази като очите си. С други думи казано: за да не изгубите условията на живота си, оценявайте разумността, където и да я срещнете, както и да се проявява. Тя има Божествен произход. Като оценявате разумността, вие се развивате правилно.
Доколкото човек цени хората, дотолкова и те ще го оценяват. Ако цените разумността, вие ще бъдете в съгласие с Първата Причина на нещата. Щом сте свързани с Нея, работите ви се нареждат добре. Разумността в човек не е нищо друго освен проява на Божественото в него.
Където е Божественото, там има успех и напредък. Божественото или разумността заставят човека да прави добро, да услужва на хората, да им помага. Най-малката разумност, която човек проявява, служи като градивен материал за неговото бъдеще. Не се отказвайте от доброто, колкото и малко да е, не се отказвайте и от най-малките Божествени мисли и чувства. Откажете ли се от доброто и от Великото в света, вие спирате развитието си.
598. Пътят на постиженията
Първото и необходимо условие за всяко постижение е Любовта към Бога. Значи първото условие за постигане и реализиране на нещата е човек да люби Бога. Второто условие е любовта към ближните, третото условие е любов към себе си. Човек трябва да люби ближния си, да се прояви, т.е. да изяви онова, което Бог е вложил в него. Да любиш Бога, това значи да приемеш нещо от Любовта Му. Тази Любов ще я приемеш чрез ближните. Да любиш Бога, това значи да попаднеш в най-великия, най-тържествения и мощен момент на душата си, когато цялата Природа се открива пред тебе.
И тъй, пазете трите важни отношения: Любов към Бога, към ближните, т.е. към Разумните Същества, и любов към себе си. С други думи казано: обичайте Бога, а към ближните и към себе си пазете отношения на взаимно почитание и уважение. Който не обича Бога, той се страхува от Него. За да се освободи от страха, човек трябва да приложи любовта. Страхът спъва, ограничава човека, а Любовта го повдига и освобождава.
Любовта към Бога, любовта към ближния и любовта към себе си са три мощни формули, с които можете да разрешавате всички трудни задачи в живота си. Колкото по-големи знания имате, толкова по-големи изпитания ще ви се дават. Всички хора ще минат през изпитанията на Йова и като ги издържат, ще придобият новия живот с по-голяма светлина и мъдрост.
Като минете през тези изпитания, тогава ще придобиете нов живот, ново знание и голямо богатство.
599. Даване път на Божественото – метод за развитие
Дойде ли в ума ви една възвишена, благородна, Божествена мисъл, веднага трябва да ѝ направите място. Всички обикновени мисли трябва да дадат път на Божествената, да ѝ отворят място. Влезе ли в сърцето ви едно Божествено чувство, всички обикновени чувства трябва да му отворят път. Това е, защото Божественото организира силите на човешкия ум и на човешкото сърце, и човек се развива правилно.
600. Страданията като необходимост за растенето
Страданията са неизбежни в живота. Без страдания няма опитност. Дойде ли страданието, човек трябва да учи. Законът е, че след всяко страдание иде радост. Който иска да участва в радостите, непременно трябва да приеме страданието като неизбежен път в живота. В този смисъл страданието е стремеж на човешкия дух да мине през областта на радостта. Обаче никой не може да направи крачка към радостта, ако не е минал през страданието.
Като ученици вие трябва да си изработите нова философия, а това значи да сте минали през страданията. Само онзи може да разбира живота, да има свое мнение и да помага на хората, който е страдал. Той има право да употреби най-хубавата храна, която Природата дава. Не познава ли страданието, човек се намира в положението на дете, което едва започва да пъпли. Какво можете да очаквате от този човек? Ако споделите с него своите опитности и страдания, той ще слуша като му говорите без да ви разбира. Ако рече да ви отговори, вместо утеха ще ви каже някаква глупост.
Затова помнете: докато едно същество не мине през най-големите страдания, то не може да влезе в пътя на щастието, т.е. в разумния живот. Защото страданието дава опитност, опитността дава светлина, светлината носи знание, а знанието отваря пътя към разумния живот.
601. Ритмусът на мислите и чувствата
Като ученици вие трябва да изучавате ритъма на своите мисли и чувства и да ги съгласувате с ритъма на Природата. Всяко нарушение на ритъма на нашите мисли и чувства води към лоши последствия. Всяко нарушение на разумните природни закони води към неестествено свиване и разширяване на капилярите, които причиняват различни болести. И когато се препоръчва самообладание, това подразбира вътрешна хармония между мислите и чувствата.
Свиването на капилярите се дължи на отрицателни мисли и чувства. Всяка лоша мисъл, всяко лошо чувство и всяка лоша постъпка стесняват капилярните съдове и прекъсват течението на електричеството и магнетизма в човешкия организъм. Електричеството и магнетизма се движат по известни линии, имат специфичен ритъм. Когато линиите на движението и ритъмът им се изменят, в организма настава известна дисхармония, която се изразява като някаква болест.
Лошите последствия на лошите мисли и чувства може след години да се почувстват. Понякога лошите последствия идват веднага. Следователно, когато се натъкнете на лошите последствия, не се чудете откъде идват. Търсете причините им в мислите и чувствата си. Причините на физическите и психически болести се дължат на нечистата кръв. Лошите мисли и чувства правят кръвта нечиста. Те оставят своите ларви, които се размножават в кръвта и изхвърлят нечистотиите си в нея.
В процеса на размножаването си тези ларви изяждат тлъстините на човешкия организъм, от което човек постепенно слабее, изпражненията им пък тровят кръвта.
602. Новата хигиена като метод за работа
Новото, към което се стремите, подразбира нова хигиена, която започва от мислите, чувствата и постъпките. Гладът се дължи на прекомерно свиване и разширяване на капилярните съдове вследствие на нечисти мисли и чувства. Човек трябва да има здрав стомах с пластични движения, с хармоничен ритъм, за да бъде животът му нормален. Ако стомахът на човека е нормален, свиванията и разширенията също ще бъдат нормални, за да кажем, че даден човек живее по правилата на новата хигиена. Свие ли се стомахът, храната не може да се смели, вследствие на което се образуват отровни газове, които отравят кръвта. Отровената нечиста кръв причинява болести и разстройства на отделните органи.
Забелязано е, че всяка дисхармония в мозъка причинява разстройство на корема и всяка дисхармония в симпатичната нервна система причинява главоболие. Ето защо, за да не боледувате, дръжте в изправност състоянието на главния мозък и симпатичната нервна система.
Когато мозъкът е в хармонично състояние, той може да лекува всички болести. Влезе ли една отрицателна мисъл в него, веднага се явяват неразположения, болести, разстройства. Това е една от причините за отслабване на паметта и за объркване на мисълта. И тъй, здравословното състояние на организма зависи от правилните функции на мозъка и от правилното свиване и разширение на капилярите. С други думи казано: здравето на човека зависи от неговите добри мисли и чувства. Всяка мисъл и всяко чувство, които произвеждат известно сътресение в организма, са непотребни. Друг е въпросът, ако една мисъл направи преврат в човешкия живот. Тази мисъл е хармонична. Тя има правилен ритъм, вследствие на което капилярите се свиват и разпускат нормално.
603. Условия за правилно мислене
За да мисли човек правилно, мозъкът му като инструмент трябва равномерно да се свива и разширява, да издава правилни тонове. Като мисли правилно, човек прекарва идеите си в своя мозък, където те узряват и дават плодове. И само онези мисли ползват човека, които могат да дадат плодове.
604. Наблюдаването на красотата като метод за растене и развитие
Цветовете се делят на топли и студени. Например червеният цвят е магнетичен. Ако искате да растете, да се развивате правилно, свържете се с червения цвят – не червеният бояджийски цвят, но живият червен цвят, с който Природата си служи. Често този цвят се явява на устните на здрави, на жизнерадостни хора. За да бъде здрав, човек трябва да гледа красотата в Природата и да я цени. Красотата храни човека.
Изучавайте Природата с любов, за да се свържете с нейните красиви линии, които помагат за правилното свиване и разширяване на капилярните съдове. Излизайте сутрин да наблюдавате изгрева на Слънцето и вечер да наблюдавате звездите, за да видите красивите линии на Природата. Благословение е да гледа човек красивото. Ако очите не гледат и не търсят красивото, човек не може да расте и да се развива правилно.
605. Влияние на идеите
Пазете се от идеи, които внасят в ума и сърцето нещо дисхармонично. Те предизвикват неправилно свиване и разширение на капилярите. Всяко прекомерно свиване и разширение на капилярите предизвиква дисхармонични мисли и чувства в човека. Под тяхно влияние човек постепенно се разрушава. Затова като ученици от вас се иска приложение на новото, което се заключава в хармонизиране на мислите и чувствата. С мисълта си човек може да подобрява здравето си. Погледът на човек трябва да бъде ясен и мек. Лицето му трябва да бъде светло, отворено като небето. За да бъдете здрави, очите ви трябва да бъдат чисти и ясни, а погледът – мек.
606. Храненето като метод за правилно растене
За да запази здравословното си състояние, както и чистотата и яснотата на очите си, човек трябва да яде малко и да дъвче храната си добре. Доброто и правилно хранене подразбира добро свирене. Ще ядете ту на лявата, ту на дясната страна, ще ядете бавно, ще дъвчете добре, за да имате добри резултати. Ако дъвчете само на лявата страна, ще станете много чувствителни. Ако дъвчете само на дясната страна, ще развиете повече мисълта си. За да има хармония между мислите и чувствата ви и да придобиете вътрешен мир, дъвчете и на лявата, и на дясната страна. Искате ли да бъдете здрави, да се развивате нормално физически и духовно, обърнете внимание на състоянието на капилярите – дали се свиват и разширяват правилно. За тази цел никога не пийте студена, ледена вода. Пиете ли студена вода, капилярите на гърлото и стомаха се свиват прекомерно и причиняват ред болезнени състояния. Никога не дишайте през устата си, защото капилярите на дробовете се свиват. Приемайте въздуха през носа, за да се пречисти и стопли. Затова помага лигавата ципа и течността в носа.
Пийте топла вода, дишайте дълбоко, но през носа, за да запазите здравето си и да се лекувате, когато сте заболели от някаква болест. Опасно е, когато капилярните съдове се разширяват повече, отколкото трябва, без да могат да се свиват. Опасно е също, когато се свиват повече, отколкото трябва, без да могат да се разширяват. Състоянието на човека е здравословно, когато капилярните му съдове се свиват и разпускат правилно и ритмично. Тогава човек може да се развива правилно и в духовно отношение, защото е в хармония с ритъма на Природата.
607. Условия за успех и правилно развитие
За да успява в живота, човек трябва да знае кои места може да посещава, та работите му да вървят успешно. В Природата, както и в живота, има хармонични и дисхармонични точки, от които зависи успехът на човека.
608. Човек не може да се моли на всяко място
Законът на хармоничните и дисхармоничните точки в Природата има отношение и към молитвата. Човек не може да се моли на всяко място. Най-напред той трябва да намери някое хармонично място за молитва. Молитвата е израз на велика хармония. Ако не може да постави мислите и чувствата си в хармония с Природата, човек не може да се свърже с нея, не може да отправи мисълта си нагоре. Природата няма да му окаже своето съдействие.
609. Важността на концентрацията
Силата на ученика е в умението му да се концентрира. Силата на ученика иде отгоре. Концентрацията в Божествените Истини е акумулиране на сила. Чрез концентрацията човек става акумулатор. Колкото повече се съсредоточава ученикът, толкова е по-силен духовно.
610. Истинското знание
Истинското знание е това, от което човек може да се ползва по всяко време. Не може ли да се ползва от него по всяко време, това знание ще му донесе най-големи изпитания. Ученикът се учи от противоречията и от грешките си. Грешките се дължат на неразбиране на нещата, на неговите криви мисли.
611. Метод за работа с мислите
За да бъдат разбрани и правилно приложени, мислите трябва първо да се превърнат в математически величини, после – в геометрични формули и фигури и най-после – в действия. Можете ли да постигнете това, вие ще дойдете до естествено свиване и разпускане на капилярите, които държат в хармония всички функции на организма. Стремете се към вътрешна хармония на организма.
612. ФОРМУЛИ ЗА РАЗМИШЛЕНИЕ
1. Размишлявайте върху: Милосърдието, Радостта, Търпението, Вярата, Надеждата; за сърцето, за волята, за душата, за Духа, за чувствата, за Царството Божие, за Божията Любов и Божията Мъдрост. И въобще можете да размишлявате върху всички добродетели.
2. За вселяване на Божия Дух – да се всели в нас и да разработи всичко онова, което ни е преподадено.
3. Бог, Който е Любов и Мъдрост, да насади в нашите души Добродетелта. /Това да се казва устно като мото/.
4. Размишление за идването на Царството Божие на Земята, за идването на Царството Божие в нас в своята пълнота, в сърцата ни, в душите ни, в умовете ни, в духа ни и във волята ни.
5. Да благоволи Господ, да скъса всички връзки, които пречат на духовното ни повдигане.
Да даде Господ здраве, сила и живот на нас, на децата ни, на близките ни, които искат да Му служат.
Да се въдвори Царството Божие между нас и да благослови Господ делото на Веригата.
Да благослови Господ слушателите, членовете и учениците на Бялото Братство.
Да благослови и нас със Своята милост, за да вършим добрата воля Божия всякога.
Ние призоваваме Господа на милостта, Който я е изявил.
6. Размишление:
Върху законите за самопожертването и възкресението.
За въдворяване на Божествената Правда в нашите сърца.
За въдворяване на Божествената Мъдрост в нашите умове.
За вселяване на Божествената Любов в нашите души.
За постигане Истината в нашите духове.
За осъществяване на Божествената Добродетел в нашия живот.
7. Да благодарим на Господа за всичко, което ни е дал досега.
8. Да се въдвори Божията Правда на Земята във всичката нейна пълнота. Да осени първо всички домове. Да вдъхне в сърцата на вярващите Божествената ревност, да я възприемат във всичката нейна красота и да я приложат във всичката нейна хубост и пълнота.
9. Размишление:
За преуспяване на Царството Божие в нас и около нас.
За изживяване силата Божия в нас и чрез нас.
Да премахне Господ всички препятствия от пътя на Своето Царство.
10. Размишления:
За възрастване на Божествените мисли в нашите умове.
За пробуждане на Божествените чувства в нашите души.
За освобождаване от всички остатъци на нашите минали съществувания.
За приемане на Божествения живот.
11. Размишление върху следните три теми:
- Как се приема храната.
- Как се образува кръвта.
- Как се създава мисълта.
12. Размишления:
За въдворяване пълната Божия Любов между всички братя и сестри по лицето на Земята.
За въдворяване единството на Духа.
За възцаряване Истината в нейната пълнота между нас.
Да изпълни Господ всички Свои добри намерения, които отначало е предопределил според Своето благоволение.
Да бъдем всички верни на своето призвание, да изпълним благата Му воля с цялото си сърце.
Да възлюбим Господа с цялото си сърце, с цялата си душа, с целия си ум и с цялата си сила.
Да възлюбим всичките наши братя и сестри и наши близки като собствената си душа.
13. Метод за развиване на центровете, способностите и добродетелите
Ако искате да развивате милосърдието си, проектирайте ума си в онзи център на главата, който е 2 см над челото. Тогава ще стане прилив на кръв към това място и тя ще започне да подхранва съответните клетки, а щом започнат да се развиват тези клетки, те ще предизвикат и възприемат вибрациите на Невидимия свят и вие ще започнете да ставате милосърдни по интуиция.
Искате ли да станете музикални, да разбирате музиката, проектирайте ума си към двете страни на този ръб над краищата на веждите. Като продължавате около година тези опити, ще обикнете музиката и ще се зароди във вас желание да пеете и свирите.
Някой се оплаква, че му е слаба вярата. У който вярата е силно развита, това място, което е над областта на музиката, е повдигнато. Когато и тези центрове са силно развити, главата е широка. Тъй че, когато мислите, че вярата ви е слаба, постоянно прекарвайте ума си нагоре към посочения център, почнете да го поливате и обработвате, и постепенно ще се създаде онова разположение към вярата, което е скрито във вас. На вярата се дължи ясновидството, интуицията и други способности, около 12. Единственото безкористно чувство е вярата. Вярвате, че някой човек е добър, може да не е такъв, обаче знайте, че ако вярвате в това, този човек в бъдеще ще бъде добър.
14. Няма Любов като Божията Любов, само Божията Любов е Любов /1921/.
15. Няма Мъдрост като Божията Мъдрост, само Божията Мъдрост е Мъдрост.
(Гледайте да произнасяте тази формула колкото е възможно по-хармонично, за да се оживи тя.)
16. Размишление за идването на благия Божи Дух в нашите сърца и умове
17. Господи на Любовта, Ти си изпълнение на всичкия закон вътре в нас. Ти си радост на всички отсега за през всичките векове (мото).
18. Размишление върху закона на Божествената Хармония
19. Понеже Любовта и Мъдростта са Божиите ръце, то и нашите ръце са израз на тези Божествени принципи и чрез тях се проектира волята, затова, като поставим ръцете пред устата и ги разтваряме настрана, и духаме, като произнасяме следната формула: „В името на Божията Любов, в която няма никаква измяна и в името на Божията Мъдрост, и в името на Неговото Слово, тъй да бъде“, против тази магия, против тази сила няма друга сила в света, която може да устои.
Така ще се разтърсят всички основи на черната ложа и всички нейни сили се махат. Друга вариация на формулата: „В името на Божията Любов и в името на Божията Мъдрост, в която живеем и се движим, и в името на Неговото Слово, всяко зло и лукаво помишление да се разпръсне“. (Духане и разтваряне ръцете настрана.)
Изговорите ли това, ще забележите, че всяка зла мисъл, всички стрели и муниции на неприятеля ви ще се разпръснат. Не направите ли това, не се ли приготвите, вие изпадате в една засада. Тогава идват съмненията, терзанията, злобата и после казвате: „Нещо ме души“. Сега аз искам учениците на Бялото Братство да ходите разумно и да употребявате това оръжие. Давам ви един закон. Употребете го спрямо когото и да е. Това е само един начин да се фиксира вашия ум, едновременно за да противодействате. Това упражнение може и мислено да го направите, но когато и ръцете действат, по-силно е, едновременно вземат участие нашият ум и нашето сърце.
20. Размишление върху Божествената чистота
a) Да царува Любовта на Единия наш Отец в сърцата ни.
б) Да се слави Мъдростта на Единия наш Отец в духовете ни.
в) Да осияе душите на Истината на Единия наш Отец, Който е началото и конец на всичко.
Щом от Любовта се преминава към Мъдростта и Истината, преминава се от едно състояние в друго.
При произнасянето на тези изречения да се постараем да схванем вътрешната страна на онова, което е скрито.
Да обнови Бог сърцата ни със съвършената Божествена чистота.
21. Теми за развиване и за размишление:
1. По химия: Отношение на химическите сили към физическите и органическите сили в Природата.
2. По физика: Отношение на физическите сили към химическите и органическите сили в Природата.
3. По астрономия: Отношенията на слънчевата енергия и лунната енергия към земната енергия и какво е отношението и влиянието на Слънцето и Луната върху Земята.
4. По минералогия: Съзнанието на минералите.
5. По зоология: Начинът, по който става преминаването на неорганичното съзнание към органичното, т.е. съзнанието на кристалите към съзнанието на клетките.
6. По ботаника: Влиянието, което растенията са оказвали в развитието на човешкия живот.
7. По теософия: Описание на първичното или ембрионалното състояние на будическото тяло, когато човек е започнал да инволюира.
8. По математика: Върху четвъртото измерение, отношението му към първото, второто и третото измерение.
9. По Окултизма: Преди колко милиона години човек е дошъл на Земята. Ония, които се занимават с Окултизма, да прочетат всички догадки по въпроса и въз основа на тези догадки да го разрешат.
10. Пак по Окултизма: На кое място ще се яви шестата раса?
22. За учението на Бялото Братство: Плътта е тяло, където временно живее духът, а духовните тела са тела на вечността. Тези тела сега се градят. Аз говоря за граденето на това ново тяло, от което ще излезе вашето възкресение. В този смисъл аз искам да се заемете да изучите учението на Бялото Братство. Вие ще го намерите, разхвърляно в целия Окултизъм, в Теософията, в Християнството, навсякъде ще го намерите. В това учение навсякъде има единство, в него няма разногласие.
В учението на Бялото Братство има особено разбиране за създаването на света, особена теория. Бялото Братство никога не оспорва съвременните теории, то си мълчи за тях. То не казва никому: „Ти не си прав.“ Това, което съвременните учени са видели и описали, прави са. Но когато искат да описват това, което не са видели, там трябва да мълчат. (Съборни беседи от 1921 г., стр. 214-215)
В Бялото Братство учението е неизменно, в него изключенията са много редки, те много скоро ги поправят. Въобще учението, в което ще влезете, е основано на една канара, която не може да се разбие. В това учение още от създаването на света, още от самото начало има ред факти, които са написани, но се пазят в тайна. Това се знае от онези Братя, които са ходили горе и всичко това запазват сега на Земята.
Всичко това е написано на каменни скрижали и един ден, когато вие се развиете, ще четете това, ще видите каква е историята за създаването на света отначало досега. Ще разберете всички стадии, през които сте минали, и ще започнете да виждате тези фази. Те ще се явят пред очите ви като живи картини. Струва си да изучавате такава наука.
Струва си да бъдете ученици на Великото Бяло Братство, понеже Учителите на това Братство държат всички архиви на космоса. Те пазят Книгата на Живота и всички вие трябва да изучавате тази книга. По-голямо благо от нея няма. Това е изкуство, затова ще се стремите да го придобиете. Изведнъж няма да дойде, но постепенно. Един ден ще кажете: „Благодарим, че тръгнахме в този път“. Защото колкото по-рано тръгнете, толкова по-добре. Колкото по-късно, това е пак за вас, толкова по-късно ще стигнете. Не се отчайвайте, може да дойдат изпитания, колебания, съмнения. Те са неща естествени в този път. Не се плашете, вярвайте, вие сте под ръководство. Щом сте верни на закона на Любовта, няма да има никакви изключения и тогава на всичко ще се научите.
(С. Б., 1921 г., стр. 226-227)
23. Размишления върху следните мисли:
a) Началото на всеки разумен живот започва с Мъдрост, която изтича от Бога.
б) Няма Мъдрост като Божията Мъдрост – само Божията Мъдрост е Мъдрост.
в) В тази Мъдрост са вложени всичките условия за разумно живеене.
24. Размишления върху следните мисли:
а) Да ни благослови Господ, да ходим неуморно в Пътя на Истината и живота.
б) И всичките ни мисли, желания, действия и постъпки да бъдат заквасени с живата Истина, която изтича от Духа на Любовта.
25. Две психически упражнения:
а) При първото упражнение се произнася следната формула: „Да подчини Бог всяко нисше действие в нас на Духа на Истината“.
Като произнасяте тази формула, ще имате предвид нисшето в света, което развращава хората, ще го свалите надолу. Като вдигнете ръцете си нагоре, ще концентрирате мисълта си, за да започне да действа Духът на Истината върху вас.
Това упражнение ще го направите 3 пъти.
б) При второто упражнение ще произнесете следната формула:
„Да се възцари Любовта, Мъдростта и Истината във всичката своя пълнота в нашите души“.
При това упражнение ръцете се поставят хоризонтално пред гърдите с длани, обърнати напред, и средните пръсти допрени, след това ръцете се разтварят и движат в хоризонтална посока, след което бавно се издигат над главата с подпрени пръсти и се свалят надолу пред гърдите. Това упражнение ще го правите 3 пъти и при последното изпълнение ще кажете:
„Така ние отваряме сърцата си на Господа, Който е сега между нас. Да се прослави Неговото Име. Амин.“
26. Размишление върху следните формули:
а) Духът Христов да пребъдва през цялата година в нашите души.
б) Да укрепнат душите ни в Истината, за да пребъдваме постоянно в нейната светлина.
в) Силата на живота е вложена в Истината, тя е израз всякога на Великия Божи Дух.
27. Две психични упражнения:
а) При първото упражнение ще съсредоточите мисълта си в следното изречение: „Да снеме Бог всяко лукаво иго на лукавия от сърцата ни“.
Ръцете от хоризонтално положение се издигат над главата, след което постепенно се свалят покрай тялото.
б) При второто упражнение концентрирайте мисълта си върху думите: „Да въведе Бог душите ни във вечната свобода на своя Дух.“ – След това се концентрира умът в живия Господ на Любовта – Христа. При второто упражнение ръцете са в хоризонтално положение една срещу друга с допрени пръсти, с длани обърнати навън пред лицето. След това бавно се разтварят настрани до хоризонтално положение. След това се издигат нагоре над главата, пръстите се допират, дланите се приближават една към друга и в това положение ръцете се спускат надолу пред лицето до пред брадата. Дланите се отдалечават една от друга, но пръстите са допрени с длани обърнати навън. В това положение ръцете се издигат бавно нагоре до пред лицето. След това ръцете пак се раздалечават настрани до хоризонтално положение и т.н.
Това се прави 3 пъти, а при свалянето на ръцете за трети път се задържа това положение: дланите една срещу друга с допрени пръсти слизат до долу, откъдето всяка ръка се прибира на мястото си.
28. Формули за изпращане до приятелите: Сутрин като станете, ще изпратите някому една хармонична мисъл. Ако не знаете какво да кажете, тогава кажете следното: „Да се прослави Господ тъй, както е писал в Своята книга“. Втората сутрин пак изпратете някаква хубава мисъл. Ако нямате такава мисъл в ума си, кажете: „Да се прослави Името Божие тъй, както е писал в Своята книга“. И всеки ден ще изпращате такива мисли, за да се прослави този жив Господ. После ще изговорите втората мисъл: „И като се прослави Господ тъй, както е писал в Своята Велика Книга, да се прояви Неговата Любов в моята душа и в душата на всички мои братя и сестри“. Тези добри мисли ще пращате само сутрин. От сутрин до обяд може да изпълните закона.
Като изпращаме по този начин всяка сутрин по една мисъл, ще успеем да премахнем много болезнени състояния. Ще изпращаме мисли на всички, на които съзнанието е будно. Ще се стараете да влезете във връзка с всички онези братя, на които съзнанието е пробудено.
Законът е един и същ. Щом съзнанието на човека, до когото се изпраща мисълта, е будно, той е веднага във връзка с вас. Място и пространство за пробудените души няма – съобщението става моментално. Ако ви дойдат мрачни мисли, изпитания, считайте, че това е велика привилегия – ще се изправите пред Господа и ще кажете: „Господи, благодаря Ти за тази велика привилегия, с която днес си ме удостоил“. Така кажете на това съзнание. Може би ще срещнете малко съпротивление и трудности, но след това трудностите ще изчезнат, вие ще почнете да се топите и постепенно ще ви олекне.
29. Психично упражнение: Ще концентрирате мисълта си в следната формула: „Любовта на Христа в нас ще свърши всичко започнато.“ Мислено ще произнесете тези думи 3 пъти. Упражнението ще правите рядко и когато сте насаме или когато сте 10 души, но в хармония. Пазете всичко, което е дадено като свято и ценно. Ще ги употребявате, където Духът ви каже. Ще слушате вашата интуиция. Но там, където Духът не ви говори, не бързайте.
30. Любовта е връзка на съвършенството. Да ни привлече Господ с тази връзка.
Да Го познаем, както Той ни познава.
Да принесем всичко Нему в жертва жива, свята и благоугодна.
Да ни съблече Господ от стария живот и да ни облече в новия живот на Любовта, Мъдростта и Истината.
Да чуем Неговия сладък глас, който носи мир и преизобилен живот на отрудените души.
Бог е Любов и нашата любов ще бъде като Божията Любов. (С. Б., 1922 г.)
31. Любов за работата на Духа Христов.
Любов за приложение, Любов за изпълнение.
Любов за възрастване на всичко добро в нашите сърца.
Любов за възрастване на всичко добро в моето сърце.
32. Значението на чистотата за ученика на Бялото Братство: Най-силната крепост против всички болести е чистотата. И като ученици на Окултната Школа, необходима ви е чистота. Без чистота нищо не можете да извършите. Учениците на Окултната Школа, мъже и жени, без чистотата нищо не могат да извършат. Абсолютна вътрешна чистота трябва. Аз говоря за вътрешната чистота – чистотата на сърцето. За да може Учителят да предаде право своето учение на своите ученици, той трябва да бъде абсолютно чист. Не е ли чист, той ще ги заведе в левия път. Чист ли е абсолютно, той ще ги води в правия път, надясно. Това е по отношение на Учителя. Също така и ученикът, ако и не е абсолютно чист, не може да върви в правия път, няма да бъде способен да върви в този път и да възприеме Божествената Истина.
Затова в дадения момент едновременно Учителят и ученикът, и двамата трябва да бъдат абсолютно чисти. И ако искате вие да предадете Божествената Истина комуто и да е, в дадения момент вие трябва да бъдете абсолютно чисти, и този, който ви слуша, непременно ще възприеме тази Истина и сърцето Му ще се обърне към Бога, ще познае Господа.
Сега аз говоря за абсолютната чистота, а не говоря за обикновената. За вас абсолютната чистота е една необходимост за закона на Любовта, тя ви е потребна и при закона на свободата. И когато вие, двама братя или две сестри, се съберете, и между вас има едно натегнато състояние, това показва, че сърцата ви са нечисти. Щом не можете да се търпите, това показва, че сърцата ви са нечисти, нищо повече. И веднага ще трябва да превърнете вашето състояние.
Имайте предвид, че без чистота не можете да впрегнете никоя природна сила да работи за вас. Вие може да я впрегнете, но тази сила ще произведе обратни кармични резултати, които с векове трябва да изкупувате. И затова от всички ученици на Бялото Братство се иска абсолютна чистота, за да могат силите на Природата да работят за тяхното издигане. Това е абсолютно правило, то е необходимо при закона на Свободата. Не спазвате ли това правило, ще останете в левия път, спазвате ли го, ще бъдете надясно.
Сега Христос, Който е глава на това Велико Училище, изисква тази чистота от вас. Христос, Който е глава на Всемирното Бяло Братство, днес иска тази чистота от учениците на Бялото Братство в България.
Чистотата, това е едно произведение, един продукт или, мога да кажа, един атрибут на Любовта. Само Любовта носи чистотата и затова без Любов не можете да бъдете чисти. Това трябва да го съзнаете. Влезе ли вече Любовта, произведе ли чистотата, вие ще имате най-великия импулс. Като видиш Божието лице, твоята душа ще се събуди и у тебе ще се яви един импулс да живееш, да работиш и за тебе в света няма да има нищо невъзможно, всичко ще бъде възможно.
Това, което търсите, то е във вас. То ще дойде само чрез чистотата. Тя иде сега в света и ще почнете да помагате на своите ближни, братя и сестри.
За да бъдете силни, непременно трябва да бъдете чисти! И за да бъде ученикът способен, непременно трябва да бъде чист. И Белите и Черните Братя знаят това правило и имат едно схващане за чистотата, само че те използват тази чистота в две различни направления. Черните Братя добиват чистотата и после я опетняват.
В Божествения свят чистотата не се продава. За нищо на света не продавайте своята чистота! През тази чистота ще минава Любовта в другите и нека хората се ползват от вашата любов. И любовта в тях ще внесе чистота. Чистотата, това е резултат на Любовта. Ако любовта мине през вас в другите хора, тази любов ще внесе чистота и тази чистота ще произведе любов.
Ученикът трябва да бъде чист, за да може да учи. И ако вие искате да бъдете красиви, външната ви форма да стане красива, непременно трябва да дойде чистотата във вашето сърце. Тази красота ще се отрази във вашето лице и вие ще придобиете красотата. Красотата е резултат на чистотата. Ние трябва да бъдем красиви. Когато човек чрез своята Любов весели Господа, подмладява се.
33. Всички окултни сили имат приложение само в Божествената Любов.
Единствената сила, която може да владее всички други сили и да ги регулира, това е Любовта. Тази сила има своето приложение във всички светове.
34. Засега от всички искам да спазвате следното правило: Да работите на ден по 1 час за Господа! Значи от 10 часа през деня 9 часа ще бъдат за вас и един за Господа. И тъй, ще приложим десетия час за работа за Господа, за да научим как действа този велик закон. Ако го приложите, ще придобиете вътре в себе си много опитности.
35. Изпитанията на ученика. В Школата ще имате един метод, ще правим опити за преобразяване. Ще ви създам един ден на всички нарочно бели. Ще ви поставя в една голяма напаст, каквато никога не сте виждали, и после ще ви кажа: „Приложете законите, които сте научили, превърнете тези енергии във ваша полза.“
Например двама души от вас ще ви скарам и ще ви кажа тогава: „Примирете се според окултните закони“. Нарочно ще ви създам такива бели. Ами че тези разправии, които стават по градовете, това аз го правя.
36. Размишление върху следните мисли:
Няма Истина като Божията Истина, само Божията Истина е Истина.
Да възсияе лицето на Господа Бога нашего в нашите души.
Да дойде светлината на Христа – проявената Божия Любов.
Начало на новия живот – живот, който носи вечна светлина в себе си.
Светлина, която показва Пътя – Пътя на Едната Проявена Любов, която носи в себе си всички блага на Битието.
Да бъдем като Бога.
Да бъдем като Любовта Му.
Да бъдем без страх и тъмнина.
Да бъдем с обич и светлина,
Светлина, която носи новия ден на живота.
Ден на вечната Божия радост,
Ден на вечното Божие веселие,
Ден на вечното Божие блаженство,
Ден, в който Слънцето никога не залязва,
Ден, който обгръща и запълва всичко в себе си,
Ден, който проявява в себе си Едната Проявена Истина – Истина на Божия живот.
Тази Истина изгрява сега на нашия хоризонт в безпределния чертог на нашия дух, в безбрежното време и пространство на нашата душа – времето и пространството, което носи своя надпис: „Бог е Дух и които Му служат, трябва да Му служат в Дух и Истина.“
Духът и Истината е нашият девиз.
Ние сме проявената Истина – плод на Духа.
37. Метод: Като срещнете някоя трудност, кажете си: „Моята воля е диамантена и пред тази воля всяка трудност трябва да отстъпи“.
38. „Фир фюр фен Тао Би Аумен“ – тази песничка е за тониране. Всякога ще можете с нея да се тонирате. Няма мъка на душата, която да не може да се тонира с тази песен. Последната част от песента е най-силна. Когато някому е тежко нещо, например тежко му е на корема и иска да се лекува, с тази песен ще може.
Тези вибрации ще поправят теченията във вас. Всяко лошо настроение, всяко лошо състояние се дължи на изгубена хармония в тялото ни, а музиката почва да тонира, да прави малки масажи. Тази песен е на един стар език и буквално не може да се преведе. Аз съм го превел тъй: „Без страх и без тъмнина“. Този превод не е абсолютно точен, оригиналът означава много повече. Това е само частичен превод, целият не може да се преведе и не е позволено да се преведе. Мелодията на тази песен е приспособена за всички състояния на душата, да можеш да придобиеш такова състояние на ума, на сърцето и на душата, че да можеш да се хармонизираш.
Думата „Аумен“ означава всички качества, които се съдържат в Божественото. Всичко, което съдържа Божественото в себе си, да израсте, да се появи в своята пълнота.
„Тао“ значи туй Абсолютното, Непроявеното, Безграничното. „Би“ значи туй, което се проявява. „Аумен“ съдържа всичко за живота.
Но туй не е същински превод. Това са ритмични думи, едно ритмично изречение, на което вибрациите са силни. Само че тук трябва да имаш съзнание да разбираш вибрациите. Щом ги схванеш, ще можеш да се ползваш. Всички окултни упражнения започват с музика. Тази песен няма да се пее навън, ще я пеете само когато се събирате, иначе като се изнесе навън, тя ще се профанира.
39. За Школата: Сега искам да разбирате, в Школата да не би да схванете някои неща буквално. Всеки ще учи според своите способности. Там е спасението. Програмата е наредена така, че да задоволи нуждите на всички според степента на развитието им. Някой да не разбере другояче. Да не мислите, че на всички ще се дадат еднакви задачи, че всеки ще отиде на Мусала. На Мусала ще отиде само онзи, който е готов. В Природата цъфти само онази пъпка, която е готова. Който е готов, ще цъфне.
И вие ще цъфнете, когато ви дойде времето. Няма да бързате. В тази Велика Божествена Школа всяко нещо трябва да става точно навреме и никой няма да се старае да коригира. Всяко нещо ще става точно навреме. И като направите опит ще добиете чрез съзнанието една малка опитност, която ще усили ума ви, ще усили съзнанието ви и ще добиете в себе си по-голяма самоувереност. Най-първо у вас ще трябва не да изкараме, а да опитомим този страх, защото вие може да имате най-благородната идея, най-възвишената идея, но щом страхът потропа, вие ще се откажете от нея. Сега това е желанието на Онези, които ръководят Школата. Аз ви казах, че тази Школа е много икономична. Ние искаме да употребите за тази Школа само празното си време, един час време през деня.
40. Постът като метод за окултна работа: В старо време страха са премахвали с пост. Ще постиш един, два, три дена, ще видиш, че човек не умира от глад, ще станеш самоуверен. Гладът сам по себе си е една сила, която дава живот, обновява живота. Първият начин за лекуване на страха е следният: ще постиш и ако този пост не ти е дал урок, тогава пак ще постиш, но ще повикаш един беден човек, от пътя ще го вземеш, ще седнеш с него на трапезата, ще му дадеш твоето ядене. Вторият начин за пост е: той ще яде, а ти ще говориш. Третият начин за пост е: този твой брат, когото си повикал от пътя да го нахраниш, ако знаеш нещо да свириш, ще му свириш, ще му дадеш твоите знания, ще видиш как ще се почувства.
Ще ви дам ред опити. И тъй, първият ден като си разтревожен, като си в най-разтревожено състояние, ще постиш, без да викаш някой да яде. Вторият ден ще постиш, ще викаш някой, той ще яде, а ти ще му говориш. Третият ден пак ще постиш, ще повикаш някой да яде, ще му свириш и приятелски ще разговаряте.
Няма да извикаш когото и да е, ще извикаш един беден човек, една душа, която ти допадне. Него ще повикаш и с него ще направиш опита. Само Учителят или някой адепт може да направи този опит с когото и да е. Най-после ще направите опита с хора, които съвършено не обичате, та да можете да се тонирате, да изпитвате разположение. Така ще опитате силата на вашата воля. Това е метод за възпитание. Не е лесно да се възпитава човек.
41. Метод за придобиване на ясновидство: Всеки един ученик, който влиза в Школата, трябва да прогледа. Затова ще ви дам следното правило: Щом Любовта влезе във вашето сърце и страхът излезе навън и щом светлината влезе в ума, а тъмнината излезе навън, всички ще прогледнете, без изключение.
Но само тези са условията: Любовта в сърцето и Светлината в ума. Най-важното условие е да възприемете Любовта и да опитате Бога като Любов. Щом отворите сърцето си за Господа, Той ще дойде, но няма да Му говорите на ваш език, на Негов език ще Му говорите.
42. Задачата на ученика в Школата: Сега, като дойдете в Школата, ние ще ви кажем: Първото нещо – ще завладеете вашия ум; второто нещо – ще завладеете вашето сърце; третото нещо – ще завладеете вашата воля; четвъртото нещо – ще контролирате вашите сили.
Това е първото нещо в Школата.
43. Формула: Няма сила като Божията сила, само Божията сила е сила.
44. Пътят към Бялата Магия:
След като добиете морална стабилност, само тогава ще дойдем до другата страна на Школата за изучаване на Природните сили и впрягането им в работа. Само когато образуваме във вас диамантената воля и белия цвят, тогава ще пристъпим към втората част на Школата, която се нарича Бяла Магия. Но там се иска диамантена воля, която пред нищо не се огъва. Само при тази воля ние можем да правим велики опити в Природата.
45. Няма Мъдрост като Божията Мъдрост, само Божията Мъдрост е Мъдрост.
Начало на Мъдростта е Любовта. Тя носи веселие и радост за човешките сърца.
Начало на нашата любов е Божията Мъдрост. Начало на нашата мъдрост е Божията Любов.
Запишете си следния стих: „Бог на Господа нашего Исуса Христа, Отец на Славата, да даде вам Дух на премъдрост и на откровение, за да го познаете и да просвети сърдечните ваши очи, за да познаете каква е необятната надежда на призванието Му и какво е богатството на преславното Негово във светиите наследие – проявената Негова Мъдрост, изявеното Негово Слово“.
46. Трите течения в човека. Събуждане на Божественото: Пазете Окултните закони! В човека при сегашното му състояние има 3 течения. Аз ги определям така: животинско, човешко и ангелско течение, а Божественото течение иде сега. То засяга повърхността на човешкия живот. Когато в нас заговори Божественото, то трябва да бъде събудено от Божествения Дух. Никоя друга сила не може да събуди Божественото. Божественото само по себе си ще се прояви. Трябва да знаете под какво влияние се намират вашите мисли, защото те могат да дойдат под влияние и на животинските течения.
И хората упражняват известно влияние, и ангелите упражняват известно влияние, както и светиите. Никой не може да ги избегне. Не мислете, че можете да избегнете влиянието на животните. Всеки момент трябва да знаете кои влияния преобладават във вашето съзнание.
47. Любовта като метод: Най-великата сила в света, това е съзнателната Любов и когато тя влезе в човека, в него се развиват потайни сили, за които човешката душа копнее. Не любов, която смущава, но любов, която разширява. Първото нещо, което искам от вас, учениците на тази Окултна Школа, е всички да се сдобиете с тази любов. Тя е във вас, но да я добиете с тази интензивност, че да я почувствате тъй идейно и вашият ум, и вашето сърце да почнат да раждат светли мисли и благородни чувства.
48. Основен принцип: В нашето Бяло Братство принципът е: Само за Бога можем да работим и само Него можем да любим безгранично, и само Нему можем да се доверяваме. Важен е този принцип и той трябва да залегне вътре в нас. Само Бог е Съвършен, само Той е Безграничен – нито се изменя, нито се променя, и само в Неговия силен Дух, само в Неговия ум, само в Неговата душа, в Неговото сърце, само в Него можем да намерим всичко онова, за което нашата душа копнее и се стреми тук на Земята. И само Него можем да намерим тук на Земята и горе на Небето. Следователно само Нему можем да въздадем чест и поклонение, и хваление и никому другиму.
Само този принцип – Бог на Любовта – трябва да залегне като основно правило в душата ви.
Него ще намерите и на Земята, и на Небето, и Той ще ви проговори, адът веднага става рай. Ако не ви проговори, раят става ад. Такъв е дълбокият закон.
49. Формула за поздравление: Ще се стараете вие, учениците, да имате взаимно уважение, почитание. Като се срещнете, как ще се поздравявате – „Няма Любов като Божията Любов“. Като ти каже брат ти: „Няма Любов като Божията Любов“, ти ще му кажеш: „Моята Любов за тебе ще бъде като Божията Любов“. Тогава брат ти ще ти каже: „Само Божията Любов е Любов“. Ти ще му кажеш: „Само в моята любов ти ще ме познаеш“.
Като се срещнете на улицата, единият ще каже: „Без страх!“ Другият ще отговори: „Без тъмнина!“ – Или може да му каже тихичко на ухото: „Няма Любов като Божията Любов“. – Той ще отговори: „Моята Любов за тебе ще бъде като Божията Любов“.
Щом има между теб и приятеля ти чужд човек, не се поздравявайте така, поздравете се с обикновен поздрав. Този поздрав ще си давате само когато няма никой помежду ви. Иначе това е буквата на нещата, не е Духът. Поздравлението да бъде тъй естествено, че в туй движение, което ще направите, да не се забелязва нещо извънредно, естествено да става. Тогава ще носите една специална бяла кърпа и като срещнете някого, ще я извадите, уж си триете носа, мустаците. Чиста кърпа ще носите, кърпа само за поздравяване. Трябва да пазите това в абсолютна тайна. И другият ще извади кърпа.
Но ще извадите кърпата си отдалеч и няма да я слагате на устата си, ще я хванете леко и ще я прекарате покрай носа и устата си. Другият ще види, че имате бяла кърпа и той ще ви поздрави по същия начин. Всички ученици на Бялото Братство, ако носите връзки, трябва да бъдат бели. В бъдеще няма да носите яки, а една бяла кърпичка или бяло шалче, хубаво забодени с игла с пентаграм. Селяните ще имат бели ризи, нищо шарено по тях.
50. Няма Любов като Божията Любов, само Божията Любов е Любов. Няма Любов като проявената Божия Любов, само проявената Божия Любов е Любов.
51. Духът Божи, Духът на Вечността.
Духът пресвяти, Който пълни сърцата ни с Любовта. (3 пъти) – При изговаряне на тази формула ръцете се поставят в следните положения: двете ръце наклонено вдигнати нагоре, после в хоризонтално положение с длани нагоре и най-после на гърдите.
52. „Фир фюр фен Тао Би Аумен“ се пее с движения. Най-напред ръцете се издигат нагоре, отвесно, после на челото, на гърдите, на устата, нагоре, на гърдите, нагоре, на устата, нагоре, на гърдите, хоризонтално, на гърдите, хоризонтално, на устата, хоризонтално, на гърдите, хоризонтално, на гърдите, нагоре, хоризонтално, на устата, хоризонтално, на гърдите, хоризонтално, на гърдите, хоризонтално, на брадата, хоризонтално.
53. Магически формули, произнесени с движения:
Да дойде – ръцете нагоре (3 пъти)
Духът – ръцете нагоре (3 пъти)
Божий – ръцете нагоре (1 път)
Да очисти – ръцете хоризонтално (1 път)
Да очисти – (1 път) ръцете хоризонтално
Да очисти – (1 път) ръцете върху лицето
Да очисти – (1 път) ръцете хоризонтално
Пътя ни – (3 пъти) ръцете успоредно напред
Пътя на Духа на Истината – (1 път) ръцете хоризонтално
Да отстрани (3 пъти) – ръцете като че отстраняват нещо отпред настрани
Всичките ни недоразумения (3 пъти) – спускане ръцете отгоре и настрани с широк замах
Да се всели (3 пъти) – ръцете отстрани към гърдите като че нещо се влага
Да живее (3 пъти) – същото положение на ръцете
В нас (3 пъти) – същото положение на ръцете
Да сме благи (3 пъти) – движение на ръцете отпред към гърдите
Както Той е благ (3 пъти) – същото движение
Да просветнат лицата ни с Божията Светлина (3 пъти) – ръцете нагоре, върху очите, хоризонтално, на челото, до устата, хоризонтално
Да сме носители (3 пъти) – ръцете отпред във вид на кръг надолу, като че взема нещо, и нагоре
На Неговата (3 пъти) – същото движение
Съвършена Любов (3 пъти) – същото движение
Любовта, дето Бог живее (3 пъти) – същото движение и ръцете спират горе
Дето мир царува (3 пъти) – същото движение
И радост пълни сърца ни /3 пъти/ – същото движение
Да дойде Духът Божий
Да очисти пътя ни
Пътят на Духа на Истината
Да отстрани всичките ни недоразумения
Да се всели, да живее в нас
Да сме благи, както е Той благ
Да просветнат лицата ни с Божията светлина
Да сме носители на Неговата съвършена Любов
Любовта, дето Бог живее
Дето мир царува и радост пълни сърцата ни
Духът Божий (с пеене)
Духът на Вечността
Духът пресвяти (ръцете нагоре)
Който пълни (ръцете на гърдите)
Сърцата ни с Любов (ръцете на гърдите)
Духът пресвяти (ръцете хоризонтално)
Който пълни (ръцете на гърдите)
Сърцата ни с Любов (ръцете на гърдите)
Духът благи (3 пъти) – ръцете на гърдите.
Това са все окултни упражнения, които ще правите, за да се тонирате вътре; това са символи, магически формули, за да се повдигнете.
54. Задачата на упражненията е умът да присъства.
55. Ще се стремите да придобиете Истината в душата си, Светлина в умовете си, чистота в сърцата си, Свобода в душите си, Знание в умовете си, Сила в сърцата си.
56. Гледайте да съграждате върху трите основи: Любовта да взема надмощие в сърцата ви, Мъдростта – в умовете и духовете ви, Истината – в душите ви.
57. Добродетелите и цветовете: Ние означаваме Добродетелта с белия цвят, Правдата – със зеления цвят – това е материалният цвят, Любовта – с розовия цвят – това е астралният цвят, а в по-висшите му проявления той се губи, душата се губи в полето на Нирвана, Истината – със синия цвят, или висшето ментално поле, Мъдростта – с жълтия цвят. Добродетелта – белия цвят, Правдата – зеления, Любовта – розовия, Мъдростта – жълтия и Истината – синия. Тези цветове, тези добродетели ще ги носите в умовете си, ще ги опитвате и ще се ползвате.
(С. Б., 1922 г., стр. 252)
58. Доброто разположение като условие за размишление. Ако вие сте неразположени духом, можете ли да учите? За да учиш, трябва да имаш най-доброто разположение на духа. Само при доброто разположение може да се учиш. Само при едно добро духовно настроение може да мислиш за най-великите въпроси, да възприемеш най-великите мисли, желания, които съществуват в Природата, да разглеждаш великия космос, който Господ е създал. Изгубиш ли това разположение, тогава Божествените лъчи не могат да проникнат в съзнанието, всичко се затваря. И когато човек остава в тъмнина в съзнанието, всичко остава в бездействие, нищо не ни интересува и най-после заспиваме.
59. Няма Любов като проявената Божия Любов. Само проявената Божия Любов е Любов.
Няма Мъдрост като проявената Божия Мъдрост. Само проявената Божия Мъдрост е Мъдрост.
Няма Истина като проявената Божия Истина. Само проявената Божия Истина е Истина.
60. Светът е едно велико училище на Христа. И когато някой човек съзнае, че е ученик, той влиза в школата на Христа.
61. Школата на Бялото Братство. Малко учени хора има в Европа, които имат Окултни познания, много малко са те. Бялото Братство сега отваря тази Школа, а досега то е държало своята Школа затворена. И малцина са влизали в нея. Христос казва: „Малцина са влезли през тясната врата“. Сега се отваря този широк път, да влезете и да учите тази Велика Наука на Бялото Братство.
Туй, което се говори и пише за Окултната Наука, е още далеч от Истината. То е от черното братство, от черната магия, то не е наука, то е помия, ако искате да знаете.
Бялото Братство сега отваря своята Школа и като влезете в нея и се запознаете с методите, прийомите и законите, които управляват Природата, както те ги употребяват, тогава ще имате една ясна представа какво нещо е Великата Природа, в която сега живеем.
Новият живот е път към Бялото Братство. То ще ви даде истинските закони и методи. Бъдещият ви живот ще се обуславя от Школата, затова трябва да влезете, да научите новите методи и начини как да живеете. Иначе ще фалирате. Само в тази Велика Школа на Христа ще намерите ония истински методи на новия живот, в които душата ви да се задоволи. Били ли сте в аудиторията на Христа? Чули ли сте Го? Вие още не сте слушали първата лекция. Сега аз като говоря, казват: „Я говори Христос, я не.“ – Не, като влезете в тази свещена аудитория – схващайте добре – в моя ум има съвсем друга мисъл: Аз ви казвам, че вие никога не сте били в тази аудитория, но като влезете, тогава ще разберете каква е тя.
Аз ви казвам: вие никога не сте били в такава аудитория. Сега, ако можеха вашите очи да се отворят, да минете в астралния свят, вие щяхте да видите такава славна аудитория, че ще се чудите, че сте били слепи в душите си. Стига душите ви от това говорене да се изменят, да влезете в по-висшите светове, да се пробудите и вие да видите, че тази обстановка ще се видоизмени.
Сега сте като корените долу, криви, но ако корените излязат на листенца, ще видите, че обстановката ще се измени. Горното и долното положение имат подобие – между клоните и корените има известно подобие.
Но казвам: струва си човек да влезе в тази вътрешна аудитория, да слуша Христа – подразбирам това Абсолютното. Когато вие чуете гласа на тази светлина, Необятното Съзнание да говори на вашето съзнание, на вашия ум, душа, сърце и дух, както Павел ще кажете: „Чух неща, които не могат да се изкажат с човешки език.“ Павел, който е бил на третото небе, казва: „Зная, че видях един човек, с когото мога да се похваля, но в тяло ли бях, вън от тяло ли, не зная.“ – Павел е бил пренесен на третото небе. Третото небе – това е Школата на Бялото Братство.
И той влезе в нея, слуша тази Велика Философия, тази Божествена Мъдрост и се въодушеви, че като слезе, каза: „То е Велико Знание!“ – И като слуша горе това, каза: „Всичко от този свят аз считам за измет, за да позная Христа.“ Но като е слушал горе, казва: „Това, което видях, е толкова Велико, че всичко в този свят считам за измет.“ Затова жертвите, които вие ще дадете в този свят, този измет като дадете, ще познаете Христа.
Кажете: „Ние благодарим на Бога, че пожертвахме, за да познаем Бога, Христа, този Велик Христов Дух, тази Велика Изявена Любов, тази Изявена Мъдрост, тази Велика Изявена Божия Истина, която сега обхваща духовете и душите на всички ученици и буди всичко онова, което е заспало у вас. Пробужда ви от хиляди векове и казва: „Настана час, настана ден, настана ден тържествен.“
И ще разберете деня тържествен да влезете в Школата, да чуете като Павел онова, което вашите души с хиляди векове са чакали, да чуете гласа на Великия Учител във Вселената. Един е Той във Вселената, няма втори като Него. Между Бога и човечеството Той е само един Учител, Който свързва цялото човечество. Като Учител вие ще имате понятие за Него само когато влезете в Неговата аудитория и слушате, и тогава ще кажете: „Слава Богу, бяхме в аудиторията на Христа и ние вече Го знаем.“
Сега вие сте при тази врата, чакате да се отвори, навън се вдига голям шум, който ви пречи да слушате.
62. Мисли за размишление:
1. Господ постави престола си на небето и Царството Му владее над всичко.
Царството Божие не е в обикновеното слово, а в разумната сила. Царството Божие не е вътре в обикновеното, а в безпределната ширина на душата и духа, в душата, която обича, и духът, който люби. Не презирай деня на Любовта, в който тя е почнала да се проявява. Отвори сърцето си и чакай я. Приготви нозете си и посрещни я. Отвори обятията си и целуни я.
Приложи живото Слово на твоя Небесен Баща, Който те е привлякъл с нишките на Своята Любов.
Тези нишки са в ръцете на Христа – изявеният Бог на Любовта. „Идете – казва Той – известете на братята ми да идат в Галилея и там ще Ме видят.“ Галилея, това е човешкият разум, планината, на която душата може да слуша Неговия глас. – „Чрез съветите си ще ме водиш и след това ще ме приемеш в слава.“
Тогава ще преговарям славното Твое великолепие и величието на всичките Твои чудни дела.
Най-после, братя мои, укрепете се в Господа, в силата на Неговото могъщество, на Неговата безгранична Любов, неизказана Мъдрост и в светлината на Неговата Истина. Призовете Го и Той ще дойде. Посейте доброто и Той ще го възрасти. Приложете милосърдието и Той ще го благослови. Ще бъдете тогава всички народ избран, синове и сънаследници с Христа на Бога Живаго.
2. Изпяване на думата „Благост“ с движения. Произнесохме думата 5 пъти в песен със следните положения на ръцете: настрани с малък наклон, хоризонтално, напред, малко раздалечени, хоризонтално, пред устата, хоризонтално, пред устата и т.н. При това положение на ръцете се изпя с постепенно усилване, а после отслабване. Две ритмични движения има в думата Благост. Направихме едно кръгообразно движение с ръце (3 пъти). Отпред, надолу, полуклякане и с широк кръг обикаляме назад около тялото, нагоре и пак се спускат ръцете напред, надолу без свиване на лактите. Изпяхме пак Благост. (Ръцете в хоризонтално положение, надолу, отпред, нагоре, до брадата.)
3. Произнасяне на думите: „В Дух и Сила“ – ръцете хоризонтално (7 пъти). При същото движение на ръцете се изговаря: „В Дух и Сила, която носи победа“ (5 пъти).
При разтваряне на ръцете и изговаряне на думите, след всяка дума движението на ръцете се спира във вид на хвърчене. Със същото движение на ръцете – като хвърчене, се изговарят думите: „В Дух и Сила, която носи победа и дава свобода“.
С разтваряне ръцете с движение на хвърчене се изговарят думите: „Свобода на изявената Божия Истина в нашите души“.
С ръце прострени напред се произнася думата „Благост“ и следното изречение: „В Дух и Сила, която носи победа и дава свобода, свобода на изявената Божия Истина в нашите души“.
Четене на „Отче наш“ с вдигнати нагоре ръце.
След шестте гимнастически упражнения Учителят каза: „Това са първите уроци по закона на ритъма“.
Метод за тониране: Сутрин, когато не сте си доспали и сте неразположени, изпейте няколко пъти думата „Благост“, докато се тонирате, и после отидете на работа.
4. Учителят ни показа най-големия и единствен по рода си пентаграм, който принадлежи на Братството, рисуван с бледи цветни бои, и с всичките му символи – релефно изрисувани. На горния връх – образът на Учителя. За него Учителят казва: „Няма болест, която да не може да се излекува пред тази картина. Това е оригиналът. Този образ да бъде постоянно в ума ви“.
5. Условия за влизане в Братството. В Бялото Братство ще пазите едно правило: Който дойде, трябва да си събуе обущата – нови дрехи, нови обуща, през баня ще мине да се окъпе, после през 7 огъня и след като мине през всичко това, тогава ще го въведете вътре в Братството. Тъй е било в старо време, тъй ще бъде и сега. Не си правете илюзии.
6. Специална школа. Имам още една школа, специална школа, която вие не сте виждали още. На тях когато говоря, другояче говоря, вие сте в общата школа. Между вас няма ученици, а между тях всички са ученици.
Сега онези, които се готвят за специалния клас, трябва да знаят правилата на специалния клас; или аз казвам: Който иска да влезе в специалния клас, трябва да изучава Истината. Такъв е законът там.
7. Благославяй, душе моя, Господа (5 пъти). Първия път – ръцете нагоре свободно, втория и третия път – хоризонтално, четвъртия път – ръцете на гърдите, пред устата с длани навън и хоризонтално, петия
път – хоризонтално, на гърдите, пред устата и хоризонтално.
8. Тайна молитва – коленичили на дясното коляно.
9. Благословен е Той, Който ни благославя, Бог на Любовта.
Благословен е Той – изпява се с положението на ръцете настрани.
Който ни благославя – изпява се с ръцете настрани.
Бог на Любовта – бавно пеене с бавно спускане на ръцете отстрани до долу.
Бла-го-сло-вен – пеене с бавно издигане ръцете настрани.
Бла-го-сло-вен е Той – пеене с бавно спускане ръцете надолу.
Кой-то ни – пеене с бавно издигане ръцете нагоре.
Бла-го-сла-вя – пеене, ръцете разтворени напред.
Бог на Любовта – пеене с бавно сваляне ръцете надолу.
Бог на Любовта – ръцете хоризонтално.
Бог на Любовта – ръцете се свалят надолу бавно.
Бог на Любовта – ръцете настрани.
Любовта – ръцете надолу.
Бог на – ръцете настрани, Любовта – ръцете надолу.
Бог на – ръцете настрани, Любовта – ръцете напред.
Благословен е Той – 4 пъти с движение на ръцете настрани и напред.
Благословен е Той – 3 пъти, ръцете отпред, малко прибрани, с движение подобно на летене.
Който ни благославя – бавно спускане на ръцете, подобно на летене, не съвсем до долу (1 път).
Който ни благославя – ръцете в последното положение, с летене (2 пъти).
Който ни благославя – ръцете настрани, подобно на летене (3 пъти).
Благославя – няколко пъти кръгообразни движения на ръцете, със слабо приклякане.
Благославя – няколко пъти ръцете в движение напред, нагоре, напред, нагоре и т.н.
Да сме благи – същите движения (3 пъти).
Благи – същите движения, само че по-бързо (3 пъти).
Благи – ръцете се движат отгоре надолу до пръстите на краката.
Благи – ръцете се вдигат нагоре.
Благи – много пъти, ръцете се движат кръгообразно около тялото и остават хоризонтално.
Да сме силни – ръцете напред.
Да сме крепки – ръцете настрани.
Да сме твърди – същото положение.
Твърди като диамант – същото положение.
Да сме чисти – ръцете напред.
Като живата вода – същото положение.
Да сме чисти като живата светлина – същото положение.
Да сме чисти като Любовта – същото положение.
Нашият закон е чистата Любов – ръцете настрани.
Нашият път е чистата светлина – ръцете напред.
Нашето Слово е Мъдростта – ръцете настрани.
Ние сме крепки в Бога на Любовта – ръцете напред.
В Него ние победихме света – ръцете настрани.
В Неговата Любов добихме своята свобода – ръцете настрани.
Ние сме вече свободни от закона на смъртта – ръцете настрани.
Необятната Любов ни въздигна – ръцете напред.
Безпределната Мъдрост ни оживи – ръцете настрани.
И едната неизказана Истина ни възкреси – ръцете напред.
Святи Отче на Небето, ние осветихме Името Ти – ръцете настрани.
Ние свършихме делото Ти – ръцете настрани.
И въдворихме Твоето Царство – ръцете настрани.
Благословен си Ти отсега за през всичките векове. Амин. – ръцете настрани и долу.
Изпяваме думата „Амин“ 7 пъти с движения на ръцете – настрани и кръгообразно движение на ръцете, със слабо приклякане.
При тези движения на ръцете, летенето – това е раздрусване на вашето съзнание, събуждане.
63. Изпяване на буквата „а“ със следните движение на ръцете: дясната ръка настрани, после – лявата, а след това и двете.
64. Любовта и Мъдростта. Потребно ни е да обичаме някого. Себе си не можем да обичаме. Любовта сама по себе си не може да обича, защото, ако рече тя сама себе си да обича, значи да ѝ липсва нещо. И тъй, обектът на Любовта е извън нея. А какво обича Любовта? Тя обича Мъдростта. Обект на Любовта – това е Мъдростта. И защо например една жена се възхищава от един силен мъж? Защото само умният човек е силен. Тя се възхищава и казва: „Мога да го обичам, мога да разчитам на него“. И Мъдростта всякога се възхищава от Любовта. Затова първото нещо, жената трябва да бъде умна, за да може да обича Мъдростта. И мъжът трябва да бъде умен, за да обича Любовта. Този закон е верен и в духовния свят.
65. Метод за връзка с Бога. Трябва да си определите един час през деня да работите за Бога, за Братството. Като вложите тази идея в ума си, тя ще работи, защото всеки ден ще си спомняте, ще казвате: „Аз ще работя за Господа.“ – Сутрин или вечер, като внесеш тази идея, че ще работиш за Господа, всеки ден ще се свързваш с Невидимия свят, с Господа. Всеки ден по такъв начин ще се свързваш с Господа, да бъдеш свързан духовно. Всеки ден като помислиш, че трябва да работиш за Господа, ти вече си свързан с Небето. Всякога, когато отправим ума си към Невидимия свят по какъвто и да е начин, това е едно благо за нас. Човек трябва да бъде продуктивен.
За този час ще мислите как да го прекарате в работа. Сега вие ще схванете само физическата страна на въпроса и ще кажете: „Не, аз не мога да направя нищо.“ – Не се спъвайте от буквата. Има много начини да работим за Господа: ще помагаме на болни, на бедни, на измъчени и страдащи, ще изпращаме хубави мисли на тези, които са в тъмнина, ще работим и физическа работа. Необходимо е всеки ден да работим за Господа по един час, защото по такъв начин се свързваме с Него. През другите часове ще мислим как да работим, а през този час ще работим. Ученикът ще дава обяснение пред себе си как е работил.
66. Празникът на труда 22.IX. Ние ще определим един ден за труда, ще го отпразнуваме тържествено, ще го наречем специален ден. Ще определим ден, в който ще започнем работата за Господа и ще го наречем Празник на труда. Ще го отпразнуваме. Ще го знаем всички. Девети септември, т.е. 22 септември по нов стил, ще определим като ден, когато ще започне трудът. – Празникът на труда. Слушайте да ви кажа, на 22.IX. всички ще станем рано. В колко изгрява Слънцето тогава? – В 6 ч. Ще станем рано и този час ще го прекараме всички заедно. Ще работим най-първо в духовния свят. В този ден ще работим един час; този час ще прекараме в размишление и ще се помолим да ни благослови Господ, този труд да бъде продуктивен, тези 365 часа да бъдат благословени тази година. Щом този час от деня се благослови, ще се благослови и целия ден. Значи, ако се благославят 365 часа, ще се благословят и дните. Ако се благословят дните, ще се благослови и живота ни. Часът, който ще се определи за размишление, ще бъде от 5 до 6 ч. сутринта. От 5 до 6 ч. сутринта ще прекараме в молитва, ще се молим по всеки един начин да ни упътят така, че тези 365 часа да можем да употребим за най-добрата работа.
Аз съм уверен, че вие ще разрешите задачата за труда много добре. Дръжте се в духа на нещата, а не в буквата. Един час сутрин или на обяд, или вечер, можете да работите за Господа. Вечер до 12 ч. можете да изпълните задачата. Така че през деня имате три възможности да посветите един час за Господа.
Ще се молите всеки един час да ви се създаде работа. Ще се молите и да ви се отговори на молитвата. Всеки ден ще се молите да ви се създаде работа за този час и вие ще видите как ще ви се отговори на молитвата. А пък, ако можете сами да си създадете работа, още по-добре.
67. Благодат и съвършенство. Има неща, които даром не се дават. Човек по благодат се спасява, но по благодат не се усъвършенства.
68. Ясновидство и съвършенство. Казват за някой, че е ясновидец. Какво има в ясновидството, което може да го повдигне? – Ясновидството е само въведение. Този, който е ясновидец, трябва да бъде мъдрец, да употреби на място своето ясновидство. Ако той може да употреби това ясновидство само за зло, какво преимущество има в него?
Следователно дарбите имат смисъл само в една душа, която е съвършена. Душата трябва да бъде съвършена в своите действия. Има съвършенство в действия, има съвършенство и по естество. В стремежите си, в своите постъпки аз трябва да бъда съвършен, всичките си енергии аз трябва да насоча към една и съща посока.
69. Правило: Когато се греете на слънце, никога не се спи. Когато Господ говори, никой не трябва да спи! Когато Учителят говори, ученикът не трябва да спи! Заспи ли, ще му дойде нещо зло. Ами че трябва да правите усилия над себе си. Тези причини, които ви заставят да заспите, са вън от вас. Те идват да калят волята ви. Има около вас ред същества, които нарочно отвличат вниманието ви, за да вземат нещо. Гневът, омразата, неверието, съмнението, това са все отклонения от правия път, за да ви оберат.
70. Говорът на Учителя: Ако вие бяхте готови, аз бих ви говорил за красотата на Божествения свят, за неговата вътрешна страна, как живеят там съществата и т.н.
Но сега, както и да ви го описвам, вие ще го разберете по земному. Истината вие можете да я научите само от един Велик Учител или при едно вътрешно вдъхновение, на което източникът е един и същ. Само при един извор, на който дъното е чисто, можете да видите красотата на този извор. И тъй, Истината ще научите от Христа, защото няма по-велик Учител от Христа.
71. Божият глас: На Господа гласа никой досега не е чул – той е свещен глас. Ние казваме, че Господ ни говори. Да, Господ ни говори, но между нас и Бога има толкова напреднали души, та като проговори Господ, гласът Му минава през всички тези по-висши от нас същества и докато дойде до нас, той се изменя вече.
Ние още не знаем Божия глас. Та като казваме, че Господ ни говори, то значи, че Божественият Дух ни е проговорил. Знаете ли през колко среди е минал този Дух? – Какво ви е казал Духът? – Ще обичаш Господа с цялото си сърце. Ще обичаш ближния си като себе си.
72. Метод за трансформиране на състоянията: Щом станете сутрин, ще си кажете: „Аз трябва да имам поведението на един ангел.“ – Малко си разтревожен, ще си кажеш: „Аз трябва да имам поведението на един ангел.“ Ще си казвате тези думи всеки ден – като спите и като ядете, и като работите. Ще си казвате: „Моята мисъл трябва да бъде като поведението на Слънцето, моите чувства трябва да бъдат като поведението на един извор.“ Ако изпълнявате това правило, за всички ви имам приготвено нещо много хубаво. Ще ви дам един специален подарък. Няма да мине много време и всеки ще получи този подарък.
73. Езикът на Природата. Как ни учи Природата:
В Природата Великите Същества са създали своя азбука, която ние трябва да изучаваме. Например вземете следния символ: ако отидете сутрин на изгрев слънце, най-напред ще забележите една малка светлинка, която постепенно се усилва, усилва, докато изгрее Слънцето. Щом изгрее, това хубаво нещо изчезва, картината се изменя. Питам: какво иска да ни каже от изгряването на слънцето до залязването?
В тези моменти на Природата има два символа. В първия момент, от пукването на зората до изгряването на Слънцето, Природата ни учи върху двата велики закона на Мъдростта и Истината. Този момент отнема 2 часа. В него промените са резки. След като изгрее Слънцето обаче, Природата ни учи на друго. Тя ни учи на закона на топлината, т.е. на закона на Любовта. В този момент няма толкова резки промени в картините, но има промени в температурата. Най-напред не е толкова топло, но постепенно става все по-топло и по-топло, докато стане много горещо. Значи и в живота е същото нещо. Човек в утробата на майка си, в утробата на Природата, 2 часа учи Мъдростта и Истината, а останалото време от деня учи Любовта. Тъй че по-голяма част от нашия живот е употребен за изучаване на топлината и промените, които стават с нея. И тъй, когато вашият живот е на изгрев, ще вземете първия символ. Когато отивате всяка сутрин на изгрев, ще имате в ума си картината, идеята на изгряващото Слънце. И когато погледна пукването на зората, аз ще се въодушевя, душата ми ще се изпълни с онези принципи на Мъдростта и Истината, а след като изгрее Слънцето ще кажа: „Настана часът на Божествената Любов!“
И тогава цял ден ще трябва да изучавам промените, които стават в Любовта. Това е хубавото в Природата!
74. Размишления. Само разумният и добър ученик напълно изпълнява Волята Божия.
1. Размишления върху Любовта и четене на „Добрата молитва“.
2. Размишление върху Мъдростта и четене на „Отче наш“.
3. Размишление върху Истината и четене на „Добрата молитва“ и „Отче наш“.
4. Размишление върху Правдата и Божия Промисъл – „Триединния Бог“.
5. Размишление върху Добродетелта и Божията Благост – „Молитва на Царството“.
6. Размишление върху жертвата на Любовта и Божията Милост. Четене на молитвата „Пътят на живота“.
7. Размишление върху Духа Божий, Божията Святост и Чистота. Четене на молитвата „Плодовете на Духа“.
Вечният и необятен Бог е Пътят, Истината и Животът.
Мир на всички, които ходят в Пътя Христов!
Бог е Любов и Той е единствената връзка на живота.
Благословени са всички, които следват Неговия Път.
75. Две свещени положения. Едното свещено положение е: Да дойде Бог чрез Духа си да живее в нас! Няма по-свещена идея от тази – да дойде Бог чрез Духа си да живее в нас. То ще произведе това разширение, това освобождение в нашите души, което чакаме. Бог е, който ще ни освободи. Само когато Бог дойде да живее в нашата душа, ще дойде и тази свобода. Няма друг изходен път. Само така ще познаем Божията Любов.
Второто положение, което за мен е свято, е следното: Ние да искаме да живеем в Бога. Засега ние сме още отвън. Христос казва: „Отец живее в Мене и Аз живея в Отца“. Това са две положения коренно различни помежду си. И тъй: Отец живее в Мене – първото положение. То е силата, която аз имам, и тази сила е от Бога. Аз живея в Отца Си – това е второто положение. Като влезем да живеем в Бога, тогава ще се изпълним с Божията Любов.
Сега вие, като ученици, сте длъжни да добиете второто
положение – да живеете с Бога. Тогава вие ще се изпълните с Неговата Мъдрост, с Неговото знание, с Неговата сила и с пълнотата Му. Имате ли тези 2 положения, т.е. живее ли Бог чрез Духа си във вас и живеете ли вие в Бога, между Бога и човешката душа настава единство. Павел казва: „Няма сила в света, която може да ни отдели от Любовта на Бога, от Любовта Христова“.
А това е целта – да се образува тази връзка. Размишлявайте върху тези 2 идеи: първото положение – да живее Бог във вас, да придобиете необходимата за вашето развитие свобода; второто положение – да живеете вие в Бога – само тогава ще придобиете онази вътрешна интуиция, чрез която ще разбирате същината на нещата.
76. Вехади е свойство на Духа. Тази дума произтича от дълбочината на душата. Тя е дума на ангелския език. При произнасянето ѝ духът ви се отваря.
77. В съгласие с общия пулс на Живата Природа. Първото нещо, което трябва да почувства всеки от вас, когато си ляга вечер, е да бъде в съгласие с общия пулс на Живата Природа. Има едно ритмично движение на живота – вдигане и слагане, прилив и отлив, с което движение човек трябва да бъде в съгласие. Сутрин, като ставаш, това движение ще те подеме нагоре-надолу така, както майката люлее детето си. Ето защо всяка вечер всеки от вас трябва да знае в съгласие ли е неговият живот с това общо разумно движение, което Бог е вложил в него.
И сутрин като стане, трябва да почне пак същия живот. Направете опит и ще видите каква голяма разлика ще има тогава в живота ви в сравнение с днешния. Трудностите няма да изчезнат, но тогава лесно ще разрешавате въпросите. Всичките ви спънки ще бъдат благословени. Те ще ви донесат радост и веселие. Тези неща са се проповядвали от хиляди години насам и днес пак се проповядват.
78. Метод. Когато правиш добро – крий го, а когато правиш зло – открий го, нека знаят всички.
79. Когато проучвате беседите, лекциите и Библията, ще ви посетят отгоре по-напреднали ученици, а може да ви посетят и по-напреднали Братя. И аз ще присъствам при вас с една лампа.
80. Когато видите, че някой страда, вие обикновено казвате: „Кармата му е такава“. Да, може кармата да му е такава, но ние трябва да му помогнем, за да се освободи от тази карма.
81. Една от големите грешки се крие именно в това, че някой път ние можем да съблазним и другите. Именно от това трябва всички да се пазите.
82. Имайте предвид едно правило за себе си: Без търпение не можете да приложите нищо. Вие искате да приложите някои неща, но не успявате, защото нямате търпение. В Окултната Наука има методи, ред правила за придобиване на търпение.
83. Специалната светлина. Всички вие трябва да минете през известни опитности. В тази Божествена наука млади и стари трябва да минете през известни опитности, но не е необходимо всички да минете през един и същи път. Всеки от вас минава през особени планински пътеки. Всеки човек има в живота си особени пътеки, през които минава и които го водят към главния Божествен Път.
За всеки от вас има определена специална светлина. За очите на всеки един е изпратена от Невидимия свят специална светлина, специален лъч. Специална светлинна енергия е изпратена само за вашите очи.
И някой път, когато правим екскурзиите си по Витоша, аз избирам времето, за да може да се придобие тази именно светлина. В дадения случай ти не можеш да добиеш тази светлина в София, а трябва да се качиш или на Витоша, или на Мусала, или да отидеш в някой друг град, или даже в някоя друга страна.
84. Магически формули за четирите посоки (Дадени на Мусала, 11.07.1926 г.)
а) Най-първо се обръщаме на юг и произнасяме следната формула: „Да се възцари Добродетелта и се разпръснат всички лоши мисли в света!“
б) Обръщаме се на изток и произнасяме следната формула: „Да се възцари Божията Правда в света и да изчезне всяка неправда в живота ни!“
в) Обръщаме се на север и произнасяме следната формула: „Да се възцари Божията Истина в живота ни и да изчезне всяко робство от душата ни!“
г) Обръщаме се на запад и произнасяме следната формула: „Да се възцари Божията Мъдрост във всичките прояви на живота ни и да изчезне злото от нашия път!“
д) Обръщаме се на изток и произнасяме следната формула: „Да царува Господ и да се слави Господ във всичката Своя Любов, Мъдрост и Истина! Да се възцари Господ в Своята Любов, в Своята Мъдрост и в Своята Истина! И да свършим всичко за славата Божия на Земята!“ – Амин!”
85. Още за специалната светлина. Ние правим нашите събори в Търново, защото там най-добре можем да приемем специалната светлина, защото навсякъде не можем да приемем тази светлина, която ни е определена. И после на събранията всеки по интуиция трябва да избере това място, откъдето ще дойде неговият лъч. Ако се подчинявате на този закон, той ще ви посочи точно на кое място трябва да седнете, до кой брат и до коя сестра. И ако седнете там в този момент, вие ще получите тази светлина. Това течение е точно определено за вас. Ако направите този опит, вие ще възприемете навреме тази светлина, която иде отгоре, и ще проверите закона.
Разумните същества са определили точно геометрически мястото ви и ако не седнете на своето място, а на друго място, ще се усетите много неразположен. Това е, защото тази светлина, като стане физическа, вие я приемате от всички страни като вълни и се образува това вътрешно неразположение. Тази светлина може да я приемете в различни часове и на различни места. Някой път може да я приемеш в двора, като минаваш, някой път на пътя, някой път в кухнята и пр. Като почувстваш нейното присъствие по интуиция, спри се и отправи мисълта си към Бога, към Възвишения свят и ще получиш Божието благословение. Всеки ден е определено да получиш по едно Божествено благо.
Хубавите дни в живота, Божествените дни винаги се отбелязват. Те започват с едно Божествено благо. Всяко благо се определя с нещо много хубаво, което трябва да дойде на деня си. За да стане знаменит този ден, да се отбележи в живота ти, трябва да се определи с едно благо, което да помниш завинаги. То ще се отбележи тъй, както в албумите се пишат някои изречения и ценни мисли за спомен. Тъй е в Божествения свят, като дойдат тези два лъча. Има лъчи, които идват всеки ден. Има лъчи, които идват един път през седмицата. Има лъчи, които идват един път в месеца. Има лъчи, които идват един път през годината. А има и такива лъчи, които идват само един път в живота ви. И колко буден трябва да бъде човек! Тези лъчи може да дойдат в твоите младини, може да дойдат в средата на живота ти, а може да дойдат и в края на живота ти. Ти не знаеш кога ще дойде тази светлина.
Някой път идва към 30-та година, някой път към средата на живота, а някой път накрая. И човек трябва да живее дотогава, докато приеме тази светлина. Докато не си приел тази светлина, не ти се иска да умираш. Тази е причината, поради която човек не иска да умира.
86. Любовта и новото учение. Някой път ангелите слизат от небето с цел да разрешат известна задача на Любовта. Например на някой ангел се дава задача да прояви Любовта чрез някоя сестра с кораво сърце, която никога не се е влюбвала. Той трябва да влезе в нейното сърце и да изяви Любовта навън. Тази мома като се влюби, ще се намери в небрано лозе. Какво ще прави? Ще се влюби! Тази мома ще се влюби, защото ангелът разрешава своята задача. Ако тя върви по неговите съвети, ще дойде най-красивото разрешение на Любовта. Обаче, ако не послуша този свещен глас, ще падне в изкушение. И тъй, когато казвам, че Бог е Любов, подразбирам, че някой ангел разрешава във вас задачата на Любовта.
Когато Бог дойде във вас да се прояви, по никой начин няма да Го подпушвате. Подпушите ли го, вие ще си създадете най-голямото нещастие. Ще съзнаете, че Господ е във вас, ще слушате Неговия свещен глас; ще бъдете верни, няма нито на йота да отстъпвате от това, което ви говори. Вървете по този път и не се бойте!
Вървите ли по този път, ще се яви разширение в сърцето и в душата ви. Умът ви ще се освободи от всички спънки и ограничения. Тогава ще почувствате вътрешния смисъл на живота, ще оздравеете от всички недъзи и обкръжаващите ви ще познаят, че вашият живот е чист. Тази е великата задача, която ви предстои да разрешите. Ако не разрешите въпроса по този начин, тогава ще имате един живот на изсъхване. Да скъсате известни връзки и да считате, че сте ги разрешили, това е глупаво. Религиозните хора в това отношение са егоисти. Божественото учение, което иде в света да повдигне човечеството, няма такъв характер, какъвто вие се стремите да му дадете.
87. Молете се един за друг. Молете се един за друг за опрощение на греховете си, но Бог да оправи пътищата на Любовта, която действа във вашите сърца. Бог да оправи пътищата на светлината, която се отправя във вашия ум. Бог да оправи пътищата на знанието, което иде да всели във вашите души, да ви покаже свещения Път на живота.
Казвате: „Ние можем да направим всичко.“ – Ако Бог живее в нас като Любов и ние като живеем в Него, щом прояви Любовта си, ще дойдем в съприкосновение с най-високата сила – Любовта, ще бъдем при Истината, която ще даде красота на живота ни, и тогава ще се създаде новото човечество. То е създадено вече, но ще се даде израз на новия човек.
Ние ще почувстваме тази вътрешна връзка, ще минем от спящо състояние в будно, или от смърт, от ограничено състояние в безгранично, от временния живот във вечния, където няма изтощаване. С една дума: ще намерим това, което алхимиците са търсили – вечното подмладяване. Това е смисълът на живота – човек постоянно да усеща в себе си как се подмладява, как се видоизменя от красота в красота, от сила в сила.
88. Любовта като Божествена среда. Божествената среда, в която живеем, е Любовта. Ще мислите, ще чувствате, ще действате съобразно средата, в която живеете – Божествената среда на Любовта. Ние живеем в Любовта, както рибите живеят във водата.
Вие живеете в Любовта и нищо в света не е в състояние да ви раздели от Любовта. Както рибарят може да извади рибата от водата и да я лиши от живота ѝ, така и дяволът, някой умен човек, може да изопачи ума ви, сърцето ви и да ви извади от средата на Божията Любов. Той например ще ти каже: „Ти гледай да ядеш и да пиеш, това е смисълът на живота!“ – Послушаш ли го, той те е извадил с мрежата от водата и от този момент ти си мъртъв.
Любовта не е само едно положение на допирни точки. За да живееш в Любовта, твоята душа трябва изцяло да бъде потопена в нея. Цялата ти душа трябва да чувства тази сила, която прониква в мисълта ти и чувствата ти, и всичките ти действия – да чувстваш, че Любовта е велик импулс в живота, както и в цялата Жива Природа. Така трябва да чувствате Любовта – като една велика сила. Само по този начин вие ще разбирате вашата душа и душите на другите хора.
Любовта, която излиза от всички души, свързва всички хора в едно цяло, тя е звеното на живота. Ако нямаш въздух, можеш ли да говориш? Звукът се предава на нашите уши чрез въздуха, а светлината се предава чрез своя среда по-тънка от тази, чрез която се предават звуковите вълни. За да разберем Божията Мъдрост, за да разберем Божията Истина е необходима среда. Тази среда е Любовта. Това трябва да знаете! Без Любов вие нищо не можете да разберете в света. Единствената среда, чрез която се предават знанията, Мъдростта и действията на Истината, това е Любовта. И тъй, ще знаете, че вие сте потопени в Божията Любов. Питам: ако сте потопени в Божията Любов, от какво има да се измъчвате? Защо сте неспокойни?
Значи Любовта не е проникнала още навсякъде във вас. Има място, където Любовта не е проникнала, и това място се мъчи. Великият закон казва: Отвори душата си, за да проникне Любовта навсякъде, да внесе живот в тебе, защото всички ние изискваме именно това.
Ако тази Божествена сила не прониква в нашия ум и нашето сърце, ние не можем да живеем.
89. Философията на живота. Всички трябва да бъдем внимателни към нуждите на хората. Това е всичката философия на Любовта. Но в нея има и вътрешно съдържание. Същественото в Любовта не е онова привидното, външното, което вършим. И когато ние задоволяваме нуждите на хората, те ще се предразполагат към нас.
Каквото и да е Божественото благо, всякога се предава чрез нас. Бог, който живее далеч от нас, някой път споделя Своята Любов с нас, за да можем и ние да споделим тази Любов с околните. Ако Господ върши всичко сам, тогава ние сме безпредметни. Ако приемаме всичко направо от Господа, каква нужда щеше да има да се събираме? Безпредметни щяхме да бъдем един за друг, но така ние се изпитваме. Това е Волята Божия. Затова се събираме. Бог се проявява по този начин.
90. Духът Ръководител: Аз не съм за външните отношения, но за онези вътрешни, чисти отношения, с които не можем да огорчаваме Духа. Ние можем да огорчим Духа. Духът – това е Божественото, което всеки човек има в себе си. Всеки от вас е ръководен от един възвишен Дух. По няколко пъти през деня Той влиза вътре във вас да наблюдава душата ви. Внимавайте да не го огорчите! Напусне ли ви този Дух, ще ви сполети най-голямото нещастие. Когато е с вас, Той ще ви урежда пътя; ще ви прекара благополучно през всичките пътеки; каквито нужди и да се явят, Той лесно ще ги премахне.
Каквито и болести да ви дойдат, Той знае как да ги лекува. Пък и вас ще научи да лекувате всички болести. За този Дух говори Бог: „Ще изпратя Духа Си, да ви ръководи и крепи в пътя на живота.“ – И Давид казва: „Не отнемай от мен Светия Си Дух!“ Този Дух е носител на Божията Любов. Без него не можете да направите нито крачка напред. Когато тези Божествени Духове живеят в хората и ги управляват, в живота им ще царува хармония. Когато вие сте в дисхармония, това показва, че тези възвишени Духове не са във вас, а са горе на небето и чакат там, докато се споразумеете. Затова, за да разберете душата на някой човек, трябва да бъдете много умен.
91. Методи за трансформиране на състоянията: Във връзка с трудностите, които ще имате през годината, ще ви дам едно правило, което ще приложите 10 пъти през годината, значи всеки месец по един път. Допуснете, че имате някоя трудност, някое голямо неразположение. Какво ще правите? – Ще намерите някой малък извор, ще го изчистите добре и ще следите дали ще се премахне вашето състояние. Ако се премахне, значи вие можете да лекувате недъзите си чрез водата. Ако вашето състояние не се премахне след като изчистите извора, тогава идете в гората, ще намерите някое дърво, ще поразровите почвата около него и ще го полеете. Ако състоянието ви се измени, значи вие имате нужда от жизнените сокове на тези растения. Те ви лекуват. Ако и това не може да ви помогне, ще намерите някое малко животно, ще го нахраните и напоите. Ако този опит измени вашето състояние, значи вие се нуждаете от едно малко разнообразие в живота. Ако не се измени, ще намерите някой беден, нуждаещ се човек и ще му направите една малка услуга.
Ако вашето състояние се измени, вие трябва да правите добрини на хората. Ще започнете да трансформирате състоянията си чрез изворите, чрез растенията, чрез животните и най-после чрез хората. Всеки от вас, който иска да бъде ученик, ще направи тези 10 опита. Ако се усъмните, ако се подвоумите, стойте отвън като слушател, не се занимавайте с тези опити и методи. Ние ще помагаме на всеки, който изпълнява тези опити. Ние нямаме никаква връзка с онези, които не изпълняват опитите.
92. Бог е Любов, Бог е живот, Бог е светлина – Това са 3 думи, които съдържат сила в себе си. Любовта всякога се изявява чрез живота. Ние познаваме Любовта само в живота. Как се проявява Любовта в живота? – Това същество, което те обича, не се стеснява, грижи се за тебе, желае ти доброто. Това са качествата на Любовта. Самият живот пък се проявява в това, че той носи светлина и топлина. Светлината и топлината не могат да се проявят извън живота. Или казано другояче, животът не може да се прояви извън светлината и топлината. Ако се прояви извън светлината и топлината, ние не го познаваме.
93. Ролята на топлината в живота: Недоволството в човека показва липса на Любов. Всеки, който е недоволен, показва, че му липсва нещо. На гладния липсва хляб, на жадния – вода, на друг му липсва въздух. Като вземе тези 3 елемента, ще бъде доволен. Това, което е вярно по отношение на физическия живот, е вярно и по отношение на Любовта. Защото чрез възприемане на храната в живота, винаги се ражда топлина. Тогава, от чисто духовно гледище, ние трябва да се храним, да ядем, за да се образува топлина. Топлината сама по себе си е носител на живота. И затова казвам, човек трябва да има топло сърце. Почне ли сърцето да изстива, животът се губи.
Продължаването на живота зависи от топлината на човека. Всички хора, които изгубват своята топлина, преждевременно остаряват и умират. Затова, като станете сутрин, най-първото нещо е да възстановите топлината си. За да възстановите топлината си, още като се събудите, започнете да мислите за Господа и за Неговата Любов, която носи топлина и пожелайте тази топлина да проникне и във вас. Та първото нещо като станете сутрин да помислите, че Бог е Любов. От тази Любов излиза извор, който протича към нас. Знаем ли, че Бог е Любов, ние ще възприемем това течение.
Ще отворим душата си чрез вярата и това течение, като мине през нас, ще възстанови разрушеното равновесие.
94. Добрата молитва: „Добрата молитва“ като прочетеш, с нея можеш да минеш навсякъде. Тя е един пропуск. Като кажеш: „Господи, Боже наш“, ще минеш през първата врата. Колкото изречения има в нея, през толкова врати ще минеш. Някой казва: „С всяка молитва можеш да минеш.“ – Не, не е така. Аз съм виждал мнозина, които пишат молитви – те мислят, че лесно може да се състави една молитва. Не, хубавите молитви в света са дадени от Бога, от Духа Божий. Те са свещени молитви и никога не остаряват. Има някои молитви, дадени от хора, но те остаряват. Молитви, които са като пропуск – те са свещени молитви. Една молитва, каквато е „Добрата молитва“, тъй, както е дадена, Духът всеки ден я оживява. Тя се мени всеки ден. „Добрата молитва“ не е една и съща. Например в първото изречение: „Господи, Боже наш, благий ни Небесен Баща, Който си ни подарил живот и здраве, да Ти се радваме“ – ако можете да схванете Бога като свой баща и да сте готови да се жертвате заради Него, като съзнавате, че Той ви е дал живот и здраве да Му се радвате, знаете ли какво нещо е това? Широк свят ви се открива. И това е само в първия пасаж. Тези думи всеки ден все повече и повече ще оживяват за вас.
95. Човек и Духът: Първото и най-важно нещо за вас е да образувате това вътрешно общение, тази вътрешна връзка с Духа. Мнозина от вас казват, че не признават какво Духът говори. Това е човешката гордост, която казва: „Аз говоря!“ – Не, трябва да знаете, че без Духа Божий не можете да образувате никаква мисъл. Човешкият ум се събужда само чрез Духа Божий. Щом станеш сутрин, все ще те посети някой дух. И най-голямото неверие, което съществува в нас, се проявява по причина на това, че живеем в много гъста материя, вследствие на което постоянно изпъждате тези духове, които ви посещават с цел да ви помогнат, и с това се спъвате.
Вие казвате: „С мене ли ще се занимава Духът?“ – Ами с кого? – „Че аз не съм най-светият човек!“ – Ами кой човек е свят? Че най-светите хора са като децата! Те са толкова смирени, толкова смирени! Някои хора мислят, че адептите, светиите са най-силните, най-големите, най-високите хора, че импонират на всички. – Не, те имат знания, имат грамадна сила, правят чудеса, когото пипнат – оздравява, но като го погледнат, в погледа им се чете кротост, смирение. Те са като малките, разумни деца. Важното за вас е да имате детско състояние на духа. То е именно състоянието на Божия Дух. Това е новото положение, новото схващане, което трябва да имате. Това е едната страна на въпроса. Другата е да бъдем чисти, да забравим старото. И тогава в новото човечество ще останат само 3 неща: вяра в Любовта, вяра в живота, вяра в светлината! От тези 3 думи ще се развие целия бъдещ свят.
96. Бог е Любов, Бог е Живот, Бог е Светлина.
Господи, дарувай ни Твоя Дух.
97. Важността на размишлението:
Ще се учите да размишлявате. Едно от качествата на ученика е да има дисциплиниран ум. Всички съвременни хора страдат от силата на своя ум. Техният ум прилича на един неопитомен кон. В ума има много разнообразни сили, които трябва да се впрегнат на работа, трябва да се възпитават. Това е една от великите задачи на всеки ученик. Цялата съвременна култура е култура за упражнение, за възпитаване на човешкия ум. При това възпитание, ако човек няма знания, никакъв успех не може да постигне, така както, ако дърводелецът не знае как да владее своето сечиво, му е невъзможно да направи някакво изделие – всичко ще осакати. Така е и с човешкия ум.
В това отношение всяка дума е само един удар върху човешкия ум. Когато един майстор знае как да удря, всеки удар отива на мястото си, а когато не знае как да удря, той само руши. Това не произтича от зла воля, а от незнание.
98. Само Истината води към живота. – Само по закона на Истината се нагласят нещата, т.е. Истината ги наглася. Нагласянето дава условия да се прояви музиката.
99. Без сърце няма живот. Без ум няма мисъл. Животът извиква сърцето, мисълта извиква ума. Любовта събужда душата от дълбокия сън, а Духът възкресява силата на живота. Ето едно обяснение върху Духът: Духът – това е най-възвишеното, най-разумното у човека. То съединява нишките на живота, а тези нишки сами по себе си носят сила. По този закон само еднородните нишки дават сила. Силата – това е пътят в Живата Природа, чрез който идват всичките Божии блага.
100. Как трябва да се чете „Добрата молитва“:
Когато четете „Добрата молитва“, най-първо ще поемете дълбоко въздух, така че да можете да я прочетете на едно вдишване, а които не могат, поне на 2-3 вдишвания. При това постоянно и често вдишване и издишване на въздуха, силата на молитвата се губи. Когато се молим, трябва да имаме присъствие на духа, да бъдем много тихи, да владеем ума си. Ние трябва да бъдем тихи и разположени, за да бъде и умът ни съсредоточен: във всяка дума да се влага смисъл. Така се образува онази мощна сила, онези вълни, които се изпращат навън, за да се привлече Божията сила, та Духът да работи повече. Тогава всички ще приемат тази мекота, тази радост, която търсят. За да отправим една молитва не е достатъчно да се изкаже тя само на думи.
Сега всички ще поемете дълбоко въздух и ще се концентрирате като че нямате връзка със земния живот. Земният живот е една раница, която не е толкова важна. В дадения случай ще поставите тази раница на земята и ще бъдете като новородени.
След молитвата може да сложите по 1, 2, 3, 10 раници на гърба си – това вече зависи от вас, но във време на молитва – никаква раница. Ще бъдете така будни, така свободни, като че живеете на небето. Какво ще стане утре – това не е важно, то не ни интересува. Днешният ден е Божий ден. Този ден именно ни интересува, за да можем да добием едно Божие благо. Днешният ден трябва да се отличава с едно благо, което Бог ще ни даде. Ще прочетете молитвата тихо, всеки за себе си. Като прочетете първото изречение: „Господи, Боже наш“, ще се спрете, ще поемете дълбоко въздух и ще продължите молитвата. Където се спрете, отново ще поемете дълбоко въздух и пак ще продължите нататък. И тъй, по новия начин, чрез дълбоки вдишвания ще четете молитвата. Няма да бързате.
101. Размишление върху трите велики принципа:
Любовта е най-високият връх в света.
Мъдростта е най-великата сила в живота.
Истината съдържа най-красивия живот в себе си.
Който не се е качил на най-високия връх, може ли да знае нещо за Любовта? Кой където се е качил, това знае.
Който не е опитал силата на Мъдростта, може ли да знае какво нещо е тя?
Който не е възприел Истината в себе си, може ли да опита красивия живот? Задайте си въпроса без да си отговаряте. Речете ли да си отговорите, трябва да кажете: „Ще се кача на върха!“ – Това обаче не е отговор, защото качването подразбира един вътрешен процес.
102. Метод за работа: Като се събудите сутрин, преди да се измиете, направете едно добро дело. Извикай най-доброто чувство от сърцето си и му кажи първата дума на Любовта! Извикай най-красивата мисъл от ума си и ѝ покажи най-хубавата светлина! Това като сторите, ще произнесете следната свещена формула: „Милостиви, Святий и Благий Господи, изяви ми Светлината на Твоето лице, да изпълня Твоята воля.“
Едно от правилата при изговарянето на тази формула е да бъдете много положителни и да имате детски дух. Някой може да каже: „многомилостиви“, вместо „милостиви“. Не, няма по-силни думи от „Милостиви, Святий и Благий Господи“. Като произнасяте тези думи, Господ ще ви слуша. Милостта е качество на Бога. Всеки, който призовава Бога в Неговата Милост, Той му се изявява. И всеки, който Го призовава в Неговата Светлина, Той пак му се изявява. Светлината е Неговата Святост.
Светостта Божия носи Светлина. Само светият човек може да има знание. Чистият човек може да има знание. Само чистият човек може да бъде свят. Чистота и святост вървят заедно. Чистотата – това е най-красивото чувство. Вие някой път се плашите от чистотата и светостта, но те са най-красивата дреха, с която душата може да бъде облечена. Чистотата и светостта са качества, които привличат – те са качества, които дават благородство на душата. Душата се разширява и става привлекателна, нежна, блага, разумна. И онзи човек, който носи чистотата и светостта, той е велик човек във всяко отношение. Той и в малките неща е велик, и в големите неща е велик.
103. Три метода:
Пази ума си чрез светлината. Пази душата си чрез топлината. Пази тялото си чрез чистотата.
Когато светлината почне да се обръща в тъмнина, топлината – в студенина и чистотата – в нечистота, страданията идват. Има един закон, едно съответствие между светлината и топлината. Щом светлината се намали, топлината се увеличава. Щом топлината се намалява, чистотата се увеличава. В живота изобщо когато човек прилага на сърцето си по-голяма топлина, отколкото му трябва, умът всякога се спъва. Или с друг думи казвам: когато чувствата стават по-горещи, отколкото трябва, умът винаги се спъва. Сърцето ти трябва да бъде топло, но не горещо. Закон е, че чистотата е израз на съвършения живот. Само съвършеният живот може да бъде чист. Чистотата е външна страна в изявленията в живота. Само съвършеният живот дава чистотата. Само съвършената Любов дава топлината. Само Духът носи пълната светлина.
И тъй, помнете правилото: Светлина за ума, топлина за душата, чистота за тялото. Спазвате ли това правило, няма да сгрешите. Тялото си дръжте винаги чисто! Не нарушавайте топлината на душата си! Не пипайте фитила на вашия ум!
В здравия човек постоянно става изтичане на електричество и магнетизъм, става едно трептение. Когато това трептение е нормално, от порите на тялото излизат струи, които изхвърлят всичката кир навън. Такъв човек е праведен, затова на праведните хора тялото е чисто, у тях става постоянно изчистване, постоянно изхвърляне отвътре навън. Не е водата, която ги чисти. Трептението в тях ги чисти и по този начин не става никакво задръстване в порите на тялото им. Само така хората могат да бъдат здрави. Водата, която употребяваме за миене, е само едно разхлаждане. Затова именно трябва да пазим тялото, ума и сърцето си. Когато умът и сърцето работят нормално, тялото всякога е чисто. Щом се наруши равновесието между ума и сърцето, тялото става нечисто. Тогава идват въшките, бълхите, дървениците и т.н.
104. Пак за трите метода:
Щом някой път се спънете, ще си кажете: „Светлина ми трябва!“. Щом сърцето ви не може да обича, ще си кажете: „Топлина ми трябва!“ Щом почнете да боледувате, ще си кажете: „Чистота ми трябва!“ Дойде ли чистотата, човек всякога ще има здраве. Дойде ли умът, човек всякога ще има светлина. Дойде ли Любовта, топлина човек всякога ще има. Дойде ли чистотата, здраве човек всякога ще има. И тъй, търсете светлината, търсете топлината, търсете чистотата, понеже те са понятни за вас – ще вървите от видимото към невидимото.
Знание без светлина остава неразбрано. Чувства без топлина остават неразбрани. И здраве без чистота е непостижимо. Дойдете ли до тялото, турете чистотата. Чисти трябва да бъдете! По чистота аз не разбирам тази външна, физическа чистота, но всяка една клетка у вас да бъде чиста и външно, и вътрешно. Тази обща чистота на клетките е чистота и на цялото тяло. Светлина за ума, топлина за сърцето и душата, чистота за тялото и клетките.
105. Формула за Мъдростта: Мъдростта, която е отгоре, първо е чиста, после мирна, приветлива, благопокорна, пълна с милост и добри плодове, безпристрастна и нелицемерна.
Често запитвате как можете да бъдете чисти. Вие търсите един начин да бъдете чисти. Затова ще намериш Мъдростта, която е отгоре, и тя ще внесе чистота. После искаш да бъдеш мирен човек. Мъдростта също ще внесе това качество в теб, да бъдеш мирен. Тя ще внесе мира. После, ти си неприветлив. Като дойде Мъдростта, тя ще внесе приветливост. И си благопокорен. Мъдростта ще внесе тази благопокорност. Милосърдието ти е слабо. Като дойде Мъдростта, ще внесе милосърдие, добри плодове. На всички ви липсва безпристрастие. Всички сте със страсти. Мъдростта ще внесе безпристрастие и нелицемерие. Защото в Любовта, тъй както се изразява на физическия свят, съществува най-голямо лицемерие.
Онези, които се обичат, са много лицемерни. Това е качество на Любовта в първа степен. Любовта на Земята е пълна с нечистота и лицемерие. Първото нещо: ти, като обичаш, започваш да си представяш, че обичаш повече от другите. Като не те обича някой, той ще излезе пред теб неглиже, почти разпасан, гологлав, с разчорлена глава, неумит. Щом те обикне, той ще се спретне, ще е добре вчесан, умит. Това е една хубава черта.
106. За силата на Любовта: Вие някой път осакатявате най-благородните си чувства. Дошла любовта, но вие казвате: „Аз съм човек на 40-45 години и да се влюбвам? То е глупава работа!“ – Ами кое е умното? – „Аз имам да се занимавам с философски работи. С тази работа не се занимавам.“ – Любовта е най-малката, но и най-великата работа, която ние можем да свършим. Тя е едно чувство, което прониква дълбоко в душата и се проявява навън. То струва милиони. След като заминеш за другия свят, това чувство и там ще те последва. Тя ще съществува с хиляди години. Другите работи са временни, преходни. Един скъпоценен камък, колкото и да го обичаш, няма да дойде в другия свят с тебе. Парите няма да дойдат с тебе. Дрехите няма да дойдат с тебе. Но едно хубаво, нежно чувство, като го повикаш, ще дойде с тебе.
В това отношение именно вие трябва да бъдете като децата, да не се срамувате. Някой път се срамувате от вашите чувства, криете се да не ви познаят хората, че Любовта е почнала да се проявява у вас.
Щом Любовта те напусне, ти вече приличаш на един варосан гроб, мъртъв човек си. Всички ще се стремите да имате за Любовта най-възвишеното чувство. Когато дойде Любовта в нас, започват да се проявяват ред чувства от положителен и отрицателен характер. Ние ставаме настойчиви, взискателни, но всичко това се дължи на неправилно проявление на чувствата в нас. Най-първо чувствата трябва да ви радват. Щом проникне това Божествено чувство във вас, вие с радост ще го подхранвате в себе си.
Първото нещо, което се проявява при Любовта, е милият поглед. Второто нещо е, че човек иска да работи, да се прояви. Не се стремете да достигнете изведнъж вашите желания. Когато едно желание е силно у вас, дайте му място, понеже силните желания, неизпълнените желания дават подтик, енергия за работа. Щом се постигне едно желание, деятелността се спира. Гладен си, не бързай да се наядеш изведнъж, защото гладът продължава живота. Оставай всякога гладен! Каквито и желания да имаш, не ги реализирай изведнъж, нека мине малко време.
Тъй че не спирайте желанията си, но нека тези желания да се разширяват, разширяват, докато се развият.
107. Методи за справяне с отрицателните прояви:
Да допуснем, че у вас се развива гневът. Гневът не е лошо нещо, но не го оставяйте изведнъж да се прояви. И тук действа същият закон. Нека се разширява гневът, нека те напряга, но ти го дръж ден, два, три. Той не трябва да се махне изведнъж. Пък вие изведнъж искате да го изхвърлите навън и на него му става жалко. Дръжте го ден, два, три, пет, десет дена да работи във вас. Не е разумно да го изхвърляте изведнъж навън. Изхвърлите ли го, той като замине, казва: „Много скоро ми посочиха пътя.“ – И знаете ли колко е отмъстителен гневът? Ти се разгневиш, набиеш някого, изпратиш гнева навън, но дойде дяволът, даде заявление против тебе и веднага те вкарат в затвора. Защо? Защото си изпратил гнева преждевременно.
Казват: „Недей се гневи!“ – Гневи се, но не изпращай гнева навън. Как ви се вижда тази философия?
После дойде съмнението, съмняваш се в нещо. Не изпращай съмнението навън. Дръж го, нека те човърка. А ти ще почнеш да мислиш как да се освободиш от съмнението. Нека седи съмнението в тебе месец, два, три, накарай го да работи. Това са отрицателни страни в живота. Вие, като ученици, разумно трябва да разглеждате всички прояви на живота.
Сега аз ви давам един метод, по който да работите. След като сте се молили, не бързайте да отидете на работа, но седнете малко и размишлявайте върху практическото приложение на молитвата. Може да имате каквато и да е професия, помислете какво може да направите този ден. Ако бързаш, може да спечелиш 1000 лева повече, но това не е толкова важно. Направиш ли едно добро, това добро е повече от 1000 лева. След молитвата си ще се спрете да поразмишлявате малко, ще разгледате сърцето си, ще разгледате ума си и ще видите какво не ви достига.
Много работи не ви достигат, но ще се обърнете към Бога, към Любовта, да ви помогне.
108. Важността на концентрирането:
Когато започнете да ставате нетърпеливи, когато започнете да бързате във вашите заключения, когато започвате да ставате подозрителни и тем подобни, на всички тези състояния съответстват известни външни движения. Когато човек става нетърпелив, започва да се чеше, да си чопли ноктите, да си рови косата, да си вдига и слага ръцете и т.н. Ако искате да си въздействате, трябва да си концентрирате всичките органи чрез силата на волята. Ето защо е нужно самовъзпитание. Ако човек не може да концентрира частите си, външната Природа не го познава. Той не може да бъде в съгласие с нея. Защо? Защото всяка твоя част е във връзка с нейните части. Щом твоите крака не се движат в хармония с нейните, веднага ще се роди дисхармония. Сега ще кажете: „Господ ще оправи всички работи“, но имайте предвид, че на Господ, Който е създал физическия свят, всичките Му действия, всичките Му движения са хармонични. Няма никаква дисхармония в каквото и да е Божие действие – нито в Неговите думи, нито в Неговите мисли, нито в Неговите чувства.
109. Хармонично развит човек:
Вие трябва да бъдете вътрешно хармонично развити, ако искате да се развивате съобразно природните правила и закони: да се развивате правилно умствено, духовно и физически. Тези неща са ви необходими за придобиване на сила. Ако умът в човека не се развива правилно, ако сърцето на човека не се развива правилно, ако неговата воля не се развива правилно, той не ще бъде нормален човек в пълния смисъл на думата, той ще бъде анормален човек. Тези три неща са необходими.
110. Никакво бързане:
Когато правите четвъртото упражнение („Коситбата“) вие бързате, вие изведнъж отсичате. Тъй бързо отсича българинът. Това е характерно за него. Вие сте така бързи и в песните. Никога не бързайте! С бързане работа не става. В песните бързате, в упражненията бързате, в духовния живот бързате и в умирането бързате. Така както бързате, всичко лесно ще свърши. Знайте, че в живота не трябва да се бърза. Всички неща трябва да се направят хубаво и на точно определено за тях време. Например дойдат ви някой път страдания. Не бързайте да се освободите от страданията. Научете си урока от тях. Често вие бързате, защото имате излишък от енергия. Направете някакво ритмично движение, което да трансформира тази енергия.
Сега мнозина казват: „Без това може, без онова може“. Да, човек може без всичко, но като може без всичко, най-после умира. Казвате: „Упражненията не ни трябват, ядене не ни трябва, това не ни трябва, онова не ни трябва“. И накрая какво ще остане от нас?
Не, ще започнем с всичко разумно: разумни движения трябват, разумна мисъл трябва, разумни чувства трябват – всички неща трябва да бъдат такива, каквито са в Разумната Природа. Ще я слушаме! Ние не сме дошли да даваме съвети на Бога. Вие искате да Му давате съвети. Не може! Някой път може да дадем мнението си, Бог ще ни изслуша, ще ни обясни дали сме прави или не, но да даваме съвети на Бога, не е позволено.
Сега моята цел не е да ви правя забележки, но ви обръщам внимание на факта, че между нас и Живата Природа винаги трябва да има съгласие. Станете ли сутрин, между вас и Живата Природа винаги трябва да има съгласие. Туй трябва да бъде за вас един основен закон. Например като станете сутрин и не ви върви в работата, не сте разположени духом, какво трябва да направите? – Първата ви работа е да възстановите съгласието между вас и Живата Природа. Да бъдете свързани с Живата Природа – това е идеята, която трябва да възкръсне в ума ви.
111. Волята Божия – Върховен Закон:
Сега ние сме дошли на Земята да изпълним не волята на хората, а Волята на Бога. Това имайте като правило! Кой каквото върши, то се отнася лично до него, но всички хора трябва да вършат Волята Божия. В извършването Волята Божия е силата на всички ви. Доколкото вие извършвате Волята Божия, дотолкова аз определям вашата сила. Доколкото вие сте съгласни с Божия ум, дотолкова ще сте просветени.
Доколкото сте в съгласие с Божието сърце, дотолкова ще бъдете благородни. Това е същественото вътре в живота. Най-хубавите мисли са Божиите мисли. Най-хубавите чувства са Божиите чувства. Най-хубавите постъпки са Божиите постъпки. Тази постъпка, която считате за най-хубава, знайте, че не е ваша, тя е Божия.
Та зад всяка добра и светла мисъл стои Господ. Всяка добра мисъл има сила дотогава, докато Бог е зад нея. Не е ли Бог зад нея, тя не струва нищо. Във всичко човек трябва да вижда проявление на Божия пръст. Говори ли ти някой благо, разумно, считай, че Господ ти говори. Дойде някой, нахока те. Считай, че дяволът ти говори. Под „дявол“ се разбира всеки изопачен човек, както и всеки дух, който се е оплел в материята и не знае какво говори, забъркал работите, плещи наляво-надясно. Значи, всякога, когато се отнасят с вас добре, кажете: „Господ ми говори“. Когато не се отнасят с вас добре, кажете: „Човек ми говори – нищо повече“. На човека кусур няма да хващате. Човек не е като Бога. Бог е съвършен, човек сега се усъвършенства. Та рязко ще отличавате тези положения и във вас. Недоволен си, искаш да се проявиш, ще кажеш: „Човекът говори в мен!“ Започваш да мислиш, добре си разположен, ще кажеш: „Господ говори в мен!“ Така че в човека има две състояния, които трябва да съзнаваме и да ги различаваме. Като започнеш да се сърдиш, ще кажеш: „Човекът е дошъл в мене!“.
Някой казва: „Кое е онова в човека, което разпознава, че едно негово желание е право? Кое е онова в човека, което разпознава, че едно негово желание не е право?“ Значи има нещо в нас, което определя нашите хармонични и нехармонични постъпки. Кое е това, което познава кога една моя постъпка е права или не? – То е разумният Божествен Дух, Който живее в нас и ни учи.
Божественият Дух казва: „Това, което правиш, не е право“. Ти като дете упорстваш, но Той казва: „Не е право това, не го прави!“ – Като не Го слушаш, Той те хваща така, както майката, която някой път хваща детето си за ухото и го стиска. То вика, хапе я, но тя продължава да го стиска. Тя казва: „Не хапи, ще слушаш това, което ти кажа!“ – Ако не слушаш, ако упорстваш, Божият Дух няма да отстъпи. Той е толкова силен, че хиляди години ще минат, ще те потапя, ще те изважда и ще каже: „Ще слушаш ли?“ – „Ще слушам.“ – „Добре, ще слушаш хубаво това, което Аз ти казвам. Така ще бъде тази работа!“
И така, щом се убедите в този път, ще го проверите на опит. Щом постъпите в съгласие с Духа, Който ви учи отвътре, ще дойде мир, ще дойде светлина, ще бъдете свежи, бодри и весели, и каквато и работа започнете, все на добре ще излезе. Дойде ти наум да пишеш или да ореш, или да копаеш – навсякъде ще успяваш.
112. Размишлението на Бога като метод за работа:
Добрият живот не стои в осъждането. Колкото и да мислите за миналите си грехове, за миналите си прегрешения, това няма да ви спаси. В момента, когато насочите своята мисъл към Бога и почнете да мислите за Него, само Нему да уповавате, идва вашето спасение, идва и подобрението на вашия живот. Вие се покварявате по причина на това, че мислите за злото. И така, сега ще се обърнете към Бога и ще започнете да мислите за Него. Аз и друг път съм ви казвал: не разрешавайте какво нещо е Бог в Неговото обширно проявление. Старайте се да разберете Бога за даден момент, само в една допирна точка, в която Той ви докосва. Ако във всеки момент на вашия живот може да намерите и разрешите тази точка, с която се допирате до Бога, както и до всички други същества, защото едновременно при развитието си всяка душа ще дойде в съприкосновение с цялото Битите, вие сте намерили вашето благо. Намерите ли вашето благо, вие ще забогатеете, а колкото сте по-богати, толкова повече се изисква от вас.
113. Учителят за Словото, което ни говори:
Сега аз желая като ученици на тази Велика Окултна Школа да не изопачавате моите думи. Не се съмнявайте в моите думи! Бъдете уверени във всичко, което ви говоря, защото аз съм ви казвал и друг път, че ще дойдат други тълкуватели във вас – Божествени Духове – които ще изяснят всичко, което ви казвам, но вие не бързайте само. Не мислете, че аз съм допуснал някоя грешка, не ме коригирайте вие. Ако имам някоя грешка, Бог ще я коригира и аз ще зная много по-рано от вас. Моето желание е да бъдете абсолютно свободни, да имате една трезва мисъл.
Аз искам да ви предпазя от една слабост, а именно: не искам да ме поставяте толкова близо до очите си, че да не виждате нищо друго. Това не е хубаво. Вие ще ме поставите на такава дистанция пред очите си, че да бъдете свободни. И колкото от по-далеч ме виждате, толкова по-добре за вас. Спазвайте този закон и помежду си: Не се приближавайте много един до друг! В близостта няма никаква красота. Вие мислите, че ако се приближите много, ще научите много неща. Приближаването трябва да става в много редки случаи. В това стои красотата на живота.
114. Задачата на учениците: Една от задачите на учениците от Всемирното Бяло Братство е да повдигнат у българите религиозното чувство, не само по форма, но коренно. Нас не ни интересува външната форма, но трябва да се произведе един вътрешен преврат, най-напред в нас, а после и вън от нас. И тогава това духовно течение ще потече в целия български народ и ще стане едно общо повдигане на народа. Първото нещо е да направим едно вътрешно скачване между Божествения свят и човешката душа. Тази връзка не е заякнала у всички ви.
115. Най-първо, като станете сутрин, ще размишлявате, защото правилно е, като се събуди човек, да бъде в едно вътрешно съзерцание. За да има обща връзка между всички ви, ще ви се дадат специални теми за размишление. Дадени са следните мисли за размишление:
а) Вечната свобода, в която Бог живее, Духът царува.
б) В красотата на вечната справедливост, в която мирът пребъдва, грехът и беззаконието изчезват.
в) В преддверието на Божията Мъдрост, дето светлина цари.
г) Бог е Дух, и които Му се кланят, да Му се кланят с Дух и Истина.
д) Осветени чрез Истината, ние ще имаме мир с Бога.
е) Милосърдието стои на първо място в живота.
ж) Любов безгранична, в която Бог живее.
116. Идеалът на човека. Ако искате да бъдете добри, ако искате да бъдете съвършени изведнъж, никога няма да бъдете такива. Много грешки ще правите, докато станете съвършени. Целта в живота на човека не е той да бъде добър, но да бъде съвършен. Целта, идеалът на човека е да бъде съвършен. А да бъде добър, това е средство.
Та, когато ви говоря, че трябва да бъдете добри, това е само средство, за да достигнете съвършенството.
Следователно добротата не е идеал в живота на човека, а е само средство и условие за постигане на съвършенството. Тогава аз обяснявам защо трябва да бъдем добри: трябва да бъдем добри, за да бъдем съвършени.
117. Костите на светията:
Никой светия не оставя костите си на Земята. Светия, който оставя костите си на Земята, не е пълен светия. Светии, на които хората пазят костите, прекарват големи страдания. (Свещеният огън – С. б., 1926 г., стр. 218)
118. Методът на работа на Учителя:
Сега на първо място трябва да знаете, че не ви даваме изведнъж всички Окултни сили, с които ще боравите, защото ние не искаме да ви въведем в интензивна деятелност, понеже вашият мозък и вашата нервна система ще се разстроят. Даже и от това малкото, което имате, някои се разстройват и стават безразлични.
119. Два метода за работа:
Едновременно вие трябва да си зададете задачата да работите освен индивидуално, още и колективно. Голямо изкуство е да знае човек как да работи.
120. Учителят за Лекциите:
От толкова години насам ви проповядвам Окултни Лекции, но ако ви попитам каква е третата лекция от третата година или каква е първата лекция от първата година, какво ще кажете? Всички вие мислите, че това е минало вече и знаете само заглавията на лекциите, а самия материал го няма във вас.
Аз трябва да се върна към тях, да ви покажа съществените места в лекциите. Във всяка лекция има по една съществена мисъл. Разбира се, вие още не сте готови за този материал. Това, което съм ви говорил, тези идеи ще изпъкнат във вашия ум може би след 10 до 20 години.
121. Какви трябва да са сегашните Окултни ученици:
Вие трябва да бъдете от тези Окултни ученици, които правят голям оборот с малък капитал, с малки сили. Така вие ще спечелите повече, отколкото ако разполагате с големи Окултни познания, защото големите Окултни познания са свързани с големи трудности. Затова именно и напредналите ученици плащат много.
Вие трябва да поливате всички ваши семенца. Приложете в действие всички благородни пориви и желания, които имате в живота си, и никога не отлагайте! Кой какъвто план има, нека го приложи. Аз не подразбирам някакъв глупав план. Не, всеки от вас има добър план. Този ваш план приложете! Каквито и благородни идеи да имате, не отлагайте, приложете ги!
122. Работа със закона за внушението:
Най-напред употребете закона на внушението върху себе си. Внушавайте си работите! Да кажем, че мнозина се намирате под влияние на мързела. Какво трябва да правите, за да се освободите от него? – Ще си служите със закона на внушението. Ще си кажете: „Утре ще стана в 4 ч.!“ – Но се успите и ставате в 5 ч. На втория ден пак ще си кажете: „Утре ще стана в 4 ч.!“ – Обаче ставате в 4.30 ч. На третия ден пак ще си кажете същото. Ще продължавате така, докато придобиете навик да ставате точно във времето, което искате. Може да продължите така 1-2-3 пъти, докато добиете навик. Придобиете ли навика, престанете с това упражнение и започнете с друго. Например кажете си: „За 3 месеца ще науча есперанто.“ – Ако не можете да успеете още през първите 3 месеца, продължете още 3 месеца. Продължавайте докато научите есперанто.
И тъй, всички трябва да работите върху себе си със закона на внушението. Имаш една скръб, кажи си: „Утре скръбта ми ще бъде по-малка“. На втория ден ще кажеш същото, на третия ден пак. Ще си внушавате така, докато тази скръб се премахне. По този начин скръбта може да се намалява, но може да стане и обратното. Значи чрез закона на внушението може да се привлича радостта, т.е. скръбта може да се превърне в радост – несполуките в живота могат да се превърнат в сполуки. Когато научите закона на внушението и можете да го прилагате изцяло във вашия живот, вие ще имате успех във всичко.
123. Верен, Истинен, Чист и Благ всякога бъди и Господ на мира ще изпълни сърцето ти с всички добрини.
124. Влияние на отрицателното:
От чисто практическо гледище човек не трябва да се занимава с отрицателните сили на тъмнината, защото те го демагнетизират и той изгубва своята вътрешна сила. Когато човек наблюдава някое отрицателно действие, той се опетнява. Видиш ли, че бесят или убиват някого, не гледай, не петни душата си! Помоли се за този човек и се постарай да си създадеш някакъв красив образ, някаква красива форма в ума. Създай в ума си една картина за доброто на този човек, та да му помогнат от Невидимия свят, да отворят пътя на душата му. Следователно нека да остане във вашия ум една картина за доброто, за благото на този човек. Речете ли да разправяте на този, на онзи за това, което сте видели, вие вече сте се опетнили.
Ако двама братя или две сестри от Новото Учение се скарат или сбият, те непременно ще почувстват някаква вътрешна тъга в себе си. Те изпитват тъга, защото са се наранили вътрешно и трябва да превържат раната си.
125. Три метода: Без служене на Бога, без почит към себе си и без обич към ближния нищо не може да се постигне. Това са елементарни, основни правила за земния живот, без които той не може да се прояви.
126. За ясновидството:
Знание без чистота е в състояние по-скоро да ви спъне в живота, отколкото да ви повдигне. Мнозина биха дали всичко, каквото имат, само да постигнат истинското ясновидство. Обаче, за да бъде човек ясновидец, се изисква голямо самообладание, както и здрави, положителни знания. Ако очите на хората биха се отворили преждевременно, животът им напълно би се развалил. Така че те трябва да благодарят, че нямат още тази дарба. За този, който вижда, а същевременно и разбира нещата, ясновидството има смисъл. В това отношение човек трябва да се пречисти окончателно, да освободи съзнанието си от всички криви положения и възгледи за живота.
127. Божията Истина е образ на Божията Любов.
128. Положителното и отрицателно:
Всяко нещо в живота има 2 страни: положителна и отрицателна. По отношение на доброто и злото, на Любовта и омразата, доброто е отрицателна сила, а злото – положителна; Любовта е положителна сила, омразата отрицателна. Доброто е проява на физическия живот, а всички добродетели във физическия свят са все отрицателни сили. Любовта пък е проява на духовния живот, а всички добродетели в духовния свят са все положителни сили. Обаче между отрицателните добродетели на Земята и положителните добродетели на Небето има известно съответствие. Злото се ражда само тогава, когато се сблъскат интересите на два живота, единият от които е нисш, а другият – висш. Всякога нисшето става повод да се роди злото, защото не спазва законите и правилата на висшето. Дали ще произведете добро или зло в живота си, това зависи от самите вас. („По Бога направени“, 1929 г., с. 57, 58)
129. Метод за работа:
Анализирайте своите мисли, чувства и действия и следете към коя категория се отнасят: към животинските, към човешките или към ангелските.
130. Основните принципи:
Много са начините, по които Природата може да се разбере, но един е пътят, по който може да се влезе в света на Истината. Истината е най-чистият свят, в който Любовта се проявява. Истината е най-чистият образ на Любовта. Тя е Вечният Живот. Значи Истината е най-чистият образ на Любовта. Щo е Любовта? – Най-чистото съдържание на този образ. Истината е висшето проявление на Любовта. Най-голямата свобода се придобива чрез Истината. Най-голямата светлина се придобива чрез Мъдростта. В Окултен смисъл Любовта се замества с Правдата. Ако искате топлина, горещина, търсете Правдата. Дойде ли Правдата в света, тя нагорещява. Правдата е най-голямата горещина на Любовта. А Любовта е същината на живота. Дойдете ли до живота, ще знаете, че по-високо нещо от живота няма. Следователно Любовта, Мъдростта, Истината, Правдата и Добродетелта са области, светове, чрез които животът се проявява.
131. Животът:
Засега под думата „живот“ се разбира онова съзнание на човека, в което се крие постоянен, непрекъснат стремеж към постижение. Кажем ли, че живеем, ние подразбираме един постоянен стремеж към нещо, което искаме да постигнем. Щом се роди детето, веднага в него се пробужда съзнанието и то започва да желае, да иска нещо от обективния свят. Дойдем ли до чувствения свят, и там търсим известен обект. Дойдем ли до умствения свят, искаме да учим – и там търсим някакъв обект. И в духовния, и в Божествения свят има живот. Значи животът се проявява във всички области, във всички светове, но в различни форми. Едно е важно: в каквато и форма да се проявява животът, без чистота той не може да функционира.
132. За молитвата: Всички хора трябва да дойдат до едно дълбоко, вътрешно разбиране на молитвата, да разберат, че тя съдържа 3 качества в себе си.
Истинската молитва трябва да остави в ума на човека поне една положителна мисъл, в сърцето му – поне едно положително чувство и в душата му – поне един малък подтик към възвишено и благородно действие. Ако молитвата остави в човека тези 3 неща едновременно, тази молитва е реализирана вече, тя е изминала целия кръг. Да се реализира една молитва – това подразбира да донесе на човека онзи капитал, който той очаква.
133. Пробуждане на съзнанието: Днес ние се намираме пред една нова епоха, която изисква хора с пробудено съзнание. Какво означава пробуждането на съзнанието и с какво се придружава то? – Когато нашето съзнание се пробуди, ние трябва да имаме необходимата за него храна. Нямаме ли нужната храна, страдания ни очакват.
134. Белите Братя:
От хиляди години насам Белите Братя са такива, каквито днес ги знаем. Те се раждат готови души, а не стават такива на Земята. Мнозина казват: „Ние, Белите Братя…“ – Вие още не сте Бели Братя, а само сте слушатели. Много време има още, докато станете Бели Братя. Сега сте само сенки на Белите Братя. Някой казва: „Аз искам да видя един Бял Брат.“ – Знаете ли какво ще произведе във вас срещата ви с един такъв Брат? – Каквото разстройство предизвиква ореховата баница на слабия стомах, също такава дезорганизация представлява срещата на един обикновен човек с един Бял Брат.
Белите Братя не искат да причиняват никому страдания, но в желанието си да направят някакво добро, получават се обратни резултати. Това се дължи на обстоятелството, че хората още не са готови за такива срещи. За готовите хора срещата с един Бял Брат е голямо щастие. За да видиш един Бял Брат, ти трябва да имаш правилни мисли, желания и постъпки. Имате ли тези 3 качества в себе си, Белият Брат ще остави в душата ви нещо възвишено и красиво. Нямате ли тези качества, той ще произведе във вас обратни резултати.
Поради тази причина именно някои хора не могат да намерят истината. За такива хора, при съзнанието, в което се намират, по-добре е да не знаят Истината. Знаят ли я, тя ще им донесе големи страдания. На всички хора сега предстои да извършат по една работа за Бялото Братство, т.е. за идването на Царството Божие на Земята. Апостол Павел казва: „Горко ми, ако не проповядвам!“.
135. Новото, което идва:
Сега иде вече новото в света, което наричаме пробуждане на съзнанието. Щом дойде пробуждането, иде и молитвата, която носи със себе си прави мисли, които ни свързват с Мъдростта, възвишени чувства, които ни свързват с Любовта и красиви действия, които ни свързват с Истината. Дойде ли това в човека, той се наема с хубавата и сериозна работа. Затова Христос казва: „Аз съм Пътят, Истината и Животът.“
За да намерим този Път, ние се нуждаем от светлина, от Мъдрост. За да дойдем до Истината, ние се нуждаем от красиви действия. И най-после, за да дойдем до Живота, ние се нуждаем от чисти и възвишени чувства и желания. Придобием ли всичко това, ние ще имаме положителна Божествена Наука, с която ще можем да работим.
136. Идеалът на човека:
В живота на Земята има 3 важни неща. Ние живеем на Земята и затова на първо място трябва да разберем човека, ако искаме да разберем живота, който той прекарва. Без човека и Природата няма смисъл. Второто нещо, което трябва да разберем, са ангелите, които – преведени на обикновен език – представляват човешкия ум, човешките мисли. Като се каже ангел, разбираме Светло Същество, а ние ще преведем ангел със светла мисъл. Третото най-важно и неразбрано нещо за човека е Бог. Тази дума, преведена на разбран език, представлява Любовта, което носи живот и безсмъртие за човешката душа. Затова и в Писанието е казано: „Бог е Любов“. Следователно идеалът на човека е да разбере себе си, да разбере ангелите, т.е. светлите и чисти мисли, и най-после да разбере Бога, т.е. Любовта. Разбере ли тези три неща, той ще може да си изработи една положителна философия за живота.
137. Доброто като метод за работа:
Всеки ден човек трябва да направи поне най-малкото добро, изразено в мисъл, чувство или действие. Това добро може да бъде направено на някой извор, на някое растение, на някоя мушица или на някой човек. Колкото и малко да е това добро, то трябва да се направи.
138. Един духовен опит и приложение в областта на Божествения Закон: Наряд, даден на 29.VIII. 1930 г. Не е печатан, затова го давам: Седмично ще се прави по един опит, който ще започва в 4.30 ч. сутринта и ще трае един час. През другите дни ще се прави приготовление за предстоящия опит. В деня на опита ще се благодари на Бога и ще се каже: „Ние, Господи, посяваме доброто семе, а Ти възрасти доброто семе, което си благоволил да се посее.“ (Подготвителна лозинка)
Сполуката се състои в това: ние да посеем, а Бог да възрасти. Всичката сила се състои в това, ние да посеем, а Бог да възрасти. Лозинките, които по-долу ще се споменат, не само да се помислят, но и да се почувстват.
Първо четириседмичие: За Царството Божие
I седмица, 31. август, 1930 г., неделя
1. Подготвителната лозинка
2. Лозинка: „Пожелавам с цялото си сърце, с целия си ум, с цялата си душа и с цялата си сила да дойде Царството Божие в цялата негова пълнота, както е горе на Небето, така и долу на Земята, и да изпълни сърцата на всички народи на Земята“. (Под думата „народи“ ще се разбират всички души, които са пробудени и имат желание да вършат Волята Божия.)
3. Четене: Евангелие от Йоана, 10. гл., 10-20 стих вкл.
II седмица, 7. септември, неделя
Същите лозинки
Четене: Евангелие от Матея, 7. гл., 5.-15. стих вкл.
III седмица, 14. септември, неделя
Същите лозинки
Четене: Евангелие от Лука, 15. гл., 12.-22. стих вкл.
VII серия, 7. беседа, три страници: 4., 5., 6.
Тези три Евангелия и трите страници на беседата ще бъдат свидетели за работата, която ще сте свършили.
IV седмица, 21. септември, неделя.
Ученикът първите три седмици употребява за Бога, а четвъртата – за себе си.
Ще се повторят същите лозинки и ще се прибави след втората: „Аз и ние ще бъдем членове на това Царство Божие и да ни даде Господ светлина, изобилна светлина, да разбираме Божиите пътища“.
Четене: ще се прочетат всички стихове от Евангелията, четени през първите три седмици и страниците от беседата, четени през третата седмица.
Второ четириседмичие: За Божията Любов
I седмица, 29. септември, понеделник
1. Подготвителна лозинка
2. Лозинка: „Пожелавам с цялото си сърце, с целия си ум, с цялата си душа и с цялата си сила Божията Любов да завладее сърцата и умовете на всички хора, които искат да изпълнят Волята Божия по лицето на Земята, както владее горе на Небето“.
3. Четене: Евангелие от Йоана, 6. гл., 1.-10. стих
II седмица, 6. октомври, понеделник
Същите лозинки
Четене: Евангелие от Матея, 12. гл., 1.-10. стих
III седмица, 13. октомври, понеделник
Същите лозинки
Четене: Евангелия от Марка, 2 гл., 1.-10. стих
VI серия, 6. беседа, първите три страници
IV седмица, 20. октомври, понеделник
Същите лозинки със следната прибавка след втората: „Божията Любов да изпълни и моето, и нашите сърца с всичката Своя пълнота“.
Четене: ще се прочетат всички стихове от Евангелията, четене през първите три седмици и трите страници от беседата, четене през третата седмица.
Трето четириседмичие: За Божията Мъдрост
I седмица, 28. октомври, вторник
1. Подготвителната лозинка
2. Лозинка: „Пожелавам с цялото си сърце, с целия си ум, с цялата си душа и с цялата си сила да се възцари Божията Мъдрост навсякъде по лицето на Земята и в умовете на хората така, както цари горе на Небето“.
3. Четене: Евангелие от Йоана, 12. гл., 1.-10. стих
II седмица, 4. ноември, вторник
Същите лозинки
Четене: Евангелие от Матея, 20. гл., 20.-30. стих
III седмица, 11. ноември, вторник
Същите лозинки
Четене: Евангелие от Лука, 9. гл., 1.-10. стих
I серия, 5. беседа, първите три страници
IV седмица, 18. ноември, вторник
Същите лозинки, след втората ще се прибави следното: „Божията Мъдрост да озари моя ум и нашите умове“. – Четене: ще се прочетат всички Евангелия, прочетени през първите три седмици и страниците от беседата, четена през третата седмица.
Четвърто четириседмичие: За Божията Истина
I седмица, 26. ноември, сряда
1. Подготвителна лозинка
2. Лозинка: „Пожелавам с цялото си сърце, с целия си ум, с цялата си душа и с цялата си сила да се възцари Божията Истина по лицето на Земята и в сърцата на хората и да има вечна Правда навсякъде“.
3. Четене: Евангелие от Йоана, 15. гл., 1.-10. стих
II седмица, 3. декември, сряда
Същите лозинки
Четене: Евангелие от Матея, 19. гл., 1.-10. стих
III седмица, 10. декември, сряда
Същите лозинки
Четене: Евангелие от Марка, 9. гл., 1.-10. стих
II серия беседи, 2. беседа, 4 страници: 11.-14. вкл.
IV седмица, 17. декември, сряда
Същите лозинки със следната прибавка след втората: „Божията Истина да се възцари в мен и в нас и да ни изпълни с всичката своя красота и хармония на живота. Желаем, Господи, с всичката си душа да станем служители на Истината“.
Четене: ще се прочетат всички стихове от Евангелията, прочетени през първите три седмици и страниците от беседата, четени през третата седмица.
Пето четириседмичие: За Божия Мир
I седмица, 25. декември, четвъртък
1. Подготвителна лозинка
2. Лозинка: „Пожелавам с цялото си сърце, с целия си ум, с цялата си душа и с цялата си сила да се въдвори Божият Мир по лицето на Земята и в сърцата на хората.“ (Ще разбирате сърцата на всички вярващи, на всички будни души. Мирът ще го вземете в широкия смисъл, защото само при една култура на мир, само когато хората живеят в мир, може да има прогрес и хората да растат и във физическия, и в духовния живот.)
II седмица, 1. януари, 1931 г., четвъртък
Същите лозинки
Четене: Евангелие от Матея, 18. гл., 1.-10. стих
III седмица, 8. януари, четвъртък
Същите лозинки
Четене: Евангелие от Лука, 11. гл., 1.-10. стих
III серия, 3. беседа, 4 страници: от 11.-14. вкл.
IV седмица, 15. януари, четвъртък
Същите лозинки със следната прибавка след втората: „Да се въдвори Божия Мир и в моето сърце, и в нашите сърца, и в моя ум, и в нашите умове“.
Четене: ще се прочетат стиховете от Евангелията, прочетени през първите три седмици, и страниците от беседата, четена през третата седмица.
Шесто четириседмичие: За Живота
I седмица, 23. януари, петък
1. Подготвителната лозинка
2. Лозинка: „Пожелавам с цялото си сърце, с целия си ум, с цялата си душа и с цялата си сила да даде Бог живот, успех и дългоденствие на всички добри и праведни хора по лицето на Земята и да се излее Божието благословение върху тях, както е изляно горе на Небето.“
3. Четене: Евангелие от Йоана, 3. гл., 1.-10. стих
II седмица, 30. януари, петък
Същите лозинки
Четене: Евангелие от Матея, 2. гл., 1.-10. стих вкл.
III седмица, 6. февруари, петък
Същите лозинки
Четене: Евангелие от Марка, 5. гл., 5.-15. стих вкл.
IV серия, 1. беседа, първите десет страници
IV седмица, 13. февруари, петък
Същите лозинки със следната прибавка след втората: „Да даде Бог на мене и на нас живот, успех и дългоденствие, за да се излее Божието благословение върху мен и върху нас, както е изляно горе на Небето, за да Му служим всякога“.
Четене: ще се прочетат всички стихове от Евангелията, четени през първите три седмици и страниците от беседата, четена през третата седмица.
Горното е за първото полугодие на 1930/31 г. Второто полугодие започва от 21. февруари 1931 г., събота.
През второто полугодие ще се повтори всичко, преминато през първото полугодие, а дните, през които ще стават опитите във всяко четириседмичие, ще следват по реда на седмичните дни. През първото четириседмичие – в съботите, през второто четириседмичие – в неделните дни, през третото четириседмичие – в понеделниците, през четвъртото – във вторниците и т.н.
През другото време по свобода може да се молите един за друг, за да ви се оправят работите. През годината ще се чете гл. 16 от Деяния на Апостолите. Това, което пише там, се отнася за нашата работа през годината.
ФОРМУЛИ
Само светлият Път на Мъдростта води към Истината.
В Истината е скрит животът.
Само Божията Любов дава смисъл на живота.
Най-важното нещо в света е Любовта.
Най-силното нещо в света е Мъдростта.
Най-красивото нещо в света е Истината.
Като знаете това, кажете си: Велик човек е онзи, който има Любов. Силен човек е онзи, който има Мъдрост. Красив и благороден човек е онзи, който носи Истината в себе си.
Мир – мирът носи Божията радост.
Бог на Любовта не е Бог на мъртвите, но Бог на живите.
Любовта разкрива Бога в нас.
Само Божията Любов е Любов.
Топлина на сърцето, светлина на ума, нежност на душата, сила на духа, това е, което желаем Господ да ни даде.
Любовта ражда доброто.
Доброто носи живот, светлина и свобода за нашите души.
Доброта, Истина, Красота – това е Любовта.
Верен, Истинен, Чист и Благ всякога бъди. Верен трябва да бъде човек в Любовта, Истинен – в Мъдростта, Чист – в Истината, и Благ – в приложението на Правдата.
Като станете от сън, кажете си: Само умът носи моето щастие, носи моята сила, само умът носи всички възможности, от които мога да се ползвам. Само така ще бъдете свързани с ума си.
Проявената Любов на Духа, проявената Мъдрост на Духа, проявената Истина на Духа носят пълния живот на Бога, на Единния, Вечния Бог, извор на всички блага в живота.
Когато се намирате в най-трудно положение, употребявайте формулата: „Господи, Ти всичко можеш. Твоят Дух, Който си изпратил да ме ръководи, чрез Теб всичко може. И аз чрез Твоя Дух всичко мога.“
Същата формула, малко видоизменена: Господи, Ти всичко можеш. И Твоят Дух, Който излиза от Тебе, всичко може. И аз чрез Духа, Който ме ръководи, всичко мога.
Употребявайте тази формула, когато се намирате в най-трудно положение.
Бог е Любов, Бог е Мъдрост, Бог е Истина.
Божията Любов, Божията Мъдрост и Божията Истина пребъдват в нас.
Няма Любов като Божията Любов – само Божията Любов е Любов. /3 пъти/
Няма Мъдрост като Божията Мъдрост – само Божията мъдрост е Мъдрост. /3 пъти/ – Гледайте да произнасяте тази формула колкото се може по-хармонично, за да се оживи тя.
Да обнови Бог сърцата ни със съвършената Божествена чистота.
Размишление върху Божествената чистота.
Да царува Любовта на Единния наш Отец в сърцата ни.
Да се слави Мъдростта на Единния наш Отец в духовете ни.
Да осияе душата на Истината на Единния наш Отец, Който е Начало и Конец на всичко. (Щом от Любовта се преминава на Мъдростта и Истината, преминава се от едно състояние в друго.
При произнасянето на тези изречения да се постараем да схванем вътрешната страна на онова, което е скрито.)
Ще проектираш волята си и ще кажеш: „В Името на Божията Любов, в която няма никаква измяна, и в Името на Божията Мъдрост и в Името на Неговото Слово тъй да бъде.“ – Против тази сила, против тази магия няма друга сила, която може да устои. Така ще се разпръснат всички основи на черната ложа и всички нейни сили ще се махнат. Всеки от вас ще гледа да се пробуди.
Първото правило, когато приближавате към някой неприятел: не бързайте да отидете изведнъж към него, а като го видите, спрете се и тогава вдигнете ръцете си и кажете: „В Името на Божията на Любов и в Името на Божията Мъдрост, в която живеем и се движим, и със силата на Неговото Слово всяко зло и лукаво помишление да се разпръсне.“
Изговорите ли това, ще забележите, че всяка зла мисъл, всички стрели и муниции на неприятеля ви ще се разпръснат. Не направите ли това, не се ли приготвите, вие изпадате в една засада. Тогава идват съмнения, терзания, омраза, злоба и после казвате: „Нещо ме души“. Сега аз искам учениците на Бялото Братство да ходят разумно и да употребяват това оръжие. Давам ви един закон. Употребете го спрямо когото и да е. Който и да е, все тъй ще постъпите. Това ще извършите отдалече, още преди да ви забележат неприятелите. Ние имаме право да употребим своите оръжия. Ако те употребяват известни сили, ние ще употребим други в противодействие.
Отдалече ще направите своето упражнение, ще погледнете нагоре и ще си направите упражнението. Това е само един начин да се фиксира вашият ум едновременно, за да противодействате. Това упражнение може и мислено да го правите, но когато ръцете действат, по-силно е, едновременно вземат участие и ума, и сърцето. При изговарянето на формулите ръцете се поставят пред устата с длани навън, готови за духане, и се казват формулите.
Сега ще се съедините всички, ще работите по този закон на Любовта. Ще вложите закона на хармонията и той ще почне да ви отваря пътя и ще дойдат Божиите мисли във вас.
Бог е вложил всичко в моята душа. Аз искам да изпълня Волята Божия, да се изпълни Божия план, какъвто Бог е намислил за мене. Да бъде Волята Божия. Аз ще работя, както Бог е наредил.
Желая, Господи, със силата на Твоята Любов да възраснат в мен Добродетелите, които отначало си вложил в моята душа. И аз ще вложа всичките си сили за изпълнението на Твоята Воля.
Милостивий, Святий и Благий Господи, изяви ми светлината на Твоето Лице, за да сторя Твоята Воля.
Съвършенството на Любовта ще бъде смисълът на моя живот. Съвършената Любов изпъжда всеки страх и внася мир и веселие в духа.
Господи, да пребъде Твоя Дух на Любовта, Твоя Дух на Мъдростта, Твоя Дух на Истината в нашите сърца.
Господи, да възрасне в мене онова Божественото, което си вложил в моята душа преди създание мира.
Господи, моля ти се, изпрати ми един ангел, да ме научи да правя най-малкото добро, да ме научи да правя най-малкия акт на Любовта, да ме научи на най-малкото знание, да ме научи да дам на хората най-малката свобода и как да проявявам най-малкото милосърдие.
Господи, благодаря Ти, че си ми дал един отличен ум, в който си вложил Твоята Мъдрост; едно отлично сърце, в което си вложил Твоята Любов. С тази Любов и Мъдрост аз искам да Ти служа.
Господи, нека Твоят мир и Твоята радост бъдат винаги в нас, за да могат сърцата ни да просветнат и да ти служим с всичкото си сърце, с всичкия си ум, с всичката си душа и с всичката си сила.
Господи, запази ни, за да проповядваме за Тебе!
Заради Тебе, Господи, Когото нося в моята душа от Вечността, аз ще се уча и ще Ти служа.
И това е живот вечен, да познаем Тебе, Единнаго, Истиннаго Бога и Христа, Когото си изпратил. /3 пъти/
Да бъде Волята на Божията Любов, защото Бог е Любов!
Бог царува на Небето, Бог царува в живота, да бъде Името Му благословено.
Господи, Боже наш, да дойде Твоето Царство на Земята, както е горе на Небето, и всички народи, които Ти си призовал, да заемат своето място в Царството Ти, за да Ти служат с радост и веселие. /3 пъти/
Да бъдем готови да приемем Словото Божие в нашите умове, в нашите сърца и в нашите души и да го приложим. Амин, тъй да бъде!
Бог е Любов! Бог е Всемъдър! Бог е Всеблаг!
Да осветяваме Името Божие, да търсим Царството Божие и Правдата Негова и да изпълним Волята Божия!
И това е Живот Вечен, да позная Тебе, Единнаго, Истиннаго Бога и Христа, Когото Си изпратил. И това е Живот Вечен, да позная Любовта, Мъдростта и Истината. И това е Живот Вечен, да позная, че Бог е Дух, Който царува навсякъде. /За лекуване/
Пази и закрепвай ни, Господи, и въздигни всичко в Славата Си! /3 пъти/
Бог е Любов, Бог е Мъдрост. Аз съм Доброта, Аз съм Истина. (При изпитания и за лекуване) – Тази формула е мощно оръжие срещу злото. Нападне ли ви злото при всички нещастия, противоречия, злини и изкушения и за да запазите Любовта си, изговаряйте тихо тази формула.
Бог живее в мене и аз живея в Него. Не живея аз, а Христос живее в мене.
Верен, Истинен, Чист и Благ всякога бъди и Господ на мира ще изпълни сърцето ти с всички добрини.
В изпълнение Волята на Бога е силата на човешката душа. В изпълнение Волята на Бога чрез Любовта е силата на човешката душа. В изпълнение Волята на Бога чрез Мъдростта е силата на човешката душа. В изпълнение Волята на Бога чрез Истината е силата на човешката душа. В изпълнение Волята на Бога чрез Правдата е силата на човешката душа. В изпълнение Волята на Бога чрез Добродетелта е силата на човешката душа.
Бог е Дух и когато Му служат, да Му служат в Дух и Истина.
Бог е Любов и които Го познават, да Му служат с Дух и Истина.
Господи, Боже, Аумен, Амин!
Господ мой, Бог мой!
Ихриш Бен рут! Господи, където ме зовеш, там отивам!
Господи, опази живота ми, за да проповядвам за Тебе! (Тази формула Учителят я е дал по време на бомбардировките.)
Господи, Ти си източник на Живота, изпрати в нас животворната си сила – Духа – да ни лекува от всички болести и страдания!
Сърцето ми е топло, душата ми е свежа, умът ми е светъл, духът ми е крепък, защото живеят в Любовта Безгранична, в която няма никаква измяна!
Аз признавам само Един Дух на Истината и призовавам силата на Този Дух да ме обгради!
Ученикът трябва да има сърце чисто като кристал, ум светъл като Слънцето, душа обширна като Вселената, Дух мощен като Бога и едно с Бога!
Божията Любов носи пълния живот, Божията Мъдрост носи пълната светлина, Божията Истина носи съвършената свобода!
В. Щ. С. П. Р. Н. Г. И. Х. С. Б. – Вечно ще съм покорен раб на Господа Исуса Христа, Синът Божий!
Господи, Твоят Дух, Когото си изпратил да ме ръководи, чрез Тебе всичко може и аз чрез Твоя Дух всичко мога. (Първо се изговаря: „Колкото и да е трудна тази работа, аз ще я свърша с Бога и с Духа, Който ме ръководи“). (Когато се намираме в трудно положение, да употребяваме горната формула.)
Ако думите Ми пребъдват във вас и вие пребъдвате в Мене, Аз и Отец Ми ще дойдем и ще направим жилище във вас. – Христос
Бог толкова възлюби света, щото даде Сина Своего Единороднаго, да не погине всеки, Който вярва в Него, но да има Живот Вечен!
Има Един в света и цялата Жива Природа говори за Този Единия, Великия Учител!
Ние Го наричаме Учител, Отец, Господ.
Да се прослави Господ тъй, както е писал в Своята книга. И като се прослави Господ, както е писал в Своята книга, да се прослави Неговата Любов в моята душа и в душите на всички мои братя.
Да се прослави Бог в Бялото Братство и да се прославят Белите Братя в Божията Любов.
Да пребъде Божият Мир и да изгрее Божията Радост и Божието Веселие в нашите души.
Вяра жива, Любов непрестанна, Доброта постоянна и Господ ще прати Своето благословение!
Всяка сутрин при ставане кажи: Господи, благодаря Ти, че възкръснах, благодаря Ти, че живея. Кажи ми нещо, какво да направя за Теб днес?
Люби, учи, мълчи, прощавай и пътя си продължавай.
Аз трябва да мисля като Бога, трябва да обичам тъй, както Бог обича.
Ти го пожелай и то ще дойде. (Тази формула трябва да се произнася всред Природата, на открито, на двора, в гората, полето, като се гледа Природата.)
Аз желая да дойде Царството Божие на Земята и да бъда носител на Неговата светлина.
В Светлината на Божия Дух има живот и мир!
В името на всички добри хора, в името на Надеждата, в името на всички светли Духове, в името на Вярата, в името на Любовта на Бога ще направя това упражнение.
(Това се произнася при правене на гимнастическите упражнения. При всяко изправяне на тялото ние поемаме дълбоко въздух и го задържаме.)
Велик Си Ти, Господи! Велики са Твоите дела! Велико е Името Ти над всичко! Във всичко и във всички виждам Тебе и любя Тебе! Ще Ти служа през цялата Вечност!
Аз ще живея в Любовта, както е казал Христос, че животът ще се оправи с Любовта. Както е писал Господ ще живея! Според Неговите закони ще се поправи животът, както Той е казал.
Възложете на Бога всяка своя грижа, защото Той се грижи за вас.
Ти, Великий, Който благославяш и създаваш, оправи всичко в мен и около мен, ела, оправи ума ми, нека право да мисля, ела, оправи сърцето ми, Любов жива да блика.
Вечер при лягане кажи: Господи, през време на нощната ми почивка, огради ме със своята Светлина и ме пази. Аз отивам горе да се уча, да се моля и работя.
Господи, благодаря Ти за голямата благодат, която ми пращаш.
Ние те познаваме, че си всемилостив, всесилен, всемъдър и всеблаг.
Аз познавам Един Бог на Любовта, Един Учител на Мъдростта и Един Дух на Истината, които призовавам да дойдат и с животворната си Сила да разпръснат всички зли влияния. (3 пъти)
Господи, да възрасне в мен онова, Божественото, което си вложил в моята душа!
Бог е вложил всичко в моята душа. Аз искам да се изпълни Волята Божия, да се изпълни Божия план, както Бог е намислил за мене, да бъде Волята Божия. Аз ще работя, да стане, както Бог е намислил.
Желая, Господи, със силата на Твоята Любов да възраснат в мене Добродетелите, които отначало си вложил в моята душа. И аз ще приложа всичката си сила за изпълнение на Твоята Воля.
Съвършенството на Любовта ще бъде смисълът на моя живот. Съвършената Любов изпъжда всеки страх от душата и внася мир и веселие в духа.
Господи, да пребъде Твоят Дух на Любовта, Твоят Дух на Мъдростта и Твоят Дух на Истината в нашите сърца.
Господи, научи ме да Те любя така, както Ти ме любиш.
Бог е Любов, Любов, която Христос е приел. Христос е Любов, Любов, която ние сме приели. Ние сме Любов, Любов, която сега проявяваме. Да бъде благословен Господ. (3 пъти)
Христос е човекът на изобилната сила, Христос е човекът на изобилната вяра, Христос е човекът на изобилната Любов. (по 3 пъти)
Без страх и без тъмнина, със Любов и със Светлина.
Без страх и тъмнина в Любовта безгранична!
Свят си Ти, Боже мой, Отче праведний, Който си и Който ще бъдеш Един във век вечний. Всесилний и Всемъдрий, благословено да е Твоето Име от мене, ей Господи, защото Те познавам, че си Истинен и неизменен винаги. Слава, чест, хваление и поклонение Теб подобава всякога!
В името на Христовата кръв, пролята на Голгота, да се разпръснат от тук (махнат от мене) всички зли сили и мисли. (Формула за разпръсване на лоши влияния, чувства, страх, лоши видения и замисли. Казва се 3 пъти и след третия път се казва „Амин“!)
И това е живот вечен, да позная Любовта, Мъдростта и Истината. (3 пъти)
И това е живот вечен, да позная, че Бог е Дух, Който царува навсякъде.
Запази ни, Господи, с бялата Си Светлина и обгради ни с диамантената Си стена. Божият Дух, възлюбленият на нашите души ще направи всичко за нас! /Формула за ограждане от лоши влияния/
Бог живее в мене и аз живея в Него!
Метод за изпращане на енергиите на доброто. Как работят адептите – Живият Господ: Те направляват човешките мозъци, изпращат им специална енергия, с която изменят мислите на народите и управляващите за създаване на нов живот на Доброто, Любовта, Правдата, Истината и Мъдростта. Това е един универсален метод за духовна работа на Божията нива за изпращане на специална енергия към съзнанието на всички добри хора по лицето на Земята, на които съзнанието е будно.
През пръстите на дясната ръка ще изпратите енергията и тя ще образува един кръг, и ще дойде към вас. През лявата ръка ще възприемате енергията по същия начин. Ще отправите мисълта си към съзнанието на всички добри хора по лицето на Земята, на които съзнанието е будно. Ще мислите за всички добри хора!
Няма да се стремите да разберете в какво се състои тайната! Няма да разсъждавате защо излиза вода през дупката на лейката. Просто ще поливате цветята.
Това упражнение го направете тъй, както бихте вдигнали една лейка и изливате вода. Сега всеки един от вас трябва да стане проводник за изпращане енергиите на доброто към всички добри хора, за изпращане силите на Любовта, Мъдростта, Истината, Правдата и Добродетелта. Тази енергия вие изпращате видимо чрез тази физическа ръка, но има и друга, духовна ръка, по която идва енергията. Има 3 направления, но вие ще оперирате с тази физическа ръка. Вдига се дясната ръка към изток с разтворени пръсти, лявата ръка на лявото коляно.
Като проектирате енергиите на доброто през палеца, ще кажете: „Да се прослави Господ във всичките Свои дела!“ (3 пъти) и после: „Да царува силата на Неговото Добро във всички добри хора!“ (3 пъти).
С първия пръст (3 пъти): „Да се прослави Господ във всичките Свои дела! Да царува силата на Неговата Любов във всички сърца!“
Със средния пръст (3 пъти): „Да се прослави Господ във всичките Свои дела! Да царува силата на Неговата Правда във всичките умове!“
С безименния пръст (3 пъти): „Да се прослави Господ във всичките Свои дела! Да царува силата на Неговата Истина във всички души!“
С малкия пръст (3 пъти): „Да се прослави Господ във всичките Свои дела! Да царува силата на Неговата Мъдрост във всички Духове.“
Сменят се ръцете – дясната ръка на дясното коляно, а лявата ръка, протегната напред към изток, малко нагоре, с разтворени пръсти. Повтарят се същите формули както с дясната ръка за всеки пръст.
Двете ръце към Слънцето с отворени длани навън и лакти, опрени на коленете. Съберете след това пръстите на всяка ръка, да се допрат със съседните пръсти. След това ги съберете заедно една срещу друга в отвесно положение. Вдигнете си лактите от колената и прочетете „Добрата молитва“ и след това следната формула (3 пъти): „Мир и радост да цари в нас и във всички сърца.“
Пътят на Божията Любов е осеян с всички възможности и условия за постижение.
Да бъде благословен Господ на Любовта в нашите души.
Проявеният Дух в Любовта, проявеният Дух в Мъдростта, проявеният Дух в Истината носи всичките блага на Живота на Единния, Вечния Бог, извор на всички блага, в Когото всичко се обединява.
С Господа, Който живее в мене, всичко мога.
Помощта не иде отвън, тя иде отвътре!
Три правила:
Когато не сполучиш, прояви надеждата си!
Когато Бог те поучава, прояви вярата си!
Когато ближният ти пада, прояви любовта си!
Велико и славно е да служи човек на Бога и да пребъдва в Любовта Му!
Господи, да бъде Твоята Воля! Аз ще приема на драго сърце всичко онова, което иде от Твоята ръка и ще изпълня Волята Ти без никакво пристъпване на Твоя Закон!
Господи, моля Ти се, отложи събитията. Дай разсрочка при тая ликвидация, за да можем по-леко да понесем това, което ни предстои! Направи известно смекчаване, за да бъде поносимо. Превърни всичко за добро.
Господи, Ти си Едничкият, Който може да оправи всичко. Ти най-добре уреждаш нещата.
(Казва се при трудности)
Молитва на Окултния ученик: Мъдрост прося, о Боже мой, Ти подкрепи ме, дай ми Любов! Аз вечно ще те любя! Аз вечно Тебе ще служа!“
Три правила – методи:
1. Вложи Истината в душата си и свободата, която търсиш, ще я придобиеш.
2. Вложи Мъдростта в ума си, Светлината ще дойде и знанието ще ти даде своята помощ.
3. Вложи чистотата в сърцето си, Любовта ще дойде и истинският живот ще започне.
Размишление и приложение на горните формули:
1. Аз трябва да вложа Истината в душата си, за да бъда свободен, за да придобия свободата си.
2. Аз трябва да вложа Мъдростта в ума си, за да придобия знание.
3. Аз трябва да вложа чистотата в сърцето си, за да дойде Любовта.
102. Вечната Свобода, в която Бог живее, Духът царува.
103. В красотата на вечната Справедливост, в която Мирът пребъдва, грехът и беззаконието изчезват.
104. В преддверието на Божията Мъдрост, дето светлина цари.
105. Напишете в умовете, сърцата и волята си следните мисли:
1. Искам да изпълня Божията Воля, за да бъда здрав и полезен за себе си.
2. Искам да намеря Божието Царство и Неговата Правда, за да бъда полезен на ближните си.
3. Искам да осветя Името на Бога на Земята, за да се свържа с всички добри, разумни, възвишени души по целия свят.
1. Без Истината не можете да изпълните Божията Воля.
2. Без Мъдростта не можете да намерите Божието Царство и Неговата Правда.
3. Без Любовта не можете да осветите Името на Бога.
106. Господи на Светлината, на всичката пълнота и благост, за която Моят Учител ми е говорил, изяви ми се тъй, както Ти благоволяваш, както на Тебе е угодно. Аз съм готов да изпълня Твоята Воля.
107. Благославяй, душе моя, Господа!
108. Всичко, което Любовта може да направи в света чрез нашата воля, ние можем да го сторим.
109. Бог е Любов и тази Любов може всичко да стори!
110. Няма Истина като Божията Истина, само Божията Истина е Истина.
111. Да възсияе Лицето на Господа Бога нашего в нашите души.
112. Да дойде Светлината на Христа – проявената Божия Любов!
113. Начало на Новия живот, живот, който носи Вечната Светлина в себе си.
114. Светлина, която показва Пътя, Пътя на Едната проявена Любов, която носи в себе си всичките блага на Битието.
115. Да бъдем като Бога, да бъдем като Любовта Му.
Да бъдем без страх и без тъмнина. Да бъдем с обич и светлина. Светлина, която носи новия ден на живота.
Ден на вечната Божия радост, ден на вечното Божие веселие; Ден на вечното блаженство, ден, в който Слънцето никога не залязва; Ден, който обгръща и запълва всичко в себе си; Ден, който проявява в себе си Едната проявена Истина; Истина на Божия Живот.
Тази Истина изгрява сега на нашия хоризонт в безпределния чертог на нашия дух, в безбрежното време и пространство на нашата душа – времето и пространството, което носи своя надпис: Бог е Дух и които Му служат, трябва да Му служат в Дух и Истина.
116. Духът и Истината е нашият девиз. Ние сме проявената Истина – плод на Духа.
117. Благословен е Бог на Любовта. Слава да бъде Нему сега и във всичките векове, които са били и които ще бъдат, и които са – Амин!
118. Когато срещнете някаква трудност, кажете: „Моята Воля е диамантена и пред тази воля всяка трудност трябва да отстъпи. Господи, Ти си всякога благ, никога не си ме оставял и сега ще ме избавиш, аз вярвам и на Тебе оставям слабостта си.” (Господ ще те послуша и ще ти помогне.)
119. Само умът носи моето щастие, само умът носи моята сила, само умът носи всичките възможности, от които мога да се ползвам.
120. Господи, в мене две мисли няма да има – само един свещен ум, само едно сърце, чисто и свещено, само една свещена душа, един дух да извършва Твоята Велика Воля и през всичките векове да бъда съработник с Тебе и да служа с Тебе заедно.
121. Като ти каже брат ти: „Няма Любов като Божията Любов“, ти ще му кажеш: „Моята Любов за тебе ще бъде като Божията Любов“. Тогава брат ти ще каже: „Само Божията Любов е Любов“. Ти ще му кажеш: „Само в моята любов ти ще ме познаеш“.
Казват ти: „Няма Любов като Божията Любов“. Отговаряш: „Само в проявената Божия Любов ти ще ме познаеш.“ (Първата формула се казва при влизане, а втората – при излизане от дома на приятеля ти.)
122. В Дух и Сила, която носи победа и дава Свобода, Свобода на изявената Божия Истина в нашите души.
123. Не презирай деня на Любовта, в която тя е почнала да се проявява. Отвори сърцето си и чакай я. Приготви нозете си и посрещни я. Отвори обятията си и получи я.
124. Приложи живото Слово на твоя Небесен Баща, Който те е привлякъл с нишките на Своята Любов. Тези нишки са в ръцете на Христа, изявения Бог на Любовта.
125. Заради Великата Любов, която сега ни посещава, ние ще сторим всичко без колебание.
126. Благословен е Той, Който ни благославя, Бог на Любовта!
127. Да сме благи, да сме силни, да сме крепки, да сме твърди, твърди като диамант. Да сме чисти като живата вода, да сме чисти като живата Светлина, да сме чисти като Любовта. Нашият закон е чистата Любов.
Нашият път е чистата Светлина. Нашето Слово е Мъдростта. Ние сме всички крепки в Бога на Любовта. С Него ние победихме света, в Неговата Любов ние добихме своята свобода. Ние сме вече свободни от закона на смъртта. Необятната Любов ни въздига, безпределната Мъдрост ни оживи. И едната неизказана Истина ни възкреси. Святи Отче на Небето, ние осветихме Името Ти.
Ние свършихме делото Ти. И въдворихме Твоето Царство. Благословен си Ти сега за през всичките векове!
I формула за възприемане на жизнено-магнетична енергия – прана – при дълбокото дишане:
Вдишване – Благодарим Ти, Господи, за Божествения Живот, който си вложил във въздуха и който приемам заедно с въздуха.
Задържане – Този Божествен Живот прониква в цялото ми тяло и внася навсякъде сила, живот и здраве.
Издишване – Този Божествен Живот го проявявам навън чрез моята дейност.
II формула:
Вдишване: Да се прослави Името Божие в мене.
Задържане: Да се въдвори Царството Божие и Неговата Правда в мене.
Издишване: Да бъде Волята Божия.
Вдишванията се правят последователно през лявата и дясната ноздра. Според друго изказване сутрин вдишванията се правят през лявата ноздра, а след обяд през дясната.
Сърце топло, душа свежа, ум светъл и дух крепък.
Господи, благодарим Ти за свещената енергия на Божествения Живот, която изпращаш заедно със слънчевите лъчи. Живо чувствам как тя прониква във всичките ми органи и навсякъде внася живот и здраве. Божественият Живот е израз на Твоята Любов към нас, благодарим Ти!
Формули за здраве
1. Слушам, ставам, здрав съм, силен съм, бодър съм.
2. Събличам стария човек на греха, събличам всички мои немощи, болести, заблуждения и ги изпращам в Земята. Обличам новия човек на Любовта, Мъдростта, Истината, Правдата и Добродетелта. /3 пъти/
3. Отварям сърцето си пред Духа на моя Отец, моето тяло ще стане врата, през този път ще мине Духът Божий, ще се слее с моя разум и ще образува Мъдростта, ще се слее с моето сърце и ще образува Троицата. /3 пъти/
4. Господи, благодаря Ти за магнетичната сила на Земята, произведена от слънчевите лъчи, която отправям към малкия си мозък, за да се разпръснат всички отрицателни сили в мен. Подмлади и обнови всяка клетка в моя организъм. Обвий ме, Господи, с Твоята диамантена мантия, отстрани от мен всички отрицателни сили. /3 пъти/
5. Аз и с ума си мога да върша моите работи в съгласие с Живата Природа. Аз и със сърцето си мога да върша моите работи в съгласие с Живата Природа. /3 пъти/
6. Светлина за ума, топлина за сърцето. /3 пъти/
7. Да се усили моята воля – изтегля се палеца.
Да се усили моето благородство – изтегля се показалеца.
Да се усили моята справедливост – средния пръст.
Да се усили светлината и знанието в мен – безименния пръст.
Да се усили практическия усет в живота и отношението ми – малкия пръст.
Мислено: Божественото в мен да се съедини с практическия ми усет, със светлината и знанието ми, със справедливостта, с благородството ми. (Тази формула се отнася към упражнението с пръстите, като се прави първо с дясната ръка, после с лявата.)
8. Любов, радост и веселие – тази формула се произнася при движение на китките с ръце, разперени настрана, като че се лети. (3 пъти)
9. При упражнение за дишане се казват следните формули:
При вдишване: Благодаря Ти, Господи, за Божествената Любов, Мъдрост, Истина, Разумност, Сила, Топлина, Светлина.
При задържане: Нека изпълнят всичките ми удове.
При издишване: Да ми служи за работа през целия ден.
10. Като заболеете, не се страхувайте, но поставете ръцете си на болното място и кажете:
Това е Живот вечен, да позная Тебе, Единнаго, Истиннаго Бога, и Христа, Когото си изпратил.
Това е Живот вечен, да позная Любовта, Мъдростта и Истината.
Това е Живот вечен, да позная, че Бог е Дух, Който царува навсякъде.
11. Щом станете сутрин от сън, изправете се на краката си, направете няколко стъпки напред и кажете:
Господи, благодаря Ти, че мога да се движа, да ходя от едно място на друго. Благодаря Ти, че мога да чувствам, да влагам съдържание в нещата. Благодаря Ти, че мога да мисля, да проникна в смисъла на всичко, което ме обикаля. Това е богатството на Новия Живот. Щом го придобиеш, то остава с тебе за вечни времена.
12. Ако срещнеш една неутешена, отегчена душа, помоли се на Бога за нея и с нея. Ако срещнеш беден, помогни Му. Господ не иска да се събират богати с богати, а богати със сиромаси, учени с невежи.
13. Когато усещате страх, униние, тревога ще кажете:
Слушам, Господи!
Ставам, когато Той иде!
Здрав съм, защото Бог е при мене.
Силен съм, защото обитавам в Неговата сила.
14. Каквато и работа да работите, трябва да отделите 10 мин, за да изпратите по една добра мисъл в пространството.
15. Сърцето ми е топло, душата ми е светла, умът ми е светъл, духът ми е крепък, защото живея в закона на Любовта, в който няма никаква измяна.
16. Господи, затвори врата на злото!
Господи, дай мир и светлина на всяка душа!
Да пребъде Божият Мир, да изгрее Божията Радост и Божието Веселие в нашите сърца!
17. Всяка вечер в 7 ч. да се чете:
1. Добрата молитва
2. 91. Псалом
3. Пътя на живота
4. Молитва на избраните
5. Молим се на Господа нашего Исуса Христа /3 пъти/
6. Отче наш
18. Правило за Великите Души:
Искай Любовта!
Търси Мъдростта!
Хлопай за Истината!
Където е Истината, ходи там!
Където е Мъдростта, мисли там!
Гдето е Любовта, живей там!
Който се обръща за помощ към Бога, веднага ще я има!
613. Метод за връзка с Духовния свят
Като изучавате красивите линии и движения, вие се свързвате с Духовния свят, с мислите и чувствата на духовните същества. Нямате ли връзка с духовните същества, вие не можете да живеете духовно.
За да бъдеш добър, да мислиш право, ти трябва да бъдеш с Разумните Същества, които да подкрепят твоята мисъл, доброта и разумност. Като не разбираш този закон, ти искаш да бъдеш добър и разумен, без да мислиш за Бога.
Наум ще си кажеш: „Понеже Бог е благ, мъдър и свят, аз искам да бъда като Него, да проявя своята доброта и святост“. Доброто е вложено в човека, то трябва само да се прояви. Разумността е вложена в цялата Вселена, във всичко живо. Щом е така, ти можеш да бъдеш разумен. За да не изпадаш в дисхармонични прояви, пази връзката си с Разумния и Възвишен свят.
614. Вярата в Бога
Който иска да разреши кардиналния въпрос на живота, трябва да има вяра в Бога. Само живата вяра може да разреши съществените въпроси на живота.
Не е важно да се разрешат въпросите на миналото, нито въпросите на бъдещето. Важно е да се решат сегашните въпроси на живота. Те са съществени. За да разреши правилно въпросите, човек трябва да бъде здрав, с добре организирано физическо тяло. Същевременно трябва да има отличен ум, благородно сърце и мощна воля.
615. Метод за усилване на паметта
Един от методите за усилване на паметта е дружбата с паметливи хора. От всеки паметлив човек излиза особена енергия, която подхранва паметта на онзи със слаба памет. Както мисълта се предава от един човек на друг, така се предава енергията на паметта. Така се подхранват всички дарби и способности в човека.
Едни хора са по-съвестни, по-разсъдливи, по-добри математици, художници или музиканти от други. Първите ще влияят на онези с по-слабите способности, обаче за това е нужно време. Енергиите не се предават изведнъж. Като знаете това, дружете с паметливи хора. Така ще усилите и вашата памет.
Ако попаднете между хора, които обичат да спорят и да се карат, и вие ще се настроите като тях. Човек може, без да иска, да се поддаде на влиянието на обкръжаващата среда и да върши нещо, без да съзнава какво върши. Ето защо още при ставането от сън човек трябва да се наблюдава дали е в нормално състояние или не. Ако се е поддал на чуждо влияние, той трябва да регулира чувствата си и тогава да започне работа.
Когато е в нормално положение, човек работи с разположение и каквато работа започне, има успех. Анормалното състояние е студът в живота. За да усилиш паметта си, съзнанието ти трябва да е свободно от тревожни мисли. Като станеш сутрин от сън, освободи ума си от вътрешно безпокойство.
Най-малката тревога и безпокойство събуждат у човека вътрешен страх, който парализира паметта.
616. Ученикът и противоречията
Разумно написаните и оцапани работи струват повече, отколкото глупавата и неразумна чистота на хората.
Ако Разумната Природа те е поставила при условия да сгрешиш, приеми тази грешка. За предпочитане е да грешиш под надзора на Природата, отколкото да не грешиш и да не зачиташ тази разумност. Човек греши, защото има ум и сърце. Като има сърце, мрази и обича. Като има ум, прави грешки в смятането, но ги поправя.
По-добре е да мразиш и да обичаш, да грешиш и да изправяш грешките в смятането, но да имаш ум, сърце и воля, отколкото да си свободен от греха и лишен от ум, сърце и воля. Като знаете това, приемете противоречията с Любов, за да приемете и дарбите, които са свързани с тях. На всяко противоречие отговаря известна дарба. Приемете противоречията с любов, за да се ползвате от енергията, свързана с тях.
Колкото и да е тежка съдбата ви, каквито и противоречия да имате, знайте, че всичко това е неизбежно. В противоречията се крие дълбок смисъл, има мисли в живота, които не могат да се разрешат. Като дойдете до такава мисъл, оставете други да я решават. Като се натъкнете на такава мисъл, оставете я настрана и вървете напред. Например имаш приятел, обичаш го, правиш му услуги, а той е затворен за тебе. Остави тази мисъл настрана, не се занимавай с нея. За да запазите мира си, търсете причината за всяка несполука в себе си.
Никога не обвинявайте другите хора преди да сте се вглъбили в себе, в своите постъпки. Причината за всички нещастия се крие във вас, в самия човек. Той е господар на положението, в което се намира. Щом намери причината в себе си, лесно ще изправи последствията.
Някой казва, че без причина страда. Лъже се. Причината е в него. Неблагоприятните условия са вън от вас, но причината за всичко е във вас. Природата допуска противоречията в живота, защото има предвид разумните хора, разумните общества, на които иска да помогне. Значи, противоречията се допускат в човешкия живот като благо за онези, които ги преживяват. Който разбира това, се ползва от благата. Който не ги разбира, се мъчи и страда.
617. Подбор на мислите
За да не се разочаровате, първата ви задача е да отделите положителните мисли от отрицателните. Положителна добра мисъл е тази, която има отношение към твоя живот. Щом една мисъл няма отношение към тебе, към твоя живот, тя е лоша, отрицателна мисъл. Всяко чувство, всяка постъпка, които имат отношение към Цялото, са добри, положителни. Добрата мисъл, чувство и постъпка се различават от лошите по техните резултати. Ако мисълта внася радост в тебе, тя има отношение към Цялото, тя е добра мисъл. Същото се отнася и до чувствата и постъпките на хората. Не е добро едно чувство, ако не носи радост. То няма отношение към Цялото.
Не можеш да работиш върху себе си, да съграждаш своето бъдеще, ако нямаш отношение към Цялото. Значи, мислите имат отношение към чувствата, а чувствата към постъпките, а всички заедно – към Цялото.
618. Новото учение
Новото учение ви е преподавано много пъти. Още в рая ви е преподавано. Сега не ви остава нищо друго, освен да го приложите. Спасението ви е само в приложението – да си спомните това, което в миналото ви се е преподавало. И днес Господ ви говори, както и в миналото. Знайте, че сте ученици на новото учение, а не на старото. Ако сте ученици на старото учение, с дявола сте.
Ако сте ученици на новото учение, с Господа сте. Новото учение е Любов, новото учение е Мъдрост, новото учение е Истина, новото учение е Свобода, новото учение е Милосърдие, новото учение е Човещина. Всичко, което дава подтик на човека да върви напред, това е новото. Новото не е някакво верую. Всички вярвания са на старото учение – на учението на дявола.
Какво можеш ти сам да направиш е едно. Какво може Бог да направи чрез тебе е друго. Каквото ти сам можеш да направиш, като отричаш Бога – е трето. Новото учение се заключава в това да говориш Истината и да проповядваш Истината. Ако имаш една идея, кажи я на хората. Не казвай всичко, но кажи нещо на хората. Кажи: „Новото учение е учение на Бога, Който е създал целия свят. Той носи свобода и живот на всички хора, на всички живи същества. То е учение за човешката душа, за човешкия дух, за човешкия ум, за човешкото сърце“. Нека в ума ви остане мисълта, че някога сте били в рая и там сте учили новото учение и сега се стремите да се върнете там.
619. Метод за работа
Човек трябва да подложи живота си на критика, да знае кои негови мисли и чувства са прави и кои не.
620. Метод за проверка на работата
Напиши нещо и го остави настрана. След известно време, когато имаш неразположение, прочети го, и ако то промени лошото ти настроение, то ще може да повлияе добре и на другите. Ако не може да повлияе на тебе, и на другите не може да повлияе. И музикантът може да се изпитва по същия начин. Като свири, нека следи дали положението му се подобрява. Ако се подобрява, той свири добре. Щом се подобрява неговото състояние, ще се подобри и състоянието на другите.
Човек свири, пише и работи, за да внесе тласък първо в себе си, а после и в своите ближни. Закон е: Бъди доволен от себе си, за да бъдат и другите доволни от тебе. Ако другите те хвалят, а ти не си доволен от себе си, нищо не струваш. Ако в твоето съзнание няма движение, не чакай никакво отражение в съзнанието на другите.
621. Упражнение – метод
Всеки от вас да си носи по едно огледалце и да се оглежда по няколко пъти на ден. Ако лицето ти е скръбно, кажи си: „Искам да бъда весел, засмян. Ще гледам на нещата по нов начин. Отказвам се от старото. Ще се усмихна на себе си, ще си дам една хубава, чиста усмивка“. Така ще се разговаряш със себе си и ще се оглеждаш. Колкото повече се оглеждаш, толкова повече да се харесваш и да бъдеш доволен. Някой може и без огледало да измени състоянието си, но с огледало е по-лесно. Гледай се в огледалото като чужд човек, когото харесваш и обичаш.
Забрави старото в себе си, дай път на новото. Докато нисшето се смущава от висшето, човек всякога ще бъде недоволен от себе си. Ще се оглеждаш в огледалото, докато изправиш кривите черти на лицето си. Ще приглаждаш добре косите си. Космите не трябва да бъдат нито много пригладени, нито много чорлави. Ако космите са много пригладени, имаш магнетизъм повече, отколкото трябва. Ако са много чорлави, имаш повече електричество. Упражнението ви ще продължи една седмица.
622. Закон за работа
Човек може да бъде силен и голям дотолкова, доколкото е господар на тялото си, доколкото може да работи с мозъка си, с ръцете и краката си. Мярката колко трябва да работи човек се определя от приятността, с която човек работи. Работи, докато ти е приятно. Почувстваш ли най-малко неразположение в работата, спри, не продължавай повече. Същият закон се отнася до яденето и до всяка дейност. Като дойдеш до най-сладката хапка, спри да ядеш.
623. Духът, душата, умът и сърцето
Умът е сянка на духа, а сърцето е сянка на душата. Сянка на ума е мисленето, а сянка на сърцето е чувстването. Ето защо, когато говорим за физическия свят, трябва да имаме предвид сенките. Без сенки животът не може да се обясни. Щом имате сенки, ще дойдете до Истината на физическия свят.
624. Правилното мислене – път към щастието
Важният въпрос за вас като ученици е да се научите да мислите правилно. Много пъти ще се питате защо сте нещастни, но докато не мислите право, не можете да си отговорите правилно. Искате ли да бъдете щастливи, трябва да се научите да мислите право. Майката на щастието е Добродетелта, а бащата на щастието е Разумността. Където доброто отсъства, там няма щастие. Където няма Разумност, няма щастие. Където има Добродетел и Разумност, там има щастие. Майка на нещастието е грехът.
625. Ролята на страданието
Влезе ли в ума ви известно противоречие, веднага го снемете на физическия свят. Питате: „Защо страдаме?“ – За да не се натъкнете на по-голямо зло. Страданието е най-малкото зло в света. Следователно от 2 злини ще изберем по-малката. Щом сте на физическото поле, какъвто и живот да се прояви, не може без страдание. Страданието е храна за радостта. За да живее радостта, непременно трябва да има страдание, от което тя да се храни.
Като разсъждавате така, вие ставате силни и се укрепвате. Който съзнава, че страда, той може и да се радва. Когато страдате, Природата взема участие в страданието ви, иска да ви даде най-малкото щастие. Вашето щастие е и нейно щастие. Питате: „Защо страдаме и защо вършим глупости и грешки?“ – Всичко това е необходимо за Бога. Той го приема в себе си, обработва го и вие излизате от него радостни и щастливи. Без страдание и противоречия Божественото съзнание не би ни приело в себе си. Казано е в Писанието: „Потърсете ме в ден скръбен“.
626. Щастието на човек се определя от неговия ум
То върви по мъжка линия. Нещастието върви по женска линия. Щом има ум, всеки човек може да бъде щастлив. Само едно условие е нужно: да има предвид щастието и на другите хора. Ако мислиш само за своето щастие, никога няма да бъдеш щастлив. Дръж в ума си едновременно мисълта за своето щастие и за щастието на другите хора. Това ще усили ума ти.
Търсете своето право, но едновременно търсете и правото на другите. Само така ще бъдете силни. Това е закон за самоусъвършенстване. Обедини се с всички хора, за да се самоусъвършенстваш. Каквото желаеш за себе си, пожелай го и за другите. Това значи да се събуди в хората общото, колективното съзнание. Сегашните хора живеят още в единичното съзнание. Всеки казва: „Аз да съм щастлив, пък с другите каквото ще да става“.
Така става разслабване, разкъсване на връзките между съзнанията на хората. Така те се сблъскват.
627. Оръжието и силата на ученика
Желая на всички да се създаде у вас мощна, светла мисъл. Не изменяйте на основните възгледи, с които сте родени. Тълкувайте нещата правилно. Вие се нуждаете от права линия, от триъгълник и от кръг. Това са мощни сили, с които може да воювате. Ако искаш да растеш, работи и воювай с кръга. Ако искаш да имаш завършени резултати, да постигнеш целта си, дръж се за триъгълника. Това е наука, която съществува от памтивека. Мисълта трябва да прониква навсякъде, да се справя с всички трудности. Ако твоята мисъл отстъпва пред всякаква мъчнотия, не разчитай на нея. Ако твоята мисъл спира пред всяка спънка, това не е мисъл.
Сега вие сте дошли на Земята не като фактори, но като части на едно Велико Съзнание – да свършите работата си както трябва. Не се индивидуализирайте, но бъдете в хармония с това Велико Съзнание. Вашето съзнание е лист, цвят или клонче от Дървото на Великото Съзнание. Ако сте в хармония с Него, силите Му ще потекат и през вас. Нещо велико ще се роди във вас. Изгубите ли връзката си с това Съзнание, вие ще изгубите смисъла на своя живот и ще се превърнете в сух лист и клон. Кажеш ли, че не ти се живее, ти си в дисхармония с Битието, със силите, които текат в него.
Ще мислиш, че може да оправиш една своя осакатена мисъл, едно свое осакатено чувство и една своя осакатена постъпка. Щом съзнаеш, че можеш, ти си в нормално състояние. Кажеш ли, че тази работа не може да се оправи, твоето знание е безпредметно. Ако можете да съедините мисълта си да работи правилно, вие ще се превърнете в светлина. Да знаете как да впрягате мисълта си на работа, в това се крие силата на магията на живота.
628. Метод за работа
Ако имаш много мисли и чувства, няма да бързаш да отговаряш на всички, но първо ще ги подредиш и ще разрешиш на коя от тях да дадеш първенство.
629. Мъдростта като метод за работа
Мъдър е този, който жертва времето си за другите. Първата буква М означава закон за самопожертване. Буквата Ѫ означава човека. Господ означава закон на владеене. Буквата Д означава преодоляване на мъчнотиите. Буквата Р показва, че държиш нещо в ръката си. Буквата О означава условията. Буквата С е закон на промени. С една дума Мъдростта има много страни, много лица. Каквито и лъжи да има в света, Мъдростта ще ги обърне надолу. Мъдростта не седи на едно място. Това се вижда от буквата Т, с която завършва думата Мъдрост. За да реши човек трудностите и противоречията си, трябва да има Мъдрост, да разполага със силите на Мъдростта.
Любовта, Мъдростта и Истината са служби. Да любиш, това е служба. Да бъдеш мъдър – това е служба. Съществува ли Любовта сама за себе си? Срещали ли сте я някъде? – Любовта и Мъдростта са извън физическия свят. Който има Любов в себе си, той твори и създава. Значи Любовта и Мъдростта са атрибути на творчеството.
630. Любовта
Най-силната буква в думата Любов е Л, която означава велик стремеж. Обърната същата буква означава противоречие. Значи Любовта подразбира връзка с Битието, с Разумността в Природата. Буквата Л означава още закон на единство. Буквата Ю е сложна – съставена е от И и У. Буквата И означава Първата Причина на нещата, с която човек трябва да бъде в единство. Буквата О означава, че Любовта носи в себе зародиш, който трябва да се развие. Този зародиш е излязъл от Първата Причина.
631. Свещеното място
Има неща в Природата, които нямаш право да пипаш. Аз наричам опасните места свещени области, свещени неща. Дървото за познаване доброто и злото беше една от свещените области, на която човешкият крак не трябваше да стъпва. За да се докосне до такава област, човек трябва да бъде чист.
Първият човек не беше дорасъл за тази област. Той нямаше нужното знание. Бог му каза: „От всички дървета можеш да ядеш, но до свещеното дърво да не се докосваш. Докоснеш ли се до него, ще умреш.“ – Не мислете, че дървото за познаване на доброто и злото е дърво на греха. То е свещена област, за която малцина са готови.
Има мисли и желания във вас, които никога не трябва да бутате, понеже са свещени. Това е морал, който особено младите трябва да спазват. Ако опорочиш този морал, ти изгубваш равновесието си и преставаш да се наричаш човек. С изгубването на равновесието си, ти нарушаваш правилното си кръвообращение, дишането и своята права мисъл. Ти губиш и достойнството си.
Ученикът трябва да има достойнство, което се състои в това да изучава материята си и да не си позволява и най-малката лъжа. Това е необходимо за всеки човек. От вас като ученици се иска добро отношение. Мислите ли, че ви е позволено всичко да правите?
В знанието има една свещена област. Когато човек не спазва тази област, нищо не може да сполучи в живота си по простата причина, че той представлява един инвалид. Ако знанието не може да ти помогне, не е в сила да разреши трудностите ти, и то е непотребен товар.
Вие, като ученици трябва да имате едно Божество, а не всеки ден да мените божествата си. Едно свещено място трябва да имате, дето човешки крак да не е стъпвал. Това значи да имаш убеждение. Ако човек е обходил всички места в себе си и не е оставил едно свято място, това е човек без морал, без убеждение, без вътрешна култура. Смисълът на твоя живот е в това да запазиш чистотата на свещеното място в твоята душа, в твоето сърце, в твоя ум. Човек трябва да вярва в свещеното място в себе си.
Който е запазил чистотата на своето свещено място е добър. Пазете това място. Не казвам, че не трябва да влизате в живота. Влизайте в живота, но не бутайте свещеното дърво на своя живот. То е дървото за познаване на доброто и злото. То е свещеното дърво на рая, което не трябва да се бута. Провидението иска да научи хората да не бутат това дърво.
632. Връзката с Бога
Задача на всеки човек, учен и прост, е да пази връзката си с Първата Причина на нещата, с Онзи, Който му е дал живот и го е кредитирал да дойде на Земята. Дали го познаваш, това не е важно, дръж връзката си с Бога.
За да те обича Бог и да поддържаш връзката си с Него, ти си длъжен да познаваш доброто в хората. И за да обичаш, ти пак трябва да познаваш доброто в хората. Това е закон, който може да приложите. Ако си ученик и вярваш абсолютно в учителя си, и той ще има разположение към теб. Ако не вярваш в учителя си, и той ще затвори крана си за теб, защото не познаваш доброто в него. Следователно не могат да те обичат, ако не познаваш доброто в хората. И ти не можеш да обичаш, ако другите не познават доброто в тебе. За да обичате и да ви обичат, не прекъсвайте тока на Любовта.
Ще вярваш в хората, за да вярват и те в тебе. Обичта се познава и по това, че даваш нещо от себе си. И така, да обичаш – това значи да познаваш хората, т.е. да познаваш тяхното добро. Да обичаш значи да дадеш нещо от себе си. Като познаеш човека, пусни доброто да тече към другите, да ти донесе печалба. Бъдете проводници на Живата Природа със своя ум, със своето сърце, със своята душа и със своя дух. Стане ли човек проводник на това, което Природата иска да прояви, той може правилно да се развива. Ако не е проводник, не може да се развива.
Като работиш съзнателно със силите на Природата, ти ставаш алхимик, можеш лесно да забогатееш.
633. Причината за пропадането на Окултните Школи
Много Окултни Школи на запад и на изток пропадат, защото нямат приложение. Учителите говорят, а учениците не прилагат и най-после един след друг напускат Школата. Всеки човек иска да има резултати от работата, която работи. Никой не обича да губи времето си.
634. Мисълта и връзките ѝ с функциите на организма
Всеки трябва да знае докъде се простира неговата свобода. Казвате: „Аз трябва да мисля.“ – За да мислите, първо трябва да имате здрав мозък и силен ум. После да правите подбор на мислите си и най-после да оставите мисълта си свободна да тече и да се проявява. Процесът на мисленето не зависи от човека, защото ти не си единствен, който мислиш. Хиляди и милиони същества мислят. Като мислиш, твоята мисъл се среща с техните мисли и се преплита. Първо Бог мисли. Следователно сегашният свят е резултат на Неговата мисъл.
Между мисълта и храненето има известна връзка. Следователно ще мислиш правилно, ако се храниш правилно, т.е. ако зъбите ти са здрави, стомахът здрав и храната доброкачествена. Храносмилането се отразява върху кръвообращението. Кръвообращението се отразява върху дихателната система, дихателната система се отразява върху нервната система, а тя върху мозъка – седалището на мисълта. Ако всички тези процеси се извършват правилно, и мисленето ще бъде право. Мозъкът и нервната система не е мястото, където се създава мисълта. Те само възприемат и обработват мисълта. Значи има един висш свят, където мислите се създават и оттам се изпращат в нашия свят чрез мозъка и нервната система, проводници на тази мисъл. Например мисълта за доброто е създадена в един висок свят от напреднали Същества. Те са мислили дълго време върху доброто и са изпратили мисълта си в нашия свят. Високо организираните човешки умове са възприели тези мисли, обработили са ги и ги предават на останалите хора на Земята. Кога ще потече мисълта, това не е ваша работа. Не се безпокойте как ще разберете известен въпрос. Ако се безпокоите например дали ще разберете математиката, нищо няма да научите. Вие започнете да учите и не мислете как ще я разберете.
635. Да не спъваме процесите на Природата
Не спъвайте правилните и разумни процеси, които стават в Природата, не спъвайте процесите на своята душа. Новата философия казва: като се нахраниш, не се безпокой дали храната ще отиде на мястото си. Бъди уверен, че всичко ще стане така, както Природата е предвидила. Не се безпокой дали ще станеш учен. Учи и за нищо не мисли. Не се безпокой дали ще станеш светия. Живей добре и не мисли за светийство.
„Дали ще стана богат?“ – И това не е твоя работа.
От тебе се иска да работиш и да учиш. Ако е определено да бъдеш богат, богатството само ще дойде при тебе. В Природата не съществуват отрицателни процеси. Под отрицателни процеси разбираме онзи кратък момент в Природата, когато става смяна между един и друг процес, обаче отрицателни процеси като „Не работя“ не съществуват в Природата. Искаш или не искаш, ще работиш.
636. Силата на мисълта
Изкуство е да събираш мислите, чувствата и желанията на едно място. Какво ще получиш, ако събереш две мисли заедно? В Окултната Наука под сила на мисълта се разбира събирането на мислите.
Не може да се говори за силна мисъл, ако всяка мисъл е единична сама за себе си. Съвкупността от мисли правят мисълта силна. Който разбира процеса на развитието, той мисли за идеални неща. Неговата мисъл е силна. Тя представлява математически сбор от мисли.
637. Зло и добро
Когато човек не иска да свърши една работа, както Природата изисква, това наричаме зло. Заставят ли те насила да правиш добро, и това наричаме зло. Ако доброволно извършва работата, която Природата изисква от тебе, ти правиш добро.
Човек трябва да бъде разумен, да знае кога да изпълни задълженията си. Разбиране е нужно на човека. Ако не разбира нещата, той върши всичко по буква и греши.
638. Изправяне грешките на миналото
Като ученици вие сте поставени да изправите грешките на своето минало. В това се заключава науката за самовъзпитанието. От всички се иска разумна и съзнателна работа. Ако не работи съзнателно, човек прави големи усилия, които му дават малки резултати.
За всеки човек Природата е определила специален път за развитие. Следователно всеки трябва да намери своя път. Като влезеш в Разумната Природа, тя казва: „Ето, пред тебе се откриват много пътеки, избери си която искаш.“ – Всички пътеки са изчислени, само една не е изчислена. Тя е за онзи, който търси лесен път.
Изчислените пътеки са лесни, а неизчислената е лека, без трудности. Макар и лек път, ти се обръщаш към Господа: „Господи, освободи ме!“ – Бог те изважда от този път и те поставя в един от изчислените пътища. Като видиш, че и тук е трудно, пак се връщаш назад.
639. Метод за работа
Не поставяй никаква преграда на пътя на твоята мисъл. Не казвай, че това е постижимо, онова е непостижимо. Постижими неща са онези, които съзнанието може да обхване. Щом съзнанието не може да обхване нещо, то е непостижимо.
640. Вярата като стимул в живота
От ученика се иска да учи, да усилва вярата си. Какво представлява вярата? – Тя е завършен процес, резултат на дейността на същества, които са живели някога на Земята и доброволно са я напуснали. Те са оставили вярата, своята работа, като наследство на човечеството. Като знаете това, не питайте защо трябва да вярвате и какво нещо е вярата. В закона на Вярата всичко е точно определено, всичко е предвидено. Можеш да разсъждаваш върху вярата само когато я приложиш. Без вяра не може.
Вярата е основа на физическия свят – вярата е основа, върху която се гради. Без вяра не можеш да градиш, не можеш да мислиш, не можеш да работиш, не можеш да забогатееш. Вярата е стимул в живота. Има положителна и отрицателна вяра. Не казвам да вярвате в това, което не съществува. Вярвайте в това, което съществува.
641. Кабалистични методи за работа
Числото 4041 е щастливо. В него има две четворки. Четворката носи щастие за онези, които я разбират. За онези, които не я разбират, това число носи противоречие. Единицата е проблематично число. Деветката е щастливо число за онези, които могат да смятат добре.
Когато искаш да си създадеш приятели, ще прилагаш действието събиране. Ако искаш да подобриш условията, ще работиш с изваждането. Когато искаш да нагостиш приятеля си, ще прилагаш умножението. Ако искаш да бъдеш справедлив, ще прилагаш делението, ще дадеш на всеки каквото му се пада. Значи справедливостта е в делението, радостта – в умножението, добрите условия – в изваждането, приятелството – в събирането.
Когато имаш едно отрицателно чувство в сърцето си, ще изваждаш. Отрицателното чувство не излиза с Любов. Ще го хванеш с щипците и ще до извадиш. Колкото повече Любов даваш на лошия човек, толкова по-лош става той. Ако нахраниш вълка, той става по-лош. Ако нахраниш змията, тя става по-лоша. Следователно, дойдеш ли до злото, не му давай условия да се развива, не го подхранвай. Ако подхранваш злото и му даваш условия да се развива, то ще погълне доброто и неговата сила. Тогава, ако искаш да проявиш доброто в себе си, ще видиш, че то няма сила, неговите сокове са изчерпани.
642. Работа върху лицето и носа
Работете върху лицето, докато сами го харесате. Оглеждайте се всяка сутрин, да видите какво ви липсва. Има една подвижност на лицето, която прави лицето красиво. Ако тази подвижност липсва, лицето губи своята красота. Има една линия на лицето, която му придава красота. Тя е линия на реалността, на красотата.
Като се оглеждате всяка сутрин, поглеждайте носа си и кажете: „Хубав е моят нос, не е пораснал колкото трябва, още има да расте“. Помилвай леко носа си и кажи: „Бъди умен, добре мисли“. Носът е свързан с Разумни Същества, които работят за развитието му. Този процес не е завършен още, затова и вие трябва да вземете участие в него. Не пипайте грубо носа си, не го теглете. Всяка сутрин го милвайте леко, нежно, защото от него зависи вашето щастие и благо. Той прави лицето красиво. Мисълта ти зависи от твоя нос. Носът е станция на човешкия ум, а умът е министър на просветата.
Като ученици от вас се иска добро отношение към носа. Щом станеш от сън, погали нежно носа си и му благодари за работата, която върши. Ще гледаш никой да не те види какво правиш, няма да те разберат. Станеш сутрин от сън мрачен, неразположен, като че светът се е обърнал наопаки. Не се сърди, но погали леко носа си и кажи: „Тежко ми е нещо, помогни ми“. Няма да мине много време и неразположението ти ще изчезне. Ще милваш носа си леко и ще му благодариш.
След свършване на упражнението, което ще трае една седмица, милвайте носа си, когато сте неразположени, недоволни или когато някой урок не ви върви. Учите, но забравяте, разсейвате се, хванете леко носа си и поискайте от него помощ, той веднага ще ви помогне.
Радвайте се на благата, които Бог ви е дал – вашето лице. Отдавайте му нужната почит и уважение. Душата, умът, сърцето се изявяват чрез лицето. Вътрешният живот на човека се изявява чрез лицето. Като благодарите на лицето, благодарете специално на носа, главният съветник на човека. Каквото ти каже носа, слушай го!
643. Двата пътя в живота
Два пътя има в живота: лесен, т.е. отъпкан път – по този път всеки може да мине; вторият е тесният път, свързан е с по-големи усилия. Дръжте в ума си мисълта, че всичко, което искате да постигнете, може да го постигнете – от вас зависи. Ако не вярвате в това, външната среда ще ви противодейства. Тогава и възможните неща ще станат невъзможни. Тъй че дали ще постигнеш желанията си, или не, дръж в ума си положителни мисли. Те събуждат творчески сили у човека. Умът разрешава всички въпроси. За всяко нещо, което искаш да направиш, нужно е знание. Знанието нарежда нещата. Без знание не можеш да наредиш и живота си. Работете върху себе си, за да придобиете онова знание, с което да наредите живота си.
644. Числата, техните значения и работата с тях
Щастието на човека зависи от числата от 1 до 22. Ако знаете значението на тези числа, вие владеете цяло изкуство. Ако зададете този въпрос на някой кабалист евреин, той ще ви каже, че щастието на човека зависи от числото 22. Защо числото 22 играе роля в живота на евреите? Азбуката им има 22 букви, които отговарят на 22-та големи Аркани от Тарото. За българина важно е числото 31, защото има 31 букви в азбуката. За французите е 30. Всяко число представлява ребус за човека. Който знае значението на тези числа, може да прави чудеса. Всяко число е символ на нещо. Който може да постави числата във взаимно отношение едно към друго, той може да произведе различни резултати. Резултатът от числата не е нищо друго освен съчетание на сили. Ако не знаеш да съчетаваш силите както трябва, резултатът ще бъде дисхармоничен. Всеки дисхармоничен резултат се отразява вредно върху нервната система на човека.
Според мен три числа са важни в живота – числата 1, 2, 3. Ако не разбираш смисъла на значението им, ако не знаеш техните взаимни отношения, нищо не можеш да постигнеш. Тези числа могат да се наредят в хоризонтален и във вертикален ред. Те могат да се напишат и разбъркано. Във всички случаи резултатите ще бъдат различни. Естественото им хармонично нареждане е последователно – 1, 2, 3. Как трябва да ги нареждате, това е задача, която всеки сам ще реши.
Числата 1-7: Сега да вземем друг ред числа, от 1 до 7: 1, 2, 3, 4, 5, 6, 7. От тези числа зависи цялото ви бъдеще, но трябва да знаете всички пермутации, които се образуват от тях. Да знаете свойствата им, как се увеличават и намаляват, как се събират, изваждат, умножават и делят. От вас се иска да знаете основните действия: събиране, изваждане, умножение и деление. Обаче същите действия биват толкова сложни, че само гениалните хора могат да ги извършат. Ако си гениален, няма само да събираш числата 1, 2, 3 например, но ще можеш да ги превръщаш в срички, звук и светлина.
И за вас не е достатъчно само да събирате числата 1, 2, 3, но и да ги поставите в различни отношения, да видите какво може да излезе от тях. Математиците са заместили числата 1, 2, 3 с буквите а, b, c. Докато не е намерил отношението между числата 1, 2, 3, човек мисли за себе си, че е животно, че няма защо да живее и т.н. Щом намери тяхното съотношение, той веднага осмисля живота си и разбира защо трябва да живее. 1-3-4: това значи да си намерил начин да пазиш равновесие. Като ги събереш тези числа, получаваш числото 4 – квадратура.
В разумния живот това число представя човека, който при всички условия се намира в безопасност.
Три системи от числа. Ако искате да бъдете щастливи и гениални, ще работите с числата, но трябва да знаете как да ги пишете и как да ги съединявате. Ако носите знанието от Възвишения свят, от който сте слезли като души, вие ще постигнете щастието си на Земята. Който знае качествата на числата, ще ги тури в цигулката си и ще ги превърне в звукове. Така той може да стане виден цигулар.
Който иска да стане виден музикант, трябва да знае тайната на числата от 1-7. Ако знаеш тайната на единицата, ще станеш господар, ако знаеш тайната на двойката, ще станеш слуга, ако знаеш тайната на тройката, ще станеш ученик, ако знаеш тайната на четворката, ще станеш професор. Числата от 1-4 представят една система; от 1-3 – друга система; 1-7 – трета система.
Науката за числата е стара, наречена е Кабала. Много учени в Европа пишат върху Кабалата, но повече върху външната страна на числата. Те ги разглеждат в буквален смисъл. Малцина познават техния вътрешен дълбок смисъл. Ако напишете един квадрат и го разделите на четири равни части, и във всяка част напишете по едно число, вие сте решили една важна задача. Обаче същият квадрат в ръцете на детето носи смърт.
За значението на числата от 1-31. Ако един българин само знае свойствата на числата от 1-31, той ще помогне на целия български народ, ще го освободи от всичките му трудности. И досега още не съм срещнал българин, който да знае свойствата на тези числа. Не съм срещнал българин, който да знае свойствата на числата от 1 до 4, т.е. свойствата на квадрата. Цяла магия е това.
Еврейската азбука се състои от 22 букви. Двойката представлява майката с двойна печалба. Като съберете двете двойки, ще получите числото 4. Ако не ги съберете, ще стане скандал. Откакто е създаден човекът, все едно нещо изучава – свойствата на числото 22. Но съдбата на това число трябва да се измени. Задача на гениалните хора е да се справят с числото 4. То е най-строгото число в човешкия живот. То представя кръста, т.е. страданието. Когато изнесе ръцете си настрана, човек образува кръста. Значи, човек създаден по образ Божий, е жив кръст. Щом кръстът се движи, човек постепенно се справя със страданието. Като се движи, човек мисли. В движението се крие неговото добро.
И така, числото 4 означава квадрата. Човек е ограден в квадрата. Само петицата може да извади човека от обсадното положение. Тя е път на освобождаване. Тя представлява пентаграма. Който е разбрал закона, той е представил пентаграма във вид на нож. Това е човешкият език. Който не знае как да действа със своя нож, винаги ще бъде роб на условията.
Спрете вниманието си върху числата 1, 2, 3, 4. Като дойдете до петицата, тя ще бъде прицелна точка към изходния път от трудности. Начертайте си 4 квадрата, в които да напишете 4 пермутации от числата 1, 2, 3, 4. В двата квадрата числата ще бъдат наредени във възходяща степен, а в другите – в низходяща.
В единия квадрат числата ще започват с печалба, а ще свършват със загуба. А в другия квадрат числата ще започват със загуба, а ще свършват с печалба. Едните резултати ще бъдат знайни, а другите незнайни.
Всяка сила, която подтиква човека към развитие, към добро, е незнайна. Тя е широка област. В нея се крият всички възможности за щастие. Дето са най-големите мъчнотии и препятствия, там са най-големите печалби и блага за човека. Това е закон на Природата.
От знайното ще се стремите към незнайното. Знайното е Земята, а незнайното е звездният свят. От знайното ще се стремите към незнайното – идеалът на човешката душа. Знайното е това, което сега имате, а незнайното – това, към което се стремите. Това е Битието. Който иска да бъде господар на себе си, да изучава числата 1-4.
Едва сега човечеството започва да изучава петицата. Това е голяма наука. Страданията са до числото 4. След него иде друг живот. Ти знаеш, че няма да страдаш вече, но какво ще бъде след това, не знаеш. Като станал разумен, човек имал вече 5 пръста на ръцете и на краката си. Конят имал едно копито, волът – две.
Числата от 1-7 съответстват на известни сили в Природата. Зад всички числа се крият сили в Природата. Който знае свойствата на тези числа, ще бъде велик маг. Велик маг е този, който знае свойствата на числата от 1-4. Учениците на Питагор са изучавали свойствата на числата от 1-4. И гърците са знаели същото. Те търсели изходен път и така се домогнали до числото 5.
Културата на изток мина в Западна Европа. Днес европейските народи разрешават значението на числото 5. В него е моралът на човека. Който живее в числото 4, той е силен като животно, но без морал. Той може да разреши всички въпроси, но се е научил повече да разрушава, отколкото да гради. Той не излиза вън от кръга на квадрата. Дойде ли до числото 5, той има вече изходен път. Той има 5 сетива, докато е в числото 4 му липсва само висшето сетиво – зрението. Това е неговият изходен пункт. Това, с което виждаш, то спасява света. Обаче, ако само слушаш и не виждаш, ти нямаш изходен път.
Ти влизаш в един омотан кръг. Щом дойде зрението, ти се намираш в простор. Значи, зрението е петото сетиво, чрез което се излиза от лабиринта, в който си се вплел и оттук започва мисълта на човека. Като виждаш, ти вече пипаш, слушаш, вкусваш, помирисваш по друг начин.
645. Метод за лекуване на неразположението и главоболието
Ако неразположението ти се дължи на главоболие, прокарай всичките си пръсти над челото си, като започнеш от палеца и свършиш с малкия си пръст. Обаче трябва да знаеш как да прокараш пръстите си над челото, главно над болното място. Но затова се иска силна и изпълнителна воля.
646. Път към истинското знание
За да придобие истинското положително знание, човек трябва да изучава мислите, чувствата и постъпките си, да ги съчетава правилно. Всяка мисъл трябва да се превръща в чувство, а чувството – в действие. С всяко действие трябва да става познаване на доброто. При това всяка работа, започната навреме, завършва с успех.
647. Числото 123
Числото 123 съществува в трите свята – в умствения свят, в чувствения свят и в света на постъпките. То е едно и също число, но с различни свойства и прояви в различните светове. Като съберете цифрите на трите числа, ще получите числото 18, а именно: 123 123 123 = 6 6 6 = 18 = 1+8 = 9. Числото 18 е нехармонично, съчетано е от 1 и 8. Числото 666 е също дисхармонично, съчетано е от цифри от астралния свят. Обаче числото 999 е едно от най-хармоничните числа. Общият сбор от цифрите му е 27.
Като се съберат цифрите 2 и 7 дават 9. Единицата в числото 123 показва как човек може да стане богат. Двойката показва, че може да заеме добро обществено положение и да го почитат. Тройката показва, че каквото иска да постигне, ще успее. Числото 123 е едно от най-щастливите числа, но за онзи, който го разбира. За онзи, който не го разбира, няма по-нещастно число от него.
648. За беседите и лекциите
Материалът, който ви давам в беседите и лекциите, трябва да се обработва и прилага. Както ви е даден, той е суров материал. За да се приложи, първо трябва да се обработи. Щом се обработи, ще се домогнете до вътрешната страна на знанието. Ако не го обработите и приложите, животът ви ще мине напразно.
649. Смисълът на мъчнотиите
Мнозина искат да живеят без трудности и страдания. Това е невъзможно. Трудностите и препятствията в живота са условия за развиване на енергиите.
Ако не съществуваше тъмнината, светлината не би се проявила. Достатъчно е да се постави едно препятствие на пътя на светлината, за да може тя да се прояви. Когато животът, мисълта и волята срещнат препятствие на пътя си, те веднага се проявяват. Важно е да знаеш откъде иде препятствието. Като знаеш, можеш да го премахнеш. Трудностите и препятствията са неразрешими задачи. Търпението е трансформатор. То превръща неразположението, недоволството в положителна сила.
650. Правилното разбиране като метод за работа
От човека се иска да има правилно разбиране за живота, да си обяснява нещата правилно. Това внася нова светлина в неговия ум. Когато вървиш по естествения път на своето развитие, ти придобиваш по-голяма светлина, движенията ти стават по-хармонични. Пътят ти е строго определен. Вървиш напред без колебание.
651. Живот, мисъл и воля
Животът е начало на нещата, мисълта – средата, през която се предават енергиите, а волята е проява на тези енергии. Енергиите на живота, мисълта и волята са положителни и постоянно дават и вземат. Човешкото тяло е израз на трите велики сили, които действат в човека – на живота, на мисълта и на волята. Обаче човек трябва да бъде господар на тези сили. Изучавайте законите на Битието, на еволюцията и инволюцията. Еволюцията започва с хиперболата, с Божествения свят.
652. Една от задачите на ученика
Една от задачите на ученика е да се справи със себе си, със своя живот, да се стреми да развие онези способности и сили в себе си, които могат да му помагат. Ученикът трябва да се учи от опитностите на другите, без да иска да има и той същите постижения. Не може да срещнете двама души с еднакви постижения. Бъди доволен, когато се различаваш от другите. Това е идеал на човешкия живот. Няколко души могат да имат еднакви стремежи, еднакви желания, но всеки има нещо специфично, което трябва да постигне. Това го отличава от другите.
Учените са взели науката си от Природата. Тя включва всички възможности и условия за човешкото развитие.
653. Методи за работа в трите свята
Човек живее, мисли и действа. Тези сили са изваяли и ваят човешкото лице, човешкото тяло. Волята е създала челото и горната част на ръката. Мисълта е създала носа и средната част на ръката, и средната фаланга на пръстите. Животът е създал долната част на лицето – устата и брадата. Въздухът влиза през носа – той храни мисълта. Светлината храни волята. Който не разбира светлината, той е човек със слаба воля.
Значи волята се усилва от светлината, интелектът – от въздуха, а животът – от храната. Това е новата философия на живота, тя изисква прилагане. Ще възприемаш правилно светлината, ще приемаш и изпускаш плавно въздуха, ще поемаш въздуха през лявата ноздра и ще го изпускаш през дясната.
И обратно, ще поемаш въздух през дясната ноздра и ще го изпускаш през лявата. Същият закон се отнася и до възприемането и изпускането на светлината.
Ще приемаш светлината през едното око и ще я изпращаш навън през другото. Трябва да знаеш колко светлина да приемеш и колко да изпускаш. Ако не знаеш, ще станеш разноглед. Трябва да знаете какво е отношението между очите и правата мисъл. От погледа на човека зависи неговата мисъл. Ако възприема светлината правилно, и мисълта му ще бъде права. Както физическата храна поддържа човешкия живот, така светлината като кондензирана енергия поддържа човешкия дух. Който не приема тази светлина, той остава умствено слаб.
654. Задачата на ученика
Задачата на ученика е да се домогне до вътрешното знание, с което се разрешават всички въпроси. Аз не говоря само за знанието на официалната наука, която има отношение главно към физическия свят. Аз имам предвид онова знание, което търси крайните резултати на нещата, което има отношение към малкия и големия свят. Каквито са отношенията на малкия свят към големия, такива са и отношенията на големия към малкия.
Любов без страдание не е любов. Знание без противоречие в ума не е знание. Животът се изразява в противоположностите. Това е закон на Битието. Щом имаш противоречия, ти си в правия път.
Сам ще разрешиш противоречията си, сам ще се домогнеш до вътрешното знание. Това, което сам си придобил, то ще те ползва. Без външна помощ нищо не се постига, но ако сам не работиш, външната помощ нищо няма да те ползва. Реалността е съчетание между една възможност и една невъзможност.
Щом се яви една възможност, трябва да се яви и една невъзможност. Това е противоречие, но без него не може. Ако се явят две възможности, нищо не се постига. При всяко противоречие има два пътя: пътя на живота и свободата и пътя на ограничението и смъртта. Първият от тях е правият път. Където има големи противоречия, бъди последен. Където няма противоречия, бъди пръв.
655. Идеята за Бога като метод за работа
Носи в себе си идеята за Бога като възможност. Помислиш ли за Бога като възможност, обстановката на деня се изменя, отношенията ти с хората се подобряват, всичките ти работи се нареждат не по механичен, но по един разумен начин.
Това е най-старата идея за Бога. Казано е в Писанието: „И Аз ще се заселя между хората, ще живея в сърцата им като Закон и всички ще Ме познаят, от малък до голям“. Тогава няма да има страдание и смърт, глад и неплодородие, бедност и болести. Това ще бъде, когато Бог се всели в човека. Тогава ще изгрее Слънцето. Докато търсим Господа отвън някъде и не знаем къде е, Слънцето не може да изгрее. Щом противоречията изчезнат, щом болестите и гладът изчезнат, Слънцето на живота ще изгрее. Това показва, че Бог живее в човека. Истината първо ще я търсите в себе си, а после вън от себе си в хората. Човек е затворен кръг. Ще вярваш първо на себе си, а после на хората. Ако вярваш само на себе си, това е заблуждение, ако вярваш само на хората, това е друго заблуждение.
656. Пътят за реализиране на всички разумни желания
В астрологията има възходящи знаци – нагоре, и низходящи – надолу. Следователно, когато се блъснеш в едно препятствие, тръгни нагоре към възходящия знак и направи ъгъл с няколко градуса по-голям. Когато ъгълът стане 90 градуса, ти ще намериш хиперболичния път – закона на възможностите. Това е Законът на Разумността и на Любовта, в който се разрешават всички задачи. Христос е изразил този закон чрез стиха: „Невъзможното за човека е възможно за Бога“.
Вървиш ли в Пътя на Истината, ще знаеш, че там няма да срещнеш никакви изключения. Там сигурността е 100%. Тръгнеш ли в Пътя на Истината, няма да срещнеш никакво препятствие. Това е Пътят на възможностите, Пътят за реализиране на всички разумни желания.
657. Храната като метод за развитие
Обикновеният човек се храни с обикновена храна, талантливият – с талантлива храна, гениалният – с гениална храна, а светията – със светийска храна. Значи светията се храни със светлина, геният – с мисъл. Истинската, положителна мисъл храни човека. От тревоги и безпокойства човек отслабва.
Талантливият се храни с красиви и благородни чувства, а обикновеният – с трици. Колкото по-възвишена е храната, толкова по-възвишени са мислите и чувствата. Грубата храна огрубява човека. Време е вече човек да живее и да се храни по нов начин.
Трябва да обичаш светлината като храна, мисълта като храна, чувствата и постъпките си също като храна. Да се храниш с мисълта значи да усилваш мисълта си. Да се храниш с чувства значи да усилваш сърцето си. Да се храниш с постъпките си значи да усилваш волята си.
658. Методи за работа
Никога не влизай в противоречие с ума си. Съзнавай противоречията, но не влизай в стълкновение с ума си. Не влизай в противоречие със сърцето си. Съзнавай противоречията в чувствата си, но не влизай в стълкновение с тях.
659. Изучаване окултната страна на нещата
Като ученици вие трябва да изучавате вътрешната, т.е. окултната страна на нещата, за да се ползвате от богатството, което се крие в тях. Изучавайте лицето, челото, очите, веждите, носа, устата, брадата, ноктите си, да познавате себе си, а след това и своите близки.
660. Бог, Природа и Човек
Ако искаш да познаеш и разбереш Бога, първо трябва да разбереш Природата. Тя е външната, обективна страна на Бога. Иначе Той е недостъпен за човешкото съзнание. Искаш ли да познаеш Бога, започни от себе и от Природата. Останалите въпроси, колко голям е Бог, откога съществува, това не е ваша работа. Какво нещо е Бог, това е най-неразумният въпрос. Да разрешаваш този въпрос, това значи да търсиш Бога вън от себе си. Частта не може да обхване Цялото. Може да мислиш за отношенията си към Бога и към разумния живот, но да обхванеш Цялото, това е невъзможно.
Чрез усилия и работа човек може да развие вложеното в него. Вложено от Онзи, Който те люби. Ти можеш да развиеш своята разумност и интелигентност, но ако ги нямаш, сам не можеш да ги вложиш. Човек може да развие своите дарби, които Бог е вложил в него, но по никой начин не може да внесе нещо ново в себе си.
Това показва отношенията на Природата към човека. Това, което човек не съзнава в себе си, принадлежи на Природата. Когато разберем мислите, чувствата и постъпките на Природата, тогава и ние ще постъпваме като нея и ще бъдем разумни, и ще живеем добре.
661. Важността на концентрирането
Ако човек концентрира мисълта си към Слънцето толкова силно, че нищо друго не го интересува, той може да се повдигне няколко метра от Земята.
Колкото по-силно е свързан човек със Земята, толкова повече тежи той. Ако желанията му го държат за Земята, той не може да се повдигне нито на един милиметър.
662. Работа с числата
Понеже сегашният човек живее повече в триизмерния свят, той трябва да постави живота си върху числото 9: три мисли, три желания и три постъпки. Той не може да отиде по-далеч от числото 9. Значи, намира се в първата категория на живота. Тройката играе важна роля в неговия живот, затова той е в категорията на числото 3. Тройката може да се намали с единица, с двойка, с тройка. Това са закони, с които работи животът.
Числото 3 е закон на ума, на сърцето и на волята. С това число човек работи непрестанно. Числото 3 показва още при какви случаи човек употребява ума си, при какви случаи – сърцето си и при какви случаи – волята си. Това е вътрешната страна на Кабалата. Тя показва как могат да се прилагат числата. В числото 3 се крие такава магия, както в красотата. Магическа сила съдържа красотата. Красотата се изразява чрез ума, сърцето и волята.
663. Важността на думите и мислите
Когато един човек говори, думите му се отпечатват във въздуха. Това, което Питагор е говорил на времето си, е отпечатано. Той е живял 625 г. пр. Хр. И до днес още думите му се носят в пространството. Благодарение на движението на мисълта и до днес мнозина проповядват учението на Питагор. Това е вярно и за всяка наука и учение. За това Христос казва: „За всяка празна дума ще даваш отчет“. Всяка добра или лоша дума има дълъг живот.
Думите се отпечатват във въздуха и непрестанно се носят от едно място на друго. Освен думите и мислите, и чувствата също изпълват въздуха. Като знаете това, бъдете внимателни какво мислите и какво говорите, и какво чувствате, и как постъпвате. Всичко се отпечатва.
664. Работи с най-силните способности
Когато искаш да постигнеш нещо, да учиш, да работиш, напрегни най-силните си способности. Работи в онова поле, в което си най-силен. Не започвай със слабите способности. Музикантът трябва да работи със своите музикални способности, архитектът със своите строителни способности. От всички се иска вътрешно разбиране на Природните закони, които създават нещата.
Ще следите пътя, по който се движат вашите мисли. Дали се движат по пътя на първото, второто или третото измерение. Дали са от твърд елемент, дали са от течен или въздухообразен елемент.
И тогава, по което измерение и да се движи една мисъл, важно е никога да не влиза в стълкновение с едно ваше желание. И желанието никога да не влиза в стълкновение с една ваша постъпка. Стане ли някъде известно стълкновение, това показва, че не разбирате законите на движението. Влезеш ли в стълкновение със себе си, ти нарушаваш вътрешната хармония на своя живот.
Тогава влизаш в стълкновение с обкръжаващите и с Природата. Пазете се от това. Мъдрецът никога не влиза в стълкновение със себе си, с обкръжаващите и с Природата, затова всичките му работи се нареждат добре.
665. Три важни правила. Метод за работа
За да научите изкуството да не се сблъсквате с никого, трябва да знаете няколко правила. За първото правило са нужни 9 години: 3 години да не се сблъсквате със себе си, 3 години да не се сблъсквате с обкръжаващите и 3 години да не се сблъсквате с Природата.
За второто правило са нужни още 9 години: 3 години да не влизаш в стълкновение със своето сърце и с чувствата си и 3 години да не влизаш в стълкновение със своята воля и постъпки. За третото правило ще учиш още 9 години: 3 години да не влизаш в стълкновение с физическия свят, 3 години да не влизаш в стълкновение с духовния свят и 3 години да не влизаш в стълкновение с Божествения свят. За изучаване на трите правила ще работите съзнателно върху себе си 27 години. След придобиването на това специално знание, ще ви дам свобода.
Като знаете това, не употребявайте повече от 9 години за себе си, повече от 9 години за обкръжаващите и 9 години за Природата и за Бога. Ако с никого не си в дисхармония, ти си гений, светия, велик човек. Където минеш, вратите сами ще се отварят пред теб и всичкото богатство на света ще бъде на твое разположение. Каквото намислиш, ще стане, по единствената причина, че си в хармония със себе си, със своя ближен и с Живата Природа.
И тъй, онези от вас, които се стремят към новото знание, дайте кандидатурите си. Какво сте учили и правили досега, да остане като опит. Отсега нататък вие се нуждаете от 27 години да учите сериозно, без никакво отклоняване. Ако искаш да не влизаш в стълкновение със себе си, ще учиш най-малко 9 години: 3 години ще учиш, да знаеш как да постъпваш, 3 години – да знаеш как да прилагаш желанията си и 3 години – да мислиш право. Алегория ли е това? – Не е никаква алегория.
Това е истинският път на работа. Това е метод за реализиране на човешките стремежи. Този метод са прилагали всички окултни школи в древността. Те съществуват и до днес, ще съществуват и в бъдеще.
666. За житото
Според мен вареното жито е по-хранително от хляба. Като се мели на брашно и пече в пещ, житото губи от своята хранителност. Щом губи хранителността си, то губи и своята ценност.
667. Метод
Каквато мярка прилагаш към себе си, такава трябва да прилагаш и към ближните си. Ако не спазваш този закон, всякога ще се натъкваш на противоречия.
668. Тема за размишление
Как се проектира правата линия, плоскостта и тялото от четириизмерния свят на физическото поле. Как се проектира правата линия, плоскостта и тялото от умствения свят. Мислете върху тези въпроси. И да не можете да отговорите, все ще придобиете нещо.
Духовният свят, т.е. светът на чувствата е четириизмерен, а умственият свят е петизмерен.
669. Любовта като първична сила
Аз не разглеждам Любовта като чувстване. Истинската Любов е онази първична сила, която дава тон на живота. Който живее в Любовта, работите му се оправят. Това, което сбърква ума на човека, е чувството, а не Любовта. Любовта не внася никакво объркване, никакво противоречие в човешкия ум.
Любовта е нещо отделно от чувствата. Чувствата са проводници на Любовта, но нямат нищо общо с нея. Който влезе в Любовта, млад или стар, възкръсва. Докосне ли се до Любовта, мъртвият възкръсва, глупавият поумнява, болният оздравява. Такова е магическото действие на Любовта. За да те обичат хората, ти сам трябва да заслужиш любовта си, да си я купиш. Когато даваш нещо на човека, от тебе изтича сила, която той възприема.
670. Метод за връзка с Разумния свят
Когато е във връзка с Разумния свят, мисълта крие в себе си мощна, магическа сила. За да бъдеш във връзка с този свят, първо трябва да имаш желание да даваш, а после да вземаш. Силен човек е онзи, който първо дава, а после взема. Слаб човек е онзи, който първо взема, а после дава. Това е закон. Ако държиш в ума си мисълта първо да вземаш, а после да даваш, ти си човек със слаб характер. Ето защо, като станеш от сън, помисли какво можеш да дадеш от себе си.
Бог създаде света, значи пръв даде нещо. След това Той има желание да вземе нещо от онова, което е създал.
671. Истината
Под Истина разбираме Онова Първично Начало, което събужда и съживява човека. Всичко, което имаш, дължиш на това Начало в себе си. Това, което съм аз, което чувствам в себе си, е Истина.
672. Трите класа
Като ученици на Окултната Школа вие трябва да минете през три последователни класа: единият клас е на физическия свят, вторият клас е в духовния свят, т.е. в класа на чувствата, третият клас е в умствения свят – в света на мисълта. Някои искат да минат наведнъж и трите класа. Това е невъзможно. Не можеш да се справиш с обкръжаващата среда, докато не разбереш законите на физическия свят. Не можеш да имаш правилни отношения с хората, докато не се справиш със законите на астралния свят. Не можеш да имаш права мисъл, докато не научиш законите на умствения свят, където съзнанията на всички същества са свързани едно с друго.
673. Две течения в Природата
В Природата съществуват две силни течения: едното е от Изток към Запад, а другото от Север към Юг. Северното течение е станало по-силно от Източното, благодарение на което човек се е изправил на краката си. Така именно той е излязъл от областта на животните. Някога човек се е движил хоризонтално, на 4 крака. Днес той се движи в перпендикулярно положение на първото.
Често неморалният живот на човека се дължи на изкривяване на гръбначния стълб. Щом се изправи гръбначния стълб, мислите, чувствата и постъпките се изправят. Раменете на човека трябва да бъдат в хоризонтално положение, а вратът – перпендикулярен на раменете.
Ако едното от рамената на човека е издигнато повече от другото, а вратът не е перпендикулярен, в него липсва нещо. Носът трябва да бъде перпендикулярен на челото. Носът на сегашния човек още не е перпендикулярен. Това ще стане в бъдеще. Има нещо правилно в тялото на човека, в строежа на неговия организъм, но лицето му още не е правилно. Малко хора има с правилни чела.
674. Какво се иска от човека, за да се развива правилно?
За да се развива правилно, човек трябва да влезе във връзка с Разумните Сили на Природата. Има същества в Природата, които се стремят към човека, както рибарят към рибите. Те насочват въдиците си към него, хванат го и всичко е свършено с него. Веднага го слагат на огъня да се опече. Както човек лови рибите, така и те ловят хората. Имат нужда от тях. Тези същества поддържат живота си от хората. За да не ставате тяхна жертва, дръжте връзка с Разумния свят, с Разумните и Добрите Сили в Природата.
675. Моралът на Цялото
Знайте, че в Природата има сили и вещества, които имат свойството да избухват – неустойчиви са. Влезе ли една мисъл в главата ви, преди да я реализирате, вижте какви свойства има тя. Ако е експлозивна, оставете я настрана. Дръжте се за Божествения морал и Божествените закони като абсолютни величини. В тях няма никакво изключение, никаква изненада. Това е моралът на Цялото. Има морал на частите, има и морал на Цялото.
676. Правило
Не се заемайте с неща, за които не сте готови, които нямат нищо общо с вашето вътрешно разбиране. Някой е крайно неразположен към тебе. Причината е в далечното минало. Не се стреми да се примириш с него.
677. Пътят към силната мисъл
Силна мисъл се придобива чрез работа и упражнения. Не можеш да имаш права и силна мисъл, прави чувства и добри постъпки, ако не работиш върху себе си и не се упражняваш.
678. Метод за подобрение на живота
Помнете: около вас съществува един Разумен свят. Ако изучавате законите на този свят и се свържете с него, вашият живот ще се подобри по магически начин.
Този свят е около вас, но вие не го виждате, понеже очите ви са затворени за него. Ако се отворят очите ви, ще го видите. На всеки от вас казвам: Иди при разумните хора и вземи участие в тяхната работа.
Следователно, ако искате да бъдете свободни, свържете се с Разумния свят, това значи да се свържете с Бога. Свържеш ли се с Бога, Той веднага те кредитира. Няма по-велико благо за човека от това: да бъде свързан с Бога. Той вече има условия да развива своите дарби и способности.
679. Правило
Не прави усилия за работи, които не можеш да постигнеш.
680. (Продължение)
Едно се иска от всички – да признаят съществуването на Разумния свят и да се свържат с него. Всичко живо се подчинява на този свят. Той помага, дава, регулира енергиите, разрешава всички противоречия. Разумният свят ще оправи обърканите работи на хората. Иначе светът няма никога да се оправи.
За да се изяви Разумният свят са нужни условия и среда. Светлина е нужна за проявяване на Разумния свят. Вие живеете вече в светлината, която носи условия за връзка с Разумния свят и оттам за разрешаването на социалния въпрос.
Аз мога много да ви говоря, но вие трябва да бъдете здрави физически и духовно. Здравето се придобива и поддържа при специфични условия и среда.
681. Отношение между трите принципа
Онези, които са разбрали живота, казват: „Животът трябва да започне с Любовта и да свърши с Мъдростта.“ – А за да влезеш във Вечния Живот, където няма никакви промени, трябва да носиш Истината в себе си. Тя трансформира енергиите на Любовта. Да намериш Истината, това значи да не остаряваш и да не умираш. Истината прави човека безсмъртен. Тя го освобождава от преходните състояния. Тайната на подмладяването се крие в Истината. Тя внася свобода и простор в човешката душа.
Като говорим за Любовта, Мъдростта и Истината като Велики Принципи, казвам: Любовта е начало на живота, Мъдростта – край на живота, а Истината – Начало, което определя стремежа на човешката душа. Като извадиш Истината от Любовта и Мъдростта, ти обезсмисляш своя живот. Между знанието и Любовта трябва да има вътрешна връзка. Истината внася в човека подтик към знанието и светлината. Ако нямаш подтик към Любовта и Знанието, към Истината и Свободата, не можеш да имаш нищо установено. В древността, когато Адептите изучавали законите на дългия живот, те имали предвид закона на Свободата, която произтича от Истината.
Да бъдеш безсмъртен, това значи да владееш силите на живота. Без това няма постижения. Истината освобождава човека от противоречията, от израждането.
Ако искате да бъдете вечно млади, не се придържайте в установени възгледи. Не казвайте, че знаете всичко, че искате да бъдете учени. Всякога ще учите, без да мислите за ученост. Установените възгледи водят към преждевременно остаряване.
682. Приложение
Какво се иска от съвременните хора? – Приложение. Те знаят много неща, но прилагане им липсва. И окултните ученици имат много знания, но са слаби в приложението. Вие изучавате френология, физиогномия, хиромантия, астрология, но малко ги прилагате. Щом намислиш да направиш нещо, направи го веднага, не отлагай. Ученикът трябва да извади вън от себе си всичко, което го спъва.
683. Значението на грешките
Развитието е общ процес. Ако всички хора работят хармонично, в едно направление, може да се постигне нещо. Сам човек трудно може да постигне нещо. Ако той твори, а другите рушат, нищо не може да постигне.
Грешките на един спират развитието на целия разумен свят. Не грешете, за да не спъвате развитието на другите. Ако твоята грешка, колкото и малка да е, спре правилния развой на живота, не трябва да грешиш. Всяка грешка трябва да се изправи. Тя нищо не допринася. Едно се иска от вас: да бъдете млади и да не грешите. Това е първото условие да бъдете ученици. И тогава, като учите, каквото и знание да придобиете, ще се гордеете с него. Не мислете, че знаете много. Вашето знание е написано на морския бряг. Като дойде приливът, ще го отнесе. От вас се иска да бъдете изразители на красивото и великото в живота и в Природата, както и на нейните прояви.
684. Правило за обичта
За да те обичат хората, не се представяй, че знаеш повече от тях. Ако можеш да услужиш на хората и те ще ти услужат. Обаче представиш ли се по-високо от тях, те няма да те погледнат. И тъй, като срещнете един човек, вижте как се държи – като господар или като слуга.
685. Божествени и човешки процеси
Докато даваш, ти си в Божествените процеси. Щом започнеш да вземаш, ти си в човешките процеси. Ако си недоволен, ти си в човешките процеси, в процеса на вземането. Даването е Божествен процес. От Божествените процеси ще очаквате Божествен прием, а от човешките – човешки прием. Докато си в Божествените процеси, ще даваш, защото имаш всичко. Докато си в човешките процеси, ще вземаш, но само толкова, колкото ти трябва. Щом се напълниш, не искай повече.
686. Петте области в човека
Моралът е резултат на нещо. Той се изработва в течение на човешкия живот. Първото нещо, което взема участие в изграждането на морала, е човешкият ум. След това идват чувствата – моралните чувства. Най-високият връх в човека са личните чувства и постепенно слиза надолу към низшите чувства и инстинкти.
Моралните чувства дават устой на човешкия ум, личните чувства водят към известни постижения, обществените чувства ограничават това постижение, а инстинктите създават градивния материал. Вземат ли инстинктите надмощие, човек става егоист. Значи инстинктите, личните, обществените и моралните чувства са сили в човека, умът е също жива сила. Човек като разумно същество трябва да работи с тези сили, като постави ума начело, а след това даде предимство на моралните чувства. Така той ще влезе в пътя на своето правилно развитие.
Не са лоши умствените стремежи на човека. Не са лоши и неговите морални, обществени и лични стремежи. Не са лоши и стремежите на неговите инстинкти. Важно е всички стремежи да заемат своето място.
Ако нямаш обществено чувство, няма да пласираш това, което си изработил. Ако нямаш инстинкти, не можеш да градиш. Те са градивен материал. Те кредитират човека, както търговецът своите клиенти. Инстинктът е омега, край на нещата. Лошо е, ако разбъркаш местата и поставиш омегата на мястото на Алфата. Инстинктът се проявява в човека, когато се самоосъжда. Като направиш една грешка, ти я изобличаваш и мислиш, че сам се осъждаш. Това е банкерът, инстинктът, който те съди.
687. Духовните причини за болестите и методите за тяхното изправяне
Човек страда от главоболие, когато не дава път на Божественото Начало в себе си, т.е. когато не е в съгласие с Божествените закони. Човек страда от гръдни болести, когато не изпълнява духовните закони. Човек страда от корем, когато няма правилни отношения към материалния свят. Значи инстинктите причиняват болки в стомаха и корема. Умът причинява главоболия, а личните, обществените и моралните чувства причиняват болки в дробовете. Последните болести се лекуват най-трудно. Ако възстановите хармонията между личните, обществените и моралните чувства на човека, дробовете ще се подобрят. Непременно трябва да стане промяна в силите, които действат в човешкия организъм. Кръвообращението, както и светлите мисли и топлите чувства имат отношение към белите дробове. Личните чувства имат отношение към черния дроб. Те са врата за човешкия рай.
За да бъдете здрави и да не боледувате, пазете следния ред в живота си: поставете ума на първо място, моралните чувства – на второ, личните чувства – на трето, обществените чувства – на четвърто и инстинктите – на пето място. Това са проявите на сегашния човек. Ще спазвате този ред, силите, които действат у вас, ще си помагат взаимно. Ако измените този ред, задачите ви ще останат неразрешени. Стремете се да бъдете в хармония със себе си, за да бъдете в хармония и с околните. Само така ще бъдете здрави. Само така главата, дробовете и коремът ви ще бъдат в пълна изправност.
Ако искаш да се справиш с външния свят, първо трябва да се справиш със своя вътрешен свят. Преди да искаш пари от банкера, бъди готов да направиш нещо за него.
688. Геометрията като метод за работа
Като ученици изучавайте геометрията. Без геометрия няма постижения. Тя разполага с различни форми, с различни методи, чрез които желанията се реализират. Без геометрия лесно ще се объркаш. В нея се намират елементите на езика на Природата.
689. Моралните чувства
Стремете се да развивате моралните чувства е себе си. Те представляват Хималаите в човека.
690. Значението на мислите и думите
Ние живеем в свят, създаден от самите нас. Като знаете това, пазете се от последствията на вашите мисли. За всяка мисъл, за всяка дума носите отговорност. Когато мисълта минава през моралните, обществените и личните чувства, тя придобива специални качества. Това трябва да се знае.
Който не е умен, става фанатик, горделив, груб. Ако искате да знаете кой има силни развити лични чувства и кой има достойнство, вижте как реагира на обидата. Онзи с личните чувства е горделив, а онзи с достойнството – благороден и мек. Първият иска всички да му помагат, а вторият е готов да помага на всички. Горделивият е надут като цирей, който всеки момент може да се пукне. Това е патологично състояние, през което минава човек.
691. Метод за работа с мисълта
Когато се нуждаеш от нещо, не ходи да се молиш на този и на онзи да ти услужат, но приложи твоята разумна мисъл. Потърси една добра черта в характера на човека, от когото мислиш да искаш нещо, и я дръж в съзнанието си. Тогава, без да му се молиш, той ще бъде готов да ти услужи. Още с влизането при него сърцето му се отваря и той сам ти предлага своята услуга. Всеки може да направи опит да види действието на добрата мисъл. Без нея много ще хлопате и няма да ви се отвори.
692. Разумността и доброто
Никога не отказвай да направиш едно добро. То е резултат на Разумността, която всякога помага. Ако си умен и силен, ти никога няма да просиш. Днес от всички хора се иска работа.
693. Източникът на светлите идеи
Светлите идеи идват отгоре, хората ги възприемат и едни други се учат. Има нещо, което учи хората. Това, което ги учи, иде пак чрез хората.
694. Метод за развиване на скритите сили
За да се развива добре, трябва да се развиват скритите сили, вложени в човека. Изучавайте вътрешните закони, те ще ви заведат към целта. Да събудиш скритите сили в себе си, това значи да се свържеш с Великата Разумност в Природата. Който се свърже с тази Разумност, той всякога успява. Без тази връзка няма успех. Искаш да се ползваш от светлината на учения. Как ще ти помогне, ако ти никога не си му услужил?
695. Енергиите в човека и методи за тяхното регулиране
Ако се събере повече енергия в дясното полукълбо, човек става нервен, не може да си намери място. Ако се събере повече енергия в лявото полукълбо, човек става активен. Като видиш нервен, неспокоен човек, постави лявата си ръка върху главата му, и той ще се успокои. Правилно е енергиите от едното полукълбо да текат в другото, да се разпределят равномерно.
Лесно се помага на хората, с които си свързан. Твоята енергия минава през тях, прави цял кръг и те се успокояват. Тези хора представляват скачени батерии. Живите енергии минават от един човек в друг и се връщат от там, откъдето са излезли. Така хората се обновяват.
696. Влиянието на положителната мисъл
Като ученици поддържайте положителни мисли. Казвате: „Тъмно е в съзнанието ми.“ – Дръж мисълта, че ще ти просветне и ще видиш, че ще ти просветне. Правете опити в това отношение, за да се уверите в известни истини. Опитът има резултат, когато е лишен от егоизъм. Направете опита първо за проверка на Истината, а после за своя лична полза. Само в такъв случай опитът може да ви подтикне да вървите напред. Ако получите резултат, пазете се да не се възгордеете. Помислете например за някого, че може да свири отлично. Ако няма никаква корист в мисълта ви, той наистина ще свири като виртуоз.
За това се иска вътрешна подготовка.
Като направите опита, ще се уверите в скритите сили и възможности в човека. Като видиш накъде е една капка вода, придобиваш вяра, че там тече повече вода. Сега вие се нуждаете от повече влага, станали сте доста сухи.
697. Правило
Не разчиташ ли на себе си, на никого не можеш да разчиташ. Да разчиташ на себе си, това значи да си свободен от всяко противоречие.
Сегашните хора са дошли до положение да мислят само за себе си. Който мисли само за себе си, умира по-скоро от този, който не мисли за себе си.
Докато разчиташ на хората, ти си в старото разбиране. Щом разчиташ на себе си, ти си в новото разбиране. Разчитай на своите сили, за да се обновиш.
Този е естественият път на живота. Всяка неестествена мисъл и всяко неестествено чувство внасят противоречие в човешкия живот.
698. Пътят към Новото знание
Работете съзнателно върху себе си, да се подготвите за новото знание. Ще дойдат Великите Учени, които ще ви въведат в Пътя на Новото знание. Ако вървите по пътя на сегашното знание, нищо няма да придобиете. Външно ще минавате за учени или за богати, но нито това знание, нито това богатство могат да ви спасят.
699. Работа с мисълта
Не правете връзка между вашите благородни мисли и вълчите мисли, т.е. мислите от нисш произход. Не запознавайте една нисша мисъл с една висша мисъл. Оставете добрите мисли да минават през ума ви, за да станат силни и мощни. Вън от ума мисълта е слаба, пасивна. Щом мине през човешкия ум, тя става силна и мощна. Тогава тя може да прави чудеса. Всяка мисъл, добра или лоша, може да се използва от човека като разумно същество.
700. За човешките желания
Вие често служите на чужди желания, не сте господари на желанията си. Всеки трябва да си отговори господар ли е на своите желания или слуга. Ако си господар на своите желания, ще имаш един резултат, ако си слуга, ще имаш друг резултат.
Също от значение е добро или лошо е желанието. Ако е лошо, търси начин да се освободиш от него.
701. Ученикът и силите на Природата
Човек трябва да изучава силите на Природата, но с разрешение на Природата. Сега хората искат да открият тайните на Природата, но като открият и последната тайна, ще изчезнат от лицето на Земята. Последната тайна на Природата е злото. Затова не се опитвайте да разрешите въпроса за злото. Не разрешавайте и въпроса за доброто. Приемете ги като факти. Тогава злото ще си носи своите лоши последствия и доброто – своите добри последствия. Ползвайте се от добрите последствия на доброто и избягвайте лошите последствия на злото. Не се стреми да победиш злото, нито да го помириш с доброто. Не търси произхода на злото. Досега никой не е разрешил въпроса за злото. Това е тайна, която сега ви разкривам, а именно да не се занимавате с доброто и със злото.
702. Метод за работа
Опростете живота си и вложете в него само лесно разрешими задачи. Започнете от малкото, от 1 килограм, и постепенно увеличавайте. Така ще се калите и ще можете да вдигате големи тежести. Не се опитвай да вдигнеш с ръката си големи тежести, защото ще изгубиш и тази сила, която имаш. Да вдигаш големи тежести, това са изключителни явления. Изключителните неща са за изключителни времена. Успехът на човека е в малките величини, в малките желания. Ще дойде време и за големите желания, когато станеш силен. Вие искате неща, за които не сте готови. Вие, като малките деца, се занимавате с велики мисли, които изискват голям капитал. Големите въпроси са за възрастни хора, а не за деца. Радвайте се на малките постижения, на малките мисли.
703. Правило – метод
Зачитайте живота на всеки човек. Животът на всеки е ограничен в известна област. Той има определен кръг на дейност.
Щом зачиташ живота на другите, и твоят ще зачитат. И тогава Разумните Същества, които направляват целокупния живот, ще имат определено отношение към тебе.
704. Влиянието на мисълта
Всяко знание, от което се ползва мисълта, принася полза на целия човек. Теорията е тясно свързана с практиката. Закон е: Всяка мисъл, която прониква в човешкия ум, е в полза и на целия организъм. Кога ще се отрази мисълта върху организма, не е важно. Може още днес, може и след хиляда години. Същото е изказано със стиха: „Всичко, каквото се случи в живота на онези, които обичат Господа, св превръща в добро.“ – Каквото е станало и става, все допринася някаква полза на човека.
705. Желание, мисъл, воля
Желанието е събрана мисъл в човека, която иска да се прояви. Мисълта е подтик, който слиза отгоре надолу като река и се влива някъде в близкото море. Волята е сила, енергия, която извършва всичко. Тя е резултат от дейността на мисълта и желанието.
Тялото е резултат на човешката воля. Докато е на физическия свят, човек се нуждае от тяло. Щом загуби тялото си, той остава голо съзнание и мисъл. Тогава той мисли и съобразява, но не може да се прояви.
706. Науката да живееш
На човека е нужно такова знание, което внася живот и свобода. Казваш, че не се нуждаеш от знание, а искаш да живееш. Според мен да живееш – това е наука, това е истинско знание. Друг е въпросът, ако под „знание“ разбираш човешкото, преходното знание.
Всъщност всеки човек се нуждае от Божественото знание, което носи в себе си през вековете. Да живееш добре, това е Божественото знание, Божествената наука. Стремете се към онова знание, което ще ви помогне при решаване на всички трудни въпроси.
707. Възможностите на ученика
Като ученици вие имате няколко възможности за постижения. Имате възможност да работите с ума, със сърцето и с волята си. Това са възможностите на триизмерния свят. Имате възможност да работите с душата и духа си. Те водят към по-високи постижения. Ще се стремите да усилвате волята си, за да имате постижения на физическия свят. Ще работите върху сърцето си, за да имате постижения в сърдечния свят. Ще усилвате ума си, за да имате постижения в умствения свят. Сърцето помага на ума и умът – на сърцето, но постиженията на ума зависят от ума, а постиженията на сърцето зависят от сърцето. Всеки орган работи в своята област, но въпреки това взаимно си помагат. Без воля нищо не се постига.
708. Здрав човек
Здрав човек е онзи, на когото умът, сърцето и волята са в пълна хармония. Той има светлина в ума си, импулс и подтик в сърцето си и сила във волята си. Влезе ли и най-малкото колебание в сърцето на човека, той вече е нарушил здравето си. Той е психически болен, страда от психическа хрема. Здравето има отношение не само към физическия свят, но и към сърдечния и умствения.
То е резултат от действието на висшите закони, т.е. на законите на Разумния свят. Да бъдеш здрав, това значи да си в хармония с Първата Причина на нещата, с ближните и със себе си. Здравето подразбира интензивната мисъл, интензивното чувство и интензивното действие.
Може да имате само едно от тях, но работете, за да ги съчетаете. Това се постига като дружите с хора, които имат силна воля, светъл ум и просветено сърце. Ако дружите с невежи, ще станете като тях. Горко на онези, които се оставят да ги управляват невежи.
709. Работата на ученика
Изучавайте всички факти и явления, които науката е открила, за да се домогнете до Истината. Знайте, че всичко в света е предвидено. Изучавайте формулите на живота, както химикът изучава формулите на съединенията. Без това знанието не се постига. Някога и другите хора могат да ви разрешат задачите, обаче има случаи, когато всеки сам трябва да решава задачите си. Никой друг не може да му помогне.
Днес от всички се иска здрава, положителна мисъл. Не съжалявайте, че не разбирате всичко. Това, което сега не разбирате, ще го разберете в бъдеще.
710. Четири реалности
Реално е това, което остава в ума, сърцето, душата и духа на човека. Какво именно остава в сърцето, ума, душата и духа? В сърцето остава тъмнината, в ума – светлината, в душата – истината, а в духа – любовта. Под думата „тъмнина“ разбирам непроявената реалност, т.е. реалност без сенки. За невежите тъмнината е страшна, но за Посветените представя велики възможности за Творческия принцип, който работи в света. Бог е в тъмнината и в светлината. Ако не можете да намерите Бога в светлината, ще го намерите в тъмнината, в големите страдания.
В тъмнината човек може да научи това, което по никой начин не може да научи в светлината. Ако се отнеме тъмнината от човешкия живот, заедно с нея се отнема и щастието му. Същото се отнася и до светлината. Тъмнината е млада мома, а светлината е млад момък, които се женят един за друг. Светлина за светлина и тъмнина за тъмнина никога не се женят. Женитбата пък дава възможност на човека да се прояви. Сегашните хора още не разбират смисъла на тъмнината, вследствие на което страдат. Като се прояви тъмнината в тях, те страдат, недоволни са от нея. Щом се прояви светлината, радват се. Голямо благословение е тъмнината в света. Като настъпи нощта, всички хора си почиват, за да се освежат на следния ден – денят на светлината.
Истината подразбира отношение на човека към Природата, към всичко живо, създадено от Бога. Тъмнината представлява един неорганизиран свят, който очаква своите бъдещи условия да се изяви и прояви. Светлината е организиран свят, който е почнал да се проявява.
711. Правило
Право на ученика е всеки ден да сменя формата на своите познания, да разширява формата на своите желания и да облагородява формите на своите постъпки.
712. Правило за даване на обещание
Никога не давай обещание, което не можеш да изпълниш. Преди да обещаеш нещо, питай Господа съгласен ли е да дадеш обещание. После питай себе си съгласен ли си и ти и най-после питай и своя ближен.
Ако Бог и твоят ближен са съгласни да дадеш известно обещание, дай го. Само така ще имаш сила да изпълниш обещанието. Следователно никога не обещавай, преди да си взел съгласието на Бога, на себе си и на ближния си. Иначе работата ти ще се развали.
713. Всичко е за добро
Всичко, което се случва с учения и добър човек, произвежда добър резултат. Всички явления в Природата – изгряването и залязването на Слънцето, изгряването на звездите, духането на вятъра, шумоленето на листата, валенето на снега и на дъжда – се отразява благоприятно върху хода на човешкия живот. Няма явление в Природата, което да не се отразява върху човека. Като знаете това, използвайте всичко за добро.
714. Формата на мислите и чувствата
Всяка мисъл, всяко желание, всяка постъпка има определена геометрична форма, т.е. определени геометрични възможности. Ако се случи една линия, една точка или плоскост да не прояви своите възможности, това се дължи на факта, че по пътя им се явяват големи препятствия. Щом се преодолеят препятствията им, възможностите им веднага се проявяват.
Възможностите на човека, т.е. неговите прояви на физическия свят, зависят от неговото вътрешно разбиране.
Темите, зададени в Младежкия и Общия Окултен Клас
Понеже изнасям методите, дадени от Учителя за работа на ученика, ще изнеса и темите, които са задавани при всяка лекция. Защото те са дадени за размишление от страна на ученика. Защото размишлението е една от най-важните работи на ученика. Чрез развиване на темите ученикът се учи да мисли правилно според законите, които Учителят дава.
И преди почването на всяка лекция Учителят даваше свободно размишление, всеки сам да си избере темата за размишление, с което се целеше ученикът да концентрира мисълта си, да насочи ума си към умствения свят, за да долови или най-малко да се свърже със силите, които слизат от умствения свят и които ще се изразят в лекцията на Учителя.
Учителят казва, че темите не са случайно дадени, а са дадени по определен план и са свързани помежду си и образуват едно цяло. С всяка тема се цели развиването на известни сили у ученика. Защото темите са методи за развиване на вътрешните сили на душата, които, като се развият, ще изработят вътрешните органи, чрез които ученикът ще влезе в съзнателна връзка с духовния свят.
Учителят казва: „Всяка тема има нещо отличително в себе си. Като я изработите, тя ще внесе една нова идея в ума ви. Всяка тема представлява нота от дадена гама.
Като свържете всички теми в едно, ще образувате цяла музикална пиеса“.
„Като развива някаква тема, ученикът трябва да се вдълбочи в себе си, да види от своите опитности и преживявания как да напише темата и това знание да изнесе.
Рече ли да пише кой какво казал по дадения въпрос, той се отдалечава от Истината и темата не постига целта си. Въпросът не е да се изнесе кой какво е казал по даден въпрос, а какво ученикът може да каже от себе си по този въпрос.“
„Ще ви дам няколко правила – да знаете как да пишете темите. Като започнете да пишете, успокойте се добре и започнете да пишете. След това прочетете работата си на глас, високо, да видите как ще се отрази върху ухото ви. Освен това проследете как се отразява върху ума ви и върху симпатичната нервна система. Ако и на двете места се отразява хармонично, темата е добре написана. Прочетете темата си 2-3 пъти наред, да видите как ще прозвучи на ухото ви.
Ако на вашия слух се отрази добре, ще се отрази добре и върху ушите на другите. Ако на вашите уши не прозвучи добре, няма да прозвучи добре и на ушите на вашите ближни. Ние изискваме от учениците нещо звучно, приятно за слушане.
Всяко нещо, което е приятно и звучно за вашето ухо, може да се слуша и от нас. Освен това учете се да пишете кратко и отчетливо, и идейно. Ще пишете бавно, спокойно, без бързане. Окултната Школа изисква от учениците геометрическа точност.
Листовете, на които пишете, могат да бъдат малки или големи, според желанието ви, но непременно правилни. Също така темата ви трябва да бъде чисто, красиво написана. Не е достатъчно само да се говори за красота, но да се постъпва красиво.
Мнозина започват да пишат красиво, четливо, а към края се отегчават и почеркът им става нечетлив, неравен. Това показва, че са несъгласни със себе си. Това говори за известни недъзи в тях.“
„Каквато тема и да ви се даде, пишете нещо. От всяка тема гледайте да извадите известна поука.
За да постигнете това, освободете се от личния елемент и тогава пишете. И каквото и да напишете, не мислете, че ще разрешите въпроса. За вас не е важно да разрешите зададения в темата въпрос, но да се учите да мислите, да изработите самостоятелна трезва мисъл, която е основа за всяко окултно развитие.“
„Като пишете темите си, написвайте ги по няколко пъти, докато ви харесат. Ако темата, която сте написали, е обикновена, колкото повече време минава, толкова по-малко ще ви харесва.
Ако нещо е хубаво, идейно, с времето все повече ще ви харесва. На първо време няма да ви харесва много, но колкото повече време минава, толкова повече ще ви харесва. Това показва, че обикновените работи в началото си са хубави, накрая стават все по-лоши, по-глупави. С необикновените, ценните работи е обратно: в началото изглеждат глупави, но с течението на времето стават все по-хубави.“
„Отбелязвайте си всички теми и не мислете, че те са дадени произволно. Всички теми ще ги пишете в една отделна тетрадка и ще мислите върху тях. В бъдеще ще минем към съчетание на различните теми. Например ще съчетаем темата за ползата от планинските върхове.“
„Когато ви се зададе една тема, от окултно гледище ще характеризирате най-отличителните черти.“
„Като пишете темите си, някой от Белите Братя ви наблюдава, гледа ви. Затова пишете внимателно, с концентриран ум.“
В по-нататъшните страници ще изнеса темите най-напред от Общия клас, а след това и темите от Младежкия клас, както са дадени по ред в лекциите, като отбелязвам и датата, кога са зададени, защото и това има значение и Учителят споменаваше някой път да се направи хороскоп на дадена лекция.
I. Теми на Общия Окултен Клас държани в 19.30 ч.
1. Най-добрият метод за работа – 1922 г., 19.30 ч.
2. Предназначение на човешкия език – 30.III.1922 г.
3. Предназначение на сегашните пет сетива – 4.IV.1922 г.
4. Предназначението на водата – 13.IV.1922 г.
5. Ще ви дам три теми във връзка с три символа – за цигулката, за младия момък и господаря и за човека, който казва една дума и възкресява мъртви. Трите теми са за три седмици. Тези три символа да ги уподобите на нещо. Сега може да не напишете нищо, но като помислите върху тези три предмета, все така ще остане в ума ви най-малко една светлинка. Моята цел не е толкова да напишете нещо на книга, колкото да остане нещо в ума, сърцето и волята ви. А що остане там, то на книга лесно може всякога да се реализира. – 2.V.1922 г
6. За следващия път напишете най-обичаната ви дума или най-обичаното ви изречение. Значи, ще пишете или една дума, или едно изречение, което ви е произвело най-голямо впечатление. – 11.V.1922 г.
7. Най-големият недостатък, който имам – 18.V.1922 г.
8. Влиянието на музиката в живота – 15.VI.1922 г.
9. Ползата от планинските върхове – 25.VI.1922 г.
10. Историята на житното зърно – при какви условия се е появило в диво състояние – 29.VI.1922 г.
11. Защо създаде Бог човека – 7.VII.1922 г.
12. Най-добрият метод за възпитание на волята – 20.VII.1922 г.
13. Защо плачат малките деца – 6.X.1922 г.
14. Човешката воля – разлика между воля и своеволие – 29.X.1922 г.
15. Разлика между светска и духовна музика и между светско и духовно пеене – 19.XI.1922 г.
16. Предназначението на космите – 3.XII.1922 г.
17. Предназначението на ръцете и на десетте пръсти – 10.XII.1922 г.
18. Пробуждане на Божественото съзнание в човешката душа – 17.XII.1922 г.
19. Значение на цветята – 24.XII.1922 г.
20. Разлика между човека и животните – 2.I.1923 г.
21. Разлика между ума и сърцето – 2.I.1923 г.
22. Цел и предназначение на окултния ученик – 7.I.1923 г
23. Смисълът на раждането и прераждането – 5.II.1923 г.
24. Предназначението на човешкия нос – 19.II.1923 г.
25. Влияние на планетите върху човека – 2.III.1923 г.
26. Произход на музиката – 8.III.1923 г.
27. Първата съзнателна мисъл, която се е явила в човешкия живот – 8.III.1923 г.
28. Произход на мисълта – 19.III.1923 г.
29. Произход на религиите – 15.IV.1923 г.
30. Отношение на светлината и тъмнината – 29.IV.1923 г.
31. Отличителни черти на старостта и младостта – 29.IV.1923 г.
32. Ползата от предметното обучение – 20.V.1923 г.
33. Задачата на ученика във Всемирната Бяла Школа – 17.VI.1923 г.
34. Разликата между добро и правда – 17.VI.1923 г.
35. Предназначението на братята и сестрите – 28.VI.1923 36. Отношенията между доброто и правдата – 8.VII.1923 г
37. Воля и безволие – 18.X.1923 г.
38. Разликата между левия и десния път – 24.X.1923 г.
39. Киселите и сладките храни. Кои хора употребяват кисели и кои сладки храни – 7.XI.1923 г.
40. Отличителни черти на целомъдрието и благоразумието – 14.XI.1923 г.
41. Разлика между гордост и тщеславие – 14.XI.1923 г.
42. Отличителните качества на мъжа и жената – 28.XI.1923 г. (Ще разгледате въпроса идейно, както са мъжът и жената в Природата.)
43. Отличителните черти на растенията – 8.XII.1923 г.
44. Качества на знанието – 19.XII.1923 г.
45. Единство на обичта – 26.XII.1923 г.
46. Произход на лечебните растения – 2.I.1924 г.
47. Най-малката добродетел – 8.I.1924 г.
48. Произход на усмивката – 16.I.1924 г.
49. Разлика между Дух и материя – 23.I.1924 г.
50. Най-щастливият ден в годината – 6.II.1924 г.
51. Отличителна черта на търпението – 13.II.1924 г.
52. Най-важният стих от Евангелието на Йоана – 20.II.1924 г.
53. Кой е най-важният въпрос в живота – 20.II.1924 г.
54. Най-късият път между скръбта и радостта – 5.III.1924
55. Качествата на новия човек – 2.IV.1924 г.
56. Аз и Отец едно сме – 15.IV.1924 г.
57. Службата на търпението и самообладанието – 23.IV.1924 г.
58. Как познах, че имам ум – 30.IV.1924 г.
59. Защо човек е недоволен – 30.IV.1924 г.
60. Защо човек има уста – 7.V.1924 г.
61. Лошо ли е човек да бъде недоволен – 14.V.1924 г.
62. Истинският начин за примирение – 28.V.1924 г.
63. За кого грее Слънцето – 4.VI.1924 г.
64. Кой е бил първият поет? – 11.VI.1924 г.
65. Отличителната черта на физическия и духовния човек – 22.Х.1924 г.
66. Най-силното чувство в човешката душа – 29.Х.1924 г.
67. Съзнанието на насекомите – 5.ХI.1924 г.
68. Разлика между събиране и изваждане – 26.ХI.1924 г.
69. Разлика между деление и умножение – 3.ХII.1924 г.
70. Отличителни качества на Божествената и човешката любов – 31.XII.1924 г.
71. Отличителни черти на волята, сърцето и ума – 7.I.1925
72. Отличителни черти на силата и материята – 14.I.1925г.
73. Най-силният слог – 15.I.1925 г.
74. От какво зависи дължината на човешкия живот – 4.II.1925 г.
75. Разликата между будизма и християнството – 11.II.1925 г.
76. Отличителни органически и морални качества на бялата и жълтата раса – 18.II.1925 г.
77. Разликата между кражбата и лъжата – 18.II.1925 г.
Върху тази тема да пишат най-силните, защото човек като започне да мисли върху кражбата и лъжата, се свързва с тези отрицателни сили.
78. Всеки да напише по едно писмо на един от учениците в провинцията – 11.III.1925 г.
79. Най-добрите качества на добрия ученик – 15.IV.1925 г.
80. Отношението на планетите – 15.IV.1925 г.
81. Най-великата добродетел от тези, които не знаем – 17.VI.1925 г.
82. Най-малката незнайна добродетел – 24.VI.1925 г.
83. Да се напише стихотворение от думите: Любов, светлина, живот, топлина за човешката душа – 1.VII.1925 г.
84. Да се опише един разговор между доброто и злото – 15.VII.1925 г.
85. Колко духовни пороци има човек – 15.VII.1925 г.
86. Разликата между физическите и духовните чувства – 5.VIII.1925 г.
87. Защо духат ветровете – 5.VIII.1925 г.
88. /Петгодишнина/ Най-красивият орган в човешкото тяло – 18.ХI.1925 г.
89. Качества на красотата – 25.ХI.1925 г.
90. Първата стъпка в живота – 2.ХII.1925 г.
91. На какво трябва да се радва човек – 2.ХII.1925 г.
92. Свободна тема – кой на каквато тема желае да пише – 23.ХII.1925 г.
93. Добрите и лошите последствия от сиромашията и богатството – 13.I.1926 г.
94. Разлика между въздържание и самообладание – 20.I.1926 г.
95. Отличителни черти на четирите годишни времена – 27.I.1926 г.
96. Най-малкото и най-голямото число – 3.II.1926 г.
97. Качество на най-малкото и най-голямото число – 10.II.1926 г.
98. Колко клетки има в човешкия организъм – 10.II.1926г.
99. Най-силната дума в българския език – 24.II.1926 г.
100. Най-старото дърво в света – 3.III.1926 г.
101. Произход на сините и на черните очи – 10.III.1926 г.
102. Областите, в които живеят хората със сините и с черните очи – 17.III.1926г.
103. Произход на расите и цветовете в тях – 24.III.1926 г.
104. Защо човек трябва да учи – 31.III.1926 г.
105. Да се обичаме и защо трябва да се обичаме – 7.IV.1926
106. Най-мощното в човека – 22.IХ.1926 г.
107. Защо Истината е глава на Словото – 29.IХ.1926 г.
108. Произход на златото – 27.Х.1926 г.
109. За цветовете на дъгата – 3.ХI.1926 г.
110. Детско и старческо съзнание – 10.ХI.1926 г.
111. Горене без дим – 1.ХII.1926 г.
112. Отличителната черта на напредналия ученик – 1.ХII.1926 г.
113. Какви качества се изискват от човека, за да придобие знания – 8.ХII.1926 г.
114. Предназначението на всяка разумна душа, която живее в света – 12.I.1927 г.
115. Всеки да нарисува нещо: цвете, човек, животно, кой каквото желае – 2.II.1927 г.
116. Великата задача на човешкия живот – 16.II.1927 г.
II. Теми на Младежкия Окултен Клас държани в 19.30 ч.
1. Най-разумният метод за работа – 24.II.1922 г.
2. Мястото на волята в живота – 8.III.1922 г.
3. Произход на белия цвят – 15.III.1922 г.
4. Отличителни черти на доброто и злото – 29.III.1922 г.
5. Всеки да напише по една хармонична дума, каквато той обича, като я произнесе, да му е приятно – 5.IV.1922 г.
6. Мястото на красотата в Природата – 26.IV.1922 г.
7. Приложението на кармата в живота – 26.IV.1922 г.
8. Предназначението на ръцете – 31.V.1922 г.
9. Скъпоценните камъни – 14.VI.1922 г.
10. Най-силната добродетел на ученика – 14.VI.1922 г.
11. Най-силната черта на светлината – 28.VI.1922 г.
12. Службата на човешкия палец – 28.VI.1922 г.
13. Високите и ниските хора и техните отличителни черти – 28.VI.1922 г.
14. Предназначението на човешкото сърце – 5.VII.1922 г.
15. Значението на човешкото око – 2.VIII.1922 г.
16. Отличителна черта на живота – 11.Х.1922 г.
17. Разлика между Дух и душа – 8.ХI.1922 г.
Като пишете темите си, ще се стремите да бъдете свободни, да не се влияете от чуждо мнение, от това, което е писал някой авторитет. Всеки ще бъде авторитет за себе си. Пишете това, което вие знаете, което вие разбирате под понятията дух и душа. Може да пишете какво са писали други автори по този въпрос, но за вас е важно да не се влияете, да останете верни на своето разбиране. Сега, като пишете върху темата „Разлика между дух и душа“, спрете се известно време върху думите „дух“ и „душа“ и помислете малко. Те ще хвърлят светлина в съзнанието ви и ще напишете нещо самостоятелно. Тези думи са идейни, те носят светлина в себе си.
Като се спрете върху думите, вие ще се научите да разбирате дълбокия смисъл, който е вложен в тях. Окултният ученик никога не трябва да бърза. Като произнесете думите „дух“ и „душа“ няколко пъти спокойно и тихо, при думата „душа“ ще почувствате под лъжичката си особена топлина, особена мекота и ще изпитате желание да помилвате всичко, което се намира около вас. Като произнесете думата „дух“, ще изпитате особена сила, активност. Думата „душа“ произвежда мекота, а думата „дух“ – сила.
Думата „душа“ произвежда вътрешно разширение към даден център, а думата „дух“ – разширение навън с желание да завладее света. Това са преживявания, които ще имате от произнасянето на думите „душа“ и „дух“.
18. Предназначение на дихателната система – 22.ХI.1922г
19. Елементи на човешката реч – 13.ХII.1922 г.
20. Самоопределянето в живота – 13.ХII.1922 г.
21. Отличителни черти на физическото тяло – 27.ХII.1922
22. Произход на юмрука – 17.I.1923 г.
23. Разлика между гордост и тщеславие – 24.I.1923 г.
24. Регулиране на силите в човека – 24.I.1923 г.
25. Предназначението на Слънцето, Луната и звездите – 7.II.1923 г.
26. Първата мисъл, която се е родила в човешкия ум – 14.II.1923 г.
27. Ползата от реките, моретата и океаните – 28.II.1923 г.
28. Произход на огъня – 7.III.1923 г.
29. Ползата от съня – 4.IV.1923 г.
30. Разлика между съзнание и самосъзнание – 4.IV.1923 г
31. Разлика между свръхсъзнание и подсъзнание – 4.IV.1923 г.
32. На какво са емблема пепелта и варта – 4.IV.1923 г.
33. Отличителни черти на силната воля – 11.IV.1923 г.
34. Ползата и вредата от киселините – 2.V.1923 г.
35. Разлика между Мъдрост и Знание – 9.V.1923 г.
36. Най-определената мисъл в човешкото съзнание – 30.V.1923 г.
37. Метод за правилно дишане – 27.VI.1923 г.
38. Влиянието на силните и слабите думи – 20.VI.1923 г.
39. Произход на силата и материята – 27.VI.1923 г.
40. Произход на човешката душа – 27.VI.1923 г.
41. Принцип ли е човешкият ум, или не – 27.VI.1923 г.
42. Произход на яйцето и кокошката /Първа тема от 3-тата година/ – 21.10.1923г.
43. Произход на колелото – 28.10.1923 г.
44. Отличителна черта на пчелата – 4.ХI.1923 г.
45. Ролята на червените и белите кръвни телца в кръвта – 4.ХI.1923 г.
46. Отличителни черти на кротостта и въздържанието – 11.ХI.1923 г.
47. Седем думи със съответния им цвят – 18.ХI.1923 г.
48. Отличителни черти на смелостта и твърдостта – 18.ХI.1923 г.
49. Разлика във философските възгледи на Платон и Аристотел – 25.ХI.1923 г.
50. Разлика между страх и съвест – 25.ХI.1923 г.
51. Ползата от богатството и сиромашията – 1.ХII.1923 г.
Мили приятели,
Ако проявявате интерес към Словото на Учителя, с радост бих ви изпратил още екземпляри от тази или други книги, над които работих през изминалите години.
Можете да намерите повече информация за тях на сайта ISTINA.BG в секция „Виртуална Библиотека“.
Всички книги се разпространяват безплатно, благодарение на даренията на добри хора, подкрепящи инициативата, за да може Учението да пусне дълбоки корени сред българския народ, предопределен от Бога за важна мисия.
Ако желаете да изпратя по куриер книги за вас или ваши приятели, моля изпратете ми на teo@istina.bg или на фейсбук Теодор Николов следните данни: име, телефон и адрес или офис на Еконт за получаване на пратката.
Можете да получите от тях и на лекциите ми из България, които обявявам във Фейсбук. Слава на Бога.
Бележки
[←1]

200. Закон за съотношението м/у мисли и желания 190
201. Закон за поляризирането 191
202. Работата на подсъзнанието в човека 191
203. Упражнение за концентриране и 192
204. Метод за концентриране 192
205. Метод за развиване на въображението 192
206. Упражнение за съзерцание 193
207. Упражнение за концентриране 193
208. Създаване на добри навици 193
209. Метод за трансформиране на енергиите 194
211. Силата на положителната мисъл 195
212. Опит за концентриране 196
213. Упражнение за размишление 198
214. Методи за развиване на мозъчните центрове 198
215. Ученикът трябва съзнателно да направлява 199
216. Анализиране на мислите и чувствата на ученика 201
217. Владеене на мозъчната енергия 201
218. Концентрация и самообладание 202
219. Пречистване на кръвта 202
222. Упражнение за концентрация 203
223. Свещеният Път на Истината 204
224. Изповедта като метод за ликвидиране на кармата 205
225. Упражнение за размишление 205
226. Упражнение за връзка с Природата и с Бога 206
227. Упражнение с житното зърно 207
228. Упражнение с портокалова семка 207
230. Метод за развиване на различните центрове 208
231. Работа на ученика върху неговата мисъл 209
232. За контролиране на мисълта 209
233. Значението на лекциите 210
234. Упражнение за размишление 210
235. Нов начин за мислене на ученика 210
236. Нов начин на изучаване на естествените науки 210
237. Правият път на живота 211
238. Пряк контакт с Истината 211
239. Въпросът за растенето на ученика 211
240. За естеството на душата 212
241. Защо са ни различните добродетели? 212
242. Силата и влиянието на знанието 212
245. Закон за поляризирането 214
247. Изпитанията в Школата и живота 215
248. Идеята на ученика за живота 215
249. Опит за размишление за доброто у другите 215
250. Пътят на сърцето и пътят на ума 216
251. Развиване на интуицията на ученика 216
253. Законът за концентрирането 217
254. Мястото на волята в човека 217
255. Опит за мислена екскурзия 218
256. Дисциплиниране на ума 218
257. Човек се вижда добър/лош според светлината 219
258. Упражнение за 7 дена за контролиране 220
259. Методите в Окултната Школа 221
260. Светлата точка в съзнанието 221
261. Път и посока на Божественото 224
262. Метод за намиране на светлата точка 224
263. Методите на Природата 225
265. Път към истинското познание 227
266. Търпението на ученика 227
267. Метод за предаване на мисълта 228
269. Влияние на посоката на мисълта 229
270. Мисълта и жизненото електричество 229
272. Опит за влияние на мисълта 230
273. Размишление върху кармичния закон 231
275. Баланс за направеното през деня 232
278. Три правила – три метода 234
280. Разположение на ума на ученика 235
281. Влияние на мисълта на ученика 235
282. Правата мисъл като основа на живота 235
283. Упражнение за концентриране 236
284. Основната мисъл в живота 236
285. Основният закон за ученика е концентрирането 237
286. Пентаграмът като метод за работа 238
287. Методи за работа на ученика 239
288. Математическите действия – методи за работа 240
290. Съсредоточаването като метод 241
291. Метод за премахване на лошите мисли 241
292. Ученикът трябва да мисли 242
293. Законът за внушението 242
294. Ръководството на ума и на сърцето 243
295. Ще се боря със себе си 244
296. Упражнение за прилагане закона на внушението 245
297. Математиката като метод за работа на ученика 246
298. Квадратът като метод за изправяне на грешките 248
300. Опит с цветовете на спектъра 250
302. Влияние на скъпоценните камъни 252
304. Опит за приложение на четирите качества 254
305. Опит за наблюдаване на небето 254
307. Метод за реализиране на идеите 255
308. Ритъмът като път за реализиране на идеите 255
309. Специален трансформатор и светлина за всеки 256
310. Влияние на чувствата върху ясновидството 258
311. Двата Пътя в Живота и в Школата 259
313. Метод за развиване на милосърдието 261
314. Метод за работа на ученика 262
315. Доброто като метод на работа 263
316. Съзнателна работа на ученика 263
317. Метод за развиване на способностите 264
318. Три състояния в човека 264
320. Символите на Природата като метод за работа 268
321. Метод за примиряване на противоречията 268
322. Фази за пълнене и празнене на ума и сърцето 268
323. Ролята на ума и сърцето в живота на човека 269
324. Методи за работа в Окултната Наука 271
325. Буквите като методи за трансформиране 272
326. Изповедта като метод за изправяне на грешките 273
327. Отчет за прекараното през деня като метод 274
328. Метод за смяна на състоянията 274
329. Размишлението като метод за работа 275
330. Метод за освобождаване от изкушенията 275
331. Работата на ученика с мисълта – размишление 275
332. Правилен метод за работа 276
333. Най-добрият метод за възпитание на човека 277
334. Метод за развиване не мекотата 277
336. Различните науки като метод за работа 278
337. Размишление за разнообразието в Природата 278
338. Метод за работа на ученика 278
339. Метод за подмладяване 279
340. Законът за концентрирането в живота 280
341. Самообладанието на ученика 281
342. Концентрирането на ученика 282
344. Метод за трансформиране на състоянията 283
347. Самовъзпитанието на ученика 285
348. Развиване на съзнанието 285
349. Задача за отбелязване на първата мисъл сутрин 285
350. За методите, дадени в лекциите 286
351. Метод за трансформиране на неразположенията 286
352. Метод за работа на ученика 287
353. Опит за концентриране – мълчание 287
355. Какво трябва да чете ученикът 288
356. Мисленето като метод за справяне със страха 288
357. Развиване на благородно сърце 289
358. Упражнение за наблюдение на Луната 290
360. Метод за работа на ученика 291
361. Приложение на закона на внушението 291
363. Методи за държане в изправност на мозъка 292
364. Приложение на знанието 292
365. Растенията и животните като методи за работа 292
367. Концентрирането – за справяне със съмнението 293
368. Силата на самообладанието 294
369. Милосърдието – метод за излизане от егоизма 294
370. Метод за работа на ученика 295
371. Метод за придобиване на търпение 295
372. Опити и наблюдения на ученика 296
373. Методът на внушението 296
374. Размишлението – за справяне с трудностите 296
375. Самовъзпитание – себевглъбяване, съзерцание 297
376. Работа на ученика с мислите и чувствата 297
377. Наблюдение върху себе си 298
378. Метод за предпазване от чужди влияния 298
379. Метод за ограждане на ученика 299
380. Съзерцанието - метод за справяне със страдания 299
381. Метод за премахване подпушването на мислите 300
382. Опит за връзка с космичния ритъм 300
383. Задача за размишление 301
384. Трите пътя в Окултната Школа 301
385. Метод за развиване на паметта 301
386. Метод за концентриране на мисълта 302
387. Работата с Любовта, Мъдростта и Истината 302
388. Метод за трансформиране на състоянията 303
391. Упражнение за работа с Евангелието на Йоан 304
392. Важността на упражненията 305
393. Смисълът на самовъзпитанието 305
394. Метод за проучване на Евангелието 305
395. Метод за придобиване на знанието 306
396. Методите на Живата Природа 306
398. Концентрация на мисълта 307
399. Методи за възстановяване на хармония в себе си 308
401. Законът за съответствията във връзка с човека 309
402. Метод за развиване доброто в човека 310
403. Необходимост от изучаване на Окултната Наука 311
404. Ученикът да изучава мисли, чувства и желания 311
406. Изучаването на науките като метод за работа 313
407. Каква трябва да бъде мисълта на ученика 313
408. Методите за самовъзпитание са вътре в човека 313
409. Методи за самовъзпитание 314
410. Влиянието на Слънцето 315
411. Братският живот за реализиране на желанията 315
412. Даване път на Божественото, на Висшето Аз 315
413. Методи за работа на ученика 316
418. Метод за работа с планетите и металите 318
419. Методи за самообладание и чистене 319
420. Методи за придобиване на органическо злато 320
421. Приложение и анализиране на мислите 321
422. Методите на Луната и Слънцето 322
424. Изучаването на тялото като метод за работа 323
425. В какво се състои силата на човека 327
427. Методи за работа с волята 327
428. Контролиране на мисълта 330
429. Динамичната сила на думите и мислите 331
430. Мислене за идеалния човек 332
431. Метод за самовъзпитание 332
432. Метод за трансформиране на състоянията 334
434. Метод за работа с пръстите 335
436. Метод за подобрение на кръвообращението 336
437. Екскурзиите за усилване на дихателната система 337
438. Младежкият клас и неговото предназначение 339
439. Метод за работа – вътрешното Слънце 347
442. Три метода за работа на ученика 350
443. Анализиране на мислите и желанията 353
445. Различаване на методите 354
446. Методи за справяне с противоречията 354
447. Връзката с Бога като метод за развитие 354
448. Етапи в развитието. Методи за работа 355
450. Метод за работа „Никога не отлагай!“ 356
451. Концентриране на мисълта и молитвата 357
452. Метод за връзка на човека с Разумните Същества 357
453. Методи за справяне с лошите мисли и желания 358
455. Методи за сменяне на състоянията 359
456. Методи за създаване на приятелство 359
457. Придобиване на Истината 360
459. Постепенно откриване на Истината 361
460. Любовта като път към Мъдростта 361
462. Молитвата като метод за работа 362
463. Ученикът и неговата работа 362
464. Пробуждане на Божественото 362
465. Работата на Бога в човека 363
466. Гимнастиките като метод 363
467. Работа с малките величини като метод 364
468. Ученикът трябва да има висок идеал 364
469. Ученикът трябва да се изучава 364
471. Новораждане – самораждането е велика наука 365
472. Простотата и чистотата като методи 366
474. Метод за работа на ученика 367
476. Ролята на горчивините в живота 368
477. Смисълът на страданията 368
478. Контролиране на желанията 368
479. Законът на жертвата като метод на работа 369
480. Внасяне на доброто като метод за работа 370
481. Права линия като метод за постижения 370
483. Опит за произнасяне на думата „Добро“ 372
484. Метод за реализиране на мислите и желанията 373
485. Методи за работа на ученика 373
486. Превръщане на отрицателните величини 374
487. Важността на мисленето 375
490. Методи за развитие на душата 377
491. Смисълът на опитностите 378
492. Единство на Божественото 378
493. Изправяне на грешките 378
494. Силата на думите и числата 378
497. Ученикът и правенето на добро 380
499. Противоречията в Природата и в човека 381
500. Метод за уравновесяване на енергиите 382
501. Метод за самовъзпитание 382
502. Методи за регулиране на силите 383
503. Методи за самовъзпитание 383
504. Постижимото и непостижимото като методи 384
507. Разбор на мислите и желанията 388
508. Кой е истински Окултист? 388
509. Метод за тониране на нервната система 389
510. Метод за различаване на мислите 390
511. Търпението като метод за работа 390
513. Методи за смяна на енергиите 391
514. Ученикът трябва да има широки възгледи 392
515. Методът на скачените съдове 392
516. Яденето като метод за себепознание 393
517. Учителят и ученикът в човека 393
518. Метод за трансформиране на състоянията 394
519. Метод за смяна на състоянията 394
521. Мисълта като метод за работа 395
523. Влиянието на скъпоценните камъни 396
524. Слизането и качването като методи за растене 396
525. Реализирането на добрите мисли като метод 398
526. Всяко нещо трябва да става на своето време 398
527. Мисълта като път за постижение 398
528. Изучаването на Окултната Наука 398
529. Законът на контрастите – път за постижение 399
530. От видимото към невидимото – правилният път 400
531. Окултната Наука – път за разрешаване 400
532. Връзката между мисли, чувства и постъпки 400
533. Работете, без да се пресилвате 401
534. Работа с добродетелите 401
535. Колелото на съзнанието и живота 402
536. Разумността като път към знанието 404
537. Работата на ученика с лекциите 405
540. Отношението на ученика към тялото 406
541. Методи за развиване на доброто 406
542. Път към усъвършенстване 407
543. Следване методите на мъдреците и светиите 407
544. Нови методи за работа 407
545. Мислите и чувствата като методи за работа 409
547. Любовта и доброто – Изток и Запад 410
548. Процесът на дишането – метод за пречистване 412
549. Значението на молитвата 413
550. Икономията на енергиите 413
552. Различаване на желанията 414
553. Метод за усилване на паметта 414
554. Ролята на мисълта при растенето на ученика 414
556. Положителен метод за работа 415
557. Самонаблюдението като метод за работа 415
558. Условия за развиване на мисълта 416
559. Наблюденията на ученика в Природата 416
560. Вярата като път за реализиране на идеите 416
561. Метод за реализиране на идеите 417
562. Новото като метод за постижение 417
563. Причини за неуспеха в живота 417
564. Метод за правене на добро 418
566. Послушанието като условие за растене 419
567. Справедливостта като метод за работа 419
568. Ученикът и силите на Природата 421
569. Приложението на идеите – път за постижение 424
570. Чистотата като метод за развитие 425
572. Мисълта и разсъжденията – път към Истината 426
573. Ученикът и неговите придобивки 426
574. Стремежът към идеала продължава живота 427
575. Съзнателната работа като метод за постижение 428
577. Условия за реализиране на идеалите 428
578. Фантазирането като метод за работа 429
579. Вътрешният смисъл на страданията 429
581. Пътят на правата мисъл 431
582. Законът на развитието 431
583. Основната идея – път за подмладяване 431
584. Молитвата като метод за концентриране 432
586. Значение на името на човека 432
587. Методите за трите свята 433
588. Важността на физическото тяло 433
589. Пробуждане на съзнанието 434
590. Условия за успех в работата 434
591. Превръщането на енергиите като метод за работа 435
592. Хармонизиране на мисли, чувства и постъпки 437
593. Волята като магическа пръчица 437
594. Връзката с Възвишените Същества 438
595. Хармонизиране на силите 439
597. Важността на условията 439
598. Пътят на постиженията 440
599. Даване път на Божественото – метод за развитие 441
600. Страданията като необходимост за растенето 441
601. Ритмусът на мислите и чувствата 442
602. Новата хигиена като метод за работа 443
603. Условия за правилно мислене 443
604. Наблюдаването на красотата – метод за растене 444
607. Условия за успех и правилно развитие 445
608. Човек не може да се моли на всяко място 446
609. Важността на концентрацията 446
611. Метод за работа с мислите 446
612. ФОРМУЛИ ЗА РАЗМИШЛЕНИЕ 446
613. Метод за връзка с Духовния свят 535
615. Метод за усилване на паметта 536
616. Ученикът и противоречията 537
620. Метод за проверка на работата 539
623. Духът, душата, умът и сърцето 540
624. Правилното мислене – път към щастието 540
625. Ролята на страданието 541
626. Щастието на човек се определя от неговия ум 541
627. Оръжието и силата на ученика 542
629. Мъдростта като метод за работа 543
633. Причината за пропадането на Окултните Школи 546
634. Мисълта и нейните връзки с организма 546
635. Да не спъваме процесите на Природата 547
638. Изправяне грешките на миналото 548
640. Вярата като стимул в живота 549
641. Кабалистични методи за работа 549
642. Работа върху лицето и носа 550
644. Числата, техните значения и работата с тях 551
645. Метод за лекуване на неразположението 555
646. Път към истинското знание 556
648. За беседите и лекциите 556
649. Смисълът на мъчнотиите 556
650. Правилното разбиране като метод за работа 557
652. Една от задачите на ученика 557
653. Методи за работа в трите свята 558
655. Идеята за Бога като метод за работа 559
656. Пътят за реализиране на разумните желания 560
657. Храната като метод за развитие 560
659. Изучаване окултната страна на нещата 561
661. Важността на концентрирането 562
663. Важността на думите и мислите 562
664. Работи с най-силните способности 563
665. Три важни правила. Метод за работа 563
669. Любовта като първична сила 565
670. Метод за връзка с Разумния свят 565
673. Две течения в Природата 566
674. Какво се иска, за да се развива човек правилно 567
677. Пътят към силната мисъл 567
678. Метод за подобрение на живота 568
681. Отношение между трите принципа 569
683. Значението на грешките 570
685. Божествени и човешки процеси 570
686. Петте области в човека 571
687. Духовните причини за болестите 571
688. Геометрията като метод за работа 572
690. Значението на мислите и думите 573
691. Метод за работа с мисълта 573
692. Разумността и доброто 573
693. Източникът на светлите идеи 573
694. Метод за развиване на скритите сили 574
695. Енергиите в човека и методи за регулирането им 574
696. Влиянието на положителната мисъл 574
698. Пътят към Новото знание 575
701. Ученикът и силите на Природата 576
707. Възможностите на ученика 578
712. Правило за даване на обещание 580
714. Формата на мислите и чувствата 581